
REALISTINĖ TARPTAUTINIŲ SANTYKIŲ 
TEORIJA IR BARRY BUZANO 
NEDALOMO SAUGUMO KONCEPCIJA 


„Šio tyrinėjimo tikslas buvo ne konkrečių politinių problemų sprendi- 
mas, bet siekis apdoroti ir gal net geriau sufokusuoti tas intelektines 
linzes, per kurias matomos konkrečios politinės problemos“ (p. 452), — 
taip savo knygos pabaigoje rašo Barry Buzanas. Ši autoriaus mintis labai 
tiksliai atspindi ne tik pristatomos knygos žanrą, bet ir apskritai teorinio 
mąstymo apie tarptautinius santykius paskirtį. Jeigu tiesiogiai tarptauti- 
niuose santykiuose „dalyvaujantys“ politikai ir diplomatai turi veikti, ir 
dažniausiai jiems tenka veikti labai greitai, tai teoretikai visų pirma siekia 
suprasti ir paaiškinti, kas yra tarptautiniai santykiai apskritai, kaip ilgai- 
niui keičiasi jų pavidalas, kokios yra giluminės juose kylančių problemų 
priežastys, kokie galėtų būti jų sprendimo būdai ir t.t. Kitaip tariant, 
teorinės tarptautinių santykių studijos padeda geriau ir giliau suvokti mus 
supančią tikrovę ir tuo pat metu kuria tų pačių politikų ir diplomatų 
racionalesnio veikimo prielaidas. 

Antra vertus, teorijos negalima ir pagaliau nereikia pervertinti. Ji nė- 
gali pateikti atsakymų į visus konkrečiomis aplinkybėmis kylančius klau- 
simus, panašiai kaip žemėlapis negali parodyti, kur ir kaip mes turėtume 
keliauti. Nors ši aplinkybė kai ką nuolat skatina abejoti teorijos ir teorinio 
mąstymo tarptautinių santykių srityje prasmingumu, tačiau nepaisant siauro 
pragmatizmo diktuojamo skepsio tarptautiniai santykiai visais laikais bu- 
vo ne tik politikų ir diplomatų veiklos laukas, bet ir mokslininkų teoretikų 
svarstymų objektas. 

Bandymai teoriškai apmąstyti tarpvalstybinius santykius jau žinomi 
nuo seniausių laikų. Teorinio mąstymo apie tarptautinius, tarpvalstybinius 
santykius pastangos randamos jau senovės Indijos, Kinijos ar Graikijos 


mąstytojų veikaluose. Pavyzdžiui, senovės Atėnų stratego ir istoriko Tuki- 

dido (c. 455—400 ante Christum) Peloponeso karo istorija ir šiandien dau- 
gelyje pasaulio universitetų tebėra studentams privalomas tarptautinių san- 
tykių mokslo skaitinys. Jau Tukidido veikale buvo ryškiai pademonstruo- 
ta, kad pagrindinė tarpvalstybinių konfliktų ir karų priežastis yra atskirų 
valstybių siekis stiprinti savo galią ir dėl to kylanti grėsmė viena kitos 
saugumui. 

Vėlesniais laikais buvo parašyta nemažai traktatų ir veikalų, sukurta 
gražių projektų, kuriuose buvo ieškoma būdų, siūlomi receptai, kaip pa- 
keisti esamus tarptautinius santykius, kad būtų galima išvengti karų ir 
užtikrinti pasaulyje taiką. Čia derėtų paminėti italų poetą Dantę Aligierį 
(1265-1321), prancūzų teisininką ir politiką Pierre'ą Dubois (1250-1320), 
prancūzų vienuolį Emericą Crucė (1590-1648), Prancūzijos karaliaus Hen- 
riko IV ministrą kunigaikštį de Sully (1560-1641), anglų kvakerį, vienos 
iš kolonijų Šiaurės Amerikoje įkūrėją Wiliamą Penną (1644-1718), pran- 
cūzų abatą de Saint-Pierre'ą (1658-1743), prancūzų rašytoją ir filosofą 
Jeaną Jacgues'ą Rousseau (1712-1778), anglų sociologą ir teisininką, uti- 
litarizmo teorijos pradininką Jeremy'į Benthamą (1748-1832) ir vokiečių 
filosofą Immanuelį Kantą (1724-1804). Tačiau visiems minėtiems mąsty- 
tojams būdingas vienas bruožas - visų jų veikaluose svarbiausias siekis yra 
ne tarptautinių santykių prigimties nagrinėjimas, bet noras išaiškinti ir 
pasiūlyti savą tarptautinių santykių sutvarkymo planą. 

Greta čia minėtų amžinosios taikos recepto ieškotojų veikalų tarp- 
tautiniai santykiai buvo nagrinėjami ir per tarptautinės teisės prizmę. 
Šiuo požiūriu pradininkais laikomi olandų teisininkas ir valstybės vei- 
kėjas Hugo de Grotiusas (1583-1645) ir vokiečių teisininkas ir istori- 
kas Samuelis Pufendorfas (1632-1694). Valstybėms, kaip ir kitiems ju- 
ridiniams asmenims, buvo siūloma savo santykius reguliuoti remiantis 
visuotinai pripažintomis teisės normomis. 

Pagaliau paraleliai su tarptautine teise plėtojosi dar viena tarptauti- 
nius santykius tyrinėjanti mokslo šaka - diplomatijos istorija. Prielaidas 
jai sukūrė vadinamasis „diplomatijos aukso amžius“, trukęs nuo 1648 me- 
tų Vestfalijos taikos sutarties iki 1914 metais prasidėjusio Pirmojo pasau- 
linio karo. Tai buvo galutinio valstybių kaip suverenių ir visiškai nepri- 

klausomų tarptautinių santykių subjektų įsitvirtinimo ir veikimo laikotar- 
pis. Todėl natūralu, kad dėmesio centre atsidūrė suvereni ir praktiškai 
beveik niekuo nuo kitų nepriklausoma valstybė bei jos vardu veikiančių 
asmenų veiksmai tarptautinėje arenoje. Diplomatijos istorija gilinosi į at- 
skirų valstybių politiką, ieškojo jų permainų priežasčių. Tačiau visi be 
išimties tyrinėjimai rėmėsi bendra visuotinai priimta schema, kuri teigė, 
kad kiekvienos valstybės veiklos tarptautiniu lygiu motyvas yra jos galios 
didinimas, o iš tokių į galios stiprinimą orientuotų veiksmų išplaukianti 
tarptautinių santykių sankloda yra galios pusiausvyra. 

Galios pusiausvyra tapo ne tik universaliu metodologiniu diplomatijos 
istorijos principu, bet ir praktinės politikos orientyru. Vienos valstybės 
siekė išlaikyti status guo, kitos tuo tarpu, būdamos nepatenkintos savo 
padėtimi, — pakeisti padėtį sau naudinga linkme. Galios pusiausvyra pa- 
sirodė pakankamai universalus principas, kuriuo vadovaudamosi didžio- 
sios Europos valstybės be stambesnių konfliktų ne tik pasidalijo savo 
įtakos sferomis ir kolonijomis, bet ir gana taikingai sugyveno tarpusavyje 
beveik visą devynioliktą amžių. Tačiau kone visuotinis galios pusiausvyros 
principo vertingumo pripažinimas nereiškė, kad valstybes valdantys elitai 
atsisakys ketinimo didinti savo galią ir nepasiduos pagundai pakeisti esamą 
padėtį sau naudinga linkme. Egoistiniai siekiai galiausiai sukėlė didžiųjų 
valstybių konfliktą ir daugiau kaip ketverius metus trukusį Didįjį karą. 

Pirmasis pasaulinis karas yra savotiška riba, kuri ženklina tarptautinių 
santykių kaip atskiros ir savarankiškos mokslinės disciplinos atsiradimą. 
Po Pirmojo pasaulinio karo universitetuose buvo pradėtos steigti tarptau- 
tinių santykių katedros ir imta dėstyti specialūs kursai, prasidėjo specia- 
lizuotos tarptautinių santykių studijos. Diplomatijos istorikai gilinosi į Di- 
džiojo karo priežastis, atsirado specializuotos saugumo, karo, imperializ- 
mo, diplomatijos, derybų, geopolitikos ir ekonominių veiksnių vaidmens 
tarptautinėje politikoje studijos. Tačiau nepaisant tarptautinių santykių 
teorijos atsiskyrimo nuo filosofijos ir istorijos ir prasidėjusių specializuotų 
studijų, tarpukario laikotarpio debatuose dominavo dar iki 1914 metų 
išryškėję skirtingi požiūriai į tarptautinių santykių prigimtį ir svarbiausiąją 
jų problemą - taikos užtikrinimo priemonių paiešką. 

Niekas nesiginčijo dėl to, kad pasaulio susiskaldymas į atskiras suve- 
renias valstybes yra neišvengiama realybė. Tačiau skyrėsi šios realybės 
interpretavimo išvados. Intelektualūs „amžinosios taikos“ užtikrinimo bū- 
dų ieškotojų sekėjai, t.y vadinamieji idealistai arba utopistai, buvo įsitiki- 
nę, jog pagrindinė karų priežastis yra ta, kad valstybių vyriausybės savo 
veikloje neatsižvelgia į natūralią skirtingų tautų, skirtingų valstybių nacio- 
nalinių interesų harmoniją. Jeigu valstybių vyriausybės, užuot didinusios 
savo galią ir plėtusios įtakos sferas, rūpintųsi, kad visi tarptautinės poli- 
tikos dalyviai laikytųsi tarptautinės teisės normų ir prisiimtų įsipareigoji- 
mų, tai augtų tarpusavio pasitikėjimas ir mažėtų tarpusavio karų tikimy- 
bė. Idealistai arba utopistai manė, kad viena iš efektyvių priemonių, ga- 
linčių užtikrinti taiką, yra kolektyvinio saugumo sistemos ir įgaliotų tuo 
rūpintis atitinkamų tarptautinių institucijų sukūrimas. 

"Tuo tarpu kito, priešingo, vadinamojo realizmo, požiūrio šalininkai, 
remdamiesi visų pirma realios diplomatijos istorijos faktais, tvirtino, kad 
valstybių interesų harmonija yra utopija. Pasak jų, istorija rodo, kad galia 
ir savas interesas visada buvo pagrindinis valstybių veikimo tarptautinėje 
arenoje motyvas. Todėl ir taikos likimas priklauso tiktai nuo to, kokia yra 
galios pusiausvyra tarp taikos pageidaujančių (vadinamųjų status guo) ir 
norinčių kariauti dėl savo interesų (vadinamųjų revizionistinių) valstybių. 

Britų politologas Edwardas Hallettas Carras (1892-1982) 1939 metais 
savo garsiojoje knygoje Zhie Twenty-Years' Cnisis, 1919-1939: An Introduc- 
tion to the Study of International Relations atkreipė dėmesį į tai, kad iš 
pradžių po Didžiojo karo labiau dominavo utopistinis (arba idealistinis) 
požiūris į tarptautinius santykius. Iš jo išplaukiančios strategijos stengėsi 
laikytis ir Tautų lygą kūrę politikai. Ryškiausias tokios nuostatos šalinin- 
kas buvo tuometinis JAV prezidentas Woodrowas Wilsonas (1856-1924). 
Analogiškai mąstė ir Prancūzijos politikai, inicijavę ir 1928 metais pasira- 
šę vadinamąjį Kelogo-Briano paktą, kuris paskelbė karą amoraliu reiški- 
niu. Tačiau laikui bėgant vis labiau ryškėjo idealizmu paremtos politikos 
trūkumai. Wilsonas taip ir nesugebėjo įtikinti Senato, kad JAV privalo 
aktyviai dalyvauti Tautų lygos veikloje. Savo ruožtu Tautų lyga be JAV taip 
ir neįstengė tapti tikra kolektyvinio saugumo sistema ir pasirodė nepajėgi 

pasipriešinti revizionistinėms valstybėms. Čekoslovakijos sunaikinimas, Ja- 
ponijos agresija Kinijoje, Italijos agresija Etiopijoje ir kiti tuometiniai 
įvykiai, regis, neginčijamai rodė, kad realizmo pateikiamas tarptautinių 
santykių esmės aiškinimas ir juo paremta užsienio politikos strategija iš 
tikrųjų yra arčiau realybės. 

Antrojo pasaulinio karo pasekmės tarptautinių santykių teorijai buvo 
gana vienareikšmiškos. Skirtingai negu po Pirmojo pasaulinio karo, kuo- 
met dominavo idealizmas, dabar neginčijamai daugumą protų užvaldė 
realizmas. Net idealistiškai nusiteikę analitikai manė, kad tik efektyvi 
galia gali užtikrinti taiką bei tarptautinės teisės ir moralės normų laiky- 
mąsi. Tam tikra prasme galima teigti, kad utopizmo (arba idealizmo) ir 
realizmo šalininkų debatai pasibaigė visišku pastarųjų triumfu. Po Antro- 
jo pasaulinio karo realistinė nuostata galutinai įsitvirtino ne tik teorijoje, 
bet ir politinėje praktikoje. Ji visiškai atitiko susiklosčiusią Šaltojo karo ir 
dviejų supervalstybių varžybų bei viena kitos atgrasinimo strategijos realybę. 

Populiariausiu JAV, taip pat ir kitose Vakarų šalyse tarptautinių san- 
tykių vadovėliu tapo 1948 metais pirmą kartą išspausdinta, o vėliau dau- 
gybę kartų pakartotinai išleista Hanso J. Morgenthau (1904-1980) knyga 
Politics Among Nations. Šios knygos leitmotyvas yra teiginys, kad valstybių 
elgseną ir laikyseną tarptautinėje arenoje sąlygoja nacionaliniai jos inte- 
resai, O pačių nacionalinių interesų esmę sudaro valstybės galia ir nuola- 
tinis poreikis ją didinti. Tik disponuodama pakankama galia ir nuolat 
rūpindamasi jos palaikymu bei stiprinimu valstybė gali jaustis saugi, gali 
užsitikrinti ir kitokių savo interesų patenkinimą. Atitinkamai tarptautiniai 
santykiai, tarptautinė politika, tarpvalstybiniai karai yra ne kas kita, kaip 
savo interesų siekiančių valstybių politikų sąveikos išdava. Todėl atsaky- 
mus į klausimus, kas sudaro tarptautinių santykių turinį, kodėl kyla karai, 
kas galėtų užtikrinti taiką ir t.t., galima rasti tiktai nagrinėjant atskirų 
valstybių (ypač didžiųjų valstybių) interesus ir iš jų išplaukiančią užsienio 
politiką. 

Realizmas, be abejonės, buvo puiki teorinė schema, kuri galėjo pa- 
kankamai įtikinamai paaiškinti, kokios yra karų priežastys, ir tuo pagrin- 
du siūlyti vienokius ar kitokius taikos užtikrinimo receptus. Realizmas 

gerai veikė nagrinėjant tiek supergalybių varžybas, tiek lokalinius mažes- 
nių valstybių konfliktus. Ir vis dėlto, nepaisant realizmo piešiamo tarptau- 
tinių santykių vaizdo paprastumo ir įtaigumo, šio teorinio modelio inte- 
lektinė vienvaldystė truko neilgai. Ilgainiui išaiškėjo, kad ši teorija nebuvo 
pajėgi patenkinamai atsakyti į daugelį naujų klausimų, kuriuos suponavo 
po Antrojo pasaulinio karo susiklosčiusi politinė realybė. Realizmas pa- 
sirodė menkai pritaikomas nagrinėjant Vakarų Europos valstybių integra- 
ciją, taip pat ir platesnės industrinių šalių tarptautinės bendruomenės 
funkcionavimo procesus. Realizmas negalėjo pakankamai įtikinamai pa- 
aiškinti ir šeštajame dešimtmetyje prasidėjusio dekolonizacijos proceso 
priežasčių ir pasekmių. Pagaliau realizmas nebuvo pajėgus adekvačiai re- 
aguoti ir interpretuoti akivaizdžiai revoliucionizuojančio mokslinės tech- 
ninės revoliucijos bei tarptautinės ekonomikos plėtotės poveikio tarptau- 
tiniams santykiams. Paprasčiau kalbant, realizmas buvo „diplomatijos aukso 
amžiaus“ laikų teorija, kuri nebebuvo pajėgi būti adekvatus orientyras 
fundamentaliai pasikeitusiame pasaulyje. 

Visuotinai pripažįstama, kad realizmo vienvaldystės pabaigos pradžia 
sietina su šeštojo dešimtmečio viduryje prasidėjusiu vadinamuoju meto- 
dologiniu arba bihevioristiniu (nuo angliško žodžio behaviour - elgsena) 
„perversmu“ socialiniuose moksluose. Bihevioristai tikino, kad bet koks 
tarptautinių santykių (kaip ir apskritai bet kokios socialinės) tikrovės ty- 
rimas turi būti pagrįstas tik tuo, kas gali būti objektyviai fiksuojama, pa- 
stebima, ką įmanoma aprašyti ir išmatuoti, kas gali būti ištirta tiksliesiems 
mokslams būdingais metodais. Toks metodologiškai naujas tyrimas turėtų 
prasidėti iškeliant teorinę hipotezę, kad esąs tarptautinių santykių ar ki- 
tokios socialinės tikrovės reiškinių tarpusavio sąryšis. Po to turėtų būti 
renkami, rūšiuojami ir analizuojami konkretūs faktai. Galiausiai surinktų 
faktų pagrindu patvirtinama, patikslinama arba atmetama tyrimo pra- 
džioje suformuluota hipotezė. Taip laipsniškai mokslininkai iš didžiulės ir 
įvairialypės tikrovės išskirtų tai, kas joje pastovu ir kas kinta, nustatytų 
ryšius tarp nuolatinių ir kintančių tikrovės elementų. Pagaliau empiriniu 
būdu išbandytos ir patvirtintos hipotezės virstų dėsniais ir būtų įvestos į 
esamų teorijų rėmus. Savaime suprantama, kad toks metodologiškai nau- 

jas tyrimas įmanomas tiktai naudojant šiuolaikinę kompiuterinę techniką, 
kuri įgalina tyrinėtojus greitai ir efektyviai apdoroti milžinišką faktų bei 
informacijos kiekį. 

Šis pasiūlymas, t.y. tarptautinių santykių analizei taikyti labiau išma- 
tuojamus, kiekybinius parametrus, kuriuos galima empiriškai stebėti, re- 
gistruoti ir matematiškai apdoroti, iš tiesų buvo revoliucinis įvykis. Nors 
biheviorizmas vis dėlto netapo visuotinai pripažinta tarptautinių santykių 
tyrimo metodologija ir vėliau buvo griežtai kritikuojamas už pernelyg 
didelį empirizmą, jis buvo reikšmingas visų pirma tuo, kad pademonstra- 
vo, jog egzistuoja ir tampa vis labiau prieinamos galimybės tarptautinius 
santykius tyrinėti kitaip, negu tai buvo daroma iki šiol. O kitoks tyrimas 
duoda ir kitokius rezultatus. Kitaip tariant, naujieji tyrimo metodai kritiš- 
kai analizavo ankstesnių teorijų (šiuo atveju realizmo) išvadas ir taip rė- 
mė bei skatino naujų teorijų atsiradimą. 

Tačiau mokslinė techninė revoliucija bei jos sąlygotos ekonomikos ir 
technologinės permainos ne tik atvėrė galimybes diegti naujus tikrovės 
tyrinėjimo metodus, bet ir laipsniškai pradėjo keisti pačią socialinę tikro- 
vę. Vis dėlto tebevyko Šaltasis karas ir tebedominavo bipoliarinė tarptau- 
tinių santykių sistema, kuri per septintąjį ir aštuntąjį dešimtmečius dėl 
Vakarų demokratinių industrinių valstybių visuomenės ekonominių ir tech- 
nologinių permainų patyrė fundamentalią modernizaciją. Šios moderniza- 
cijos padarinius tarptautiniams santykiams trumpai būtų galima apibūdin- 
ti kaip iki tol neregėtą ir vis didėjančią valstybių tarpusavio priklausomy- 
bę. Be to, greta valstybių svarbiais tarptautinių santykių dalyviais tapo 
viršvalstybiniai (pvz., regioninės ir globalinės tarptautinės organizacijos) 
bei subvalstybiniai (pvz., transnacionalinės korporacijos, politinių partijų 
internacionalai ir t.t.) subjektai. Dėl to tarptautinė politika tapo daug 
sudėtingesniu ir komplikuotesniu reiškiniu, negu kad ji buvo jau minėto 
„diplomatijos aukso amžiaus“ laikais. 

Šios fundamentalios permainos neišvengiamai turėjo įtakos ir tarp- 
tautinių santykių teorijos plėtotei. Suklestėję konkretūs tarptautinės poli- 
tikos tyrinėjimai, kurie buvo vykdomi remiantis naujausia metodologija, 
atvėrė galimybę suformuluoti daugybę vadinamųjų dalinių, arba „viduri- 

nio“ lygio, tarptautinių santykių teorijų, kurios nagrinėjo atskirus tarptau- 
tinių santykių aspektus, bet ne jų visumą. Tarp jų galima paminėti ir 
integracijos, ir sprendimų priėmimo, ir ekologines, ir feministines ir kito- 
kias vadinamąsias dalines teorijas. Šioje situacijoje realizmas tarsi atsidū- 
rė „už skliaustų“. Jis tebebuvo laikomas reikšminga teorija, aiškinančia 
supervalstybių santykių bipoliarinėje sistemoje prigimtį, tačiau kitiems tarp- 
tautiniu lygiu vykstantiems procesams (pvz., ekonomikos globalizacijai, 
regioninei integracijai, valstybių bendradarbiavimo formų ir institucijų 
įvairovei, dekolonizacijai ir t.t.) analizuoti buvo laikomas visiškai netinka- 
mu. Todėl daugelio tarptautinių santykių teorijų tyrinėtojų nuomone, sep- 
tintajame dešimtmetyje greta realizmo gali būti išskirta nauja tarptautinių 
santykių suvokimo perspektyva arba paradigma, kuri įvairiuose šaltiniuo- 
se vadinama pliuralizmo arba liberalizmo vardu. 

Tačiau vargu ar pliuralizmą (liberalizmą) galima laikyti savarankiška 
tarptautinių santykių teorija tikrąja to žodžio prasme. Iš esmės pliuraliz- 
mas nėra vientisa teorinė koncepcija. Tai viso labo tik įvairių tarptautinių 
santykių aspektų tyrinėjimų, neigiamai nusistačiusių klasikinio realizmo 
atžvilgiu, konglomeratas. Liberalai arba pliuralistai mano, kad realistai iš 
tikrųjų nėra jokie realistai. Realistai, valstybę laikydami vientisu ir racio- 
naliai tarptautiniuose santykiuose veikiančiu dariniu, iš tikrųjų labai abst- 
rahuojasi nuo tikrovės, ir tokia didelė abstrakcija neišvengiamai kenkia 
gilesniam tikrovės pažinimui. Todėl šiose „antirealistinėse“ teorijose vals- 
tybė kaip tarptautinių santykių subjektas tyrimo metu „išardoma“ ir nag- 
rinėjama su visais šiaipjau vidaus politikos subjektais ir jų poveikiu užsie- 
nio politikos formavimui. Suinteresuotos piliečių grupės, biurokratinis apa- 
ratas, politinis elitas ir net atskiri asmenys - politiniai lyderiai - gali įvai- 
riomis kryptimis veikti užsienio politiką ir dėl to valstybė toli gražu ne 
visada yra pajėgi pasirinkti racionaliausią veiklos kryptį. Antra vertus, 
liberaliai arba pliuralistiškai nusiteikę tyrinėtojai mano, kad ne mažiau 
svarbūs yra ir nevalstybiniai tarptautinių santykių dalyviai. Pavyzdžiui, tarp- 
tautinės organizacijos turi būti laikomos pakankamai savarankiškais sub- 
jektais, kurie toli gražu ne visada veikia taip, kaip to pageidautų jų vals- 


tybės narės, nes jos turi specifinius savo interesus ir jų įgyvendinimo sie- 

kiančią biurokratiją. Tas pats pasakytina ir apie transnacionalines korpo- 
racijas bei jų vaidmenį šiuolaikinėje tarpusavio priklausomybės sąryšiais 
sujungtoje pasaulio ekonomikoje. Neretai jos turi didesnę realią politinę 
ir ekonominę galią negu atskiros suverenios valstybės. 

Ir vis dėlto, nors realizmas kaip teorija tikrai nebeatspindi visų svar- 
biausių dvidešimto amžiaus antrosios pusės tarptautinių santykių realijų, 
pliuralizmas arba liberalizmas niekuomet nebuvo jam rimtas konkuren- 
tas. Tai buvo nors ir energingai „maištaujanti“, bet labai „neorganizuota“ 
opozicija, kurią kai kas aiškumo dėlei dirbtinai jungia į vieną grupę ne- 
igiamo požiūrio į realizmą pagrindu. Iš tikrųjų daug teisingiau būtų pliu- 
ralizmą laikyti vertingu tolesnės realizmo raidos ir modernizacijos stimu- 
lu. Šį pliuralistinį „maištą“ prieš realizmą galima lyginti su šešioliktame 
amžiuje prasidėjusiu reformacijos maištu prieš stagnacijon patekusią ka- 
talikybę. Tačiau reformacija, kaip žinome, nereiškė katalikybės pabaigos. 
Priešingai, ji sukūrė prielaidas kontrreformacijai ir katalikybės moderni- 
zacijai. Taigi ir realistinė tarptautinių santykių teorija, susidūrusi su pasi- 
keitusiu pasauliu ir naujausių konkrečių tyrinėjimų išvadomis, patyrė sa- 
votišką „kontrreformaciją“. Naujasis realizmas, arba neorealizmas, kurio 
ryškiausiu atstovu ir pradininku galima laikyti Berklio universiteto Kali- 
fornijoje profesorių Kenneth'ą N. Waltzą -1979 metais jis išleido knygą 
Theory of International Politics, kurioje pabandė sujungti dvidešimto am- 
žiaus antrosios pusės realijoms pritaikomus klasikinio realizmo elementus 
su kitų teorinių tyrinėjimų pasiektais rezultatais. 

Jeigu klasikinio realizmo teoriniu išeities tašku yra laikoma ir tarptau- 
tinę politiką persunkusi ydinga žmogaus prigimtis, jo nenumaldomas no- 
ras didinti savo galią bei dominuoti, tai neorealizmas pagrindinį akcentą 
perkelia į tarptautinę sistemą. Neorealizmo požiūriu tarptautiniai santy- 
kiai yra ne atskirų egoistiškai siekiančių savo galią didinti valstybių užsie- 
nio politikos suma, bet visų pirma tam tikra valstybių sąveikos sankloda, 
tam tikra struktūra. Tarptautinės sistemos struktūra priklauso nuo to, 
kokie nusistovi sąryšiai tarp sistemą sudarančių elementų. Jeigu domi- 
nuoja vertikalūs (pavaldumo) sąryšiai, tai sistemos struktūrą galima api- 
būdinti kaip hierarchiją. Jeigu dominuoja horizontalūs (lygiavertiškumo) 


sąryšiai, tai sistemos struktūrą galitma-apibidmti kaip anarekiją. Valstybių 


18 REALISTINĖ TARPTAUTINIŲ SANTYKIŲ TEORIJA 


vidaus politikoje labiau vyrauja vertikalūs hierarchiški santykiai, kur vieni 
subjektai naudojasi didesnėmis galiomis, turi didesnę įteisintą valdžią ne- 
gu kiti ir pagaliau kažkas disponuoja aukščiausiąja valdžia - suverenitetu. 
Tuo tarpu, pasak Waltzo, tarptautinę sistemą galima apibūdinti kaip anar- 
chiją, nes joje vyrauja horizontalūs bent jau formaliai viena kitai lygių ir 
suverenių valstybių sąryšiai. Taigi nors Waltzas neatmeta pagrindinio kla- 
sikinio realizmo postulato, kad kiekviena valstybė kaip minimum siekia 
išlikti ir užsitikrinti saugumą ir kaip maximum dominuoti pasaulyje, jis 
atkreipia dėmesį ir į tai, kad šį siekimą riboja ne tik ribotos valstybių 
galimybės ar kitų valstybių atsakomieji veiksmai, bet ir pati anarchiška 
tarptautinės sistemos struktūra. 

Neorealizmo požiūriu tarptautinės sistemos anarchiškos struktūros kar- 
kasą be jokios abejonės sudaro tarp sistemos elementų - suverenių vals- 
tybių — susiklosčiusi galios pusiausvyra. Tačiau kita vertus, susiformavusi 
galios pusiausvyra dar neišsemia viso anarchiškos struktūros turinio. Anar- 
chinė struktūra gali keistis priklausomai nuo pačių įvairiausių (ekonomi- 
nių, kultūrinių, ekologinių ir t.t.) saryšių tarp jos elementų pobūdžio. Todėl 
net ir tuo atveju, kai galios pusiausvyros sankloda išlieka nepakitusi, pati 
struktūra vis dėlto gali keistis ir tapti daugiau arba mažiau anarchinė. 

Štai ir Buzanas, nagrinėdamas visų pirma nacionalinio saugumo pro- 
blemą ir remdamasis šiuo kriterijumi, įveda net savotišką anarchijų kla- 
sifikaciją. Pasak autoriaus, vieni anarchijos pavidalai aštrina nacionalinio 
saugumo problemą, kiti ją švelnina. Todėl anarchijos pavidalus galima iš- 
dėlioti į skalę, kurios vienoje pusėje būtų nebrandžios, t.y. nacionalinio sau- 
gumo problemą aštrinančios struktūros, o kitoje - priešingai, šią proble- 
mą švelninančios brandžios struktūros (plačiau žr. šio leidinio p. 226-233). 
Būtent šioje besikeičiančios struktūros idėjoje ir slypi pagrindinė neore- 
alizmo, arba struktūrinio realizmo, novacijos reikšmė tarptautinių santy- 
kių tyrinėjimams. Struktūros sąvoka atveria galimybę integruoti išliekamąją 
vertę turinčius klasikinio realizmo teiginius su moderniųjų laikų tarptau- 
tinių santykių tyrinėjimų išvadomis apie augantį sąveikos tarp struktūros 
elementų intensyvumą ir didėjančią jų tarpusavio priklausomybę. 

Buzano knygą Žmonės, valstybės ir baimė kaip tik ir galima priskirti šiai 
Waltzo pradėtai neorealizmo tradicijai. Su tokiu įvertinimu, regis, sutinka 

ir pats Buzanas, kuris apskritai tarptautines saugumo studijas būtų linkęs 
laikyti „liberaliu realizmo performulavimu“ (žr. šio leidinio p. 451). Iš tik- 
rųjų jis nuosekliai laikosi tiek klasikinio realizmo nuostatos, kad valstybės 
kaip politikos formuotojos primatas išlieka tvirta realybe, tiek ir pagrin- 
dinės neorealistinės nuostatos, tvirtinančios, kad pagrindinis tarptautinės 
politikos kontekstas yra anarchinė tarptautinės sistemos struktūra. Todėl 
iš pirmo žvilgsnio gali pasirodyti, kad ši knyga yra skirta gana siaurai na- 
cionalinio saugumo problemai, kurią bandoma gvildenti šiandien jau pla- 
tų rezonansą įgijusioje neorealistinėje tarptautinės politikos teorijoje. Ta- 
čiau išsamiau susipažinus su šiuo darbu, skaitytojui greitai taps akivaizdu, 
kad į jo rankas pateko konceptualus veikalas, kurį neabejotinai galima lai- 
kyti vertingu indėliu į tarptautinių santykių teoriją. 

Tiesą sakant, knygos autorius tiesiogiai nekelia sau uždavinio prisidėti 
prie tarptautinių santykių teorijos plėtotės. Pagrindinis knygos tikslas — 
noras geriau perprasti ir suformuluoti nacionalinio saugumo problemą. 
Tačiau, pasak autoriaus, tam trukdo pernelyg siauras pačios saugumo są- 
vokos supratimas. Buzanas mano, kad tinkamai suformuluoti ir spręsti 
konkretaus nacionalinio saugumo problemą galima tik turint omenyje, 
kad saugumas yra integralus, nedalomas ir kompleksiškas reiškinys, kad 
nacionalinio saugumo problemos negalima spręsti tik valstybiniu lygme- 
niu, neatsižvelgiant į individualų, regioninį ir sisteminį lygmenis, kad po- 
litinis ir karinis valstybės saugumas yra neatsiejamas nuo ekonominio, 
socialinio ir ekologinio saugumo. 

Tačiau nepaisant visų autoriaus išvadų apie platesnės saugumo sam- 
pratos teorinę ir praktinę svarbą, reikia konstatuoti, kad pats didžiausias 
šios knygos nuopelnas yra visapusiška saugumo sąvokos analizė, kuri „nu- 
Vedė“ autorių, o paskui jį „veda“ ir skaitytoją „į didžiąją kelionę po visą 
tarptautinių studijų sritį“. Buzanas parodė, kad daug plačiau suprastas 
Saugumas yra ne tik pati savaime įdomi ir verta nuodugnių studijų pro- 
blema, bet ir puiki idėja, visas tarptautines studijas organizuojanti ir su- 
jungianti į vieningą visumą. Kaip saugumas realybėje yra nedalomas ir 
Persmelkia visus politikos lygmenis bei svarbiausius sektorius, taip ir sau- 
gumo sąvoka atveria galimybę sėkmingai susieti daugelį teorijos ir anali- 

zės sričių, kurios paprastai tarptautinėse studijose yra viena nuo kitos 
izoliuotos. Nedalomo saugumo sąvoka į vientisą sistemą įjungia ir tarp- 
tautinių santykių teoriją, ir tarptautinę politinę ekonomiją, ir regionų bei 
strategines studijas, ir taikos bei konfliktų tyrinėjimus, ir žmogaus teises, 
ir vystymosi tyrinėjimus, ir diplomatijos istoriją, ir netgi tam tikras mokslo 
bei technologijų sritis. Panašiai kaip išvestinės galios pusiausvyros sąvoka 
atsiranda į tarptautinius santykius žvelgiant per galios prizmę, taip anali- 
zuojant tarptautinius santykius per saugumo prizmę sukuriamos naujos 
išvestinės sąvokos (pvz., saugumo kompleksai, gynybos dilema, galios- 
saugumo dilema, silpnos ir stiprios valstybės, brandi ir nebrandi anarchi- 
jos ir kt.), užpildančios šio požiūrio suponuotas schemas. 

Kaip tik todėl šią Buzano knygą galima traktuoti ne tik kaip monog- 
rafiją, kuri aukščiausiu teoriniu lygiu ir pagal naujausius teorijos plėtotės 
pasiekimus gvildena sudėtingą mokslinę problemą, bet ir kaip novatoriš- 
ką mokymo priemonę visiems, kurie nori pradėti studijuoti tarptautinių 
santykių teoriją. Nors šios teorijos problemoms yra skirta šimtai knygų, 
tačiau mūsų skaitytojui tam tikra prasme pasisekė, nes savo pažintį su šia 
neabejotinai įdomia ir reikšminga mokslo sritimi jis galės pradėti būtent 
nuo šios teoriniu, metodologiniu ir idėjiniu požiūriu vientisos ir naujos 
knygos. Pagaliau ši knyga, nepaisant jos akademizmo ir abstraktumo, bus 
naudinga ir tiems, kurie yra tiesiogiai susiję su politika ir administracija. 
Ji gali būti savotiškas orientyras ir kriterijus vertinant tiek savo pačių, tiek 
kolegų, tiek oponentų mintis bei veiklą daugelyje svarbių politikos kryp- 
čių, turinčių vienokį ar kitokį ryšį su nacionalinio saugumo užtikrinimo 
problema. 


Gediminas Vitkus 


Markui Zacheriui ir Kalui Holsti'ui, 
kurie kiekvienas savaip 
skatino mane pradėti šį tyrinėjimą 


PRATARMĖ 
PIRMAJAM LEIDIMUI 


Ši knyga buvo ilgai brandinama. Jos idėja gimė mano galvoje 
1976 metais, o rašant ją daug Žmonių paveikė jos kūrimą. Besi- 
plėtojantis sumanymas vis labiau lėmė mano studijuojamos lite- 
ratūros sąrašą, vertė gilintis į nepažįstamas sritis bei padėjo at- 
skleisti tikrąją vertę tos literatūros, kuri anksčiau buvo mano 
mąstymo periferijoje. Iš dalies dėl to, kad knygoje buvo panau- 
doti labai skirtingi šaltiniai, aš nutariau, kad bus geriau pateikti 
bibliografines išnašas, o ne vientisą bibliografiją. Kadangi nuo- 
rodos nesudaro nuoseklaus literatūros sąrašo, man atrodė, kad 
naudingiau būtų palikti jas atitinkamose vietose teksto viduje, o 
ne sutelkti knygos pabaigoje. 

Be mano minimų autorių ir jų knygų, daugelis žmonių padė- 
jo man labiau tiesiogiai. Vienas iš jų, Fredas Hirschas, sakė, kad 
man reikės truputį pasimokyti politinės ekonomijos, ir šiuo at- 
veju, kaip ir daugeliu kitų atvejų, jis buvo teisus. Mano dalyva- 
vimas Johno Ruggie'o organizuotame koliokviume apie „alter- 
natyvias tarptautinės tvarkos koncepcijas“ sukūrė idealų Fredo 
patarimo įgyvendinimo kontekstą, taip pat padėjo man pradėti 
mąstyti tinkamu šiai knygai lygmeniu. Dialogai su H. O. Naza- 
rethu praturtino mano mintis labiau negu jis pats galėjo įtarti, ir 
nors tie dialogai, palyginti su šiuo projektu, vyko visai kitame 
kontekste, abipusė nauda buvo didžiulė. Tarptautinių santykių 
grupė, vadovaujama R. J. Barry'o Joneso, paskatino pagalvoti 
apie keletą klausimų, kuriuos kitu atveju aš būčiau tikriausiai 
ignoravęs, ir kai kurios svarbios šios knygos dalys išaugo iš toje 
diskusijoje pasėtų sėklų. 

Aš taip pat labai dėkingas mano draugams ir kolegoms — 
Kenui Boothui, Hedley'ui Bullui, Deborah'ai Buzan, Tony'ui Bu- 
zanui, Joseph'ui Frankeliui, Rogeriui Harrisonui, Kalui Holsti'ui, 
Peteriui Mangoldui, Peteriui Murray'ui, Gonzalo Ramosui, Gow- 
herui Rizvi'ui, Johnui Ruggie'ui ir Kennethui Waltzui - už jų 
komentarus priešpaskutinei projekto versijai. Richardas Little'as 
padarė man didžiulę paslaugą komentuodamas pradinį projek- 
tą, o Charlesas Jonesas ir Robertas Skidelsky's prisidėjo pateik- 
dami detalią penktojo skyriaus analizę. Be šių žmonių pagalbos 
knyga nebūtų buvusi tokia, kokia ji yra dabar, ir netgi ten, kur 
aš su jais nesutikau, jie padėjo man aiškiau išreikšti savo nuo- 
statas. Aišku, atsakomybė už išspausdintą rezultatą tenka man, 
tuo labiau asmeniškai prisiimu tą atsakomybę už kai kuriuos 
ankstesnius pralaimėjimus savo kritikams. 

Taip pat norėčiau padėkoti Warvicko universitetui už tai, 
kad 1981 metais man buvo suteiktos dvejos neeilinės atostogos. 
Be tokio ilgo laikotarpio nepertraukiamam darbui aš nebūčiau 
galėjęs parašyti pradinio projekto, kuris ir tapo seniausiuoju šios 
knygos protėviu. Pagaliau už kvalifikuotą pagalbą man malonu 
padėkoti ir poniai Joy Gardner, kuri padarė daug daugiau, ne 
vien tik prisidėjo prie to, kad mūsų fakultetas pavirstų malonia 
efektyvaus darbo vieta, ir kuri labai kruopščiai ir laiku surinko 


visus tekstus. 
BARRY BUZAN 
Londonas 
1982 metų rugpjūtis 


PRATARMĖ 
ANTRAJAM LEIDIMUI 


Sveiki visi, skaitantys šią knygą antrą kartą. Ši pratarmė paaiš- 
kins, kuo ir kodėl antrasis leidimas skiriasi nuo pirmojo. 

Leidėjų pasiūlymas paruošti antrą šios knygos variantą iškė- 
lė problemą: ar reikėtų tik atnaujinti senąją knygos versiją, ar iš 
naujo apmąstyti visą problemą. Už paviršutinišką knygos per- 
žiūrėjimą buvo knygos identiškumo išsaugojimo argumentas. Ta- 
čiau nuodugniau peržiūrėti turinį skatino atsivėrusi galimybė 
įvertinti ankstesnius rezultatus ne tik naujų mano paties tyrinė- 
jimų, bet ir devintojo dešimtmečio pabaigoje prasidėjusių didžiu- 
lių tarptautinių pokyčių šviesoje. Aš nusprendžiau išnaudoti šią 
galimybę - permąstyti visą problemą iš naujo ir taip patobulinti 
savo kūrinį, kad jis atitiktų mano ir kitų sukaupto įdirbio lygį. 
Taigi ši knyga jau atspindi 1989 metais prasidėjusias permainas. 
Šioje knygoje, kaip ir jos pirmtakėje, sprendžiama ta pati proble- 
ma, naudojama ta pati struktūra, tačiau išvadų tonas yra jau 
visai kitas, o turinys yra esmingai pertvarkytas. 

Vienas esminis pokytis slypi naujojoje knygos pavadinimo 
paantraštėje. Užuot vertinęs šią knygą kaip dalį strateginių stu- 
dijų įvado, aš laikau ją savotišku visai naujos tarptautinių sau- 
gumo studijų srities turinio aprašymu (agenda). Kai kurie iš 
jūsų buvo sugluminti mano 1987 metais išėjusios knygos An 
Introduction to Strategic Studies: Military Technology and Interna- 
tHional Relations, todėl ir kilo klausimas, kaip ši gana siauro po- 
būdžio knyga gali būti tokios knygos kaip People, States and Fear 

pirmtakė. Atsakymą į šį klausimą, kaip aš jį suprantu, jūs rasite 
paskutiniame įvado skyrelyje, taip pat ir dešimtame šios knygos 
skyriuje. 

Man susidarė įspūdis, kad šioje knygos redakcijoje yra dau- 
giau pozityvaus pobūdžio apibendrinimų, aiškesnė ir ne tokia 
ištęsta argumentacija, nors pati knyga, palyginti su anksteniuo- 
ju leidimu, yra didesnės apimties. Čia taip pat daugiau dėmesio 
skiriama ekonominiams, socialiniams ir aplinkosaugos saugu- 
mo aspektams, nors išlieka didžiulis dėmesys politikai. Milita- 
rinė dimensija, be abejo, taip pat aptariama, tačiau šią temą aš 
labai apribojau ir platesnę diskusiją perkėliau į An Introduction 
to Strategic Studies. Knygoje vis dar didesnį dėmesį skyriau idėjų 
plėtotei, o ne konkrečių veiksmų siūlymui, tačiau tikiuosi, kad 
tie iš jūsų, kuriems tokia nuostata pasirodys nepakankamai iš- 
sami, vis dėlto pastebės tam tikrą distancijos tarp teorinės dis- 
kusijos ir politikos analizės sumažėjimą. 

Dauguma skyrių, nors antraštės išliko tos pačios, yra rimtai 
perrašyti. Įvade yra nauja dalis apie pokyčius devintajame de- 
šimtmetyje. Pirmas skyrius atnaujintas, tačiau esminių pakeiti- 
mų jame nėra. Antras skyrius turi tokią pačią sąrangą, tik pra- 
plėsta diskusija apie valstybės teoriją ir silpnas bei stiprias vals- 
tybes. Trečias skyrius yra esmingai pakeistas, tačiau jame kalba- 
ma apie tą pačią idėją kaip ir anksčiau - viliuosi, kad grėsmių 
tipai apibūdinti daug aiškiau ir išsamiau. Ketvirtas skyrius taip 
pat naujai perrašytas; pradinis skyrelis apie anarchiją panašus į 
ankstesnį leidimą, bet dėstomas požiūris apie sistemos struktū- 
ros analizę yra visai kitoks ir atspindi mano pastarųjų metų 
susidomėjimą neorealistine teorija. Skyrelis apie tarptautinę vi- 
suomenę - visiškai naujas. Į naują atskirą penktą skyrių perkel- 
tas regioninių saugumo kompleksų aptarimas, kuris paremtas 
Buzano ir Rizvi'o knygoje South Asian Insecurity and the Great 
Powers (London: Macmillan, 1986) atliktu pirmuoju bandymu su- 
konstruoti vientisą ir veikiančią regioninio saugumo analizės 

koncepciją. Šeštas skyrius yra pertvarkytas buvęs penktas sky- 
rius - naudota dalis senos medžiagos, tačiau, kaip rodo ir nau- 
jasis pavadinimas, skyrius specialiai skirtas sudėtingam ekono- 
minio saugumo klausimui. Keliuose paskutiniuose puslapiuose 
išsakomos išvados paremtos brandžios anarchijos idėja, kurios 
metmenys aprašyti ketvirtame skyriuje. Septintas ir aštuntas sky- 
riai — tai atnaujinti buvę šeštas ir septintas skyriai. Čia tik nebe- 
sigilinama į daugumą ginklavimosi dinamikos detalių bei kon- 
struktyviai mėginima pasamprotauti, kaip galėtų būti sušvel- 
ninta galios-saugumo dilema. Devintas skyrius yra atnaujintas 
buvęs aštuntas skyrius, o dešimtas skyrius yra atitinkamai per- 
žiūrėtas buvęs devintas skyrius, kuriame surinkti argumentai, 
kad nauja tarptautinio saugumo studijų sritis yra reikalinga. 

Viliuosi, kad šios pataisos padarys knygą aktualią ir galbūt 
inicijuos naujos tarptautinio saugumo studijų krypties atsiradi- 
mą. Aš žinau, kad didesnis išvadų konkretumas gali nepatikti 
kai kuriems skaitytojams, ypač tiems, kurie norėtų saugumo pro- 
blemą redukuoti į individo lygmenį. Gali atsitikti ir taip (nors aš 
tuo labai abejoju), kad naujoje po šaltojo karo prasidėjusioje ero- 
je tarptautinio saugumo studijos bus nebemadingos. 

Aš dėkingas daugeliui žmonių, kurie atsiliepė po pirmo kny- 
gos leidimo, ir ypač norėčiau padėkoti tiems, kurie man tiesio- 
giai padėjo rengiant naująjį leidimą. Bengtas Sundelius, Bobas 
McKinlay'us bei Svante Karlssonas, naudoję knygą kaip moky- 
mo priemonę, pateikė man išsamių komentarų apie pirmąjį lei- 
dimą. Ole Weeveris ir Chrisas Smithas perskaitė ir pakomenta- 
vo pradinį antrojo leidimo variantą, o Stephenas Gillas, Jeffrey 
Goldenas ir Gautamas Senas ypač padėjo rašant šeštą skyrių. 
Kenas Boothas paskatino mane rimčiau (nes pats to nesiruo- 
šiau daryti) pagalvoti apie paantraštę (drauge ir apie visą kny- 
gą) bei kaip tik laiku pateikė man klausimą - ar įmanomas tarp- 
tautinis saugumas? Mano žmona Deborah išgelbėjo mane nuo 
problemos, kurią sukėlė tas faktas, jog pirmas knygos leidimas 

buvo parašytas dar neišplitus kompiuteriniam teksto rinkimo 
būdui. Geras jos charakteris padėjo iškęsti rašymo agonijas ir 
ekstazes. Kopenhagos taikos ir konfliktų tyrimo centras pagel- 
bėjo man keliais būdais. Aš turėjau progos susitikti su puikiais 
kolegomis ir galėjau tiesiogiai pamatyti, kaip buvo sutiktas pir- 
masis leidimas. Centras sudarė man sąlygas išbandyti save pa- 
tį sprendžiant keletą praktinių saugumo klausimų, o penkto ir 
dešimto skyrių pirminius variantus išplatino savo eksperimen- 
tinių leidinių (Working papers) serijoje. Warwicko universitetas 
1990 metų pavasarį suteikė man atostogas. Be to atpalaidavi- 
mo nuo didėjančio stresų pavojaus britų akademiniame gyve- 
nime Thatcher laikais visas procesas būtų užtrukęs daug ilgiau. 
Pagaliau norėčiau užfiksuoti ir debatus su nedidele grupe 
žmonių, kurie mano 1983 metų tvirtinimo apie Sovietų Sąjungą 
kaip šalį, turinčią ir silpnos, ir stiprios valstybės požymių, nelai- 

kė dėmesio vertu teiginiu! 
BARRY BUZAN 


Londonas 

ĮVADAS 


Nacionalinio saugumo problema 
tarptautiniuose santykiuose 


Vargu ar kas galėtų paneigti, jog saugumas, kad ir koks jis bū- 
tų - individualus, nacionalinis ar tarptautinis, - yra nuolatinė 
žmonijos problema. Nacionalinis saugumas, be abejo, yra šios 
problemos šerdis, kadangi valstybės lemia daugumą sąlygų, tu- 
rinčių įtakos saugumui kitais dviem lygmenimis, ir tuo pat me- 
tu pačios negali harmoningai sugyventi tarpusavyje. Valsty- 
bių istorijos rodo, kad vienų valstybių saugumui kliudė kitų 
valstybių buvimas. Valstybių kariniai ir ekonominiai veiksmai, 
kurie buvo daromi dėl savo nacionalinio saugumo užtikrini- 
mo, dažnai susikirsdavo su analogiškais kitų valstybių veiks- 
mais, ir viskas baigdavosi ekonomikos sugriovimu ir karu. Na- 
cionalinio saugumo problemos intensyvumas ir pobūdis, laikui 
bėgant, keitėsi labai žymiai — kartais jai būdavo būdingas aukš- 
tas konfrontacijos laipsnis, o kartais, kaip, pavyzdžiui, devy- 
nioliktame amžiuje ar šios knygos rašymo metu, ji reikšdavo- 
si mažesnės tarpusavio įtampos ir padidėjusio bendradarbia- 
vimo laikotarpiais. Tačiau nepaisant šių svyravimų pati prob- 
lema išlieka kartu su visomis abejonėmis ir jos keliamomis 
grėsmėmis. 

Tam, kad gerai perprastume nacionalinio saugumo proble- 
mą, pirmiausia turime suprasti pačią saugumo sąvoką. Dažniau- 
siai žmonių, susijusių su valstybių politikos formavimu, kalbose 
ši sąvoka yra per silpnai išplėtota, kad leistų adekvačiai suvokti 
problemą. Aš noriu pasakyti, kad supaprastintas saugumo su- 

pratimas rimtai kliudo suvokti netgi tai, kas galėtų būti laikoma 
bent jau problemos dalimi. Sakydamas „supaprastintas saugu- 
mo supratimas“, aš turiu omenyje tokią nacionalinio saugumo 
sampratą, kuri nepakankamai atsižvelgia į latentinius pačios są- 
vokos prieštaravimus ir/arba nepakankamai atsižvelgia į tai, 
kad saugumo užtikrinimo logika beveik visuomet implikuoja 
aukštą savitarpio priklausomybės laipsnį tarp bandančių užtik- 
rinti savo saugumą subjektų. Aš pabandysiu parodyti, kaip ge- 
riau išplėtota ir plačiau pagrįsta sąvoka gali atverti galimybę 
daug konstruktyviau apibrėžti ir pačią nacionalinio saugumo 
problemą. 

Saugumas nėra vienintelė sąvoka, kuria remiantis galima tir- 
ti nacionalinio saugumo problemą. Tradiciškai dauguma litera- 
tūros, kurioje bandyta analizuoti ar aprašyti šią problemą, bu- 
vo, O iki tam tikro lygio ir dabar yra, paremta galios (power) ir 
taikos (peace) sąvokomis. Pasisakančiųjų už nacionalinio saugu- 
mo problemos suvokimą, pasiremiant galios sąvoka, argumen- 
tai yra kilę iš tarptautinių santykių mokslo vadinamosios rea- 
listų mokyklos, kurios ryškiausi atstovai būtų tokie teoretikai 
kaip E. H. Carras ir Hansas Morgenthau'. Tikrai galima teigti, 
kad galios sąvoka padeda atskleisti ne tik tarptautinių santykių 
veikėjų galimybes tarptautinėje arenoje, bet taip pat nurodo ir 
pagrindinius jų elgsenos motyvus. Tie, kurie yra linkę analizuo- 
ti nacionalinio saugumo problemą remdamiesi taikos sąvoka, 
gali būti siejami (nors su tam tikromis išlygomis) su tarptautinių 
santykių mokslo idealistų mokykla. Idealistai tikina, kad jų nuo- 
statos įgalina ne tik suvokti problemą holistiškai (kas neprieina- 
ma neišvengiamai fragmentinėms realistų nuostatoms), bet ir 
atveria galimybę tiesiogiai sukoncentruoti dėmesį į esmingą ka- 
ro reiškinį. Kadangi karas yra pagrindinė grėsmė nacionaliniam 
saugumui, tai šios problemos išsprendimas praktiškai iš tarp- 
tautinės darbotvarkės leistų išbraukti ir nacionalinio saugumo 
problemą. 

Iki devintojo dešimtmečio šie du požiūriai dominavo svars- 
tant nacionalinio saugumo problemą. Jų pagrindu (kaip aš jau 
detaliau įrodinėjau kitur“) paprastai būdavo pateikiami griež- 
tai priešingi ir konfliktuojantys tikrovės vertinimai. Šiuose de- 
batuose saugumo sąvoka atliko tik pagalbinį vaidmenį. Realis- 
tai buvo linkę matyti saugumą kaip galios išvestinę - tarptau- 
tinių santykių veikėjas, turintis pakankamai galios, kad galėtų 
dominuoti, kartu užsitikrina ir savo saugumą. Su šitokiu po- 
žiūriu lengvai būtų galima sutikti, jeigu galią apibrėžtume taip 
plačiai, kaip tai darė Morgenthau?. Šiame požiūryje saugumas 
teisingai priskiriamas siektiniems tikslams, bet teiginys, kad 
galios didinimas yra saugumo siekimo būdas, neišvengiamai 
veda į prieštaravimą. Idealistai buvo linkę saugumą suvokti 
kaip taikos išvestinę - patvari taika, anot jų, visiems suteiks 
saugumą. 

Šioje knygoje aš bandysiu įrodyti, kad saugumo sąvoka pati 
savaime yra daug visapusiškesnis, skvarbesnis ir naudingesnis 
tarptautinių santykių tyrinėjimo įrankis nei galios ar taikos są- 
vokos. Saugumo sąvoka nurodo kitokį pagrindinį tarptautinių 
santykių veikėjų elgsenos motyvą, kuris yra ne mažiau svarbus, 
palyginus jį su galios siekimu. Tuo pat metu ši sąvoka atveria ir 
visuminę tarptautinių santykių perspektyvą. Ši perspektyva, nors 
ir skiriasi nuo taikos sąvoka paremtos visuminės perspektyvos, 
yra ne mažiau už ją vertinga. Toks derinys suteikia siūlomai 
analitinei schemai savybių, įgalinančių ją varžytis su bet kuria 
kita, paremta labiau išplėtotomis sąvokomis schema. Labiau iš- 
plėtotą saugumo sąvoką galime pavaizduoti kaip tarp galios ir 
taikos sąvokų implikuojamų kraštutinumų esantį vidurį, kuris 
ir sujungia daugumą jomis paremtų idėjų, ir dar daugiau pride- 
da ir savų išvadų. Saugumo sąvoka pateikia daug tokių idėjų, 
kurios sujungia jau konvencija tapusias tų dviejų mokyklų išva- 
das ir nutiesia tiltą per politikus ir intelektualus skiriančią jų 
pačių nenaudai bedugnę. 

Knygos tikslas yra „įgalinti“ (habilitate) saugumo sąvoką, nes 
jos neįmanoma reabilituoti (rehabilitate), kadangi ji niekada ne- 
buvo pakankamai išplėtota. Šis projektas buvo pradėtas reali- 
zuoti tik devintojo dešimtmečio pradžioje, todėl naudingiausia 
būtų pradėti diskusiją apsvarstant priežastis, dėl kurių saugu- 
mo sąvoka taip ilgai buvo nepakankamai išplėtota. 


Saugumas kaip nepakankamai išplėtota sąvoka 


Pagrindinį įrodymą, kad tarptautinių santykių moksle saugu- 
mo sąvoka nėra pakankamai išplėtota, galima surasti moksli- 
nėje literatūroje. Literatūrą apie valstybių galią sudaro ne tik 
daug empirinių darbų, bet ir gerai išplėtoti teoriniai rašiniai. 
Atrodytų, galima pagrįstai tikėtis aptikti panašų ir bet kurios 
kitos plačiai vartojamos akademinės sąvokos išplėtojimo balan- 
są. Tačiau bent iki šiol tokia išvada netaikytina saugumo są- 
vokos atvejui. 

Pats saugumo terminas yra plačiai vartojamas tarptautinių 
santykių ir kitose disciplinose, ir, atrodo, tiek praktikai, tiek aka- 
demikai sutinka su jo organizuojančiu centriniu vaidmeniu. Ta- 
čiau literatūra apie šią sąvoką yra labai nesubalansuota. Viena 
vertus, egzistuoja nemažai klestinčių empirinių darbų, kurie nag- 
rinėja dabartines nacionalinio saugumo problemas ir uždavi- 
nius. Dauguma darbų yra kilę iš strateginių studijų, kuriose 
saugumo sąvoka atlieka pagrindinio normatyvinio atskaitos taš- 
ko vaidmenį. Valstybių užsienio, karinė ir ekonominė politikos, 
jų sankirtos pokyčių ar ginčų erdvėse bendra jų kuriama santy- 
kių struktūra — visa tai yra analizuojama nacionalinio ir/arba 
tarptautinio saugumo siekimo požiūriu. Tačiau iki ekonominių 
ir ekologinių rūpesčių paaštrėjimo aštuntajame dešimtmetyje, 
saugumo sąvoka buvo retai siejama su dalykais, nesusijusiais su 
atskirų veikėjų politiniais interesais, ir iki pat devintojo dešimt- 
mečio pabaigos diskusijos apie saugumą išlaikė ryškų karinį ak- 
centą. 

ša 

Tačiau jeigu kas nors saugumo tema imtųsi ieškoti koncep- 
tualios literatūros, tai santykinai mažai jos (ypač išleistos iki 
1980 metų) tesurastų; nepavyktų šioje srityje aptikti ir kokios 
nors nuoseklios mokyklos. Po Pirmojo pasaulinio karo kilęs ko- 
lektyvinio saugumo entuziazmas teikė šiek tiek vilčių, bet Tau- 
tų lygos ir Jungtinių Tautų organizacijos nesugebėjimas tvarky- 
tis su keliama užduotimi sužlugdė domėjimąsi visu šiuo požiū- 
riu*. Pagrindiniu proveržiu problematikos svarstyme galėjo tapti 
šeštojo dešimtmečio pradžioje Johno Herzo suformuluota „sau- 
gumo dilemos“ idėja“. Ši struktūrinė sąvoka teigia, kad sava- 
rankiški (self-help) valstybių bandymai rūpintis savo saugumu, 
nepaisant gerų norų, didina kitų valstybių nesaugumą, nes jei 
viena valstybė savo priemones laiko grynai gynybinėmis, tai 
kitos valstybės — potencialiai grėsmingomis. Saugumo dilemos 
idėja buvo plačiai pripažinta literatūroje, bet Šaltojo karo aplin- 
ka nebuvo derlinga dirva tokiai liberaliai sėklai, todėl daugelio 
tyrinėtojų dėmesys natūraliai krypo tik į besivaržančių galybių 
veiksmo — atoveiksmio dinamiką. Ir iki tol, kol aštuntojo de- 
šimtmečio pabaigoje Robertas Jervisas nepabandė grįžti prie 
„Saugumo dilemos“ idėjos ir vėl atkreipti dėmesį į nesąmonin- 
gus bei vienas kitą sąlygojančius saugumo santykių elementus“, 
ji nebuvo rimtai plėtojama. Tikrai stebėtina, kad taip nutiko, 
nes ši idėja siūlo svarią ir rafinuotą esminių pokyčių tarptauti- 
nėje politikoje interpretavimo alternatyvą įsitvirtinusiam galy- 
bių varžybų modeliui. 

Tikriausiai geriausiai žinomas konceptualus darbas saugu- 
mo tema yra Arnoldo Wolferso straipsnis apie nacionalinį sau- 
gumą“. Wolferso akcentas nacionaliniam saugumui akivaizdžiai 
atspindėjo dominuojančią empirinės literatūros orientaciją, ir mi- 
nėtas rašinys yra meistriškas daugiaplanio sąvokos kompleksiš- 
kumo įvadas. Rašinyje pateikiamas saugumo kaip „daugiareikš- 
mio simbolio“ apibūdinimas (vienoje vietoje autorius teigia, kad 
saugumas „gali išvis neturėti jokios apibrėžtos prasmės“), atro- 


3 


36 ĮVADAS 


do, galėtų atgrasinti nuo tolesnio domėjimosi saugumo sąvokos, 
kaip pagrindinio išeities punkto bandant perprasti tarptautinių 
santykių esmę, plėtote. Tačiau tai tikriausiai nebuvo autoriaus 
noras, kadangi pagrindinis rašinio tikslas buvo parodyti galimą 
nacionalinio saugumo simbolio, turinčio didžiulį politinį poten- 
cialą, daugiareikšmiškumo žalą. 

Greta šių svarbiausių darbų iki pat savotiško devintojo de- 
šimtmečio pradžioje prasidėjusio bumo galima aptikti vos kele- 
tą kitų konceptualių diskusijų apie saugumą. Hedley'us Bullas, 
Bernardas Brodie, Frankas Trageris ir Frankas Simonie nedaug, 
bet reikšmingai rašė apie saugumo sąvokos naudojimo sunku- 
mus“. Hughas Macdonaldas bandė susidoroti su sąvokos dau- 
giareikšmiškumu, bet buvo savo paties kategorijų įveiktas ir pa- 
sitraukė iš kovos, paskelbdamas saugumą „neadekvačia“ sąvo- 
ka. Tokią pat išvadą, nors ir dėl kitų priežasčių, padarė ir Hansas 
Mouritzenas?. Robertas Jervisas pasiūlė įdomią saugumo reži- 
mų idėją, kuri dėmesį nuo valstybės nukreipia į sisteminį ana- 
lizės lygmenį'?. O Gertas Krellas bandė plačiau iš taikos tyrinė- 
tojo pozicijų kritikuoti perdėtai militarizuotą saugumo koncep- 
ciją"! . Bendro pobūdžio samprotavimų apie saugumo sąvoką bu- 
vo suformuluota ir labiau periferinėse diskusijose apie saugumą 
Amerikos politikos svarstymų kontekste'. Daugelyje gerai Ži- 
nomos strateginių studijų literatūros tekstų taip pat yra komen- 
tarų, reikšmingų saugumo sąvokos plėtotei". Tačiau visi šie dar- 
bai, nepaisant individualių jų nuopelnų, neinicijavo nuoseklaus 
saugumo sąvokos tyrinėjimo. Geriausiu atveju, pavyzdžiui, 
Herzo, Jerviso, Bullo darbai pasiūlė vertingus atskirų problemų 
tyrinėjimo kelius, tačiau jie neatskleidė iki galo viso saugumo 
sąvokos kaip savotiškos prizmės, per kurią galima pamatyti tarp- 
tautinių santykių visumą, potencialo. 

Tokių silpnai išplėtotų, bet politiškai galingų sąvokų kaip 
saugumas naudojimo rizika neliko nepastebėta. Keletas autorių 
vis dėlto kritikavo nacionalinio saugumo idėjos dominavimą 5ą- 

vokoje bei iš to lengvai (nors ir ne visuomet) išplaukiančią mi- 
litarizuotą saugumo interpretaciją už perdėtą siaurumą ir tuš- 
čiaviduriškumą. Jau anksčiau minėtas Wolferso straipsnis, para- 
šytas pačiame Šaltojo karo įkarštyje, atkreipė į tai dėmesį. Ri- 
chardas Ashley'us plačiai kritikavo redukcionistinę, subjektiš- 
kai orientuotą (actor-oriented), pernelyg siaurą saugumo inter- 
pretacijos nuostatą (kurią jis vadina „techniniu racionalumu“) ir 
ragino taikyti labiau holistinį, į sąryšius orientuotą (linkage-orien- 
ted), sisteminį požiūrį (anot jo, „tikrai racionalų“)"“. Jis teigė, 
kad techninis racionalumas savaime yra principinis veiksnys, 
aštrinantis saugumo dilemą. Kenas Boothas įtikinamai parodė, 
kad valstybinis, etnocentrinis strateginės studijų analizės apsiri- 
bojimas yra ne tik netinkamas dėl pačios problemos pobūdžio, 
bet taip pat ir pavojingas, nes iškreiptos diagnozės taikymas 
valstybės politikoje gali tik paaštrinti problemą. Nepaisant vi- 
siškai skirtingų išeities taškų, ir Ashley'us, ir Boothas priėjo prie 
panašių išvadų, Bootho žodžiais tariant: „tie strategai, kurie ne- 
bando tapti sprendimo dalimi, neabejotinai taps vis svarbesne 
tos problemos dalimi'“. 

Leonardas Beatonas panašiai teigė, kad saugumo sąvoką rei- 
kia išplėsti už parapinio nacionalinio saugumo ir įvesti tam tik- 
rus sisteminius svarstymus!'“. Panašiai, bet iš kitos perspekty- 
vos, Stanley'us Hoffmanas pasisakė už tai, kad reikia pradėti 
„traktuoti nacionalinį saugumą kaip pasaulėtvarkos politikos as- 
pektą“". Hedley'us Bullas, kalbėdamas apie požiūrius į nacio- 
nalinį saugumą, pasisakė prieš pernelyg didelį savo interesų 
akcentavimą ir už platesnį požiūrį, kuriame būtų skiriamas di- 
desnis dėmesys bendriems interesams ir nacionalinių saugumų 
sąryšiams'* . Dar bendriau L. B. Krause ir Josephas Nye'us pa- 
brėžė, kad „nei ekonomistai, nei politologai pakankamai nekrei- 
pė dėmesio į saugumo sąvokos kompleksiškumą, įskaitant ir jos 
instrumentinį vaidmenį kitų vertybių puoselėjimui (enhance- 
ment)“““. Brandto komisija pasisakė už naują saugumo sąvoką, 

kuri praplėstų siaurą karinės gynybos supratimą, bei pasiūlė 
giliau žvelgti į platesnės tarpusavio priklausomybės logiką“. 

Bendra mintis, vienijusi visus šiuos svarstymus, buvo ta, kad 
sieti saugumą tik su individualiomis valstybėmis ir kariniais 
reikalais yra iš esmės neadekvatus požiūris. Geriausiu atveju 
tokia nuostata sukuria Wolferso aprašytą pavojingai daugiareikš- 
mį simbolį, kuris „atrodytų, lengvina orientaciją ir teikia pagrin- 
dą plačiam konsensusui ... tuo pat metu leidžia kiekvienam sa- 
vo vykdomą politiką ženklinti šiuo patraukliu ir tikriausiai ap- 
gaulingu pavadinimu“?! . Na, o blogiausiu atveju ji tiek paaštri- 
na saugumo dilemą, kad ši tikrai pradeda panėšėti į modelį, 
kuris tarptautinius santykius laiko nesibaigiančia kova dėl ga- 
lios. Anot šių autorių, nacionalinis saugumas iš esmės yra save 
žlugdanti (self-defeating) koncepcija, kad beveik prilygsta priešy- 
bes įvardijantiems terminams. 

Kadangi ir politikai, ir strategai saugumą visų pirma vertino 
nacionalinės galios stiprinimo požiūriu, įsigalėjo kenksminga po- 
žiūrių vienovė. Ta mokslo pasaulio dalis, kuri buvo labiausiai 
susijusi su saugumu, buvo persiėmusi kaip tik saugumo inter- 
pretacija iš galios pozicijų. Savo ruožtu valstybių politikai irgi 
buvo ir yra priversti daugiausia vadovautis nacionaliniu požiū- 
riu - tai daryti verčia jų pozicija bei jų valdžia ir atsakomybė. 
Tuo tarpu nepriklausomų, pakilusių virš nacionalinio lygmens, 
politikų beveik nėra. Taip susiklostė situacija, kurioje ir politika, 
ir analizė plėtojosi neproduktyvia kryptimi ir kurioje pagrindi- 
nius veikėjus - akademikus ir praktikus - ribojo giliai įsišakni- 
jusios ir tvirtai institucionalizuotos tradicijos. 

Nepakankamas mąstymo apie saugumą išplėtojimas, nepai- 
sant to, kad ginčai empiriniu lygiu kaip tik dažnai kildavo dėl 
gilesnio ir bendresnio sąvokos supratimo stokos, gali būti paaiš- 
kintas mažų mažiausiai penkiais skirtingais būdais. 

Pirmas paprasčiausias paaiškinimas galėtų būti toks - idėja 
pasirodė pernelyg sudėtinga, kad priviliotų tyrinėtojus. Vietoj 

jos būdavo pasirenkamos lengviau tiriamos sąvokos. Šis argu- 
mentas nėra visai nepagrįstas, nes saugumas tikrai (skaitydami 
šią knygą tuo įsitikinsite) yra sudėtinga sąvoka. Tačiau ji nėra 
sudėtingesnė už kitas pagrindines socialinių mokslų kategorijas. 
Galios, teisingumo, taikos, lygybės, meilės ir laisvės sąvokos įkvė- 
pė autorius parašyti garsius veikalus, tačiau W. B. Gallie jas 
pavadino „iš esmės ginčytinomis (essentially contested) sąvoko- 
mis“. Jos neišvengiamai skatina neišsprendžiamus jų reikšmės 
ir pritaikomumo debatus, nes, kaip nurodo Richardas Little'as, 
„savyje jos turi ideologinį elementą, kuris empirinius faktus kaip 
ginčo sprendimo priemonę paverčia nereikšmingais“"“. Netgi 
tokia konkreti sąvoka kaip valstybė dėl savo ginčytinos prigim- 
ties iš esmės negali būti tiksliai, visuotinai priimtu būdu api- 
brėžta“. Paradoksalu, tačiau tų sąvokų prasmė slypi kaip tik 
nuo jų neatsiejamame daugiareikšmiškume, stimuliuojančiame 
teorinę diskusiją apie jų reikšmę. Socialinių mokslų srityje šios 
sąvokos aprėpia visą erdvę, o ne tik fiksuotą jos dalį, ir dėl šios 
priežasties negali būti apibrėžtos bendrais terminais. Tai įmano- 
ma tik nustačius sąryšį su specifiniu jų pasireiškimo atveju. Iš 
esmės „ginčytinos“ sąvokos nurodo intereso erdvę, o ne detaliai 
apibrėžia tikslias sąlygas. Joms reikalinga teorinė analizė, nu- 
statanti jų taikymo erdvės ribas ir atskleidžianti vidinius prieš- 
taravimus bei tolesnės plėtotės svarbą. Saugumo sritis ir prieš- 
taravimai dar nėra tinkamai ištyrinėti, bet šioje knygoje tikiuosi 
pademonstruoti, kad tikslo sudėtingumas nėra pagrindinė ne- 
pakankamo saugumo sąvokos išplėtojimo priežastis. 

Antras, labiau įtikinantis nepakankamo sąvokos išplėtojimo 
paaiškinimas būtų tas, kad intensyvios konfrontacijos sąlygomis 
saugumo ir galios sąvokų apimtys realiai dalinai sutampa. Net- 
gi toks labai grubus realistinis tarptautinių santykių modelis 
kaip grynoji kova dėl galios turėjo aiškią svarbą stipriai poliari- 
zuotoje Antrojo pasaulinio ir tuoj po to prasidėjusio Šaltojo karo 
aplinkoje. Valstybės buvo pajungtos kovai dėl galios, o saugu- 

mas buvo laikomas galios, ypač karinės galios, išvestine. Saugu- 
mo sąvoka susiaurėjo tiek, kad ja buvo išreiškiama tai, kaip 
kuriai nors valstybei ar valstybių sąjungai sekasi kovoje dėl 
galios arba kiek stabili yra visuotinė galios pusiausvyra. Su- 
menkintas savo reikšme ir beveik paverstas galios sinonimu 
saugumas mažai beturėjo svarbos platesniuose sisteminiuose 
svarstymuose. Todėl tarptautinių santykių aiškinimo per sau- 
gumo dilemą metodas galėjo funkcionuoti geriausiu atveju tik 
kaip mažesnės vertės papildinys šalia kovos dėl galios modelio. 
Čia svarbu ne tai, kad galia ir saugumas gali būti keičiami tar- 
pusavyje, bet tai, kad tuo metu jie buvo taip vartojami. Šito pa- 
kako, kad tolesni saugumo kaip atskiros sąvokos tyrimai būtų 
užslopinti. Galia gali tapti saugumo esme intensyvios konfronta- 
cijos ar konflikto situacijose, bet prielaida, kad taip yra visuomet, 
slepia savyje „blogos“ pranašystės (self-fulfillinę prophecy) pavojų. 
Šiuo požiūriu dviejų įtampos sumažėjimo laikotarpių - vieno aš- 
tuntajame dešimtmetyje ir kito, pradedant devintojo dešimtmečio 
viduriu - priešprieša Šaltajam karui gerokai paskatino iš naujo 
permąstyti saugumą kaip alternatyvią galios modeliui koncepciją. 

Trečia saugumo sąvokos neišplėtojimo priežastis glūdi pri- 
gimtyje įvairių maištų, vykusių iki aštuntojo dešimtmečio pa- 
baigos prieš ortodoksinį realizmą. Idealistams prijaučiantieji at- 
metė realistinį modelį kaip grėsmingai blogą (dangerously self- 
fulfilling) ir pernelyg palankų karui pilname branduolinių gin- 
klų pasaulyje. Šie teoretikai galėjo susivienyti apie saugumo kon- 
cepciją, kaip daugelis panašiai manančiųjų padarė tarpukario 
laikotarpiu. Tačiau jie to nepadarė, nes ketvirtojo dešimtmečio 
patirtis pademonstravo kolektyvinio saugumo idėjos bergždu- 
mą. Vietoj to idealistai atsigręžė į dar platesnę ir dar labiau iš 
esmės „ginčytiną“ taikos kategoriją. Politika už taiką — ginkluotės 
kontrolė, nusiginklavimas ir tarptautinis bendradarbiavimas - at- 
spindėjo tarpukario laikotarpį ir, tvyrant branduolinio susinai- 
kinimo šmėklai, labiau skatino emocijas negu saugumo, kuris 

buvo tik nežymi taikos tyrinėjimų problema, kompleksiškumo 
suvokimą. Bet kuriuo atveju saugumas jau buvo suterštas dėl 
savo asociacijų su galios modeliu. 

Kiek vėliau reakcija prieš realizmą pradėjo remtis kita — 
tarpusavio priklausomybės (interdependence) — koncepcija. Tai 
atspindėjo susirūpinimą tokiomis problemomis kaip aplinkos 
apsauga ir Žmogaus teisės bei potencialiai siūlė intelektinę 
orientaciją, puikiai tinkančią saugumo sąvokos plėtotei pagal 
Herzo nurodytus orientyrus. Tačiau pagrindinė šio sąjūdžio 
motyvacija kilo iš Amerikos ekonominių problemų paaštrėji- 
mo aštuntojo dešimtmečio pradžioje. Dauguma sąjūdžio prak- 
tikų nemarksistų natūraliai susidomėjo ekonominių problemų 
įtaka pasaulio politikai. Jie buvo linkę tradicinį, į karinų galią 
orientuotą realizmą nustumti į svarstymų foną, nes manė, kad 
konkurencinis, fragmentuotas, jėga paremtas požiūris vis la- 
biau neatitinka tikrovės susipynusiame pasaulinės ekonomi- 
kos ryšių tinkle. Ši nuostata nulėmė dviejų lygmenų pasaulio 
politikos sampratos susiformavimą. Palyginti su tarpusavio 
priklausomybės problemomis, kariniai išskaičiavimai tapo ne- 
svarbiais klausimais. Jie — tai tarsi beveik atskiras pasaulio 
politikos sektorius, kuris yra svarbus tik kaip viena iš tarpu- 
savio priklausomybės sąlygų, tačiau kuris veikia daugiau ar 
mažiau savarankiškai pagal savo dėsningumus. Kadangi di- 
džiųjų galybių kariniai santykiai užsikonservavo branduolinė- 
je aklavietėje, tai karinė galia daugiau nustojo būti neginčija- 
mas aukštosios politikos (high politics) centras. Ekonominės 
problemos pateko į strateginių studijų akiratį pirmiausia kaip 
paieška strategiškai svarbių tiekimų užtikrinimo būdų, o ga- 
lios modelis infiltravo tarpusavio priklausomybės kategorija 
paremtą mąstymą, nes pasidarė akivaizdu, kad ta priklauso- 
mybė nėra paskirstyta vienodai“. Tačiau nepaisant vertingo 
atgrasinimo (deterrence) teorijos pavyzdžio, kai aiškiai buvo 
suvokta priklausomybė nuo abiem pusėms užtikrinto sunai- 

kinimo grėsmės“, nedaug pastangų buvo padėta integruoti 
du lygmenis, kad taikant tarpusavio priklausomybės logiką 
per tarpinę saugumo sąvoką būtų žvelgiama į karinę galią 
tarptautinėje anarchijoje. Tik aštuntajame dešimtmetyje abu šie 
barjerai žlugo. 

Saugumo sąvoka taip pat nukentėjo ir dėl vykusio nuo šeš- 
tojo dešimtmečio pabaigos iki aštuntojo dešimtmečio vidurio me- 
todologinio perversmo tarptautinių santykių srityje. Bihevioriz- 
mas su savo scientizmu, atsiribojimu nuo vertybių ir kiekybi- 
niais metodais iš esmės buvo nesuderinamas su „ginčytinomis“ 
sąvokomis. Faktiškai tai buvo savotiška reakcija prieš daugia- 
reikšmio ir kumuliacinio mąstymo modelio dominavimą tarp- 
tautinių santykių srityje. Tačiau bihevioristai negalėjo atsiriboti 
ir turėjo dirbti su galios sąvoka, nes ji atstovavo dominuojančiai 
krypčiai. Galimybė įvesti dar vieną sunkiai operacionalizuoja- 
mą sąvoką kaip saugumas tikrai negalėjo sukelti didelio entu- 
ziazmo jų gretose. Tačiau ši saugumo sąvokos plėtotės kliūtis 
sunyko, nepasiteisinus daugeliui pradinių biheviorizmo preten- 
zijų susidoroti su sudėtinga tikrove. 

Ketvirta saugumo sąvokos neišplėtojimo priežastis gali būti 
surasta pačioje strateginių studijų prigimtyje, kurioje, kaip tarp- 
tautinių santykių mokslo sudedamojoje dalyje, sukaupta daug 
empirinės literatūros apie karinės politikos problemas. Kodėl tai 
netapo pagrindu konceptualios saugumo pusės plėtotei? Kaip 
aš tai plačiai aptariau kitur, yra dvi priežastys“ . Pirma, strate- 
ginėse studijose didelė energijos dalis buvo skiriama tam, kad 
nebūtų atsiliekama nuo naujausių tendencijų. Besikeičiančius 
tarptautinio priešiškumo ir draugiškumo modelius, nesibaigian- 
čią ginklų technologijų ir išdėstymo plėtotę reikėjo nuolat stebė- 
ti ir vertinti. Šios užduoties platumas didžia dalimi ribojo stra- 
tegines studijas trumpalaikėmis perspektyvomis, nepalikdamas 
nei pakankamai pajėgumo, nei noro pažvelgti už empirinių ir 
politiškai orientuotų horizontų. 

Antra, strateginės studijos didžia dalimi yra pagimdytos an- 
gliškos-amerikietiškos, o dar plačiau, vakarietiškos gynybos reik- 
mių. Dėl to jos „paveldėjo“ kai kuriuos akivaizdžius savo gim- 
dytojų bruožus. Jų santykis su saugumu yra griežtai sąlygotas 
nekintančios hegemoninių valstybių orientacijos saugiai išveng- 
ti kitų didesnių kaimynų spaudimo. Strateginės studijos yra po- 
litiškai orientuotos, todėl empiriškai yra apribotos ir priverstos 
per daug nenuklysti už nacionalinės politikos lygmens impera- 
tyvų. Šia prasme, nepaisant plataus saugumo termino vartojimo 
strateginėse studijose, ši sritis vis dar egzistuoja realistinio ko- 
vos už galią modelio ribose* . Kaip bus paaiškinta vėliau, stra- 
teginių studijų ir saugumo studijų skirtumo akcentavimas yra 
vienas iš šio pataisyto knygos leidimo tikslų, ypač atsižvelgiant 
į 1987 metų knygoje An Introduction to Strategic Studies: Military 
Technology and International Relations pateikiamą definiciją, kur 
sakoma, jog omenyje turimas „jėgos instrumentų poveikis tarp- 
tautiniams santykiams“? 

Penkta, paskutinė ir vis dar veikianti saugumo esmės nepil- 
no suvokimo priežastis yra ta, kad valstybių politikai praktikai 
turi savų priežasčių išsaugoti simbolinį sąvokos daugiaprasmiš- 
kumą. Nacionalinio saugumo argumento naudojimas pateisinti 
politikai ir veiksmams, kurie turėtų būti paaiškinti, yra labai pa- 
togus politikos įrankis didelei grupinių interesų įvairovei visų ti- 
pų valstybėse. Jis gali veikti kaip svertas, naudojant jį prieš vi- 
daus reikalus, o neapibrėžta saugumo sąvoka siūlo politiniams 
ir kariniams elitams galimybes maksimizuoti galios strategiją. 
Nors toks svertas kartais gali būti pateisinamas, kaip, pavyzdžiui, 
ketvirtojo dešimtmečio pabaigoje, kai tvyrojo didelė ekspansionis- 
tinių valstybių užpuolimo grėsmė, natūralus užsienio grėsmių dau- 
giaprasmiškumas taikos metu leidžia lengvai užmaskuoti ir la- 
biau įtartinas užmačias nacionalinio saugumo priedanga. 

Vargu ar reikia aiškinti, kad, pavyzdžiui, Jungtinėse Valsti- 
jose ir Sovietų Sąjungoje grėsmės viena kitai perdėjimu pasinau- 

dojo daugelis žmonių savo interesams tenkinti. Priešo įvaizdžio 
užsienyje kultivavimas gali pateisinti sustiprintą politinę prie- 
žiūrą, resursų skyrimą karo reikmėms, ekonominį protekcioniz- 
mą ir kitas reikšmingas šalies vidaus gyvenimui politikas. Grės- 
mės tarptautinėje sistemoje beveik visuomet yra pakankamai 
rimtos, kad tokie jų perdėjimai atrodytų gana įtikinamai. Išim- 
tiniu atveju nacionalinio saugumo stoka gali būti net priežastis 
nediskutuoti šio klausimo. Tereikia pagalvoti apie Nixono ad- 
ministracijos paskutines dienas arba Kinijos vyriausybės elgesį 
po susidorojimo su 1989 metų birželio demonstracija Tiananme- 
nio aikštėje, kad suprastume tokios reikalų būklės reikšmę. Toks 
samprotavimas vėl nukreipia mus į „ginčytinas“ sąvokas, kurių 
ideologinė esmė atskleidžia mums politikos širdį. Saugumas yra 
aiškiai politinė sąvoka ir kaip tik šiuo požiūriu bus atliekamas 
jos tyrimas tolesniuose šios knygos skyriuose. 


Pletotė devintajame dešimtmetyje 


Nuo to laiko, kai aš rašiau šią knygą 1981 metais, saugumo 
sąvoka tapo daug svarbesnė ir kai kuriais atžvilgiais labiau iš- 
plėtota, negu tada parodžiau. Pažymėdamas šį pokytį, aš tepre- 
tenduoju tik į labai nedidelį vaidmenį visame procese, kurį są- 
lygojo daug svaresnės priežastys. Galbūt labiausiai šis procesas 
atspindi nepermaldaujamą tarpusavio priklausomybės koncep- 
cijos spaudimą abiem ankstesniems mąstymo būdams - realiz- 
mui ir idealizmui. 

Realistams tarpusavio priklausomybės koncepcija iškėlė eko- 
nomines, aplinkosaugines ir humanitarines problemas, kurios 
nebetilpo į daug siauresnę ir dažnai nacionalistinę galios politi- 
ką. Ir tradicinis realizmas, ir strateginės studijos buvo labai pa- 
žeidžiami kritikos, vykdomos iš tarpusavio priklausomybės nuo- 
statos pozicijų. Realizmas buvo pažeidžiamas todėl, kad nepa- 
jėgė atspindėti daugelio tarptautinės politikos temų; o strategi- 
nės studijos — todėl, kad jų centrinė atgrasinimo doktrina po 

trijų dešimtmečių plėtotės ir taikymo nebeteikė nei intelektinio, 
nei praktinio saugumo“. Atsakydami į tai, neorealistai, ypač 
Kennethas Waltzas su savo įtakinga struktūrine galios politikos 
teorija, saugumo motyvą perkėlė į valstybės elgsenos anarchinė- 
je sistemoje centrą: „Anarchijoje svarbiausias tikslas yra saugu- 
mas... Tikslas, kurio jas [valstybes] siekti įpareigoja sistema, yra 
saugumas“?! . Strategai su savo nauju žurnalu International Securi- 
ty ir MacArthuro fondo skirtais milijonais dolerių ryžosi išplėsti 
debatus. Raginimai naudojant saugumo logiką prie įprastinės 
strategų problematikos pridėti ekonomines, politines, humani- 
tarines ir aplinkosaugos problemas tapo visuotiniu reiškiniu??. 
Kai kurie tyrinėtojai teigė, kad „tarptautinis saugumas“ turėtų 
tapti pagrindine srities sąvoka“, kiti netgi savo veiklą pradėjo 
vadinti „tarptautinio saugumo studijomis“?*. 

Taikos tyrinėtojams tarpusavio priklausomybės koncepcijos 
spaudimas reiškė, kad nei izoliacionistinis (vienašališkas nusi- 
ginklavimas, „maža - tai gražu“ antivalstybiškumas), nei globa- 
listinis (pasaulinis nusiginklavimas, pasaulinė vyriausybė) po- 
žiūris į taiką negalėjo pasiūlyti įtikinamos politikos. Kaip ir stra- 
tegai, taikos sąjūdis kentėjo nuo doktrininio negalavimo ir nesu- 
gebėjimo pasiekti praktinių rezultatų. Tarpusavio priklausomy- 
bės idėja daugeliu atžvilgių buvo artima idealistų perspektyvai. 
Nenuneigiamas faktas, kad tarpusavio priklausomybės struktū- 
ra, apėmusi visą intensyvią, dažnai konkurencinę sąveiką tarp 
daugelio skirtingų ir tvirtai įsišaknijusių valstybių, privertė juos 
priimti tą idėją. Šios anarchijos logikos ir idealizmo imperatyvo 
sintezės rezultatas buvo bendro saugumo idėja, pirmąkart ji buvo 
pagarsinta Palme's komisijos 1982 metais, o vėliau tapo plačių 
debatų objektu“. Bendro saugumo kategorija pabrėžė tarpusa- 
vio priklausomybę saugumo santykiuose, kas prieštaravo nacio- 
nalinio saugumo prioritetams tradicinėje strategijoje. Ši sąveika 
padėjo pateisinti didėjančią taikos tyrinėtojų įtaką gynybos po- 
litikos debatuose (labiau negu ją tiesiog kritikuojant iš išorės), 

ypač per operacinę neprovokuojančios gynybos (101-provocative 
defence) idėją“. 

Taip ir dėl to, kad vis daugiau žmonių norėjo realių pokyčių 
esamame status guo, kuris buvo pavojingas dėl Šaltojo karo su- 
grįžimo galimybės ir ekonomikos nuosmukio, atsirado pagrin- 
das (bet ne daugiau) realistų ir idealistų sliūlomų tarptautinių 
santykių interprtacijų suartėjimui. Svarbios abiejų pusių mokyk- 
los pripažino saugumą patogiu konceptualiu įrankiu. Kalbant 
politiniais terminais, strategai ir taikos tyrinėtojai praplėtė savo 
tyrimų darbotvarkę, kurios dalimi tapo poreikis ieškoti tokios 
gynybinės politikos, kuri derėtų ir prie ilgalaikės anarchinės po- 
litinės organizacijos, ir prie tuo pat metu stiprėjančios tarpusa- 
vio priklausomybės realijų“. Intelektinę saugumo sąvokos plė- 
totę perėmė tokie naujos kartos tyrinėtojai kaip Ole Weeveris ir 
Robas Walkeris, kurie ėmėsi saugumo sąvoką tirti istoriniu, fi- 
losofiniu ir etnolingvistiniu aspektais“. Saugumo sąvoką, kaip 
priimtiną būdą tirti aiškiai kintančius Rytų-Rytų bei Rytų-Va- 
karų santykius Gorbačiovui atėjus į valdžią Sovietų Sąjungoje, 
taip pat pripažino ir vis didėjantis tyrinėtojų skaičius Rytų Eu- 
ropoje“. 

Šaltajam karui ir pokario tarptautinės sistemos bipoliarinėms 
struktūroms pradedant irti buvo pagrindo manyti, kad saugu- 
mas tampa vis priimtinesne sąvoka aiškinant aukštąją politiką 
(high politics) naujoje besikuriančioje po-pokarinėje (post-post-war) 
tarptautinėje sistemoje. 


Šios knygos metodas 


Jau beveik niekas neginčija, kad tradicinės saugumo koncepcijos 
buvo (o daugelio mintyse ir tebėra) per siauros. Tačiau ši pažan- 
ga dar nereiškia, jog sutariama dėl to, kaip turėtų atrodyti pla- 
čiau apibrėžiamo saugumo sąvoka. Todėl pravartu dar kartą 
išnagrinėti pamatą, kuriuo remiantis galėtų būti konstruojamas 
bet koks platesnis požiūris. Kitaip tariant, būtina apibrėžti sau- 

gumo, kaip iš esmės ginčytinos sąvokos, ribas. Šis kartografinis 
pratimas neišvengiamai yra labiau abstraktus negu empirinis, 
kadangi juo siekiama apibrėžti konceptualias substruktūras, apie 
kurias jau egzistuoja daugybė strategų ir kitų tyrinėtojų atliktų 
empirinių studijų. Norint kritikuoti per siaurai suprantamą na- 
cionalinį saugumą, kritikams tenka atsiriboti nuo kasdieninės 
politikos problemų ir aplinkui klestinčių konvencinių mąstymo 
metodų. Šios knygos metodas bus visiškas, nors dar pildytinas, 
kontrastas Neville'io Browno pozicijai, išdėstytai knygoje The 
Future Global Chalenge: A predictive study of world security 1977— 
1990“. Abi knygos siekia labiau praplėsti saugumo perspektyvą, 
palygint su tradiciniu dėmesiu nacionalinei karinei politikai. 
Operuodamas Tarptautinio strateginių studijų instituto metraš- 
čio Strategic Survey tradicija, Brownas argumentuoja remdama- 
sis pasaulio politikos tendencijų ir problemų įvairovės didėji- 
mu. Jis išsamiai nagrinėja tas tendencijas bei problemas ir daro 
išvadą, kad kintantis tarptautinės aplinkos charakteris suponuoja 
ir platesnę saugumo sampratą. Tokio akivaizdžiai empirinio me- 
todo ribotumą lemia jo greitai mažėjantis, tolstant nuo esamu 
laiku žinomų faktų, linijinių ateities projekcijų patikimumas. Bet 
kas, bandęs nuspėti Rytų Europos padėtį 1989 metais remdama- 
sis 1983 metų duomenimis, šiandien būtų palaikytas beviltišku 
nerealistu. 

Kaip tik dėl to šioje knygoje labiau bus siekiama pažvelgti į 
pačią saugumo idėją negu į dabartines empirines sąlygas, kurio- 
mis turi būti formuluojama saugumo politika. Kas tai yra sau- 
gumas pačia bendriausia prasme? Kaip ši bendroji prasmė per- 
keliama tokiems reiškiniams kaip Žmonės ir valstybės, kurie tu- 
ri būti saugumo politikos objektai? Koks būtent saugumo objek- 
tas turimas omenyje, kai kalbama apie nacionalinį saugumą? Ką 
tai reiškia, jeigu tuo objektu laikoma valstybė? Valstybė yra tik 
ją sudarančių individų suma ar tam tikra prasme kažkas dau- 
giau negu jos dalių suma? Kaip ir vienu, ir kitu atveju individai 


48 ĮVADAS 


sietųsi su nacionalinio saugumo idėja, pirmiausia atsižvelgiant 
į jų pačių interesus? Antra vertus, kas tai yra tarptautinis sau- 
gumas? Ar čia turima omenyje būtis, aukštesnė už valstybes, o 
gal saugumas tarp valstybių yra nedalomas reiškinys? 

Šio darbo pobūdis yra tiek pat filosofinis, kiek ir empirinis. 
Kadangi saugumas yra iš esmės ginčytina sąvoka, ji natūraliai ge- 
neruoja ir klausimus, ir atsakymus. Ji apima keletą svarbių prieš- 
taravimų bei daugybę niuansų, kurių nesupratus galima patekti 
į painiavą. Tarp pagrindinių prieštaravimų paminėtini gynybos 
ir saugumo, individualaus saugumo ir nacionalinio saugumo, na- 
cionalinio saugumo ir tarptautinio saugumo, prievartinių prie- 
monių ir taikingo tikslo skirtumai. Be viso to, dar tenka atsižvelgti 
ir į sunkumus tinkamai apibrėžiant saugumo objektą (t.y. tai, kas 
turi tapti saugus) bei galimas pinkles taikant idėją atskiriems sek- 
toriams (kariniam, politiniam, ekonominiam, aplinkosauginiam 
ir socialiniam). Tik visa tai įvertinus galima teisingai suvokti tik- 
rąją uždavinio išnagrinėti saugumo sąvoką apimtį. 

Darbo tikslas yra ne tiek bandyti išspręsti tuos galvosūkius, 
kiek tirti juos ir nušviesti sunkumus - taip pat ir galimybes, - ku- 
riuos jie sukelia bet kokiam bandymui pritaikyti sąvoką realioms 
problemoms. Lengvoji užduoties dalis yra panaudojant intuiciją 
griauti supaprastintą saugumo sąvokos naudojimo logiką, kuri 
ignoruoja kai kuriuos joje slypinčius prieštaravimus. Pavyzdžiui, 
gynybos politika, kuri kelia grėsmę provokuodama kitų valsty- 
bių baimę, saugumą labiau mažina negu stiprina. Vokietijos ir 
Britanijos ginklavimosi varžybos karinio jūrų laivyno srityje prieš 
Pirmąjį pasaulinį karą yra ryškus tokios politikos pavyzdys. Sun- 
kesnė užduoties dalis yra atskleisti išvestines sąvokas, kurios pa- 
dėtų taikyti saugumo sąvoką praktinėse situacijose, visiškai at- 
sižvelgiant į joje įpainiotus prieštaravimus. Didelis tokių idėjų 
kaip neprovokuojanti gynyba nuopelnas yra tas, kad jos prasi- 
dėjo tvirtai įsisąmoninus tiek būtinybę stiprinti karinį saugumą, 
tiek tokio užsiėmimo viduje glūdinčius prieštaravimus. 

Kaip jau buvo minėta anksčiau, pati saugumo sąvokos pri- 
gimtis neleidžia suformuluoti tikslaus jos apibrėžimo. Dėl to 
tokio apibrėžimo suformulavimas ir nėra vienas iš šios knygos 
tikslų. Vis dėlto intelektualaus aiškumo siekimas ir pastanga 
apibūdinti saugumo politikos priemones natūraliai suponuoja 
apibrėžimo formulavimo poreikį. Pagaliau visada vertinga ap- 
žvelgti pasiektus rezultatus. Wolfersas perspėjo, kad saugumas 
daugiareikšmiškas, o Charlesas Schultze aiškiai teigia, kad: 
„Nacionalinio saugumo sąvoka netinka aiškiai ir tiksliai formu- 
luotei. Čia susiduriama su daugybe pavojų, apie kurių tikimy- 
bę mes menkai težinome, ir su nenumatytomis aplinkybėmis, 
apie kurių prigimtį mes tik menkai tenutuokiame'*!. Nepaisy- 
dami šių perspėjimų, nemažai tyrinėtojų neatsispyrė pagundai 
pabandyti: 

Jozsef Balūzs: tarptautinis saugumas yra apibrėžiamas per įvairių 
socialinių sistemų vidinį ir išorinį saugumą iki to lygio, kai siste- 
mos identifikacija priklauso nuo išorinių aplinkybių. Ekspertai pa- 
prastai apibrėžia socialinį saugumą kaip vidinį saugumą. Esminė 
jo funkcija yra užtikrinti politinę ir ekonominę valdančiosios klasės 
galią arba socialinės sistemos išlikimą ir adekvatų visuomenės sau- 
gumo laipsnį“. 

lan Bellany: Saugumas yra sąlyginė laisvė nuo karo kartu su sąly- 

ginai dideliu įsitikinimu, kad pralaimėjimas nebus pasekmė jokio 

karo, jeigu toks kiltų“. 

Penelope Hartland-Thunberę: [Nacionalinis saugumas yra] valstybės 

galimybė sėkmingai siekti savo nacionalinių interesų, tokių, kokius 

ji juos įsivaizduoja bet kurioje pasaulio vietoje“. 

Walter Lippmann: Valstybė yra saugi iki tokio lygio, kai norint iš- 

vengti karo esminėms jos vertybėms negresia sunaikinimo pavojus 

ir yra pajėgi, jeigu kyla reikalas, ginti tas vertybes, iškovodama 
pergalę kare“. 

Michael H. H. Louw: [Nacionalinis saugumas apima tradicinę gyny- 

bos politiką, taip pat] nekarinius valstybės veiksmus, užtikrinan- 

čius visą jos pajėgumą išlikti kaip politinį vienetą tam, kad galėtų 
siekti savo vidinių ir išorinių tikslų““. 

Giacomo Luciani: Nacionalinis saugumas gali būti apibrėžiamas kaip 
sugebėjimas pasipriešinti agresijai iš užsienio“. 


Laurence Martin: [Saugumas yra] geros ateities užtikrinimas“. 
John E. Mroz: [Saugumas yra] santykinė laisvė nuo žalingų grėsmių“. 


Nacionalinis gynybos koledžas (Kanada): [Nacionalinis saugumas yra| 
žmonėms priimtino gyvenimo būdo išsaugojimas ir suderinimas 
su kitų reikmėmis ir teisėtais siekimais, jis apima laisvę nuo kari- 
nio užpuolimo ar prievartos, laisvę nuo tarptautinio sunaikinimo ir 
laisvę nuo politinių, ekonominių ir gyvenimo kokybei esminių so- 
cialinių vertybių sunaikinimo? 


Frank N. Trager ir F. N. Simonie: Nacionalinis saugumas yra vyriau- 
sybės politikos dalis, kurios tikslas sukurti tokias nacionalines ir 
tarptautines politines sąlygas, kurios leistų saugoti ir plėtoti gyvy- 
biškas nacionalines vertybes, nepaisant egzistuojančių ar potencia- 
lių priešininkų"! 


Richard Ullman: Grėsmė nacionaliniam saugumui yra veiksmas 
ar įvykių seka, kuri 1) stipriai grasina per santykinai trumpą 
laiko tarpą sumažinti valstybės gyventojų gyvenimo kokybės 
lygį, arba 2) rimtai grasina apriboti galimo valstybės vyriausy- 
bės politinio pasirinkimo diapazoną, arba gresia privatiems, ne- 
vyriausybiniams subjektams (asmenims, grupėms, korporacijoms) 
valstybės viduje??. 


Ole Wzver: Galima suvokti „saugumą“ kaip dalyką, kalbos teorijoje 
vadinamą kalbos aktu: ... tai yra pasakymas, kad yra veiksmas ... 
Sakydamas „saugumas“, valstybės atstovas tam tikrą atvejį perke- 
lia į specifinę sritį; pareiškia apie specialias teises panaudoti būti- 
nas priemones tokiam vystymuisi blokuoti??. 


Arnold Wolfers: Saugumas bet kuria objektyvia prasme matuoja grės- 
mės nebuvimą turimoms vertybėms, o subjektyvia prasme nebuvi- 
mą baimės, kad tos vertybės bus užpultos**. 


Šie apibrėžimai padeda išryškinti kai kuriuos nacionalinio 


saugumo kriterijus, ypač centrinę vertybių padėtį, grėsmių truk- 
mę ir intensyvumą bei saugumo, kaip valstybės tikslo, politinę 
prigimtį. Tačiau jie gali padaryti ir meškos paslaugą suteikdami 
sąvokai tvirtumo bruožų, kurių ji nenusipelno. Dėl grynai se- 


ĮVADAS 51 


mantinių priežasčių sunku išvengti absoliutinės saugumo reikš- 
mės. Pats žodis savaime implikuoja absoliučią sąlygą - kažkas 
yra saugus arba nesaugus - ir nepasiduoda idėjai apie laipsniš- 
ką spektrą, kuris yra tarp „karšta“ ir „šalta“. Dauguma apibrė- 
žimų vengia vieno ar daugiau esminių klausimų. Kas yra „es- 
minės vertybės“? Jos yra fiksuotas ar svyruojantis atskaitos taš- 
kas? Ar jose pačiose neslypi prieštaravimai? Kokie pokyčių šal- 
tiniai yra priimtini ir kokie ne? Ar „pergalė“ ką nors reiškia šių 
laikų kariavimo sąlygomis? Ar yra prasmingas subjektyvių ir 
objektyvių saugumo aspektų atskyrimas? Ar karas yra vieninte- 
lė grėsmė nacionaliniam saugumui? Kaip adekvačiai galima api- 
brėžti santykinius saugumo tikslus? Ar nacionalinis saugumas 
yra tikrai nacionalinis, ar tik dominuojančių grupių interesų iš- 
raiška? Kokią teisę turi valstybė apibrėžti savo saugumo verty- 
bes terminais, pagal kuriuos reikėtų išplėsti įtaką už savo teri- 
torijos, kas beveik neišvengiamai pažeis kitų saugumo intere- 
sus? Kaip apibrėžti terminus „grėsmė“ ir „agresija“ siejant juos 
su normalia veikla? Pateiktų apibrėžimų neadekvatumas netu- 
rėtų būti nei stebinantis, nei gąsdinantis. Metų metus trukusios 
pastangos plačiau apibrėžti ar išmatuoti galią taip pat nedavė 
rezultatų. Teisingumo sąvokai reikia teisininkų legionų, kad ap- 
tarnautų jos daugiareikšmiškumą. Nėra priežasčių manyti, kad 
saugumas pasiduos lengviau negu galia ar teisingumas, 0 uni- 
versalaus apibrėžimo nebuvimas trukdys konstruktyviai disku- 
sijai. Nors tikslūs apibrėžimai visuomet bus kontroversiški, ta- 
čiau bendra dalyko, apie kurį kalbama, reikšmė bus aiški: galios 
atveju — tai politinis fizinių galimybių efektas; teisingumo atveju — 
tai teisingų išdavų siekimas. 

Saugumo atveju diskusija vyks apie laisvės nuo grėsmės sie- 
kimą. Kai ši diskusija vyks tarptautinės sistemos kontekste, sau- 
gumas reikš valstybių ir visuomenių galimybę išlaikyti savo ne- 
priklausomą identitetą ir funkcinį vientisumą. Valstybės ir vi- 
suomenės, siekdamos saugumo, kartais yra harmonijoje viena 


4* 


52 ĮVADAS 


su kita, kartais — priešiškos. Saugumo minimumas (bottoni line) 
yra išlikimas, tačiau atrodo racionalu prie to pridėti ir reikšmin- 
gą interesų, susijusių su egzistavimo sąlygomis, diapazoną. At- 
vejai, kai šie interesai nustoja būti saugumo dalis ir tampa kas- 
dienio rūpesčių kupino gyvenimo dalimi, sudaro vieną iš sąvo- 
kos problemų. Saugumas visų pirma kalba apie socialinių gru- 
pių likimą ir tik po to apie individualių žmonių asmeninį sau- 
gumą. Šiuolaikinėje tarptautinėje sistemoje standartinis saugu- 
mo objektas yra suvereni teritorinė valstybė. Idealus jos tipas 
yra tautinė valstybė (nalon-state), kur etninės ir kultūrinės sie- 
nos atititinka politines, pavyzdžiui, kaip Japonijoje ir Danijoje. 
Tačiau kadangi daugelyje vietų tautos ir valstybės taip gražiai 
nesutampa, nevalstybinės grupės, ypač tautos, taip pat yra svar- 
būs analizės vienetai. Kadangi tarptautinės sistemos struktūra 
yra anarchinė (nėra centrinės vyriausybės) visais savo pagrindi- 
niais organizaciniais matmenimis (politiniu, ekonominiu, socia- 
liniu), tai natūraliu saugumo interesu ir tampa minėti analizės 
vienetai. Kadangi dominuojantys vienetai yra valstybės, tai „na- 
cionalinis saugumas“ yra centrinis uždavinys ir savo įprastiniu, 
bet daugiareikšmiu dėmesiu valstybei, ir su labiau tiesioginiu 
taikymu etnokultūriniams vienetams. Kadangi karinės ir aplin- 
kosauginės grėsmės turi įtakos visos planetos išlikimui, tai sau- 
gumo sąvoka įgauna dar vieną svarbią reikšmę - ji taikoma visai 
žmonijai kaip visumai. 

Socialinių grupių saugumą veikia penkių pagrindinių sekto- 
rių — karinio, politinio, ekonominio, socialinio ir aplinkosaugi- 
nio - veiksniai. Apskritai karinis saugumas apima dviejų lygių 
sąveiką tarp valstybių: gynybines ir puolamąsias jų galimybes 
bei viena kitos ketinimų suvokimą. Politinis saugumas atspindi 
valstybių organizacinį stabilumą, valdymo sistemas ir legitimu- 
mą teikiančias ideologijas. Ekonominis saugumas tiria priėjimą 
prie resursų, finansų ir rinkų, būtinų išlaikyti pakankamą vals- 
tybės gerovės ir galios lygį. Socialinio saugumo turinį sudaro 

tradicinių kalbos, kultūros, religijos, nacionalinės savimonės ir 
religijos pagrindų, priimtinų evoliucijai sąlygų išsaugojimas. Ap- 
linkosauga rūpinasi vietinės ir visos planetos biosferos, kaip es- 
minės visos Žmonijos egzistavimui svarbios sistemos, išlaiky- 
mu. Šie penki sektoriai neveikia atskirai vienas nuo kito. Kiek- 
vienas turi savo vietą saugumo problematikoje ir nustato atitin- 
kamą prioritetų tvarką, tačiau visi jie yra stipriai susijungę su- 
dėtingame sąryšių tinkle. 

Visa tai leidžia susidaryti pakankamai išsamų vaizdą, kas 
yra saugumas, todėl visaapimančios definicijos nebuvimas ne- 
trukdo tyrinėjimo progresui. Pastangos tiksliai apibrėžti saugu- 
mą yra labiau taikytinos empiriniams atvejams, kada galima 
identifikuoti atskirus veikiančius veiksnius. Aš neketinu šioje 
knygoje dirbti atskirų atvejų tyrinėjimo lygmeniu - mano siekis 
yra plėtotė platesnės saugumo sampratos, kuri palengvintų sau- 
gumo sąvokos taikymą ir atskiriems atvejams. Tokia samprata 
labiau atspindėtų sąvokoje glūdinčius prieštaravimus, o ne ban- 
dytų kaip nors juos išspręsti. Aš siekiu apibrėžti sąvokos „lau- 
ką“, identifikuojant ir esminius jo bruožus, ir akivaizdžias rizi- 
kas. Toks „žemėlapis“ turėtų atskleisti ne tik pernelyg siauros 
saugumo sąvokos vartojimo žalą, bet ir pademonstruoti plates- 
nio požiūrio taikymo teikiamus pranašumus. 

Šio intelektinio žygio tikslas nėra nuvykti į kažkokią naują 
vietą — atvirkščiai, čia siekiama „nuvykti į pradžią ir pažinti tą 
„ Kaip yra pabrėžęs Michaelas Howardas 

vietą pirmą kartą 
dar nevisiškai pasenusiame komentare, kad diskusija saugumo 
reikalais neretai pasižymi pasibaisėtinai neapdorotais konceptu- 
aliais standartais: „pareiškimai apie karinę galią ir nusiginklavi- 
mą, kuriuos vis dar daro užimantys aukštus postus ir pakanka- 
mai išsilavinę visuomenės veikėjai, pasižymi tokiu naiviu dog- 
matizmu, kokio nebesurasite jokioje kitoje socialinių mokslų ar 
viešųjų reikalų srityje““ . Šio darbo rezultatai galėtų pasitarnauti 
diskusijų apie saugumą konceptualumo pakėlimui į aukštesnį 


54 ĮVADAS 


lygmenį. O nacionalinio saugumo sąvokos ribotumo ir priešta- 
ringumo atskleidimas turėtų sumažinti politinę jos potenciją ir 
taip sušvelninti kai kuriuos prieš tris dešimtmečius Wolferso 
nurodytus pavojus. Pagaliau geriausiu atveju šio darbo rezulta- 
tai turėtų atverti galimybę susintetinti naują tarptautinių santy- 
kių kaip visumos sampratą, kuri paveiktų ir visą tarptautinių 
studijų sritį, ir siauresnius debatus apie strateginių studijų apimtį. 

Tarptautinėms studijoms saugumas atveria naują perspekty- 
vą ir patvirtina centrinį neorealistinio požiūrio vaidmenį bet ko- 
kioje tarptautinės sistemos sampratoje. Saugumas yra tokia fun- 
damentali sąvoka, kad jos nagrinėjimo procesas neišvengiamai 
veda mus į didžiąją kelionę po visą tarptautinių studijų sritį. 
Tačiau lankydami pažįstamas vietas mes matome jas per saugu- 
MO, O ne per geriau pažįstamų galios, gerovės ar taikos prizmę. 
Pagaliau panašiai kaip išvestinė galios pusiausvyros sąvoka at- 
siranda žvelgiant į tarptautinius santykius per galios prizmę, 
taip Žvelgiant į tarptautinius santykius per saugumo prizmę irgi 
atsiranda naujos išvestinės sąvokos, kurios užpildo šio požiūrio 
suponuotas schemas. Atsiveria galimybė naujai pasižiūrėti į to- 
kias senas sąvokas kaip sistemos struktūra ar ginklavimosi var- 
žybos, o senai nacionalinio saugumo politikos formavimo pro- 
blemai pasiūlyti naujus sprendimus“. 

Centrinį neorealistinio požiūrio vaidmenį patvirtina ir stipri 
logika, kuri anarchinę tarptautinės sistemos struktūrą leidžia lai- 
kyti pirminiu politiniu tarptautinio saugumo kontekstu“ . Šiuo at- 
veju anarchija reiškia centrinės vyriausybės nebuvimą. Tarptauti- 
nėje sistemoje anarchija nereiškia vyriausybės nebuvimo per se, 
bet tai, kad vyriausybės egzistuoja sistemos elementuose. Jei tie vie- 
netai yra valstybės, tai jie pareikš apie savo suverenitetą, kuris reiš- 
kia teisę elgtis kaip pirminiam įteisintos valdžios (authority) šalti- 
niui teritorinėse jų jurisdikcijos ribose. Kadangi suverenitetas au- 
tomatiškai paneigia bet kokią aukštesnę politinę valdžią, suvere- 
nių valstybių sistema jau pagal definiciją yra politiškai anarchiška. 

Taigi tarptautinė anarchija yra decentralizuota politinės tvar- 
kos forma. Tačiau ši anarchija nebūtinai ir beveik niekad nenu- 
sipelno Hobbeso suformuluoto netvarkos ir chaoso įvaizdžio, 
kuris paprastai taikomas tik anarchiškiems atskirų individų san- 
tykiams. Individualiu lygmeniu anarchija reiškia apskritai jokios 
vyriausybės nebuvimą. Taip sutvarkyta politinė sistema chaoso 
visuomenėje galėtų išvengti tik tuomet, jeigu būtų pasiektas toks 
atsakomybės ir integralumo lygis, kokio dar niekuomet nebuvo. 
Iš tiesų vargu ar berasime ryškesnę anarchijos individualiu ir 
tarptautiniu lygmeniu skirtumo apraišką kaip tai, kad pagal pir- 
mąjį reikėtų panaikinti valstybę, o antrasis kaip tik geriausiai ir 
pasireiškia per valstybes. 

Anarchijos kontekstas sudaro elementarias politines sąlygas, 
kuriomis ir turi būti formuluojamos visos nacionalinio ir tarptau- 
tinio saugumo reikšmės. Anarchija gali būti fatališkai priimama 
kaip istorijos padarinys, išreiškiantis arba dabartines tebevyks- 
tančio žmonijos bandymo sukurti stabilius politinius vienetus ri- 
bas, arba kaip natūralią politinę Žmonijos geografinių, etninių ir 
kultūrinių skirtingumų išraišką. Ji taip pat gali būti suvokiama 
kaip labiausiai priimtina politinės tvarkos forma, išreiškianti ide- 
ologinės ir kultūrinės įvairovės, ekonominės decentralizacijos, po- 
litinės nepriklausomybės ir pasitikėjimo savo jėgomis vertybes. 
Bet kuriuo atveju anarchinė struktūra yra labai gyvybinga, nes 
veiksmai, kurių imasi valstybės, norėdamos užsitikrinti nepri- 
klausomybę ir suverenitetą, automatiškai atgamina anarchinę sis- 
temą. Savo ruožtu tokia struktūra generuoja bendrasisteminį po- 
veikį tarpvalstybiniams santykiams. Anarchinė struktūra sistemo- 
je egzistuojančioms valstybėms sąlygoja konkurencijos, būtiny- 
bės pasikliauti tik savo jėgomis (self-help) situaciją. Tačiau tai dar 
nereiškia, kad tarpvalstybiniai santykiai neišvengiamai tampa 
smurtiniai. Tai taip pat nereiškia, kad tarptautinės anarchijos są- 
lygomis neįmanomas ar mažai tikėtinas valstybių bendradarbia- 
vimas?*. Anarchijos salygomis visada išlieka smurtinių konflik- 

tų galimybė, o kai kuriais atvejais jie net labai tikėtini. Konku- 
rencija čia yra visaapimanti ir kartais įgauna ne tik politines, eko- 
nomines, socialines, bet ir karines formas. 

Taigi anarchijos kontekstas nustato tokias tris pagrindines 
saugumo sąvokos sąlygas: 

1. Valstybės yra pagrindiniai saugumo objektai, kadangi jos 
yra tam tikros tvarkos sąrangos ir kartu aukščiausiasis įteisintos 
valdžios šaltinis. Tuo paaiškinamas ir ypatingas politinis dėme- 
sys „nacionaliniam“ saugumui. 

2. Nors valstybės yra pagrindiniai saugumo objektai, nacio- 
nalinio saugumo dinamika yra labai reliatyvi ir priklausoma 
nuo valstybių sąryšių. Vidinio saugumo problemos nebūtinai 
dominuoja nacionalinio saugumo užtikrinimo darbotvarkėje, bet 
išorinės grėsmės beveik visuomet bus pagrindinis nacionalinio 
saugumo problemos elementas. Tuo tarpu „tarptautinio saugu- 
mo“ idėja geriausiai atspindi sisteminės sąlygas, kurios lemia 
tai, ar valstybės leidžia viena kitai jaustis daugiau ar mažiau 
saugioms. Individualių valstybių nacionaliniai saugumai tik ta- 
da gali būti visiškai suprasti, kai jie yra susieti ir tarpusavyje, ir 
su platesniais visos sistemos santykiais. 

3. Turint omenyje anarchijos gyvybingumą, praktinę saugu- 
mo sąvokos prasmę galima suprantamai nusakyti tik tada, kai 
ji tiriama operacinėje (operational) aplinkoje su neišvengiamais 
konkurenciniais santykiais. Jeigu saugumas priklauso arba tik 
nuo harmonijos, arba tik nuo hegemonijos, tai anarchijos sąlygo- 
mis jis niekuomet negalės būti ilgalaikis. Be kita ko, tai reiškia, 
kad anarchijoje saugumas gali būti tik reliatyvus ir niekada ne- 
gali būti absoliutus. Tokios sąlygos bus tol, kol gyvuos anarchi- 
ja. Jei kada nors įvyktų struktūrinis postūmis iš anarchijos, tai 
visa saugumo problematika turėtų būti peržiūrėta iš naujo. 

Antras akademinis tikslas, kuriam tarnauja ši saugumo stu- 
dija, - tai siekis apibrėžti tikrąjį strateginių studijų kaip tarptau- 
tinių studijų sudėtinės dalies turinį. Mano požiūris šiuo daug 

debatų sukėlusiu klausimu yra tvirtas, bet beveik tikrai neatsto- 
vauja labiausiai paplitusiai nuomonei“. Tiesą sakant, aš manau, 
kad tarptautinio saugumo studijos neturi ir turbūt negali būti 
inkorporuotos į strategines studijas. Neturi, nes strateginės stu- 
dijos yra ir turėtų likti tarptautinių santykių karinių aspektų 
ekspertams. Nors tie dalykai neabejotinai yra svarbūs saugumo 
studijoms, bandymai įterpti platų naujos srities studijų turinį į 
seną ir siauresnę sritį stabdytų ir varžytų saugumo studijų plė- 
totę. Tai būtų panašu į atsakomybės už nacionalinės transporto 
sistemos formavimą perleidimą automobilių gamintojams. Jų Ži- 
nios leistų jiems atlikti darbą, tačiau jų specializacija būtų siaura 
ir visai nepageidautinai ribotų rezultatus. Strateginės studijos 
tikriausiai negalėtų adekvačiai absorbuoti saugumo studijų, ne- 
sukeldamos didelių pokyčių politinės ekonomijos, sisteminės teo- 
rijos, sociologijos ir filosofijos srityse. Nekalbant jau apie tokio 
proceso nepraktiškumą, jis neturėtų prasmės, kadangi papras- 
čiausiai atgamintų tarptautinėse studijose sukauptą patirtį. 

Taigi aš visiškai sutinku su Brownu, Ullmanu, Nye'umi, Lynn- 
Jonesu ir Mathews, kurie teigia, kad tarptautinio saugumo stu- 
dijų apimtis turi būti esmingai platesnė, palyginti su karinio 
saugumo studijų apimtimi"!'. Aš taip pat visiškai sutinku su 
Nye'umi, Freedmanu ir Boothu, kurie teigia, kad reikia atgai- 
vinti „didžiosios strategijos“ manieros mąstymą“*. Tačiau aš vi- 
siškai nesutinku su jais, kad strateginės studijos yra tinkama 
vieta šiai plėtotei. Jeigu tarptautinio saugumo studijos plėtosis 
kaip atskira sritis, ji tai turėtų daryti multidisciplininių tarptau- 
tinių studijų kontekste. Tik ten galima rasti pakankamai erdvės 
ir patirties, būtinų visapusiškai mąstymo apie saugumą plėtotei. 
Savo ruožtu saugumo studijos galėtų tapti tokiu integruojančiu 
kontekstu, kuris padėtų susieti tokias per daug izoliuotas viena 
nuo kitos tyrimų sritis kaip strateginės studijos, žmogaus teisės, 
aplinkosaugos bei plėtotės (development) studijos ir tarptautinė 
politinė ekonomija. 

Dabar strateginės studijos jau turi aiškų identitetą ir yra ge- 
rai įsitvirtinusios kaip tarptautinių studijų dalis. Dėmesys kari- 
niams dalykams suteikia joms ne tik intelektinį ir socialinį dar- 
numą, bet taip pat naudingą ir, tiesą sakant, labai svarbų vaid- 
menį darbo pasidalijimui visoje tarptautinių santykių srityje. Ka- 
riniai strategai su savo specialistų patirtimi vaidina vaidmenį, 
analogišką sąskaitininkų ar teisininkų vaidmeniui kompanijoje. 
Be jų dalyvavimo ir patarimų negali būti priimtas joks svarbus 
sprendimas. Tačiau kompanijai nebūtų naudinga nuolat derinti 
savo sprendimus tik su šiais specialistais kitų svarbių sričių, — 
pavyzdžiui, marketingo, kadrų ar mokslinių tyrimų ir tecnolo- 
gijos plėtotės, - specialistų sąskaita. 

Darbo pasidalijimas geriausiai veikia tada, kai laikomasi dvie- 
jų sąlygų. Pirma, užduočių specializacija turi būti gerai parinkta 
darbui kaip visumai, taip pat priimtina tiems, kurių darbus ji 
apibrėžia. Antra, kiekvienas dalyvaujantis projekte turi suvokti, 
kad jis yra darbo pasidalijimo dalis, ir turi būti pasirūpinta, kad 
atskiros specialistų grupės gerai komunikuotų tarpusavyje ben- 
dro darbo labui. Šia idėja grindžiama visa žmonijos civilizacijos 
plėtotė. Kalbant konkrečiau apie strateginių studijų vietą tarp- 
tautinėse studijose reikia pabrėžti, kad labiausiai tobulintini stra- 
teginių studijų santykiai su kitomis disciplinomis. Mano many- 
mu, tokia nuostata būtų naudingesnė už kokią nors strateginių 
studijų reformą. 

Taigi manau, kad tarptautinio saugumo studijų plėtotė ir jų 
kaip politikos tyrimo metodo identiteto formavimas yra teigia- 
mas dalykas. Tačiau to paties negalima pasakyti apie strategi- 
nes studijas. Mano paties požiūris, kaip šie du dalykai turėtų 
būti siejami, yra aiškus iš to, kaip knygos An Introduction to 
Strategic Studies: Military Technology and International Relations 
turinys atitinka atspindimą šioje knygoje tarptautinio saugumo 
studijų turinį. Strateginės studijos yra daug siauresnis dalykas. 
Jų apimtis (arba bent jau kaip aš ją suprantu) yra tvirtai apribo- 

ta 7 ir 8 skyriais bei kai kuriomis dalimis iš 3, 5 ir 9 skyrių. 
Saugumo studijos yra platesnės apimties. Strateginės studijos be 
jokių abejonių yra jų dalis, tačiau, mano manymu, būtų labai 
neproduktyvu bandyti talpinti didelį daiktą į mažam daiktui 
pritaikytą formą. Natūralus strateginių studijų būstas yra tarp- 
tautinių santykių studijos kaip visuma. Dėl šių priežasčių aš 
negaliu sutikti su Keno Bootho nuostata, kad „tie strategai, ku- 
rie nebando tapti sprendimo dalimi, be jokių abejonių taps vis 
svarbesne problemos dalimi“. Strategai turi legitimią ir naudin- 
gą specialistų poziciją, kurios jie ir turėtų laikytis. Dauguma jų, 
aš manyčiau, mielai sutiktų su darbo pasidalijimu, kuris išryš- 
kintų jų poziciją, nuplaudamas nuo jų militarizmo bendrininkų 
dėmę bei išlaisvindamas jų jėgas dirbti savo srityje. Problema 
yra ne tai, kad strategijos specialistus reikia paversti saugumo 
ekspertais, bet tai, kad reikia išauginti didžiųjų strategų korpu- 
są, kuris būtų tvirtai ir sąmoningai įsitvirtinęs tarptautinėse stu- 
dijose ir kurių plačios žinios padėtų naudoti ir plėtoti strategi- 
nių studijų vaisius visame saugumo problemos perspektyvos 
kontekste. 


Šios knygos struktūra 


Dėl priežasčių, kurios dabar jau turėtų būti aiškios, skaitytojas 
pastebės, kad visa tai, kas bus rašoma, nebus išdėstyta pagal 
konvencines strateginių studijų kategorijas. Tokios temos kaip 
atgrasinimas, ginklavimosi kontrolė ir nusiginklavimas, krizių 
valdymas (crisis management), sąjungos, karinė technologija, stra- 
tegija, ginklavimosi varžybos bei šiuolaikinės nacionalinio sau- 
gumo problemos ir politika bus tik diskusijos iliustracijos, o ne 
jos dėmesio centre. Vietoj to tyrimas koncentruosis į du klausi- 
mus: Kas yra saugumo objektas? Kokios yra būtinos saugumo 
sąlygos? Į šiuos klausimus bus bandoma atsakyti per politinę, 
ekonominę, iki tam tikro lygio socialinę ir aplinkosauginę priz- 
mę, taip pat nepamirštant ir karinio problemos aspekto. Klausi- 

mų nagrinėjimą lydės nuolatinis dėmesys grėsmių ir pažeidu- 
mų (threats and vulnerabilities) dialektikai, politinėms vienų arba 
kitų pernelyg didelio akcentavimo pasekmėms bei pačioje sau- 
gumo sąvokoje glūdintiems arba tarp atskirų saugumo sampra- 
tų besireiškiantiems prieštaravimams. 

Saugumas kaip sąvoka privalo turėti savo objektą, nes be 
aiškaus atsakymo į klausimą „kieno saugumas?“ pati saugumo 
idėja yra beprasmiška. Paprastas atsakymas, kad saugumo ob- 
jektas yra valstybė, dar neišsprendžia problemos. Valstybė yra 
ne tik amorfiškas, daugialypis, kolektyvinis objektas, kuriam sau- 
gumo sąvoka gali būti taikoma daugybe skirtingų būdų, bet 
reikia atsižvelgti ir į tai, kad valstybių yra daug ir kad vienos 
valstybės saugumas negali būti diskutuojamas atskirai nuo kitų 
valstybių saugumo. Saugumo objekto paieškos vyksta kartu ir 
su būtinų saugumo sąlygų paieška. Nesunku pastebėti, kad sau- 
gumas gali turėti daug potencialių objektų. Jų daugėja ne tik 
didėjant valstybių skaičiui, bet ir nagrinėjant valstybę įvairiais 
lygmenimis - nuo atskirų individų iki pat tarptautinės sistemos 
kaip visumos. Kadangi bet kurio iš šių objektų saugumas negali 
būti užtikrintas izoliuotai nuo kitų, tai kiekvieno iš minėtų at- 
skirų objektų saugumas tampa, bent jau iš dalies, visų kitų sau- 
gumo sąlyga. 

Poreikis išnagrinėti visus saugumo objektus skirtingais lyg- 
menimis apibrėžia ir knygos struktūrą. Iš Waltzo aš paėmiau 
trijų analizės lygmenų idėją, kuri išskiria individus, valstybes ir 
tarptautinę sistemą“? . Šie lygmenys ir sudaro schemą, pagal ku- 
rią išdėstyti knygos skyriai. 

Minėti lygmenys turėtų būti laikomi tik pagalbine rūšiavimo 
priemone, o ne griežta kategorizacija. Egzistuoja didelės pilko- 
sios zonos, ir nors lygmenys formuoja pagrindinį medžiagos 
dėstymo principą, neturėtų būti daromos išvados, kad saugumo 
sąvoką galima taikyti kuriam nors lygmeniui atskirai nuo kitų. 
Saugumo politikos suvedimas (rationalization) į vieną kurį nors 

lygmenį yra dažnas reiškinys, pavyzdžiui, taip traktuoja saugu- 
mą individai, kurie prieš išeidami iš namų apsiginkluoja, ar vals- 
tybės, kurios vykdo nacionalinio saugumo politiką remdamosi 
karine jėga. Knygoje pateikiami argumentai sieks įrodyti tokios 
nuostatos klaidingumą. Tačiau, kaip jau buvo teigta, tarptauti- 
nės sistemos saugumo kontekste valstybių lygmuo su jam bū- 
dingu pagrindiniu dėmesiu socialinėms grupėms kaip sistemos 
elementams turi pirmenybę. Taigi čia trys lygmenys bus naudo- 
jami pagal Weverio schemą (žr. 9 skyrių), kurioje saugumo 
objektai pirmiausia randami valstybių lygmeniu, o individų ir 
sistemos lygmenys pateikia pagrindinius saugumo sąlygų ele- 
mentus. Valstybių lygmeniui teikiamos pirmenybės priežastys 
bus išaiškintos nagrinėjant pasekmes bandymų saugumo studi- 
jas grįsti kituose lygmenyse aptinkamais objektais. Ši akademi- 
nė dezagregacija naudojama todėl, kad taip iš naujo „sumon- 
tuotą“ visumą yra lengviau perprasti. 

Pirmas skyrius prasideda individų saugumo nagrinėjimu. Iki 
kokio lygio individai yra pagrindinis saugumo objektas, kaip in- 
dividualus saugumas siejasi su valstybių saugumu? Antras sky- 
rius tyrimo giją tęsia iki valstybių lygmens, jis koncentruojamas 
į valstybės kaip saugumo objekto prigimtį. Plačiai tiriami atskiri 
valstybių komponentai, kuriems galima taikyti saugumo sąvo- 
ką, dėmesys skiriamas valstybės sociopolitiniam integralumui 
kaip pagrindiniam bet kokio bandymo samprotauti apie nacio- 
nalinį saugumą veiksniui. Daromos išvados apie centrinę vals- 
tybės — visuomenės santykių vietą, taip pat apie nacionalinio sau- 
gumo sąvokos ribotumą. Šie pirmieji du skyriai pristato prieštara- 
vimą tarp individualaus ir nacionalinio saugumo. Trečias sky- 
rius yra tyrimas tų grėsmių ir pažeidumų, kurie sąlygoja nacio- 
nalinį nesaugumą visuose minėtuose penkiuose sektoriuose. Da- 
lis saugumo kaip politikos problemos čia pristatoma kaip neiš- 
sprendžiamas grėsmių daugialypiškumas. 

Ketvirtas skyrius imasi valstybės-visuomenės santykių siste- 
miniu lygmeniu. Anarchinė politinė tarptautinės sistemos struk- 

tūra traktuojama kaip visos saugumo problematikos pagrindas. 
Nustačius anarchinių saugumo sąlygų prigimtį, tiriami kiti tar- 
piniai veiksniai, modifikuojantys anarchijos pasekmes. Vėl nag- 
rinėjamas sociopolitinis valstybių integralumas, tačiau dabar re- 
miamasi tarptautinės visuomenės idėjos požiūriu. Daromos ir 
pirmosios išvados, kad skirtinga veiksnių konfigūracija stiprina 
arba silpnina anarchiją, kuri savo ruožtu gali būti arba brandi, 
arba nebrandi. Anarchijos brandumą ar nebrandumą lemia grės- 
mių ir pažeidžiamumų intensyvumas ir diapazonas, kuriuos ge- 
neruoja sudėtinių sistemos dalių sąveikos pobūdis. Penktame 
skyriuje toliau nagrinėjami politinis ir socialinis sektoriai, tik šį 
kartą jau regioniniu lygmeniu. Čia pristatoma ir visiškai išplė- 
tota saugumo kompleksų idėja, paremta regioninio saugumo 
analizės struktūra. 

Šeštas skyrius skirtas ekonominiam sektoriui. Jis pradeda- 
mas tarptautinės ekonomikos ir anarchinės politinės struktūros 
santykių nagrinėjimu. Toliau diskutuojama apie didelius prieš- 
taravimus pačioje ekonominio saugumo idėjoje ir pagaliau vi- 
sais lygmenimis - individualiu, valstybiniu ir sisteminiu - nag- 
rinėjama saugumo politinė ekonomija. Septintas ir aštuntas sky- 
riai koncentruojami į saugumo siekiančių valstybių sąveikos ka- 
rinę ir galios dinamiką bei dėl to kylančius prieštaravimus tarp 
nacionalinio ir tarptautinio saugumo. Tiriamos dvi dilemos: gy- 
nybos dilema, kuri kyla iš prieštaravimo tarp saugumo ir gyny- 
bos, ir esminė anarchinei struktūrai galios-saugumo dilema, 
kurią generuoja tiek įtampa tarp status guo ir revizionistinių vei- 
kėjų tarptautiniuose santykiuose, tiek nesibaigiantis karinės tech- 
nologijos tobulėjimas. Daromos išvados, kokie tarpiniai veiks- 
niai gali susilpninti anarchinių struktūrų tendenciją generuoti 
galios-saugumo dilemą. 

Devintame skyriuje nacionalinio saugumo politikos formavi- 
mo kontekste pateikiami bendri iš visų trijų analizės lygmenų 
išplaukiantys argumentai bei nagrinėjamas priemonių ir tikslų 

prieštaravimas. Tiriamos loginės, suvokimo ir politinės proble- 
mos, kylančios nacionalinio saugumo politikos kūrėjams, o vi- 
daus politikos procesas identifikuojamas kaip nepriklausomas 
nacionalinio saugumo problemos veiksnys. Dešimtame skyriuje 
pateikiama santrauka, kaip tarpusavyje sąveikauja skirtingi sau- 
gumo problemos lygmenys bei sektoriai ir kur slypi jų priešta- 
ravimai. Daroma išvada, kad būtų neprotinga bandyti atskirti 
individualų, nacionalinį ir tarptautinį saugumą ir laikyti juos 
skirtingais problemos nagrinėjimo metodais. Pateikiami argu- 
mentai už platesnę saugumo interpretaciją bei apžvelgiamos 
institucinės tokio interpretavimo pripažinimo pasekmės. Kny- 
ga baigiama platesnės saugumo sampratos reikšmės politikai 
nagrinėjimu. 

1 skyrius 


INDIVIDUALUS SAUGUMAS 
IR NACIONALINIS SAUGUMAS 


Individas reprezentuoja galutinį nedalomą vienetą, kuriam gali 
būti taikoma saugumo sąvoka. Tai individualų saugumą paver- 
čia vertingu platesnės analizės atskaitos tašku, nes jis suteikia 
aiškų pagrindą, kuriuo remdamiesi galime paneigti redukcionis- 
tinę iliuziją, kad nacionalinis ir tarptautinis saugumas yra tik pa- 
prastas rūpesčio atskirais individais išplėtojimas. Tam, kad ga- 
lėtume tirti individualų saugumą kaip atskirą dalyką, turime gi- 
liai pasinerti į politikos, psichologijos ir sociologijos valdas. To- 
kia studija nėra šios knygos tikslas, tuo labiau kad ji jau buvo 
atlikta kitur'. Individų saugumo svarba šiam tyrimui glūdi są- 
ryšių ir prieštaravimų tarp asmens saugumo ir valstybės saugu- 
mo tinkle. Valstybė yra pagrindinis ir grėsmių, ir saugumo at- 
skiram individui šaltinis. Individai savo ruožtu yra kartu ir prie- 
žastis, ir ribos valstybinei saugumo užtikrinimo veiklai. Turint 
omenyje, kad individai yra pirminis ir vieno, ir kito nesaugumo 
šaltinis, individualaus saugumo problema greitai įgauna platesnį 
socialinį ir politinį matmenį. Todėl natūraliai kyla klausimas, 
kokia pačios valstybės prigimties esmė. Šis skyrius yra antro sky- 
riaus, kuriame dėmesio centre yra valstybė, pamatas. 


Individualus saugumas kaip socialinė problema 


Saugumo sąvoką daug lengviau taikyti daiktams negu žmonėms. 
Pavyzdžiui, pinigų saugumas banke priklauso nuo specifinės ne- 
sankcionuoto paėmimo grėsmės ar nuvertėjimo in situ tikimybės 

apskaičiavimo. Kadangi materialinės vertybės dažniausiai gali 
būti pakeičiamos panašiomis, jų saugumas (t.y. savininko nuosa- 
vybės teisių į jas saugumas) gali būti padidintas apdraudžiant 
jas nuo praradimo, apskaičiuojant to praradimo riziką. Individų 
saugumo taip lengvai apibrėžti negalime. Įvairūs veiksniai - gy- 
vybė, sveikata, statusas, gerovė, laisvė —- yra daug labiau kom- 
plikuoti, o kai kurie iš jų praradimo atveju iš viso negali būti at- 
statyti (gyvybė, kūno dalys, statusas). Skirtingi individualaus sau- 
gumo aspektai dažnai yra prieštaringi (nusikaltimų prevencija ar 
pilietinių teisių suvaržymas?) ir suvaržyti objektyvių ir subjek- 
tyvių vertinimų (grėsmės realios ar įsivaizduojamos?) atskyrimo 
sunkumų. Dažnai, kai kalbame apie grėsmes, priežasties - pa- 
sekmės santykis yra neaiškus ir prieštaringas (individualios ar so- 
cialinės nusikaltimų priežastys?). 

Žodynuose pateikiami saugumo apibrėžimai dar labiau įvai- 
rina šiuos sunkumus, nes jie saugumą aiškina ir kaip apsisaugo- 
jimą nuo pavojaus (objektyvus saugumas), ir kaip saugumo jaus- 
mą (subjektyvus saugumas), ir kaip abejonių nebuvimą (pasiti- 
kėjimas savo žinojimu). Nurodomos grėsmės (pavojus ir abejo- 
nė) yra labai neaiškios, o subjektyvus saugumo jausmas ar tik- 
rumas nebūtinai siejasi su tikru saugumu. Netgi jei kaip iliust- 
raciją paimsime pasiturintį individą pasiturinčioje šalyje, gautas 
vaizdas nepaliks abejonių, kad kasdieninis gyvenimas neteikia 
jokių svarių saugumo garantijų. Daugybė grėsmių, pavojų ir 
abejonių kabo virš kiekvieno, ir nors turtingesni gali išvengti kai 
kurių iš jų (bado, išgydomos ligos, fizinio susidorojimo, nusikal- 
tėlių žiaurumo, ekonominio išnaudojimo ir pan.), kitomis jie ly- 
giai dalijasi su vargšais (neišgydomos ligos, gamtos katakliz- 
mai, branduolinis karas), be to, turtingieji dėl savo pranašumo 
susikuria naujų grėsmių (lėktuvų katastrofos, nelaimingi atsiti- 
kimai sportuojant, pagrobimai, persivalgymo sukeliamos ligos). 
Saugumas nėra absoliutus jokiam individui: nedaugelis gali il- 
gai mėgautis gyvenimo paprastumu ir nuspėjamumu. 

Saugumo pačia bendriausia prasme apibrėžimo sunkumai 
kreipia analizę specifinių grėsmių link. Kai kurių grėsmių at- 
žvilgiu, tokių kaip pagydomos ligos ar neturtas, kai kurie indi- 
vidai gali pasiekti labai aukštą saugumo lygį. Kitų atžvilgiu, 
ypač kur neaiškus priežasties-pasekmės ryšys (vėžys, nusikalti- 
mai, nedarbas), saugumo priemonės geriausiu atveju užtikrina 
galimybę saugotis. Turint omenyje resursų ribotumą, reikia pri- 
imti tokius sprendimus, kurie paskirstytų juos dideliam poten- 
cialių grėsmių skaičiui. Bandymai siekti saugumo gali neduoti 
rezultatų, net jeigu jie yra objektyviai sėkmingi, bet jų efektas 
labai paaštrina grėsmių suvokimą, ir nesaugumo jausmas tam- 
pa dar didesnis negu buvo prieš imantis kažkokių priemonių. 
Tokį efektą gali turėti miestų gyventojų bandymai apsisaugoti 
nuo įsilaužėlių. Spynos, signalizacijos, skląsčiai gali net padi- 
dinti grėsmės reikšmę, nes nusikaltėliams reklamuoja vertingų 
daiktų egzistavimą ir todėl sąlygoja įsitvirtinusio savininko ra- 
mybės sumažėjimą. Saugumo manijos logiška pabaiga yra para- 
noja. Žiauria ironija persunkta saugumo kaip „nesugebėjimo pa- 
bėgti“ (unable to escape) samprata. 

Dauguma grėsmių individui kyla dėl to, kad žmonės gyvena 
socialinėje aplinkoje, kuri generuoja neišvengiamą socialinį, eko- 
nominį ir politinį spaudimą. Socialinės grėsmės turi daugybę 
formų, tačiau galima išskirti keturis pagrindinius tipus: fizinės 
grėsmės (skausmas, sužeidimas, mirtis), ekonominės grėsmės 
(nuosavybės atėmimas ar sunaikinimas, įsidarbinimo ar naudo- 
jimosi resursais galimybių atėmimas), grėsmės teisėms (įkalini- 
mas, normalių pilietinių teisių paneigimas) ir grėsmės statusui 
ar pozicijai (viešas pažeminimas). Šie grėsmių tipai nėra vienas 
kitą paneigiantys, nes vienas (sužeidimas) gali puikiausiai sąly- 
goti kitą (darbo praradimą). Šių grėsmių individui egzistavimas 
visuomenėje nurodo didžiulę dilemą, kuri glūdi beveik visos po- 
litinės filosofijos šaknyse - kaip subalansuoti individo veikimo 
laisvę, kad ji nekeltų tikros ir potencialios grėsmės kitų individų 

laisvėms. Kitaip tariant, ši dilema gali būti suformuluota taip — 
kaip padidinti bendruomenės laisvę nedidinant valdžios prie- 
spaudos. Didžiulė Hobbeso prigimtinės būklės įvaizdžio poten- 
cija kyla tiesiogiai iš to, kad jis išreiškia tą dilemą labai aiškiai. 
Individai (arba tokios socialinės grupės kaip valstybės ar tau- 
tos), egzistuodami tarp tokių pačių kaip jie anarchijos sąlygo- 
mis, savo laisvę gali padidinti tik kitų individų (grupių) saugu- 
mo sąskaita. Anot Waltzo: „valstybių, kaip ir Žmonių, nesaugu- 
mas yra proporcingas disponuojamos laisvės kiekiui. Jei siekia- 
ma laisvės, tai tenka susitaikyti ir su nesaugumu““. 

Prigimtinės būklės įvaizdis postuluoja pirminę anarchiją, ku- 
rioje individų gyvenimo sąlygos pasižymi nepriimtinai aukštu 
socialinės grėsmės lygiu, kitaip tariant, chaosu. Šis nepriimtinas 
chaosas tampa motyvu aukoti dalį laisvės dėl saugumo sąlygų 
pagerinimo, ir šiame procese gimsta vyriausybė ir valstybė. Anot 
Hobbeso, žmonės sukūrė valstybes, kad „apsigintų nuo užsie- 
niečių invazijos ir nuo tarpusavio užpuolimų, taip saugodami 
save ir stengdamiesi išgyventi ir prasimaitinti savo darbu ir že- 
mės vaisiais bei patenkinamai gyventi“*. Panašiai teigė Johnas 
Locke'as: „Pagrindinis ir didis Žmonių sutikimo paklusti vy- 
riausybei motyvas yra išsaugojimas nuosavybės“ (nuosavybė čia 
reiškia „gyvybes, laisves ir turtus“), kuri prigimtinėje būklėje 
yra „labai nesaugi". Valstybė tampa mechnizmu, kuriuo žmo- 
nės siekia adekvataus saugumo nuo socialinių grėsmių; feno- 
menu, kurį R.N.Berki's mato kaip „pačią svarbiausią mūsų mo- 
dernios Vakarų civilizacijos ypatybę“. 

Žinoma, paradoksalu, kad augant valstybės galiai pati vals- 
tybė tampa grėsmės individui šaltiniu. Valstybės galimybės ky- 
la ne tik iš jos centralizuojančios galios, bet ir iš jos piliečių 
supratimo, kad ji yra mažesnė blogybė iš dviejų (t.y. kad bet 
kokios grėsmės, kylančios iš valstybės, bus menkesnės negu grės- 
mės anarchijoje). Ši prielaida įgauna svarbos vystantis visuome- 
nei valstybės viduje, jai tampant vis labiau priklausoma nuo 

valstybės kaip socialinių ir ekonominių struktūrų. Valstybės ir 
visuomenės simbiozei plėtojantis vis sudėtingesnėmis, ekono- 
miškai produktyvesnėmis kryptimis, prigimtinės būklės įvaiz- 
dis tampa vis labiau nepriimtinas. Prie abejotinų egzistavimo 
prigimtinėje būklėje pranašumų tektų pridėti ir didžiulius re- 
versijos kaštus. Bejėgės valstybės anarchijos pavyzdžiai, tokie 
kaip Libanas nuo 1976 metų, puikiai parodo valstybės kaip ma- 
žesnio blogio vertę. Jeigu prigimtinė būklė buvo nepriimtina 
primityvioms ir išsibarsčiusioms tautoms, tai kaip ji gali būti 
priimtina didžiulėms, tankiai gyvenančioms ir tarpusavyje pri- 
klausomoms šių dienų gyventojų masėms? 

Pagal šią logiką valstybė yra neatšaukiama. Nėra realaus ke- 
lio atgal, todėl individų saugumas yra neatskiriamai susipynęs 
su valstybės saugumu. 


Individualus saugumas ir du valstybės veidai 


Kadangi valstybė ir visuomenė tampa vis labiau neatskiriamos, 
tai tiek individų saugumas, tiek ir jų nesaugumas yra neatsieja- 
mi nuo valstybės. Tai ne tik klausimas, kaip valstybė atlieka sa- 
vo vidinę (socialinės tvarkos užtikrinimo) ar išorinę (gynybos) 
funkcijas, bet ir kaip pati valstybė tampa grėsmės ir prieštaravi- 
mų šaltiniu. Jeigu valstybė tampa pagrindiniu grėsmės savo pi- 
liečiams šaltiniu, ar tai nereiškia, kad ji neigia pagrindinę savo 
pačios egzistencijos priežastį? Kaip tuomet reaguoti į Brazilijos 
prezidento frazę, kad „Brazilija gyvena gerai, tik jos žmonės — 
blogai“? Kad galėtume įvertinti šį paradoksą, būtina apsvars- 
tyti pagrindinius valstybės ir piliečių santykius. Pagal požiūrį į 
šiuos santykius galima išskirti du pagrindinius valstybės mode- 
lius: minimalią valskybę ir maksimalią valstybę. 

Minimali valstybė kyla iš Johno Locke'o socialinio kontrakto 
koncepcijos, kurioje teigiama, kad valstybė turi būti labai stip- 
riai orientuota į ją sukūrusius individus. Valstybės pamatai 
remiasi jos piliečių sutikimu, kad juos valdytų, ir valstybės 

veiksmai gali būti vertinami pagal jų poveikį piliečių intere- 
sams. Šiuo požiūriu valstybė yra ne kažkas daugiau, tik jos su- 
dėtinių dalių suma, ir turi būti vengiama rimtų susidūrimų 
tarp valstybės ir piliečių. P. A- Reynoldsas aiškiai teigia, kad 
individų vertybės yra ar turėtų būti pirminis veiksnys, pagal 
kurį būtų vertinamas valstybės elgesys. Panašūs vertinimai pa- 
teikti ir rimtame Roberto Tuckerio esė šia tema. Robertas No- 
zickas pateikia gilią ir plačią argumentaciją už minimalią vals- 
tybę, kurioje poreikis kolektyvinėms struktūroms yra subordi- 
nuotas pirminei Žmogaus teisių vertybei.Š Jeigu priimtume šį 
požiūrį, jis būtinai vestų prie tokios nacionalinio saugumo in- 
terpretacijos, kur daugiausia dėmesio skiriama vertybėms, ky- 
lančioms tiesiogiai iš atskirų piliečių interesų. Pagal šią nuo- 
statą turėtų būti tokia vyriausybės forma, kurioje valdomųjų 
sutikimas yra toks svarbus, kad valstybės ir piliečių interesų 
susidūrimas neįgauna didelių mastų. 

Maksimalios valstybės koncepcija remiasi prielaida, kad vals- 
tybė yra ar turėtų būti kažkas daugiau negu tik paprasta jos 
dalių suma ir kad ji pati turi savo interesų. Šie interesai gali kilti 
iš daugelio šaltinių. Marksistai interpretuoja juos kaip domi- 
nuojančio elito interesus, kuriais siekiama įtvirtinti ir pagerinti 
savo poziciją'. Realistai konstruoja valstybę kaip būtiną vienetą 
bet kokios žmonių grupės išgyvenimui ir gerovei anarchinėje 
tarptautinėje aplinkoje užtikrinti. Taip jie aukščiausiu valstybės 
tikslu paverčia kovos už galią ir saugumą imperatyvą. Viena 
kraštutinė tokio požiūrio versija yra Heinricho von Treitschke's 
užimta pozicija. Remdamasis Hegelio valstybės „sudievinimu“ 
(„deification'), jis tvirtina, kad valstybė yra „pirmapradė ir būti- 
na“, kad ji egzistuoja kaip „nepriklausoma jėga“ ir kad „jai ne- 
reikia nuomonės, jai reikia paklusnumo“!". Šiuo požiūriu vals- 
tybė, kaip kolektyvinis darinys, apimantis tautą, pakyla virš ją 
sudarančių individų. Čia, priešingai negu socialinio kontrakto 
koncepcijoje, valstybė nėra kažkas, kas sukurta individų. 

Ironiška, bet maksimalios valstybės koncepciją galima pa- 
grįsti nuosekliai plėtojant ir socialinio kontrakto doktriną. Čia 
argumentas būtų toks — valstybė įgyja nepriklausomą nuo pi- 
liečių poziciją dėl esminio vaidmens, kurį ji vaidina realizuo- 
dama individų interesus. Prigimtinėje būklėje chaoso sąlygos 
trukdo efektyviam individų vertybių siekimui, kuris, galima sa- 
kyti, neturi prasmės už valstybės ribų. Kadangi į valstybę turi 
būti žiūrima kaip į visų vertybių šaltinį, arba, mažų mažiau- 
siai, kaip į būtiną sąlygą realizuoti bet kokią vertybę, tai vals- 
tybės išsaugojimas ir jos interesų siekimas pakyla aukščiau už 
paskirų individų interesus!'!. Bet kuriuo atveju maksimalios 
valstybės koncepcija kitaip negu minimalistinė interpretuoja in- 
dividualų saugumą ir nacionalinį saugumą. Kiek valstybė yra 
traktuojama kaip kažkas daugiau negu jos dalių suma, tiek ji 
gali būti atskirta nuo individualių saugumo reikmių ir visai tei- 
sėtai į jas nereaguoti!*. 

Minimalistinis požiūris į valstybę bando šalinti prieštaravi- 
mus tarp individualaus ir nacionalinio saugumo, teigdamas, kad 
valstybė yra ar turi būti tik ją sudarančių dalių suma ir priemo- 
nė siekti jų tikslų. Šis požiūris atveria kelią redukcionistinei lo- 
gikai, interpretuojančiai nacionalinį ir tarptautinį saugumą per 
individualų saugumą. Maksimalistinis požiūris, valstybę laiky- 
damas nepriklausomu kintamuoju, blokuoja redukcionizmo ga- 
limybę. Šis teoriškai aiškus skirtumas nėra lengvai pritaikomas 
praktikoje. Sunkumai kyla iš kito tradicinio politinės filosofijos 
galvosūkio. Tai susijusios problemos, kaip išaiškinti bendrą va- 
lią ir kaip apskaičiuoti, koks valstybės intervencijos į piliečių 
asmeninius gyvenimus lygis yra būtinas vykdant minimalią už- 
duotį, t.y. jų „gynimą“ nuo užsieniečių invazijos ir nuo vienas 
kito. Jeigu darysime prielaidą, kad individai yra iš prigimties 
ūmūs ir kad tarptautinė aplinka nekintamai priešiška, tai netgi 
minimali valstybė bus stipri intervencinė jėga. Šis netikrumas 
neleidžia praktikoje nubrėžti aiškios empirinės ribos tarp mini- 

malios valstybės ir maksimalios valstybės. Iki kokio lygio gali 
tęstis pilietinės tvarkos palaikymas ir rūpinimasis išorine gyny- 
ba, kol užduoties dydis pats valstybei sukurs savo svarbesnį 
tikslą ir veiklos impulsą? 

Yra du įmanomi veiksniai, pagal kuriuos galima būtų brėžti 
ribą tarp minimalios ir maksimalios valstybės. Pirmas yra dide- 
lės vidinės netvarkos egzistavimas, toks kaip Rusijoje 1905, Veng- 
rijoje 1956, Libane po 1976 metų, Nikaragvoje aštuntojo dešimt- 
mečio pabaigoje, Irane po 1979 metų, Salvadore ir Pietų Afriko- 
je devintajame dešimtmetyje, atskirose Sovietų Sąjungos ir Rytų 
Europos dalyse devintojo dešimtmečio pabaigoje ir daugelyje 
kitų vietų, iš kur pranešimai apie neramumus dominuodavo 
pasaulio naujienose metų metus. Tokia netvarka gali parodyti 
vyriausybės ir piliečių konflikto laipsnį, kur maksimali valstybė 
siekia savo interesų, darydama didelę žalą savo individų inte- 
resams. Deja, netvarka taip pat gali rodyti minimalios valstybės 
nesugebėjimą aprėpti prieštaravimus tarp savo piliečių. Taigi 
vidinės netvarkos faktorius nėra patikimas brėžiant ribą tarp 
dviejų valstybių tipų. 

Antras galimas indikatorius yra disproporciškai didelis vidi- 
nio saugumo užtikrinimo aparatas, nors vėl iškyla nemaži sun- 
kumai norint išmatuoti šį reiškinį. Atrodytų, kad minimaliai vals- 
tybei neturėtų reikėti stambių policijos pajėgų ir kad jų egzista- 
vimas yra maksimalios valstybės nutolimo nuo savo piliečių 
simptomas. Minimali policinė valstybė galima tik esant rimtai 
įsiveržimo iš išorės grėsmei, kaip yra Izraelyje ar abiejose Korė- 
jose. Tačiau toks policijos mechanizmas, kuris asocijuojamas su 
totalitarinėmis valstybėmis arba nepriklausomos policijos galio- 
mis Pietų Afrikos apartheido režime, paprastai yra kaip tik mak- 
simalios valstybės indikatorius. Problema yra ta, kad labai ski- 
riasi nuomonės, kur baigiasi normali policija ir kur prasideda 
policinė valstybė. Britanija toli gražu nepatektų į policinių vals- 
tybių sąrašus, tačiau daug juodaodžių piliečių Bristolyje, Brix- 

tone ir Notting Hille pernelyg didelę priežiūrą įvardija kaip pa- 
grindinę skriaudą, dėl kurios ten kyla riaušės. Panašų požiūrį 
galėtume lengvai sutikti daugelyje Amerikos miestų. Pagaliau ir 
Jungtinėse Valstijose, ir Britanijoje retkarčiais pasireiškia susirū- 
pinimo dėl žvalgybos agentūrų veiklos valstybės viduje prie- 
puoliai. 

Taigi ir policinės priežiūros lygmuo nepateikia galutinio mi- 
nimalios ir maksimalios valstybės skirtumo kriterijaus. Be jokios 
abejonės galima teigti, kad ir vidinė netvarka, ir stipri policinė 
priežiūra gali atspindėti dėl tam tikrų istorinių aplinkybių pri- 
gimties kylančius sunkumus, norint išlaikyti minimalią valsty- 
bę. Jeigu rusai ar kinai turi per daug policijos, o Filipinuose ar 
Centrinėje Amerikoje yra per daug netvarkos, tai paprasčiausiai 
gali reikšti dideles vidaus problemas, norint įtvirtinti šiuose re- 
gionuose minimalią valstybę. 

Ši argumentacijos linija veda prie išvados, kad praktiškai žmo- 
nes valdo maksimali valstybė arba kažkas į ją panašaus. Anot 
Berki'o, nėra kaip išvengti paradokso, kuris vadinasi „indivi- 
dualus saugumas be valstybės“"?. O valstybėje neįmanoma iš- 
vengti individualaus saugumo ir nacionalinio saugumo priešta- 
ravimų. Kadangi atrodo, jog maksimalios valstybės modelis adek- 
vačiau atspindi, kas iš tiesų vyksta pasaulyje, tai pagrindinė 
minimalios valstybės koncepcijos prasmė yra ta, kad ji nustato 
tam tikrą pirmosios kritikos ir vertinimo standartą. Ši išvada yra 
labai svarbi individualaus saugumo ir valstybės saugumo ryšių 
analizei. Minimalios valstybės modelyje daroma žemo lygio dis- 
harmonijos tarp valstybės ir individų interesų prielaida. Valsty- 
bės struktūra turėtų būti atsakinga už individų interesus, išsky- 
rus apribojimus, kada reikia užtikrinti viešąją tvarką ir gynybą 
nuo išorės grėsmių. Nors tokiame darinyje galima tikėtis ir rasti 
tam tikros įtampos tarp valstybės ir piliečių, neturėtų būti nei 
rimtų individualaus saugumo problemų, kylančių iš valstybės, 
nei didelių problemų valstybės saugumui iš vidaus. 

Maksimalios valstybės modelyje, priešingai, vidinis saugu- 
mas tampa natūralia dimensija, kurioje nebūtinai turi būti sie- 
kiama suderinti valstybės ir piliečių interesus. Žinoma, egzis- 
tuoja valstybės ir piliečių disharmonijos ribos - valstybės efek- 
tyvumo užtikrinimo poreikis riboja net ir pačias maksimaliau- 
sias valstybes ir reikalauja skirti bent tam tikrą dėmesį žmonių 
reikmėms. Tos valstybės, kurioms to padaryti nepavyksta, rizi- 
kuoja susidurti arba su pilietiniu karu, arba su tarptautinės ga- 
lios ir statuso praradimu santykiuose su kitomis valstybėmis, 
sugebančiomis efektyviau mobilizuoti žmogiškuosius resursus. 
Vis dėlto šie apribojimai palieka gana plačias galimybes ir sutei- 
kia vyriausybėms daug manevro erdvės jų santykiuose su pilie- 
čiais. Visų tipų valstybės laimi, jei jų individai mano, kad bet 
kas yra geriau už grįžimą į prigimtinę būklę. Kol valstybė vyk- 
do Hobbeso uždavinius ir saugo piliečius nuo chaoso, daugelis 
manys, kad ši paslauga atperka kitokios valstybės veiklos kaš- 
tus, kad ir kokie jie būtų. Taip režimai, kurie iš išorės gali būti 
vertinami kaip baisūs (Duvaliers Haityje, Boukassa Centrinėje 
Afrikoje, Pol Potas Kambodžoje, Stalinas, Hitleris, Ceaucescu ir 
daugelis kitų), remiasi kombinacija, kurią sudaro iš vienos pu- 
sės didelis bei luošinančiai brangus policijos aparatas, o iš kitos — 
didžiulis visuomenės politinės inercijos balastas. Tokiomis sąly- 
gomis konfliktas tarp individų ir valstybės interesų gali būti 
labai didelis. Valdant maksimaliai valstybei, visai nekeista ir 
neparadoksalu, kad individai yra ir priklausomi nuo bendros 
valstybės užtikrinamos saugumo aplinkos, ir tuo pačiu metu 
valstybė yra svarbus grėsmių šaltinis asmeniniam jų saugumui. 


Valstybė kaip grėsmės šaltinis 


Jeigu pripažintume abipusį valstybės saugumo ir individo sau- 
gumo ryšį kaip normalią žmonių gyvenimo sąlygą, tai būtų ver- 
tinga panagrinėti šio prieštaravimo pobūdį išsamiau. Individai 


INDIVIDUALUS SAUGUMAS IR NACIONALINIS SAUGUMAS 79 


susiduria su daugybe grėsmių, kurios tiesiogiai ar netiesiogiai 
kyla iš valstybės. Jos gali užimti reikšmingą vietą Žmogaus gy- 
venime. Tokios grėsmės gali būti sugrupuotos į keturias pagrin- 
dines kategorijas: kylančios iš įstatymų priėmimo ir taikymo; 
kylančios iš tiesioginio valstybinio administravimo ar politinio 
veiksmo prieš individą ar jų grupę; išplaukiančios iš kovos dėl 
valstybės mechanizmo kontrolės ir tos, kurios kyla dėl valstybės 
išorinės saugumo politikos. 

Teisinių procesų grėsmės individui gali turėti neadekvačios 
ar per didelės policinės priežiūros bei teisminio persekiojimo 
praktikos pavidalą. Blogai taikomas ar nepakankamas teisingu- 
mas gali turėti didžiulę įtaką individų gyvenimams, pavyzdžiui, 
neginti jų nuo nusikalstamos veiklos arba užtraukti nepelnytą 
bausmę. Pavyzdžiui, Jungtinėse Valstijose nuo 1963 iki 1982 metų 
440.000 žmonių buvo nužudyta, 1,7 milijono sužeisti, 2,7 milijo- 
no apiplėšti ginkluotų užpuolikų“. Abiem atvejais neišvengia- 
mai išauga bet kokio bandymo efektyviai taikyti įstatymus ir 
tuo pat metu saugoti plačias pilietines teises kaštai. Apskritai ši 
problema nėra svarbi nacionaliniam saugumui, kol nepasitenki- 
nimas įstatymų taikymu per daug neišplinta ir netampa politi- 
zuotas. Šio tipo grėsmės variantas yra aplinkosaugos problema. 
Dabartinis individų susirūpinimas cheminiu ir radioaktyviu už- 
terštumu atspindi baimę dėl valstybinio reguliavimo neadekva- 
tumo ir netinkamai išreikštų valstybės veiklos prioritetų. Povei- 
kis individams gali būti katastrofiškas, jei turėsime galvoje tiki- 
mybę susirgti vėžiu, apsigimimus ar kitus pavojus sveikatai. 
Įsisąmoninant užterštumo apimtį, ši problema jau įgavo ir tarp- 
tautinio saugumo matmenį. 

Labiau tiesioginė politinė grėsmė gali kilti individams, ku- 
riais specialiai domisi valstybinės institucijos. Vėlyvas naktinis 
beldimas į duris policinėje valstybėje vis dar yra labiausiai su- 
krečiantis tokios grėsmės pavyzdys, nors ji gali įgauti ir švelnes- 
nes formas. Šiuolaikinė biurokratinė administracija turi didžiulį 

diapazoną įvairių galių, kurias gali naudoti prieš eilinius pilie- 
čius bendros gerovės labui. Turto savininkai gali būti priversti 
tiesti automobilių kelius, nestabilių šeimų vaikai gali būti atima- 
mi globai, ekonominės manipuliacijos milijonus žmonių gali pa- 
versti bedarbiais. Visa tai turi būti subalansuota su valstybės 
teikiamomis paslaugomis ir saugumu, tačiau aišku, kad valsty- 
bės galios ir veiksmai sukelia nemažai pavojų individui. 

Dalį jų Galtungas apibūdina kaip „struktūrinę prievartą“, 
kai nuostolius individui sukelia ne kitų individų, bet tam tikrų 
struktūrinių jėgų veikla". Didesnė struktūrinės prievartos dalis 
yra tiesioginė prievarta. Žmonių karjerų griovimas McCarthy'o 
klausymų laikais Jungtinėse Valstijose, sovietinių politinių disi- 
dentų uždarymas psichiatrinėse ligoninėse iki Gorbačiovo, hu- 
genotų tikėjimo laisvės atėmimas 1685 metais atšaukus Nanto 
Ediktą Prancūzijoje, žydų persekiojimas nacių Vokietijoje, teisi- 
nė juodaodžių diskriminacija Pietų Afrikoje, įtariamųjų luošini- 
mas Indijos policijoje, „mirties eskadronų“ rengtos žudynės Lo- 
tynų Amerikoje, žiaurūs iškeldinimai, likvidacijos ir priversti- 
niai darbai Pol Poto Kampučijoje - nesibaigiantis panašių grės- 
mių sąrašas rodo, kokias grėsmes valstybė gali kelti individui. 
Tos grėsmės gali kilti kaip aiškios valstybės politikos atskirų 
grupių atžvilgiu dalis, pavyzdžiui, kaip sankcijos prieš kairiuo- 
sius Čilėje po Allende's žlugimo 1973 metais, arba Stalino nu- 
kreipti prieš įvairiausius oponentus „valymai“ ketvirtajame de- 
šimtmetyje. Pavojai individui taip pat gali kilti ir dėl įprastų 
politinių veiksmų, kai valstybė nusprendžia kieno nors intere- 
sus paaukoti tam, kas laikoma aukštesniu kolektyviniu interesu, 
pavyzdžiui, daug kas gali netekti darbo dėl pinigų pasiūlos kon- 
trolės užtikrinimo. Tikriausiai daugumai pasaulio žmonių vals- 
tybės keliamos grėsmės yra pagrindinis nesaugumo šaltinis jų 
gyvenime. Taip iš tiesų yra daugelyje Trečiojo pasaulio šalių, 
kur, kaip teigia Migdalis, valstybė dažnai yra opozicijoje dides- 
nei savo visuomenės daliai'““. Turbūt ryškiausias šios grėsmės 

įkūnijimas yra teorija, teigianti, kad dabartinės kartos teisės, ge- 
rovė ir komfortas turi būti paaukoti geresnio gyvenimo kūrimui 
būsimosioms kartoms. Šią tezę, jos kapitalistinį ir socialistinį 
variantus, kritiškai išnagrinėjo Peteris Bergeris knygoje Pyramids 
of Sacrifice: Political ethics and social change". 

Kita valstybės grėsmės monetos pusė yra politinės netvar- 
kos - kovos dėl valstybinių institucijų kontrolės keliama grės- 
mė. Nedaugelis valstybių išplėtojo stabilų politinės valdžios per- 
davimo mechanizmą. Likusioje pasaulio dalyje Žiaurūs konflik- 
tai dėl postų yra nuolatinė ir dažnai rimta grėsmė gyventojams. 
Tokios situacijos archetipais laikytinos Argentina ir Bolivija, kur 
dar visai neseniai karinės grupuotės žaidė, atrodė, begalinį 
„Stumk ir trauk“ (push-and-shove) žaidimą dėl aukštų valstybės 
postų, tuo pat metu kariaudamos nesibaigiantį barbarišką vidi- 
nį karą dažniausiai su kairiųjų revoliucinėmis grupuotėmis. Vals- 
tybė yra pakankamai patvari, kad išlaikytų stebėtinai daug su- 
iručių, tačiau individų lygmeniu jos gali būti pagrindinis dauge- 
lio žmonių asmeninio nesaugumo šaltinis. 

Daugelyje valstybių dalyvavimas tame, kas vadinama nacio- 
nalinės politikos procesu, gali grėsti įkalinimu, mirtimi ar dar 
kuo nors blogiau, ir netgi bandymas užimti niekuo dėto pašalie- 
čio poziciją negarantuoja jokio saugumo. Visa visuomenė bijo po- 
litinės prievartos, o tie, kurie (laikinai) kontroliuoja valstybės apa- 
ratą, naudoja jį anksčiau aprašytais būdais siekti savo politinių 
tikslų. Politinė prievarta gali reikštis ir atskirose valstybės vie- 
tose, kaip tai buvo Turkijoje aštuntojo dešimtmečio pabaigoje, 
su daliniais susirėmimais ir pasikėsinimais, atnešusiais tiek pat 
nelaimių kaip per karą ir 1978 metais atvedusiais prie karo pa- 
dėties įvedimo. Politinė prievarta gali vesti ir prie pilietinio karo 
košmaro, kaip Ispanijoje ketvirtojo dešimtmečio pradžioje ir vi- 
duryje, ar prie nuolatinių politinių susidūrimų grėsmės ir suskal- 
dytos valstybės institucionalizuotos politinės prievartos, kaip Li- 
bane nuo 1976 metų. Vidinė politinė prievarta dažnai atveria du- 

ris išorinės intervencijos grėsmei, sudaro sąlygas interventui ar- 
ba dalyvauti vienoje ar kitoje pusėje (Sirija ir Izraelis Libane ar 
Indija Šri Lankoje), arba pasinaudojant pranašumu prieš vidinių 
ginčų nukamuotą valstybę įvykdyti tiesioginę agresiją (Japonija 
Kinijoje ketvirtajame dešimtmetyje). Užtenka prisiminti katast- 
rofiškus Amerikos intervencijos padarinius Vietnamo ir Kambo- 
džos žmonėms, kad suvoktume visą šios grėsmės mastą. 

Politinis terorizmas taip pat patenka po šia antrašte, nepri- 
klausomai nuo to, ar teroristai kovoja, ar nekovoja dėl politinės 
valdžios. Teroras, bombų sprogdinimas, šaudymas ar įkaitų gro- 
bimas, siekiant spausti, silpninti ar diskredituoti vyriausybę, aiš- 
kiai kelia grėsmę piliečiams, kurie priversti būti aukų vaidme- 
nyje. Individai atsitiktinai gali tapti aukomis ir kitų asmenų gin- 
čų dėl valstybės politikos kontrolės prigimties. Tos terorizmo 
atmainos, kurių taikinys yra valstybės aparatas, taip pat grasina 
individams, nors tai jau grėsmė specialiai parinktiems indivi- 
dams, 0 ne gyventojų masėms, kaip tai būna bombų sprogdini- 
mų viešose vietose ar įkaitų grobimų atvejais. Terorizmas, kaip 
ir kitos politinės prievartos formos, ne tik tiesiogiai pamina in- 
dividų saugumą, bet gali sustiprinti valstybės grėsmes individų 
saugumui, taip pat ir išorines grėsmes. Silpnindami tikėjimą, 
kad valstybė gali užtikrinti saugumą, teroristai gali priversti vals- 
tybę padaryti savo saugumo priemones labiau įkyrias. Šį proce- 
są dar labiau aštrina aktualus ir potencialus pavojus, kad tero- 
ristai įsigis aukštos technologijos ginklų. Ypač bijoma teroristų, 
ginkluotų branduoliniais ginklais. Negailestingo, beprotiško nu- 
sistatymo ir masinio naikinimo galimybės kombinacija galėtų 
sukelti beprecedentinį iššūkį viešosios tvarkos ir individų teisių 
pusiausvyrai. Reaguodama į tokias grėsmes, net minimali vals- 
tybė turėtų įgyti maksimalios valstybės pavidalą. 

Paskutinė dimensija, kurioje susikerta valstybės politika ir 
individų teisės, yra užsienio politika. Kaip individų saugumo 
kaštai ir nauda yra labai susipynę su valstybine viešosios tvar- 

kos palaikymo funkcija, taip yra ir su jos vykdoma išorinio sau- 
gumo užtikrinimo funkcija. Valstybė turi ginti savo piliečius nuo 
užsienio kišimosi, užpuolimo ir įsiveržimo. Tačiau ji negali to 
padaryti be kaštų ir rizikos. Iš esmės toks sutvarkymas papras- 
tai nekelia didelių prieštaravimų. Kaip ir riziką dėl nepakanka- 
mo teisingumo užtikrinimo ar nebaudžiamo nusikalstamumo, 
taip ir karinės tarnybos riziką piliečiai paprastai suvokia kaip 
privalomą mokestį už platesnes valstybės siūlomas saugumo 
priemones. Nors principas gali būti giliai įsišaknijęs, praktikoje 
jis gali greitai tapti intensyvaus ginčo dėl individualaus saugu- 
mo ir nacionalinio saugumo priešpriešos šaltiniu. Šis procesas 
daug ryškesnis ir stipresnis demokratijose, nes demokratiniame 
kontekste daug lengviau reikšti ir mobilizuoti viešąją nuomonę 
ir per ją daryti reikiamą įtaką. Žinoma, šiuolaikinis karas yra 
labai rizikingas ir padaro daug nuostolių, todėl ir sprendimai, 
kas sudaro grėsmę valstybės saugumui, didžia dalimi yra ir vi- 
suomenės rūpestis. 

Kai krizės aiškios ir neišvengiamos, kaip, pavyzdžiui, Brita- 
nijoje po 1938 metų, paprastai valstybės gali tikėtis masių para- 
mos. Tačiau ne tokie apčiuopiami sunkumai gali būti lengvai 
pradėti traktuoti kaip nepakankama priežastis statyti savo pilie- 
čius į pavojų - tai pajuto Jungtinės Valstijos per Vietnamo karą. 
Kai ginkluotosios pajėgos formuojamos karinės prievolės princi- 
pu, politika, reikalaujanti piliečių rizikuoti valstybės labui, na- 
tūraliai suponuos politinį klausimą, ar pagrįstai individualus 
saugumas pajungiamas nacionaliniam saugumui. Tai ne taip ryš- 
ku, kai įvykiuose dalyvauja profesionalūs kariai, pavyzdžiui, 
1982 metais Folklendų kare tarp Argentinos ir Britanijos, nes į 
profesionalius kariškius žiūrima kaip į laisvai apsisprendusius 
kitas vertybes laikyti brangesnėmis už nuosavą gyvybę. 

Iš tiesų kartais lengvai pamirštama, kad individai dažnai sa- 
vo gyvybes stato pavojun tam, kad pasiektų kitų vertybių. Pir- 
mieji Amerikos pionieriai ėmėsi didelės rizikos gyventi pasieny- 

je, kad galėtų siekti laisvės ir gerovės. Pavojingų sporto šakų, 
tokių kaip sklandymo ar urvų tyrinėjimo entuziastai balansuoja 
riziką su pergalės virpuliu. Amerikiečiai paaugliai, žaidžiantys 
„Viščiuką“ savo automobiliais (vieną iš garsiųjų strateginių stu- 
dijų metaforų)*, rizikuoja patirti traumą ar prarasti gyvybę dėl 
statuso grupėje. Policininkai, kareiviai ir samdiniai rizikuoja svei- 
kata ir gyvybe dėl daugybės priežasčių, tarp kurių yra ir malo- 
numas turėti teisę kankinti ar žudyti kitus. Gyvybė pati savaime 
dažnai nėra pirmoje individų vertybių skalės vietoje, ir tai reikia 
turėti galvoje, kai bandoma vertinti valstybės politikos moralę 
santykyje su vertybėmis, kylančiomis iš individų interesų (t.y. 
naudojant minimalios valstybės modeliu paremtus standartus). 
Maksimaliose valstybėse ši problema ne tokia aštri, nes ten jau 
pagal savo prigimtį valstybė, vykdydama savo politiką, daug 
mažiau skaitosi arba kai kuriais atvejais visai neprivalo skaitytis 
su individų interesais. 

Kitas, bet ne mažiau įdomus potencialaus konflikto tarp in- 
dividualaus saugumo ir nacionalinio saugumo variantas kyla iš 
branduolinių ginklų ir jų remiamos nacionalinės politikos at- 
mainų. Visa nacionalinio saugumo idėja, paremta branduolinių 
salvių pasikeitimo grėsme, daugelį žmonių sukrečia kaip reduc- 
tio ad absurduni argumentu remiama kolektyvinė gynyba. Jeigu 
laikysimės minimalios valstybės koncepcijos, tai bet kokia poli- 
tika, kuri apima gyventojų naikinimo galimybę, yra visiškai ne- 
priimtina. Netgi maksimalios valstybės koncepcijos požiūriu sun- 
ku rasti tikslų, kurie pateisintų tokią riziką. Nuosekli atgrasini- 
mo teorijos logika, atrodo, esanti labai plonas plaukas, ant kurio 
kabinamas nacionalinis saugumas. Ši teorija dar labiau šiurpina 


* „Viščiukas“ - tai rizikingas žaidimas, kada du priešais vienas kitą lygia- 
me kelyje pastatyti automobiliai vis greičiau pradeda važiuoti vienas į kitą. 
Pralaimi ir „viščiuku“ tampa tas vairuotojas, kurio nervai neišlaiko ir kuris 
pirmasis pasuka į šalį. Terminas „viščiukas“ naudojamas ir perkeltine prasme, 
apibendrintai apibūdinant atskirus tarpvalstybinių santykių atvejus. Spec. red. 
pastaba. 

numatydama galimą sunaikinimą, kas atsispindi abipusiškai už- 
tikrinto sunaikinimo (mutually assured destruction) sąvokoje, pa- 
gal kurią atgrasinimo stabilumas remiasi sąmoningu gyventojų 
laikymu branduolinės atakos pavojuje. Branduolinio atgrasini- 
mo teorijos nuopelnai buvo ne kartą karštai remiami arba pa- 
neiginėjami, todėl čia nėra reikalo kartoti to darbo!*. Įdomiausia 
čia tai, kad atgrasinimo politika akivaizdžiai parodo individua- 
laus saugumo ir nacionalinio saugumo atskirumą pačiu aukš- 
čiausiu ir geriausiai matomu lygmeniu. Aiškėjantis ilgos nacio- 
nalinės gynybos tradicijos raidos rezultatas yra situacija, kurioje 
valstybės siekia apsisaugoti, viena kitai siūlydamos savo pilie- 
čius kaip įkaitus. Kita vertus, ir atgrasinimas turi stiprią logiką, 
kuri sujungia individų ir valstybės interesus. Tačiau nesvarbu, 
kiek teisinga yra ši logika, nes išlieka politinis faktas, kad visuo- 
menės sunaikinimas yra pernelyg didelė nacionalinio saugumo 
užtikrinimo kaina. Prie šios temos dar bus sugrįžta septintame 
knygos skyriuje. 

Individualaus saugumo ir nacionalinio saugumo prieštaravi- 
mai kelia ne tik specifinius gynybos ir atgrasinimo politikos klau- 
simus, bet ir platesnes politines problemas, pavyzdžiui, žmo- 
gaus teisių problemą. Kaip Žinoma, į tarptautines aukštumas ši 
problematika iškilo aštuntajame ir devintajame dešimtmečiuo- 
se". Taip susiklostė todėl, kad reikėjo atkreipti dėmesį į piliečių 
ir valstybių santykius bei vietą, kurią turi užimti individualus 
saugumas valstybių tarpusavio santykiuose. Kadangi individua- 
lus saugumas tapo tarptautiniu klausimu, jis taip pat tapo ir 
nacionalinio saugumo problemos dalimi, antraip daugelis vals- 
tybių šios problemos iš viso nebūtų net pastebėjusios. Indivi- 
dualaus, nacionalinio ir tarptautinio saugumų ryšys pradėtas 
naudoti, nors ir kiek vėlokai, netgi didžiajai politikos sampratos 
sintezei“. Ambicinga, nors ne visuomet įtikinanti (ar aiški!) Ha- 
roldo Lasswello knyga bando susieti individualią ir masių psi- 
chologiją ir su valstybinės kontrolės mašina, ir su tarptautinės 

anarchijos spaudimu. Jo holistinė analizė funkcionuoja dviem 
būdais siedama niūresnius froidistinio nesaugumo aspektus su 
struktūriniais grėsmingos tarptautinės sistemos pavojais. Anot 
jo, šie du lygmenys jungiasi valstybės politiniuose procesuose, 
kur ypatingo dėmesio nusipelno simbolių ir identitetų vaidmuo. 
Valstybė ir tauta siūlo simbolius ir identitetus, kurie traukia sa- 
viraiškos siekiančius ir norinčius atsikratyti nesaugumo jausmo 
individus ir kurie tuo pat metu atgamina esamas politines sąly- 
gas, kurios yra vienas iš pagrindinių asmens nesaugumo šaltinių. 


Išvados: individualus saugumas 
ir nacionalinis saugumas 


Deja, nėra pageidautinos individualaus saugumo ir nacionalinio 
saugumo dermės. Siaubingą šio prieštaravimo simbolį pateikė 
Baby Doc Duvalier, pervardijęs savo tėvo liūdnai pagarsėjusią 
privačią policiją, Ton Ton Macoutes, „Nacionalinio saugumo sa- 
vanoriais“*!. Visai kitokio pobūdžio pavyzdys gali būti Europos 
žmogaus teisių konvencija, numatanti galimybę piliečiui apskųsti 
savo vyriausybę tarptautiniam teismui. Jei valstybė teikia indi- 
vidui tam tikrą saugumą, tai tuo pat metu ji turi kažkam grasin- 
ti. Tos grėsmės, tiesioginės ar netiesioginės, su tyčiniais ar neti- 
kėtais šalutiniais poveikiais, dažnai yra pakankamai rimtos, kad 
dominuotų sąlyginai mažame ir trapiame individualaus saugu- 
mo pasaulyje. Nors jos, atrodytų, yra patikimai atsveriamos vals- 
tybės teikiamų vidinio ir išorinio saugumo garantijų, vis dėlto 
jos yra neišvengiamos, kaip neišvengiami ir prieštaravimai tarp 
individualaus saugumo ir nacionalinio saugumo. Todėl klaidin- 
ga būtų teigti, kaip tai daro Johnas Herzas, kad politinė valdžia 
stiprės tik tose valstybėse, kurios pajėgios pasiekti ramybės vi- 
daus santykiuose bei užtikrinti apsaugą nuo išorės intervenci- 
jos“. Taip samprotaujant išeitų, kad gyvybingoms valstybėms 
užtenka teikti tik šiek tiek vidinio ir išorinio saugumo garantijų, 

ir bus galima išvengti galimybės pačioms virsti rimtu grėsmių 
šaltiniu. Valstybių trūkumai ir iškrypimai vidaus saugumo už- 
tikrinimo srityje yra pakankamai toleruojami. O gynybinio at- 
sparumo mažėjimas, išsiplėtojus strateginio bombardavimo ir 
branduolinių ginklų panaudojimo galimybėms, visai nereiškia 
valstybės valdžios svarbos sumažėjimo. Ryšys tarp individua- 
laus saugumo ir nacionalinio saugumo yra toks menkas, kad 
pastarojo pokyčiai vargu ar gali sąlygoti dideles ir staigias visos 
valstybės stabilumo permainas. 

Individualaus saugumo ir nacionalinio saugumo prieštaravi- 
mų neišvengiamumas turi būti ypač pabrėžtas. Jis įsišaknijęs 
pačių socialinių grupių prigimtyje. Realiame pasaulyje jo nega- 
lima nei išspręsti, nei išvengti. Todėl kituose skyriuose nebus 
siekiama suvesti kitus lygmenis iki bendro vardiklio - individu- 
alaus saugumo. Bandymas taip daryti, mano manymu, privers- 
tų prasilenkti su nuolatinės įtampos tarp kolektyvo ir individo 
realybe. Vietoj to bus siekiama registruoti šį prieštaravimą kaip 
centrinę saugumo sąvokos dilemą ir tirti jos poveikius kitiems 
problemos lygmenims. Tai nemenkina politinės individualaus 
saugumo svarbos. Bet ir toliau bus pabrėžiama valstybinio ir 
sisteminio lygmenų savarankiška svarba saugumo analizei - bū- 
tent į šiuos lygmenis bus fokusuojama tolesnė analizė. 

Atviras lieka ir kitas klausimas: kokį grįžtamąjį poveikį daro 
nacionalinio saugumo lygmeniui tie individų veiksmai, kurie 
yra motyvuoti jų pačių saugumo reikmėmis? Individai gali daug 
ką nuveikti, kad sustiprintų savo saugumą nuo valstybės grės- 
mių ir nuo grėsmių, kurių nesugeba pašalinti pati valstybė, 
nors, aišku, jų galimybės bus daug mažesnės tvirtai valdomoje 
maksimalioje valstybėje negu sąlyginai atviroje demokratijoje. 
Daug kas gali būti nuveikta „padėk pats sau“ (self-help) meto- 
du, individui apsisaugant pačiam ir apsaugant savo nuosavy- 
bę. Daugelyje šalių didelė pramonės dalis stengiasi atsiliepti į 
šias reikmes. 

Individai gali veikti ne tik pavieniui, bet gali kurti ar jungtis 
į įvairias organizacijas dėl saugumo sustiprinimo. Jos gali būti 
tik gynybinio pobūdžio, kaip katalikų ar protestantų karinės 
grupuotės Šiaurės Airijoje, budrumo grupės, įkurtos azijiečių 
britų miestuose, kad apsigintų nuo siautėjančių rasistų, karinės 
nacionalistų grupuotės Ispanijoje (baskai), Šri Lankoje (tamilai), 
Irane ir Irake (kurdai) bei kitur. Tai gali būti karinės politinės 
grupuotės, tokios kaip Ku-kluks-klanas Jungtinėse Valstijose, 
Raudonosios armijos grupuotės Europoje ir Japonijoje arba slap- 
tosios kinų draugijos iki komunistų atėjimo į valdžią. Jos nebū- 
tinai turi būti tiesiogiai orientuotos į saugumo stiprinimą, bet 
turi būti savo prigimtimi politinės organizacijos, veikiančios kaip 
vyriausybių spaudimo grupės ir bandančios pakreipti valstybės 
politiką labiau individų saugumo reikmes atitinkančia kryptimi. 
Šioms organizacijoms priklauso mažumų teisių grupės, tokios 
taikos organizacijos kaip END arba įvairios kampanijos prieš 
Vietnamo karą, politinės partijos, vietinės bendruomenės, žmo- 
gaus teisių organizacijos, aplinkos apsaugos organizacijos - pliu- 
ralistinei politikai būdinga gausybė valstybės viduje veikiančių 
organizacijų. Valstybėse, kur vyriausybės struktūra yra silpna, o 
pati valstybė visuomenėje nėra įsitvirtinusi, subvalstybiniai so- 
cialiniai dariniai, tokie kaip šeimos, klanai, gentys ir religinės 
organizacijos, taip pat vaidina centrinį vaidmenį individualaus 
saugumo reikmių užtikrinimo srityje. Kur individualiam saugu- 
mui sustiprinti pasitelkiamos organizacinės priemonės, ten in- 
dividualaus saugumo sampratą, be abejo, papildo kolektyvinio 
intereso lygmuo, kuris gali įsiskverbti tarp valstybės ir individo, 
paversdamas vidinio saugumo modelį daug platesniu ir sudė- 
tingesniu negu tik paprasta individo ir valstybės priešstata. 

Šis reikšmingas į individą orientuotų saugumo problemų ir 
politikos diapazonas gali bent keturiais būdais turėti labai svar- 
bių pasekmių nacionaliniam saugumui. Pirma, individai ar sub- 
valstybinės grupės pačios gali virsti nacionalinio saugumo pro- 

blema. Pasikėsinimai, teroristai, separatistai, maištininkai ir re- 
voliucionieriai kelia pavojų valstybei. Jungtinės Valstijos privalo 
apmąstyti savo lyderių saugumą veikiančios piliečių teisės turė- 
ti ginklų kontekste. Vakarų Europos valstybės turi apgalvoti an- 
titeroristines policines priemones jų piliečių laisvių kontekste. 
Kariniai resursai turi būti skirti kovai su separatistiniais judėji- 
mais Britanijoje, Ispanijoje, Pakistane, Irane, Jugoslavijoje, Indo- 
nezijoje, Nigerijoje, Šri Lankoje ir kitur. Ispanijos, Lotynų Ame- 
rikos šalių ir daug kitų vyriausybių privalo saugotis perversmų. 
Visur vyriausybės skiria išteklių revoliucijoms išvengti, kartais 
slapčia, kaip daugumoje Vakarų valstybių, kartais su ryškesnė- 
mis represijomis, kaip Stalino režimo metais, o kartais visa ap- 
imančiu vidaus karu, kaip Kinijoje iki 1949, o Indonezijoje iki 
1965-1966 metų. Stipriai susiskaldžiusi valstybė su gana siauru 
politiniu požiūriu į teisėtą veiklą visus savo gyventojus turėtų 
laikyti saugumo problema, taip didžia dalimi apibrėždama sa- 
vo prigimtį ir išteklių paskirstymo procese pagrindą. Po 1989 
metų įvykę paslapčių apie Rytų Vokietiją atskleidimai rodo, kad 
valstybės saugumo policija (Stasi) kompiuterių failuose turėjo 
duomenų apie beveik trečdalį gyventojų". Piliečių ir valstybių 
konflikto iškelta vidinio saugumo problema suponuoja sunkų 
klausimą apie kiekvieną iš nacionalinio saugumo reikšmių, ku- 
rias nagrinėsime antrame knygos skyriuje. 

Antra tiesiogiai susijusi su vidinio saugumo problema pa- 
sekmė yra penktosios kolonos vaidmuo, kurį piliečiai gali vai- 
dinti remdami kitų valstybių interesus. Naciai Prancūzijoje ket- 
virtajame dešimtmetyje, Maskvos pusėn orientuoti komunistai 
daugelyje valstybių Šaltojo karo metais, japonai Jungtinėse Vals- 
tijose ir Kanadoje per Antrąjį pasaulinį karą, į Vakarus orientuo- 
ti disidentai Sovietų Sąjungoje, kinai Malaizijoje šeštajame de- 
šimtmetyje, palestiniečiai Izraelyje ir taip toliau - visi vaidino ar 
bent galėjo vaidinti šį vaidmenį. Valstybių pralaidumas idėjoms 
ir žmonėms, asocijuotiems su kitomis valstybėmis, ištrina ribą 

tarp vidinio ir nacionalinio saugumo. Kai tai atsitinka, aiškus 
skirtumas tarp piliečių ir užsieniečių, valstybės ir vyriausybės, 
vidaus ir užsienio politikos pradeda griūti, o nacionalinio sau- 
gumo reikšmė tampa dar daugiaprasmiškesnė negu iki tol. 

Trečia individualaus saugumo implikacija nacionaliniam sau- 
gumui glūdi daugelyje politinių spaudimų ir apribojimų, kurie 
kyla valstybei iš piliečių. Šių spaudimų esmė kyla ne iš tiesio- 
ginių grėsmių valstybei ar vyriausybei, bet iš įtakos, kurią daro 
viešoji nuomonė valstybės politikai, arba iš ribotų valstybės ga- 
limybių palenkti viešąją nuomonę savo tikslams. Fenomeno pa- 
vyzdžiai: Woodrowo Wilsono ir Franklino Roosevelto kova su 
izoliacionistine nuomone Jungtinėse Valstijose po Pirmojo pa- 
saulinio karo ir prieš Antrąjį pasaulinį karą; žydų lobistų įtaka 
Amerikos Artimųjų Rytų politikai; kanadiečių-prancūzų prieši- 
nimasis karinei prievolei Kanadoje; rinkimuose svarbūs senti- 
mentai prieš branduolinius ginklus Britanijoje, Nyderlanduose, 
Japonijoje ir kitur; nacionalistiniai ir religiniai judėjimai Sovietų 
Sąjungoje; vieša opozicija kai kuriems karams ar veiksmams, 
kaip Britanijoje dėl Sueco, Amerikoje dėl Vietnamo, o Prancūzi- 
joje dėl Alžyro. Ši įtaka gali kilti ir iš elito grupių, tokių kaip 
ginkluotosios pajėgos tokiose šalyse kaip Pakistanas, Pietų Ko- 
rėja, Egiptas, Nigerija, Cilė, Japonija iki 1945 metų ir kitose; že- 
mės savininkų, kaip antai daugumoje ispaniškai kalbančių Tre- 
čiojo pasaulio šalių; galų gale biznio elito, kaip Japonijoje, Jung- 
tinėse Valstijose ar Brazilijoje. 

Ketvirta pasekmė yra individų kaip valstybių lyderių vaid- 
muo. Abstraktus skirtumas tarp valstybės ir individo ištirpsta 
lygmenyje, kuriame individai įkūnija valstybės sąvoką. Kiekvie- 
nas toks individas savaip suvokia saugumą ir interesus, ir tai 
jau istorikų, žurnalistų ir žinovų darbas nustatyti jų įtaką vals- 
tybės politikai. Chamberlainas ir Churchillis demonstravo visai 
skirtingus saugumo supratimo stilius ir lygmenis, ir praraja tarp 
jų parodo potencialų šio kintamojo poveikį nacionalinio saugu- 

mo politikos formavimui. Esant centralizuotos diktatūros kraš- 
tutinumui, kaip Vokietijoje valdant Hitleriui ar Sovietų Sąjun- 
goje Stalino laikais, individas ir valstybė susiliejo tiek, kad tie- 
siog neįmanoma jų atskirti. Esant pliuralistinės demokratijos kraš- 
tutinumui, kaip Jungtinėse Valstijose, Nyderlanduose ar Danijo- 
je, sudėtingas valdžių padalijimas labai apriboja kiekvieno indi- 
vido galimybes paveikti nacionalinės politikos visumą. 

Visi santykiai tarp individų, ar jie būtų lyderiai, ar interesų 
grupės, ar viešoji nuomonė, gerai ištirti knygose, nagrinėjančio- 
se užsienio politiką, ir čia nėra reikalo kartoti tas pastangas“. 
Taigi šio skyriaus paskirtis atsispindi šiose išvadose: 

1. Nors individualus saugumas atstovauja atskiram ir svar- 
biam analizės lygmeniui, iš esmės jis yra subordinuotas aukštes- 
nio lygio politinėms struktūroms, t.y. valstybei ir tarptautinei sis- 
temai. Kadangi taip yra, tai nei nacionalinis, nei tarptautinis sau- 
gumas negali būti redukuotas iki individualaus saugumo lygmens. 

2. Individualų saugumą pozityviai ir negatyviai veikia vals- 
tybė, o individualaus saugumo ir nacionalinio saugumo dishar- 
monijos pagrindas tas, kai tarp jų yra nuolatinis prieštaravimas. 

3. Individualaus saugumo siekis daugiareikšmiškai veikia na- 
cionalinį saugumą. Kur valstybė ir piliečiai stipriai konfliktuoja, 
vidinė netvarka gali grėsti valstybės darnai taip, kad apskritai 
būtų problematiška taikyti nacionalinio saugumo sąvoką. 

NACIONALINIS SAUGUMAS 
IR VALSTYBĖS PRIGIMTIS 


Jeigu valstybė, kaip buvo minėta anksčiau, yra svarbiausia visai 
saugumo koncepcijai, tai tenka imtis ir pačios valstybės kaip 
saugumo objekto nagrinėjimo. Kadangi valstybė yra sudaryta iš 
individų, sujungtų į politinį junginį, tai bandydami nagrinėti 
saugumą valstybiniu lygiu galime tikėtis iškilsiant sunkumų, 
aprašytų ankstesniame skyriuje. Ką politikai bando apsaugoti 
daugiaveidžiame fenomene, kurį vadiname valstybe? Ką reiškia 
„nacionalinis saugumas“ ir kam jis taikomas? Šiame skyriuje 
bus bandoma atsakyti į šiuos klausimus nagrinėjant pačios vals- 
tybės sąvoką. Vienas šio skyriaus uždavinių yra atskleisti, kaip 
valstybės sudėtinės dalys ir kaip ji visa siejasi su nacionalinio 
saugumo idėja. Kitas uždavinys būtų parengti prielaidas tarptau- 
tinio saugumo idėjos nagrinėjimui. Valstybė, ir sisteminiu lygme- 
niu nagrinėjant saugumo sąvoką, išlieka svarbiausias veiksnys, o 
vidinės jos charakteristikos negali būti atskirtos nuo saugumo pro- 
blemos tarptautinėje sistemoje kaip visumoje. 


Valstybės kaip saugumo objekto apibrėžimas 


Valstybės yra didesni ir sudėtingesni dariniai negu individai, o 
jų prigimtis labiau amorfiška. Individus identifikuoti gana leng- 
va, kaip ir nustatyti jiems kylančias grėsmes ar silpnąsias jų 
vietas. Tuo tarpu daug sunkiau tą patį padaryti tokiems kolek- 
tyviniams socialiniams vienetams kaip tautos ar valstybės. Ar 
gali tokie dariniai mirti ar bankrutuoti ir kokių sąlygų tam rei- 

kia? Austrijos-Vengrijos imperija nebeegzistuoja, tačiau sudėti- 
nės jos dalys gyvuoja - vadinasi, čia nėra jokios analogijos su 
individais. Ar Lenkija, Prancūzija, Vokietija ir Japonija buvo nu- 
stojusios egzistuoti užsienio okupacijos periodais? Kaip sude- 
rinti tokius pertrūkius su aiškiu istoriniu tų vienetų tęstinumu? 
Jeigu valstybės žūtis yra taip sunkiai nusakoma, tai kas kelia 
grėsmę valstybei? Kur yra jos fizinės sienos, kurias būtų galima 
stebėti, kai ji yra veikiama kitų vienetų? Tai, kad valstybės turi 
ribas, kurios nebūtinai sutampa su teritorija, atsispindi formu- 
luojamose ideologinėse grėsmėse. Aštuonioliktame ir devynio- 
liktame amžiuose respublikonizmas pats savaime nebuvo pavo- 
jingas valstybės teritorijai. Komunizmas (ar kapitalizmas) ne- 
grasino teritorinėms sienoms Šaltojo karo metu, išskyrus neįpras- 
tose aplinkybėse atsidūrusias anksčiau buvusias vieningas vals- 
tybes — Vokietiją ir Korėją, - kurios buvo padalytos į ideologiš- 
kai apibrėžtas valstybes. Ar Antrojo pasaulinio karo pasekmės 
Japonijai buvo geros ar blogos nacionalinio saugumo požiūriu? 
Kokia yra laiko skalė, pagal kurią galėtų būti vertinami kolek- 
tyvinių vienetų veiksmai, reakcijos, pažeidimai ir pasiekimai? 

Šie klausimai atskleidžia kai kuriuos sunkumus, kurie iškyla 
kalbant apie valstybę kaip saugumo objektą. Paprasti atsaky- 
mai į juos nenuves toli į realų tarptautinių santykių pasaulį. 
Individai yra fiziškai darnios sistemos, kurių elgesys, gerovė ir 
likimas gali būti analizuojami remiantis gana tiksliais terminais, 
tuo tarpu valstybės yra daug mažiau apibrėžtos sistemos, ku- 
rioms daug mažiau pritaikomas analitinis tikslumas. Nėra suta- 
rimo, kaip valstybę būtų galima apibūdinti kaip elgsenos viene- 
tą (behavioral unit), taip pat neaišku, ar jai tinka tokios antropo- 
morfinės sąvokos kaip gyvenimo ciklas, augimas, plėtotė, tiks- 
las, progresas, valia ir t.t. 

Nepaisant išskydusio valstybės kaip elgsenos vieneto apibū- 
dinimo, tarptautinių santykių ir strateginėse studijose ji yra centri- 
nis analizės objektas. Šią pirmenybę pateisina svarbios priežastys. 

Valstybės yra patys galingiausi tarptautinės sistemos elementai. 
Kaip politinės organizacijos forma valstybė pranoko visus kitus 
politinius elementus iki tokio lygio, kad ji tapo universaliu po- 
litinio legitimumo standartu. Teoriškai valstybė pirmauja ir įtei- 
sintos valdžios (authority) bei piliečių ištikimybės užsitikrinimo 
ir jėgos naudojimo priemonių, ypač šiuolaikiniam karui reika- 
lingos karinės mašinos, kontrolės srityse. Bet ši teorija atspindi 
tik nedaugelio didžiausių, gerai organizuotų ir galinčių daryti 
didelę įtaką visoje sistemoje valstybių tikrovę. Tačiau ir daugu- 
moje šalių, kuriose teorija ir realybė labiau prasilenkia, valstybė 
vis tiek dominuoja bent jau vietiniame politiniame gyvenime. 
Dauguma nevalstybinių junginių, disponuojančių politine ir ka- 
rine galia, siekia sukurti valstybę arba bent kontroliuoti daugiau 
politinės erdvės jau egzistuojančioje valstybėje. Tai daugiausia 
nacionalistinės organizacijos, tokios kaip palestiniečiai, airiai, kur- 
dai, eritrėjiečiai, zulusai, sikhai ir daugelis kitų. Sociopolitinė 
centralizacija ir karinė galia valstybę paverčia dominuojančiu 
tarptautinės sistemos elementu, nors jam ir trūksta antropo- 
morfiško integralumo. Dėl to tenka spręsti sudėtingą uždavinį - 
išaiškinti ryšį tarp daugiaprasmio saugumo simbolio ir sunkiai 
apčiuopiamos valstybės struktūros. 

Pirmą čia kylantį sunkumą lemia tai, kad nėra pasibaigęs 
akademinis disputas dėl termino „valstybė“ prasmės. Viena 
vertus, didelė literatūros dalis šiuo klausimu valstybę traktuo- 
ja labiau iš politikos mokslo arba sociologijos perspektyvų. Ir 
vienu, ir kitu atveju valstybėje labiau akcentuojami vidiniai as- 
pektai, o ne tarptautiniai. Didelė analizės dalis toje literatūro- 
je vidaus politinėje erdvėje išskiria „valstybę“ ir „visuomenę“ 
ir bando perprasti jų sąveiką. Šis išskyrimas iš karto suponuoja 
veberišką valstybės koncepciją, kurioje valstybė ir visuomenė 
laikomi atskirais fenomenais, o valstybė suvokiama beveik vien 
tik kaip politinis-institucinis darinys!. Šioje koncepcijoje termi- 
nas „valstybė“ reiškia beveik tą patį, ką ir „centrinė vyriausy- 


NACIONALINIS SAUGUMAS IR VALSTYBĖS PRIGIMTIS 97 


bė“. Kaip pažymi Migdalis, idealus valstybės apibrėžimas yra 
„Iš daugelio agentūrų susidedanti organizacija, kurią valdo ir 
koordinuoja valstybės vadovybė (vykdomoji valdžia), turinti 
galimybę ar įteisintą valdžią (authority) kurti privalomas vi- 
siems Žmonėms taisykles ir užtikrinti jų vykdymą, taip pat nu- 
statyti taisyklių kūrimo parametrus kitoms socialinėms orga- 
nizacijoms apibrėžtoje teritorijoje ir, jei reikia, galinti naudoti 
jėgą savo tikslams pasiekti“?. Tokią siaurą valstybės sampratą 
skatina valstybės ir visuomenės priešpriešą akcentuojantis 
marksistinis mąstymas. Nors šis požiūris turi savo privalumų, 
vis dėlto jis yra per daug siauras, kad pasitarnautų kaip sau- 
gumo problemos apmąstymų pagrindas. Be visų kitų išvadų, 
juo remiantis, galima būtų tvirtinti, kad Britanija ir Amerika 
yra „visuomenės be valstybės“, kas žiūrint iš tarptautinių san- 
tykių perspektyvos atrodo absurdiškai. „Valstybės“ apibrėži- 
mas, suvedant ją į centrinės vyriausybės institucijas tarptauti- 
niu lygiu, yra nepakankamas. 

Kita vertus, tradicinis tarptautininkiškas požiūris į valstybę 
kaip į politinį-teritorinį „biliardo rutulį“ taip pat yra pernelyg 
ribotas*. Jis apima svarbius realybės sisteminiu lygmeniu aspek- 
tus, tačiau komplikuoja valstybės vidinės struktūros tyrimą. Sau- 
gumo problemas tarptautinėje anarchijoje didžia dalimi lemia 
ne tik sistemos struktūros ar valstybių sąveika, bet ir vidinės jų 
savybės. Todėl saugumo analizei reikia lengvai suvokiamo vals- 
tybės apibrėžimo, kuriame būtų sujungti abu požiūriai. Gerai, 
kad niekas, išskyrus įpročio inerciją, netrukdo sujungti tuos du 
požiūrius. Jungtinių Tautų Chartijoje užfiksuotas teritorinis-po- 
litinis požiūris į valstybę yra tapęs universalia norma, pagal 
kurią sąveikauja valstybės. Tačiau šiuose rėmuose niekas ne- 
trukdo pažvelgti į valstybės vidų ir išsiaiškinti valdžios institu- 
cijų ir jų valdomų visuomenių santykį. Tiesą sakant, daug faktų 
rodo, kad šis klausimas turėtų nuolat būti svarstant saugumo 
problemas. 

Sisteminiu požiūriu į tarptautinius santykius beveik visada 
reikia valstybes laikyti teritoriškai apibrėžtais sociopolitiniais da- 
riniais. Šie dariniai atstovauja socialiniams junginiams, kuriuose 
valdančios institucijos ir visuomenės yra susipynusios tam tik- 
roje teritorijoje. Daugumoje, nors ir ne visose, sistemos sąveikų 
ši teritorijos, vyriausybės ir visuomenės jungtis ir yra ne kas kita 
kaip valstybė. Tarptautinėje perspektyvoje ryšiai, siejantys šiuos 
reiškinius, yra esminės saugumo sampratos prielaidos, todėl dvie- 
jų požiūrių į valstybę sujungimas tikrai efektyvios analizės pa- 
grindas. Saugumo analizės tikslams „valstybė“ turi būti supran- 
tama pakankamai plačiai, kad apimtų ne tik ryšį tarp vidinės 
individualaus teritorijos-vyriausybės-visuomenės „paketo“ di- 
namikos, bet ir platesnę tarptautinės sistemos dinamiką, kurioje 
šie „paketai“ sąveikauja tarpusavyje. 

Tokia sisteminė valstybės koncepcija pateikia tinkamus toles- 
nių samprotavimų rėmus. Saugumo analizei reikia būtent tokio 
požiūrio, įterpiančio valstybę ir tarptautinę sistemą į abipusį ry- 
šį". Valstybės yra, viena vertus, pačios save suformavusios dėl vi- 
dinės jų sudėtinių dalių sąveikos, o antra vertus, jas veikia ir kon- 
kurencinė, kartais labai negailestinga, anarchinė tarptautinė ap- 
linka. Ši vidinė ir išorinė dinamika bei kompleksinis jų tarpusa- 
vio santykis yra esminė saugumo analizės prielaida. Viena kitą 
sąlygojančios valstybės ir tarptautinės sistemos koncepcija 
lengviausiai suprantama, kai valstybė interpretuojama plačiau kaip 
teritorijos-politinis-socialinis junginys. Tarptautinių santykių teorija 
neretai viena kitą sąlygojančią valstybės ir sistemos koncepciją pa- 
verčia sunkiai suprantama“. Tuo tarpu istorikai, ypač tokie (pavyz- 
džiui, Williamas H. McNeillas), kurie nepalieka skaitytojams abe- 
jonių, kad ši masyvi dialektika galios daugiau kaip penkis tūkstan- 
čius žmonijos rašytinės istorijos metų, padaro reikalą aiškesnį“. 

Joelis Migdalis gerai perprato šį požiūrį (nors taip jis aki- 
vaizdžiai nutolsta nuo savo siauro veberiško valstybės apibrėži- 
mo, kuris čia buvo pateiktas anksčiau, platesnės koncepcijos link). 

Jokia nauja valstybė nepatenka į istorinių įvykių verpetą būda- 
ma izoliuota nuo kitų. Ji iš karto atsiduria tarp kitų panašių 
politinių darinių, su kuriais kartu sudaro naują valstybių siste- 
mą. Jos sudaro sistemą, nes valstybių lyderių baimė dėl augan- 
čios kaimynų galybės greitina pokyčius visoje „valstybingumo“ 
atributų skalėje... Fantastinis valstybės pranašumas prieš kitus 
politinius darinius mobilizuojant ir organizuojant išteklius ka- 
rui, taip pat ir kitiems tikslams, kitų politinių vienetų išlikimą 
padarė abejotiną... Pagrindinis stimulas, skatinęs įtvirtinti vals- 
tybinę visuomenės kontrolę, buvo galimybių tarptautinėje are- 
noje didinimas“. 


Tokia platesnė „valstybės“ interpretacija šiek tiek konflik- 
tuoja su jau tvirtai įsigalėjusia terminologija. Tokia maišatis var- 
gina, tačiau yra neišvengiama - be atitinkamų prielaidų papras- 
čiausiai iš viso nebūtų galima suvokti saugumo problematikos. 
Nurodysiu tuos atvejus, kai čia naudojamo modelio logika kir- 
sis su įprastine terminologija. 

Būtent ši pilnesnė, beveik organiška valstybės koncepcija, 
apibrėžiama per teritorijos/gyventojų (kūno) ir sociopolitines 
(proto) charakteristikas, gundo ieškoti paralelių tarp individų 
bei valstybių ir taip bandyti interpretuoti valstybės elgseną. 
Tačiau ši analogija dažniausiai yra labai klaidinanti. Kaip jau 
minėta ankstesniame skyriuje, valstybė nėra tokios pačios rū- 
šies objektas kaip individas, todėl kalbant apie saugumą ana- 
logijas tarp jų reikia daryti ypač atsargiai. Tendencija išvesti 
paraleles yra paremta tam tikrais iš tiesų egzistuojančiais in- 
dividų ir valstybių panašumais. Ir vienas, ir kitas yra rea- 
guojantys į aplinką, besirūpinantys savimi ir aktyviai veikian- 
tys subjektai, turintys apibrėžiamus fizinius atributus. Ir vie- 
nas, ir kitas egzistuoja socialinėje aplinkoje tarp panašių sub- 
jektų ir dėl to turi panašių problemų užtikrinant palankias 
koegzistavimo sąlygas. Taip pat abu turi tai, ką būtų galima 
pavadinti Žmogiškąja prigimtimi (human essence) — individas 
pats savaime, o valstybė todėl, kad yra sudaryta iš individų 

ir yra jų valdoma. Tačiau šie panašumai turi būti palyginti 
su kai kuriais didžiuliais skirtumais. Fiziniai skirtumai yra 
ypač įspūdingi. Valstybės yra daug didesnės. Jų teritorija vi- 
sai nepanaši į Žmogaus organizmą. Valstybės yra prikausty- 
tos vienoje vietoje. Valstybės žūtis nebūtinai reiškia jos sudė- 
tinių dalių žūtį ir paprastai jos nereiškia, ir atvirkščiai. Vals- 
tybės neturi nei standartinio gyvenimo ciklo nuo gimimo iki 
mirties, nei reprodukcinių poreikių, kas apskritai prieštarauja 
išlikimo siekiui. 

Milžiniškas valstybių dydis, palyginti su individais, yra su- 
sijęs su daug laisvesne jų struktūra. Individai su visais jų pro- 
tiniais sutrikimais ir netikslia fizine kontrole yra visiškai kita- 
me integralumo lygmenyje negu valstybės. Todėl pirmieji yra 
daug greitesni, judresni ir labiau orientuoti į savo elgesio de- 
tales negu valstybės, tačiau kartu jie yra ir fiziškai daug sil- 
pnesni ir labiau pažeidžiami. Valstybės gali būti griozdiškos, 
nedarnios ir apskritai savo elgsena panašios į brontozaurus, ta- 
čiau joms nereikia baimintis staigios mirties, jos gali daug efek- 
tyviau apsiginti negu ne visuomet budrus ir lengvai nužudo- 
mas individas, be to, jos gali pasitelkti ir didelius resursus sa- 
vo tikslams realizuoti'. Maža to, nors valstybė gali atspindėti 
kai kuriuos žmogaus komponentus, ji greitai tampa daugiau 
negu tik dalių suma ir išvysto nebūdingus žmogui elgsenos 
modelius. Šis fenomenas yra „prigimtinių“ (idiosyncratic) ir 
„vaidmens“ (role) kintamųjų, naudojamų valstybės postus už- 
imančių individų veiklos tyrimui, išskyrimo pagrindas. Ar ti- 
riamieji asmenys daro tai, ką daro, dėl tik jiems kaip indivi- 
dams būdingų veiksnių ar dėl veiksnių, kylančių dėl jų užima- 
mos pozicijos?“ Paėmus kartu, šie veiksniai daro valstybę vi- 
sai kitokio tipo veikėju, veikiančiu visai kitokioje nei individai 
visuomenėje. 

Jeigu analogija tarp individo ir valstybių kelia per daug keb- 
lumų, kad būtų galima ją saugiai naudoti, ypač kalbant apie 

pagrindinius mirties ir sužalojimo atvejus, tai kaip tada geriau- 
sia būtų formuluoti klausimą apie saugumo objektą, turint ome- 
nyje nacionalinį saugumą? Kas yra ta valstybės esmė, kuriai 
taikoma saugumo idėja? Deja, nėra lengvo atsakymo į šį klau- 
simą. Ralphas Milibandas teigia, kad „valstybė“ yra ne daik- 
tas... kaip toks, ji neegzistuoja“"'. Patyrusieji valstybės galios ge- 
luonį įvairiomis formomis, nuo mokesčių iki karinės prievolės, 
bombardavimo ir destabilizacijos kampanijų, gali teigti, kad ne- 
paisant valstybės efemeriškumo ji, be abejo, atsiskleidžia kon- 
krečiomis formomis. Požiūris į valstybę kaip į teritorijos, politi- 
nės sistemos (polity) ir visuomenės paketą leidžia suvokti, kad ji 
tuo pat metu yra ir metafiziška, ir konkreti. 

Kontrastas tarp individo ir valstybės pateikia įdomų paaiški- 
nimą, kodėl abstrakčioji valstybės pusė yra tokia svarbi nacio- 
nalinio saugumo supratimui. Valstybė yra neatspari fiziniams 
pažeidimams ar netektims, tačiau ji daug mažiau intymiai su- 
sieta su „kūnu“ nei individas. Gyventojai ir jų užimama terito- 
rija sudaro fizinį valstybės pagrindą, tačiau bet kuris iš jų gali 
egzistuoti be valstybės arba be kurios nors ypatingos valstybės. 
Kita vertus, žala teritorijai ar gyventojams neveikia valstybės 
išlikimo taip tiesiogiai, kaip žala individo kūnui veikia individo 
išlikimą. Valstybės netgi gali laikinai ištverti savo „kūno“ pra- 
radimą, kai vyriausybės tremtyje naudojasi plačia tarptautine ir 
šalies vidaus parama. 

Iš to galima daryti išvadą, kad valstybė egzistuoja, arba jos 
esmė glūdi sociopolitiniu, o ne fiziniu lygmeniu. Kai kuriais 
svarbiais atvejais valstybė yra labiau bendra grupei žmonių idė- 
ja negu fizinis organizmas. Tiesa, valstybė priklauso nuo savo 
fizinės bazės ir tam tikrais atvejais negali be jos egzistuoti. Ar- 
mėnai, palestiniečiai ir kitos tautos tremtyje turi gyvą tautos 
idėją, tačiau negali suteikti jai fizinės išraiškos be tam tikros 
teritorijos. Valstybė taip pat generuoja savo fizinę išraišką per 
įprastines teisės ir valdžios institucijas. Tai yra gvvybiškai svar- 

bios valstybės dalys, tačiau jos nesudaro (nors ir gali ją išreikšti) 
valstybės esmės. Be plačiai paplitusios ir įsišaknijusios tarp gy- 
ventojų valstybės idėjos valstybės institucijoms pačioms savai- 
me yra sunku funkcionuoti ir išlikti, nors tokios diktatūros kaip 
Ceaucescu Rumunijoje ar Pinocheto Čilėje rodo, kad stipriai įsi- 
tvirtinusios valstybės institucijos gali ilgą laiką gyvuoti net ir 
esant daugumos gyventojų nepritarimui. Taigi centrinis visus 
jungiančios idėjos vaidmuo yra ypač svarbus platesnei valsty- 
bės sąvokai, kuri būtina tyrinėjant saugumą. Būtent valstybės 
idėja suteikia pagrindinius saitus, jungiančius į vientisą visumą 
teritoriją, politinę sistemą ir visuomenę, bei daug kuo apibrėžia 
valstybės kaip tarptautinės sistemos dalyvio charakterį ir galią'. 

Tirdami valstybės esmę sociopolitiniu lygiu, mes galime su- 
prasti, kaip priartėti prie nacionalinio saugumo idėjos. Jeigu vals- 
tybės šerdis yra jos idėja, laikoma gyventojų galvose, tai pati 
idėja tampa pagrindiniu nacionalinio saugumo objektu. Kadan- 
gi valstybės idėja gali įgauti bet kokį pavidalą ir būti visai skir- 
tingai suprantama net tų, kurie yra lojalūs tai pačiai valstybei, 
tai toks požiūris kelia visai kitokias problemas negu tos, kurios 
paprastai asocijuojasi su individualiu saugumu. Nors tai nėra 
neįmanoma, bet individai paprastai neapibūdinami kokia nors 
esmine idėja. Jeigu idėja apima kokį tikslą, tai bandoma mąstyti 
neatitolstant nuo fizinio individo išlikimo ir reprodukcijos, ku- 
rie per daug glaudžiai susiję su biologiniais imperatyvais, kad 
būtų laikomi nepriklausomai egzistuojančiomis idėjomis. Didin- 
gesnės žmogiškųjų tikslų idėjos nuo religijos, filosofinių dvasios 
aukštumų siekimo iki mokslo žinių aukštinimo ir naujų galak- 
tinių civilizacijų ieškojimo nėra trumpalaikės. Tačiau šios idėjos 
nėra tiek svarbios atskirų individų būčiai, kiek panašios idėjos 
yra esmingos valstybių egzistencijai. Žmonės gali paaukoti savo 
gyvybę dėl idėjos, tačiau jie nenustoja egzistavę be pačių idėjų. 
Tuo tarpu valstybė be visus jungiančios idėjos būtų tiek nepil- 
navertė, kad beveik negalėtų egzistuoti konkurencinėje tarptau- 

tinėje sistemoje. Dėl šio individų ir valstybių prigimties skirtu- 
mo galima tikėtis, kad nacionalinis saugumas yra daug sudėtin- 
gesnis ir įvairesnis negu individualus saugumas. Čia turima ome- 
nyje ne tik didžiulė valstybių idėjų įvairovė, bet ir skirtumas 
tarp idėjos, jos institucinės išraiškos ir fizinės valstybės bazės, 
kas suteikia daug didesnį, labiau fragmentuotą ir potencialiai 
prieštaringą saugumo objektų diapazoną negu labiau integrali 
atskirų individų struktūra. 

Ši analizės kryptis siūlo paprastą deskriptyvinį modelį, kuris 
galėtų būti naudojamas kaip valstybės prigimties ir nacionalinio 
saugumo tyrimo orientyras. Modelis, pateiktas 2.1 iliustracijoje, 
nurodo tris jau minėtus valstybės komponentus. Čia neteigia- 
ma, kad trys komponentai yra nesusiję, nes jie aiškiai siejasi 
nesuskaičiuojama daugybe būdų. Tačiau šiuo modeliu norima 
pabrėžti du dalykus: pirma, tie trys elementai gali būti atskirti 
vienas nuo kito iki tokio lygio, kuris leistų juos tirti kaip atski- 
rus saugumo objektus; antra, ryšių tarp jų tyrimas irgi yra vai- 
singas būdas, leidžiantis pažvelgti į nacionalinio saugumo pro- 
blematiką. 


Valstybės idėja 


12 —>-> 


Fizinė valstybės bazė Institucinė valstybės išraiška 





2.1 paveikslas. Valstybės sudedamosios dalys 


Pagal šį modelį socialiniai junginiai, kad galėtų vadintis vals- 
tybėmis, turi atitikti tam tikrus kriterijus. Individai gali būti api- 
būdinti griežtais biologiniais terminais, sielos problemomis, di- 
deliais protiniais atsilikimais, nuolatiniu mirties egzistavimu. Tuo 
tarpu valstybės neturi tokių aiškių kategorijų savo apibūdini- 
mui. Kokios yra valstybių kaip tam tikros rūšies objektų būdin- 
gos savybės? Jos privalo turėti fizinę bazę, kurią sudaro terito- 

rija ir gyventojai; jos privalo turėti tam tikras institucijas, kurios 
valdo fizinę bazę; pagaliau turi būti valstybės idėja, kuri įtvir- 
tina valdžios legitimumą valstybės gyventojų mintyse. Tačiau 
tie trys elementai patys savaime dar nėra valstybingumas. Žem- 
dirbių bendruomenė, gamykla, šeima ir daugelis kitų socialinių 
vienetų gali atitikti minėtus kriterijus. Papildomi faktoriai, kurie 
valstybę paverčia išskirtine objektų grupe, yra dydis ir suvere- 
nitetas. 

Nors nėra griežtos ribos mažiausiam valstybės dydžiui, be 
jokių abejonių, su valstybe asocijuojasi tam tikras dydžio etalo- 
nas, kuris junginių su nedideliu gyventojų skaičiumi egzistavi- 
mą daro abejotiną. 10 ar 100 gyventojų susivienijimas niekuo- 
met nebus valstybė, netgi dariniai iš 1.000 ar 10.000 Žmonių 
paprastai yra laikomi neadekvačiais valstybei. 100.000 gyvento- 
jų laikomas pavojingai mažu skaičiumi, tačiau jau artėja prie 
priimtino skaičiaus. Willettsas teigia, kad Jungtinės Tautos padėjo 
sušvelninti valstybingumo kriterijus, ir dėl to dabar yra daugybė 
kvazivalstybinių vienetų, ypač mažų salų, kurias JTO pripažįsta“. 
Vis dėlto daugelio tokių valstybių statusas yra abejotinas. 

Dydis yra svarbus, nes valstybės turi būti sąlyginai stabilios 
konstrukcijos, galinčios vykdyti daug savivaldai būtinų funkci- 
jų. Nepakankamo dydžio vienetas būtų per daug trapus savo 
didesnių kaimynų kompanijoje, jam trūktų galimybių savival- 
dos užduotims. Tradicinės mikrovalstybės, tokios kaip Andora 
ar Lichtenšteinas, yra nepajėgios išlaikyti gynybos ar užsienio 
ryšių struktūrų, todėl jos priklausomos nuo didesnių, atliekan- 
čių šias funkcijas kaimynių. Dauguma naujų postkolonijinių mik- 
rovalstybių yra tokioje pačioje padėtyje. Nors yra išimčių, tokių 
kaip Vatikanas, bei daug kitų gyvuojančių kvazivalstybių, bet 
vadinamosios kritinės politinės masės būtinybė ir toliau nustato 
pakankamai aukštą ribą minimaliam valstybės gyventojų skai- 
čiui. Panašūs argumentai gali būti pateikti ir dėl valstybės teri- 
torijos dydžio, tačiau kadangi valstybė pirmiausia yra socialinis 

fenomenas, tai gyventojų skaičius yra svarbesnis veiksnys. Sin- 
gapūro valstybingumas niekam nekelia klausimo, nors jo 2,6 
milijono gyventojų užima tik 232,4 kvadratinių mylių teritoriją. 

Vien tik dydis dar neleidžia atskirti valstybių nuo kitų jun- 
ginių, nes kai kurie dideli kitų tipų junginiai, pavyzdžiui, kor- 
poracijos, vis dar gali atitikti panašius kriterijus. Suverenitetas 
yra esminis elementas, skiriantis valstybes nuo visų kitų socia- 
linių darinių. Tai klijai, sutvirtinantys teritorijos-politinės siste- 
mos-visuomenės paketą. Dauguma argumentų dėl valstybės dy- 
džio remiasi būtinybe turėti pakankamai galimybių savo suve- 
renitetui užtikrinti ir juo disponuoti. Suverenitetas, paprasčiau 
tariant, yra savivalda. Tam reikia, kad būtų paneigta bet kokia 
aukštesnė politinė valdžia ir užtikrinta valstybės aukščiausia 
sprendimų priėmimo galia savo teritorijoje gyvenantiems pilie- 
čiams. Aukščiausios įteisintos valdžios (authority) užtikrinimas 
nesutampa su galios (power) turėjimu, ir pirmasis kartais gali 
būti vykdomas esant santykiniam vidiniam silpnumui ir dide- 
liam išoriniam spaudimui. Tokia galimybė suvereniteto sąvoką 
labai supainioja. Suverenitetas gali būti padalytas, kaip tai rodo 
pavyzdys tų mikrovalstybių, kurios turi suverenitetą tik vidaus 
reikalams spręsti, tačiau tikra valstybė yra ta, kuri turi nedalo- 
mą suverenitetą spręsti visus reikalus. Suverenitetas gali būti 
padalytas tarp valstybių, tačiau negali būti padalytas valstybių 
viduje. Suvereniteto įtvirtinimas paverčia valstybę aukščiausia 
socialinės grupės forma - kaip tik tuo ir gali būti paaiškinta jos 
išskirtinė svarba politikos analizėje. 

Tačiau pati suvereniteto sąvoka yra ginčytina, joje slypi daug 
praktinių problemų. Ar gali suverenitetas egzistuoti, tačiau ne- 
būti vykdomas (exercised)? Kitaip tariant, ar tai teisinė idėja (/e- 
gal idea), kuri egzistuoja kaip teisė (right)? O gal tai politinė 
idėja, kuri atsiranda tik tada, kai yra naudojama? Jeigu taip, tai 
kuo suverenitetas skiriasi nuo galios (power)? Jeigu suverenite- 
tas vra valstybės atributas, tai kur jis yra? Ar jis kokiu nors 

būdu susijęs su gyventojais? Ar jis - tai valdovas ar valdymo 
institucijos? Gal jis kažkaip pasiskirstęs visuose valstybės as- 
pektuose? Kas praktiškai naudoja jame glūdinčią įteisintą val- 
džią (authority)? Jeigu ta teisė koncentruota individe ar institu- 
cijoje, kuo jie skiriasi nuo valstybės? Kadangi visas pasaulinis 
suverenitetas padalytas tarp valstybių, ar tai yra kažkas, kylan- 
tis vien tik iš valstybės vidaus? Ar jis kuria nors prasme susijęs 
ir su išoriniu valstybės pripažinimu? 

Visos šios problemos, nors ir didelės, nekelia pavojaus da- 
bartinei analizės krypčiai. Nors konceptualiai sunkiai apibūdi- 
namas, suverenitetas paprastai lengvai atpažįstamas praktikoje. 
Socialiniai junginiai, kurie tvirtina turį suverenitetą, privalo da- 
ryti tai atvirai, ir nesugebėjimas pademonstruoti savo suvereni- 
teto ar disputai dėl teisės tai daryti visuomet bus pastebimi. 
Dauguma socialinių grupių jo nereikalauja ir tik demonstruoja 
suverenitetą, subordinuodami save tiems, kurie suverenitetą 
turi ir gali jį išsaugoti. 

Kokias išvadas galima padaryti apie valstybes kaip objektų 
klasę? Kaip pabrėžia Waltzas, kategorijos apibūdina daiktų gru- 
pes pagal jų panašumus tik tam tikru atžvilgiu“. Taip visi obuo- 
liai turės daug panašių ypatybių, nors atskiri obuoliai skirsis 
svoriu, forma ir skoniu. Tačiau vaisių kategorija apibrėžia dar 
platesnę objektų rūšį, kurioje skirtumų gali būti daugiau negu 
panašumų, kaip, pavyzdžiui, tarp bananų ir apelsinų. Valstybės 
yra mažiau apibrėžta kategorija negu individai. Nors valstybės 
turi keletą panašių savybių tipų, bet skirtumai tarp tų pačių savy- 
bių yra didžiuliai". Jeigu mes praplėsime Waltzo analogiją, tai čia 
individai labiau atitiks obuolius, o valstybės - vaisius. Valstybių 
dydžio, galios, fizinės geografijos, vidaus politinės ekonomijos ir 
socialinių struktūrų bei nepriklausomybės lygio skirtumai yra to- 
kie aiškūs ir dideli, kad čia nebereikalingos jokios iliustracijos. 

Netgi suverenitetas, kuris yra visų laikomas pagrindine vals- 
tybingumo charakteristika, identiška visoms valstybėms, prak- 

tiškai gali būti nevienodai pasiskirstęs. Priėmę Waltzo „suvere- 
niteto“ apibrėžimą, kuris sako, kad valstybė „pati nusprendžia, 
kaip spręs savo vidines ir išorines problemas, taip pat sieks ar 
ne kitų pagalbos, taip apribodama savo laisvę per įsipareigoji- 
mus kitiems"“, galime turėti problemų, kruopščiai tirdami tokias 
valstybes kaip Lesotas, Laosas, Libanas ir Maldivai, nekalbant 
jau apie tokius istorinius pavyzdžius kaip Amerikos klientai Cen- 
trinėje Amerikoje iki septintojo dešimtmečio ar sovietiniai sate- 
litai Rytų Europoje iki 1989 metų. Reikia rimtai pagalvoti, ar 
tokios valstybės tikrai turėjo ar turi didelį pasirinkimą savo lais- 
vės apribojimo ir kitų valstybių pagalbos prašymo procese. Tarp 
Waltzo siūlomų kriterijų egzistuoja ištisas galimybių laukas, ku- 
riame galima priimti sprendimus net esant stipriai suvaržytoms 
galimybėms ir kur suvaržymai veikia patį sprendimų priėmimo 
procesą. Ar tokios valstybės tikrai gali būti lygios savo suvere- 
nitetu su Britanija, Prancūzija ar Jungtinėmis Valstijomis, kai 
kalbama apie apsisprendimą dėl savo vidaus ir išorinių proble- 
mų? Jei ne, tai turi būti pripažinta, kad suverenitetas, kaip ir 
galia ar nepriklausomybė, yra skirtingas atskirose valstybėse, 
net jeigu beveik visos minėtos valstybės yra pripažintos kaip 
turinčios iš esmės visus standartinius kriterijus“. 

Taigi turime daryti išvadą, kad valstybės sudaro tokią pačią 
tikrovės reiškinių kategoriją kaip lėktuvai, galaktikos ir kalnai. 
Kiekvienu atveju kategoriją jungia kokia nors viena ar kelios 
ryškios ypatybės, kurios išskiria jos narius iš visų kitų daiktų 
visumos. Tačiau nors ryšys tarp kategorijos narių yra stiprus ir 
unikalus, jis nepanaikina didelių skirtumų daugeliu svarbių as- 
pektų tarp tų pačių narių. Taigi lygindami tos pačios kategorijos 
narius galime būti daug labiau apstulbinti skirtumų negu pana- 
šumų. Ką Concorde* turi bendro su vaikišku sklandytuvu, paly- 
ginus skirtumus tarp jų, arba Everestas su Fudzijama, arba ką 


* Prancūzų ir britų firmų pagamintas reaktyvinis avialaineris. Spec. red. 
pastaba. 

bendro turi Sovietų Sąjunga su Fidžiu? Laisvesnė valstybės ka- 
tegorijos prigimtis lemia tolesnio analogijų tarp jos ir daug inte- 
gralesnės individo kategorijos ieškojimo atsisakymą. 

Dėl egzistuojančių skirtumų tarp valstybių svarbos, nusta- 
tant jų tarpusavio ryšius, vargu ar galima tikėtis, kad nacio- 
nalinio saugumo sąvokoje slypi bent kokia vieningo ir univer- 
salaus apibrėžimo galimybė. Specifinė saugumo reikšmė bus 
beveik tokia pat skirtinga kaip ir atskirų valstybių, kurioms ji 
taikoma, sąlygos ir situacija. Kadangi nacionalinio saugumo są- 
vokos taikymo sąlygos yra tokios nevienodos, tai jos negali būti 
lyginamos su stabilesnėmis ir lengviau apibrėžiamomis sąvo- 
komis, tokiomis kaip gerovė. Pagaliau saugumo sąvoka tikrai 
negali būti susieta su kokiu nors paprastu indikatoriumi, pa- 
vyzdžiui, karinėmis galimybėmis. Dėl šios priežasties bandy- 
mai kurti saugumo teorijas pagal rinkos ekonomikos teorijos 
analogiją nebuvo sėkmingi'*. Vienas iš būdų įvertinti valstybių 
kaip saugumo objektų įvairovę yra pažvelgti į tris atskirus jos kom- 
ponentus. 


Valstybės idėja 


Valstybės idėja yra pats abstrakčiausias, bet kartu ir pats svar- 
biausias valstybės modelio komponentas. Kuo gi ji skiriasi nuo 
valstybės fizinės bazės ir institucijų. Fizinė bazė paprasčiausiai 
egzistuoja. Institucijos valdo ir tarnauja kaip „reguliatorius tarp 
intrasocialinių ir ekstrasocialinių veiksmų srautų“"*, bet jų funk- 
cijos dar neišsemia valstybės visumos. Nors institucijos yra glau- 
džiai susijusios su kai kuriais valstybės idėjos aspektais, tačiau, 
kaip pažymi Dysonas, būtų „principinė klaida“, jeigu bandytu- 
me sutapatinti valstybės idėją su valstybės aparatu“. Tinkamai 
sudarytoje valstybėje galima tikėtis aptikti kokią nors charakte- 
ringą idėją, kuri būtų valstybės politinio identiteto centre. Kokiu 
tikslu egzistuoja valstybė? Kodėl ji čia yra? Koks jos ryšys su 

visuomene? Kodėl ji yra būtent tokio dydžio ir formos, kai pa- 
kanka žvilgtelėti į bet kurį istorinį atlasą, kad pamatytume gau- 
sybę galimų alternatyvų. 

Apibrėžiant valstybės idėją, nuorodos į tokias pagrindines 
valdymo funkcijas kaip pilietinės tvarkos, kolektyvinės gerovės 
ir išorinės apsaugos užtikrinimas yra aiškiai nepakankamos. Nors 
šie funkciniai motyvai neišvengiamai yra valstybės idėjos dalis, 
jie mažai pasako, kas jungia Žmones į sociopolitinį ir teritorinį 
junginį, kuriam ir yra reikalingos tokios paslaugos. Kuriant ir 
išlaikant konkrečias valstybes, veikia kažkas daugiau negu pa- 
prastas troškimas ištrūkti iš prigimtinės būklės. Priešingu atveju 
nebūtų jokių kliūčių sukurti pasaulinę valstybę, kuri išspręstų 
prigimtinės būklės problemą, nesukurdama neramaus tarpinio 
modelio - fragmentuotos tarptautinės suverenių valstybių siste- 
mos. Du pagrindiniai valstybės idėjos šaltiniai glūdi tautoje ir 
tautą organizuojančiose ideologijose. Likusioje šio poskyrio da- 
lyje panagrinėsime juos išsamiau. 

Aliuzija į tautos svarbą valstybės idėjai glūdi pačioje nacio- 
nalinio saugumo sąvokoje. Kodėl nacionalinis saugumas? Nacio- 
nalinio saugumo sąvoka griežtai akcentuoja, kad saugumo ob- 
jektas yra tauta, ir kelia klausimus apie ryšius tarp tautos ir 
valstybės. Modernioje vartosenoje tauta yra apibrėžiama kaip 
didelė grupė žmonių, turinčių tą patį kultūrinį ir, ko gero, etninį 
arba rasinį palikimą. Kadangi tautos yra bendros istorinės pra- 
eities produktai, paprastai jos sudaro gyventojų daugumą api- 
brėžtoje teritorijoje. Jei tautos ir valstybės teritorijos sutampa, tai 
valstybės uždaviniu galima laikyti nepriklausomai egzistuojan- 
čio kultūrinio junginio apsaugą ir išraišką: tauta sąlygoja di- 
džiąją dalį valstybės ir visuomenės santykių. Kalbant apie na- 
cionalinį saugumą, šis faktas suteikia progą pasvarstyti, kokios 
vertybės gali atsidurti pavojuje ir kokie prioritetai gali būti joms 
teikiami. Jei valstybės tikslas yra saugoti ir sudaryti sąlygas reikš- 
tis kokiai nors kultūrinei grupei, tada šios gyvavimas ir kultūra 

turi atsidurti nacionalinio saugumo prioritetų sąrašo pradžioje. 
Gryname tautinės valstybės modelyje tauta yra virš valstybės ir 
tam tikra prasme - jos atsiradimo priežastis, kaip yra Japonijos, 
Vokietijos, Lenkijos, Svazilendo ir kitais atvejais. Tačiau akivaiz- 
du, kad tik keletas valstybių atitinka šį modelį. Kai kurios tau- 
tos, tokios kaip kurdai, palestiniečiai, armėnai ir (iki 1947 m.) 
žydai, neturi valstybių. Nemaža tautų yra patekusių į keletą 
valstybių: korėjiečiai, vokiečiai, airiai, bengalai ir kinai. Kai ku- 
riose valstybėse telpa keletas tautų: Indijoje, Jugoslavijoje, So- 
vietų Sąjungoje, Nigerijoje ir Didžiojoje Britanijoje. 
Atsižvelgiant į tai, galima daryti išvadą - arba nacionalinis 
saugumas siaurąja prasme yra sąvoka, kuri tik su išlygomis gali 
būti taikoma valstybei, arba ryšys tarp valstybės ir tautos yra 
labiau kompleksiškas negu siūloma paprastame tautinės valsty- 
bės modelyje. Pagrindas tirti labiau kompleksišką ryšį kyla iš 
fakto, kad į tautos apibrėžimą nepatenka jos nekintamumo 53- 
ir valstybės, yra besikeičiančios kokybės. Kur dabar yra šume- 
rai, etruskai, hunai, majai, spartiečiai? Kadangi tiek kultūra, tiek 
rasė gali būti lengvai formuojamos kokybės, tai iš principo nėra 
pagrindo atmesti prielaidą, kad ir valstybės gali kurti tautas, 
taip pat ir tautos kuria valstybes. Jungtinės Valstijos yra išskir- 
tinis tokio proceso pavyzdys, kai atskiros teritorijos ir tautos dėl 
vyriausybės sąmoningos veiklos gali susilieti į vientisą tautą. 
Galimybė panaudoti valstybės institucijas tautų sukūrimui ar 
vien tik jų saviraiškai pastebimai sukomplikuoja ir praturtina 
tautos idėją. Kadangi tautos yra dariniai, į kuriuos susiskirsčiusi 
visa Žmonija, tai naujos tautos negali būti sukurtos nesunaiki- 
nant arba bent jau nenuslopinant senų. Vienintelė šios taisyklės 
išimtis - naujos tautos gali būti sukurtos prieš tai neapgyvendin- 
toje teritorijoje, kadangi gyventojų pertekliaus emigracija nesu- 
naikina emigrantus produkuojančios(ų) tautos(ų). Jungtinės Vals- 
tijos pasinaudojo šia išimtimi, nors ir čia buvo beveik sunaikin- 

tos neolitinės indėnų gentys. Šiuolaikiniai tautų kūrimo bandy- 
mai Afrikoje ir Azijoje vyksta daug sunkesniame kontekste są- 
veikos in situ gyventojų, kurių etnokultūrinis identitetas dažnai 
nesutampa su valstybėmis, kuriose jos atsiduria. 

Viena akivaizdi tokios situacijos pasekmė yra ta, kad egzis- 
tuoja platus pagrindas atsirasti konfliktui tarp natūralių tautų ir 
vyriausybių bandymų kurti tautas, kurios sutaptų su valstybių 
ribomis. Pilietiniai karai Nigerijoje, Ugandoje, Burundyje, Etio- 
pijoje, Sudane ir Birmoje; kurdų kovos Irane, Irake ir Turkijoje; 
nacionalistiniai neramumai Sovietų Sąjungos pakraščiuose, - vi- 
sa tai iliustruoja šią problemą. Kadangi valstybė gana dažnai 
sudaro didžiausias grėsmes tautoms, šios kovos parodo ironiš- 
ką nacionalinio saugumo sąvokos prieštaringumą. Aišku, žiū- 
rint tiek iš efektyvios vyriausybės, tiek iš tvirtos laikysenos at- 
šiaurioje tarptautinėje aplinkoje sukūrimo pozicijų, valstybės ir 
tautos sutapimas teikia milžiniškų privalumų. Dėl savo vieni- 
jančio identiteto, komunikacijos paprastumo, tikslo formulavi- 
mo ir tarptautinės laikysenos tautinė valstybė yra jei ne plačiai 
paplitusi realybė, tai bent galingas idealas“!. 

Galima apibendrinti, kad valstybės ir tautos ryšys nėra pa- 
prastas ir kad tauta kaip valstybės idėja, ypač nacionalinio sau- 
gumo prasme, taip pat nebus paprasta. Nors tai ir sudėtinga, 
visai akivaizdu, kad nacionalinis identitetas yra centrinis sau- 
gumo problematikos komponentas, nepaisant to, ar jis sutam- 
pa su valstybe, ar ne. Tebeegzistuojančią nacionalinio identi- 
teto kaip mobilizuojančios jėgos galią parodo įvykiai nuo Ti- 
beto ir Šri Lankos iki Estijos ir Jugoslavijos. Kaip individua- 
laus elgesio determinantas, nacionalinis identitetas gali arba 
smarkiai sustiprinti valstybę, arba labai pakenkti jai. Michaelas 
Howardas netgi teigia, kad tarptautiniai santykiai yra labiau 
santykiai tarp tautų negu tarpvalstybiniai santykiai“. Kad su- 
prastume valstybę kaip saugumo objektą, būtina aiškiai suvokti 
tautos ir valstybės ryšius. 

Iš karto galima išskirti keturis tautos ir valstybės ryšio mo- 
delius. Pirmas yra įprastinis tautinės valstybės modelis, kurio iliust- 
racijos gali būti Vengrija, Italija ir Japonija. Čia tauta yra aukš- 
čiau už valstybę ir vaidina pagrindinį vaidmenį pastarajai ku- 
riantis. Valstybės tikslas yra saugoti tautą, sudaryti sąlygas jos 
saviraiškai, o tautos ir valstybės ryšys yra gilus ir visapusiškas. 
Tautiškumas suteikia valstybei stiprų identitetą tarptautinėje are- 
noje ir stiprų vidinio legitimumo pagrindą - stiprų tiek, kad 
būtų galima išgyventi ir revoliucinius perversmus, kaip įvyko 
Prancūzijoje aštuoniolikto amžiaus gale, ir pralaimėjimus užsie- 
nio valstybėms bei okupaciją, kaip įvyko Prancūzijoje ir Japoni- 
joje penktajame dešimtmetyje. Iš principo tautinė valstybė turi 
turėti visiškai aiškų teritorinį identitetą, apibrėžiamą kaip tau- 
tos gyvenama vieta, bet praktikoje gali kilti daugybė neaišku- 
mų dėl tikslaus ribų nustatymo, kaip puikiai parodė Vokietijos 
atvejis ketvirtajame dešimtmetyje. 

Antras modelis vadinamas dirbtinės tautos valstybė. Čia, skir- 
tingai nuo pirmojo modelio, ne tauta kuria valstybę, bet valsty- 

bė vaidina instrumentinį vaidmenį kuriant tautą“. Pagal šį mo- 
delį kūrimo procesas vyksta tarsi ne iš „apačios“ į „viršų“ (bottoni- 
up), bet iš „viršaus“ į „apačią“ (top-down). Kaip buvo minėta 
anksčiau, šis procesas lengviausiai vyksta, kai gyventojai persi- 
kelia į naują vietą ir apgyvena tuščią arba retai apgyvendintą 
teritoriją. Šiųo atveju geriausi pavyzdžiai yra Jungtinės Valsti- 
jos, Australija ir dauguma Lotynų Amerikos šalių. Valstybė ge- 
neruoja ir propaguoja tokius vieningus kultūrinius elementus 
kaip kalba, menai, papročiai ir teisė, kurie laikui bėgant įsišak- 
nija ir sukuria atskirą, panašų į tautą, kultūrinį darinį, identifikuo- 
jantį save su valstybe. Piliečiai pradeda būti socialiai ištikimi 
dirbtinės tautos valstybei, laikydami save amerikiečiais, čiliečiais, 
australais. Jei viskas vyksta gerai, eventualiai susiformuoja jungi- 
nys, kuris visais atžvilgiais, išskyrus ilgos istorinės praeities bu- 
vimą, yra panašus į pirminę tautinę valstybę. Nors piliečiai gali 

vis dar išlaikyti kažkokį dvigubą identitetą su tikrąja savo kul- 
tūra, kaip, pavyzdžiui, natūralizuoti amerikiečiai, tačiau tai nė- 
ra kaip nors teritoriškai organizuota ir nesutampa su naujuoju 
nacionaliniu identitetu. 

Dirbtinės tautos valstybės modelis taip pat gali būti išbandy- 
tas tose vietose, kur valstybė inkorporuoja daugelį tautybių, ta- 
čiau tam reikia vietinių tautų asimiliacijos arba subordinacijos, 
o tai yra kur kas sunkesnis uždavinys negu su šaknimis išrautų 
ir išsklaidytų imigrantų inkorporacija. Daugelis postkolonijinių 
Azijos ir Afrikos valstybių, susidūrusios su sudėtingais etniniais, 
gentiniais ir religiniais susiskaldymais, žiūri į dirbtinės tautos 
valstybės kūrimo procesą kaip į išsigelbėjimą. Tai gali virsti ban- 
dymu sunaikinti egzistuojančius identitetus tam, kad būtų su- 
kurta viena nauja tautybė, arba, kas yra labiau tikėtina, uždeda- 
mas naujas kolektyvinio identiteto sluoksnis ant jau egzistuo- 
jančių. Pastarasis būdas išnaudoja žmogaus galimybę turėti ke- 
lis identiteto sluoksnius ir yra nukreiptas į daugiatautę valstybę, 
tokią kaip Didžioji Britanija, kur galima identifikuoti save kaip 
anglą, škotą arba valą (dar ir kaip airį), tuo pačiu metu pripa- 
Žįstant ir bendresnį brito identitetą. 

Iš valstybės ir tautos ryšio kylančios saugumo problemos po- 
žiūriu, tinkamai sukurta dirbtinės tautos valstybė, tokia kaip 
JAV, mažai skirsis nuo tautinės valstybės. Tačiau naujai įeinan- 
čios į šį procesą valstybės, ypač tokios kaip Nigerija, kur vyriau- 
sybei tenka kovoti su vietinių nacionalinių identitetų skirtumais, 
bus labai pažeidžiamos ir šia prasme nesaugios. Valstybės idėja, 
reprezentuojama dirbtinės tautos valstybės, bus silpnai išplėtota 
bei įtvirtinta ir dėl to lengvai pažeidžiama vidinių prieštaravi- 
mų ir išorės įsikišimų. Separatistai gali pabandyti atsiskirti, kaip 
tai padarė ibosai Nigerijoje. Arba viena vidinė grupė gali pa- 
bandyti pajungti tautos kūrimo procesą savo naudai, kaip pada- 
rė baltieji Pietų Afrikoje ir kaip neabejotinai bando daryti serbai 
Jugoslavijoje. Arba visas trapus procesas gali būti persmelktas 

stipresnių išorinių kultūrų, ką įrodo daugumos Trečiojo pasau- 
lio šalių „koka-kolaizacija“ ir bendras nepasitenkinimas Vakarų 
kultūriniu imperializmu. Kol tokios valstybės nesugebės išspręsti 
nacionalinių savo problemų, tol jos bus pažeidžiamos padalijimų, 
intervencijų, nestabilumo ir vidinių konfliktų, kas paprastai neat- 
sitinka valstybėms, kurios harmoningai sutaria su savo tautomis. 

Dirbtinės tautos kūrimo procesą galima interpretuoti netgi 
kaip pirminį, 0 pirmines tautines valstybes laikyti tiktai ilgalai- 
kio dirbtinės tautos kūrimo proceso padariniais. Tokiu atveju į 
Prancūziją ir Japoniją galima žiūrėti kaip į ankstesniuose istori- 
jos perioduose valstybės suformuotas tautas. Šis požiūris patei- 
kia plėtotės spektrą, prasidedantį nuo valstybių, kurios neseniai 
pradėjo dirbtinės tautos kūrimo procesą, ir pasibaigiantį valsty- 
bėmis, kur dirbtinė tauta jau seniai tapo stabiliu ir save palai- 
kančiu politinio gyvenimo požymiu“. 

Trečias modelis yra tautos dalies valstybė. Jis egzistuoja ten, 
kur tauta yra padalyta tarp dviejų ar daugiau valstybių ir kur 
kiekvienoje iš tų valstybių daugumą gyventojų sudaro tos tau- 
tos žmonės. Tuo būdu korėjiečių, kinų, graikų ir (iki 1975 m.) 
vietnamiečių tautos buvo padalytos į dvi valstybes. Šaltojo karo 
metu vokiečių tauta buvo suskaldyta tarp trijų valstybių, nors 
kai kas ginčys, jog Austrija, panašiai kaip Danija ar Nyderlan- 
dai, yra pakankamai savita, kad būtų laikoma atskira tauta. Šiam 
modeliui nepriskiriamos tautos, išskaidytos keliose valstybėse, 
bet nesudarančios daugumos nė vienoje iš jų, kaip kurdai ir 
palestiniečiai. Šio modelio variantas gali būti, kai egzistuoja tau- 
tinė valstybė, bet gana gausi jos narių dalis gyvena už jos ribų 
kaip mažumos kaimyninėse valstybėse. Šio atvejo pavyzdžiai - 
Vokietija trečiajame ir ketvirtajame dešimtmetyje bei Somalis ir 
Vengrija šiandien. 

Suvienytos tautinės valstybės mistika, kuria dažnai stipriai 
remiasi tautos dalies valstybės, gali lengvai tapti įkyria ir prieš- 
taringa saugumo problema. Priešiškos tautos dalies valstybės, 

tokios kaip Rytų ir Vakarų Vokietijos bei Šiaurės ir Pietų Korė- 
jos, beveik automatiškai neigia viena kitos legitimumą, ir reuni- 
fikacijos imperatyvas yra visuotinai priimamas kaip nekintamas 
veiksnys, kuris iškils, kai tik pasitaikys galimybė. Vokietijos reu- 
nifikacijos siekis ketvirtajame dešimtmetyje ir legendinė beveik 
tris dešimtmečius trukusi Vietnamo kova atspindi šio stimulo 
galią ir paaiškina sunkiai pataisomą ir giliai jaučiamą Vokietijos 
problemos Šaltojo karo meto Europoje pobūdį. Tautos dalies 
valstybė dažnai pasišvenčia intensyviai dirbtinės tautos kūrimo 
proceso versijai, kad sukurtų savo legitimumą atskirdama savą- 
ją tautos dalį nuo kitų jos dalių. Beprotiška konkurencija tarp 
dviejų sistemų Šiaurės ir Pietų Korėjoje, ko gero, yra tinkamiau- 
sias pavyzdys šios strategijos, kuri laikui bėgant turi galimybių 
būti įgyvendinta. Taigi tautos dalies valstybės gali būti stiprus 
nesaugumo tiek sau pačioms, tiek ir kitoms valstybėms šaltinis. 
Šis atvejis sukelia daugiausia nesutarimų dėl nacionalinio sau- 
gumo idėjos taikymo valstybėms, nes būtent tautos idėja šiuo 
atveju grasina valstybės idėjai. 

Ketvirtas modelis gali būti vadinamas daugiataute valstybe. Jis 
vienija valstybes, kuriose yra dvi ar daugiau iš esmės užbaigtų 
tautų savo ribose. Šiame modelyje egzistuoja du potipiai, kurie 
yra beveik pakankamai saviti, kad būtų traktuojami kaip sava- 
rankiški modeliai. Juos galima pavadinti federacine valstybe ir 
imperine valstybe. Federacinės valstybės atmeta (bent jau teoriš- 
kai) tautinę valstybę kaip idealą. Sakydamas „federacinė“, turiu 
omeny ne valstybes su federaline politine struktūra, bet valsty- 
bes, kuriose yra dvi ir daugiau tautų ir kurioms nesistengiama 
primesti dirbtinės valstybės-tautos. Atskiroms tautoms yra lei- 
džiama, netgi jos skatinamos, išlaikyti savo identitetą, o valsty- 
bės struktūrą yra bandoma išlaikyti tokią, kad nė viena tauta 
nebūtų dominuojanti visoje valstybėje. 

Kanada ir Jugoslavija yra puikūs šio multikultūrinio modelio 
pavyzdžiai, o tokios šalys kaip Čekoslovakija, Didžioji Britanija, 

Naujoji Zelandija ir Indija irgi dalinai atitinka šį modelį. Aki- 
vaizdu, kad federacinės valstybės idėja negali glūdėti naciona- 
lizme, o tai palieka pavojingą politinę tuštumą valstybės šerdy- 
je. Federacinė valstybė turi pateisinti save apeliuodama į tokias 
mažiau jaudinančias idėjas kaip masto ekonomija (economies of 
scale), kuri teigia, jog valstybę sudarančios tautos yra per mažos, 
kad pačios generuotų veiksmingas tautines valstybes esamoje 
geopolitinėje situacijoje. Tokios valstybės neturi natūralaus vie- 
nijančio principo ir todėl yra labiau pažeidžiamos padalijimo, 
separatizmo ir politinio įsikišimo negu tautinės valstybės. Na- 
cionaliniai klausimai yra pastovus nesaugumo valstybei šaltinis, 
ką parodė Jugoslavijos atvejis; be to, grėsmė nacionaliniam sau- 
gumui gali kilti ir dėl grynai politinio veiksmo, kaip atsitiko 
1967 metais, generolui de Gaulle'iui pasakius įžymiąją kalbą 
Vive le Ouebec libre Kanadoje. 

Imperinės yra tos valstybės, kuriose viena iš tautų dominuo- 
ja valstybės struktūrose ir naudojasi jomis savo labui. Tai di- 
džiarusiai carinėje Rusijoje ir Sovietų Sąjungoje, pendžabai Pa- 
kistane, tutsiai Burundyje ir amharai Etiopijoje. Galimi keli va- 
riantai. Dominuojanti tauta gali siekti nuslopinti kitas tautas įvai- 
riomis priemonėmis - nuo žudynių iki kultūrinės ir rasinės asi- 
miliacijos - ir transformuotis į tam tikrą tautinę valstybę. Ji taip 
pat gali palaikyti savo dominavimą paprasčiausiai naudodama 
valstybės mechanizmą savo pozicijoms stiprinti, nebandydama 
absorbuoti ar eliminuoti kitų grupių; arba ji gali pasirinkti sub- 
tilesnį kelią: kultivuoti pakankamai išplitusią nenacionalistinę 
ideologiją (islamas, komunizmas), kuri, regis, peržengdama na- 
cionalinio klausimo ribas, faktiškai įamžina status guo. Imperi- 
nės valstybės turi galimybių transformuotis į bet kurį kitą tipą 
ir, kaip ir federacinės valstybės, yra pažeidžiamos grėsmiu, nu- 
kreiptų į nacionalinius skirtumus. Tokioms valstybėms gali grėsti 
separatizmas, kaip atsitiko Etiopijai, Kinijai, Sudanui ir Sovietų 
Sąjungai Gorbačiovo laikais; demografinio tautų balanso poky- 

čiai, kaip dažnai svarstoma apie Sovietų Sąjungą; arba padaliji- 
mas, kas atsitiko Pakistane ir Libane. Imperinės valstybės stabi- 
lumas priklauso nuo dominuojančios tautos sugebėjimo išlaiky- 
ti kontrolę. Jei šis sugebėjimas yra silpninamas vidinės raidos 
arba išorinės intervencijos, valstybės struktūrai gresia visiško 
žlugimo rizika, kaip atsitiko Austrijai-Vengrijai ir Otomanų im- 
perijai po Pirmojo pasaulinio karo. Taigi politinės grėsmės yra 
pagrindinis imperinių valstybių nacionalinio saugumo proble- 
mos elementas. 

Šie modeliai yra idealūs tipai, ir, kaip ir bet kurioje kitoje 
tokio pobūdžio klasifikacijoje, nedaug tikrovės atvejų tiksliai ati- 
tinka juos. Gali būti atrastos tam tikros nedidelės „ypatingų at- 
vejų“ kategorijos. Pavyzdžiui, Šveicarija turi savyje trijų tautų 
dalis, sujungtas pagal federacinį modelį, bet neturi savo atskiros 
ar dominuojančios nacionalinės grupės. Dauguma valstybių turi 
visų modelių elementų, tačiau paprastai vienas modelis atitinka 
dominuojančias charakteristikas. Prancūzija yra artimiausia tau- 
tinės valstybės modeliui, bet bretonų nacionalistai gali beveik 
pagrįstai teigti, kad žiūrint iš jų mažumos pozicijų Prancūzija 
atrodo labiau imperinė valstybė. Panašiai ir Šiaurės Amerikos 
indėnai gali teigti, kad Kanada ir Jungtinės Valstijos turi impe- 
rinių elementų, kaip ir mažesnės bei silpnesnės grupės Jugosla- 
vijoje skundžiasi serbų dominavimu. Kita vertus, imperinės vals- 
tybės, tokios kaip Sovietų Sąjunga Stalino laikais, gali bandyti 
užsimaskuoti kaip federacinės valstybės. Išvaizda gali būti ap- 
gaulinga, nes galios ir klestėjimo periodai gali slėpti vidinius 
nesutarimus, ir valstybė atrodys kaip tautinė valstybė, tačiau 
kai klestėjimas ir centrinės valdžios jėga sumažės, iš karto pasi- 
reikš separatizmas. Regioninio nacionalizmo sustiprėjimas smun- 
kančioje aštuntojo dešimtmečio Britanijoje ir devintojo dešimt- 
mečio Sovietų Sąjungoje patvirtina šį teiginį. 

Nepaisant minėtų trūkumų, šie modeliai suteikia mums ver- 
tingą kontekstą, kurio ribose galima nagrinėti valstybės ir tautos 

ryšius. Jie parodo, kad nacionalinis saugumas, susietas su tau- 
tos/valstybės junginiu, gali būti aiškinamas keleriopai, todėl skir- 
tingos valstybės dėl jų nacionalinio klausimo pobūdžio patiria 
labai skirtingas (ne)saugumo rūšis. Kai kurios valstybės iš savo 
ryšio su tauta įgyja daugiau stiprybės, tuo tarpu kitoms įtampa 
tarp valstybės ir tautos yra silpniausia ir labiausiai pažeidžiama 
vieta. Tautos, kaip esminio valstybės idėjos komponento, svarba 
turi būti matuojama tiek išoriškai, tiek iš vidaus. Kol valstybės 
idėja nėra tvirtai įaugusi į gyventojų sąmonę, valstybė, kaip vi- 
suma, neturi tvirto pagrindo. Analogiškai: kol valstybės idėja 
nėra įtvirtinta kitų valstybių „sąmonėse“, tol valstybė neturi sau- 
gios aplinkos. Kadangi nacionalinės savivaldos idėja turi aukštą 
legitimumo laipsnį šiandieninėje tarptautinėje sistemoje, tvirtas 
ryšys tarp valstybės ir tautos veikia kaip stiprus neriboto tarp- 
tautinės anarchijos veikimo moderatorius. Taigi tiek šiuolaiki- 
nės tarptautinės visuomenės susiformavimo galimybė, tiek es- 
minis nacionalinio saugumo elementas turi tą patį raktą. Dviejų 
idėjų - tautos, kaip legitiminės idėjos, palaikančios valstybę, ir 
suvereniteto, kaip principinės idėjos, palaikančios anarchinę tarp- 
tautinės sistemos kaip visumos sandarą, sąlytis sisteminiu lyg- 
meniu tampa svarbiausia tarptautinio saugumo sąvokos plėto- 
jimo prielaida. 

Nors tautos sąvoka leidžia suprasti valstybės idėjos ir nacio- 
nalinio saugumo problemos ryšį, bet jos nepakanka visiškai iš- 
nagrinėti šį reiškinį. Naują elementą į valstybės funkcijas įneša 
nacionalizmas, kuris gali varijuoti nuo paprasčiausio išlikimo 
(suomiai ir lenkai) iki transcendentinio kultūros ir civilizacijos 
supratimo (prancūzai). Tačiau ir tai palieka erdvės papildomiems 
valstybę organizuojančių ideologijų tikslams, tarp kurių gali bū- 
ti ir transcendentinis nacionalizmas. Šie papildomi tikslai skiria- 
si nuo nacionalizmo tuo, kad jie nėra tokie gilūs ir kartu - labiau 
pažeidžiami. Tvirtai sukurta tauta reprodukuojasi automatiškai, 
perduodama kultūrą naujoms kartoms, ir tokią tautą labai sun- 

ku pašalinti kitokiomis priemonėmis, kaip sunaikinimas. Šia pras- 
me tinkamai sukurta tauta yra stabilesnė ir saugesnė negu vals- 
tybė. Tuo tarpu politinės organizacijos principai kaip saugumo 
objektai yra labiau trapūs ir kartu jautresni ir efemeriškesni. 
Pavyzdžiui, fašizmas kaip valstybės idėja buvo beveik išvalytas 
Vokietijoje, Japonijoje ir Italijoje per santykinai trumpos ir švel- 
nios užsienio okupacijos periodus. Šios priemonės beveik nepa- 
liko žymių pėdsakų šių šalių tautų identiteto pojūtyje. 
Valstybės idėja gali įgauti įvairių pavidalų šiame aukštes- 
niame lygmenyje, tačiau nebūtina tai tyrinėti būtent čia. Pakaks 
tik jų tipų ir įvairovės paminėjimo, kad susidarytume tinka- 
mą jų implikacijų saugumui vaizdą. Organizuojančios ideolo- 
gijos, ko gero, yra akivaizdžiausias aukštesnio valstybės idė- 
jos lygio tipas. Jos gali identifikuotis su kokiu nors abstrakčiu 
principu, tokiu kaip islamas ar demokratija, arba kokia nors 
specifiškesne doktrina, kaip respublikonizmas ar komunizmas. 
Daugybė politinės, ekonominės, religinės ir socialinės ideolo- 
gijos variantų gali tarnauti kaip valstybės idėja ir būti artimai 
susiję su valstybės institucinėmis struktūromis. Kai kada orga- 
nizuojanti ideologija yra taip giliai įsišaknijusi į valstybę, kad 
jos pasikeitimas turėtų transformacinių, jei ne fatališkų, pasek- 
mių. Pavyzdžiui, pliuralistinė demokratija ir kapitalizmas yra 
tokie fundamentalūs Jungtinių Valstijų konstrukcijoje, kad sun- 
ku įsivaizduoti amerikiečių valstybę be jų. Panašiai yra ir su 
Saudo Arabija bei islamu ir su Izraeliu bei sionizmu. Kitais at- 
vejais organizuojančios ideologijos turi tik negilias šaknis, ir es- 
miniai oficialios orientacijos pokyčiai vyksta dažnai. Dauguma 
Trečiojo pasaulio šalių rodo šią tendenciją, kai organizuojan- 
čios ideologijos ateina ir nueina su skirtingais lyderiais, nieka- 
da neįleisdamos gilesnių šaknų gyventojų sąmonėje. Kol šios 
ideologijos nukreiptos į vyriausybės ir visuomenės santykių pa- 
grindus, tol jos apibrėžia tiek harmonijos, tiek konfliktų vidaus 
politikoje sąlygas. Jei pačios idėjos yra silpnos; arba jos yra silp- 

nai palaikomos visuomenės; arba stipriai palaikomos, bet opo- 
nuojamos idėjos varžosi visuomenės viduje - tada valstybė sto- 
vi ant trapių politinių pamatų. 

Skirtingos organizuojančios ideologijos gali atstovauti skir- 
tingiems tikslams. Taip atsitiko Irane susikūrusioje islamo vals- 
tybėje, kuri, nuvertus šachą, pakeitė ankstesnes monarchistines 
ir materialistines vertybes. Tačiau ideologijos taip pat gali atsto- 
vauti ir skirtingiems įsitikinimams ne dėl tikslų, bet dėl priemo- 
nių. Pavyzdžiui, skirtinga liberalios demokratijos ir komunizmo 
samprata, kokiomis priemonėmis siekti materialinės gerovės tiks- 
lo, sukėlė pokarinę ideologinę priešpriešą. Ideologijos taip pat 
gali turėti tiek pozityvią, tiek negatyvią formą. Pavyzdžiui, Jung- 
tinės Valstijos demokratiją ir kapitalizmą laiko pozityviomis ver- 
tybėmis, bet kartu suteikia antikomunizmui beveik tokią pat 
reikšmę kaip negatyviam organizuojančiam principui. Kai ku- 
rios organizuojančios ideologijos, ypač turinčios universalių as- 
piracijų, gali padėti prieštaringus pamatus valstybės idėjai. Tiek 
komunizmas, tiek islamas buvo taikomi daugelyje valstybių, bet 
abiejose ideologijose yra daug prieštaravimų pačiai teritorinės 
tautinės valstybės sąvokai". Pagaliau jeigu organizuojančios ide- 
ologijos yra glaudžiai susijusios su valstybės institucijomis, tada 
kalbėti apie jų saugumą galima nagrinėjant institucinį valstybės 
komponentą. 

Kaip valstybės idėja arba jos sudėtinės dalys gali būti naudo- 
jamos ir kitos sąvokos. Nacionalinio tikslo pojūtis gali kilti iš 
rasinio išlikimo poreikio, kaip yra Pietų Afrikoje, arba iš plates- 
nę civilizaciją reiškiančių idėjų, kaip buvo su rusų carinės impe- 
rijos idėja kaip Trečiąja Roma iki 1917 m. Netgi paprasta kokios 
nors išorinės grupės baimė ar neapykanta gali sudaryti žymią 
valstybės idėjos dalį. Galima tikėtis, kad tokie elementai užims 
labai pastebimą poziciją tokiose valstybėse kaip, pavyzdžiui, 
Austrijos imperijoje ar Ispanijoje otomanų ir maurų ekspansijos 
įkarštyje““. Kiekviena valstybė turi savo unikalią idėją, kuri re- 

aliai yra daugelio elementų kompiliacija. Pavyzdžiui, Japonijoje 
tauta ir vertybės, susijusios su nacionaline kultūra, sudarys di- 
delę valstybės idėjos dalį, tačiau taip pat gana svarbios yra de- 
mokratinės ir kapitalistinės idėjos. 

Neatrodo, jog remiantis pateiktais samprotavimais būtų ne- 
teisinga tvirtinti, kad valstybės idėja yra pagrindinis nacionali- 
nio saugumo klausimas. Problema yra tik ta, kaip pritaikyti sau- 
gumo sąvoką tokiam efemeriškam dalykui kaip idėja. Kur idėja 
yra gerai įtvirtinta, pavyzdžiui, jau nuo senų laikų egzistuojan- 
čioje tautoje, ten saugumo problema yra mažesnė vien dėl to, 
kad išprovokuoti esminius jos pokyčius yra labai sudėtinga. Tuo 
tarpu aukštesnių idėjų atžvilgiu net saugumo kriterijų apibrėžti 
yra ganėtinai sunku, o tuo labiau pritaikyti jį politikos formavi- 
mui. Dauguma organizuojančių ideologijų remiasi iš esmės gin- 
čytinomis sąvokomis, todėl neįmanoma jų tiksliai apibrėžti net 
ir nuolatiniame natūralios evoliucijos procese. Turint omenyje 
šią amorfišką idėjų savybę, neaišku, kaip galima nuspręsti, kad 
idėja buvo atakuota ar jai iškilo pavojus. Klasikinis pavyzdys - 
senas demokratijos ir žodžio laisvės galvosūkis. Jei žodžio lais- 
vė yra būtina sąlyga demokratijai, bet kartu - ir leidimas antide- 
mokratinei propagandai - tad kokia turi būti demokratijos sau- 
gumo politika? Pagal jos pačios logiką pagrindinė geriausia de- 
mokratijos gynyba turi būti didesnis jos patrauklumas, palyginti 
su konkuruojančiomis idėjomis. Sudėtinės idėjos, kurios sudaro 
demokratijos sąvoką, laikui bėgant kinta, kaip parodė paskuti- 
nių dviejų amžių Britanijos ar Jungtinių Valstijų istorija. Netgi 
tautą jungiančios kultūrinės idėjos neišlieka nepakitusios, ką at- 
spindi „kartų konflikto“ fenomenas, kai vyresnės kartos kon- 
fliktuoja su jaunesnėmis dėl daugybės kultūrinių normų ir jų 
interpretacijos. | 

Natūralus šių idėjų daugiaprasmiškumas ir jų plėtotė reiš- 
kia, kad saugumo sąvoka negali būti joms sėkmingai pritaikyta 
tol, kol nerastas tam tikras kriterijus, kad būtų galima atskirti 

priimtinus ir nepriimtinus pokyčių pavidalus ir šaltinius. Ne- 
verta tikėtis, kad šis uždavinys bus įgyvendintas, žinant, be kitų 
dalykų, silpną mūsų supratimą apie daugumą subtilių priežas- 
ties-pasekmės ryšių, įtrauktų į idėjų evoliuciją. Idėjos pačia savo 
prigimtimi yra pažeidžiamos sąveikaudamos su kitomis idėjo- 
mis, kas daro tokios konservatyvios sąvokos kaip saugumas pri- 
taikymą joms nepaprastai sunkiu uždaviniu. Tai nesustabdo kai 
kurių valstybių (ypač komunistinių ir islamiškųjų) nuo bandy- 
mų padaryti idėjas saugias, nepaisant didelių tokių bandymų 
kaštų. Pernelyg izoliuotos politinės idėjos vis labiau rizikuoja ati- 
trūkti nuo realybės ir patekti į legitimumo praradimo grėsmę, kaip 
nutiko ortodoksiniam komunizmui devintajame dešimtmetyje. 
Iš dalies dėl šio neapibrėžto idėjų charakterio galima matyti 
potencialias grėsmes joms iš daugelio pusių. Organizuojančios 
ideologijos gali būti persmelktos, iškreiptos, sugadintos ir even- 
tualiai paneigtos, kontaktuodamos su kitomis idėjomis. Jos gali 
būti užpultos per jas palaikančias institucijas ir gali būti nuslo- 
pinamos jėga. Šia prasme net nacionalinės kultūros yra pažei- 
džiamos, ką tam tikra dalimi parodo prancūzų jautrumas an- 
gliškų žodžių ir posakių prasiskverbimui į jų kalbą. Dėl šio pla- 
taus pažeidumų spektro bandymas pritaikyti saugumo sąvoką 
valstybės idėjai gali privesti prie nepaprastai plataus kriterijaus 
nustatymo tam, kad būtų pasiektas patenkinamas saugumo lyg- 
muo. Tai gali sužadinti pavojingą nacionalinio saugumo politi- 
kos polinkį į absoliutizmą. Valstybės idėjos saugumas logiškai 
galėtų reikalauti arba stipraus izoliacionizmo, nukreipto prieš 
neigiamai veikiančius poveikius, arba ekspansionistinės imperi- 
nės politikos, nukreiptos į grėsmės šaltinių eliminavimą ar nu- 
slopinimą. Taigi vienas iš Vokietijos ir Japonijos ekspansioniz- 
mo iki Antrojo pasaulinio karo aiškinimų yra tas, kad jokia vals- 
tybė negali užsitikrinti saugumo nevaldydama valstybių aplink 
save. Wilsono idėja padaryti pasaulį saugų demokratijai, panai- 
kinant kitas valdymo formas, atitinka šią mintį, kaip ir daugu- 

mai naujų revoliucinių vyriausybių (paskutiniu metu - Irane) 
būdinga idėja, kad jie gali padaryti savo revoliuciją saugią tik 
išplėtę panašias revoliucijas už savo sienų. 

Svarbi šios diskusijos potekstė yra ta, kad kokia nors stipri 
idėja yra būtinas saugios valstybės komponentas, ir aiški išva- 
da, kad valstybės idėja turi būti ne tik nuosekli, bet ir plačiai 
palaikoma. Kol idėja nėra plačiai palaikoma, tol ji negali būti 
laikoma valstybės idėjos dalimi, o tiktai viena iš valstybėje esan- 
čių idėjų, panašiai kaip kad yra skiriamos tautinės valstybės ir 
federacinės daugiatautės valstybės. Žiūrint iš šios perspektyvos, 
nesvarbu, ar tokios idėjos kaip nacionalizmas ir demokratija ky- 
la iš konkrečių grupių bei klasių ir tarnauja jų interesams tol, 
kol jos turi plačią paramą. Iš tiesų vienas iš daugiaprasmiškos 
idėjos, kokia yra demokratija, privalumų yra tai, kad pats jos 
laisvumas ir lankstumas leidžia jai pasiekti platų socialinį kon- 
sensusą. Siauresnės idėjos jau pagal apibrėžimą pasmerktos su- 
sidurti su didesniais sunkumais užtikrinant plačią paramą ir 
tuo liudija didesnį institucijų vaidmenį valstybės struktūros kū- 
rime. Jeigu valstybės idėja yra stipri ir plačiai palaikoma, tada 
valstybė gali iškęsti silpnų institucijų periodus be didelės grės- 
mės jų bendram integralumui, kaip padarė Prancūzija ir Italija. 
Jei valstybės idėja yra silpnai palaikoma arba stipriai ginčijama, 
tai institucinės galios nuosmukis gali privesti visą struktūrą iki 
revoliucijos, pilietinio karo arba valstybės, kaip politinio viene- 
to, dezintegracijos. 


Valstybės institucijos 


Valstybės institucijos apima visą vyriausybės mechanizmą - vi- 
sas jo dalis: vykdomąją, įstatymų leidžiamąją, administracinę ir 
teisminę bei teisę, procedūras ir normas, kuriomis tos dalys va- 
dovaujasi. Daugumoje šalių šis mechanizmas atstovauja labai 
žymiai nacionalinės substancijos daliai, kuri, palyginti su likusia 
valstybės dalimi, nuo šio šimtmečio pradžios vis augo. Pavyz- 

džiui, Britanijoje vyriausybės institucijų išlaidos išaugo nuo 10 
procentų BNP devyniolikto amžiaus pabaigoje iki beveik 50 pro- 
centų aštuntajame dešimtmetyje. Vyriausybės labai skiriasi savo 
apimtimi ir charakteriu. Norint geriau suvokti skirtumą, užten- 
ka palyginti Sovietų Sąjungos, Irano, Ugandos, JAV ir Airijos 
vyriausybinių mechanizmų skirtumus. Vis dėlto, nepaisant tų 
skirtumų, galima pasakyti ir kažką apibendrinančio apie vy- 
riausybių, kaip saugumo objektų, esmę ir išskirti keletą svarbių 
kriterijų skirtumams tarp jų apibrėžti. 

Ko gero, lengviausia apžvelgti šią problemą, išnagrinėjus kraš- 
tutinį atvejį. Ankstesniame poskyryje buvo teigiama, kad idėjos 
yra esminis valstybės komponentas, gyvybiškai būtinas jos inte- 
gralumui bei paskirčiai, svarbi piliečių įtikinimo priemonė pa- 
klusti valstybės valdžiai. Stiprios ir plačiai remiamos idėjos vals- 
tybę paverčia savotiška organine būtybe. Tai pat buvo minėta, 
kad organizuojančios ideologijos yra artimai susijusios su vy- 
riausybės mechanizmu. Iš čia kyla klausimas - ar įmanoma vals- 
tybė, kurioje valstybės idėja būtų labai silpna arba jos visai ne- 
būtų ir kurioje institucinis valstybės komponentas turėtų perim- 
ti visas jos funkcijas? Šis klausimas iškelia maksimalios valsty- 
bės viziją, kai elitas valdo vyriausybės mechanizmą (ypač gin- 
kluotos jėgos struktūras) ir naudoja jį tam, kad galėtų valdyti 
valstybę savo paties labui. Valstybės idėja tokiu atveju būtų ne 
kas kita, kaip valdančiojo elito intereso apibrėžimas. Valstybės 
integralumas būtų išlaikomas neribotai naudojant valstybės prie- 
vartą savo piliečių atžvilgiu. Baimė kaip pirminis vienijantis ele- 
mentas pakeistų pozityvesnes idėjas, ir vyriausybė remtųsi ne 
lojalumu, bet paklusnumu. 

Šis modelis turi nemažai atitikmenų realiame pasaulyje, kad 
įtikintų, jog institucijos gali labai žymia dalimi pakeisti idėjas 
bendroje valstybės struktūroje. Ateina į galvą tokie atvejai kaip 
Duvalier dinastija Haityje, Somoza Nikaragvoje, Aminas Ugan- 
doje, Nguema Ekvatorinėje Gvinėjoje, Pinochetas Čilėje ir Ceau- 

cescu Rumunijoje, ir nereikia grįžti labai toli į praeitį, kad pa- 
siektume tašką, kai daugelis valstybių buvo tokios. Šį modelį 
taip pat atitinka okupacinis užsienio valstybės valdymas, toks, 
koks buvo sukurtas vokiečių Antrojo pasaulinio karo metais, ir 
tokie, kokie buvo sukurti kolonijinių Europos valstybių tokiose 
vietose kaip Indija, Vietnamas ir Artimieji Rytai, kur vietinės 
centrinio valdymo struktūrų tradicijos jau buvo įsitvirtinusios. 
Nors keletas atvejų yra visai arti grynai institucinio modelio, 
tačiau daug daugiau yra mišrių modelių, kur valstybės institu- 
cijos greičiau kompensuoja valstybės idėjos silpnumą, 0 ne vi- 
siškai ją pakeičia. Imperinės valstybės modelis, aprašytas anks- 
tesniame poskyryje, atitinka šią kategoriją, nes valdo ne vien 
elitas, bet atstovaujama valstybės viduje ir didelei grupei, kuri 
gali būti gyventojų mažuma, kaip austrai Austrijos imperijoje, 
arba dauguma, kaip didžiarusiai carinėje ir sovietinėje imperi- 
jose. Valstybės idėjos silpnumas dažniau būna ideologinis, o ne 
nacionalinis, ką demonstruoja beveik kiekviena valstybė, apim- 
ta dogmatinių politinių pažiūrų. Hitlerio Vokietija, Stalino So- 
vietų Sąjunga, Chomeino Iranas — visos šios valstybės turėjo 
skirti nemažai politinių resursų disidentams nuslopinti, ypač 
pirmaisiais savo valdymo metais. Negali būti ignoruojamas fak- 
tas, kad vyriausybė iš esmės yra gana didelė įstaiga, palyginti 
su visa nacionaline substancija. Turint omeny bendrą vyriausy- 
binio mechanizmo dydį, egoistinio elito valdymas gali apimti 
gana didelę gyventojų grupę: komunistinėse valstybėse komu- 
nistų partijos narių skaičius gali siekti milijonus, kas sudarytų 
keletą procentų visų gyventojų. Kol valstybės mechanizmas dis- 
ponuoja santykinai dideliais resursais, jis gali pritraukti ir koop- 
tuoti daugybės žmonių paramą, remdamasis ne kokia stipresne 
idėja, o vien tik godumu. Jei tokiu būdu gali būti pritraukta 
pakankamai žmonių ir prie to prisideda lyderio kultas bei nega- 
tyvi ideologija, tai prievartinės ir administracinės valstybės struk- 
tūros gali išsilaikyti ir be jokio bendro visuomenės paramos ele- 

mento, ypač jei visuomenės požiūris yra indiferentiškas, jei vi- 
suomenė nėra politiškai mobilizuota arba vyriausybė nepadarė 
jos eksploatacijos netoleruotina ir vis dar teikia tokius pagrindi- 
nius patarnavimus kaip gynyba ir vidinis saugumas. Negatyvi 
ideologija taip pat gali pasitarnauti pritraukdama išorinius re- 
sursus, kaip padarė Trečiojo pasaulio šalys, kurios gavo pagalbą 
iš JAV, spekuliuodamos antikomunizmu. 

Remiantis tuo, kas buvo pasakyta, galima sukonstruoti tarsi 
slankią skalę, kur idėjos ir institucijos gali didžia dalimi (tačiau 
nevisiškai) pakeisti viena kitą. Pakeičiamumas sumažės abiejuo- 
se skalės galuose, nes net stipriai valstybės idėjai reikia vyriau- 
sybinio mechanizmo, o ir stiprioms institucijoms reikia kokios 
nors idėjos paramos (arba bent jau ji būtų pageidautina). Idėjos 
yra kur kas stabilesnės ir pigesnės valdymo priemonės negu 
prievarta, ir bet kuri valstybė, kuri išsemia resursus vien norė- 
dama išsilaikyti, ilgalaikėje perspektyvoje rizikuoja nuosmukiu, 
palyginti su tomis valstybėmis, kurios yra efektyviau organi- 
zuotos. Šia prasme ilgalaikis evoliucinis konkurencinės tarptau- 
tinės anarchijos spaudimas turėtų skatinti valstybių su stipria 
savo idėja atsiradimą. 

Vis dėlto reikia pažymėti, kad institucijos labiau gali pakeisti 
idėjas, negu idėjos institucijas. Kraštutinis institucinis valstybės 
modelis - valdymas remiantis gryna prievarta - turi empirinę 
tikimybę, tuo tarpu grynasis idėjinis modelis - vyriausybė be 
institucijų — egzistuoja tik kai kurių anarchistų fantazijose. Kita 
vertus, reikia atsižvelgti ir į vyriausybių polinkį ieškoti vienijančių 
idėjų, kultivuojant ideologinę ortodoksiją arba griebiantis dirbtinės 
tautos valstybės kūrimo proceso, aprašyto ankstesniame poskyry- 
je. Tokia nuostata suponuoja kitokią institucijų ir idėjų santykių 
charakteristiką, kur šie elementai, kaip valdymo proceso papildi- 
niai, yra ne tokie jau atskiri ir galintys vienas kitą pavaduoti. 

Tautinė idėja nedaug ką gali pasakyti apie tinkamas valsty- 
bės valdymo formas (išskyrus daugiataučių valstybių atvejį), tuo 

tarpu organizuojančios ideologijos yra daug glaudžiau susiju- 
sios su vyriausybės struktūromis. Ideologijos dažniausiai turi 
kur kas platesnes šaknis negu valstybė, kurioje jos egzistuoja. 
Ideologijos egzistuoja nepriklausomai nuo bet kokios konkre- 
čios valstybės. Todėl vyriausybės gali įgyti legitimumą, identi- 
fikuodamos save su kokia nors ideologija, ir taip susieti save su 
aukštesnėmis idėjomis ir tikslais negu vien egoistinis valdančių- 
jų interesas. Šis ryšys yra neįmanomas neužsitraukiant gana 
griežtų įsipareigojimų, nes valstybės institucijos turi būti sutvar- 
kytos taip, kad išreikštų ir stiprintų konkrečią ideologiją. Šių 
įsipareigojimų pobūdis yra gana akivaizdus ir nereikalingas pa- 
pildomo aiškinimo. Gerai Žinomi veikalai apie fašizmą, komu- 
nizmą, demokratiją, monarchiją ir feodalizmą aprėpia idėjų ir 
institucijų tarpusavio papildomumą ar prieštaringumą. Pagrin- 
dinė šių svarstymų išvada yra tai, kad idėjos ir institucijos yra 
neatskiriamai susipynusios. Demokratijos arba komunizmo idė- 
jos yra nenaudingos be jas įgyvendinančių institucijų, lygiai kaip 
ir institucijos bus beprasmės (galbūt netgi neįmanomos) be idė- 
jos, kuri suteiktų joms aiškumą ir tikslą. Ši tarpusavio priklau- 
somybė reiškia, kad institucijos ir organizuojančios ideologijos 
yra linkusios išsilaikyti arba žlugti kartu konkrečios valstybės 
kontekste, ir šitai turi akivaizdžių pasekmių abiem valstybės 
elementams, kaip saugumo objektams. 

Kaip saugumo objektai valstybės institucijos yra daug labiau 
apčiuopiamos negu valstybės idėja. Kadangi valstybės instituci- 
jos turi fizinę išraišką, jos yra labiau negu idėjos pažeidžiamos 
fizinių grėsmių. Institucijos kur kas lengviau negu idėjos gali 
būti išrautos su šaknims ir sunaikintos, tuo tarpu idėjos dėl savo 
daugiaprasmiškumo yra daug labiau komplikuotas saugumo ob- 
jektas. Institucijoms gali būti grasinama jėga arba idėjomis grin- 
džiamomis politinėmis akcijomis, kurios gali turėti skirtingas 
institucines pasekmes. Pavyzdžiui, fašistinių Ašies šalių vyriau- 
sybės buvo nuverstos išorinių karinių jėgų ir pakeistos nugalė- 

tojų ideologijas atspindinčiomis institucijomis. Komunistinės vy- 
riausybės tradiciškai stengėsi apsiginti drausdamos savo valdo- 
se kitų politinių idėjų cirkuliavimą, kaip ir monarchijos anks- 
čiau jautėsi nesaugios dėl respublikoniškų idėjų cirkuliavimo. 
Minimalios politinės reformos gali vykti tik nežymiai naudojant 
jėgą, kaip Prancūzijoje, pereinant iš Ketvirtosios į Penktąją res- 
publiką; tačiau didžiosios transformacijos paprastai neapsieina 
be revoliucinio smurto, kaip atsitiko Rusijoje, Kinijoje ir Irane, 
arba labai ilgų laipsniškų reformų periodų, kaip buvo transfor- 
muojantis Didžiajai Britanijai iš monarchijos į demokratiją. Bū- 
tent ši smurto tendencija Gorbačiovo pastangas pertvarkyti So- 
vietų Sąjungos ideologiją ir institucijas leidžia laikyti tokiomis 
drąsiomis. Kadangi institucijos turi prisitaikyti prie pasikeitusių 
sąlygų, kai kurie idėjoms būdingi daugiaprasmiškumai kompli- 
kuoja institucijų saugumo politiką. Kaip, pavyzdžiui, galima ver- 
tinti siekį panaikinti Lordų rūmus Britanijoje — tai grėsmė vals- 
tybės institucijoms ar išmintingas ir savalaikis Žingsnis, adap- 
tuojant institucijas prie sociopolitinių dvidešimt pirmo amžiaus 
sąlygų? 

Kai institucijoms grasinama jėga, kyla pavojus, kad jos bus 
sunaikintos, 0 priemonė to išvengti - gynyba. Kai institucijoms 
gresia priešiškos idėjos, yra pavojus, kad bus pakirstas jų le- 
gitimumas (kaip atsitiko Lenkijoje po 1980 metų) ir kad jos 
žlugs dėl paramos stokos (kaip įvyko Rytų Vokietijoje 1989— 
1990 metais). Kaip jau buvo sakyta, ginkluota jėga gali paremti 
institucijas, tačiau institucijų be masinės paramos padėtis yra 
kur kas labiau netvirta negu institucijų, turinčių tokią paramą. 
Šiuo pagrindu valstybės institucijos labai skiriasi jų stabilumo 
šalies viduje atžvilgiu. Daugumai jų pagrindinė grėsmė saugu- 
mui kyla greičiau iš šalies vidaus negu iš išorės. Šios vidinės 
grėsmės gali svyruoti nuo mažų, santykinai izoliuotų kovoto- 
jų grupių, kaip yra daugumoje Vakarų šalių, iki galingų, įsi- 
kūrusių pačioje sostinėje perversmininkų grupių, kaip yra dau- 

gelyje Trečiojo pasaulio šalių, arba nuo stiprių partizaninių ju- 
dėjimų (kaip yra Peru, Filipinuose ir Afganistane) iki plataus 
visuomenės nepasitenkinimo (kaip buvo Pietų Afrikoje ir Len- 
kijoje devintajame dešimtmetyje) arba visuotinės revoliucijos 
(kaip Kuboje ir Irane). 

Konkrečios valdymo institucijų saugumo problemos sudaro 
tik dalį visos nacionalinio saugumo problematikos ir egzistuoja 
daugiau ar mažiau pastovios sąveikos su kitomis dalimis būse- 
noje. Valdymo institucijos gali keistis nepertraukdamos valsty- 
bės tęstinumo. Šis esminis faktas reiškia, kad valstybės vidaus 
lygmens vyriausybės saugumas gali būti atskirtas nuo valstybės 
saugumo tokiu būdu, kuris yra neįmanomas tarptautiniu lygiu, 
kur valstybė ir vyriausybė yra neatskiriamai susijusios. Šis keis- 
tas vyriausybės saugumo ir nacionalinio saugumo problemos 
dualizmas būtų lengvai sprendžiamas, jeigu šalies vidinė ir tarp- 
tautinė aplinka būtų izoliuotos viena nuo kitos. Deja, vidinė 
izoliacija yra labiau išimtis negu taisyklė, todėl nacionalinė ir 
tarptautinė politikos susilieja tarpusavyje. 

Žiūrint iš tarptautinės perspektyvos, vyriausybės yra visiš- 
kai logiškas taikinys tautų žaidime. Kadangi vyriausybės didžia 
dalimi sąlygoja valstybių tarptautinę veiklą ir orientaciją ir ka- 
dangi pokyčiai vyriausybėje (net ir dėl grynai vidinių aplinky- 
bių) gali sukelti pokyčius tarptautinėje elgsenoje, nenuostabu, 
kad valstybės kišasi į viena kitos vidaus politiką. Pagalvokite, 
pavyzdžiui, apie vyriausybės pasikeitimo Irane 1979 metais pa- 
sekmes Jungtinėms Valstijoms. Tokių įsikišimų stilius ir efekty- 
vumas priklauso nuo daugybės veiksnių, tarp kurių nepaskuti- 
nę vietą užima konkrečios valstybės vidaus politikos stabilu- 
mas. Amerikiečių ir sovietų interesas trukdyti ideologiškai an- 
tagonistinių vyriausybių kūrimuisi jų įtakos sferose atskleidžia 
tokių įsikišimų motyvus. O ketvirtajame dešimtmetyje nepavy- 
kęs sutrukdymas Hitleriui suteikė pastarajam ilgalaikę legiti- 
mumo atmosferą. 

JAV veiksmai prieš Fidelio Castro vyriausybę pateikia įmano- 
mų kišimosi metodų pavyzdžių spektrą“. Spektro pradžioje - to- 
kie veiksmai kaip propaganda prieš organizuojančią ideologiją, 
opozicinių grupių aprūpinimas lėšomis, įranga ir atsisakymas 
pripažinti. Viduryje - tokie veiksmai kaip ginkluoti maištai, pa- 
sikėsinimai nužudyti ir išorinio ekonominio spaudimo panau- 
dojimas, kad pamintų pasitikėjimą vyriausybe šalies viduje. Spek- 
tro pabaigoje — invazijų rėmimas ir tiesioginė karinių pajėgų 
intervencija. Kai įsiveržianti valstybė yra didžioji galybė, o jos 
taikinys - maža valstybė, pirmosios sunaudoti santykinai maži 
resursai gali turėti didelį poveikį mažajai valstybei. Nesunku 
įsivaizduoti situaciją, kai iš išorės gaunama parama viršija ma- 
žos valstybės vidinius resursus: amerikiečių parama Izraeliui ir 
sovietinė - Kubai pasiekė keleto šimtų dolerių vienam gyvento- 
jui per metus lygį. Kaip rodo šie pavyzdžiai, intervencija gali 
atrodyti kaip pagalba draugiškai vyriausybei, kuri kovoja su 
vidine arba užsienio opozicija, arba vidinės ir užsienio opozici- 
jos kombinacija. Sovietinė ir Kubos pagalba Angolai aštuntojo 
dešimtmečio pabaigoje ir Britanijos pagalba Omanui ir Mozam- 
bikui taip pat iliustruoja šį požiūrį. 

Kadangi visi šie intervencijos į kitos valstybės reikalus atve- 
jai galimi ir kadangi motyvai jiems yra stiprūs, o galimybės — 
viliojančios, tai toks vyriausybės ir valstybės junginys, kuris sėk- 
mingai veikia tarptautiniu lygiu, dažnai yra perkeliamas į šalies 
vidaus politiką. Jei vyriausybė yra užpuolama užsienio šalies 
vykstant vidaus politiniam procesui, ji gali teisėtai savo gyny- 
bos poreikį interpretuoti kaip nacionalinio saugumo problemą. 
Aišku, nėra paprasta nubrėžti liniją tarp netiesioginės užsienio 
intervencijos ir teisėtos vidaus politinės kovos. Geras šios dile- 
mos pavyzdys - komunistų padėtis Jungtinėse Valstijose Šaltojo 
karo metais. Ar Amerikos komunistai turėjo būti laikomi Sovie- 
tų Sąjungos agentais ir dėl to turėjo kilti nacionalinio saugumo 
problema, ar tai buvo teisėta demokratinės politikos šalies vidu- 

je apraiška, kuriai neturi būti taikoma prievarta? Sovietų Sąjun- 
ga negalėjo įtakoti ar skatinti tokio individų apsisprendimo, ne- 
paisant to, ar ji skyrė jiems lėšų, ar ne. Bent jau iki devintojo 
dešimtmečio ideologinės krizės vien pats Sovietų Sąjungos eg- 
zistavimas veikė kaip stimuliatorius ir inspiratorius tiems, kurie 
pritarė jos ideologijai. Panašiai ir Jungtinių Valstijų egzistavimo 
faktas skatino disidentus Sovietų Sąjungoje. Didelėse, politiškai 
stabiliose valstybėse vyriausybė neturėtų jaustis per daug ne- 
saugi dėl tokių sąsajų. Tačiau valstybėse, kur vyriausybės insti- 
tucijos turi tik negilias šaknis visuomenėje, šis klausimas gali 
būti labai svarbus. 

Problema nacionaliniam saugumui yra ta, kad vyriausybės 
gali lengvai išnaudoti ryšį tarp savo saugumo ir valstybės sau- 
gumo, kad padidintų savo įtaką šalies vidaus politikai. Galima 
teigti, kad vyriausybės, be valstybės interesų, kuriems jos atsto- 
vauja, turi ir savo interesų (tiek organizacinių, tiek individua- 
lių). Perkeldamos apeliavimą į nacionalinio saugumo užtikrini- 
mą vidaus politikoje, vyriausybės gali padidinti savo galią vi- 
daus oponentams. Pagrindinė politinė nacionalinio saugumo 
funkcija yra jėgos naudojimo pateisinimas. Jėgos naudojimas yra 
labiau teisėtas tarptautiniu negu šalies vidaus lygmeniu, tačiau 
jei gali būti pateikiamas nacionalinio saugumo užtikrinimo ar- 
gumentas, tai jėgos naudojimas vidaus politikos kontekste tam- 
pa labiau legitiminis. 

Jei vidinis saugumas gali būti nuolat įtrauktas į nacionalinį 
saugumą, tai vyriausybė gali ginti save naudodama visą polici- 
nės valstybės aparatą, kaip buvo Stalino Sovietų Sąjungoje, Ce- 
aucescu Rumunijoje ir apartheido Pietų Afrikoje. Žinoma, tokia 
sąsaja visai nebūtinai reiškia negarbingus dalies vyriausybės ke- 
tinimus, nors gali būti ir taip. Akivaizdu, kad visų valstybių 
vidaus politikoje egzistuoja reikšmingos nacionaliniam saugu- 
mui problemos, ir tai sukelia periodiškus susidūrimus dėl tinka- 
mo tokių institucijų kaip MI5 ir CŽV vaidmens ir struktūros net 

ir stabiliose demokratijose. Politinio vienos valstybės kišimosi į 
kitos valstybės vidaus reikalus atvejų, kurie iliustruoja šį intere- 
są, yra tiek daug, kad nereikia net minėti. Tačiau iš bendrų 
interesų išplaukiantis legitimumas dar nepateisina kiekvieno at- 
vejo. Vyriausybėms egzistuoja didelė pagunda apeliuoti į nacio- 
nalinį saugumą savo pačių gynybai, identifikuojant politinę opo- 
ziciją šalies viduje su kokios nors užsienio valstybės politika. Ši 
pagunda turėtų būti ypač stipri vyriausybėms, kurios yra sil- 
pnai įsitvirtinusios vidaus politikos aplinkoje ir dėl to susiduria 
su stipria ir dažnai nemalonia opozicija. 

Ši problema būdinga suverenių valstybių sistemai, ypač nuo 
tada, kai teritorinių užgrobimų teisėtumo mažėjimas nukreipė 
pastangas į tarpusavio priklausomybių kontroliavimą. Tokia kon- 
trolė iškelia vidinių-tarptautinių reikalų sąryšių svarbą ir taip 
sužadina vyriausybėms nepertraukiamą domėjimąsi viena kitos 
vidaus reikalais“. Kadangi mes negalime išvengti šių sąryšių, 
tai viena iš išeičių, mažinant nenaudingą jų poveikį saugumo 
analizei, yra valstybių tipų išskyrimas pagal jų vidaus instituci- 
nio stabilumo lygį arba, kitaip tariant, jų sociopolitinio vyriau- 
sybės ir visuomenės integralumo lygį. Būtent apie šį veiksnį ir 
sukasi didžioji atsakymo į klausimą - iš valstybės išorės ar iš jos 
vidaus kyla pagrindinė grėsmė vyriausybei — dalis. Aš grįšiu 
prie šio klausimo paskutiniame šio skyriaus poskyryje. 


Valstybės fizinė baze 


Valstybės fizinė bazė apima gyventojus ir teritoriją, įskaitant 
visus jos ribose esančius gamtinius resursus ir žmogaus sukur- 
tas gėrybes. Tai yra pats konkrečiausias iš visų trijų modelio 
komponentų ir lengviausiai nagrinėjamas kaip saugumo objek- 
tas. Dėl savo santykinai konkretaus charakterio fizinė bazė taip 
pat yra sritis, kurioje valstybės turi daugiausia panašumų sau- 
gumo požiūriu. Priešingai valstybės idėjoms ir institucijoms, pa- 
grindinė teritorijos ir gyventojų, kaip saugumo objektų, kokybė 

nedaug skiriasi atskirose valstybėse. Nors atskirų valstybių gy- 
ventojai ir teritorija labai skiriasi gausumu bei dydžiu, pavida- 
lu, išsivystymo lygiu ir resursais, tačiau grėsmės valstybės fizi- 
nei bazei yra panašios visose valstybėse dėl panašios objektų 
fizinės kokybės. Grėsmės fiziniams objektams yra neišvengia- 
mai atviresnės ir akivaizdesnės užgrobimo arba žalos padary- 
mo prasme negu grėsmės tokiems amorfiškesniems objektams 
kaip idėjos ir institucijos. 

Kadangi valstybė turi daugiau ar mažiau tiksliai apibrėžtą 
teritoriją, grėsmės fizinei bazei gali būti apibrėžtos gana tiksliai. 
Valstybė paprastai skelbia tam tikrą teritoriją sava, ir ši preten- 
Zija gali būti pripažįstama kitų valstybių arba ne. Teoriškai nėra 
būtino ryšio tarp bet kurios valstybės ir konkrečios teritorijos, 
kitaip tariant — valstybės ribas lemia tiktai kitų valstybių suge- 
bėjimas išlaikyti savo teritorijas. Galingos valstybės, tokios kaip 
Rusija ir Vokietija, galėjo plėsti savo teritorijas ir plėtė į tokias 
silpnai apsaugotas sritis kaip Lenkija. Netgi tautinėse valstybė- 
se, kur galima tikėtis rasti „savą“ teritoriją, apibrėžtą pagal te- 
ritorinį tautos apsigyvenimo centrą, nėra ilgalaikio ribų nustaty- 
mo dėl migracijos ir užkariavimų. Vokietijos atvejis ir Leben- 
sraum klausimas nuo 1870 iki 1945 metų yra dramatiškiausias 
dabartinis santykių tarp tautinės valstybės ir teritorijos nepasto- 
vumo pavyzdys, tačiau dauguma šalių turi galvoje „didesnį“ 
savo teritorinį įvaizdį. Valstybės teritorija yra linkusi būti tiks- 
liai fiksuota bet kuriame laiko taške (nors nedideli dviprasmiš- 
kumai yra gana įprasti), tačiau ji nėra nekintanti istoriškai. 

Aišku, būtų gerai, jei valstybės sienų lankstumu, atėjusiu iš 
praeities, nebūtų vadovaujamasi ateityje. Jungtinių Tautų įkūri- 
mas, kartu su situacija, kai didžioji dauguma prieinamos terito- 
rijos yra užimta valstybių, kurios beveik visos pripažįsta viena 
kitą, sukūrė beprecedentinio teritorinio stabilumo situaciją. Iš 
tikrųjų abipusis teritorinių ribų pripažinimas yra šiandieninės 
tarptautinės visuomenės pagrindas. Visai gali būti, jog teritorinis 

nestabilumas yra nesubrendusių politinių sistemų bruožas, ir 
kai valstybė jau turi ilgesnę istoriją, ji pradeda identifikuoti save 
su nuolat ir gana tiksliai apibrėžta teritorija. Tokios senos vals- 
tybės kaip Prancūzija yra neabejotinai stipriai prisirišusios prie 
apibrėžtos nacionalinės teritorijos, kuri yra neatskiriamai susiju- 
si su prancūzų valstybės istorija. Jos sumažinimas būtų nepri- 
imtinas, ką parodė Elzaso ir Lotaringijos atvejis, tuo tarpu stip- 
raus vietinio imperatyvo plėstis už dabartinių sienų ribų nėra. 
Ši situacija ryškiai kontrastuoja su daugumos tokių naujų šalių 
kaip Somalis, Libija, Izraelis, Bolivija ir Irakas situacija, kur stip- 
rus vidinis spaudimas teritorinei ekspansijai periodiškai susi- 
kerta su JT sistemos normomis. 

Valstybės teritorijai gali grėsti ir kitų valstybių vykdomas 
užgrobimas (Somalio keliamas pavojus Etiopijai ir Kenijai), ir 
vidiniai atsiskyrimo judėjimai (tamilai Šri Lankoje). Atsiskyri- 
mo šalininkai gali norėti atskiros valstybės arba įkurti atskirą 
savo valstybę (ibosai Nigerijoje), arba susijungti su kita vals- 
tybe (respublikonai Šiaurės Airijoje). Atsiskyrimo judėjimai 
duoda daugybę progų užsienio intervencijai, ir jie retai atsiran- 
da nesuteikdami šiek tiek nacionalinio saugumo šalies vidaus 
politikai. Teritoriniai praradimai nebūtinai (paprastai taip ir ne- 
atsitinka) gresia valstybei jos sunykimu. Vokietija, Pakistanas, 
Meksika ir Lenkija prarado dideles savo teritorijų dalis, bet tai 
nenutraukė valstybės istorinio tęstinumo. Nors valstybės visa- 
da kovos su bet kokiais pasikėsinimais į jų teritorinį inte- 
gralumą, kai kurios teritorijos dalys yra akivaizdžiai vertinges- 
nės už kitas. Ši vertė gali atsirasti dėl resursų (Irano ir Irako 
ginčijamos naftos teritorijos), dėl susisiekimo galimybės užtik- 
rinimo (Lenkijos koridorius), dėl priežasčių, kylančių iš oku- 
pantų istorinių tradicijų ar kultūrinio identiškumo (Elzasas ir 
Lotaringija), dėl simbolinių priežasčių (Berlynas), dėl strategi- 
nių priežasčių (Gibraltaras) arba dėl įvairių šių priežasčių kom- 
binacijų (Folklendų-Malvinų-salos, Kašmyras, keturios šiaurinės 

Japonijos salos). Tokia teritorija turės daug didesnį prioritetą 
kaip saugumo objektas, o kai kurios teritorijos turės labai 
žemą prioritetą. Indija akivaizdžiai teikia žemesnį prioritetą to- 
limoms kalnuotoms teritorijoms, užgrobtoms Kinijos 1962 me- 
tais, negu ginčui su Pakistanu dėl Kašmyro. Rusija, parduoda- 
ma Aliaską Jungtinėms Valstijoms 1867 metais, parodė, ko ge- 
ro, žemiausią nacionalinės identifikacijos su teritorija lygį. Kon- 
krečios teritorijos vertė gali pakilti ar nukristi dėl technologi- 
nės, strateginės ar ekonominės aplinkos pokyčių arba dėl naujų 
resursų atradimo. Valstybės, valdančios tarptautinės strateginės 
reikšmės teritorijas (Turkija, Egiptas, Panama), gali greitai įsi- 
tikinti, kad tai yra grėsmės šaltinis, nes tokios teritorijos skati- 
na intervenciją arba užpuolimą. 

Teritorijai taip pat gali kilti žalos padarymo arba užgrobimo 
grėsmė. Jei „teritorija“ yra suprantama plačiąja nacionalinės nuo- 
savybės prasme (neįskaitant gyventojų), tai aišku, kad tokios 
politikos kaip atgrasinimas ir diktatas (compellence) iš dalies vei- 
kia per grėsmes teritorijoms. Jungtinės Valstijos ir Sovietų Są- 
junga varžė viena kitos elgesį ne per teritorijos aneksijos grės- 
mę, bet per grėsmę padaryti didžiulę žalą viena kitos fizinei 
nuosavybei. Šiaurės Vietnamo bombardavimas dalinai buvo ame- 
rikiečių bandymas žalojant teritoriją priversti šiaurės vietnamie- 
čius elgtis kitaip; Izraelis taip pat naudojo panašius grasinimus 
savo priešų arabų atžvilgiu. Šiuo požiūriu grėsmės teritorijai 
yra ir grėsmės gyventojams, kadangi paprastai teritorija ir gy- 
ventojai yra taip susiję, kad neįmanoma pažeisti vieno, nepažei- 
dus kito. Nors teritorija gali būti aneksuota ir be gyventojų, kaip 
atsitiko, kai vokiečiai masiškai emigravo į Vakarus Antrojo pa- 
saulinio karo pabaigoje, tačiau aneksavimo ir žalos padarymo 
grėsmės paprastai yra nukreiptos ir į gyventojus, ir į teritoriją. 
Branduolinis atgrasinimas veikia ne tik todėl, kad yra grasina- 
ma sunkiai įgytoms materialinėms tautos vertybėms, bet dar ir 
todėl, kad patys gyventojai tampa sunaikinimo įkaitais. 

Kitokia ir kartu sudėtingesnė grėsmė gyventojams gali kilti 
dėl žmonių migracijos. Ši grėsmė pirmiausia veikia visuomenės 
lygmeniu, ypač kai atvykstantys gyventojai yra kitos kultūrinės 
ar etninės šeimos negu vietiniai gyventojai. Taip pat ji gali veikti 
ir ekonominiame bei aplinkosaugos sektoriuose, jei atvykėliai 
perkrauna trapią aplinką arba varžosi dėl ribotų resursų, kaip 
tai yra besiribojančiose su dykumomis žemėse. Žiūrint iš istori- 
nės perspektyvos, beveik visos tautos yra kosmopolitinio miši- 
nio produktai ir dabartinė jų būklė yra ankstesnių migracijų 
produktas. Dauguma dabartinių valstybių Vakarų pusrutulyje 
pasiskolino didžiąją dalį savo formos ir visuomenės iš nesenos 
(o daugeliu atvejų vis dar tebevykstančios) imigracijos. Tačiau 
imigracija gali būti vertinama ir kaip grėsmė, ir kaip malonė. 
Laikui bėgant, ji gali pakeisti „tautos“ sąvokos turinį ir tuo iš 
naujo apibrėžti valstybės idėją. Netgi tokia svetinga šalis kaip 
Jungtinės Valstijos devyniolikto amžiaus pabaigoje išleido imig- 
raciją iš Azijos ribojančius įstatymus (užtat, atrodo, japonai da- 
bar atsigriebė, jeigu palyginsime amerikiečių poliglotinį charak- 
terį su nuostabiu japonų homogeniškumu). Proporcingai maža 
imigracija gali sukelti vietinę baimę dėl kultūrinio ir etninio gry- 
numo. Rasizmas, ką visur pajuto imigrantai, yra plačiai paplitęs 
ir politiškai stiprus jausmas. Etninis ir kultūrinis parapijietišku- 
mas (parochialisni) visur yra stipresnė už kosmopolitizmą politi- 
nė jėga. 

Iki tam tikros ribos protestai prieš kitos spalvos ar kultūros 
imigrantus gali būti atmetami kaip mažumos fanatizmas. Baimę 
būti nustelbtiems užsieniečių yra lengva pateikti kaip politinio 
saugumo klausimą ne vien todėl, kad istorijoje pasitaikė tiek 
daug tokių atvejų. Scenarijus gali varijuoti nuo tasmanų ir hu- 
tentotų sunaikinimo ir indėnų tautų numalšinimo Šiaurės ir Pie- 
tų Amerikoje iki nuolatinės Lotynų Amerikos gyventojų imigra- 
cijos į Jungtines Valstijas. Ironiška, tačiau kultūrinis ir etninis 
vietinių gyventojų užstelbimas dažnai Žiauriausiai veikia dau- 

giatautėse valstybėse (ir dažnai su vyriausybės parama). Estai, 
latviai ir lietuviai jaučia grėsmę dėl rusų imigracijos, pendžabiai 
kolonizuoja Baludžistaną, kinai tą patį daro Tibete, brazilai, eks- 
ploatuodami Amazonės išteklius, žudo indėnų gentis, irakiečiai 
naikina arba iškeldina kurdus. Šis sąrašas lengvai gali būti to- 
liau tęsiamas. Netgi iš imigrantų sudarytame Izraelyje bendra- 
tikiai yra padalyti į aškenazius ir sefardus*', pusiausvyra tarp 
kurių labai veikia Izraelio visuomenę ir politiką". Tokia migra- 
cija gali būti laikoma dirbtinės tautos valstybės kūrimo proceso 
dalimi, tačiau ji taip pat gali susilpninti vyriausybės-visuome- 
nės-teritorijos junginį ir sukelti atsiskyrimo judėjimus. 
Teoriškai tarptautinę migraciją valstybė gali kontroliuoti griež- 
tindama imigracijos taisykles, tačiau praktikoje mažai valstybių 
gali apsaugoti savo sienas nuo ryžtingų atvykėlių. Potencialas 
tolesniam Žmonių judėjimui yra didelis, ir akstinas tam kyla, kai 
atsiranda dideli gyvenimo kokybės skirtumai skirtingose valsty- 
bėse. Skirtumas tarp politinių pabėgėlių ir ekonominių migran- 
tų jau dabar tapo problema tarp Rytų ir Vakarų Europos bei 
tarp Vietnamo ir daugumos Rytų Azijos šalių. Japonai bijo kinų 
pabėgėlių antplūdžio, kaip griežtos linijos komunistų įsigalėji- 
mo po 1980 m. liepos mėnesio. Indija jau patyrė didžiulį benga- 
lų antplūdį dėl pilietinio karo, ir taip vėl gali atsitikti, jei netgi 
gana nedidelis jūros lygio pakilimas pradės tvindyti Banglade- 
šą. Amerikiečiai nesugebėjo sustabdyti Lotynų Amerikos šalių 
gyventojų antplūdžio, ir dėl to didelėse šalies dalyse neabejoti- 
nai formuojasi dvikalbė kultūra. Migracijos spaudimas daro šią 
problemą vis aktualesne saugumo (ypač turtingesniųjų valsty- 
bių) užtikrinimo darbotvarkės dalimi. Kadangi viltis sumažinti 
išsivystymo atotrūkį silpnėja, tai vis daugiau ir daugiau Žmonių 


* Aškenaziai ir sefardai yra žydai, kurie persikėlė gyventi į Izraelį iš 
užsienio. Aškenaziai yra išeiviai iš Vidurio ir Rytų Europos, Amerikos, Pietų 
Afrikos ir Australijos. Sefardai - tai išeiviai iš Vakarų ir Pietų Europos, Turki- 
jos. Spec. red. pastaba. 

skurdžiose, blogai valdomose, stagnacijos apimtose ir/arba rep- 
resinėse valstybėse gauna akstiną ieškoti geresnio gyvenimo iš- 
sivysčiusiuose kraštuose. Ar migrantai bus priimti dėl jų galimo 
indėlio į šalies ekonomiką ir kultūrą, ar atmesti kaip grėsmė 
nacionaliniam identitetui, priklausys nuo daugybės vietinių są- 
lygų. Tačiau galima lažintis, kad susijusios su migracija grėsmės 
visuomenei užims svarbią vietą nacionalinio saugumo dieno- 
tvarkėje artimiausioje ateityje. 

Kadangi valstybė pirmiausia remiasi savo fizine baze, tai te- 
ritorijos ir gyventojų apsauga yra laikoma fundamentaliu nacio- 
nalinio saugumo interesu, nors kartais jos gali būti didele dalimi 
paaukotos tam, kad išsaugotų kitus du valstybės komponentus. 
Milžiniški Sovietų Sąjungos nuostoliai Antrajame pasauliniame 
kare, Irano ir Irako nuostoliai Persijos įlankos kare iliustruoja šį 
mainų tipą. Jie parodo niūrą atgrasymo aritmetiką, kurioje da- 
roma prielaida apie priešininkui „nepriimtiną žalą“. Turint ome- 
ny socialinę valstybės prigimtį, progresyvus jos fizinės bazės 
sunaikinimas tam tikru momentu efektyviai sunaikins ir visas 
su ja susijusias vertybes. Vis dėlto labai žymi žala fizinei bazei 
gali būti patirta nestatant institucijų ar valstybės idėjos į pavojų. 
Šis argumentas siejasi su pirmame skyriuje išsakytu argumentu, 
kad egzistuoja individualaus saugumo ir nacionalinio saugumo 
disharmonija. Jis taip pat susijęs su anksčiau išdėstytais argu- 
mentais, kad valstybės idėjai grėsmę galima sukelti arba sunai- 
kinus individus, kurie nešioja savyje tą idėją, arba pakeitus in- 
dividų nuomonę, koks turi būti šios idėjos turinys. 

Baigiant šį poskyrį, reikia paminėti keletą anomalijų, kylan- 
čių dėl fizinės bazės kaip saugumo objekto. Nors šiaip įprasta, 
kad valstybė apima apibrėžtą teritoriją ir gyventojus, tačiau daž- 
nai egzistuoja dviprasmiškumai. Daug sienų yra blogai nustaty- 
tos arba aktyviai ginčijamos (tarp Indijos ir Kinijos, Japonijos ir 
Sovietų Sąjungos, Argentinos ir Čilės, ir daugelio kitų)“. Neseni 
jūrų sienų praplėtimai dar labiau sukomplikavo šią problemą'!. 

Pripažinti jūrų sienų ginčai paprastai būna ne tokie karšti kaip 
bendrai pripažintų sausumos sienų pažeidimai ir gali įgauti be- 
veik amžiną netikrumo statusą, kaip yra su Senkaku (Tiao Yu 
Tai) salomis, kurios yra ginčijamos tarp Taivanio, Japonijos ir 
Kinijos**. Rimtesnė anomalija kyla, kai valstybės savo saugumą 
sieja su teritorija ir gyventojais, kurie nėra jų kontrolėje. Tai gali 
atsitikti dėl tautiečių, gyvenančių už tautinės valstybės ribų (Su- 
detų vokiečiai, graikai ir turkai Kipre), arba dėl to, kad iš vals- 
tybės buvo atimta teritorija, kurią ji laiko ypač svarbia savo na- 
cionaliniam interesui (Bolivijos išėjimas prie jūros, aneksuotas 
Čilės 1880 m.). Tokiais atvejais fizinės bazės saugumo dimensija 
įgyja kitokią kokybę negu interesas saugoti jau įgytas teritorijas. 


Išvados: silpnos ir stiprios valstybės 


Kokias išvadas galima padaryti apie valstybę kaip saugumo ob- 
jektą iš pateiktos trijų jos komponentų apžvalgos? Akivaizdžiau- 
sia išvada siejasi su viena iš ankstesnių pastabų, kad valstybės, 
kaip ir vaisiai, nepaisant jų fundamentalių panašumų, yra labai 
skirtingos. Kiekvienas iš trijų komponentų pasireiškia įvairiau- 
siais pavidalais. Juos sujungę, gauname didžiulę valstybės kon- 
stravimo kombinacijų daugybę. Dėl šios įvairovės nacionalinio 
saugumo problema skirtingose valstybėse įgauna skirtingą po- 
būdį. Visos valstybės yra pažeidžiamos karinių ir žalos aplinkai 
grėsmių. Beveik visos yra atviros ekonominėms grėsmėms, ir 
daugelis taip pat kenčia nuo pagrindinių politinių ir visuomeni- 
nių nesaugumų. Skirtingi valstybės komponentai yra pažeidžia- 
mi skirtingų grėsmių rūšių, ir tai nacionalinį saugumą padaro 
multidimensine problema, ne vien tik karinės gynybos reikalu. 
Valstybės idėjai, jos institucijoms ir netgi jos teritorijai gali kilti 
grėsmė tiek ir iš manipuliavimo idėjomis, tiek dėl disponavimo 
karine galia. Kadangi remiančios valstybę idėjos evoliucionuoja, 
tai jų saugumo problemą yra ne tik sunku išspręsti, bet galbūt 
netgi tiksliai apibrėžti. Tokia valstybių, kaip saugumo objektų, 

įvairovė patvirtina jau įvade išsakytą argumentą, kad neįmano- 
ma suformuluoti universalaus nacionalinio saugumo apibrėži- 
mo. Saugumo koncepcija gali būti išdėstyta bendrąja prasme, 
tačiau specifinę formą ji įgauna tik konkrečiais atvejais. Idealiu 
atveju teorinė ir atskirų atvejų tyrimo veikla turi informuoti ir 
papildyti viena kitą. 

Jei nacionalinio saugumo problemų įvairovė yra akivaizdžiau- 
sia šio valstybės tyrimo išvada, tai čia svarbiausia yra sugebėji- 
mas gausybę unikalių atvejų suklasifikuoti į atskirų tipų spek- 
trą. Nepaisant Waltzo argumentų, apibūdinančių valstybes kaip 
sistemos „elementus““, valstybės skiriasi ne vien tik statusu, ku- 
rį sąlygoja jų galia. Jos taip pat skiriasi savo sociopolitinio inte- 
gralumo laipsniu, kuris yra esmingiausias jų kaip valstybių ka- 
tegorijai priklausančių reiškinių apibūdinimas. Čia naudojamo 
platesnio valstybės apibrėžimo požiūriu ta valstybė, kurios idė- 
ja ir institucijos yra silpnos, yra mažiau valstybė negu ta, kurios 
idėjos ir institucijos yra stiprios. Silpnų ir stiprių valstybių iš- 
skyrimas yra esminis bet kokios nacionalinio saugumo analizės 
elementas. Paprastumo dėlei vartosiu tokias sąvokas: silpnos ar 
stiprios valstybės (states) - tai sąvokos, kurios atspindi valstybės 
sociopolitinio integralumo laipsnį; silpnos ar stiprios galybės (po- 
wers) - tai sąvokos, kurios atspindi tradicinį valstybių skirstymą 
pagal karines ir ekonomines jų galimybes, lyginant jas tarpusa- 
vyje. Tokia sąvokų vartosena skiriasi nuo tos, kuri naudojama 
anksčiau minėtoje literatūroje, kur terminas „valstybė“ reiškia 
valdymo institucijas, o terminas „silpna valstybė“ reiškia tokias 
vyriausybes, kurios yra labai suvaržytos, 0/arba jų santykiai su 
savo visuomenėmis yra plačiai struktūruoti“. 

Valstybės kaip valstybės stiprumas nei priklauso nuo jos ga- 
lios, nei kaip nors koreliuojasi su ja. Tokios silpnos galybės, kaip 
Austrija, Nyderlandai, Norvegija ir Singapūras, yra stiprios vals- 
tybės, tuo tarpu tokios gana reikšmingos galybės, kaip Argenti- 
na, Brazilija, Nigerija, Indonezija ir Pakistanas, yra silpnos kaip 

valstybės. Netgi pagrindinės galybės kaip Kinija ir Sovietų Są- 
junga kaip valstybės turi rimtų silpnybių. Sovietų Sąjungai ne- 
pasisekė panardinti savo daugybės tautybių į visus jungiantį 
ideologinį identitetą, ir devintojo dešimtmečio pabaigoje tiek ji, 
tiek Kinija susiduria su vis didėjančia krize dėl to, kaip interpre- 
tuoti jų organizuojančią ideologiją. Abi valstybės yra priverstos 
išlaikyti didžiulius vidaus saugumo aparatus. Daug veiksnių 
paaiškina, kodėl vienos valstybės yra stipresnės už kitas kaip 
valstybės. Stiprios valstybės egzistavimas gali paprasčiausiai at- 
spindėti ilgą istoriją, per kurią valstybė turėjo laiko konsoliduo- 
tis ir subręsti. Prancūzija ir Britanija akivaizdžiai vystėsi šiuo 
keliu. Stipri valstybė gali gauti naudos gerai sutapdama su labai 
išsivysčiusia tauta (Japonijos atvejis). 

Daug silpnų valstybių (tačiau ne visos) yra Trečiajame pa- 
saulyje, jos atsirado dėl dekolonizacijos. Dekolonizacijos proce- 
sas sukūrė daugybę naujų europinio pavyzdžio teritorinių vals- 
tybių. Tačiau dažniausiai nebuvo nei kreipiamas dėmesys į eg- 
zistuojančias kultūrines ir etnines ribas, nei sukurta naujų tautų. 
Ryški nacionalizmo banga, lydėjusi dekolonizaciją, buvo ne po- 
zityvi atitinkamų kultūrinių grupių vienybės išraiška, bet ben- 
dras negatyvus priešiškumas okupavusiems užsieniečiams. Kse- 
nofobijos saitai nutrūko, kai tik atlėgo nepriklausomybės eufo- 
rija, palikdami gyventojus savavališkai suskirstytus į postkolo- 
nijines valstybes, neturinčias jokių stiprių politinių pagrindų, 
išskyrus patį savo egzistavimo faktą ir tarptautinės bendrijos 
pripažinimą. Daugumos Trečiojo pasaulio vyriausybių pavel- 
das buvo valstybė be tautos arba dar blogiau - valstybė su dau- 
geliu tautų“. Šis paveldas, taip pat ne visai pritaikytų prie su- 
dėtingų ekonominių ir politinių santykių visuomenių egzistavi- 
mas apibrėžia didžiąją silpnų Trečiojo pasaulio valstybių pro- 
blemų dalį. 

Kadangi jos vis dar yra ankstyvoje pastangų konsoliduoti 
save kaip tautines valstybes stadijoje, vidinis smurtas tokiose 

valstybėse yra endeminis reiškinys. Prievarta tomis aplinkybė- 
mis turbūt yra pagrindinis valstybinės centrinės valdžios įgiji- 
mo požymis ir kartu politinio nuosmukio simptomas*. Jei šios 
naujosios valstybės seka Europos valstybių konsolidacijos mo- 
deliu, tai valstybės kūrimas turbūt sukels daug smurto tiek vi- 
duje, tiek išorėje. Silpnos valstybės gali atsidurti tokių istorinių 
ekonominio vystymosi ir politinės galios modelių spąstuose, ku- 
rie joms reikš nuolatinį atsilikimą, politinį silpnumą ir užblo- 
kuotą galimybę sukaupti tokius ekonominius ir politinius resur- 
sus, kurių būtinai reikia, norint sukurti stipresnę valstybę. Loty- 
nų Amerikos valstybių ir Jungtinių Valstijų santykiai dažnai yra 
charakterizuojami būtent taip, todėl priklausomybinė (dependen- 
cia) mokykla tarptautinių santykių teorijoje kaip tik bandė ak- 
centuoti išorinių faktorių vaidmenį kuriant ir išlaikant silpnas 
valstybes. 

Kad ir kokios būtų silpnų valstybių egzistavimo priežastys, 
principinis skiriamasis jų bruožas yra didžiulis vyriausybių su- 
sirūpinimas šalies viduje kylančiomis grėsmėmis vyriausybės 
saugumui; kitaip tariant - silpnos valstybės arba neturi, arba 
joms nepasisekė sukurti vidinio politinio ir visuomeninio kon- 
sensuso, kuris būtų pakankamai stiprus, kad pašalintų jėgos 
naudojimą plačiu mastu, kaip pagrindinį ir nuolatinį valstybės 
vidaus politinio gyvenimo elementą. Šis indikatorius siejasi su 
ankstesniame skyriuje nagrinėta vidine saugumo dimensija vals- 
tybės ir jos piliečių santykiuose. Jis vėl iškelia keblią problemą — 
kaip nustatyti jėgos naudojimo valstybės viduje lygio ribas, nes 
net stipriausioms valstybėms reikia panaudoti šiek tiek prievar- 
tos prieš nusikaltėlius, smurtą naudojančius disidentus ir užsie- 
nio agentus. 

Bandant moksliškai taikyti sociopolitinio integralumo kinta- 
mąjį, kyla ta pati problema kaip ir bandant taikyti galios są- 
voką, būtent - kiekybinio mato trūkumas. Idealiu atveju abiem 
sąvokoms reikalingi tikslūs ir objektyvūs matai ne tik tam, kad 

išskleistų valstybių spektrą, bet ir tam, kad užtikrintų hipote- 
zių dėl skirtumų patikrinimo galimybę. Tokių matų nebuvimas 
užkerta kelią abiejų sąvokų galimybėms, tačiau vis dėlto ne- 
sutrukdo joms būti naudingoms analizei. Abi sąvokos taikomos 
kasdieniame gyvenime. Jos atskleidžia skirtumus, kurie yra pa- 
kankamai dideli, akivaizdūs ir reikšmingi. Vargu ar kas gin- 
čys teiginį, kad tarp valstybių egzistuoja didžiuliai ir reikšmingi 
skirtumai tiek galios, tiek sociopolitinio integralumo požiūriu. 
Nekels didelių abejonių ir tuo paremtas paviršutiniškas vals- 
tybių skirstymas į kategorijas. Kas ginčys, kad JAV yra galin- 
gesnė už Prancūziją arba kad Prancūzija yra labiau sutelkta ne- 
gu Šri Lanka? Tačiau kai prieinama iki subtilesnio skirstymo, 
viskas iš karto komplikuojasi. Kas gali pasakyti, ar Prancūzija 
yra galingesnė negu Kinija arba Italija yra labiau sutelkta ne- 
gu Ispanija? 

Nė vienas indikatorius adekvačiai nenustato skirtumo tarp 
silpnų ir stiprių valstybių. Čia pateikiamas sąrašas išvardija ap- 
linkybių rūšis, kurias galima tikėtis rasti silpnose valstybėse (su 
keletu dabartinių pavyzdžių), o bent vienos iš jų egzistavimas 
konkrečioje valstybėje turėtų kelti abejonę, ar ši valstybė gali 
būti vertinama kaip stipri: 

1. Aukštas politinės privartos naudojimo lygis (Afganistanas, 
Kambodža, Izraelis, Šri Lanka, Pietų Afrika, Etiopija). 

2. Žymus politinės policijos vaidmuo kasdieniniame piliečių 
gyvenime (Sovietų Sąjunga, Rumunija, Kinija, Irakas, Šiaurės 
Korėja). 

3. Plataus masto konfliktas dėl to, kokia ideologija turi būti 
naudojama valstybės organizavimui (Peru, Salvadoras, Lenkija, 
Afganistanas). 

4. Aiškaus nacionalinio identiteto nebuvimas arba kelių na- 
cionalinių identitetų konkurencija valstybės viduje (Nigerija, Etio- 
pija, Sudanas, Turkija, Pietų Afrika, Jugoslavija, Sovietų Sąjun- 
ga, Šri Lanka). 

5. Aiškios ir matomos politinės valdžios hierarchijos nebuvi- 
mas (Libanas, Sudanas, Čadas, Uganda, vis labiau tai pastebima 
Jugoslavijoje). 

6. Stipri valstybinė visuomenės informavimo priemonių kon- 
trolė (Nikaragva iki 1990 metų, Kinija, Iranas, Rytų Vokietija iki 
1989 metų). 

Kai valstybė yra stipri, nacionalinis saugumas gali būti su- 
prantamas pirmiausia kaip valstybės komponentų apsaugos 
nuo išorinės grėsmės ar įsikišimo užtikrinimas. Valstybės idė- 
ja, jos institucijos ir teritorija bus aiškiai apibrėžtos ir stabilios. 
Egzistuos pripažinti valdžios reguliavimo, pasikeitimo ir per- 
davimo mechanizmai, ir jie turės pakankamą pagrindą, kad ne- 
kiltų rimta grėsmė pačios valstybės viduje. Kai valstybė yra sil- 
pna, tai tik jos fizinė bazė gali būti pakankamai gerai apibrėžta, 
kad galėtų būtų aiškus nacionalinio saugumo objektas (o kar- 
tais net ir to nėra). Kadangi tokios valstybės idėjos ir institu- 
cijos yra ginčytinos, dažnai pasitelkiama prievarta, tai jos tik- 
rai savo apimtimi nėra nacionalinės ir dėl to negali būti aki- 
vaizdūs nacionalinio saugumo objektai. Labai silpnos valstybės 
neturi nei plačiai priimtos ir nuoseklios valstybės idėjos tarp 
savo gyventojų, nei pakankamai stiprios valdžios, kuri galėtų 
užtikrinti vienybę nesant politinio konsensuso. Faktas, kad jos 
egzistuoja kaip valstybės, didžia dalimi yra sąlygotas tuo, kad 
kitos valstybės pripažįsta jas kaip tokias ir/arba neginčija jų 
egzistavimo. Žiūrint iš išorės, jos atrodo kaip valstybės, nes turi 
ambasadas, vėliavą, sienas žemėlapiuose ir kėdę Jungtinėse 
Tautose. Tačiau žiūrint iš vidaus, jos yra anarchiškos, su skir- 
tingomis savarankiškomis ginkluotomis grupėmis, kontroliuo- 
jančiomis savo teritorijas ir jėga tarpusavyje besivaržančiomis 
dėl centrinės valdžios. Tokios valstybės egzistuoja vykstant pi- 
lietiniam karui, kuris atspindi anarchinės struktūros, veikian- 
čios ir tarptautinės sistemos lygiu, visus blogus bruožus, bet 
nė vieno gero. 

Todėl saugumą labai silpnose valstybėse pirmiausia reikėtų 
interpretuoti kaip besivaržančių grupių, organizacijų ir indivi- 
dų saugumą. Nacionalinio saugumo sąvokos atramos tašku gali 
būti atitinkamas nacionalinis objektas, tačiau tokiose labai sil- 
pnose valstybėse kaip Libanas, Mozambikas, Čadas, Uganda var- 
gu ar tokį aptiksime. Taikyti šioms valstybėms saugumo sąvoką 
taip, kaip tai daroma Švedijos ar Japonijos atžvilgiu, būtų klai- 
dinga. Kai beveik nėra valstybės idėjos, o valdžios institucijos 
pačios sudaro pagrindinę grėsmę daugumai individų, tai nacio- 
nalinio saugumo sąvoka beveik netenka savo turinio, daug pra- 
smingesni saugumo objektai yra individai ir kiti subvalstybiniai 
junginiai. Užsienio intervenciją pasidaro daug sunkiau įvertinti 
nacionalinio saugumo prasme (išskyrus atvejus, kai kitos valsty- 
bės bando užgrobti dalį fizinės bazės, ir grėsmė yra jaučiama 
nacionaliniu mastu), nes užsienio jėgos padeda konfliktuojan- 
čioms vidaus grupuotėms. Todėl nei Vakarų pagalba Uniūo Na- 
cional para a Independėcia Total de Angola (UNITA), nei sovietinė 
ir Kubos pagalba Movimento Popular de Libertagūo de Angola 
(MPLA) Angolos pilietinio karo metu negali būti vertinama kaip 
grėsmė Angolos nacionaliniam saugumui, nes tokio sociopoliti- 
nio junginio, kuriam būtų galėjusi kilti tokia grėsmė, papras- 
čiausiai nebuvo. Kas turi būti vertinamas kaip priešas, o kas — 
kaip sąjungininkas, paprasčiausiai priklauso nuo kiekvienos pu- 
sės požiūrio arba ilgainiui nuo to, kuri pusė laimi. 

Nagrinėjant nacionalinį saugumą yra labai svarbu atskirti 
valstybes su rimtomis vidinėmis saugumo problemomis nuo vals- 
tybių, kurių pagrindinis saugumo interesas yra išorinis. Kuo 
valstybė yra silpnesnė, tuo su ja siejama nacionalinio saugumo 
sąvoka tampa dviprasmiškesnė. Šios sąvokos naudojimas, kal- 
bant apie labai silpną valstybę, tarsi tokia valstybė atstovautų 
tokiam pat objektui kaip ir stipri valstybė, paprasčiausiai atver- 
tų kelią didelio masto nacionalinio saugumo imperatyvams per- 
kelti į vidaus politinę areną su visais iš to išplaukiančiais legi- 

timaus smurto pavojais. Vyriausybių saugumas susipainioja su 
valstybių saugumu, ir frakciniai interesai įgauna legitimumą, 
kurio jie nenusipelnė. Stiprioje valstybėje galima atrasti didelę 
(tačiau jokiu būdu nevisišką) koreliaciją tarp vyriausybės ir dau- 
gybės kitų šiame skyriuje aptartų subjektų požiūrių į nacionali- 
nį saugumą. Silpnesnėse valstybėse ši koreliacija mažėja, todėl 
labiau abejotina, kad nacionalinis saugumas tikrai yra toks, ko- 
kiu jį laiko vyriausybė. Tiek silpnose, tiek stipriose valstybėse 
beveik visada galima patikrinti vyriausybės tvirtinimus apie na- 
cionalinį saugumą, lyginant juos su atskirų grupių keliamomis 
sampratomis. 

Siūlymas skirti silpnas ir stiprias valstybes pažeidžia tarp- 
tautinių santykių studijose nusistovėjusią ortodoksiją. [iuzija, 
kad visos valstybės iš esmės yra to paties tipo objektai, kyla 
ne tik iš to, kad jos visos turi suverenitetą, bet ir iš įpročio Žiū- 
rėti į jas iš išorinės, iš sisteminio lygmens perspektyvos. Žiū- 
rint iš išorės, valstybės atrodo daug labiau apibrėžti ir pana- 
šesni objektai, negu žiūrint į jas iš vidaus. Iš išorės jos beveik 
visos atrodo kaip suverenios būtybės, kuriose vyriausybės kon- 
troliuoja teritorijas ir gyventojus, nors šie dažniausiai nėra nei 
valdomi kitų valstybių, nei į juos reiškiamos pretenzijos. Dau- 
guma šių valstybių arba pripažįsta viena kitą kaip lygias, ar- 
ba taip elgiasi viena su kita, ir netgi silpniausios valstybės pa- 
prastai turi balso teisę tokiose tarptautinėse institucijose kaip 
JT Generalinė Asamblėja. 

Ši išorinė perspektyva iškreipia vaizdą, užmaskuodama vi- 
dinę saugumo dimensiją. Nacionalinis saugumas negali būti nag- 
rinėjamas atskirai nuo valstybės vidinės struktūros, ir vaizdas iš 
vidaus neretai sugriauna paviršutinišką valstybės, kaip vientiso 
saugumo objekto, įvaizdį. Stipri valstybė apibrėžia save iš vi- 
daus ir savo sociopolitine būtimi solidžiai įsiterpia tarp kaimy- 
ninių valstybių. Labai silpna valstybė labiau gali būti apibrėžta 
kaip spraga tarp savo kaimynų, kaip turinti pernelyg mažai 

politinės substancijos už tarptautiniu lygiu pripažinto valsty- 
bingumo fasado. Kadangi pats objektas yra toks nežymus, tai ir 
nacionalinio saugumo sąvoką sunku nuosekliai pritaikyti. 

Nacionalinio saugumo sąvoka paprastai nurodo į valstybės 
ir jos aplinkos santykį, bet vis labiau komplikuojasi priklauso- 
mai nuo valstybės vidinio nesaugumo laipsnio. Kitaip tariant, 
nacionalmio saugumo sąvoka racionaliai gali būti taikoma tik- 
tai Hobbeso apibrėžtoms išorinėms valstybės funkcijoms. Jei- 
gu išankstinė tokio taikymo sąlyga — valstybės vidinis stabilu- 
mas - nėra įvykdyta, tai valstybės, kaip atitinkamo saugumo 
sąvokos objekto, įvaizdis išskysta ar visai tampa beprasmis. 
Nekyla abejonių, kad saugumo sąvoką lengviausia taikyti stip- 
rioms valstybėms, kurioms ji iš pat pradžių ir buvo pritaiky- 
ta. Stiprios valstybės pateikia gana aiškų nacionalinio saugu- 
mo objektą. Jos turi vienintelį įteisintos valdžios šaltinį, besi- 
remiantį plačiu legitimumu visuomenėje. Kadangi valstybė ir 
visuomenė yra glaudžiai susijusios, vietiniai vidaus klausimai 
turi sąlyginai nedaug reikšmės nacionalinio saugumo intere- 
sams. Netgi stipri valstybė privalo saugotis griaunamojo užsie- 
nio agentų ir jų interesų skverbimosi į politinę ir karinę jos 
struktūrą, tačiau stipriai valstybei nacionalinio saugumo sąvo- 
ka labiau reiškia jos nepriklausomybės, politinio identiteto ir 
gyvenimo būdo apsaugojimą nuo išorinių grėsmių negu nuo 
grėsmių, kylančių jos vidinėje struktūroje. 

Išoriškai orientuotoje ir pritaikytoje stiprioms valstybėms na- 
cionalinio saugumo sąvokoje galima rasti pakankamai vietos ar- 
gumentams ir ginčams dėl nacionalinio saugumo tikslų ir prie- 
monių. Ar privalo vyriausybės ir ideologijos apsauga turėti di- 
desnį prioritetą negu gyventojų apsauga? Ar branduolinis gra- 
sinimas yra priimtinas būdas siekti karinio saugumo, jeigu tai 
gali privesti prie nacionalinės savižudybės? Iš tikrųjų, kaip yra 
siekiama nacionalinio saugumo, kai valstybės vis labiau tampa 
tarpusavy susijusios ekonomine ir aplinkosaugine prasme ir kai 

karinės technologijos galia paverčia jų išlikimą visiškai priklau- 
somu nuo kitų savitvardos? Nacionalinio saugumo gali būti sie- 
kiama individualiais valstybės veiksmais ar bendradarbiaujant 
su kitomis valstybėmis? Galima pateikti argumentą, kad netgi 
stiprios valstybės išnaudoja išorines grėsmes kaip priemones iš- 
laikyti savo aukštą valstybės vidinio integralumo laipsnį“. Ta- 
čiau nepaisant saugumo sąvokos daugiaprasmiškumo, taikant 
ją specifiškai stiprioms valstybėms, vis dėlto akivaizdu, kad na- 
cionalinis saugumas pirmiausia yra susijęs su išorinių grėsmių 
savarankiškam ir stabiliam sociopolitiniam junginiui nustatymu 
ir bandymu jas įveikti. 

Tuo tarpu kalbant apie silpnas valstybes, nacionalinio sau- 
gumo problemos objektą darosi vis sunkiau apibrėžti, ir pir- 
minė išorinė saugumo sąvokos orientacija užleidžia vietą di- 
dėjančioms vidinėms grėsmėms. Kai vyriausybės valdo labiau 
jėgos, o ne konsensuso pagrindu ir kai jų teisė valdyti yra rim- 
tai ginčijama valstybės viduje ir net naudojama jėga, tai dide- 
lė dalis sociopolitinės reikšmės pradeda „nutekėti“ iš naciona- 
linio saugumo sąvokos. Kai politinė valdžia ir ideologija vals- 
tybės viduje neturi plataus legitimumo arba yra ginčijama jė- 
ga, nėra aiškaus tokių centrinių nacionalinio saugumo elementų 
kaip politinis stilius, ideologija ir institucijos turinio. Netgi vals- 
tybės savivalda, kai mažuma valdo daugumą jėga, gali būti 
kvestionuojama. Politinės silpnų valstybių sąlygos dažnai stu- 
mia į valdžią kariškius kaip vienintelę organizaciją, pakanka- 
mai galingą ir/arba disponuojančią nacionaliniu legitimumu iš- 
laikyti valstybės vientisumą. Stiprios (t.y. diktatoriškos ar rep- 
resyvios), ypač kariškių vyriausybės paprastai yra silpnos vals- 
tybės požymis. Lotynų Amerikoje tokios vyriausybės artikulia- 
vo visą specifiškai orientuoto į silpnų valstybių vidines sąly- 
gas nacionalinio saugumo filosofiją“. Taigi kuo valstybė yra 
silpnesnė, tuo didesnė politinio nacionalinio saugumo turinio 
esmės dalis nebegalioja. 

Praktine prasme ši situacija suponuoja daug labai sudėtingų 
klausimų apie nacionalinio saugumo kaip sąvokos ribas. Pagal 
apibrėžimą vyriausybės silpnose valstybėse bus labiausiai susi- 
rūpinusios grėsmėmis, kylančiomis jų pačių valdžiai iš valsty- 
bės vidaus. Šios grėsmės gali pasireikšti įvairiausiais pavidalais, 
įskaitant ir karinius maištus, partizaninius ir atsiskyrimo judė- 
jimus, masinius sukilimus ir politinį susiskaldymą. Vidinės grės- 
mės didžia dalimi yra būdingos tik valstybėms, neturinčioms 
aiškaus politinės valdžios paveldėjimo mechanizmo. Tačiau ar 
tokios grėsmės turi būti laikomos nacionalinio saugumo proble- 
momis? Ar tai iš tikro yra grėsmės valstybei arba tautai, ar tik 
grėsmės siauresniam valdančios grupuotės interesui? Ar jos gali 
būti traktuojamos tik kaip vidinio politinio proceso forma - cha- 
otiškas ir kruvinas pakaitalas tvarkingesniems valdžios perėmi- 
mo pavidalams - ir kartu kaip suverenios teisės į savivaldą iš- 
raiška, o ne kaip grėsmė tai teisei? 

Vienareikšmiški atsakymai į šiuos klausimus ir vienu, ir kitu 
atveju suponuoja nepatogias dilemas. Kai vidinės grėsmės yra su- 
vokiamos kaip nacionalinio saugumo problema, tada vyriausy- 
bė turi pretekstą įteisinti jėgos naudojimą politinės opozicijos at- 
žvilgiu. Praktikoje taip dažnai ir atsitinka. Vidinių grėsmių įtrau- 
kimas į nacionalinį saugumą ne tik iškelia akivaizdžių morali- 
nių problemų, bet yra kritikuotinas loginiu požiūriu dėl vyriau- 
sybės ir valstybės arba tautos saugumo supriešinimo. Žinoma, 
tarp šių dviejų elementų egzistuoja svarbus ryšys, pavyzdžiui, 
stiprios valstybės dažnai įsivelia į didelius karus vien tam, kad 
apgintų savo valdymo sistemą. Tačiau silpnose valstybėse šis ry- 
šys yra labai problemiškas dėl vyriausybės politinio pagrindo vals- 
tybėje, kaip visumoje, siaurumo. Ar tikrai yra teisinga nepopulia- 
riems tokių valstybių, kaip Nikaragva ir Haitis, diktatoriams lai- 
kyti opoziciją sudėtine nacionalinio saugumo problemos dalimi? 

Tačiau jei vidinės grėsmės nėra suvokiamos kaip nacionali- 
nio saugumo problemos dalis, kyla kitokių, tokie pat rimtų, sun- 

kumų. Vyriausybės likimas negali būti visiškai atskirtas nuo na- 
cionalinio saugumo net ir silpnoje valstybėje. Vyriausybė yra 
svarbus simbolis, didžiausias valstybingumo įrodymas. Atskirų 
vyriausybių likimai gali neturėti didelės įtakos visai valstybei, 
tačiau įgimtas vyriausybės silpnumas gresia valstybės inte- 
gralumui, netgi jos egzistencijai, ir todėl turi būti laikomas na- 
cionalinio saugumo klausimu. Tačiau kaip atskirti konkrečios 
vyriausybės, teigiančios, kad jos saugumas yra nacionalinio sau- 
gumo klausimas, dalinius interesus nuo nacionalinio saugumo 
problemos, kylančios dėl silpno sociopolitinio integralumo? Li- 
bano atvejis nuo aštuntojo dešimtmečio vidurio akivaizdžiai 
iliustruoja šią problemą. Neaišku, ar vis dar yra prasmės laikyti 
Libaną valstybe? 

Vidinė politinė fragmentacija taip pat padaro valstybę labai 
pažeidžiamą prasiskverbti išoriniams politiniams interesams. Sil- 
pnose valstybėse vidinės grėsmės beveik niekada negali būti 
visiškai atskirtos nuo išorinių jėgų įtakos, ir šia prasme silpnų 
valstybių vidinės saugumo problemos dažnai yra beviltiškai su- 
sipainiojusios su išorinėmis. Todėl jau pagal pačią savo prigimtį 
silpnos valstybės chroniškai bus nesaugios. 

Kalbant apie priemones, skirtas ilgainiui pagerinti nacionali- 
nio saugumo sąlygas, ši analizė leidžia daryti išvadą, kad stip- 
rių valstybių kūrimas yra būtina tiek individualaus, tiek nacio- 
nalinio saugumo sąlyga. Stipresnių valstybių egzistavimas dar 
nėra pats savaime saugumo garantija, tačiau ilgai trunkantis jų 
nebuvimas tikrai stiprins nesaugumą. Tiek nacionalinis saugu- 
mas, tiek tarptautinis visos sistemos saugumas bus problemiški, 
kol anarchijos struktūrą gadins daugybės silpnų valstybių eg- 
zistavimas. Nors silpnos valstybės gali tarnauti trumpalaikiams 
ekonominiams, politiniams ir kariniams didžiųjų galybių intere- 
sams, ši nauda neatsveria rizikos, kurią tarptautiniam saugu- 
mui kelia konfliktai silpnose valstybėse ir tarp jų. Silpnoms vals- 
tybėms nacionalinio jų saugumo ribų idėja yra beprasmė, kol jos 

negali savo struktūrų transformuoti į stiprias valstybes. Silpnos 
valstybės paprasčiausiai nustato nesaugumo sąlygas daugumai 
savo piliečių. Regioniniame kontekste (tai bus nagrinėjama penk- 
tame skyriuje) silpnų valstybių grupės gali gerokai apsunkinti 
saugumo bendrijų formavimą dėl savo vidinių nestabilumų eks- 
porto viena kitai“. Deja, stiprių valstybių kūrimas yra tik būti- 
na, tačiau nepakankama tobulo tarptautinio saugumo sąlyga. 
Kaip du kartus šiame šimtmetyje įrodė Europos valstybės, stip- 
rios valstybės nėra taikos garantas. Stiprių valstybių kūrimas 
taip pat gali turėti negatyvių pasekmių daugelio įtrauktų į šį 
procesą individų ir grupių saugumui. Pats savaime dirbtinės 
tautos valstybės kūrimo procesas retai kada būna lengvas. Vis- 
kas, ką galima pasakyti, yra tai, kad be stiprių valstybių nebus 
saugumo - nei nacionalinio, nei kokio nors kitokio. Šio uždavi- 
nio svarbą įdomiai tyrinėjo Migdalis, kuris nėra optimistas. Jis 
teigia, kad tik masiniai karų sugriovimai, revoliucija ar masinė 
migracija gali sukurti erdvę, būtiną silpnoms valstybėms sugriauti 
varžančias jų vystymąsi socialines ir politines struktūras“. 

> Yra keletas atvejų, kai teisinga yra atvirkščia. Tiek ASEAN, tiek GCC turi 
subregionines saugumo užtikrinimo sąrangas, kurių pagrindas yra silpnų vals- 
tybių grupės supratimas, kad jų santvarkų saugumas gali būti geriau užtikrin- 
tas bendradarbiaujant, o ne konfliktuojant vienai su kita. Žr. Amitav Acharya, 
„Regionalism and regime security in the Third World: a comparative study of 
the association of Southeast Asian Nations (ASEAN) and the Gulf Cooperation 
Council (GCC)“, presented to the Symposium on „The insecurity dilemma: 
national security of Third World states“, University of British Columbia, Van- 
couver, March 1990. 

NACIONALINIS NESAUGUMAS: 
GRĖSMĖS IR PAZEIDUMAI 


Grėsmės ir pažeidumai 


Ankstesniame skyriuje atliktas tyrimas palietė keletą grėsmės ir 
pažeidumo aspektų, tačiau šią sunkią temą verta išnagrinėti at- 
skirai. Tik turint supratimą apie grėsmių prigimtį ir objektų, į 
kuriuos jos yra nukreiptos, pažeidumą, galima pajusti naciona- 
linį saugumą kaip politikos problemą. Nesaugumas atspindi 
kombinaciją grėsmių ir pažeidumų, kuriuos ne taip lengva skir- 
ti tarpusavyje. Jeigu Lenkija yra laikoma istoriškai nesaugia, tai 
čia remiamasi ne tik jos pažeidumu dėl esamo dydžio, ekonomi- 
nio neišsivystymo, politinio nestabilumo ir neapginamų sienų, 
bet ir tomis grėsmėmis, kurias kelia galingi ir į ekspansiją linkę 
kaimynai iš abiejų pusių. Jei vietoj Vokietijos ir Rusijos būtų 
buvusios tuščios žemės, Lenkijos pažeidumai būtų mažiau isto- 
riškai reikšmingi. O jeigu Lenkija būtų buvusi stipresnė valsty- 
bė ir galybė ir jos sienas saugotų kalnai, tai grėsmės iš Vokietijos 
ir Rusijos būtų buvusios ne tokios rimtos. 

Šis grėsmių ir pažeidumų skyrimas nusako svarbiausią sau- 
gumo politikos takoskyrą - valstybės gali sumažinti savo nesau- 
gumą mažindamos pažeidumą arba užkirsdamos jam kelią arba 
silpnindamos grėsmes!. Šios alternatyvos ir sudaro nacionalinio 
ir tarptautinio saugumo idėjų pagrindą. Kitaip tariant, naciona- 
linio saugumo politika gali būti arba fokusuota į vidų, kai sie- 
kiama sumažinti pačios valstybės pažeidumus, arba - į išorę, 
kai siekiama sumažinti išorinę grėsmę bandant paveikti jos šal- 
tinius. Aš grišiu prie šios temos devintame skyriuje. 

Praeitame skyriuje, kalbant apie valstybės komponentus, bu- 
vo daug kas pasakyta apie jų pažeidumą. Akivaizdu, kad pažei- 
dumas yra glaudžiai susijęs ir su silpnomis valstybėmis, ir su 
silpnomis galybėmis. Silpnos galybės yra gana gerai išnagrinė- 
tas fenomenas, todėl čia sukauptą patirtį tereikia tik šiek tiek 
papildyti. Jų silpnumas yra susijęs su kitų sistemoje esančių vals- 
tybių galimybėmis, ypač su kaimynų ir esamų didžiųjų galybių 
galimybėmis, ir dažnai kyla iš to fakto, kad jos yra santykinai 
silpnos ir/arba blogai organizuotos. Nors mažumą tam tikra 
dalimi gali kompensuoti turtai, įgūdžiai, sociopolitinis inte- 
gralumas ir politinė valia (ką skirtingais būdais parodė Prūsijos, 
Nyderlandų, Izraelio, Singapūro istorijos), tačiau laikui bėgant 
tai negali kompensuoti didesnės fizinės bazės trūkumo. Silpnos 
galybės gali pasiekti žymių rezultatų viename sektoriuje, tačiau 
jos tegali padaryti tik labai trumpalaikį poveikį kariniu požiū- 
riu. Netgi Izraelis gali išskleisti savo sunkiai įveikiamas karines 
pajėgas tik trumpais periodais, kol jų našta valstybei nepasidaro 
per didelė?. Silpnos galybės paprastai gali klestėti tik speciali- 
zuodamosi ekonomikoje, kaip tai darė dauguma mažesnių Eu- 
ropos valstybių, o tai beveik neišvengiamai daro jas pažeidžia- 
mas dėl prekybinės priklausomybės. 

Silpnos valstybės, nesvarbu ar jos yra dar ir silpnos galybės, 
yra pažeidžiamos dėl politinių priežasčių, nagrinėtų praeitame 
skyriuje. Neišvystyta valstybės idėja (Etiopijos atvejis) ir/ar ne- 
stabilios institucijos (Ugandos atvejis) atveria valstybės vidinio 
skilimo ir užsienio intervencijos galimybę. Kai valstybė turi ne- 
laimę būti ir maža galybe, ir silpna valstybe (kaip Mozambikas), 
jos pažeidumas yra beveik neribotas. Jei, be to, ji dar turi kažką 
svarbaus kitoms valstybėms - ar tai būtų gamtos resursai Ango- 
loje, svarbus vandens kelias Turkijoje, ar Lenkijos strateginė po- 
zicija - tada išorinis spaudimas šiems pažeidumams yra nuola- 
tinė galimybė. Ir atvirkščiai — valstybės, kurios yra stiprios ir 
kaip valstybės, ir kaip galybės (Jungtinės Valstijos, Prancūzija, 

Japonija), turi daug mažiau pažeidumų. Vidinės politinės jų 
struktūros turi pakankamą masę, inerciją ir stabilumą, kad išlai- 
kytų bet ką, išskyrus plataus masto intervenciją. Valstybė valdo 
pakankamai resursų daugelyje sektorių ir dėl to yra pajėgi adap- 
tuotis prie daugelio grėsmių, absorbuoti arba atgrasinti tokias, 
kurios reikštų totalinį iššūkį tokioms valstybėms kaip Maldivai 
ar Laosas. Žinoma, tai nereiškia, kad stipriosios valstybės ir ga- 
lybės yra visai nepažeidžiamos - tokį tvirtinimą akivaizdžiai 
paneigia priklausomybė nuo naftos ir didelio karo grėsmė. Ta- 
čiau galima tvirtinti, kad jos turi mažai silpnų vietų ir jas nėra 
lengva išnaudoti, todėl pagunda nedidelė ir pagaliau nelengva 
kuo nors grasinti tokioms valstybėms. Aišku, net ir joms geo- 
strateginiai veiksniai daro didelę įtaką. Pavyzdžiui, Vakarų Vo- 
kietijos ir Vengrijos sienos lygumose yra daug labiau pažeidžia- 
mos karinių grėsmių negu Japonijos ir Naujosios Zelandijos te- 
ritorijos salose. 

Šią diskusiją galima susumuoti taip, kaip padaryta 3.1 len- 
telėje. 


3.1 lentelė. Pažeidumai ir valstybių tipai 


Sociopolitinis integralumas 


Silpnas Stiprus 
Stipri Labai pažeidžiama Ypač pažeidžiama 
daugelio grėsmių tipų. karinių grėsmių 
Galia 
Silpna Ypač pažeidžiama Santykinai nepažeidžiama 


politinių grėsmių daugelio grėsmių tipų 


Valstybės, kurios yra silpnos abiem dimensijomis (Angola, 
Šri Lanka), bus labiausiai pažeidžiamos visų grėsmių rūšių ir 
mažiausiai pajėgios susitvarkyti su tomis grėsmėmis. Jei jos ne- 
užima izoliuotos pozicijos (Fidžis), saugios bus tada, jei nebus 

stabdomų grėsmių (branduolinio bombardavimo arba klimato 
pasikeitimo). Silpnos galybės, bet stiprios valstybės (Singapū- 
ras, Danija) bus ypač pažeidžiamos karinių grėsmių dėl resursų 
stokos. Valstybės, kurios derina sociopolitinio integralumo sil- 
pnumą su didžiule galia (Indija, Sovietų Sąjunga), labiausiai tu- 
rėtų bijoti politinių grėsmių. 

Pažeidumai yra gana konkretūs. Tuo tarpu bent jau dėl dvie- 
jų priežasčių daug sunkiau įvardyti grėsmes. Pirma priežastis — 
tai jau pirmame skyriuje nagrinėjant individus aprašyta subjek- 
tyvumo/objektyvumo problema. Tikrų grėsmių ne tik neįmano- 
ma išmatuoti, bet jos gali būti ir nejaučiamos. Tuo tarpu grės- 
mės, kurios suvokiamos kaip dominuojančios, gali būti nerea- 
lios. Žvelgiant atgalios, į tai, kaip amerikiečiai ir kinai suvokė 
vieni kitus kaip grėsmę šeštajame ir septintajame dešimtmečiuo- 
se, atrodo, buvo smarkiai perdėta. Sovietų grėsmės Vakarams 
vertinimo klausimas irgi buvo aštrių ginčų objektas Šaltojo karo 
metais. Požiūriai į Vokietijos klausimą dešimtojo dešimtmečio 
pradžioje vis dar stipriai yra veikiami atsiminimų apie ankstes- 
nes Vokietijos pretenzijas į galią, nepaisant to, ar šie atsiminimai 
turi kokią nors svarbą dabartinei įvykių raidai. Kaip rimtai turi 
būti žiūrima į ne visai įrodytus mokslinius pranašavimus apie 
globalinį atšilimą? Baimė yra politinis produktas, kuris labiau 
nepastovus didelėms žmonių grupėms negu atskiriems indivi- 
dams. Klausimas, ko bijoma, netinka šaltam racionaliam grės- 
mių vertinimui ir atsargiai apskaičiuotai politikai. Kita komplika- 
cija kyla iš to, kad lyderių baimės gali nesuprasti gyventojų dau- 
guma, kaip tai išryškėjo amerikiečiams Vietnamo karo metu. 

Antra priežastis yra ta, kad sunku atskirti pakankamai rim- 
tas grėsmes, keliančias pavojų nacionaliniam saugumui, nuo grės- 
mių, kylančių dėl to, kad gyvenama ir veikiama konkurencinėje 
tarptautinėje aplinkoje. Kadangi saugumas turi būti apibrėžtas 

konkurencinės aplinkos normų ribose, galima pasirinkti leng- 
viausią kelią - apibrėžti visas grėsmes kaip nacionalinio saugu- 
mių visam nacionaliniam saugumui neišvengiamai išryškėja grės- 
mių skalėje, kurios apačioje galima išskirti ir kasdieniškas, ruti- 
niškas, viduryje — ir rimtas, bet rutiniškas, viršuje - ir drastiškas, 
beprecedentines grėsmes. Kurioje būtent skalės vietoje proble- 
mos pradedamos teisėtai traktuoti kaip nacionalinio saugumo 
problemos, lemia labiau politinis sprendimas, o ne objektyvus 
faktas. Grėsmės nacionaliniam saugumui fiksavimas šioje skalė- 
je per Žemai gresia paranoja, resursų švaistymu, agresyvia po- 
litika ir rimtomis deformacijomis šalies vidaus politiniame gy- 
venime. Fiksuojant jas per aukštai, rizikuojama laiku nepasi- 
ruošti galimam dideliam antpuoliui. Silpnos arba užsiciklinu- 
sios siauroje ideologinėje ortodoksijoje valstybės sieks savo vidi- 
nėms sąlygoms suteikti „nacionalinės saugumo problemos“ sta- 
tusą, t.y. saugumo reikalavimus stums žemyn grėsmių skalės 
apačios link. Kai dominuoja politinės grėsmės, tai nacionalinio 
saugumo problemų ratas gali tapti labai platus. 

Waeverio saugumo apibrėžimas (p. 50) pateikia vertingą pa- 
stebėjimą, akcentuojantį, kad vyriausybinis klausimo kaip sau- 
gumo problemos įvardijimas automatiškai legitimizuoja išskirti- 
nių priemonių naudojimą. Čia peršasi akivaizdi išvada, kad per- 
dėtas saugumo argumentų naudojimas gali valdymo procesą 
tik pastūmėti nuo konstitucinės praktikos prie autoritarinių me- 
todų. Politinis tokio pasirinkimo charakteris turi būti vertina- 
mas atsižvelgiant į konkrečią grėsmių ir valstybės pažeidumų 
visumą. Užpuolimo, politinės destabilizacijos ir blokados grės- 
mės visose valstybėse akivaizdžiai telpa į teisėtą nacionalinio 
saugumo kategoriją. Tačiau egzistuoja didelė pilkoji zona tarp 
šių akivaizdžių grėsmių ir normalių sunkumų tarptautiniuose 
santykiuose. Ar grėsmė Žvejybos ištekliams, nekonkurentabili 
pramonė, grėsmės oro ir vandens švarumui gali būti laikomos 

grėsmėmis nacionaliniam saugumui? O nelegali imigracija, kre- 
ditų teikimo ribojimas, radikalių politinių pažiūrų skleidimas, 
nelegali prekyba narkotikais? Kol aiškiai neatsakoma į šiuos klau- 
simus, neįmanoma sukurti tvirto atskaitos taško nacionalinio 
saugumo politikos formavimui?. 

Valstybės analizė, pateikta ankstesniame skyriuje, akivaiz- 
džiai demonstruoja, kad nacionalinio saugumo klausimų ratas 
yra platus ir apima karinį, politinį, ekonominį, socialinį ir eko- 
loginį sektorius. Verta išanalizuoti grėsmių pobūdį kiekviename 
iš šių sektorių, kad turėtume bendrą supratimą apie teisėto na- 
cionalinio saugumo problematikos turinį. Čia svarbu atsiminti, 
jog nacionalinio saugumo problemos turinį pirmiausia sudaro 
valstybių sugebėjimas išlaikyti savo nepriklausomą identitetą ir 
savo funkcinį integralumą. Taip pat verta prisiminti, kad nacio- 
nalinis saugumas yra konservatyvi sąvoka, kadangi ji siejama 
su egzistuojančiomis valstybėmis. Nuomonės smarkiai skiriasi, 
kiek vienos valstybės yra pageidaujamos ir kiek kitos gyvybin- 
gos. Tačiau nacionalinio saugumo analizė turi bent jau prasidėti 
egzistuojančių valstybių lygmeniu, nepaisant to, ar jos yra suvo- 
kiamos kaip pageidaujamos ir gyvybingos, ar ne. 


Grėsmių tipai pagal sektorius 
Karinės grėsmės 


Karinės grėsmės sudaro tradicinių rūpesčių nacionaliniu saugu- 
mu branduolį. Karinė akcija gali grasinti visiems valstybės kom- 
ponentams (paprastai taip ir atsitinka). Ji gali deformuoti, suga- 
dinti ir suskaldyti fizinę bazę bei smarkiai pažeisti ekosistemą. 
Jos pasekmė gali būti institucijų iškraipymas ar sugriovimas bei 
valstybės idėjos nuslopinimas, sunaikinimas ar ištrynimas. Ka- 
rinės akcijos gali ne tik suduoti smūgį pačiai valstybės pagrin- 
dinių apsauginių funkcijų esmei, bet ir grėsti gilesne žala socia- 
liniams ir individualiu interesų sluoksniams, kurie sudaro vals- 

tybės superstruktūrų pagrindą ir yra ilgaamžiškesni negu jos. 
Stiprios valstybės bijo jėgos panaudojimo, nes tai gresia natūra- 
liai susiklosčiusiu konsensusu paremto valdymo nuvertimu ir jo 
pakeitimu primestu prievartiniu valdymu. Silpnoms valstybėms 
yra sunku vertinti karinę grėsmę remiantis nacionaliniu pagrin- 
du. Akivaizdu, kad bus sudaryta grėsmė valdančiajam elitui, 
tačiau priklausomai nuo interventų tikslų visuomenės dauguma 
gali sveikinti pokyčius arba būti indiferentiška jiems. Nepriklau- 
somai nuo to, ar valstybė yra stipri, ar silpna, karinės akcijos 
kaštai žmogiškųjų resursų ir ekonominiu požiūriu bus vis tiek 
vienodai dideli. 

Kadangi jėgos naudojimas labiau negu kitos grėsmės gali 
reikšti nepageidautinas pasekmes, tai karinėms grėsmėms tradi- 
ciškai teikiamas aukščiausias prioritetas nacionalinio saugumo 
politikoje. Karinė akcija gali sunaikinti šimtmečių darbą visuose 
kituose sektoriuose. Sunkiai iškovoti politikos, menų, pramo- 
nės, kultūros ir visos žmogaus veiklos pasiekimai gali būti suž- 
lugdyti panaudojus jėgą. Kitaip tariant, žmogaus laimėjimams 
gali būti grasinama visai kitais metodais negu tie, kuriais re- 
miantis jie buvo sukurti, todėl būtinybė užkirsti kelią tokių grės- 
mių įgyvendinimui yra pagrindinės valstybės karinės apsaugos 
funkcijos šerdis. Nugalėta visuomenė yra visiškai pažeidžiama 
nukariautojo galios, kuria remiantis gali būti siekiama įvairiau- 
sių tikslų —- nuo vyriausybės restruktūrizavimo iki plėšimų ir 
prievartavimų, gyventojų naikinimo ir užkariautų žemių kolo- 
nizavimo. Jėgos naudojimo grėsmė stimuliuoja ne tik didelį su- 
sirūpinimą sociopolitiniu valstybės paveldu, bet ir šiurkštaus 
pažeidimo, atsirandančio dėl nesąžiningos konkurencijos prie- 
monių naudojimo, jausmą. Didžiulę karinių grėsmių baimę at- 
spindi tokie įvaizdžiai kaip romėnų sugriauta Kartagina, oto- 
manų užkariauta Bizantija, europiečių kolonizuotos Šiaurės ir Pie- 
tų Amerika, Afrika ir Australija, nacių okupuota Lenkija ar nunio- 
kojimas, galintis atsirasti dėl Trečiojo pasaulinio karo. Jie daug 

paaiškina, kaip atsirado konstrukcija, susidedanti iš suverenių 
valstybių ir anarchinės tarptautinės sistemos. Jie taip pat paro- 
do, kodėl išorinių karinių grėsmių egzistavimas gali būti patrauk- 
lus įrankis, kurį valdantis elitas gali panaudoti savo valstybės so- 
ciopolitiniam integralumui stiprinti ir taip palengvinti valdymą. 

Karinės grėsmės lygmenys varijuoja ir gali turėti žvejybos 
laivų užpuolimo, baudžiamųjų antskrydžių, teritorinių užgrobi- 
mų, visiškos invazijos, kėsinimosi į taikių gyventojų būtį naudo- 
jant blokadą ar bombardavimą pavidalus. Tikslai irgi gali būti 
įvairūs ir varijuoti nuo sąlyginai nereikšmingų ir specifinių (ame- 
rikiečių karinių laivų įplaukimas į pakrančių vandenis siekiant 
pademonstruoti ekspansyvių teritorinės jūros pretenzijų nepri- 
pažinimą) iki reikšmingų ir bendrų (Brežnevo doktrina, kur ka- 
rinis pranašumas užtikrino platų poveikio silpnesnių kaimynų 
politikai priemonių spektrą). Karinės grėsmės taip pat gali būti 
netiesioginės, tai yra netaikomos pačiai valstybei, bet nukreip- 
tos į išorinius jos interesus. Į šią sąvoką telpa grasinimai sąjun- 
gininkams, laivybos linijoms, strategiškai išsidėsčiusioms terito- 
rijoms. Gera netiesioginės grėsmės pojūčio pasekmės iliustracija 
yra Vakarų susirūpinimas naftos tiekimu. 

Karinės grėsmės sudaro atskirą kategoriją kaip tik dėl to, 
kad jos remiasi jėgos naudojimu. Jėgos naudojimas griauna nor- 
malius taikingus santykius ir nutraukia diplomatinius santykius. 
Šia prasme netgi grasinimas jėga reiškia norą peržengti slenkstį, 
kuris skiria reguliarią konkurencinę politinių, ekonominių ir vi- 
suomeninių sektorių sąveiką nuo totalinės karo konkurencijos. 
Šio barjero egzistavimas ir potencialiai drastiškos jo peržengimo 
pasekmės sąlygojo išimtinę ir nuolat neproporcingai pabrėžia- 
mą karinio saugumo svarbą, netgi tada, kai grėsmės kituose 
sektoriuose sudarydavo didesnį ir tiesioginį pavojų. Beveik vi- 
sos valstybės turi karines pajėgas, kad galėtų gintis arba nu- 
bausti agresorių. Specifinės dėl to kylančios problemos ir jų di- 
namika bus nagrinėjamos septintame ir aštuntame skyriuose. 

Politinės grėsmės 


Politinės grėsmės grasina valstybės organizaciniam stabilumui. 
Jos gali pasireikšti kaip spaudimas vyriausybei vykdyti tam tik- 
rą politiką, siekimas nuversti vyriausybę, atsiskyrimo judėjimų 
kurstymas, siekimas suardyti valstybės politinę sistemą, kad su- 
silpnintų ją prieš karinę ataką. Valstybės idėja, ypač nacionalinis 
jos identitetas ir organizuojanti ideologija bei valstybės institu- 
cijos, išreiškiančios tą idėją, yra įprastiniai politinių grėsmių tai- 
kiniai. Kadangi valstybė iš esmės yra politinis junginys, politi- 
nių grėsmių reikia bijoti taip pat kaip ir karinių. Tai ypač svar- 
bu, jeigu grėsmių taikinys yra silpna valstybė. Tačiau net jeigu 
valstybė yra stipri ir galinga, politinės grėsmės vis tiek gali kelti 
susirūpinimą. Pirmaisiais pokario metais Prancūzija ir Italija buvo 
stiprios nacionaliniu požiūriu, tačiau smarkiai susiskaldžiusios 
organizuojančios ideologijos požiūriu. Net Jungtinės Valstijos bijo- 
jo komunizmo įtakos savo politiniam gyvenimui. Abiem atvejais 
buvo bijoma, kad sėkmingas politinis įsikišimas galėtų atsipirkti 
dėl šalies orientacijos užsienio politikoje pokyčių. 

Politinės grėsmės kyla iš didžiulės idėjų ir tradicijų ivairo- 
vės, kuri yra esminis tarptautinės anarchijos egzistavimo patei- 
sinimas. Kalbant apie organizuojančias ideologijas, dvidešimta- 
me amžiuje liberalios demokratinės, fašistinės, komunistinės, o 
dabartiniu metu ir islamo politinės idėjos praktiškai prieštaravo 
viena kitai lygiai taip pat, kaip monarchistinės ir respublikoniš- 
kos idėjos devynioliktame amžiuje. Kadangi prieštaravimai tarp 
šių ideologijų yra esminiai, tai vienų įsitikinimų valstybės gali 
jausti grėsmę iš kitas idėjas skelbiančių valstybių pusės. Viena iš 
išeičių — antiideologijos kūrimas, kaip darė amerikiečiai, sukūrę 
antikomunizmą, ir sovietai, sukūrę antiimperializmą. Tačiau tai 
pavojinga, nes negatyvių vertybių kultivavimas gali pradėti gožti 
pozityvias vertybes, kurias jos turėtų ginti, kaip atsitiko makar- 
tizmo laikotarpiu Jungtinėse Valstijose bei dar aštriau pasireiškė 
stalinizmo metais Sovietų Sąjungoje. 

Ideologijų konkurencija yra nepaprastai sudėtinga. Todėl sun- 
ku nustatyti, kas turi būti laikoma pakankamai rimta politine 
grėsme, kad pateisintų nacionalinio saugumo etiketę. Iš vienos 
pusės atrodytų, kad jau vien priešišką ideologiją palaikančios 
valstybės egzistavimas sudaro grėsmę pagal principą „vienas 
supuvęs obuolys krepšyje sugadina kitus obuolius“. Tokią grės- 
mę vertinant rimtai, tektų prieš tą valstybę imtis begalinio ir, ko 
gero, neįmanomo kryžiaus žygio, kurio kaštai gerokai pranoktų 
siekiamus tikslus. Grėsmės nacionaliniam identitetui yra kur kas 
atviresnės. Jos apima bandymus sužadinti atskirus etnokultūri- 
nių grupių identitetus rūpimoje valstybėje. Tikslai gali varijuoti 
nuo nedraugiško noro apsunkinti kaimyno valdymą, kaip pada- 
rė Pietų Afrika Angolai ir Mozambikui, iki atsiskyrimo judėjimų 
skatinimo, kaip yra santykiuose tarp Sudano ir Etiopijos, bei 
ruošimosi kaimyninės valstybės aneksijai, siekiant inkorporuoti 
visus jos tautos komponentus, kaip kad buvo Hitlerio kampani- 
jose ketvirtajame dešimtmetyje. 

Nepriklausomai nuo to, ar politinės grėsmės yra ideologinės, 
ar nacionalinės savo charakteriu, labai svarbu skirti grėsmes, 
kurios yra sąmoningai sukeltos, ir grėsmes, kurios struktūriškai 
kyla iš užsienio siūlomų alternatyvų poveikio valstybės legiti- 
mumui. Sąmoningai sukeltų politinių grėsmių pavyzdžiai - tai 
grėsmės, plintančios į visas puses iš pulkininko Kadafio Libijos; 
Jungtinių Valstijų grėsmės, įvairiais laikotarpiais nukreiptos prieš 
radikalius režimus Kuboje, Čilėje, Gvatemaloje, Nikaragvoje ir 
kitur; Sovietų Sąjungos paramos komunistų partijoms kitose vals- 
tybėse Šaltojo karo metais sukeltos grėsmės; grėsmės, nukreip- 
tos į Pietų Afriką dėl apartheido. Diplomatinio pripažinimo at- 
sisakymas (dėl kurio kenčia Taivanis) taip pat yra sąmoningai 
sukeltos politinės grėsmės forma. Gali atrodyti, kad specifinės 
vienos valstybės politinės intervencijos i kitos valstybės vidaus 
reikalus užsitarnauja nacionalinio saugumo etiketę, tačiau netgi 
čia yra sunku nubrėžti ribas. Ar tokio pobūdžio propaganda 

kaip „Maskvos radijas“ ir „Amerikos balsas“ turi būti laikoma 
grėsme nacionaliniam saugumui, ar bendros idėjų ir informaci- 
jos sąveikos dalimi? Propagandos parama panašių įsitikinimų 
politinėms grupuotėms pereina į tokių grupuočių išlaikymą ir 
kūrimą, o eventualiai - į kvazikarinius politinių žmogžudysčių 
veiksmus ir ginklų tiekimą sukilėliams. Tokia veikla, be abejo- 
nės, yra grėsmė nacionaliniam saugumui, tačiau ją gali būti ne- 
paprastai sunku atskirti nuo kylančių iš valstybės vidaus nesu- 
tarimų, ką gali patvirtinti kiekvienas, besidomintis islamo poli- 
tika Artimuosiuose Rytuose. Kaip Irano parama šiitams arabų 
valstybėse gali būti atskirta nuo jų pačių natūralaus politinio 
identiteto? Dėl šio sunkumo netgi sąmoningai sukeltose politi- 
nėse grėsmėse beveik visada aptinkama vidinio ir nacionalinio 
saugumo painiava, aprašyta ankstesniame skyriuje. 

Politinės grėsmės taip pat gali būti struktūrinės, tai yra ky- 
lančios labiau iš situacijos pobūdžio negu iš vienų veikėjų inten- 
cijų kitų atžvilgiu. Plačiąja prasme, pavyzdžiui, galima teigti, 
kad visa dvidešimto amžiaus Zeitgeist sudarė politinę grėsmę 
monarchijos legitimumui. Irano šachas buvo paskutinis iš ilgo 
sąrašo tų autokratinių valdovų, kuriuos nuvertė masiniai įvai- 
raus pobūdžio įsitikinimų politiniai judėjimai. Tokie įvykiai ne- 
sukelia sumišimo, tačiau jie gali sukelti tam tikrą nuostabą. Pa- 
slaptis yra ta, kaip tokios anachroniškos valdymo formos iš viso 
sugeba išlikti, kai visa sociopolitinė aplinka žlugdo jų legitimu- 
mą. Bandyti padaryti tokią vyriausybę saugią nuo politinių grės- 
mių laikui bėgant turi būti iš esmės neįmanoma. 

Siaurąja prasme struktūrinės politinės grėsmės kyla tada, kai 
dviejų valstybių organizaciniai principai prieštarauja vienas ki- 
tam kontekste, kur valstybės negali ignoruoti viena kitos egzis- 
tavimo. Todėl jų politinės sistemos žaidžia viena su kita nulinės 
sumos žaidimą, nori jos to ar nenori. Tokio pobūdžio buvo san- 
tykiai tarp Pietų Afrikos ir juodųjų valdomų valstybių, ideolo- 
giniai santykiai tarp Kinijos ir Sovietų Sąjungos septintajame 

dešimtmetyje, globalinės varžybos tarp Jungtinių Valstijų ir So- 
vietų Sąjungos Šaltojo karo metais ir vis dar tokie išlieka ideo- 
loginiai ir nacionaliniai santykiai tarp abiejų Korėjų. Devintaja- 
me dešimtmetyje santykinė Vakarų Europos pliuralistinių de- 
mokratijų sėkmė paneigė ir taip netvirtą komunistinių režimų 
Rytų Europoje legitimumą. Jeigu struktūrinė grėsmė yra ideolo- 
ginė, kaip tarp Rytų ir Vakarų Europos, tai egzistuoja baimė, 
kad valdančių institucijų legitimumas bus sužlugdytas. Jeigu ši 
grėsmė turi nacionalinį pagrindą, kaip yra tarp Pakistano ir Af- 
ganistano, Indijos ir Šri Lankos bei abiejų Korėjų, tai egzistuoja 
teritorinio padalijimo arba įsitraukimo į ilgalaikį konfliktą, arba — 
in extremis — absorbavimo baimė. Rasinis klausimas Pietų Afri- 
koje yra įdomus mišinys - valstybės padalijimas gali išspręsti šį 
klausimą, tačiau dauguma abiejose pusėse nori išlaikyti Pietų 
Afriką nepadalytą. 

Kai vienos valstybės laimėjimai ir sėkmė automatiškai griau- 
na kitos valstybės politinę reputaciją, tai šis procesas natūraliai 
veda prie vis labiau sąmoningai kuriamų politinės grėsmės for- 
mų. Indija ir Pakistanas yra ypač tragiškas šia kryptimi besivys- 
tančios struktūrinės politinės grėsmės atvejis. Istoriniai, geogra- 
finiai ir kultūriniai jų ryšiai neleidžia ignoruoti viena kitos. Abi 
valstybės pradėjo egzistuoti 1947 metais, pasiekusios didžiausią 
antagonizmą, kylantį iš nenusisekusių bandymų išlaikyti radžų 
sekuliarinį politinį integralumą. Šių valstybių organizaciniai prin- 
cipai nuolat grasina viena kitai; grėsmę stiprina tai, kad abi vals- 
tybės yra politiškai pažeidžiamos. Pakistanas yra organizuotas 
islamiškosios vienybės pagrindu ir dėl to palaiko valstybės api- 
brėžimą išskirtinai teologiniu pagrindu. Indija yra sudaryta se- 
kuliariniu, federaciniu pagrindu ir gali egzistuoti tik kultivuo- 
dama įvairių religinių grupių sugyvenimą, įskaitant ir daugiau 
kaip 80 milijonų musulmonų. Tokiu būdu Indijos principas ke- 
lia grėsmę Pakistano pagrindiniam raison d'ėtre. Anksčiau tai 
sudarė pagrindą Pakistanui bijoti, kad gali būti absorbuotas vis- 

ką praryjančios Indijos, tačiau dabar labiau yra bijoma alinančio 
karo, kuris žlugdo Pakistano vystymosi perspektyvą. Panašiai ir 
Pakistano principas kelia grėsmę Indijos esminiam raison d ėtre, 
suponuodamas galimybę Indijos Sąjungai suskilti į keletą nepri- 
klausomų vienos religijos valstybių. Toks Indijos suirimas leistų 
Pakistanui atsikratyti nuolatinio nepilnavertiškumo kur kas di- 
desnės kaimynės akivaizdoje. Įtampa tarp šių valstybių yra 
aiškiai institucionalizuota jų ginče dėl Kašmyro. Kadangi šios 
provincijos gyventojų dauguma yra ištikima islamui, abi valsty- 
bės savo pretenzijas į šią provinciją vertina savo nacionalinio 
integralumo kontekste. Politinės grėsmės, keliamos Indijos ir Pa- 
kistano viena kitai, aiškiai apibrėžia kiekvienos iš jų nacionali- 
nio saugumo problemos centrinį elementą ir teikia platų pa- 
grindą painiavai tarp vidaus politikos ir nacionalinio saugumo“. 


Socialinės grėsmės 
Socialines grėsmes gali būti sunku išskirti iš politinių grėsmių. 
Santykiuose tarp valstybių reikšmingos išorinės grėsmės socia- 
liniu lygmeniu yra prieš nacionalinį identitetą nukreiptos ata- 
kos, kurios paprastai lengvai patenka į politinę sferą. Socialinės 
grėsmės dažnai yra didesnio karinių ir politinių grėsmių (to- 
kių, kokias sudarė arabai Izraeliui ir nacistinė Vokietija slavų 
kraštams) junginio dalis. Žemesnio grėsmės intensyvumo lyg: 
meniu net idėjų sąveika ir komunikacija gali sukelti politiškai 
reikšmingas socialines ir kultūrines grėsmes, kaip rodo islamo 
fundamentalistų reakcija į vakarietiškų idėjų skverbimąsi. Kal- 
bos, religijos ir vietinės kultūrinės tradicijos dalykai yra svarbūs 
valstybės idėjai, ir gali prireikti juos saugoti arba ginti nuo vi- 
liojančio arba stelbiančio kultūrinių vertybių importo. Jei vieti- 
nė kultūra yra silpna ir maža, tai netgi specialiai nesuplanuoto 
atsitiktinio kontakto šalutinis poveikis gali būti griaunantis ir 
politiškai žalingas". Netgi tokia stipri tauta kaip prancūzai bijo 

amerikiečių „greito maisto“ (fast-fo0d) poveikio kulinariniam jų 
paveldui ir prancūzų kalbos erozijos dėl angliškų žodžių inkor- 
poracijos. 

Pagrindinis socialinių grėsmių kaip nacionalinio saugumo 
problemos sudėtinės klausimo dalies komplikuotumas yra tas, 
kad dauguma jų atsiranda valstybės viduje. Jei socialinis saugu- 
mas yra tradicinių kalbos, kultūros ir religijos bei etninio iden- 
titeto ir papročių išsaugojimas (su priimtinomis sąlygomis evo- 
liucijai), tai grėsmės šioms vertybėms kur kas dažniau kyla iš 
valstybės vidaus, o ne iš jos išorės. Dirbtinės tautos valstybės 
kūrimo procesas dažnai yra nukreiptas į subvalstybinių sociali- 
nių identitetų slopinimą (arba bent jau į homogenizavimą) - tai 
rodo gausybė pavyzdžių. Bulgarai slopina turkų identitetą, taip 
pat ir turkai slopina armėnus ir kurdus. Baltijos tautos bijo ru- 
sifikacijos, o tibetiečiai - sinofikacijos. Irakas žudo ir perkeldina 
kurdus. Senovės Atėnų demokratija rėmėsi didžiule vergų kla- 
se. Indonezija remia Javos salos gyventojų migraciją į mažiau 
apgyvendintas salas. Daug šalių vykdė arba leido vykdyti žydų 
arba kitų svetimų mažumų pogromus. Subtili etninė pusiausvy- 
ra (Fidžis, Malaizija, Šri Lanka) gali privesti prie sistemiškos 
politinės diskriminacijos ir netgi pilietinio karo. Vidinės sociali- 
nės grėsmės būdingos silpnoms valstybėms. Jos negali būti re- 
aliai laikomos nacionalinio saugumo klausimais, išskyrus ne- 
bent tuos atvejus, kai jos greitina konfliktus tarp valstybių. Tai 
yra vienas iš baisių nacionalinio saugumo logikos prieštaravi- 
mų, kai subnacionalinių identitetų slopinimas laikui bėgant gali 
tarnauti stipresnių ir gyvybingesnių valstybių kūrimui. 


Ekonominės grėsmės 


Ekonominės grėsmės, be abejonės, yra pačios painiausios ir su 
jomis sunkiausia tvarkytis nacionalinio saugumo rėmuose. Pa- 
grindinė problema, iškylanti dėl ekonominio saugumo idėjos, 
yra ta, kad normali rinkos ekonomikos dalyvių būklė yra rizi- 

kos, agresyvios konkurencijos ir netikrumo būklė. Faktiškai žlu- 
gus centralizuoto planavimo ekonomikoms kaip alternatyvai rin- 
kos ekonomikai, rinka tampa dominuojančiu modeliu rimtai eko- 
nominei praktikai. Su visais savo nestabilumais ir netobulumais 
tai vis dar efektyviausias kol kas atrastas mechanizmas, kuriuo 
gali būti išlaikyti priimtini gamybos, paskirstymo, inovacijos ir 
augimo lygiai. Kad funkcionuotų efektyviai, rinka turi kelti pa- 
stovią bankroto grėsmę neefektyviems dalyviams. Kitaip tariant, 
rinkos ekonomikos dalyviai turi būti nesaugūs, jei norima, kad 
sistema kaip visuma veiktų taip, kad efektyviai teiktų turtą ir 
gerovę. Čia ir glūdi pagrindinis paradoksas: jeigu dalyviai turi 
būti nesaugūs, ką gali reikšti „ekonominis saugumas“ rinkos kon- 
tekste? Gausybė ekonominių grėsmių patenka į rinkos žaidimo 
taisykles ir todėl logiškai jos negali būti traktuojamos kaip pa- 
kankamai išimtinės, kad pretenduotų į nacionalinio saugumo 
garantijas. Kurioje būtent spektro vietoje ekonominės grėsmės 
teisėtai tampa nacionalinio saugumo klausimais, yra nepapras- 
tai sunkus ir ypač politiškas klausimas. Per dažnas nacionalinio 
saugumo reikalavimas paprasčiausiai reikštų vis didėjančią vals- 
tybės intervenciją į ekonomiką iki tokio taško, kur rinka jau ne- 
begali funkcionuoti. 

Dar viena komplikacija yra ta, kad valstybė - tik vienas iš 
daugybės ekonominio gyvenimo dalyvių tipų. Ypač taip yra rin- 
kos ekonomikoje, kur nepriklausomų veikėjų įvairovės egzista- 
vimas tarnauja ir kaip lemiama pliuralistinės demokratijos atra- 
ma. Tačiau tai reiškia, kad valstybės atsakomybė ir interesai 
nėra taip aiškiai apibrėžti ekonominiame sektoriuje, kaip jie yra 
apibrėžti politiniame ir kariniame sektoriuose. Ar vyriausybė 
turi siekti kontroliuoti (arba valdyti) nacionalinę ekonomiką, ar 
ji turi pabandyti sumažinti savo vaidmenį iki minimumo, apsi- 
ribodama tik bendra priežiūra, ir taip didinti kitų ekonomikos 
dalyvių veiksmo ir atsakomybės laisvę - yra centriniai daugu- 
mos politinių debatų klausimai. Ar turi vyriausybės kištis, kad 


NACIONALINIS NESAUGUMAS: GRĖSMĖS IR PAŽEIDUMAI 171 


apsaugotų tas pramonės šakas, kurios negali konkuruoti, nes 
yra arba pernelyg naujos, arba pernelyg senos? Ar jos turi su- 
telkti dėmesį į tyrimų finansavimą kaip į ilgalaikės plėtotės ir 
konkurencijos stiprinimo priemonę? Ar iš tikrųjų jos gali kaip 
nors paveikti giluminius procesus, kurie lemia nacionalinės eko- 
nomikos pakilimus ir nuosmukius? Ar galėjo ką nors padaryti 
antikos laikų atėniečiai, kad sustabdytų ekonominį savo nuos- 
mukį, kai alyvų ir vynuogių auginimas išplito už Graikijos ribų, 
ir atgauti savo dominuojančią aliejaus ir vyno tiekėjų poziciją? 
Ar galėjo kuri nors Britanijos vyriausybė sustabdyti ilgalaikį nuo- 
smukį, kilusį dėl pramonės įmonių ir gamybos organizacijos at- 
silikimo bei industrializacijos išplitimo į Vokietiją, Jungtines Vals- 
tijas ir kitur? 

Viena vertus, nacionalinė ekonomika yra valstybės fizinės 
bazės dalis. Tačiau ji yra glaudžiai susijusi su organizuojančia 
ideologija ir instituciniais komponentais, kaip pažymėjo būsimi 
Rytų Europos valstybių reformatoriai Ekonominės savitarpio pa- 
galbos taryboje devintojo dešimtmečio pabaigoje. Jos dinamika 
yra nepaprastai sudėtinga. Jos jautrumas gana dramatiškiems 
“svyravimams yra menkai suvokiamas ir, nepaisant finansų mi- 
nistrų ir ekonomikos teoretikų pretenzijų, nėra nei patikimai 
nuspėjamas, nei efektyviai kontroliuojamas. Todėl ekonomika 
yra kur kas komplikuotesnis taikinys grėsmėms negu daug kon- 
kretesni elementai — teritorija ir valdymo institucijos. Jei nėra 
įmanoma apibrėžti kieno nors normalių sąlygų ir nėra tiksliai 
žinoma, kokios priemonės padeda ar trukdo, tai sunku apskai- 
čiuoti, kokie veiksmai gali kelti grėsmes. Kas gali atrodyti grės- 
mė trumpu laiko tarpu (naftos embargo ar pakeltos kainos), ilgai- 
niui gali tapti racionalesnės energetikos kainodaros politikos ir 
efektyvesnio energijos naudojimo technologijų plėtotės stimulu. 

Taigi rinkos sistemoje egzistuoja daugybė ir įvairių ekonomi- 
nių grėsmių, kurios negali būti pagrįstai nagrinėjamos kaip grės- 
mės nacionaliniam saugumui. Žiauri užsienio importų konku- 

rencija; savo eksporto apribojimai; kainų, valiutos ir palūkanų 
normos; Manipuliacijos; sunkumai gaunant kreditus; skolų ne- 
mokėjimas ir daugybė kitų veiksmų gali turėti rimtų pasekmių 
nacionalinei ekonomikai. Jos varijuoja nuo mokėjimų balanso 
deficito ir nacionalinių pajamų mažėjimo iki nepageidaujamo 
spaudimo palūkanų normai ir valiutos vertei ir tradicinių pra- 
monės šakų sugriovimo. Tačiau nepaisant kai kurių pasekmių 
žiaurumo šios grėsmės telpa į negailestingas ekonominio gyve- 
nimo konkurencingoje rinkoje normas. Didžiulės galimybės, at- 
siveriančios dalyvaujant pasaulinėje rinkoje, gali būti išnaudo- 
tos tik savo pažeidumo kitų valstybių ekonominiams veiksmams 
padidinimo sąskaita. Nesugebėjimas konkuruoti ar adaptuotis 
yra šio Žaidimo rizika. Ekonominės grėsmės tokiu atveju suvo- 
kiamos ne tik kaip kylančios iš ydingų užsieniečių veiksmų, bet 
ir kaip išplaukiančios iš atsakingų už valstybės ekonominius 
reikalus asmenų netinkamų veiksmų. Negatyvios dalyvavimo 
pasekmės turi būti vertinamos priešpastatant joms galimus sti- 
mulų, našumo ir turto nuostolius, atsirandančius pasirinkus au- 
tarkišką politiką. 

Tokiu atveju ekonominės grėsmės ekonomikos sektoriuje di- 
džia dalimi patenka į normalaus elgesio ribas ir negali būti leng- 
vai ar aiškiai susietos su nacionalinio saugumo logika. Tačiau 
kai ekonominės grėsmės pasekmės išeina už ekonomikos sekto- 
riaus ribų į karinę ir politinę sritis, tada gali iškilti trys šiek tiek 
aiškesni nacionalinio saugumo klausimai. Čia yra svarbūs savi- 
tarpio ryšiai tarp ekonominių galimybių iš vienos pusės ir kari- 
nių galimybių, galios bei sociopolitinio stabilumo - iš kitos. 

Ryšys tarp ekonominių ir politinių galimybių yra gana spe- 
cifinis, nors ir gerai suprantamas. Valstybės karinės galimybės 
remiasi ne tik svarbiausių strateginių žaliavų tiekimu, bet ir pra- 
monine baze, pajėgia palaikyti karines pajėgas. Pagrindinėms 
galybėms tai reiškia pramoninį kompleksą, pajėgų gaminti pla- 
tų naujausių ginklų spektrą. Kai strateginės žaliavos turi būti 

įgyjamos už valstybės ribų, grėsmės tiekimo saugumui gali būti 
traktuojamos kaip nacionalinio saugumo klausimas. Taip Ame- 
rikos karinės pramonės šakos yra priklausomos nuo mangano ir 
nikelio tiekimų, nes nė viena iš šių žaliavų nėra gaminama Jung- 
tinėse Valstijose reikšmingais kiekiais“. Susirūpinimas tiekimo 
patikimumu iš dalies sudaro pagrindą Amerikos interesui plė- 
toti technologiją, leidžiančią išgauti šiuos mineralus iš gilios jū- 
ros dugno. Panašiai Britanijos karališkasis laivynas tapo priklau- 
somas nuo įvairių rūšių medienos laivų statybai tiekimo iš už- 
jūrių, kai vidaus miškai plėtojantis laivininkystei pasidarė nepa- 
jėgūs susidoroti su paklausa. Grėsmės tokiems tiekimams gana 
greitai atsiliepia kariniam saugumui ir todėl gali būti traktuoja- 
mos beveik taip pat kaip ir karinės grėsmės. Panašiai ekonomi- 
nis kai kurių pagrindinių pramonės šakų (tokių kaip plieno, 
laivų statybos, elektronikos) nuosmukis efektyvesnių užsienio 
gamintojų atžvilgiu kelia klausimus dėl valstybės sugebėjimo 
remti tinkamą kiekį nepriklausomos karinės produkcijos. Būti 
priklausomai nuo kitų valstybių karinių laivų ir naikintuvų tie- 
kimo turi gana skirtingas pasekmes valstybei, negu būti pri- 
klausomai nuo išorinio prekybos laivų ar keleivinių lėktuvų tie- 
kimo. Troškimas išlaikyti (arba įgyti) gamybos pajėgumus pa- 
grindinėse pramonės šakose, susijusiose su karine gamyba, gali 
lengvai įtraukti nacionalinio saugumo poreikį į nacionalinės eko- 
nomikos valdymą. Šis procesas gali veikti ir kita kryptimi, kaip 
aiškiausiai iliustruoja branduolinė galia, kai karinių tyrimų ir 
plėtotės poreikis iškreipia investicinius prioritetus civilinėje eko- 
nomikoje". 

Antras klausimas tam tikra prasme yra tik kur kas platesnė 
pirmojo interpretacija. Jam rūpi ryšys tarp ekonomikos ir ne 
vien tik specifinių karinių galimybių, bet ir bendros valstybės 
galios tarptautinėje sistemoje. Jei smunka ekonomika, tai neiš- 
vengiamai turi smukti ir valstybės galia. Nuosmukis gali atsi- 
rasti tiek dėl vidinių, tiek dėl išorinių priežasčių. Jis faktiškai 

gali būti už vyriausybės politikos poveikio priemonių ribų arba 
dėl politinės neefektyvaus elgesio inercijos valstybės viduje, ar- 
ba dėl nesustabdomo naujų galybių kilimo. Viena vertus, povei- 
kio priemonių trūkumas tokiai sudėtingai ir plataus masto pro- 
blemai iškelia šią problemą netgi už nacionalinio saugumo ribų. 
Visa rašytinė istorija yra nuolat kylančių ir smunkančių galybių 
katalogas?. Nė vienos valstybės nesugebėjimas užimti lyderio 
poziciją visiems laikams anksčiau ar vėliau verčia prie to prisi- 
taikyti. Netgi vis nesibaigiantis ekonominis nuosmukis, (pavyz- 
džiui, Britanijos) paprastai nėra laikomas ypatinga nacionalinio 
saugumo problema, nors jis ir smarkiai mažina valstybės kari- 
nes galimybes. 

Nepaisant to, ekonominės galimybės yra gyvybiškai svarbus 
pagrindas, kuo remiasi santykinis didžiųjų galybių statusas sis- 
temoje. Todėl intensyvaus galybių priešiškumo laikotarpiu san- 
tykinė ekonominė sėkmė gali būti suvokiama kaip nacionalinio 
saugumo klausimas, nors tam prieštarauja sveikas protas ir iš- 
mintis. Britanija ir Prancūzija bijojo greitos Vokietijos ekonomi- 
nės ekspansijos, o Vokietija bijojo Rusijos ekonominės ekspansi- 
jos nuo devyniolikto amžiaus pabaigos iki pat Antrojo pasauli- 
nio karo. Iki devintojo dešimtmečio Jungtinės Valstijos bijojo 
sovietų ekonominės sėkmės perspektyvos, kuri būtų užtikrinusi 
pagrindą tokiai Sovietų Sąjungos galiai, kurios pakaktų grasinti 
amerikiečių įtakai. Dėl savo karinių ir politinių pasekmių santy- 
kinė priešiškos galybės ekonominė ekspansija gali būti suvokia- 
ma kaip grėsmė visai nacionalinio saugumo pozicijai. Toks tik- 
rovės suvokimas suponuotų grėsmę, kurią Paulas Kennedy's 
suformulavo taip - augančios karinės išlaidos kylančiai priešo 
galiai kompensuoti paprasčiausiai gali pagreitinti nuosavos eko- 
nomikos nuosmukį!". 

Trečias klausimas atsirado gana neseniai ir apima tai, ką ben- 
drais bruožais galima pavadinti ekonominėmis grėsmėmis vi- 
daus stabilumui. Jos atsiranda, kai valstybės vykdo ekonominę 

strategiją, paremtą turto maksimizavimu per ekstensyvią preky- 
bą. Laikui bėgant tokia politika priveda prie aukšto priklauso- 
mybės lygio nuo prekybos - reikia išlaikyti išaugusias kartu su 
didėjančia gerove socialines struktūras. Kai kurios šalys pradėjo 
specializuotis kaip žaliavų gamintojai ir priklauso nuo savo pro- 
duktų pardavimo, tuo tarpu kitos tapo industriniais centrais ir 
priklauso tiek nuo žaliavų tiekimo, tiek nuo rinkų savo produk- 
tams. Australija, Gabonas ir Zairas yra ryškiausi pirmojo tipo 
pavyzdžiai, o Japonija, Singapūras ir Belgija - antrojo. Netgi 
valstybės, turinčios didelius vidinius resursus ir rinkas bei san- 
tykinai mažą BNP procentą užsienio prekyboje (pvz., JAV), gali 
būti smarkiai įtrauktos į prekybos struktūrą. Ten, kur egzistuoja 
tokie sudėtingi tarpusavio sąveikos modeliai, daugelis valstybių 
bus pažeidžiamos sutrikimų prekybos ir finansų srautuose!!. 

Blogiausiu atveju tokie pažeidumai sukelia prievartavimo 
baimę, kada valstybės išnaudoja savo ekonominį pranašumą, 
kad išgautų politinių nuolaidų. Naftos politika aštuntajame de- 
šimtmetyje šį grėsmės tipą ypač išryškino. Tačiau tokie nuo- 
gąstavimai paprastai yra kompensuojami gausių konkurencinės 
pasiūlos mechanizmų, egzistuojančių pasaulinėje rinkoje. Išsky- 
rus retus atvejus, sistemos įvairovė yra linkusi pasiūlyti alter- 
natyvius tiekėjus ir rinkas tam, kad sužlugdytų bandymus pa- 
naudoti ekonominius svertus specifiniams politiniams tikslams. 
Netgi gana gerą poziciją turintis ir gerai organizuotas naftos 
kartelis buvo gana greitai tokiu būdu nugalėtas. Vis dėlto to- 
kių pažeidumų rizika gali sukurti racionalų pagrindą naciona- 
liniam saugumui vengti perdėtų ar asimetriškų priklausomy- 
bių, kurios galėtų atverti politinę ekonominio spaudimo nau- 
dojimo galimybę. 

Kur kas platesne prasme ryšys tarp ekonomikos ir politinio 
stabilumo generuoja platų spektrą aprėpiančių plėtotės klausi- 
mų, kurie gali būti (ne be pagrindo) suvokiami kaip nacionali- 
nio saugumo klausimai. Išsivysčiusioms valstybėms (t.y. efekty- 

viems gamintojams šių dienų standartais) rūpestį kelia tai, kad 
sociopolitinėms struktūroms tampant priklausomomis nuo ne- 
pertraukiamų augimo tempų ir funkcinės specializacijos vidinis 
politinis stabilumas gali būti sugriautas dėl ekonominės siste- 
mos kaip visumos sukrėtimų. 

Mažiau išsivysčiusioms šalims ši problema yra kur kas ašt- 
resnė. Kadangi jos yra mažiau efektyvūs gamintojai, gali būti 
uždarytos į skurdo ir neišsivystymo ciklą, iš kurio nėra akivaiz- 
daus išėjimo. Prekybos sąlygos yra palankesnės pramoniniams 
produktams, o ne žaliavoms, ir vėliau industrializaciją įgyven- 
dinusios šalys patenka į rinkas, jau prisotintas aukštesnės koky- 
bės prekių, negu jos gali pagaminti eksportui. Išorinių finansų 
pritraukimas modernizacinėms investicijoms lengvai priveda prie 
nepakeliamų skolų ir kapitalo ištekėjimo, kaip atsitiko daugu- 
mai Trečiojo pasaulio šalių aštuntajame ir devintajame dešimt- 
mečiuose. Dalyvavimas pasaulinėje rinkos ekonomikoje, užimant 
tokias silpnas pozicijas, gali privesti prie netoleruotinų vidinių 
spaudimų. Vyriausybės gali atsidurti situacijoje, kurioje jos turi 
rinktis tarp savo skolų apmokėjimo ir kreditavimo sąlygų vyk- 
dymo mažindamos gyvenimo standartus, kurie ir taip jau yra 
prie milijonų Žmonių skurdo ribos. 

Dėl visų šios situacijos kraštutinumų ir plataus spektro gali- 
mų pasekmių ją ne be pagrindo galima apibrėžti kaip naciona- 
linio saugumo problemą. Ar toks apsisprendimas yra privalu- 
mas — tai jau kitas klausimas, nes neaišku, kaip šią problemą 
reikėtų spręsti nacionaliniu lygmeniu. Iškritimas iš pasaulinės 
ekonomikos (Birmos atvejis) ar protekcionistinės importo išstū- 
mimo politikos vykdymas (tai bandė padaryti Argentina ir In- 
dija) yra tik alternatyvūs keliai į stagnaciją ir nepriimtinai žemą 
pragyvenimo lygį. Apibūdinant ekonomiškai neišsivysčiusių 
valstybių ekonominį nesaugumą, dalis baisios tiesos glūdi afo- 
rizme, kad „vienintelis blogesnis už eksploataciją dalykas yra 
eksploatacijos nebuvimas“. 


NACIONALINIS NESAUGUMAS: GRĖSMĖS IR PAŽEIDUMAI 177 


Argumentas, kad visa tarptautinė sistema yra grėsmė ma- 
žiau išsivysčiusių valstybių nacionaliniam saugumui, susilieja 
su marksistine kritika, kad kapitalizmas yra sistema, kuri laikui 
bėgant yra grėsmė ir visiems tiems, kurie dalyvauja joje, ir tiems, 
kurie bando likti nuošalyje. Tačiau nei grandioziniai tokio mas- 
to argumentai, nei smarkai spaudžiamų vyriausybių rėmimasis 
nacionaliniu saugumu nieko nepakeis, kol paties vystymosi pro- 
blema nebus geriau suprantama. Visos nacionalinės politinės 
ekonomijos įterpimas į nacionalinio saugumo kontekstą beveik 
garantuotai susiaurintų ginčus. Todėl esminis tokio pasirinkimo 
poveikis greičiausiai būtų klaidinančių, išlaidžių ir kontrpro- 
duktyvių, primestų jėga vystymosi modelių dažnėjimas. Raudo- 
nųjų khmerų eksperimentai Kambodžoje aštuntojo dešimtmečio 
pabaigoje yra ryškiausias pavyzdys, ir daugelio mažesnių be- 
protybių pūvantys vaisiai gali būti atrasti didesnėje Afrikos ir 
Azijos dalyje. Būtent ši pasaulinio masto kombinacija, gili krizė 
ir teorinis nemokšiškumas motyvuoja tokių organų kaip Pal- 
me's ir Brandto komisijos bandymus žiūrėti į šiuos klausimus 
per planetos saugumo prizmę, 0 ne nacionalinio saugumo lyg- 
meniu". 

Taigi nors ekonominių grėsmių, kaip nacionalinio saugumo 
problemos dalies, suvokimas kai kuriais atžvilgiais ir yra įtiki- 
namas, vis dėlto turėtų būti vertinamas labai atsargiai. Ekono- 
minės grėsmės primena valstybės ataką ta prasme, kad sąmo- 
ningi kitų valstybių veiksmai sukelia materialinius praradimus, 
įvairių valstybės institucijų įtampą ir netgi žymią žalą gyvento- 
jų gerovei ir ilgaamžiškumui. Paralelė su karine ataka nėra visai 
tiksli, nes karinė ataka peržengia aiškią ribą tarp taikaus ir ag- 
resyvaus elgesio, tuo tarpu ekonominė „ataka“ - ne. Agresyvus 
elgesys yra normalus ekonominiuose reikaluose, o praradimo 
rizika yra dalis kainos, kurią reikia sumokėti už galimybę gauti 
pelną. Žiūrint iš šios perspektyvos, ekonominės grėsmės yra už- 
sikariamos savo pačių valia (5elf-inflicted), jeigu jau apsispren- 

džiama dalyvauti gamybos ir mainų modelyje, kuriame tokie 
pavojai yra endeminiai. Antra vertus, gal ir nėra kitos išeities iš 
šios situacijos ta prasme, kad dauguma valstybių turi gana ma- 
žai pasirinkimo - dalyvauti ar ne. 

Ekonominės grėsmės taip pat dar kartą iškelia vidaus politi- 
kos ir nacionalinio saugumo skyrimo dilemą - reikia kaltinti 
kitus dalyvius ar pačią ekonominę sistemą, ar blogos ekonomi- 
nės veiklos priežastys labiau glūdi visuomenėse? Jei atsakymas 
yra vidinės priežastys, tada galima klausti, ar organizuojančios 
ideologijos yra netinkamai įgyvendinamos, o gal jos pačios kaž- 
kokiu būdu iš pagrindų yra klaidingos (šis procesas aiškiai pa- 
stebimas ryškėjančioje naujoje Gorbačiovo Sovietų Sąjungoje). 
Nepertraukiamas organizuojančių ideologijų testavimas, kves- 
tionavimas ir modifikacija yra iš esmės vidaus politikos reika- 
las. Šiame procese glūdi realus pavojus, kad subnacionaliniai 
daliniai interesai (smunkančios pramonės šakos, profsąjungos, 
savivaldybės) stengsis uzurpuoti ekonominio saugumo idėją sa- 
vo tikslams. Tik retkarčiais specifinės ekonominės grėsmės gali 
būti vertinamos kaip nacionalinio saugumo problema. Todėl ban- 
dymai paversti atskirus ekonominius klausimus nacionalinio sau- 
gumo problemomis, savaime aišku, turi būti vertinami labai at- 
sargiai'“. Aš dar nagrinėsiu šiuos klausimus plačiau šeštame kny- 
gos skyriuje. 


Ekologinės grėsmės 


Ekologinės grėsmės nacionaliniam saugumui, kaip ir karinės ar 
ekonominės, gali padaryti žalą fizinei valstybės bazei, ko gero, 
gana stambiu mastu, tiek, kad sukeltų grėsmę ir valstybės idėjai 
bei institucijoms. Tradiciškai ekologinės grėsmės buvo suvokia- 
mos kaip atsitiktinės, kaip natūralių gyvenimo sąlygų dalis, ir 
todėl buvo laikomos daugiau likimo dalyku, o ne nacionalinio 
saugumo klausimu!*. Žemės drebėjimai, audros, marai, potvy- 
niai, cunamiai ir sausros gali padaryti tokio pat masto žalą vals- 

tybei kaip ir karas (taip neseniai kilo potvyniai Bangladeše ir 
sausra Sahelio* valstybėse). Tačiau tai buvo suvokiama kaip žmo- 
nių kovos su gamta dalis, tuo tarpu nacionalinio saugumo klau- 
simai kyla labiau iš Žmonių tarpusavio kovos. 

Beveik per visą istoriją aplinka labiau buvo santykinai pasto- 
vus pamatinis veiksnys negu savarankiškas klausimas. Tačiau 
šiame šimtmetyje dramatiškai didėjant žmogaus veiklos mastui, 
įvairovei ir tempui, kartu su greitu Žinių apie planetos ekosiste- 
mą didėjimu aplinka nustojo būti nekintančiu pamatiniu fakto- 
riumi. Žmogaus veiklos plėtra pradeda daryti didelę įtaką gy- 
venimo sąlygoms planetoje. Žinių (nors vis dar labai neišsamių) 
gausėjimas padeda suvokti įvykius kaip vis mažiau atsitiktinius 
ir labiau specifiškai priskirtinus aplinkos poveikiui. Rūgščių purš- 
kimas, šiltnamio efektą sukeliančios dujos ir ozoną naikinantys 
chlorofluorkarbonai (CFCc) jau yra užfiksuoti veiksniai. Šis nuo- 
latinis priežasties-pasekmės ryšių atskleidimas vis labiau stu- 
mia ekologinius klausimus į žmonių gyvenimo, kartu ir į poli- 
tikos akiratį. 

Kai kurios mažesnio masto ekologinės grėsmės sujungia žmo- 
nių veiklą vienos valstybės ribose su tos veiklos pasekmėmis 
kitose valstybėse. Vienas pavyzdys yra valstybių sienas peržen- 
giantis aplinkos teršimas (pavyzdžiui, tarp Jungtinių Valstijų ir 
Kanados) ar apimantis keleto valstybių teritorijas ar tarp jų te- 
kančių upių teršimas (pavyzdžiui, Reinas). Kitas pavyzdys yra 
Nepalo miškų iškirtimas, kuris didina potvynius Bangladeše. 
Bandymai modifikuoti klimatą yra pavyzdys tokios veiklos, ku- 
ri gali įgyti nelauktų pasekmių netolimoje ateityje. Faktas, kad 
šios grėsmės nėra sąmoningai sukeltos, atskiria jas nuo daugelio 
kitų grėsmių rūšių, padarydamas jas, ko gero, labiausiai pana- 
šiomis į struktūrines grėsmes, atsirandančias politiniame ir eko- 


* Sahelis - tai Vakarų Afrikos regionas, į kurį patenka šios neretai nuo 
sausros ir bado kenčiančios valstybės - Čadas, Malis, Mauritanija, Nigeris, Se- 
negalas ir Burkina Fasas. Spec. red. pastaba. 

nominiame sektoriuose. Tačiau jų pasekmės gali būti rimtos, ir 
nėra sunku įsivaizduoti vandens paskirstymo palei tokias upes 
kaip Nilas, Mekongas ar Indas problemą tampančia priežastimi 
karinės jėgos panaudojimui. 

Didesnio masto ekologinės grėsmės sunkiau telpa į naciona- 
linio saugumo rėmus. Ozono sluoksnio plonėjimas ir šiltnamio 
efektas yra globaliniai fenomenai su globalinėmis pasekmėmis. 
Jei šios grėsmės materializuosis kokia nors konkrečia išraiška, 
kai kurios valstybės, be abejonės, pajaus jų smūgį. Nedaug nuo 
jūros lygio pakilusias šalis (Nyderlandus, Bangladešą, Maldi- 
vus, kai kurias Egipto dalis) ištiks katastrofa netgi dėl gana ne- 
žymaus jūros lygio pakilimo. Žymus atšilimas taip pat pakeis 
kritulių kiekio pasiskirstymą, greičiausiai sunaikindamas kai ku- 
riuos šiuo metu labai produktyvius žemės ūkio rajonus, pavyz- 
džiui, Jungtinių Valstijų vidurio vakaruose (midwest), kartu pa- 
didindamas kitų rajonų Kanadoje ir Sovietų Sąjungoje produk- 
tyvumą. Ši logika greitai priveda prie minties, kad planetoje 
galimos masinės žmogaus gyvenimo sąlygų transformacijos. Žy- 
mus atšilimas, t.y. bent keletu laipsnių, gali pakelti jūrų lygį 
dešimtis metrų. Žymus atšalimas galėtų sukelti ledynmečio su- 
grįžimą. Bet kuris iš šių įvykių visiškai pakeistų žmogaus gyve- 
namosios vietos geografiją, o tai nušluotų daugumą egzistuo- 
jančių socialinių ir politinių tarptautinės sistemos struktūrų. 

Labai mažai valstybių turi galimybę pačios kontroliuoti šiuos 
makroprocesus, todėl apeliavimas į nacionalinį saugumą neturi 
praktinės reikšmės, kol jis negali būti susietas su kolektyviniu 
veikimu. Kolektyvinio saugumo požiūris, be abejo, iškelia savus 
grynai politinius klausimus. Jeigu ekosistema yra atsitiktinis kin- 
tamasis, tai visi žmonės gali suvokti savo dalyvavimą joje kaip 
likimo klausimą. Tačiau jei ji tampa (o tai ir vyksta) kintamuoju, 
paklūstančiu Žmogaus manipuliacijai, tada kaštų ir naudos pa- 
skirstymas tampa karštu politiniu klausimu. Kai kurios valsty- 
bės (pavyzdžiui, Sovietų Sąjunga ir Kanada) gali gauti naudos 

iš nedidelio atšilimo, o bet kokio masto atšalimas joms gali pa- 
daryti daug žalos. Su kitomis valstybėmis (pavyzdžiui, Mauri- 
tanija ir Maliu) gali būti atvirkščiai. Pridėjus prie šios nepasto- 
vios situacijos klaidas ir netobulumus, padarytus pirmaisiais ban- 
dymais manipuliuoti klimatu, bus lengvai matyti, kad globali- 
nis konsensusas nėra akivaizdus atsakas į šią problemą. Su to- 
kiomis galimai didžiulėmis pasekmėmis yra visai įmanoma įsi- 
vaizduoti gana netolimą ateitį, kurioje ekologinės grėsmės užims 
tą pačią padėtį kaip ir karinės ir kurioje karinių ir aplinkosau- 
gos problemų sprendimo būdai sąveikaus tarpusavyje tarpvals- 
tybinių santykių kontekste. 


Ši karinių, politinių, socialinių, ekonominių ir ekologinių 
grėsmių visuma nesudaro statiško nacionalinio saugumo pro- 
- blemos turinio. Iš tikrųjų gana dramatiški pokyčiai prioritetuose 
tarp jų yra pagrindinė varomoji jėga poslinkiui nuo siauros ka- 
rinių strateginių tyrimų srities platesnių tarptautinio saugumo 
tyrimų link. Karinės grėsmės vis dar išlaiko teorinę pirmeny- 
bę saugumo problematikoje, ir kol tarptautinė politika yra 
anarchiškai struktūrizuota, jos liks gyvybiškai reikšmingos ir 
svarbios. Tačiau praktikoje, ir ypač daugumai išsivysčiusių ša- 
lių, jų svarba mažėja lyginant su grėsmėmis kituose sektoriuo- 
se. Susirūpinimas kariniu saugumu tradiciškai maskavo klau- 
simus, sudarančius pagrindą politinėms ir socialinėms grės- 
mėms“. Kartu su branduoliniu paralyžiumi, sukausčiusiu ra- 
cionalų jėgos naudojimą santykiuose tarp didžiųjų galybių, po- 
litinio ir socialinio saugumo klausimai tapo labiau matomi ir 
reikšmingi. Kadangi karinio saugumo problematika tapo labiau 
statiška, ekonominio ir ekologinio saugumo turinys pasidarė la- 
biau dinamiškas ir svarbesnis kasdieniams interesams. Padidė- 
jęs Žmogaus veiklos ir tarpusavio sąveikos lyginamasis svoris 
padidino ir praktinę tarpusavio priklausomybę, ir bendrą su- 
sirūpinimą pasauliniais įvykiais. Ekonominių ir aplinkos kaitos 

procesų sąryšis tampa ypač matomas visoje sistemoje ir vari- 
juoja nuo oro prognozių ir rūgščių lietų iki palūkanų normų, 
valiutų vertės ir biržų kainų. 

Visi šie procesai, nuo supergalybių branduolinės galios ir 
tuo pat metu impotencijos iki Trečiojo pasaulio skolų naštos, 
kartu su Vakarų finansiniu stabilumu ir aplinkosaugos projek- 
tais, nurodo į tarpusavio priklausomybės saugumo klausimais 
svarbą. Jei tarpusavio priklausomybė yra svarbiausia, tai nacio- 
nalinio saugumo politika, nukreipta į pažeidumo mažinimą, pa- 
gal apibrėžimą gali būti tik dalis bet kokio apgalvoto atsako į 
iškeltus klausimus. Svarstant saugumo atskiruose sektoriuose 
tarpusavio priklausomybę, taip pat būtina kreipti dėmesį ir į 
grėsmių šaltinius. 


Gresmių veikimas 


Klausimas, kada grėsmė tampa nacionalinio saugumo klausi- 
mu, priklauso ne tik nuo tos grėsmės tipo ir to, kaip valstybė 
suvokia ją, bet ir nuo tos grėsmės veikimo intensyvumo. Pagrin- 
diniai veiksniai, sąlygojantys grėsmės intensyvumą, yra jos spe- 
cifika, padėtis erdvėje ir laike, iškilimo tikimybės laipsnis, lygi- 
namasis galimų pasekmių svoris ir ar grėsmės suvokimą (ne)ašt- 
rina istorinės aplinkybės. Kuo intensyvesnė grėsmė (visų kitų 
veiksnių nekintamumo atveju), tuo legitimiškesnis atsakas į ją 
yra nacionalinio saugumo pasitelkimas. Be abejo, problema yra 
ta, kad ne visi šie kintamieji gali būti tiksliai išmatuoti (arba net 
įvertinti) ir kad jie dažnai būna susipynę tarpusavyje taip, kad 
jų intesyvumo įvertinimas tampa labai problematiškas. 
Specifinės grėsmės turi aiškų taikinį ir šaltinį. Pavyzdžiui, 
kaip britai suvokė vokiečių laivyną laikotarpiu nuo šio amžiaus 
pradžios iki Pirmojo pasaulinio karo ir kaip Jungtinių Valstijų ir 
Sovietų Sąjungos strateginiai branduoliniai arsenalai grasino vie- 
nas kitam nuo septintojo dešimtmečio. Difuzinės grėsmės kyla 
greičiau iš procesų, o ne iš konkretaus veikėjo, objekto ar poli- 

tinių veiksmų. Tokiu būdu komunizmo (ar kapitalizmo) pliti- 
mas, branduolinis platinimas (tiek ginklo, tiek civilinių jėgainių 
technologijos), terorizmas, ekonominės depresijos ir šiltnamio 
efektas yra plačių procesų, kurie dažnai identifikuojami kaip 
grėsmės, pavyzdžiai. 

Erdvinis grėsmių išdėstymas gali būti suvokiamas pagal nu- 
tolimo nuo valstybės laipsnį. Ar grėsmės šaltinis yra tiesioginis 
kaimynas, kaip yra su Iranu ir Iraku, Šiaurės ir Pietų Korėja bei 
Graikija ir Turkija? Ar jis yra tam tikru vidutiniu atstumu, kaip 
buvo Japonija nuo Jungtinių Valstijų ketvirtajame dešimtmetyje 
arba komunizmas Vietname atrodė daugumai amerikiečių sep- 
tintajame dešimtmetyje? Ar jis yra tolimas, kaip atrodė Čekos- 
lovakija Chamberlainui 1938 metais? Nutolimo laipsnio matas 
intensyviausiai yra taikomas karinėms grėsmėms, kadangi teri- 
torinis artumas stipriai koreliuoja su galimybe pradėti karinius 
veiksmus. Šios koreliacijos svarba iš dalies sumažėjo išvysčius 
atakos iš didelio nuotolio ginklus ir valstybinio terorizmo poli- 
tiką. Ją gali paveikti ir aljansų politika (anglų-japonų aljansas 
1902 metais) bei prekybos ir komunikacijų linijų (pagrindinių 
sąsiaurių) kontrolė. Tačiau strateginė kaimynystė vis dar išlieka 
svarbi mažoms ir vidutinėms galybėms, kurios ir sudaro didžią- 
ją tarptautinės bendrijos dalį. Pakistanas nerimauja dėl Indijos, 
kadangi ji yra greta, o tuo tarpu Indija visiškai nefigūruoja Su- 
dano interesuose. 

Nuotolio laipsnis taip pat yra svarbus politinėms grėsmėms, 
ką parodo nekomfortabili Rytų ir Vakarų Vokietijos, Šiaurės ir 
Pietų Korėjos, Irano ir Persijos įlankos valstybių ar Indijos ir 
Pakistano kaimynystė. Nutolimo laipsnio svarba kariniuose ir 
politiniuose sektoriuose suponuoja tokias silpnų valstybių pro- 
blemas, kur grėsmės šaltiniai faktiškai yra valstybės viduje. Nu- 
tolimo laipsnis daug mažiau yra svarbus ekonominėms grės- 
mėms, nors galbūt priešingai galėtų argumentuoti valstybės, 
esančios šalia ekonominės galios centrų, pavyzdžiui, Kanada 

Jungtinių Valstijų atžvilgiu. Daugumai valstybių nutolimo laips- 
nis yra tiesioginė nuotolio funkcija. Tačiau kai kurioms (ypač 
toms didžiosioms galybėms, kurios suvokia savo saugumą glo- 
baline prasme) nutolimo laipsnis gali atspindėti ir kitus priori- 
mą šalį“, kai tuo pačiu metu viena jos pačios saugumo siena 
buvo Himalajuose. Panašiai ir Persijos įlankai Jungtinės Valsti- 
jos, nepaisydamos didelio nuotolio, suteikia aukštą prioritetą. 

Laikini nutolimo laipsnio interesai greičiau keičiasi pagal lai- 
ką negu pagal erdvę. Ar grėsmė yra tiesioginė, ar jos išsivysty- 
mas ar įgyvendinimas užtruks kažkiek laiko? Kai kurias grės- 
mes šiuo būdu yra visai lengva įvertinti, o kai kurias ne. Pavyz- 
džiui, iki 1914 metų britai galėjo apskaičiuoti Vokietijos jūrinės 
grėsmės raidą laike, išsiaiškinę drednoutų surinkimo tempus 
Vokietijos laivų statyklose. Ko gero, ryškiausias pavyzdys būtų 
mobilizacijos grafikai, kurie vaidino tokį didelį vaidmenį Euro- 
pos didžiųjų galybių saugumo percepcijose iki 1914 metų“. Ta- 
čiau kitos grėsmių rūšys laiko požiūriu, be abejo, yra labai kom- 
plikuotos. Niekas tiksliai nežino, kaip greitai ateityje gali pasi- 
reikšti smarkus klimato pasikeitimas, ir niekas tikrai nežino, kada 
turi būti pasiruošta efektyviam atsakui. Dauguma grėsmių (ypač 
procesinės grėsmės) laiko atžvilgiu yra labai neapibrėžtos. Dėl to 
tokios grėsmės kaip branduolinis platinimas, ginklavimosi varžy- 
bos, aplinkos teršimas, gyventojų perteklius ir ekonominė stagna- 
cija yra linkę būti (arba linkę būti interpretuojamos kaip esančios) 
nuolat blogėjančios būklės. Kadangi nėra patikimo būdo įvertinti 
šių grėsmių riziką, jos sukelia nesibaigiančius ginčus, koks priori- 
teto ir skubumo lygmuo turėtų būti joms suteiktas. 

Dauguma grėsmių, tarp jų ir branduolinės atakos grėsmė, 
turi dvi laiko charakteristikas. Pirmoji yra tiksli, nes yra žinoma, 
kiek minučių prireiks grėsmei įgyvendinti po to, kai bus priim- 
tas sprendimas tai padaryti. Antroji yra labai nepatikima, nes 
grėsmė gali išlikti neapibrėžta, ir neįmanoma pasakyti, kada ji 

bus, jeigu iš viso bus, panaudota. Šį modelį atitinka OPEC gra- 
sinimai nutraukti naftos tiekimą, taip pat dauguma karinės ata- 
kos grėsmių. Šioje konjunktūroje laiko mato logika įsilieja į tiki- 
mybių logiką - kokia yra tikimybė, kad bet kuri duota grėsmė 
bus faktiškai įvykdyta? Tikimybės skaičiavimas daugumai grės- 
mių nacionaliniam saugumui tipų yra akivaizdžiai nepatikimas 
užsiėmimas. Ar buvo didelė tikimybė, kad Sovietų Sąjunga įsi- 
verš į Vakarų Europą per keturis dešimtmečius po 1945 metų? 
Ar globalinis atšilimas yra neabejotinas faktas? Ar pasaulio pre- 
kybos ir finansų sistema yra ties žlugimo riba? Niekas nežino 
tikslaus atsakymo, tačiau politiniai sprendimai vis tiek turi būti 
priimami jau dabar. 

Vertinant grėsmes, tikimybė turi būti sugretinama kaip prieš- 
prieša su pasekmėmis. Kokios rimtos bus pasekmės, jei grėsmė 
bus įvykdyta? Viso Vietnamo karo metu šiaurės vietnamiečiai 
turėjo daryti tokio pobūdžio apskaičiavimus. Jei jie tęstų (ar es- 
kaluotų) savo kampaniją Pietuose, kokia būtų Jungtinių Valstijų 
kontraeskalacijos tikimybė ir kokia žala būtų padaryta Šiaurei, 
jei tokia kontraeskalacija įvyktų? Jie turėjo apskaičiuoti, kad di- 
džiulės eskalacijos (pvz., branduolinio ginklo panaudojimo) ti- 
kimybė yra maža, ir todėl yra verta rizikuoti, netgi žinant, kad 
pasekmės gali būti katastrofiškos, jei amerikiečiai panaudos bran- 
duolinį ginklą. Ten, kur tikimybė buvo didesnė (pvz., padidėjęs 
konvencinio bombardavimo lygis), šiaurės vietnamiečiai apskai- 
čiavo, kad jo pasekmės yra priimtinos dėl aukštesnių tikslų. 

Tokio tipo grėsmių vertinimas sudaro saugumo politikos šer- 
dį. Norint tiksliai įvertinti riziką ar tikimybę, be abejo, reikia 
sugebėjimo numatyti, kas yra akivaizdžiai sudėtinga tarptauti- 
niuose santykiuose. Visuotinis pasiruošimas trumpam intensy- 
viam karui 1914 metais, britų ir prancūzų suvokimas, kad gali- 
ma Hitlerio grėsmė iki 1939 metų, Jungtinių Valstijų karas Viet- 
name ir Irako mėginimas pasiekti greitą pergalę prieš Iraną 1979 
metais rodo numatymo silpnumą ir menką jo tobulėjimą. Netgi 

jei numatyti įmanoma, grėsmės intensyvumo įvertinimas yra pai- 
nus dalykas. Branduolinio atgrasinimo logika atskleidžia sun- 
kumus, kylančius bandant sulyginti didelę vidutinių grėsmių 
tikimybę su maža labai didelių grėsmių tikimybe“ . 

Grėsmės taip pat turi istorinę dimensiją, kuri dar labiau ap- 
sunkina jų vertinimą. Istorinis aspektas daro poveikį grėsmių 
suvokimui. Grėsmė, kuri rezonuoja su valstybės istorine patir- 
timi, gali būti suvokiama perdėtai dėl ypatingo jautrumo jai. 
Rusai bijo sausumos invazijų dar nuo mongolų antplūdžio laikų 
tryliktame amžiuje ir trijų didelių invazijų iš Vakarų 1812, 1915 
ir 1941 metais. Prancūzai bijo vokiečių invazijos dėl 1870, 1914 
ir 1940 metų patirties. Amerikiečiai bijo netikėtos atakos dėl 
Pearl Harboro bombardavimo. Japonai ir britai bijo blokados 
dėl to, kad jų prekybiniai laivynai buvo nuniokoti priešų povan- 
deninių laivų. Britai yra jautrūs diktatorių keliamoms grėsmėms, 
nes buvo Hitlerio apgauti Miunchene. Vokiečiai bijo infliacijos 
dėl savo patirties trečiajame dešimtmetyje. Graikai bijo turkų 
dėl priežasčių, atsiradusių dar prieš Bizantijos žlugimą 1453 me- 
tais. Tokios baimės lengvai užtemdo racionalų mąstymą ir ska- 
tina tam tikroms grėsmėms teikti didesnį prioritetą, negu jos 
objektyviai to yra vertos. 

Kitas istorinis grėsmių aspektas yra tai, kad jos laikui bėgant 
nelieka pastovios, bet keičiasi, reaguoja į grasinimo priemonių 
plėtotę, taip pat valstybių evoliuciją, kuri keičia jų pažeidumo 
pobūdį. Raymondas Aronas šį fenomeną įvardijo „kaitos dės- 
niu“, kurį jis apibrėžė taip: „karinė, demografinė ar ekonominė 
teritorijos vertė kinta kartu su kovos ir gamybos technika ir žmo- 
nių santykiais bei institucijomis“!*. Karinė technologija yra aki- 
vaizdžiausias (tačiau ne vienintelis) šio dėsnio veikimo pavyz- 
dys. Tam tikro tipo ginklai yra charakteringi tam tikram istori- 
niam periodui, o konkrečios šių ginklų galimybės didžia dalimi 
lemia valstybei tuo metu kylančių karinių grėsmių pobūdį. Jei- 

gu gynyba nuolatos nesiplėtotų, kad atitiktų naujas ginklų ga- 
limybes, tai karinis saugumas smarkiai susilpnėtų. Įtvirtintos 
pilys ir miestai buvo gera karinio saugumo priemonė iki prade- 
dant naudoti paraką ir patrankas, tačiau aukštos, santykinai plo- 
nos sienos, kurios saugojo nuo apgulties, kol nebuvo naudojami 
parako ginklai, tapo idealiais taikiniais artilerijai. Panašiai Brita- 
nija keletą šimtmečių buvo saugi už medinių savo laivų sienų, 
tačiau devyniolikto amžiaus viduryje daugybė atradimų garo 
energijos, metalo konstrukcijų ir patrankų gamybos srityse pa- 
vertė tokius laivus senienomis. 1870 m. tik beprotis būtų išdrį- 
sęs pagalvoti apie rimtą kovą medinio korpuso buriniu laivu su 
priešu, turinčiu modernias karinio jūrų laivyno pajėgas. Tokio 
tipo pokyčiai daro įtaką visai sistemai, nes pirmasis, ėmęs nau- 
doti naują karinę technologiją, turi, ko gero, lemiamą pranašu- 
mą prieš tuos, kurie nesugebėjo prie to prisitaikyti". 

Politinių ir ekonominių grėsmių pobūdis taip pat keičiasi, 
ilgainiui reaguojant į vidinės valstybių struktūros raidą. Pavyz- 
džiui, daugumoje pasaulio dalių grėsmės teritorijai sumažėjo, 
nes istorinė nacionalizmo tendencija padidino tapatumą tarp že- 
mės ir Žmonių, taip sumažindama politinį aneksijos priimtinu- 
mą. Ši situacija smarkiai kontrastuoja su situacija, vyravusia de- 
vynioliktame, aštuonioliktame ir ankstesniuose amžiuose, kada 
sienos buvo kur kas nepastovesnės, o pagrindinė teritorinių per- 
davimų svarba kilo iš jų poveikio galios pusiausvyrai. Pažvelki- 
te, pavyzdžiui, į Izraeliui kylančius sunkumus bandant įtvirtinti 
savo teritorinių užkariavimų legitimumą. Panašiai perėjimas nuo 
valdymo formų, paremtų paveldimumo principais, prie formų, 
kurių pagrindą sudaro atstovavimas ir/ar ideologija, pakeitė 
vyraujantį politinių grėsmių charakterį. Intrigos dėl sosto pavel- 
dėtojų linijos jau nebeužima centrinės vietos, kaip kad buvo niū- 
riose vidaus ir tarptautinės politikos sąveikos zonose. Vietoje to 
vyksta abipusis kišimasis platesniame politinių frakcijų, partijų 

politikos, rinkimų, maištų ir manipuliavimo viešąja nuomone 
kontekste. Grėsmė išsiplėtė nuo baimės, kad užsienis kišis į val- 
dančiosios šeimos reikalus, iki baimės dėl išorinės masinės po- 
litikos korupcijos galimybės. 

Ekonominės grėsmės pasikeitė ne tik dėl to, kad valstybės 
tapo mažiau pasitikinčios savo sugebėjimu išlaikyti vidines ge- 
rovės lygio normas, tačiau ir dėl to, kad atitinkamai šių dienų 
ekonominiams poreikiams pasikeitė prekių pobūdis ir šaltinis. 
Nafta, mineralinės rūdos, kompiuteriai ir automobiliai pakeitė 
šilką, arbatą, opiumą ir medieną laivų statybai kaip pagrindi- 
nius prekybos daiktus, tačiau nemažai daiktų (maistas, pinigai, 
ginklai, tekstilė) išlaikė savo nekintamą svarbą. Šie pokyčiai, taip 
pat nepertraukiama valstybių ekonominių vaidmenų ir galimy- 
bių evoliucija sukuria dinamišką interesų ir pažeidumų modelį, 
kuriam reikia nuolatinio atnaujinimo ir revizijos įvertinant eko- 
nomines grėsmes. Sovietų Sąjungai tam tikro masto grėsmę gali 
sukelti maisto ir šiuolaikinių technologijų eksporto embargas, 
Jungtinėms Valstijoms grėsmę gali sukelti naftos eksporto apri- 
bojimai arba pokyčiai užsienio kapitalo įplaukų srautuose. Bri- 
tanija, kaip parodė 1956 metų Sueco krizė, yra pažeidžiama fi- 
nansinio spaudimo, o dauguma šalių (ypač Trečiajame pasauly- 
je) yra pažeidžiamos kainų manipuliacijų, paklausos jų eksporto 
produktams svyravimo ir kreditų gavimo apsunkinimo. Kadan- 
gi tarpusavio priklausomybė didėja visoje sistemoje, tokios eko- 
nominės grėsmės kaip kreditavimo sustabdymas, pašalinimas iš 
rinkų ir pagrindinių importuojamų prekių atsisakymas gali įgauti 
pagreitį ir poveikį, kuris anksčiau asocijavosi tik su karinėmis 
grėsmėmis. Nors tik kelios valstybės yra pakankamai galingai 
įsitvirtinusios tarptautinėje ekonomikoje, kad sugebėtų taip pa- 
naudoti ekonomines grėsmes. 

Šių veiksnių poveikis grėsmių intensyvumui ir kartu jų legi- 
timumui, kaip nacionalinio saugumo klausimams, gali būti su- 
sumuotas čia pateikiamoje 3.2 lentelėje. 

3.2 lentelė. Grėsmių intensyvumas 


Aukštas intensyvumas Žemas intensyvumas 
Difuzinės Specifinės 

Tolimos (pagal erdvę) Artimos (pagal erdvę) 
Tolimos (pagal laiką) Artimos (pagal laiką) 
Mažai tikėtinos Labai tikėtinos 

Su mažomis pasekmėmis Su didelėmis pasekmėmis 
Istoriškai neutralios Istoriškai aktualios 


Išvados: grėsmių daugiaprasmiškumas 


Dauguma grėsmių tarptautinėje arenoje jungia savyje daugybę 
sudėtingų veiksnių, kurie tiek tiesioginį jų poveikį, tiek ir plačias 
jų pasekmes paverčia labai neapibrėžtomis. Šis sudėtingumas 
didėja, kai grėsmės pradeda sąveikauti su priemonėmis, skirto- 
mis toms grėsmėms atremti. Akivaizdūs pavyzdžiai — tai gin- 
klavimosi varžybos ir prekybiniai karai. Net jeigu informacija 
nėra ribojama ir iškreipiama (kaip kad dažniausiai būna) ir net 
jeigu subjektyvus suvokimas atitinka realybę (kaip dažniausiai 
nėra), grėsmių painumas vis tiek reikalauja kruopštaus jų nu- 
matymo ir vertinimo. Objektyviai nedideli įvykiai, tokie kaip 
sovietiniai apribojimai įvažiuoti į Vakarų Berlyną, gali uzurpuo- 
ti pagrindines simbolines dimensijas sovietų-amerikiečių prie- 
šiškumo skaičiavime, tuo tarpu objektyviai milžiniškos grėsmės 
(pvz., globalinio klimato pasikeitimo grėsmė) gali būti nustum- 
tos į prioritetų sąrašo pabaigą dėl savo difuzinio nepastovumo 
ir neortodoksiškumo. Biurokratinės tradicijos, inercija ir darbo 
pasidalijimas taip pat susiduria su šiuo procesu. Dauguma vals- 
tybių yra biurokratiškai kur kas geriau aprūpintos tam, kad ga- 
lėtų reaguoti į karines grėsmes negu į grėsmes aplinkai. 

Prie šių problemų prisideda natūralus atsakingųjų už nacio- 
nalinį saugumą polinkis apsidrausti mąstant blogiausio atvejo 

sąvokomis. Blogiausio atvejo analizė turi pranašumą ne tik at- 
spindint apdairų nepasitikėjimą kitais sistemos dalyviais (šis po- 
žiūris lengvai istorijos pateisinamas), tačiau ir sukuriant stiprią 
poziciją vidinėje kovoje dėl resursų paskirstymo. Pavyzdžiui, 
Jungtinių Valstijų karinis kompleksas, be abejo, buvo svarbiau- 
sias sovietų karinių pajėgų stiprumo ir efektyvumo advokatas“. 
Kai kas gali netgi teigti, kad valstybėms turi būti grasinama. Jei 
neegzistuos grėsmių, išnyks dalis pagrindinės hobsiškos valstybės 
funkcijos. Turint omenyje abipusę valstybių charakterio ir tarptau- 
tinės sistemos priklausomybę, ši logika veda arba prie anarchinės 
utopijos, arba prie vyriausybės žlugimo ir pilietinės netvarkos. 

Galima daryti išvadą, kad nacionalinis nesaugumas yra labai 
komplikuotas fenomenas. Tam tikra prasme kiekviena valstybė 
egzistuoja grėsmių pasaulio centre. Šios grėsmės apibrėžia ne- 
saugumą tuo būdu, kaip jos sąveikauja su valstybės pažeidu- 
mais, ir nustato nacionalinio saugumo kaip politikos problemos 
turinį. Deja, jos nesudaro aiškaus rinkinio apskaičiuojamų, nuo- 
latinių ir sulyginamų rizikų, su kokiomis susiduria šachmati- 
ninkai ar bridžo lošėjai. Kadangi tarptautinės grėsmės tokios 
neaiškios ir kadangi Žinios apie jas ribotos, nacionalinio saugu- 
mo politikos formavimas neišvengiamai yra labai netobulas me- 
nas. Jis reikalingas nuolatinio stebėjimo ir vertinimo bei kriteri- 
jaus nuspręsti, kada grėsmės tampa pakankamai intensyvios, 
kad jų atžvilgiu būtų imtasi atitinkamų priemonių. Kadangi grės- 
mių gali būti surasta visur ir kadangi nacionalinio saugumo 
resursai yra riboti, turi būti nustatyta tam tikra riba, žemiau 
kurios grėsmės būtų traktuojamos kaip nenuoseklios ir vertos 
tik stebėjimo. 

Įmanoma pasirinkimo erdvė vis dar yra plati, nes kiekvie- 
nam resursus ir norą skirti juos nacionaliniam saugumui galima 
pasirinkti tarp santykinai pasyvios politikos, kol grėsmės ne- 
įgaus grėsmingo pavidalo, ir santykinai aktyvios politikos, pa- 
sitinkant jas, kol jos dar yra santykinai mažos arba tik potencia- 

lios. Kadangi grėsmių skaičius didėja ir vis sunkiau jas visas 
kontroliuoti, kadangi egzistuoja tendencija priimti blogiausio at- 
vejo požiūrį, tai aktyvi politika neturi teorinių ribų. Ji sukelia 
išsekimo, paranojos, agresyvaus įvaizdžio pavojų bei skatina per- 
dėtą dėmesį žemo lygio grėsmėms, kurios paliktos ramybėje gal 
niekada nė neišsiplėtotų į rimtesnes problemas. Kita vertus, per- 
dėtai pasyvi politika didina pavojų, kad grėsmės taps pernelyg, 
didelės ir jų įveikimas pareikalaus pernelyg didelių kaštų. Ta- 
čiau tokia politika turi reikšmingą privalumą - leidžia skirti 
rimtas grėsmes nuo nereikšmingų. JAV politika dalinai iliust- 
ruoja abu šiuos kraštutinius atvejus. Perdėtai pasyvi politika 
trečiajame ir ketvirtajame dešimtmečiuose privedė prie to, kad 
buvo subombarduotas Pearl Harboras ir įvykiams pakreipti kita 
linkme prireikė visa apimtimi įsijungti į karą. Tuo tarpu perdė- 
tai aktyvi Jungtinių Valstijų politika po 1947 metų atvedė prie 
to, kad grėsmės Amerikos saugumui buvo atrandamos vos ne 
kiekviename Žemės rutulio kampe?! 

Jeigu jau grėsmės gali būti įvertintos tik siejant su konkrečia 
valstybe, kuriai jos grasina, tai saugumo politika turi kreipti 
dėmesį ne tik į pačias grėsmes, bet ir į valstybės, kaip saugumo 
objekto, pažeidumą. Tai nėra akivaizdus dalykas, ypač silpnoms 
valstybėms. Geriausiu atveju priežasties-pasekmės ryšiai tarp 
grėsmių ir pažeidumų yra menkai suprantami netgi tokiose san- 
tykinai apskaičiuojamose formose kaip karinė ataka. Šaltojo ka- 
ro metais niekas nežinojo, kaip plėtosis sovietų ataka Vakarų 
Europai, kaip ir niekas nežinojo, kad Pirmasis pasaulinis karas 
baigsis beviltiškoje padėtyje apkasuose arba kad Antrasis pa- 
saulinis karas prasidės ne nuo miestų atakų dujomis iš oro. Grės- 
mių atskyrimo nuo normalios (arba bent jau priimtinos) veiklos 
problema yra kur kas didesnė ekonomikos ir politikos sekto- 
riuose. Kiekviena protinga saugumo politika privalo, kaip jau 
buvo minėta šio skyriaus pradžioje, nagrinėti grėsmes dviem 
būdais - pirmiausia, dirbti joms iškilus (pvz., mažinti pažeidu- 

mą ruošiantis gintis nuo invazijos), o antra - tvarkytis su grės- 
mių šaltiniais (pvz., siekti taikingai sureguliuoti ginčą). Proble- 
mos, kurias kelia sunkiai suprantamas grėsmių daugiaprasmiš- 
kumas nacionalinio saugumo politikos formavimui, išsamiai bus 
nagrinėjamos aštuntame skyriuje. 

SAUGUMAS IR TARPTAUTINĖ 
POLITINĖ SISTEMA 


Ankstesni trys skyriai nagrinėjo didžiosios tarptautinių santy- 
kių partijos figūrų savybes. Šis skyrius, kaip ir kiti du, plačiau 
pažvelgs į šių šachmatų lentos prigimtį per valstybių elgseną 
apimančią ir formuojančią sistemą. 


Tarptautinės anarchijos prigimtis 


Kadangi valstybės iš esmės yra politiniai konstruktai, tai tarp- 
tautinė politinė sistema yra pagrindinė valstybių aplinkos da- 
lis. Iš tikrųjų valstybes ir sistemą siejantis politinis ryšys yra 
toks artimas, kad kiekvienas, kalbėdamas apie jas kaip apie 
atskirus darinius, rizikuoja rimtai suklysti. Nors ir skiriamos 
tam tikrais analitiniais tikslais, valstybės ir tarptautinė siste- 
ma atstovauja priešingiems vientiso politinio fenomeno po- 
liams. Tarptautinė politinė sistema yra anarchija, kurios pa- 
grindinė charakteristika — aukščiausios valdžios nebuvimas. 
Tuo tarpu pagrindinis valstybių bruožas yra jų suverenitetas 
arba atsisakymas pripažinti bet kokią politinę valdžią, aukš- 
tesnę už jas pačias. Tokiu būdu valstybių prigimtis sąlygoja 
ir tarptautinės politinės sistemos prigimtį, o politinės sistemos 
pobūdis atspindi valstybės prigimtį. Jeigu elementai yra su- 
verenūs, tai jų asociacijos sistema turi būti anarchija, o jeigu 
sistema yra anarchinė, tai jos nariai nepripažįsta jokios aukš- 
čiausios valdžios. 

Šis ryšys yra ne vien tik sąmojinga tautologija. Jis reiškia, 
kad valstybės ir sistemos lygmenys tarpusavyje susiję, ir proble- 
mos, kylančios iš anarchinės sistemos prigimties, nėra vien tik- 
tai sistemos problemos. Tarptautinės anarchijos, kaip sistemos, 
kritika neišvengiamai apims ir valstybių, sudarančių šią siste- 
mą, esmines charakteristikas. Jeigu valstybes laikysime pagrin- 
dine Žmonijos organizacijos forma, tada anarchija yra būtina ir 
neišvengiama sisteminė tos organizacijos pasekmė. Žvelgiant iš 
istorinės perspektyvos, suverenios valstybės ir tarptautinė anar- 
chija viena kitą sąlygoja ta prasme, kad kiekviena jų generuoja 
ir formuoja kitą. Apsibrėždamos ir gindamos save valstybės su- 
kuria ir palaiko anarchinę sistemą. Anarchinė sistema, kita ver- 
tus, nustato struktūrą, sąlygojančią konkurencinę, self-help poli- 
tinę aplinką, kurioje veikia valstybės. Ši dinamiška sąveika pra- 
sideda jau tada, kai svetimos žmonių bendruomenės užmezga 
pirmus kontaktus tarpusavyje, tai yra kai atsiranda pati siste- 
mos idėja. Ji baigiasi tik tada, kai tarptautinę anarchiją pakeičia 
pasaulinė valstybė, o tai pakankamai tolimos ateities klausimas. 
Tarp šių pradžios ir pabaigos taškų abipusio sąlygotumo vals- 
tybių ir sistemos struktūros dinamika ir palaiko anarchijos tęs- 
tinumą!. 

Alternatyva anarchinei tarptautinei politinei sistemai yra ar- 
ba visiškas jokios sistemos nebuvimas, arba tam tikra unitarinė 
sistema - pasaulinė imperija ar pasaulinė federacija. Nė viena iš 
jų kol kas neatrodo tikėtina. Tokių milžiniškų katastrofų kaip 
branduolinis karas nepergyvenusi Žmonija negali grįžti į ikia- 
narchinę sistemą, kurioje ryšiai tarp politinių vienetų buvo per 
silpni, kad pateisintų tarptautinės sistemos sąvoką. Kita vertus, 
nei esamos sąlygos, nei tariamos tendencijos neskatina pasauli- 
nės vyriausybės atsiradimo. Valdžios pasiskirstymas tapo la- 
biau difuzinis, o nepriklausomų valstybių skaičius nuolat auga. 
Abi šios tendencijos atitolina bet kokią hegemoniško ar imperi- 
nio susivienijimo galimybę. Nėra taip pat ir jokio politinio 

konsensuso ar kokios nors organizuojančios ideologijos, kuriais 
galėtų remtis globalinė federacija, požymių. Nacionalizmas ir 
religija išlieka potencialiausi fragmentuotojai daugelyje plane- 
tos dalių. Komunizmo pretenzijos tapti transcendentine vieni- 
jančia ideologija žlugo. Kapitalizmas istoriškai siejamas su anar- 
chine struktūra. Todėl anarchija norom nenorom išlieka domi- 
nuojanti tarptautinė politinė struktūra. 

Atsižvelgiant į tai ir norint suvokti anarchijos vaidmenį na- 
cionalinio saugumo problemai, būtina detaliai ištirti jos prigim- 
tį. Pasirinkimas tarp anarchijos ir pasaulinės vyriausybės (hie- 
rarchijos) yra ne pasirinkimas tarp saugumo ir nesaugumo, bet 
tarp skirtingų saugumo problemos tipų. Esant anarchijai, pro- 
blema kyla iš smurto ir intervencijos tarp valstybių grėsmės. 
Politinė dinamika paprastai yra oligarchinė: sistemoje dominuo- 
ja santykiai tarp reliatyviai mažos didžiųjų galybių grupės. Hie- 
rarchijos atveju problemos kiltų pasaulinės valstybės viduje, gin- 
čijantis dėl galios pasiskirstymo ir kontrolės, panašiai kaip kinų 
ir romėnų „universaliose“ imperijose. Vis dėlto anarchija yra 
politiškai emocionali sąvoka. Pagrindinis jos apibrėžimas - aukš- 
čiausios valdžios nebuvimas - yra neigiama sąlyga, kaip ir skur- 
das ar ligos, kurie charakterizuoja teigiamų ar normalių savy- 
bių, šiuo atveju - tvarkos, gerovės ir sveikatos trūkumą. Popu- 
liari anarchijos, kaip sinonimo chaosui ir netvarkai, vartosena 
sukuria neigiamą jos imidžą. Šis dominuojantis požiūris į anar- 
chiją sąlygoja klaidingą supratimą apie tai, kaip veikia tarptau- 
tinė sistema. 

Kaip jau minėta įvade (žr. p. 54-55), anarchijos sąvoka tarp- 
tautinėje sistemoje turėtų būti vartojama griežtai centrinės val- 
džios nebuvimo prasme. Šis nebuvimas nusako struktūrinę są- 
lygą, kuri padeda atsirasti konkurenciniams santykiams, bet ne- 
būtinai iš to seka netvarka ir chaosas. Asociacija tarp anarchijos 
ir chaoso kyla iš Hobbeso vaizdinio apie Žmonijos prigimtinę 
būklę“. Esant tokioms sąlygoms ir dideliam individų pažeidu- 

mui, anarchija gali lengvai atvesti į chaosą. Bet, kaip jau buvo 
minėta, analogija tarp individų ir valstybių daugeliu atžvilgių 
yra klaidinga ir negali būti taikoma siekiant pagrįsti panašias 
prielaidas apie valstybes. Anarchija tarp valstybių gali baigtis 
arba nesibaigti chaosu, bet, žinoma, nebūtinai taip turi atsitikti 
(o dažniausiai ir visai neturi). Valstybės yra daug didesnės, il- 
giau egzistuojančios, lengviau apginamos, labiau savarankiškos, 
jų yra mažiau ir jos ne tokios judrios kaip individai, todėl anar- 
chinė sistema tarp jų turi daug daugiau galimybių išvengti cha- 
oso nei tokia pat individų santykių sistema. 

Kaip tik dėl to tarptautinės anarchijos struktūra automatiš- 
kai nereiškia kokios vienos dominuojančios nepriklausomų vals- 
tybių sistemos savybės (chaoso). Priešingai, ji tiesiog nustato 
keletą pagrindinių joje besireiškiančių santykių požymių (frag- 
mentiški, konkurenciniai). Tų požymių nustatytose ribose gali 
atsirasti ar būti sukurta daug įvairių tarptautinių santykių mo- 
delių ir savybių. Saugumo analizės sisteminio lygmens centre 
yra faktas, kad viena struktūrinė forma gali būti išreikšta begale 
įvairiausių pavidalų. Tai reiškia, kad pati tarptautinė anarchija 
nėra saugumo problemos esmė. Vietoje to, kad būtų traktuoja- 
ma kaip spręstina problema, anarchija teisingiau ir naudingiau 
turėtų būti vertinama kaip saugumo problemos formos apibū- 
dinimas. Būtent todėl, kad tai yra tik forma, bet ne problema, 
anarchijos eliminacija nėra nei būtina, nei pageidautina saugu- 
mo problemos sprendimo dalis. Dėl savo ilgalaikiškumo, priei- 
namumo ir pavidalų įvairovės anarchija galėtų tapti sistema, 
kurios viduje būtų ieškoma išeities iš nesaugumo. 

Anarchija nustato formą, kurioje beveik visi tikėtini požiū- 
riai ir saugumo problemos sprendimai turėtų būti iškeliami. Bet 
kol sistema (kaip anarchija) turi vienintelę struktūrą, žinios vien 
apie tą struktūrą nesuteikia galimybės detaliai suvokti saugumo 
santykių pobūdžio toje sistemoje. Anarchija nesąlygoja saugu- 
mo-nesaugumo spektro reikšmių, išskyrus tai, kad paneigia bet 

kurio iš ekstremumų dominavimą visoje sistemoje (bet ne atski- 
rose sistemos dalyse). Radikalus, visą sistemą apimantis nesau- 
gumas yra beveik neįmanomas tarptautinėje anarchijoje dėl to, 
kad, kaip jau minėta pirmame skyriuje, valstybinės struktūros 
beveik visada apsaugo daugelį žmonių nuo hobsiškojo pažei- 
dumo teroro. Visiškas saugumas yra taip pat beveik neįmano- 
mas todėl, kad anarchijos politinė fragmentacija visada sąlygo- 
ja tikimybę, jog vienas veikėjas pasipriešins kito veikėjo esmi- 
niams interesams. Absoliutus saugumas, šiaip ar taip, nepasie- 
kiamas ir retai trokštamas Žmonijos egzistencijoje. Esant anar- 
chijai, tarp šių dviejų kraštutinumų įmanomi visokie saugumo 
pavidalai. Iš šio apibendrinimo kyla klausimai - kokie veiksniai 
daro tam įtaką? Kokios kitos tarptautinės sistemos gyvavimo 
sąlygos ar savybės daro poveikį saugumo lygio didėjimui ar 
mažėjimui? 

Bandymas atsakyti į šiuos klausimus užima didžiumą liku- 
sios knygos dalies ir tam būtina apžvelgti pagrindines tarptau- 
tinių studijų literatūros kryptis. Trumpas atsakymas yra toks, 
kad saugumo problema negali būti iki galo suprasta nesuvokus 
tarptautinės sistemos struktūros ir jos kaip visumos veikimo me- 
chanizmo. Šiame skyriuje paliesime daugelį politinių kintamų- 
jų, išskyrus regioninio saugumo klausimą, kuris yra pakankamai 
svarbus ir tam reikia atskiro skyriaus. Ekonominiai kintamieji bus 
svarstomi šeštame, o kariniai — septintame ir aštuntame sky- 
riuose. 

Pradėti geriausia būtų nuo anarchijos santykio su sistemos 
idėja. Šį santykį atskleisti padeda Waltzo sistemos apibrėžimas, 
kuris apima vienetus, jų sąveiką ir struktūrą. Anarchija yra struk- 
tūrinis sistemos komponentas. Jis nusako, kaip dalys arba vie- 
netai (šiuo atveju valstybės) yra išsidėstę ir kokie ryšiai juos 
sieja. Viskas, ką jis pasako mums apie pačius vienetus, yra tai, 
kad jų yra mažiausiai du ir kad jie nepripažįsta aukščiausios 
valdžios. Viskas, ką mes sužinome apie jų sąveiką, yra tai, kad 

ji yra pakankama suteikti prasmę sistemos idėjai. Egzistuoja be- 
galė skirtingų anarchiškų sistemų, kurios varijuoja savo vienetų 
skaičiumi ir sąveikų galimybėmis. Anarchiška sistema gali susi- 
dėti iš dviejų, dviejų šimtų ar dviejų tūkstančių valstybių. Dvie- 
jų valstybių sistema neabejotinai reikštų, kad abi jos yra didelės 
galybės, tačiau augant valstybių skaičiui didės ir tikimybė, kad 
politinė fragmentacija atspindės netolygų galios pasiskirstymą. 
Šiuolaikinė sistema sudaryta iš mažiau nei dviejų šimtų valsty- 
bių, bet pagal visus prieinamus galios matavimo kriterijus silp- 
niausios ir stipriausios valstybės skiriasi bent keletą kartų. Di- 
dėjant valstybių skaičiui, auga ir geografinė įvairovė, o istorinės 
raidos tendencijos leidžia daryti prielaidą, kad galia nepasiskirsto 
tolygiai. Ji labiau linkusi pasiskirstyti tarp keleto stiprių ir dau- 
gelio silpnų narių. Tokie pakitimai labai stipriai įtakoja saugu- 
mo santykių pobūdį sistemos viduje. Toliau nagrinėjama litera- 
tūra kaip tik yra skirta šiems klausimams. 

Sistemos vienetų sąveikos intensyvumo skirtumai yra vieno- 
dai svarbūs tiriant anarchijos poveikį saugumui. Sąveikos lyg- 
muo, būtinas pačios sistemos atsiradimui, yra turbūt gana že- 
mas*. Tarptautinė sistema egzistuoja netgi tada, kai sąveikos grei- 
tis ir stiprumas yra suvaržytas ribotų arklių ir burlaivių trans- 
porto ir komunikacijų galimybių. Grėsmės ir pažeidumo dialek- 
tiką griežtai formuoja sąveikos technologijos. Maža keliamoji 
galia, ribota erdvė ir lėtos bei nepatikimos komunikacijos riboja 
prekybos ir investicijų galimybes, karo tikimybę. Tai sukuria 
strateginę aplinką su daugeliu izoliacinių savybių, ją iliustruoja 
ilgas istorinis laikotarpis iki šešiolikto amžiaus, kai kontaktai 
tarp pagrindinių civilizacijos centrų Kinijoje, Pietų Azijoje, Ar- 
timuosiuose Rytuose ir Europoje buvo visiškai nežymūs. 

Palyginkime, pavyzdžiui, globalinį ekonominės, visuomenės 
ir karinės sąveikos intensyvumą penkioliktame ir vėlyvajame 
dvidešimtame amžiuose. Mūsų laikais sąveika tapo neįtikėtinai 
intensyvi. Didėjantį intensyvumą sąlygojo augantis gyventojų 


200 4 skyrius 


skaičius ir kartu didėjančios technologinės, organizacinės ir fi- 
nansinės galimybės bei stiprėjanti iniciatyva veikti. Intensyvu- 
mas reiškia, kad yra daugiau žmonių, darančių daugiau dalykų. 
Tai reiškia, kad Žmonių veiksmai labiau pažeidžia kitų žmonių 
egzistencijos sąlygas tiek sąmoningai (reklama, propaganda, pre- 
kyba, karas), tiek nesąmoningai (transporto katastrofos, triukš- 
mas, nedarbas, kultūrinis imperializmas). Šis poveikis gali būti 
teigiamas (prekyba, Žinios) ir lygiai taip pat neigiamas (tarša, 
ekonominis nuosmukis). 

Augantis tankumas yra ryškus daugelyje saugumo sektorių. 
Karinės galimybės pasiekė tokį lygį, kai didžiosios galybės yra 
pajėgios įtraukti į konfliktą visą planetą ir sukelti tokią destruk- 
ciją, kuri sunaikintų visą žmoniją. Politikos srityje idėjos dabar 
cirkuliuoja globaliai, daugelis klausimų sprendžiama pasauli- 
niuose forumuose kaip įprastiniai dalykai, o industrinės demo- 
kratijos tapo universaliu pavyzdiniu plėtotės variantu, nors jo 
gali būti siekiama labai įvairiais keliais?. Ekonominiu požiūriu 
pasaulis vis labiau vienijasi į globalinę gamybos, prekybos ir 
finansų rinką, kurioje kraujotakos sistema yra efektyvesnis nei 
bet kada žemės, jūrų ir oro transporto tinklas, o jų nervų siste- 
ma yra pasauliniai elektroninių komunikacijų ir duomenų ap- 
dorojimo tinklai. Ekologijos srityje kolektyvinė žmonijos veikla 
sukelia regioninio ir globalinio masto efektus, kartu sukurdama 
bendrą likimą ir kolektyvinių veiksmų poreikį. 

Tankumas, kaip ir galia, yra netolygiai pasiskirstęs. Abi šios 
sąvokos turi ryšį su išsivysčiusių ir besivystančių valstybių pa- 
siskirstymu. Tačiau tankumo modelis yra labiau apimantis ir 
mažiau skaldantis negu galios pasiskirstymas. Didelės galios 
centrai reiškia separatizmą ir politinio susiskaldymo stiprini- 
mą. Tuo tarpu tankumas pagal apibrėžimą apibūdina tai, kas 
sieja galios centrus tarpusavyje. Neatsižvelgiant į pagrindines 
globalines nelaimes, galima tikėtis ir tolesnio tolygaus tanku- 
mo augimo. 

Kaip augantis tankumas įtakoja bendrą tarptautinių santy- 
kių pobūdį anarchiškoje struktūroje? Šis klausimas suponuoja 
pagrindinius liberalaus (o dabartiniu metu - neoliberalaus) po- 
žiūrio į tarptautinę sistemą klausimus“. Pagrindinė politinė stip- 
rėjančio tankumo išdava yra didėjanti valstybių tarpusavio pri- 
klausomybė įvairiose srityse. Karinėje sferoje valstybių išliki- 
mas priklauso nuo jų priešininkų suvaržymo, ypač abipusio 
branduolinio atgrasinimo kontekste. Ekonominėje sferoje jų ge- 
rovė ir išsivystymas priklauso nuo išorinių rinkų, resursų ir 
kreditų prieinamumo. Aplinkosaugos sferoje valstybės vis la- 
biau priklauso viena nuo kitos, ribojant ekologiškai kenksmin- 
gą veiklą. Tarpusavio priklausomybė daro santykių nutrauki- 
mą labai brangų. Ji taip pat išplečia priemones, kuriomis vals- 
tybės gali įtakoti viena kitos veiklą. Tarpusavio priklausomybė 
nemažina konflikto, o gali jį didinti sukeldama valstybėms daug 
daugiau problemų, dėl kurių jų interesai ir aplinkybės išsiskirs. 
Bet kai tarpusavio priklausomybė yra stipri, mažėja jėgos pa- 
naudojimo galimybės. Toks panaudojimas ne tik pats tampa 
brangus, bet ypač brangios to pasekmės. Be to, ginkluota jėga 
nėra tinkama priemonė daugeliui tarpusavio priklausomybės 
problemų spręsti.“ 

Iš šių argumentų peršasi išvada, kad didėjant tankumui ir 
kitoms sąlygoms nekintant mažės karinio saugumo reikšmė, o 
didės nekarinių saugumo aspektų svarba užsienio politikoje. Na- 
tūralus didėjančio tankumo spaudimas tolsta nuo imperatyvo 
„kiekvienas už save“, kuriuo vadovavosi karinis saugumas, ir 
pradeda vadovautis labiau ekonominiu imperatyvu: „speciali- 
zuokis!“* Ši logika nekelia abejonių dabar, kai iš išsivysčiusių 
industrinių valstybių pasitraukė tokios pagrindinės pramonės 
šakos kaip plieno pramonė ir laivų statyba. Ji taip pat ryški 
tarptautinėje pagrindinių prekių - kompiuterių, lėktuvų, auto- 
mobilių ir netgi ginklų - gamybos stratifikacijoje?. Aš grįšiu prie 
šių temų šeštame skyriuje. 

Anarchiška struktūra tėra tik tarptautinės sistemos kaip vi- 
sumos dalis, nors ir pagrindinė, todėl nenuostabu, kad ji patei- 
kia tiktai vieną saugumo analizės komponentą. Sistemos struk- 
tūra apibrėžia tik bendrą saugumo problemos formą, neatsižvelg- 
dama į detales. Sistemos požiūriu anarchijos poveikį saugumui 
labai sušvelnina fragmentacija ir tankumas. Kaip anarchijos pa- 
sekmės saugumui priklauso nuo to, kiek pačią anarchiją veikia 
kiti kintamieji, gali būti nustatyta nagrinėjant tris santykinai iš- 
plėtotas diskusijų apie politines saugumo problemos sudeda- 
mąsias dalis temas - valstybių charakteristikas, galios pasiskirs- 
tymo ir tarptautinės visuomenės poveikį. 


Valstybių savybės 


Waltzas teigė, kad teisinga sisteminė teorija neturi sieti sistemos 
su ją sudarančių vienetų charakteriu!?. Tačiau šis skirtumas yra 
pagrįstas paties Waltzo sistemos ir struktūros sąvokų painioji- 
mu. Teisybė, kad vienetų charakteristika nepatenka į struktūrą, 
tačiau pagal apibrėžimą (sistema = vienetai + sąveika + 
+ struktūra) tai netinka sistemai". Pagrindinė vienetų charakte- 
ristika (suverenitetas) ir sistemos charakteristika (anarchija) yra 
glaudžiai susijusios. Valstybės elgsenos aiškinimai vieneto lyg- 
meniu (t.y. pagrįsti valstybės vidinėmis savybėmis ir dinamika) 
yra akivaizdžiai svarbūs saugumo analizėje. Jie yra sisteminio 
lygmens dalis tiek, kiek bendros sistemos valstybių charakteris- 
tikos įtakoja saugumo santykių kokybę. 

Kaip jau buvo minėta antrame skyriuje, pagrindinis skiria- 
masis valstybių, kaip reiškinių klasės, bruožas yra jų įvairovė 
dydžio, kultūros, galios, politinio integralumo, ideologijos, ge- 
ografijos ir kitais atžvilgiais. Ši įvairovė potencialiai pateisina 
anarchinės tarptautinės sistemos egzistavimą. Visiškai homoge- 
niška valstybių sistema neturėtų jokio pagrindo, išskyrus logiką 
„Maža — tai gražu“, likti politiškai susiskaldžiusi. Galimas poli- 
tinio homogeniškumo pasekmes saugumui pasigavo marksistai, 

liberalios ir religinės teorijos, kurios teigė, kad karas baigtųsi tik 
tada, jei visos valstybės paklustų dominuojančiai ideologijai. Kol 
egzistuoja tam tikras istorinis pagrindas, patvirtinantis teoriją, 
kad liberalios demokratijos nekariauja viena su kita, komuniz- 
mo, islamo ir krikščionybės šalininkai privalo siekti pagrįsti sa- 
vo idėjas empiriškai. Vis dėlto iki šiol tarptautinė sistema pasi- 
rodė pakankamai atspari ideologiniam homogeniškumui ir pa- 
kankamai vaisinga kurdama pagrindą politinei diferenciacijai. 
Jeigu ir egzistuoja privalumai saugumui dėl ideologinio homo- 
geniškumo, tai jie vis tiek yra nepasiekiami. 

Samprotavimuose apie valstybinio lygmens veiksnius, kurie įta- 
koja saugumo aplinką, kitos dvi charakteristikos gali būti vertin- 
gos. Tai skirtumas tarp silpnų bei stiprių valstybių, aptartas antrame 
skyriuje, ir valstybių dydis, minėtas kalbant apie fragmentaciją. 

Kaip jau buvo minėta antrame skyriuje, stiprių valstybių (ku- 
riose yra aukštas sociopolitinio sutelktumo lygis) kūrimas yra 
būtina, bet nepakankama sąlyga, norint pasiekti atitinkamą na- 
cionalinio saugumo lygį. Skirtumas tarp silpnų ir stiprių valsty- 
bių veikia tarptautinės politinės sistemos struktūrą dėl to, kad 
pati anarchijos sąvoka išreiškia politinės fragmentacijos prigim- 
tį. Jeigu valstybės yra stiprios, o fragmentacija akivaizdi, tai sutei- 
kia tvirtą pagrindą santykiams tarp valstybių. Jei jos yra silpnos, 
fragmentacija yra ne tokia ryški, tai ir santykiai tarp valstybių 
silpniau pagrįsti. Silpnos valstybės neužtikrina pakankamo sau- 
gumo savo piliečiams. Dėl tos priežasties, kad jų nestabilumas 
dažnai gąsdina kaimynus, o jų pažeidumas skatina kištis, šios 
valstybės gali lengvai sukurti nestabilią tarptautinio saugumo 
aplinką savo regione“. Vidinis ir išorinis jų silpnumas drauge 
sukuria uždarą nesaugumo stiprėjimo ratą. Todėl fragmentaci- 
jos tvirtumas yra pagrindinė saugumo anarchijoje sąlyga. 

Dabartinė tarptautinė sistema šiuo atžvilgiu yra labai įvai- 
ri. Kai kurie regionai, tokie kaip Europa, Šiaurės Rytų Azija 
ir Šiaurės Amerika, susideda daugiausia iš stiprių valstybių. 

Kituose regionuose, ypač Afrikoje ir Artimuosiuose Rytuose, 
yra daug silpnų valstybių. Sudėtingi istorinės evoliucijos va- 
riantai paaiškina situaciją, dėl ko susiklosto nelygus anarchi- 
jos išsivystymas, kai vienose dalyse susiskaldymas yra daug la- 
biau institucionalizuotas nei kitose. Tai nekeista, nes valstybių 
sistema tik visai neseniai įgijo universalų pobūdį. Daugeliu at- 
vejų ši situacija gali būti laikoma kaip tęsinys eros, kai valsty- 
bės užėmė tik dalį planetos teritorijos, o visą kitą sudarė im- 
perijų, kolonijų ir ikivalstybinių darinių, tokių kaip gentys ar 
klanai, mišinys. 

Nors dabar šiose teritorijose egzistuoja valstybės ir todėl jos 
yra tarptautinės sistemos dalis, užuot buvusios už jos ribų ar jai 
pavaldžios, daugelis naujų valstybių yra silpnos kaip valstybės, 
nepriklausomai nuo jų galios. Dėl tos priežasties jos tampa di- 
delės kovos dėl galios arena, kuri nebūtų tokia žymi, jei jos būtų 
stiprios valstybės. Valstybių sistemos universalizacijos procese 
senesnės bei stipresnės sistemos dalies normos išplito apimda- 
mos naujus narius, bet daugelis jų yra tokie silpni kaip valsty- 
bės, kad nesugeba tinkamai atlikti savo vaidmens sąlyginai iš- 
sivysčiusioje sistemoje. Šiuolaikinės sistemos normos gerokai ap- 
sunkina teritorijų okupaciją ir aneksiją, o tarptautiniai teisiniai 
ir materialinės pagalbos mechanizmai padeda paremti valsty- 
bes, kurios nepajėgia patenkinamai vykdyti valstybingumo funk- 
cijų remdamosi vien tik savo ekonominiais ir sociopolitiniais 
resursais. Nepaisant to, silpnai išvystytos bei susiskaldžiusios 
idėjos ir institucijos daugelyje naujų valstybių sukuria palankią 
dirvą užsienio intervencijai ir suteikia galimybę tęsti senus do- 
minavimo metodus, suteikiant jiems naują formą. 

Nuo tada, kai tiesioginė teritorijos kontrolė nustojo būti pa- 
grindinis tikslas, sumažėjo karinės grėsmės svarba santykiuose 
tarp didžiųjų galybių ir naujų valstybių. Šis pokytis iš dalies 
atspindi faktą, kad net silpnos valstybės gali pakelti ilgą ir bran- 
giai kainuojantį pasipriešinimą okupacijai, neseniai patvirtintą 


SAUGUMAS IR TARPTALUTINĖ POLITINĖ SISTEMA 205 


sovietų patirtimi Afganistane. Tačiau pačiose naujose valstybė- 
se jėgos naudojimo apribojimai yra labai silpni ir daugelis poli- 
tinių bei teritorinių klausimų išlieka spręstini. Vis dėlto pagrin- 
dinis pavojus silpnoms valstybėms yra jų neatsparumas politi- 
nėms grėsmėms. Tokios grėsmės nėra nukreiptos į šalies suve- 
reniteto slopinimą, kaip karinis pasikėsinimas. Vietoje to jos 
siekia pakeisti (perorientuoti) valstybės politinę elgseną, mani- 
puliuodamos grupuočių ginčais joje. Tokiu būdu valstybė A ne- 
grasina valstybei B paprastu, tiesioginiu būdu. Ji dalyvauja vi- 
daus ginčuose tarp grupuočių bl ir b2, remdama tą, kuri yra 
linkusi vykdyti jai naudingą politiką. Yra begalė galimų politi- 
nės intervencijos variantų. Jie svyruoja nuo paramos legalioms 
politinėms partijoms santykinai stabilioje politinėje sistemoje (tra- 
dicinė Sovietų Sąjungos parama komunistų partijoms) iki gin- 
kluotos kovos skatinimo reikalingoje valstybėje ir karinės pagal- 
bos teikimo (Jungtinių Valstijų parama kontroms Nikaragvoje). 
Intervencija gali būti nukreipta ir į vyriausybės ideologinės orien- 
tacijos pakeitimą arba į atsiskyrimo judėjimų valstybėje skatini- 
mą. Bendra yra tai, kad užsienio galybės manipuliuoja silpno- 
mis valstybėmis ir destabilizuoja jas, varžydamosi tarpusavyje 
dėl savo tarptautinės galios stiprinimo. Dėl to, kad silpnų šalių 
valstybinės struktūros suteikia tokią galimybę, vyriausybinis ir 
nacionalinis saugumas beviltiškai susipainioja, ir nacionalinio 
politinio gyvenimo klausimai sprendžiami platesniuose galin- 
gųjų valstybių politiniuose ginčuose. Prasidėjus dekolonizacijai, 
šį konkurencinės intervencijos modelį Žymiai paveikė suskal- 
džiusi pasaulį globalinė kova tarp didžiųjų galybių. Šaltojo karo 
ir su juo susijusios bipoliarinės struktūros sunykimas turėtų su- 
mažinti šį silpnų valstybių spaudimo šaltinį. Tačiau tai nepaša- 
lina politinio jų pažeidumo ir toliau gali skatinti kaimyninių 
galybių intervenciją. Lieka neaišku, ar po Šaltojo karo besifor- 
muojančioje multipoliarinėje sistemoje intervencijos akstinai su- 
mažins ar padidins šių valstybių nesaugumą. 

Kol silpnos valstybės sudaro didžiąją tarptautinės bendruo- 
menės dalį, aukštas nesaugumo lygmuo sistemoje yra neišven- 
giamas. Silpnose valstybėse aukštas vidinio nesaugumo lygis 
yra užprogramuotas. Šis nesaugumas pasklis ir į regioninius 
santykius. Vidinis nestabilumas apsunkins stabilius santykius 
su kaimynais. Pabėgėliai ir partizanai kirs sienas, o nestabilūs 
elitai stengsis išlaikyti savo pozicijas kultivuodami grėsmes iš 
užsienio. Išorinėms jėgoms bus sunku išlikti nuošaly nuo šių 
neramumų, ypač jei jos varžosi tarpusavyje dėl ideologinių, ka- 
rinių ar ekonominių įtakos sferų. Silpnų valstybių nesaugumo 
dinamika yra labai ryški visais lygmenimis (vidaus, regioniniu, 
globaliniu) Persijos įlankos regione ir Artimuosiuose Rytuose. 
Šie ir kiti regionai rodo, kad anarchija nesuteikia saugumo, jei 
patys vienetai nėra stabilūs. Negalima atskirti sistemos ir jos 
vienetų saugumo. Zbignewas Brzezinskis beveik pripažino na- 
cionalinio saugumo ir ydingos, iš silpnų valstybių sudarytos 
anarchinės sistemos ryšį, kai jis „regioninį konfliktą, išklibusių 
socialinių ir politinių struktūrų suirimą visuomenėse, nepajė- 
giose absorbuoti politinio didelio žmonių skaičiaus pabudimo“, 
įvertino kaip vieną didžiausių grėsmių Jungtinėms Valstijoms 
(neskaitant sovietų galios)“. 

Vienintelė logiška išvada, sekanti iš šių argumentų, yra būtiny- 
bė remti plėtotės tendenciją, retoriškai kylančią iš Šiaurės-Pietų 
polemikos ir JT koridorių. JT labai aiškiai išreiškia silpnos valsty- 
bės problemą tarptautinėje anarchijoje. Jos tikslas yra ne pakeisti 
anarchiją kokia nors transcendentine pasaulinės vyriausybės for- 
ma, bet priversti ją geriau veikti, teikiant paramą silpnesniems 
vienetams. Redistribuciniai argumentai ir poreikiai, kurie sudaro 
pagrindinę jų išeigą, nors ir dažnai iškreipti slaptų interesų, pa- 
tvirtina teiginį, kad anarchija išliks sutrikusi, nestabili ir neatspari 
konfliktams tol, kol silpnesnės jos narės nesustiprės kaip valsty- 
bės. Ir tik tada, kai jos galės sistemai suteikti daugiau tvirtybės 
užuot produkavusios trapumą, visa sistema taps stabilesnė. 

Problema yra ta, kad mes neturime tvirtų Žinių, kaip įdiegti 
plėtotės procesą tose vietose, kur jis neįvyko natūraliai. Egzis- 
tuojančios stiprios valstybės yra ilgos istorijos produktai, ir jeigu 
jų išsivystymas yra pavyzdys kitoms, tai ateitis slepia didelį 
karų ir perversmų asortimentą. Stiprios valstybės gali kištis į 
silpnų valstybių vystymąsi tik iki tam tikros ribos, kad nebūtų 
apkaltintos neokolonializmu. Kadangi toks kišimasis yra ekspe- 
rimentinis, egzistuoja didelė neigiamų rezultatų rizika. Moder- 
nizacija nėra lengvas procesas. Jis apima masišką tradicinio gy- 
venimo būdo pakeitimą - beveik akivaizdu, kad tam bus prie- 
šinamasi, neretai net smurtinėmis priemonėmis. Dar nėra aišku, 
ar dekolonizacijos impulsas natūraliai, nors ir lėtai, ves stipres- 
nių valstybių atsiradimo link, ar kai kuriose vietose pasibaigs 
vietinės savivaldos stagnacija ar net žlugimu. Brandto praneši- 
mas ir kiti panašūs dokumentai yra visiškai teisūs teigdami, kad 
tarptautinis saugumas iš dalies priklauso ir nuo silpnų valsty- 
bių politinės ekonomijos stiprinimo'*. Galima tik ginčytis, ar jų 
nurodymai, kaip tai padaryti, iš tiesų padeda surasti efektyvų 
problemos sprendimo kelią. 

Daug labiau teoriškas požiūris į valstybės charakteristikų ir 
tarptautinės sistemos saugumo savybių ryšį kyla dėl valstybių 
dydžio vaidmens klausimo. Ar tarptautinis saugumas bus ge- 
riau užtikrintas esant lygesniam galios pasiskirstymui nei milži- 
niškiems nelygumams (kaip tarp Jungtinių Valstijų ir Burun- 
džio), kurie dominuoja dabartinėje sistemoje. Galima ginčytis, 
ar vienodi pagal dydį vienetai daro anarchiją lengviau valdomą 
dėl to, kad kiekvienam iš jų yra sudėtinga mobilizuoti rimtam 
grasinimui pakankamą resursų kiekį (tariant, kad visi kiti veiks- 
niai, tokie kaip valstybių stiprumas, irgi yra apytikriai lygūs). Ši 
logika gali būti plėtojama dviem kryptimis: į mažų valstybių 
anarchiją arba į supervalstybių anarchiją. Mažų vienetų logika 
yra populiari tarp daugelio Žaliųjų judėjimų. Ji propaguoja de- 
centralizacijos ir dominuojančių galios koncentracijų pašalinimo 

galimybės vertybes. Tačiau ji kritikuojama dėl nebelikusios ga- 
limybės išnaudoti masto ekonomiją, o žvelgiant iš istorinės per- 
spektyvos yra labiau praeities dalykas. 

Istorinės raidos tendencija yra nukreipta į vis didesnių poli- 
tinių junginių formavimąsi. Iš pradžių miestai-valstybės dispo- 
navo galia, pakankama sukurti didžiąsias imperijas, ir per pir- 
mus keturis civilizacijos tūkstantmečius lėtai grobė barbarų ir 
primityvių tautų teritorijas. Visai neseniai tautinės valstybės su- 
kūrė kitą politinio jungimosi modelį. Vokietijos ir Italijos susi- 
vienijimas praeitame amžiuje tapo ankstesnių formų transfor- 
macijos pavyzdžiais. Didžioji dalis dabartinės sistemos yra pa- 
grįsta tautinės valstybės idėja, nors dažnai ji yra neveiksminga 
dėl jau antrame skyriuje minėtų priežasčių. Tai yra nepaisant to, 
kad Europoje tautinė valstybė yra neretai vertinama kaip esanti 
nepakankamo dydžio, kad galėtų atlikti daugelį ekonominių ir 
gynybinių funkcijų. Įdomu pasvarstyti, ar daugelis naujų vals- 
tybių, kad ir turėdamos begalę kitų rūpesčių, pačios priėmė vals- 
tybės formą, ar joms ji buvo primesta, nors šią valstybės formą 
labiau išsivysčiusiose ir istoriškai nuoseklesnėse sistemos dalyse 
išstumia geografiškai didelės „supervalstybės“. Netgi Europoje, 
tautinės valstybės idėjos gimtinėje, gilus integracijos procesas 
byloja apie esmingą senos formos atsisakymą. Keturiasdešimt 
Jungtinių Valstijų ir Sovietų Sąjungos dominavimo metų katali- 
zavo naujos politinio jungimosi stadijos atsiradimą, parodyda- 
mi, kad dabartinėmis istorinėmis sąlygomis tik kontinentinio 
masto valstybės gali įgyti didžiosios galybės statusą". Tokios 
šalys kaip Kinija, Indija ir Brazilija turi dydžio pranašumą, ir tai 
jau aiškiai atsispindi regioninėje ir globalinėje jų pozicijoje, ta- 
čiau turėtų būti pakankamai įvertintos ir jų vystymosi proble- 
mos. Integracijos sunkumai Europos Bendrijoje iliustruoja pro- 
blemas, kurios kyla atsiskyrimo nuo pažįstamos, bet netinka- 
mos senesnės formos procese ir bandant pasiekti masto ekono- 
mijos teikiamus pranašumus aukšto sąveikos intensyvumo sąly- 

gomis. Japonija yra sudėtingoje kryžkelėje - ji yra didelė, kles- 
tinti ir labai susitelkusi valstybė, tačiau neturi jokių perspekty- 
vų pasiekti geografinio supervalstybės dydžio. 

Sistema, sudaryta iš santykinai mažo skaičiaus santykinai di- 
delių vienetų (supervalstybių, bet nebūtinai supergalybių Šalto- 
jo karo prasme, o labiau tradicinių didžiųjų galybių), bus sau- 
gesnė. Tokie vienetai geriau sugebės išnaudoti masto ekonomiją 
ir sutelkti resursus gynybai ir vystymuisi, taip pat efektyviau 
suvienyti tarptautinius interesus negu įmanoma esant dabarti- 
niam susiskaldymui. Kaip rodo Kinijos atvejis, netgi santykinai 
neišsivysčiusi supervalstybė gali skirti pakankamai resursų gy- 
nybai ir pasiekti veiksmingas lygiąsias tarp jos ir pažangesnių 
supergalybių. Branduolinės pusiausvyros sąlygotas karinis pa- 
ralyžius ne tik išsaugo į anarchinę sistemą, bet ir labiau palaiko 
nusistovėjusius valstybių pavidalus palyginus jį su labiau nepa- 
stoviu paprastosios galios pusiausvyros režimu. Jungimasis į su- 
pervalstybes galėtų kompensuoti stipriai tarptautinėje sistemoje 
įsišaknijusius ekonominio ir industrinio pajėgumo skirtumus. 
Supervalstybių pasaulyje būtų lengviau pasiekti tiek daugiašalį 
atgrasinimą per branduolinės atakos galimybių pusiausvyrą, tiek 
tam tikrą atsiribojimą nuo pažangesnių ekonomikų dominavi- 
mo silpnesniosioms. 

Antra vertus, šie valstybių dydžio teikiami pranašumai gali 
turėti ir saugumo nuostolių. Jungimasis į supervalstybes neiš- 
vengiamai pažeidžia tautinės valstybės sintezę, kuri yra efekty- 
vi tarpininkavimo tarp valstybės ir piliečių sistema. Jungtinių 
Valstijų istorija rodo, kad stipri valstybė gali būti sukurta kon- 
tinentiniu mastu, nors ypatingo didelio imigrantų skaičiaus tei- 
kiamo pranašumo pasikartojimas yra abejotinas kur nors kitur, 
išskyrus Braziliją. Dabartinė nacionalistinė netvarka Sovietų 5ą- 
jungoje atskleidžia daugiataučio darinio pavojus ir trapumą. Iš- 
skyrus natūralias supervalstybes, tokias kaip Kinija, supervals- 
tybės dydis gali būti pasiektas tik rizikuojant sukurti silpną milži- 

niško masto valstybę su visomis su tuo susijusiomis vidaus ir 
tarptautinio saugumo problemomis. Labai skirtingais būdais vyk- 
domi politiniai eksperimentai Indijoje ir Europos Bendrijoje ban- 
do savo teritorijose suvienyti skirtingas nacionalines ir religines 
grupes į politiškai vientisą formą. Vienas didžiausių saugumo 
klausimų dvidešimt pirmame amžiuje bus, ar platesnės civiliza- 
cijos identitetas galės sėkmingai sukurti sociopolitinį pagrindą 
stiprioms supervalstybėms Europoje ir Pietų Azijoje. 


Sistemos struktūros sąvokos privalumai 
ir trūkumai saugumo analizėje 


Diskusija apie supervalstybių pasaulį nukreipia mus į bendriau- 
sią ir ilgiausiai išsilaikiusią nuostatą analizuoti tarptautinį sau- 
gumą remiantis sistemos struktūros sąvoka. Čia patenka ir ga- 
lios pasiskirstymo arba „poliariškumo laipsnio“ — iš esmės tarp 
pagrindinių sistemos galybių skaičiaus - sąvokų vartojimas, da- 
rant išvadas apie sistemos stabilumą karo tikimybės ir sąveikos 
intensyvumo požiūriu. Waltzo schemoje galios pasiskirstymas 
yra paviršutiniškiausias sistemos struktūros lygmuo (lyginant 
su gilumine pačios anarchijos struktūra)“. Vis dėlto ši sąvoka 
susilaukė daugiausia dėmesio struktūrinėje analizėje, įskaitant 
ir paties Waltzo darbus. Tokios susidomėjimo asimetrijos prie- 
žastys kyla iš dalies dėl poliariškumo pokyčių, o tuo tarpu gi- 
luminė struktūra faktiškai lieka nepakitusi, bet svarbiausia tur- 
būt dėl to, kad dėl Antrojo pasaulinio karo įvyko labai didelis 
poslinkis iš multipoliarinės sistemos (istorinė norma) į bipolia- 
rinę (retenybė). Kadangi Jungtinės Valstijos jautėsi esančios šio 
poslinkio centre, tai Amerikos mokslininkams atsirado natūra- 
lus interesas tirti jo reikšmingumą. 

Pirmame etape buvo suformuota skirtingų sistemos struk- 
tūrų tipų klasifikacija. Mortonas Kaplanas, pavyzdžiui, identi- 
fikuoja šešis sistemos tipus (ne visi yra anarchijos): galios pu- 
siausvyros, laisvas bipoliarinis, griežtas bipoliarinis, valstybinio 

veto (unit-veto), universalus ir hierarchiškas"'. Galios pusiausvy- 
ros modelis kyla iš Europos valstybių sistemos, egzistavusios 
iki 1914 metų, laisvas ir griežtas bipoliariniai modeliai atspindi 
atitinkamai vėlesniąją ir ankstesniąją Šaltojo karo būsenas, o 
likusieji numato teorines galimybes, kurios neturi šiuolaikinių 
atitikmenų. K.J. Holsti's pateikia tokius keturis modelius - hie- 
rarchiškas, difuzinis, difuzinis blokinis ir poliariškasis; o Ri- 
chardas Rosecrance'as siūlo sudėtingesnę schemą, pagrįstą ke- 
turiais kintamaisiais: susisluoksniavimas, poliariškumas, galios 
pasiskirstymas ir homogeniškumas!š. Šios pastangos sukėlė 
įdomius teorinius debatus, kaip ir Kaplano bandymas sufor- 
muluoti galios pusiausvyros sistemos taisykles, tačiau jos ne- 
pateikė aiškių išvadų, kokios skirtingų struktūrų pasekmės 
saugumui. 

Pavyzdžiui, Holsti's teigė, kad nė vienas jo nagrinėjamų mo- 
delių nesuteikia daugiau saugumo nepriklausomiems politiniams 
vienetams jų viduje nei bet kuris kitas". Kol modeliai sukuria 
skirtingus tarptautinių santykių stilius, saugumo rizika, kurią 
jie sukelia savo nariams, yra tiktai skirtinga, bet ne akivaizdžiai 
aukštesnė ar žemesnė. Buvo iškelta keletas įdomių hipotezių. 
Rosecrance'as teigė, kad bipoliarinėje sistemoje tarptautinės ag- 
resijos bus retos, bet didelės, o labiau difuzinėse sistemose jos 
bus dažnesnės, bet ne tokios didelės. Jis taip pat teigė, kad ho- 
mogeniškesnės sistemos (tai yra tos, kuriose organizuojančių 
ideologijų skirtumai yra santykinai nedideli) bus mažiau linku- 
sios į tarptautinius konfliktus negu tos, kuriose ideologiniai skir- 
tumai yra dideli“. Deja, dėl esminių klausimų nesutariama. Nuo- 
monės, susijusios su centriniu dabartiniu klausimu dėl bipolia- 
rinės galios pusiausvyros sistemos poveikio, visiškai prieštarau- 
ja viena kitai. Rosecrance'as teigė, kad griežta bipoliarinė siste- 
ma yra „labiausiai užsispyrusi“ tarptautinio konflikto kontrolės 
požiūriu?!. Šis jo teiginys remiasi ankstesne Johno Herzo pozici- 
ja, kad bipoliarinė sistema sukuria absoliučiausią saugumo dile- 

mos formą“. Karlas Deutschas ir Davidas Singeris teigė, kad 
saugumo požiūriu multipoliarinės sistemos yra pranašesnės už 
bipoliarines; tuo tarpu Michaelas Haasas nesutiko, atrasdamas 
gerų savybių ir trūkumų abiejose formose". Waltzas pasisakė 
prieš šiuos teiginius, išsamiai įrodinėdamas, kad bipoliarinė sis- 
tema yra geriausia saugumo požiūriu dėl to, kad ji yra papras- 
tesnė, stabilesnė ir mažiau linkusi į atsitiktinumus nei labiau 
difuzinės sistemos?*. Michaelas Brecheris ir kiti pastaruoju metu 
atnaujino šią diskusiją, remdami Waltzo požiūrį bipoliariškumo 
naudai, tačiau atsiribojo nuo grynai struktūrinės analizės prie 
galios pasiskirstymo pridėdami sprendimų priėmimo centrų 
idėją“. 

Šis aukštas abstrakcijos lygmuo nepateikia daug išsamios in- 
formacijos apie sistemos struktūros įtaką nacionaliniam saugu- 
mui. Sistemos struktūros požiūris generuoja naudingas organi- 
zuojančias idėjas samprotavimams apie alternatyvius fragmen- 
tacijos modelius. Jie taip pat kelia klausimus kodėl, kada, kaip 
ir su kokiomis pasekmėmis sistemos struktūra pereina iš vienos 
formos į kitą, tačiau išliekant nesutarimui dėl pačių modelių 
reikšmės šios diskusijos neišeina už abstrakcijų srities ribų. Pa- 
čios skirtingos struktūros negali būti laikomos saugumo objek- 
tais. Teigiant, kaip daro Waltzas, kad bipoliarinės sistemos yra 
linkusios sudaryti mažiau saugumo problemų nei alternatyvios 
struktūros, kartu sutinkama su tuo, kad jos turi būti išsaugotos 
tokios, kokios yra. Lygiai taip pat gali būti teigiama, kad siste- 
mos pokyčiai yra linkę sukelti saugumo problemas, kadangi se- 
nos sistemos atstovauja slaptiems interesams, kurie nepasiduos 
be kovos. Vienintelį pasikeitimą Waltzo identifikuotoje sistemos 
struktūroje sąlygojo Antrasis pasaulinis karas. Šiuo požiūriu eg- 
zistuojančio galios pasiskirstymo palaikymas gali tapti status guo 
saugumo interesu dėl tikimybės, kad struktūrinius pokyčius ly- 
dės išaugusi grėsmė. Vadinasi, sistemos stabilumo paieška tam- 
pa saugumo analizės klausimu. 

Šių pastangų nusakyti ir palyginti sistemos struktūras pro- 
blema kyla dėl to, kad čia buvo užsibrėžta pasiekti daugiau 
negu iš viso yra įmanoma pasiekti. Buvo tikimasi, kad poliariš- 
kumo sąvoka leis atsakyti į milžiniškus klausimus apie taiką, 
karą ir stabilumą tarptautinėje sistemoje. Šitas faktas paaiškina 
tiek Žymesnių rezultatų trūkumą, tiek tokio požiūrio kritikos 
paprastumą. Poliariškumo sąvoka yra vienmatė ir ignoruoja is- 
toriją. Tai reiškia, kad ji bando generuoti Žinias apie saugumo 
sąlygas, atsižvelgdama tik į vienintelį galios pasiskirstymo veiks- 
nį, ir mano, kad šis veiksnys išlieka nepakitęs įvairiais istorijos 
laikotarpiais nepriklausomai nuo to, kokia jo aiškinamoji galia. 
Tikėtis, kad ši vienintelė charakteristika atsakys į tokius plačius 
klausimus, yra neprotinga. Konkrečių istorinių poliariškumų 
lyginimai neišvengiamai remiasi pavojingai siauru pagrindu. 
Argi galima tikėtis, kad penkių vienetų galios pusiausvyros sis- 
tema veiks tokiu pačiu būdu, nepriklausomai nuo to, ar ji egzis- 
tavo aštuonioliktame amžiuje, ar dvidešimto pabaigoje? Saugu- 
mo sąlygos priklauso nuo daugelio kitų kintamųjų, ne tik nuo 
galios pasiskirstymo, ir jų kaita įvairiais istorijos laikotarpiais 
nusveria bet kokius vienodumus, kylančius iš sistemos struktū- 
ros panašumų“. 

Vienintelis poliariškumo kintamasis, bandydamas apibrėžti 
nacionalinio saugumo problemą, varžosi su tokiomis istorinių 
kintamųjų klasėmis: 

e Dominuojančios karinės technikos pobūdis, ypač jos griau- 

namoji galia ir jėgos naudojimo mastas. 

+ Efektyviai tuščios teritorijos sistemoje buvimas, tai reiš- 
kia, teritorijos, kuri arba neapgyvendinta, arba mažai ap- 
gyvendinta, arba apgyvendinta, bet politinės organizaci- 
jos lygis joje yra žemesnis už tą, kurį pripažįsta pagrindi- 
nės sistemos galybės“. 

e Sistemą sudarančių valstybių charakteristikos, aptartos 
ankstesniame poskyryje, taip pat ir apimančios Rosecran- 


214 4 skyrius 


ce'o „homogeniškumo“ kintamąjį sąryšyje su ideologijo- 
mis bei klausimą, ar pagrindinės sistemos galybės yra re- 
vizionistiškos ir kokia forma pasireiškia jų revizionizmas. 
Tai bus nagrinėjama aštuntame skyriuje. 

e Karo nuovargio (war-weariness) pobūdis ir stiprumas sis- 
temoje, tai reiškia, ar sistema, arba kai kurie jos nariai, 
stengiasi užglaistyti karo patirtį, kaip Europos sistema po 
Trisdešimtmečio ir Pirmojo pasaulinio karų, arba Jungti- 
nės Valstijos, ne tokiu plačiu mastu, po karo Vietname?. 

«e Karo, kaip valstybės politikos sistemoje instrumento, legi- 
timumas, kuris, pavyzdžiui, šiame amžiuje gerokai su- 
silpnėjo?". 

e Priešiškumo tarp sistemos valstybių lygmuo, kuris, kaip 
Prancūzijos ir Vokietijos atveju, gali smarkiai keistis pri- 
klausomai nuo istorinių sąlygų. 

Turint omenyje visas šias priežastis, išvados dėl galimo sau- 
gumo, remiantis sistemos struktūros sąvoka, yra labai ribotos. 
Jos paprasčiausiai paneigia svarbiausių panašumų tarp panašių 
sistemos struktūrų egzistavimo pagrįstumą, kadangi neatsižvel- 
gia į tai, kad viena valstybė gali turėti branduolinį ginklą, o kita 
ne, arba kad viena valstybė gali būti pavargusi nuo karo, o kita 
ne. Iš tikrųjų viena iš problemų, darančių įtaką diskusijoms apie 
bipoliariškumą, yra neaiškumas, kaip atskirti jo poveikį saugu- 
mui nuo branduolinio ginklo daromos įtakos, abiem reiškiniams 
atsiradus sistemoje vienu metu. Europa buvo galios pusiausvy- 
ros sistema prieš Pirmąjį pasaulinį karą lygiai taip pat kaip ir po 
jo, bet kaip pasikeitė saugumo aplinka tarpukario metais! 

Antra vertus, ši kritika nereiškia, kad reikia iš viso atsisakyti 
poliariškumo sąvokos. Iš dalies poliariškumo manija užmaska- 
vo pačios anarchijos kaip giluminės struktūros nuolatinę reikš- 
mę. Ironiška tai, kad Waltzas yra kaip tik vienas iš tų, kurie 
atsakingi už dėmesio atitraukimą nuo savo paties svarbių sam- 
protavimų apie giluminę struktūrą. Tuo tarpu, kaip nuolat ak- 

centuojama šioje knygoje, būtent minėtoji giluminė struktūra su- 
ponuoja visos saugumo problematikos rėmus*. Giluminė struk- 
tūra nustato pagrindines tarptautinių santykių sąlygas, tačiau 
lygiai taip pat ir jos abstraktumo lygis yra per aukštas, kad būtų 
galima ką nors pakankamai išsamiai pasakyti apie specifines 
pasekmes. Poliariškumo pasiskirstymo struktūra yra tik gilumi- 
nės struktūros variantas, ir vargu ar galima tikėtis, kad ji suteiks 
didesnio aiškumo apie kokio nors specifinės sistemos tipo san- 
tykių savybes. 

Galios pusiausvyros sąvoka verta ypatingo dėmesio ne tik 
dėl to, kad tradiciškai užėmė svarbią vietą tarptautinių santykių 
analizėje, bet ir dėl to, kad nutiesia tiltą tarp giluminės ir distri- 
butyvios struktūrų. Tam tikra prasme galios pusiausvyra pa- 
prasčiausiai yra vienas iš galios struktūros modelių (dažniausiai 
multipoliarinis), todėl jam taikytina ta pati kritika. Kaip pažymi 
Bullas, „sąvoka „galios pusiausvyra“ yra Žinoma dėl gausybės 
prasmių, kuriomis ji gali būti vartojama“*!. Ji nurodo ne tik į 
atskirą galios struktūros tipą, bet taip pat ir į bendrą valstybės 
elgsenos anarchinėje sistemoje principą. Kaip teigia Bullas, ga- 
lios pusiausvyra įgyja tikrąją savo reikšmę tik sisteminiu lygme- 
niu?*. Sisteminiu lygmeniu galios pusiausvyra aprašo principą, 
kuris yra esminis išsaugojant tarptautinę anarchiją ir neatskiria- 
mas nuo jos. Anarchinė struktūra gali išlikti tik palaikoma ga- 
lios pusiausvyros. Tai yra dvi priešingos tos pačios monetos 
pusės. Priimant Vattelio klasikinį galios pusiausvyros apibrėži- 
mą - kaip „tokios situacijos, kai nė viena iš galybių neturi per- 
svaros pozicijos ir negali nustatyti taisyklių kitoms“'?, ši sąvoka 
tampa beveik dar vienu pagrindinės anarchijos struktūros api- 
būdinimu. Galios pusiausvyra pagal šį apibrėžimą egzistuos tol, 
kol egzistuos tarptautinė anarchija. Tai yra labai svarbi išvada, 
norint visą anarchinę sistemą nagrinėti kaip saugumo objektą, 
nes galios pusiausvyra yra esminis veiksnys minėtai sistemai iš- 
saugoti. Sisteminio saugumo sąvoka yra gana ezoterinė ir gerokai 

atitolusi nuo atskirų šalių saugumo problemų. Iš tikrųjų dėl šios 
sąvokos dėmesio ginklavimosi varžyboms ir didžiųjų galybių 
interesams, dėl tarpusavio priklausomybės ir nepasitikėjimo sau- 
gumo santykiuose pripažinimo, taip pat dėl nevaržomo požiū- 
rio į karo vaidmenį sistemoje atrodo, kad ir galios pusiausvyros 
modelį galima traktuoti kaip nacionalinio nesaugumo proble- 
mos apibrėžimą. 

Tiek Bullas, tiek Hoffmannas pasisako prieš galios pusiau- 
svyros modelio naudojimą šiuolaikinei tarptautinei sistemai 
apibūdinti**. Bipoliariškumas, branduolinis ginklas, ekonominė 
tarpusavio priklausomybė, abejonės dėl galia paremtos politi- 
nės elgsenos teorijų pagrįstumo —- visa tai byloja prieš šį mo- 
delį. Netgi kai sąlygos leidžia jį taikyti, jis, kaip teigia Bull'as, 
yra palankesnis didžiųjų galybių interesams ir vargiai gali būti 
rekomenduotinas kaip bendra saugumo politika visoms vals- 
tybėms*“. Hoffmannas atvirai teigia, kad „galios pusiausvyra 
nėra tinkamas mechanizmas naujose pasaulio politikos veiks- 
mo arenose“.“* Būdama efektyvi nukreipus ją prieš pastangas 
per daug apsunkinti struktūrinę analizę, ši kritika nueina per 
toli, grasindama kartu su galios vandeniu „išpilti iš vonelės“ 
ir poliariškumo kūdikį. Galbūt poliariškumas ir negali numa- 
tyti bendros tarptautinių santykių kokybės, tačiau jis pateikia 
be galo naudingą ir dar per mažai ištirtą požiūrį į daugelį spe- 
cifiškesnių klausimų“. Strateginėje analizėje, pavyzdžiui, polia- 
riškumas yra labai svarbus atgrasinimo logikai. Atgrasinimo 
politikos planavimui labai svarbu, ar apimami santykiai yra bi- 
poliariniai, ar multipoliariniai. Tokie patys požiūriai taikomi ir 
aljansų teorijai, ginklavimosi varžyboms ir ginklavimosi kon- 
trolei. Aljanso pasirinkimas nepaprastai skiriasi esant bipolia- 
riškumui ir esant multipoliariškumui. Ginklavimosi varžybose 
ir ginklavimosi kontrolėje poliariškumo kintamasis stipriai įta- 
koja tiek sąveikos dinamiką, tiek pariteto galimybę“. Žvelgiant 
į tolimesnį — šeštą — skyrių, tarptautinėje politinėje ekonomijo- 

je visi debatai apie hegemoniškus aktorius gali būti laikomi dis- 
kusija apie poliariškumą ekonominiame tarptautinių santykių 
sektoriuje. 

Sistemos struktūros analizės problema todėl kyla labiau iš 
jos naudojimo būdo, o ne iš pačios idėjos. Tinkamai taikoma 
sistemos struktūros sąvoka gali atskleisti gausybę svarbių as- 
pektų apie specifinius saugumo problemos elementus. Vis dėlto 
pati viena ji negali išspręsti visų saugumo analizės painumų. Ji 
tėra vienas iš keleto pagrindinių kintamųjų, kurie formuoja ir 
transformuoja anarchijos pasekmes saugumui. 


Tarptautinė visuomenė 


Maždaug trečdalis rimtos literatūros, kurioje nagrinėjami politi- 
niai saugumo veiksniai anarchijos sąlygomis, yra skirta tarptau- 
tinei visuomenei. Hedley's Bullas ir Adamas Watsonas taip api- 
brėžia tarptautinę visuomenę: 


tai valstybių grupė (arba, plačiau, nepriklausomų politinių bendrijų gru- 
pė), kuri ne tik sudaro sistemą ta prasme, kad kiekvieno elgsena yra 
būtinas veiksnys numatant kitų elgesį, bet taip pat, kur valstybės dialogu 
ir visoms sutariant yra įsteigusios bendras taisykles ir institucijas, vado- 


vaujančias jų santykiams, ir kur jos pripažįsta savo bendrą interesą laiky- 
39 


tis šių susitarimų. 

Šios literatūros dėmesio centre yra sistemos ir visuomenės 
skirtumas. Sistema yra fundamentalesnė ir svarbesnė sąvoka, 
kadangi ji tiesiog yra reikšmingos sąveikos funkcija. Visuomenė 
gali būti laikoma istoriniu atsaku į sistemos egzistenciją. Kai 
vienetai pripažįsta tarpusavio sąveikos pastovumą ir svarbą, jie 
pradeda sudarinėti taisykles, kad išvengtų nepageidautinų kon- 
fliktų ir palengvintų pageidautinus mainus. Kaip teigia Bullas, 
tarptautinė visuomenė yra glaudžiai susijusi su tarptautinės tvar- 
kos idėja, kur tvarka reiškia „tokį socialinio gyvenimo sutvarky- 
mą, kuris remia tam tikrus tikslus ir vertybes“. 


218 4 skyrius 


Istoriškai globalinės tarptautinės visuomenės išsiplėtojimas 
buvo Vakarų ekspansijos funkcija. Nuo penkiolikto amžiaus Eu- 
ropos galios kilimas pirmiausia pažeidė, 0 po to ir visai sutriuš- 
kino ilgą laiką egzistavusią keturių iš esmės uždarų civilizacijų 
Europoje, Artimuosiuose Rytuose, Pietų Azijoje ir Rytų Azijoje 
konfigūraciją“. Devyniolikto amžiaus pabaigoje faktiškai visa 
tarptautinė sistema buvo sukurta Europos pavyzdžiu, kaip Ame- 
rikoje ir Australijoje, arba tiesiogiai pavaldi Europai, kaip Afri- 
kos ir Azijos kolonijose, arba žūtbūt siekianti pavyti Europą, 
kaip Japonija ir Rusija. Europos galios triumfas reiškė ne tik tai, 
kad sparčiai ir neabejotinai nuolat augo sąveikos (kartu ir inten- 
syvumo bei tarpusavio priklausomybės) lygis, bet ir tai, kad 
vakarietiškos normos, vertybės ir institucijos dominavo visoje 
sistemoje. 

Bullas ir kiti vertina tai kaip tarptautinės visuomenės raidos 
kulminaciją todėl, kad santykinai sklandi ir gerai išsivysčiusi 
Europos posistemės tarptautinė visuomenė kurį laiką kontrolia- 
vo visą planetą. Šiuo pagrindu jie gana skeptiškai žiūri į vėles- 
nius įvykius, vertindami dekolonizaciją, Europos saulėlydį ir ideo- 
logijomis besiremiančių supergalybių iškilimą kaip kurstančius 
ir pateisinančius egzistavimą begalės abipusiai uždarų ir kon- 
kuruojančių socialinių vertybių. Tai jie vertina kaip tarptautinės 
sistemos silpninimą, mažinant jos bendrų vertybių kiekį**. Mano 
nuomone, toks požiūris yra ne tik etnocentriškai siauras ir ap- 
gaulingai tamsus, bet ir klaidingas. Sutikti su tuo, kad primestos 
vertybės atstovauja stipriai visuomenei lygiai taip pat kaip ir 
bendros vertybės, reiškia nesuprasti, kas yra visuomenė (kaip 
galios politikos priešprieša). Neabejotinai teisinga, kad Europos 
pranašumas sukūrė globalinę imperiją ir kartu išimtinai aukštą 
visuomenės homogeniškumo lygį tarp dominuojančių galybių. 
Taip pat yra teisinga, kad ši imperija nustatė sąlygas globalinei 
tarptautinei visuomenei tiek sustiprindama sistemos dalių 5ą4- 
veikos intensyvumą, tiek priversdama visas jos dalis įsisąmo- 

ninti, kad jos yra „užrakintos“ sąveikoje, kuri yra pakankamai 
galinga, jog formuotų pagrindines jų visuomeninio ir politinio 
gyvenimo sąlygas. Bet pati ši visuomenė gali būti pavadinta 
visuomene tik ignoruojant didelę kolonistų ir kolonizuojamųjų 
galios ir statuso nelygybę. Visuomenės idėjai reikalinga, kad šioks 
toks realus lygaus statuso supratimas egzistuotų tarp jos narių. 
Tokiu pagrindu devynioliktas amžius atstovavo ne globalinei 
tarptautinei visuomenei, bet globalizuotai Europos tarptautinei 
visuomenei. 

Žvelgiant iš šios perspektyvos, daugelis pesimizmo dėl tarp- 
tautinės visuomenės būklės priežasčių išnyksta. Dvidešimtame 
amžiuje nebuvo nuosmukio todėl, kad nebuvo ir realaus kulmi- 
nacijos taško devyniolikto amžiaus pabaigoje. Dvidešimto am- 
žiaus eigoje mes tapome milžiniško dviejų dalių proceso liudi- 
ninkais. Pirma, siaurai pagrįstos, nestabilios globalinės imperi- 
jos žlugimas. Antra, atsiradimas tarptautinės sistemos, kuri bu- 
vo iš tiesų labiau globalinė dviem prasmėmis: (a) globalinės są- 
veikos šaltiniai dabar yra susitelkę visoje sistemoje, o ne vienoje 
jos dalyje; ir (b) sistemos vienetai yra teisiškai lygūs, o ne suda- 
ro valstybių, mandatų, priklausomų teritorijų ir kolonijų hierar- 
chiją. Ši nauja sistema gimė iš senosios žlugimo ir daugeliu at- 
žvilgių buvo jos sukurta. Europos imperija sukėlė tarptautinės 
visuomenės poreikį ir didžia dalimi suteikė jai pavidalą. Todėl 
klausimas yra ne tai, kiek žemės buvo prarasta Europos klestė- 
jimo metais, bet tai, kokį paveldą paliko sena sistema naujai? 
Kiek ne Europos šalys priima Europos tarptautinę visuomenę ir 
kiek atmeta? Kokio tipo tarptautinė visuomenė atsirado pirmai- 
siais tikrai globalios tarptautinės sistemos dešimtmečiais? 

Pagrindinė priežastis manyti, kad pagal istorinius standartus 
tarptautinė visuomenė yra geros formos, yra beveik visuotinis 
pripažinimas suverenios teritorinės valstybės kaip fundamenta- 
laus politinio teisėtumo vieneto. Tai gali būti vertinama kaip 
didelis, nors iš anksto neplanuotas, Europos imperijos paveldas. 

Europos valstybei taip puikiai sekėsi skatinti žmogiškąjį poten- 
cialą, kad ji nustelbė visas kitas politinės organizacijos formas 
sistemoje. Norint išsivaduoti iš Europos dominavimo, buvo bū- 
tina pritaikyti Europos politines formas. Kai kurios valstybės tai 
nusikopijavo, kitoms šios formos buvo primestos dekolonizaci- 
jos procese. Kaip pripažįsta netgi Bullas ir Watsonas, didelę dalį 
Europos tarptautinės visuomenės priėmė likęs pasaulis, kai at- 
gavo nepriklausomybę: ypač pagrindinis organizuojantis princi- 
pas, kai suverenios valstybės traktuoja viena kitą kaip teisiškai 
lygias, nenuginčijamai karaliauja kaip pagrindinė sistemos nor- 
ma“. Išskyrus islamą, visos universalios politinės ideologijos — 
nuo krikščionybės, liberalizmo iki socializmo ir komunizmo - 
buvo tvirtai nacionalizuotos. Kaip parodė Persijos įlankos karas, 
netgi islamas pastaruoju metu suka ta kryptimi. Abipusis terito- 
rinio suvereniteto teisės pripažinimas yra sistemos norma, ir 
rimtų ginčų dėl sienų - tikriausiai pagrindinis tarptautinio ne- 
saugumo šaltinis anarchinėje sistemoje - mažėja įsigalint uni- 
versaliai valstybių sistemai. Tai reiškia, kad Waltzo du gilumi- 
nės struktūros komponentai — anarchijos principas ir idėja, kad 
vienetai nesiskiria funkcijomis, nes visiems reikia visiško suve- 
reniteto“ — yra iš esmės pripažįstami tarptautinės bendrijos ir 
laikomi priimtinomis ir privilegijuotomis vertybėmis. 

Šis sutarimas dėl politinės struktūros yra nepaprastai svar- 
bus. Jis suteikia gyvybingumo tarptautinės visuomenės sąran- 
gai, nepaisant postkolonijinės tarptautinės sistemos įvairovės ir 
kai kurių sistemos valstybių vidinio nestabilumo. Anarchinė po- 
litinė sistema yra natūralios Žmonijos kultūros įvairovės sau- 
gykla. Su sąlyga, jei yra bendras susitarimas dėl sienų, suvere- 
nių valstybių sistema yra gerai sukonstruota reguliuoti tarp skir- 
tingų socialinių ir politinių kultūrų santykių legitimumą. Iš tik- 
rųjų tariant, kad šios įvairovės mastas ir intensyvumas yra ne- 
paneigiamai dominuojanti istorinė realija, suverenių valstybių 
sistema gali būti vienintelis būdas sukurti stabilią tarptautinę 

politinę tvarką dar daugeliui ateinančių dešimtmečių, nors sil- 
pnose valstybėse gali kilti kova dėl jų legitimumo ir struktūros. 
Kai suverenios valstybės pripažįsta viena kitą kaip teisiškai ly- 
gias, tai tarptautinės visuomenės kertinis akmuo yra savo vieto- 
je, nes tik tada, kai yra žymus koks nors lygybės elementas, 
galima teigti, kad visuomenė egzistuoja. Kaip pažymi Bullas: 


daugelio suverenių valstybių sistema sukelia klasikinius pavojus, bet pas- 
tarieji turi būti priešpriešinami pavojams, neatskiriamiems nuo pastangų 
išlaikyti visiškai skirtingas bendruomenes vienos vyriausybės valdžioje. Ga- 
lima teigti, kad šiais laikais pasaulinė tvarka gali būti geriausiai išlaikoma 
gyvenant su pirmaisiais pavojais, o ne stengiantis susidurti su vėlesniais.*? 


Valstybių sistemos kaip Europos imperijos paveldo perkė- 
limas palengvina daugelio palaikymo mechanizmų, kuriuos 
Bullas identifikavo kaip teikiančius paramą tarptautinei visuo- 
menei (galios pusiausvyros, tarptautinės teisės, diplomatijos, 
karo ir didžiųjų galybių valdymo), perkėlimą“. Bullas teigė, 
kad poslinkis į labiau kosmopolitinę visuomenę silpnina šiuos 
mechanizmus. Jis pastebėjo, kad konsensinis tarptautinės tei- 
sės pagrindas siaurėja, pagarba diplomatijai yra pažeidžiama 
radikaliuose režimuose, o ideologiniai skirtumai supančioja di- 
džiųjų galybių valdymo galimybes. Visi šie pastebėjimai yra 
teisingi, tačiau susikoncentravimas į juos neteisingai paskirsto 
analizės išvadų svorį. Labai svarbu yra tai, kad egzistuoja es- 
minis sutarimas dėl sistemos politinės struktūros ir plačiai pa- 
plitęs sutarimas, kad diplomatija ir tarptautinė teisė pateikia 
atitinkamas bendradarbiavimo formas. Kad tiek daug žmonių 
išgyveno neramų perėjimą iš Europos į tikrai globalinę tarp- 
tautinę visuomenę, yra nepaprastas ir pozityvus įvykis. Kad šių 
normų pažeidimų buvo palyginti nedaug, yra ne kas kita kaip 
stebuklas, žinant, jog paskutiniai keturi dešimtmečiai buvo nau- 
jos, iš esmės nepatikrintos ir daugelyje vietų gana ribotai su- 
kurtos tarptautinės sistemos nustatymo ir įsibėgėjimo laikotar- 

pis. Šiuo požiūriu Jungtinės Tautos (JT) yra pagrindinis pro- 
ceso simbolis. Nors dažnai nuobodžios ir neliečiančios reikalo 
esmės savo kasdieniniuose svarstymuose, JT realiai įkūnija uni- 
versalų suvereniteto, teisinės lygybės, teisės ir diplomatijos, 
kaip šiuolaikinės tarptautinės visuomenės pagrindo, pripažini- 
mą. Iš tikrųjų sistemos sėkmė iš dalies paaiškina tai, kodėl JT 
dažnai yra nuobodžios. 

Dvidešimto amžiaus pabaigoje ši nauja tarptautinė visuome- 
nė tebesiformuoja ir todėl yra sunku aiškiai numatyti visas jos 
savybes. Jos kūrimasis buvo labai skausmingas procesas, ap- 
imantis du pasaulinius karus, dekolonizacijos gimdymo skaus- 
mus, begales revoliucijų, daug ideologinių eksperimentų, nu- 
kreiptų kovai su Vakarų iššūkiu, ir neseną skausmingą bei 
skaldantį Šaltąjį karą tarp ideologiškai priešiškų supergalybių, 
paveldėjusių Europos galią. Šie neramumai užmaskavo soli- 
džius tarptautinės visuomenės pamatus, išryškindami kraštu- 
tinius politinius skirtumus, kurie paralyžiavo tarptautinę teisę 
ir diplomatiją bei labiau akcentavo ardančias nei tvarkančias 
karo ir galios pusiausvyros savybes. Bet šios knygos rašymo 
laikotarpiu (dešimto dešimtmečio pradžia) viso to proceso dul- 
kės jau pakankamai nusėdo ir pradėjo formuotis tam tikros 
bendros vertybės. 

Pati valstybių sistema yra neabejotinai universaliausia ir 
svarbiausia tarptautinei visuomenei bendrai priimtina vertybė, 
kuri yra atkakliai ginama netgi tokiose vietose kaip Afrika, kur 
jos praktika buvo mažiausiai sėkminga. Mokslo ir techninės ži- 
nios bei jų sąlygotos materialinės galimybės taip pat yra be- 
veik universali vertybė, jungianti visas pagrindines ideologijas. 
Iki pastarojo meto ekonomika buvo stiprių prieštaravimų sri- 
tis, tačiau žlugus komunistiniam centrinio planavimo eksperi- 
mentui rinkos ekonomika liko daugiau ar mažiau neginčijamai 
efektyviausias ir veiksmingiausias gamybos bei prekių paskirs- 
tymo būdas. Tai pašalino didelę dalį Šaltojo karo aistrų. Tarp- 

tautinė bendruomenė - arba nors pagrindinių galybių grupė 
jos viršūnėje — pradeda atrodyti mažiau susiskaldžiusi nei bet 
kada nuo 1914 metų. Stiprėdama ši nauja norma silpnins, o 
galbūt ir visai sunaikins ideologinę nulinės sumos takoskyrą, 
kuri buvo galinga saugumo dilemos varomoji jėga Šaltojo ka- 
ro eroje. Kaip pažymi Bullas ir Watsonas, prasidėjo ir gerovės 
(welfare) logikos internacionalizacija.*? Ji veikia ir privačiai, ir 
per vyriausybes, nors vis dar nesutariama dėl jų pusiausvyros 
ir dėl to, kiek resursai turėtų būti perduodami iš turtingesnių 
sistemos dalių skurdesnėms. 

Siauriau pagrįsta, bet ne mažiau svarbi norma yra pagrindi- 
nių galybių susitarimas, kad karai tarp jų daugiau nėra pagei- 
daujamas ar vaisingas ginčų sprendimo būdas. Kai kuriose di- 
džiosiose galybėse — ypač labiausiai nukentėjusiose paskutinio 
karo Europoje ir Japonijoje metu - ši norma yra pakankamai 
giliai įsišaknijusi visuomenėje. Kitose tai yra labiau branduoli- 
nio atgrasinimo funkcija ir baimė, kad pergalė ir pralaimėjimas 
nesiskirs vienas nuo kito. Ši norma yra išimtinai stipri tam tik- 
ruose regionuose, ypač Šiaurės Amerikoje ir Europoje, ir dėl 
visai kitokių priežasčių kai kuriose periferijos dalyse, ypač tarp 
ASEAN (Pietryčių Azijos valstybių asociacijos) šalių“. Minėtuo- 
se regionuose egzistuojančios saugumo bendruomenės pateikia 
mikroįrodymus, kaip stipri tarptautinė visuomenė gali suma- 
žinti anarchijos saugumo problemas vystydama tai, ką Jahnas ir 
kiti pavadino „nesmurtinio konflikto kultūra'“. Šia prasme tai- 
kai nebūtina harmonija. Nesutarimai ir konfliktai yra suvokiami 
kaip žmonijos politinės būsenos dalis tiek valstybių viduje, tiek 
tarp jų, tačiau karas nėra pripažįstamas teisėtu politikos instru- 
mentu, išskyrus tą atvejį, jei jo prireikia gintis nuo karinės atakos. 
Kai tarptautinė visuomenė yra pakankamai stipri, kad paremtų 
teisėtus pokyčių mechanizmus, anarchija gali tapti struktūra, 
kurioje tarptautiniai ginčai ir konfliktai gali tęstis ar baigtis be 
didelio masto smurto. 

Ryškėja perspektyva, kad nauja tarptautinės visuomenės 
norma išsivystys iš didėjančio susirūpinimo ekologiniais reika- 
lais. Dėl šių dalykų prigimties, svyruojančios nuo laukinės 
gamtos saugojimo ir teršimo iki klimato pasikeitimo, minėtas 
rūpestis kartu apima ir stiprią globalinę sąmonę. Pokyčiai pla- 
netos atmosferoje ir biosferoje veikia kiekvieną, padalydami at- 
sakomybę ir rūpesčius daug lygiau nei seniau egzistuojančios 
gyventojų pertekliaus problemos atveju. Tai yra išimtinai svarbi 
atsvara giliai įsišaknijusiam visuomenės ribotumui, kuris dar 
beveik visur dominuoja žmogiškajame gyvenimo būde. Ekolo- 
ginė, arba „žalioji“, sąmonė yra neabejotinai universali. Bet jos 
kilimas buvo dramatiškas ir ji yra pritaikyta plisti toliau, nes 
tos srities reikalai pradeda veikti visus žmones kasdieniniame 
jų gyvenime. 

Daugelis šių vertybių yra Vakarų minties ir politinės prak- 
tikos produktas. Ne mažiau svarbu tai, kad jos tapo tarptauti- 
nės visuomenės normų dalimi ne būdamos primestos kitiems, 
bet pritaikytos ir padarytos savomis. Tikriausiai svarbiausias 
nevakarietiškas indėlis į tarptautinę visuomenę yra formalus ra- 
sinės lygybės pripažinimas ir rasine diferenciacija pagrįstų po- 
litinių doktrinų atmetimas. Šios idėjos yra būdingos vakarie- 
tiškam humanizmui, bet iš istorinių metraščių neatrodo, kad 
jos būtų tapusios politiškai veiksmingos be nepriklausomo ne- 
europietiško pasaulio spaudimo. Atkreipkite dėmesį, pavyz- 
džiui, į Japonijos nesėkmę 1919 metais įrašyti straipsnį apie 
rasių lygybę į Tautų lygos Chartiją dėl Vakarų opozicijos. Yra 
priežasčių tikėtis, kad nevakarietiškos šalys ir toliau įrašinės 
savo interesus ir perspektyvas į tarptautinę teisę, kaip atsiti- 
ko masinio jūrų teisės peržiūrėjimo laikotarpiu tarp 1973 ir 
1982 metų. 

Nors ir praradę tiesioginę kontrolę, Vakarai tebėra galin- 
giausias ir patraukliausias sistemos centras. Jų pranašumas su- 
teikia jiems pagrindinio potencialių sistemos vertybių, - nuo 


SAUGUMAS IR TARPTAUTINĖ POLITINĖ SISTEMA 225 


anglų kalbos, kaip tarptautinės kalbos, vartojimo per visišką 
vartotojiškos kultūros antspaudo materializmą iki prieštaringų 
politinių normų, tokių kaip žmogaus teisės, kurios tiesiogiai 
grasina daugelio sistemos valstybių politinei praktikai (ir taip 
pat grasina Bullo tarptautinės ir pasaulinės visuomenės išsky- 
rimui) — puoselėtojo statusą. Atrodo, Vakarai ir toliau domi- 
nuos tarptautinėje visuomenėje. Jie atsisveikino su socioekono- 
konkurentų sistemoje. 

Pačius Vakarus labai sustiprino politinė rekonstrukcija ir di- 
desnė Vokietijos bei Japonijos inkorporacija - pasiekimas, dėl 
kurio istorija bus skolinga Jungtinėms Valstijoms. Dėl to trys 
pagrindiniai pažengusio kapitalizmo centrai dabar sudaro mil- 
žinišką saugumo bendriją. Išnykus baimei, kad jie panaudos jė- 
gą tarpusavio santykiuose, gali dabar stovėti petys į petį ir turi 
didelį pranašumą prieš kitas, prastesnėje padėtyje esančias vals- 
tybes. Šis pranašumas nueina ilgą kelią ir paaiškina Vakarų per- 
galę Šaltajame kare. Netgi toks milžinas kaip Sovietų Sąjunga 
nepajėgė varžytis su šia koalicija, o Kinija gali tai tęsti tik išlik- 
dama visiškai neturtinga. Ši kapitalistinė saugumo bendruome- 
nė atstovauja visiškai beprecedentinei konstrukcijai tarp didžių- 
jų galybių grupės. Ji ir toliau generuos tai, ką von Laue vadina 
„pasauline vesternizacijos revoliucija“, kurios metu Vakarai nu- 
stato visuomenės standartą, o kiti stengiasi jį pasiekti mėgdžio- 
dami ar reaguodami“. 

Tarptautinės visuomenės būklė yra svarbus tarptautinio sau- 
gumo elementas. Egzistuojanti tarptautinė visuomenė ne tik 
lengvina valstybių abipusį teisėtumo pripažinimą, bet ir daro 
jų sąveiką civilizuotesnę (t.y. nesmurtinę). Šiuo požiūriu lite- 
ratūra apie tarptautinę visuomenę (daugiausia britų) ir litera- 
tūra apie režimus (daugiausia amerikiečių) kalba apie tą patį 
dalyką. Anarchinė visuomenė, kitais žodžiais tariant, sugeba 
generuoti tvarką tik tada, jei ją sudarančios valstybės gali 

perimti normas, pagal kurias jų ir kitų elgsena būtų perduo- 
dama, reguliuojama ir teisiama. Tai yra būtent taip, kada sis- 
temos sąveikos intensyvumas yra toks didelis, kad valstybės 
negali išvengti viena kitos veiklos pasekmių. Kaip ir stiprios 
valstybės, gerai išsivysčiusi visuomenė yra būtina, tačiau ne- 
būtinai pakankama, tarptautinio saugumo sąlyga. Stipri Euro- 
pos tarptautinė visuomenė nesustabdė katastrofiško karo, o 
tarptautinės tvarkos normos, kaip teigia McKinlay'us ir Lit- 
tle'as, yra iš prigimties ideologinės ir diskutuotinos?!. Bet jei- 
gu anarchija išlieka saugumo kontekstu, tai tarptautinės visuo- 
menės plėtotė atlieka pagrindinį vaidmenį kiekvienam progreso 
apibrėžimui. 


Išvados: anarchija ir saugumas 


Tarptautinė anarchija nėra koks nors fiksuotas tarptautinių san- 
tykių pavidalas, turintis santykinai nuolatinius požymius. Tai 
labiau tam tikra sąlyga, kuri gali reikštis įvairiais pavidalais. 
Kai kurie anarchijos pavidalai aštrina nacionalinio saugumo pro- 
blemą, tuo tarpu kiti ją sušvelnina. Sisteminė perspektyva įga- 
lina plačiau ir prasmingiau pažvelgti į patį nacionalinį saugu- 
mą. Ji padeda identifikuoti daug reiškinių, tokių kaip sąveikos 
intensyvumas, galios poliariškumas, valstybių charakteris ir tarp- 
tautinės visuomenės pobūdis, kurie modifikuoja anarchijos są- 
lygas. Kai kurie jų tampa potencialiais nacionalinės politikos 
objektais priklausomai nuo to, kiek suteikia galimybę manipu- 
liuoti sistema kuriant nacionaliniam saugumui palankias for- 
mas. Sisteminis požiūris akcentuoja nedalomą saugumo pusę 
(t.y. tarpusavio priklausomybę), kadangi jis atspindi santykių 
modelius ir bendrąsias struktūras. Be to, jis taip pat sieja šį as- 
pektą su daloma puse (t.y. nacionaliniu saugumu) atskleisda- 
mas ryšį tarp individualių valstybių charakteristikų ir sistemos, 
kaip visumos, charakteristikos. Neabejotina, kad silpnoms vals- 
tybėms daug sunkiau sukurti ir palaikyti tarptautinę visuomenę 

nei stiprioms. Valstybė ir sistema yra labai glaudžiai susijusios, 
tad saugumo politika, besiremianti tik pirmąja, būtų ir neracio- 
nali, ir neefektyvi. 

Vienas iš būdų, kaip įveikti sisteminio požiūrio painiavą, yra 
anarchijų klasifikacijos hipotezės iškėlimas. Anarchijos pavida- 
lus galima išdėlioti į skalę, kurios vienoje pusėje būtų nebran- 
džios sistemos, o kitoje — brandžios. 

Ryškiausias nebrandžios anarchijos pavyzdys būtų toks, kai 
sistemos elementai išlaikomi drauge tik vadovaujančio elito prie- 
varta, kai kiekviena valstybė nepripažįsta jokio kito teisėto su- 
verenaus vieneto, išskyrus save pačią, o santykiai tarp valstybių 
apsiriboja nuolatine kova dėl dominavimo. Tokia sistema būtų 
apytikriai tolygi chaosui. Kova dėl dominavimo sukeltų nesibai- 
giantį karą ir nebūtų švelninama kitų valstybių legitimumo ar jų 
teisių pripažinimo. Vienetų stabilumas priklausytų nuo jų sėk- 
mės kovoje dėl galios. Nesaugumas būtų endeminis reiškinys, o 
santykiai tarp valstybių primintų automatišką ir neapgalvotą 
kovą tarp natūralių priešų, tokių kaip skruzdėlės ir termitai. 
Tokios sistemos etika remtųsi stipriausiojo išlikimu, ir tik galios 
pasiskirstymas bei galimybių lygmuo apsaugotų tokią sistemą 
nuo susivienijimo aplink stipriausiąjį subjektą. Tokio pobūdžio 
anarchija būtų nebrandi, nes joje nėra jokios tarptautinės visuo- 
menės, kuri švelnintų politinės fragmentacijos rezultatus. Jos na- 
riai nepripažintų jokių bendrų normų, taisyklių ar susitarimų, o 
jų santykiuose dominuotų baimė, nepasitikėjimas, išdidumas, 
neapykanta, pavydas, panieka ir abejingumas. Tvarka, jeigu ji iš 
viso egzistuotų, atspindėtų tik skaitymąsi su stipriausiąja galy- 
be. Pagaliau nebrandi anarchija būtų nestabili tiek dėl bendro 
išsekimo ir žlugimo rizikos, tiek dėl pavojaus, kad vienas sub- 
jektas peržengs galios pusiausvyros ribas ir suvienys sistemą. 

Kitame skalės gale būtų ryškiausia brandi anarchija, kurioje 
tarptautinė visuomenė būtų išsivysčiusi iki tokio lygio, kad frag- 
mentacijos teikiami pranašumai galėtų būti prieinami nemokant 


15* 


228 4 skyrius 


už tai nuolatinės ginkluotos kovos ir nestabilumo kainos. Tai 
užtikrintų suformavimas tokių kriterijų, kurių laikydamosi vals- 
tybės ne tik sutvirtintų savo pačių identitetą ir legitimumą, bet 
ir pripažintų bei priimtų viena kitos identitetą ir legitimumą. 
Labai brandžioje anarchijoje visos valstybės turėtų būti stiprios 
kaip valstybės, kitaip tariant, valstybės idėja, jos teritorija ir ins- 
titucijos turėtų būti gerai išplėtotos ir stabilios nepriklausomai 
nuo jos, kaip sistemos valstybės, santykinės galios. Tuo remian- 
tis stipri tarptautinė visuomenė gali būti sukurta ant abipusio 
pripažinimo pamatų. Vien tik abipusis suverenios lygybės ir 
teritorinių ribų pripažinimas gerokai sumažintų nebrandžios 
anarchijos pavojus. 

Brandžiai anarchijai reikia narių, kurie yra tvirtai apibrėžti 
objektai ir gali perkelti vidinį savo darnumą ir stabilumą į vals- 
tybių bendriją. Tik tuo remiantis gali būti sukurtas tvirtas pa- 
matas paskelbti brandžios anarchijos normas, pagrįstas abipuse 
vienetų pagarba, ir jų laikytis. Jeigu visos valstybės plėtotųsi kaip 
tautinės valstybės arba dirbtinės tautos valstybės, tai vilsoniško 
tipo norma dėl abipusės pagarbos tautoms kaip nepriklauso- 
moms kultūrinėms politinėms esybėms lengvai galėtų tapti tarp- 
tautinės visuomenės vertybių sistemos dalimi. Tai turėtų labai 
didelį ribojantį poveikį fragmentacijai dėl to, kad sujungtų po- 
litinį valstybių modelį su daug gilesnėmis ir pastovesnėmis vi- 
suomenės ir teritorinės organizacijos sanklodomis. Valstybė kaip 
grynai institucinis junginys neturi natūralių sienų, o sistema, su- 
daryta iš tokių vienetų, yra linkusi į konfliktus ir orientuota į 
galią. Bet jeigu valstybės samprata išplečiama įjungiant specifi- 
kuotus nacionalinius ir teritorinius kriterijus, tai valstybė tampa 
bent jau potencialiai labiau fiksuotu ir apibrėžtu objektu ir turi 
mažiau priežasčių kelti grėsmę kaimynams. Johnas Herzas pava- 
dino šią idėją „apsiribojančiu nacionalizmu“. Jis teigia, kad tai ne 
tik daugelio pirmųjų nacionalizmo šalininkų požiūris, bet taip pat 
ir pagrindinė stabilios anarchijos ideologija, priešinga „uždaram, 

ksenofobiškam, ekspansionistiškam, despotiškam“ nacionaliz- 
mui, kuris sukėlė pasaulyje tiek daug kančių ir nesaugumo*?. 

Kitos normos, tokios kaip nesikišimas į vidaus reikalus, pa- 
garba skirtingoms organizuojančioms ideologijoms, jėgos nenau- 
dojimas sprendžiant ginčus ir jungimasis į įvairias tarptautines 
institucijas, kurios spręstų multinacionalinio masto problemas, 
užbaigtų tarptautinės visuomenės struktūrą brandžioje anarchi- 
joje. Tokia sistema vis tiek didžiai vertintų politinę įvairovę bei 
fragmentaciją, ir struktūrine prasme tai būtų lygiai tiek pat anar- 
chija, kiek ir aprašytas anksčiau nebrandusis jos variantas. Bet 
vis dėlto tai būtų labai tvarkinga ir stabili sistema, kurioje vals- 
tybės jaustųsi pakankamai saugios tiek dėl jų pačių vidinio stip- 
rumo ir brandumo, tiek dėl tvirtų institucionalizuotų normų, 
reguliuojančių santykius tarp jų“*. 

Tarp šių ganėtinai nepanašių kraštutinumų egzistuoja dau- 
gybė kitų tarptautinių anarchijų, įskaitant ir mūsiškę. Dabartinė 
anarchija yra kažkur skalės viduryje, nes ji yra akivaizdžiai toli 
nuo ramios ir stabilios brandumo srities ir tiek pat akivaizdžiai 
nutolusi nuo nesutramdomo chaoso. Kai kurie brandumo ele- 
mentai, tokie kaip abipusis suverenios lygybės pripažinimas ir 
su juo susijusi tarptautinė teisė, yra pakankamai stipriai išplėto- 
ti mūsų sistemoje. Keletas normų, kaip nacionalinio apsispren- 
dimo teisė ir teritorinių ribų neliečiamumas, yra įsitvirtinę kaip 
principai, bet praktikoje jų laikomasi tik iš dalies. Dar kiti, tokie 
kaip jėgos nenaudojimas sprendžiant ginčus ir nesikišimas į ki- 
tų vidaus politikos reikalus, yra priimami kaip idealai, bet tai- 
komi tik kai kuriais atvejais ir turi minimalų varžantį poveikį 
valstybės elgsenai. Jungtinių Tautų Chartija atstovauja brandes- 
nės anarchijos, negu mes turime, modeliui ir yra tam tikra atžyma 
to progreso, kurį sistema nuėjo nuo chaoso. Tačiau šiuolaikinės 
sistemos sukurtų ginčų, konfliktų, silpnų valstybių ir nesaugu- 
mo metraštis žymi problemos sudėtingumą ir atstumą, kurį dar 
reikia įveikti. 

Minėti modeliai iliustruoja tolesnį poreikį atsižvelgti į valsty- 
bės ir sistemos lygmenis analizuojant sistemos pobūdį. Aiškinti 
brandžią anarchiją reiškia sakyti svarbius dalykus apie sudeda- 
muosius vienetus ir jų tarpusavio santykių modelius. Brandi 
anarchija turi būti sudaryta iš stiprių valstybių, nes tik savo vi- 
duje susitvarkiusios ir stabilios valstybės gali generuoti ir palai- 
kyti stiprias normas, bendras visai sistemai. Bet jeigu jau tokios 
normos egzistuoja, jos tampa sistemos charakteristika, turtinan- 
čia esminę anarchijos struktūrą, tačiau jos netransformuojančia. 

Šie modeliai suponuoja progreso nuo nebrandžios į brandžią 
anarchiją idėją. Progreso idėja nėra labai išvystyta tarptautinių 
santykių studijose, nemažai ir dėl nenoro prisiimti normatyvi- 
nių ir deterministinių pažiūrų pavojų. Nacionalinės politikos 
lygiu progreso idėjos paprastai arba labai trumpalaikės, arba 
neegzistuojančios, išskyrus valstybes, vadovaujamas į ateitį žvel- 
giančių ideologijų (nors tokių aptinkama vis mažiau). Progresą 
yra daug lengviau apibrėžti revizionistinėms nei status-guo vals- 
tybėms. Tarptautinėje sistemoje kaip visumoje beveik vieninte- 
lis progreso kriterijus yra miglotos idėjos apie taikesnį pasaulį. 

Progresas iškelia determinizmo problemą. Ar gali tarptauti- 
nių politinių sistemų evoliucija būti lyginama su biologinių or- 
ganizmų ar rūšių evoliucija? Jeigu taip, tai tada bus stipri, ta- 
čiau nebūtinai vieninga ar neišvengiama tendencija sistemos 
brandumui augti laikui bėgant. Jeigu ne, tada judėjimas dides- 
nio brandumo link gali įvykti tik nukreipus kolektyvines pa- 
stangas siekti specifinių nacionalinių ir sisteminių tikslų. Laiko 
imperatyvo brandumo evoliucijoje idėja yra pakankamai patrauk- 
li ir neatmeta bandymo paspartinti tempą labiau tiesioginėmis 
priemonėmis. 

Netgi dabartinėje mūsų sistemoje galima aptikti žymių po- 
slinkių brandesnės anarchijos link. Nacionalinio apsisprendimo 
idėja — tauta kaip valstybės pagrindas - pavyzdžiui, buvo giliai 
įsišaknijusi sistemoje devyniolikto amžiaus viduryje, ir tai pa- 

tvirtina nacionalinio vienijimosi proceso Vokietijoje ir Italijoje 
teisėtumas. Nors nacionalistinė evoliucija turėjo destabilizuojantį 
pobūdį orientuotose į galią ir ekspansionistinėse socialdarviniz- 
mo pažiūrose (stipriausios tautos išlikimas), 1919 metų Versalio 
sutarties laikotarpiu nacionalinis apsisprendimas tapo beveik visą 
sistemą apimančiu principu. Nepaisant su juo susijusių sunku- 
mų, tokių kaip Vokietijos, Korėjos, Kinijos, Indijos ir Vietnamo 
padalijimas po Antrojo pasaulinio karo, jis sudarė pagrindą de- 
kolonizacijos judėjimui, dėl kurio politinė valdžia iš imperinių 
galybių atiteko vietinėms valstybėms“*. Netgi tokia atvirai impe- 
rinė galybė kaip Sovietų Sąjunga iki Gorbačiovo pripažino tau- 
tybės principą tiek savo vidinėje konstitucinėje struktūroje, tiek 
santykiuose su satelitinėmis valstybėmis. 

Panašūs evoliucionuojančio brandumo požymiai gali būti 
įžvelgti tokių tarptautinių organizacijų kaip Tautų lyga ir Jung- 
tinės Tautos vystymesi ir pastangose per jas nustatyti teritorines 
ribas, normas ir principus, nukreiptus į jėgos naudojimo suvar- 
žymą. Be to, pačių valstybių istorinė plėtotė laikui bėgant taip 
pat prideda sistemai brandumo. Seniai įsikūrusioms valstybėms 
užteko laiko tiek suformuoti savo idėjas ir institucijas, tiek pa- 
siekti susitarimus su kaimyninėmis valstybėmis dėl sienų. Va- 
karų Europos valstybės, Jungtinės Amerikos Valstijos ir Kanada 
yra tokios santykinai subrendusios valstybės, kurių santykiuose 
jėga jau nebevaidina reikšmingo vaidmens. Jaunesnės valstybės, 
kaip daugelis Trečiojo pasaulio šalių, yra silpnos kaip valstybės 
dėl savo naujumo, tačiau esantys panašumai tarp dabartinės jų 
situacijos ir ankstesnės brandžių valstybių istorijos leidžia dėti 
nemažai vilčių į evoliuciją. Vis dėlto ši paralelė nėra absoliuti. 
Šiuolaikinės Trečiojo pasaulio valstybės susiduria su daug rim- 
tesnėmis išorinės labiau išsivysčiusių valstybių intervencijos pro- 
blemomis nei Europos šalys savo valstybių kūrimo laikotarpiu“. 

Mažiausiai dvi kritikos kryptys sujaukia šį gana malonų is- 
torinio proceso judėjimo link didesnio tarptautinės anarchijos 

brandumo ir saugumo įvaizdį. Pirmoji remiasi biologine analo- 
gija, pagal kurią po brandos fazės būna nuosmukis ir mirtis. Tai 
gali būti taikoma arba valstybėms, arba sistemai kaip visumai ir 
baigiasi Toynbee'io stiliaus istoriniu ciklu, kuris sutrukdo kiek- 
vieną ilgalaikį progresą harmonijos link. Be abejo, nėra būdų 
įrodyti, kad ciklinis modelis galios ateityje lygiai taip pat kaip 
praeityje, ypač turint omenyje staigius ir esminius Žmonijos su- 
gebėjimų ir moderniąją erą charakterizuojančių institucijų poky- 
čius. Tačiau sistemos, kuri vystosi per daugelį pakilimų ir nuos- 
mukių, imidžas buvo sukonstruotas dėl politinės Europos san- 
tvarkos suirimo žlugus Romos imperijai bei dėl dabartinės Žžlu- 
gimo galimybės, užprogramuotos šiuolaikinės Žmonijos sociali- 
nės organizacijos galimybėmis ir pažeidumais. 

Šis paskutinis teiginys siejasi su antrąja kritikos kryptimi, 
kuri tvirtina, kad jeigu brandumo augimas yra laiko funkcija, 
tai šis augimas nekovoja su statiniu grėsmės pagrindu. Vieto- 
je to jis varžosi su paraleliu grėsmės masto ir pažeidumo ap- 
imties augimu. Šiuo požiūriu augantis sistemos brandumas ne- 
gali būti laikomas nuolatinio laimėjimo prieš fiksuoto dydžio 
problemą procesu. Greičiau į jį turėtų būti žiūrima kaip į dalį 
didesnio proceso, kuriame tvarkos jėgos be perstojo kovoja su 
nuolat stiprėjančio chaoso sugebėjimais. Jeigu mes dabar turi- 
me daug geriau išvystytas tarptautines institucijas nei egzista- 
vo devynioliktame amžiuje, tai ne tik dėl to, kad mes labiau 
civilizuoti, bet ir todėl, kad turime daugiau problemų, kylan- 
čių iš didesnio sistemos intensyvumo. Pats progresas brandes- 
nės anarchijos formos link nėra priežastis džiaugtis ar nusira- 
minti, nebent jis pralenkia tuo pačiu metu vykstantį grėsmių 
augimą. Grėsmių ir pažeidumo apimtis iš esmės auga dėl žmo- 
nių skaičiaus ir galimybių didėjimo, kurie iki pastarojo meto 
demonstravo ilgą, nuolatinį telkimąsi, o po to staigų kilimą 
geometrine kreive. Reikia tik pagalvoti apie pavojus, kuriuos 
augančios žmonijos galimybės iškelia tokiuose dalykuose kaip 

karo destruktyvumas, taršos poveikis, masinės migracijos po- 
tencialas, trapios distribucijos sistemos, nuo kurių dabar pri- 
klauso dauguma Žmonių tenkindami savo pagrindinius žmo- 
giškuosius poreikius, ir naujų nelaimių grėsmė, kad suprastum 
tokių lenktynių esmę ir būtinumą. Nėra pagrindo optimizmui 
nei dėl tarptautinės anarchijos praeities progreso, nei dėl atei- 
ties perspektyvų. Grėsmės ir pažeidumas dauginasi ir vystosi 
tuo pačiu metu, kai sistema progresuoja brandumo link, dary- 
dama saugumą labai dinamiška, neapibrėžto dydžio problema. 
Visada egzistuoja pavojus, kad sistema suskils į nuolat bręs- 
tantį centrą kartu su žymia periferijos dalimi, ir į beviltišką, 
izoliuotą kitą periferiją, nesugebančią susidoroti su vystymosi 
ir savivaldos problemomis bei vis daugiau triuškinamą šiuo- 
laikinių problemų svorio. 

Todėl progresas savaime kyla iš evoliucijos, o nėra supla- 
nuotas. Anarchija, kurioje mes dabar gyvename, yra labiau isto- 
rijos primesta dabartinei kartai nei sąmoningas ir priimtiniau- 
sias jos pasirinkimas. Joks didysis amžių planas to nesukūrė. Jos 
kūrėjas buvo nesuskaitoma galybė neabejotinai nesusijusių spren- 
dimų, veiksmų ir sugebėjimų. Ir nors mes nepasirinkome anar- 
chijos, kurioje dabar gyvename, kartą tai suvokę galime pasi- 
rinkti ar paversti ją į labiau ar mažiau brandžią. Anarchijos po- 
būdis gali turėti labai įvairias formas: nuo idealios arenos atvi- 
rai kovai dėl galios iki palaikančios įvairovę ir dalyvių saugu- 
mą. Todėl tarptautinė anarchija neturėtų būti laikoma kliūtimi 
pasaulio vyriausybės ir universalios taikos kelyje. Priešingai, ji 
gali būti vertinama kaip galimybių visuma, teikti privalumus, 
nors ir kitokius negu tuos, kuriuos siūlo pasaulinės vyriausybės 
steigimo šalininkai. Tobulos anarchijos, nors ir nelabai, bet atsi- 
lieka nuo pasaulinės vyriausybės, tačiau tam tikra prasme jos 
gali būti laikomos būtinomis aplinkybėmis kelyje į planetinę fe- 
deraciją, taip pat - idealia tarptautinės asociacijos forma ir, va- 
dinasi, savaime yra pageidautinas tikslas. 

Šis skyrius skirtas analizės lygmeniui, esančiam tarp individu- 
alių valstybių ir tarptautinės politinės sistemos kaip visumos. 
Čia postuluojamas regioninių subsistemų kaip saugumo objektų 
egzistavimas, pateikiama analitinė jų nagrinėjimo sąranga. Ši 
sąranga yra sukonstruota taip, kad išryškintų santykinę regioni- 
nio saugumo santykių autonomiją ir pritaikytų juos valstybinio 
ir sisteminio lygmens kontekstui. Vienas iš jos tikslų yra pasiū- 
lyti šios srities specialistams koncepciją ir sąvokas, kurios pa- 
lengvintų lyginamąsias regionų studijas, nes kol kas tai yra sil- 
pnoji egzistuojančios literatūros vieta. Kitas skyriaus tikslas yra 
kompensuoti galios teoretikams būdingą tendenciją pakanka- 
mai neatsižvelgti į regioninio lygmens svarbą tarptautinio saugu- 
mo reikaluose. 

Skyrius pradedamas detaliu išaiškinimu, kaip veikia regioni- 
nės saugumo subsistemos, kuo jos skiriasi viena nuo kitos ir nuo 
didžiųjų galybių. Tai statiškoji sąrangos dalis, kurios atžvilgiu 
gali būti identifikuojami svarbūs pokyčiai. Antrame poskyryje 
nagrinėjama istorija, kuri suformavo dabartinį regioninio sau- 
gumo modelį, taip pat baigiamas konstruoti apytikris šio mode- 
lio eskizas ir plačiau nagrinėjama, kaip regioninė ir didžiųjų 
galybių dinamikos sąveikauja tarpusavyje. 5.1 paveiksle, kuris 
yra antrojo poskyrio pabaigoje, pateikiama maniškė dabartinės 
sanklodos interpretacija. Skaitytojams, nagrinėjantiems šį poskyrį, 
vertinga būtų turėti ją omenyje. Trečiame poskyryje aprašoma, 

kaip regioniniai junginiai gali keistis, pateikiami sisteminiai šio 
lygmens pokyčių dinamikos fiksavimo variantai. Baigiamajame 
poskyryje svarstomi šio regioninio saugumo analizės metodo 
privalumai, teikiami politikos formavimui. 


Spragos tarp valstybinio 
ir sisteminio lygmenų užpildymas: 
saugumo kompleksai 


Visos pastangos studijuoti saugumą susiduria su „bekraščio tin- 
klo“ problema. Saugumas yra santykinis reiškinys. Dėl šios prie- 
žasties neįmanoma suprasti bet kurios atskiros valstybės nacio- 
nalinio saugumo, neatsižvelgiant į tarptautinę valstybių saugu- 
mų tarpusavio priklausomybę. Tai perkelia analizę į sisteminį lyg- 
menį, kuris buvo aptartas ankstesniame skyriuje. Bekraščio tinklo 
problemos esmė yra ta, kad jo logika iškelia sudėtingas holistines 
problemas. Jeigu kiekvieno subjekto saugumas yra susijęs su visų 
saugumu, tai nieko negalima iki galo pasakyti apie atskirą reiški- 
nį, nesupratus visumos. Dėl tokio perdėtai nuoseklaus reikalavi- 
mo visos saugumo studijos gali tapti neįgyvendinamos. 

Kadangi saugumų tarpusavio priklausomybė yra neišven- 
giama, tai vienintelė galimybė apibrėžti įvaldomus tyrimo ob- 
jektus, kurie nei reiškia gyvybiško visumos jausmo praradimą, 
nei visiškai pasiduoda jam, yra analitinių lygmenų tarptautinėje 
sistemoje hierarchijos nustatymas. Kiekvienas iš šių lygmenų 
turi identifikuoti nuolatinius, reikšmingus ir iš esmės savaran- 
kiškus saugumo problemos aspektus. Sakydamas „savarankiš- 
kus“, aš neturiu omeny visiškai laisvus. Tai labiau apibūdina 
saugumo dinamiką, kuri egzistuotų netgi tada, jei kiti subjektai 
nesikėsintų į ją. Izraelis ir Sirija, pavyzdžiui, būtų priešai net ir 
tuo atveju, jei nė vieno iš jų neremtų supergalybės. Nė vienas 
lygmuo savarankiškai nesugeba atskleisti saugumo problemos 
kaip visumos, ir kiekvieno lygmens reikšmė gali būti išaiškinta 
tik lyginant ji su kitais. 

Aukščiausias ir žemiausias šios schemos lygmenys yra leng- 
vai pastebimi. Sisteminis ir valstybinis analizės lygmenys daug 
pasako apie nacionalinio saugumo problemą. Jie buvo aptarti 
antrame ir ketvirtame skyriuose. Tačiau egzistuoja dar viena 
labai svarbi regioninio saugumo lygmens dinamikos konfigū- 
racija, kuri dažnai iškrinta arba į ją tiesiog nekreipiama dėme- 
sio. Vidutiniu lygmeniu sutinkame tik miglotus samprotavimus 
apie regioninę galios ir subsistemų pusiausvyrą arba nuogą 
spaudos informaciją, vartojančią regiono sąvoką aprašyti bet 
kokiai vietovei, kurioje vyksta naujienų pranešimų verti poli- 
tiniai neramumai. 

Regioninio saugumo reikšmė yra tokia silpna, kad visais ki- 
tais atžvilgiais puiki 1984 metų studija apie Pietų Azijos sau- 
gumą atvirai pripažino, jog valstybių grupės, kaip regiono, pa- 
sirinkimas buvo „apibrėžtas neišvengiamai savavališkai“'. Ma- 
no nuomone, egzistuoja stiprus empirinis ir teorinis pagrindas, 
neigiantis tokią intelektinę kapituliaciją. Išsamiai saugumo ana- 
lizei būtinas ypatingas dėmesys, tiriant, kaip regioninis lygmuo 
tarpininkauja sąveikoje tarp valstybių ir visos tarptautinės sis- 
temos. Kol šis lygmuo nėra tinkamai išnagrinėtas, tol nei at- 
skirų valstybių padėtis viena kitos atžvilgiu, nei santykių tarp 
didžiųjų galybių ir vietinių valstybių pobūdis negali būti tin- 
kamai suprasti. 

Kalbant apie saugumą, terminas „regionas“ reiškia, kad eg- 
zistuoja atskira ir svarbi saugumo santykių sistema tarp grupės 
valstybių, kurioms likimas lėmė būti geografiškai arti viena ki- 
tos. Ši regioninės sistemos idėja istoriškai buvo labai svarbi sam- 
protaujant apie Europos galios pusiausvyrą —- Europa buvo (ir 
yra) regioninė sistema, nes tiek jos galios santykiai, tiek eskala- 
cijos pančiai sieja valstybes į vieną visumą. Danija ir Italija gali 
neturėti jokios tiesioginės saugumo sąveikos, tačiau tai netruk- 
dytų joms įsitraukti į tą patį aljansą karo metu. Iš dalies regio- 
ninės saugumo subsistemos kyla iš paprasto mechanizmo, ap- 

tarto trečiame skyriuje. Anot jo, grėsmės, ypač politinės ir kari- 
nės, stipriausiai jaučiamos, kai jos yra arti. Bet kadangi Europos 
valstybės dominavo pasaulio sistemoje ir tiesiogine prasme už- 
ėmė didžiąją jos dalį, vakarietiškame mąstyme apie tarptauti- 
nius santykius neiškilo jokia kita tokia svarbi lokalinė saugumo 
subsistema. Net masinis dekolonizacijos procesas, kuris logiškai 
turėjo nukreipti dėmesį į vietinių saugumo subsistemų atsikūri- 
mą, buvo užtemdytas globalinės supergalybių konkurencijos. 

Griežtas regioninių subsistemų identiteto apibrėžimas nusta- 
to du tarpinius analizės lygmenis tarp sisteminio ir valstybinio: 
pačios subsistemos bei jų tarpusavio santykių dinamikos. Vie- 
nintelė tradicinė subsisteminė idėja, suteikianti tam tikrą poten- 
cialą saugumo analizės tikslams, yra vietinės ir regioninės ga- 
lios pusiausvyros samprata. Tačiau ši idėja niekada nebuvo la- 
bai naudinga, nes apsiribojo vienintele galios dimensija, kurioje 
didžiųjų galybių dinamika nuolat stūmė į šalį ir temdė vietines 
dinamikas. Nors vietinė galios pusiausvyra egzistuoja ir yra reikš- 
mingas saugumo aplinkos bruožas, bet visą pasaulį apimantis 
didžiųjų galybių poveikis gali lengvai ją sugriauti ar iškreipti. 
Dėl savo jautrumo išoriniams poveikiams galios pusiausvyros 
modelis yra daug mažiau patikimas vadovas periferijos saugu- 
mo santykiuose nei centre. 

Pati subsistemos idėja, Haaso apibrėžta kaip „koks nors tarp- 
tautinės sistemos segmentas“*, yra per plati, kad padėtų api- 
brėžti regiono sąvoką. Haasas ir Brecheris bandė sukonstruoti 
subordinuotų subsistemų sampratą, kuri būtų pagrįsta pakan- 
kamai plačiu regiono apibrėžimu?. Russetas tęsė šiuos bandy- 
mus iš integracijos perspektyvos“, bet jo ir kitų idealistų bei funk- 
cionalistų samprotavimai sąlygojo paiešką regioninių integraci- 
jos pagrindų, kuriuos pasirodė gana sudėtinga surasti. Įdomiau- 
sias tarp ankstesnių darbų yra Cantorio ir Spiegelio studija, nes 
jie ėmėsi ambicingų bandymų sukurti ištisą regioninių tarptau- 
tinių santykių lyginamųjų studijų struktūrą“. Daugelis jų sam- 

protavimų pagrindžia ir šį pasiūlymą, ypač poreikį užpildyti 
spragą tarp sisteminio ir valstybinio analizės lygmenų. Jų pro- 
jektas yra patrauklus keletu aspektų, įskaitant ir geografinio nuo- 
tolio svarbą regionų atsiradimui bei „įsiterpiančių“ (intrusive) į 
regioninius santykius sistemų vaidmenį. Nepaisant gausybės pa- 
trauklių idėjų, jų bandymai įtraukti regionų studijas į bendrą 
tarptautinių santykių studijų kontekstą ir sukurti detalią lygina- 
mosios politikos struktūrą pasirodė per daug sudėtingi ir grioz- 
diški, kad galėtų nustatyti visiems priimtiną regiono sampratą. 
Kaip tik dėl to nė vienas iš šių bandymų nepateikė kokios nors 
plačiau pripažintos regiono definicijos. Thompsono parengta 
ankstesnės literatūros apie regionines subsistemas apžvalga liūd- 
nai kataloguoja progreso link kokios nors nuoseklios teorinės ar 
net deskriptyvinės struktūros sukūrimo trūkumą“. 

Vėlesni Ayoobo, Buzano, Rizvio ir kt. bei Little'o, Vayryneno 
ir Waeverio darbai išvengia daugelio ankstesnių sunkumų, žvelg- 
dami į regionus per saugumo santykių prizmę“. Pastarieji patei- 
kia siauresnį ir įvaldomesnį požiūrį nei visa Cantorio ir Spie- 
gelio struktūra, taip pat labiau atspindintį regioninių santykių 
tikrovę nei integracionistinis požiūris. Saugumas yra platesnė są- 
voka negu galia bei turi tą vertingą savybę, kad yra pajėgus inkor- 
poruoti galios sąvoka paremtos analizės rezultatus“. 

Pagrindinis elementas, kuris turi būti pridėtas prie galios san- 
tykių apibrėžiant regioninį saugumą, yra valstybių santykių 
draugiškumo ir priešiškumo sankloda. Draugiški santykiai api- 
būdina santykius nuo nuoširdžios draugystės iki apsaugos ir 
paramos lūkesčių. Sakydamas „priešiškumas“, aš turiu galvoje 
nepasitikėjimo ir baimės sąlygotus santykius. Šiuos du polius 
skiria platus abejingumo ir/arba neutralumo tarpas, kuriame 
draugiškumas ir priešiškumas yra arba per silpni, kad ką nors 
daug reikštų, arba, be to, taip susipainioję, kad nėra aiškaus 
polinkio į vieną ar kitą pusę. Radikaliausias galios pusiausvyros 
teorijos požiūris teigtų, kad draugiškumo/priešiškumo santy- 

kių sankloda yra galios pusiausvyros išdava, o valstybių santy- 
kių pobūdis kinta sutinkamai su galios pusiausvyros pokyčiais. 
Čia pateikiamas požiūris, kad istorinė santykių draugiškumo / 
priešiškumo dinamika yra tik iš dalies susijusi su galios pusiau- 
svyra, O ten, kur susijusi, ji yra daug stabilesnė nei santykinai 
nepastovios galios pusiausvyros kaita. Priešiškumas gali būti 
itin ilgalaikis, kai santykiuose tarp tautų jis įgyja istorinį pobū- 
dį, kaip tai atsitiko tarp graikų ir turkų, lenkų ir rusų, korėjiečių 
ir japonų, ir daugelio kitų atveju. Todėl šie du aspektai turi būti 
laikomi atskirais veiksniais saugumo problematikoje. 

Santykių draugiškumas/priešiškumas kyla iš daugelio pro- 
blemų, kurios negali būti nustatytos analizę apribojant papras- 
čiausiu galios pasiskirstymu. Jie varijuoja nuo tokių specifinių 
klausimų kaip nesutarimai dėl sienų, interesai etniškai giminin- 
gose tautose ir ideologinis užsiangažavimas iki užsitęsusių isto- 
rinių ryšių, teigiamų ar neigiamų, tokių kaip tarp žydų ir arabų, 
britų ir amerikiečių, vietnamiečių ir kinų. Bendrą vaizdą papil- 
džius santykių draugiškumo/ priešiškumo dimensija, gaunamas 
aiškesnis supratimas apie nesaugumo pobūdį ir santykių san- 
klodą, nei pateiktų gryna galios pusiausvyros abstrakcijos lygme- 
niu atlikta analizė. Tuo remiantis, regioninės saugumo subsiste- 
mos gali būti tiriamos per santykių draugiškumo /priešiškumo 
sanklodas, kai jie reiškiasi tik tam tikroje geografinėje teritorijo- 
je. Tokiems konstruktams įvardyti aš siūlau sąvoką saugumo kom- 
pleksas. Saugumo kompleksas - tai grupė valstybių, kurių pagrin- 
diniai saugumo interesai yra susiję taip glaudžiai, kad nacionali- 
nis jų saugumas negali būti realistiškai suvokiamas atskirai vienas 
nuo kito'. Toks pavadinimas turi tą privalumą, kad nurodomi 
tiek regioninę grupę sąlygojantys atributai (saugumas), tiek stipri 
grupės dalyvių tarpusavio priklausomybė, kuri išskiria grupę 
kitų jos kaimynų atžvilgiu. Saugumo komplekso sąvoka akcen- 
tuoja tarpusavio priklausomybę, besireiškiančią tiek per konku- 
renciją, tiek per bendrus interesus. 


167 


244 5 skyrius 


Viena vertus, saugumo kompleksų idėja yra paprasčiausias 
analitinis įrankis. Kaip toks jis atlieka vaidmenį percepcinio lę- 
šio, fokusuojančio dėmesį į regioninį saugumo analizės lygme- 
nį. Tai yra būdas santykinai išskirti autonomišką regioninio sau- 
gumo dinamiką iš lokalinio ir sisteminio lygmenų dinamikos. 
Jis padeda atpažinti specifinius regioninius konstruktus, nusta- 
tyti jų buvimo vietą bei pateikia koncepciją ir struktūrą lygina- 
mosioms atskirų regionų studijoms. 

Antra vertus, ši idėja nėra vien tik savavališka abstrakcija, 
kurią suponuoja subsistemos „kaip bet kokio pogrupio“ apibrė- 
žimas. Saugumo kompleksai yra istorines ir geopolitines šaknis 
turintys empiriniai reiškiniai. Teoriniu požiūriu jie gali būti kil- 
dinami tiek iš valstybinio, tiek iš sisteminio lygmens. Einant „iš 
apačios į viršų (bottom up)“, saugumo kompleksai išplaukia iš 
individualių valstybių sąveikos. Jie atspindi būdą, kaip bet ku- 
rios valstybės aplinkoje išsiskirianti interesų sfera sąveikauja su 
karinių bei politinių grėsmių intesyvumo ir ribotos erdvės, ku- 
rioje jos pastebimos, junginiu. Kadangi grėsmės stipriau jaučia- 
mos per trumpus atstumus, tai saugumo sąveika su kaimynais 
paprastai turi prioritetą. Žvelgiant „iš viršaus žemyn (top down)“, 
saugumo kompleksai kyla iš anarchijos ir geografijos sąveikos. 
Politinė anarchijos struktūra visas valstybes suveda akistaton su 
saugumo dilema, bet, antra vertus, bekraštį saugumo tarpusa- 
vio priklausomybės tinklą gerokai sušvelnina geografijos povei- 
kis. Jeigu transporto galimybės nebūtų pasiskirsčiusios taip ne- 
tolygiai, kaip jos kartais būna, visos valstybės stengtųsi artimiau 
bendrauti su savo kaimynais nei su toliau esančiomis valstybė- 
mis. Tačiau bet kuriuo atveju saugumo kompleksai gali būti 
laikomi charakteringais anarchijos sistemos produktais. Žino- 
ma, jie atspindi tik ilgalaikes, o ne nuolatines sanklodas tokios 
sistemos viduje. Todėl kitoms sąlygoms nekintant galima tikėtis 
aptikti šiuos sistemos viduje egzistuojančius intensyvios saugu- 
mo tarpusavio priklausomybės židinius. 

Empirinei šios argumentacijos pusei priekaištaujama dėl rei- 
fikacijos (abstrakcijų kaip empirinių objektų traktavimo). Tačiau 
labai svarbu pabrėžti, kad saugumo kompleksai tam tikra pras- 
me tikrai yra „realūs“. Būtent jų realumas ir paaiškina tą di- 
džiųjų galybių ir lokalinių valstybių sąveikos sutarpinimo (me- 
diatinę) efektą. Saugumo kompleksų realumas labiau glūdi ypa- 
tinguose draugiškumo, priešiškumo ir abejingumo santykių tarp 
valstybių veikimo būduose nei mūsų pačių išgalvotoje subsiste- 
mos sąvokoje. Kaip ir galios pusiausvyra, saugumo kompleksas 
gali egzistuoti ir funkcionuoti nepriklausomai nuo to, ar jį suda- 
rantys subjektai pripažįsta jį, ar ne. Jie, žinoma, pripažins atski- 
ras jiems aktualias grėsmių linijas, nes jeigu nepripažintų, tai 
visa saugumo kompleksų idėja būtų tuščia. Bet jie gali nepakan- 
kamai matyti ar nevisiškai įvertinti visą tą konstruktą, kurio 
dalis jie yra. Paprastai valstybės daug labiau įsisąmonina kitų 
joms keliamas grėsmes nei tas, kurias jos kelia kitiems. Ši pripa- 
žinimo problema žymi gana aštrią analitinę takoskyrą tarp ga- 
lios pusiausvyros koncepcijos, kurioje paprastai neteikiama reikš- 
mės tam, ar subjektai yra/nėra įsisąmoninę jų elgseną formuo- 
jančias aplinkybes, ir subsistemos koncepcijos, kurioje paprastai 
toks įsisąmoninimas yra sudėtinė pačios subsistemos definicijos 
dalis“. Ir nors komplekso pripažinimas, kaip ir galios pusiau- 
svyroje, nėra būtina sąlyga jo egzistavimui, pripažinimo buvi- 
mas teigiamai veiktų subjektų politiką, leisdamas jiems įsisąmo- 
ninti platesnį jų politikos problemų pagrindą sudarančių speci- 
finių santykių kontekstą. 

Ypatingų draugiškumo/priešiškumo santykių dominavimas 
komplekso visumos įsisąmoninimo atžvilgiu apsunkina saugu- 
mo kompleksų apibrėžimo nusistovėjusiais moksliniais termi- 
nais procesą. Atskiri saugumo intereso veikimo būdai gali būti 
visiškai lengvai ištirti stebint, kaip valstybių baimės formuoja jų 
užsienio politiką ir karinę elgseną. Pakistanas išskleidžia didžiąją 
savo armijos dalį prieš Indiją, o ne prie sienų su Kinija, Afganis- 


246 5 skyrius 


tanu ar Iranu. Tailandas daug labiau rūpinasi dėl grėsmių iš 
Vietnamo nei iš kurios nors kitos kaimyninės valstybės. Graikija 
labiau nerimauja dėl Turkijos nei dėl kitų kaimynų. Tačiau ap- 
skritai saugumo kompleksų identifikacija ir ypač tų sąveikos 
koncentracijų, kurios yra pakankamai stiprios komplekso suda- 
rymui, komplekso viduje nustatymas gali būti diskusijų objek- 
tas. Bekraščio tinklo problema yra ypač aštri regioniniu analizės 
lygmeniu. 

Saugumo kompleksų identifikacija apima svarstymus apie 
santykinį atskirų valstybių saugumų tarpusavio priklausomy- 
bės stiprumą. Kai kuriose vietose ji bus labai stipri, kaip tarp 
Indijos ir Pakistano, kitose santykinai silpna, kaip tarp Indone- 
zijos ir Australijos. Vienose vietose tarpusavio priklausomybė 
bus teigiama, kaip vienas kitą palaikančiuose Švedijos ir Suomi- 
jos neutralitetuose, kitose —- neigiama, kaip tripusėse Irano, Ira- 
ko ir Saudo Arabijos varžybose. Paprastai ši priklausomybė ky- 
la iš lokalinių santykių, tačiau įsitraukus labai didelei galybei 
visa valstybių grupė gali būti suvienyta bendros grėsmės. Su- 
pergalybių konkurencijos spaudimas Vakarų Europos valstybėms 
Šaltojo karo metu yra tokio tipo tarpusavio priklausomybės pa- 
vyzdys!!. Kai kuriose vietose tarpusavio priklausomybė bus la- 
bai žema, ir tai byloja apie takoskyras tarp stipresnių sąveikos 
mazgų. Birma, pavyzdžiui, žymi ribą, kur susiduria Pietų ir Piet- 
ryčių Azijos saugumo dinamika. 

Visaapimančiame bekraščiame saugumo tarpusavio sąveikos 
tinkle galima nustatyti skirtingą draugiškumo/priešiškumo 
veiksnio veikimo intensyvumą. Saugumo kompleksas egzistuoja 
ten, kur saugumo santykių grupė išsiskiria iš bendro fono sa- 
vo santykinai stipriu, nukreiptu į vidų charakteriu ir santyki- 
niu išorinių saugumo sąveikų su kaimynais silpnumu. Saugu- 
mų tarpusavio priklausomybės bus daug stipriau sufokusuo- 
tos tarp grupės narių nei tarp grupės narių ir išorės valstybių. 
Ribos tarp tokių grupių gali būti apibrėžtos santykiniu indife- 

rentiškumu, veikiančiu atskiras saugumo sampratas, tiek ir jų 
sąveikas. Stiprūs nesaugumo ryšiai tarp Irano ir Irako suveda 
juos į tą patį kompleksą, tuo tarpu silpni ryšiai tarp Irano ir 
Pakistano bei tarp Birmos ir visų jos kaimynų iškelia ribų tarp 
kompleksų egzistavimo prielaidą. Saugumo kompleksų egzis- 
tavimo įrodymai kyla ir iš kariavimo patirties. Yra pastebėta, 
pavyzdžiui, kad keletas didelių karų Pietų Azijoje faktiškai ne- 
turėjo įtakos Pietryčių Azijai ar Persijos įlankai. O pagrindiniai 
karai Pietryčių Azijoje ir Persijos įlankoje turėjo santykinai ma- 
žą poveikį Pietų Azijai. Ši izoliacija tarp socialinių permainų 
kaimyninėse valstybėse tvirtai liudija, kad Pietų Azijos saugu- 
mo santykių modelyje egzistuoja atskiri koncentracijos mazgai, 
ir leidžia daryti prielaidą, kad šioje teritorijoje yra trys atskiri 
vietiniai saugumo kompleksai. 

Pagrindinis kompleksą apibūdinantis veiksnys dažniausiai 
yra aukštas grėsmės /baimės lygis, kurį abipusiai jaučia dvi ar 
daugiau pagrindinių valstybių. Tačiau, kai šios valstybės yra 
pasaulinės klasės valstybės, jos dažniausiai bus artimos kaimy- 
nės. Teoriškai aukštas pasitikėjimo ir draugiškumo lygis taip 
pat gali atlikti vienijančios jėgos vaidmenį, kaip tai yra ASEAN 
ir Šiaurės valstybių grupėse. Saugumų tarpusavio priklausomy- 
bė gali būti arba teigiama, arba neigiama, tačiau tikrovėje to- 
kie vienareikšmiški ir apibūdinantys visą kompleksą atvejai yra 
gana reti. Europa galėtų judėti ta kryptimi, tačiau jei Europos 
Bendrija ir toliau integruosis politiškai, ji peržengs anarchinės 
subsistemos struktūrą ir pereis į pilkąją dalinio valstybingumo 
zoną. Kitaip tariant, išorinis spaudimas Bendrijai, kaip vienin- 
gam subjektui, pradėtų nusverti vidinę anarchinę subsistemos 
dinamiką!*. 

Apskritai subregioninių organizacijų egzistavimas apibrėžia 
regioninės konkurencijos kryptis, kaip kad ASEAN, Persijos įlan- 
kos bendradarbiavimo tarybos (GCC - Gulf Co-operation Council) 
ir Pietų Afrikos plėtotės koordinavimo konferencijos (SADCC - 

Southern African Developinent Coordinating Conference) atvejais“. 
Pietų Azijos kompleksą galima apibūdinti Indijos-Pakistano, Per- 
sijos įlankos — tripusės Irano, Irako ir Saudo Arabijos, o Pietry- 
čių Azijos, bent jau iki devintojo dešimtmečio pabaigos - ASE- 
AN grupės ir Vietnamo konkurencija. Tokių kaimyninių lokali- 
nių dinamikų skirtingumų laipsnis nustatomas pagal valstybių 
saugumo retoriką, pagal jų karinių pajėgų išdėstymą ir pagal 
karinių konfliktų metraštį. 

Viena iš priežasčių, sąlygojančių abipusiškumo kriterijaus 
naudojimą saugumo kompleksui apibūdinti, yra ta, kad galimi 
atvejai, kai dviejų pagrindinių vietinių valstybių saugumas gali 
egzistuoti nelygiaverčiame (lopsided) ryšyje. Kinijos iš vienos pu- 
sės ir Indijos bei daugelio Pietryčių Azijos valstybių iš kitos 
santykiai yra akivaizdus tokios situacijos pavyzdys'*. Kinija yra 
viena pagrindinių - 0 gal ir svarbiausių - saugumo problemų 
Indijai, taip pat Vietnamui, Malaizijai ir Indonezijai. Kinijos ka- 
rinės pajėgos išdėstytos arti pagrindinių Indijos ir Vietnamo gy- 
ventojų centrų, Kinija buvo įsivėlusi į nedidelius, bet žiaurius 
sienų karus su abiem valstybėmis. Šie faktai liudija stiprų ne- 
saugumo ryšį tarp šių valstybių ir dėl to galbūt saugumo kom- 
plekso egzistavimą. Tačiau esamas santykių nelygiavertiškumas, 
ko gero, liudija ne vieno, bet kelių atskirų kompleksų egzistavi- 
mą. Indija ir Vietnamas yra santykinai mažos saugumo proble- 
mos Kinijai, pagrindiniai jos saugumo rūpesčiai yra susiję su su- 
pergalybėmis. Be to, Indijos ir Vietnamo karinės pajėgos yra toli 
nuo Kinijos gyventojų centro, o jų lyginamasis svoris yra santyki- 
nai mažas, palyginti su kitomis grėsmėmis Kinijos interesams. 

Tokia situacija paprastai liudija ribos tarp žemesnio ir aukštes- 
nio lygio saugumo kompleksų egzistavimą. Žemesnio lygio kom- 
pleksas susideda iš lokalinių valstybių, kurių galia nedaug teiš- 
plinta, jeigu iš viso išplinta, už artimiausių kaimynų rato. Šis 
galios ribotumas yra pagrindinis elementas egzistuojančioje san- 
tykinai savarankiškoje vietinio saugumo dinamikoje tarp kai- 

myninių valstybių grupių. Aukštesnio lygio kompleksas, prie- 
šingai, apima didžiąsias galybes - tokias valstybes kaip Jung- 
tinės Valstijos ir Sovietų Sąjunga, kurių galia sėkmingai išplinta 
už artimiausios jų aplinkos ribų, arba valstybes kaip Kinija ir 
Sovietų Sąjunga, kurių galia yra pakankama primesti keletui 
regionų tai, ką milžiniškas fizinis jų dydis paverčia didžiule „lo- 
kaline aplinka“. Aukštesnio lygio kompleksai apibrėžia sistemi- 
nį ar globalinį analizės lygmenį. Tokiu būdu skirtumas tarp že- 
mesnio ir aukštesnio lygio kompleksų tampa svarbus, kai visi 
saugumo analizės lygmenys - vidinis, regioninis, superregioni- 
nis ir globalinis — yra reintegruojami. Atsižvelgiant į didelius 
aukštesnio ir žemesnio lygių skirtumus, didesnė aukštesnio ly- 
gio intervencija į žemesnį yra priimama kaip normalus sistemos 
bruožas. Klausimas tada kyla ne apie saugumo komplekso ri- 
bas, bet apie vietinio saugumo dinamikos lyginamojo svorio san- 
tykį su iš išorės veikiančių regioną dinamikų lyginamuoju svo- 
riu. Pietryčių Azijoje, pavyzdžiui, vietinė dinamika turi varžytis 
su daug galingesniu išoriniu spaudimu regionui nei Pietų Azi- 
jos atveju. Vienas pagrindinių saugumo komplekso idėjos pri- 
valumų yra tas, kad ji sudaro sąlygas suvokti regioninio lyg- 
mens saugumo dinamiką, kuri transformuoja galingesniųjų in- 
tervenciją ir jai tarpininkauja. 

Dėl to, kad saugumo kompleksai yra iš dalies geografiniai 
dariniai, į juos visada patenka tam tikras mažų valstybių skai- 
čius. Dėl savo santykinai mažos galios, palyginti su kaimynė- 
mis, šios valstybės turi mažai įtakos komplekso struktūrai. Jų 
saugumas yra artimai susijęs su didesnėmis valstybėmis, tačiau 
jos gali tapti grėsmės šaltiniu didelėms valstybėms tik remda- 
mosi savo įtaka reguliuojant santykius tarp didžiųjų valstybių. 
Kuveitas, Bahreinas, Kataras ir Jungtiniai Arabų Emyratai už- 
ima tokią padėtį Persijos įlankoje. Pietų Azijoje tokią poziciją 
užima Bangladešas, Butanas, Nepalas, Šri Lanka ir Maldivai, 
kurie yra geografiškai ir kultūriškai susiję su Indija. Kai kurios 

mažos valstybės gali atlikti buferio vaidmenį lokalinio saugumo 
dinamikoje. Tokių valstybių pavyzdžiai yra Šveicarija, Belgija, 
Kambodža, Jordanija, Kuveitas ir iki 1976 metų Libanas. 

Kaip jau buvo minėta, kai kurios valstybės yra tarsi tako- 
skyros tarp kaimyninių saugumo kompleksų. Jų sienos yra in- 
diferentiškumo sienos tarp abipus jų esančių savarankiškų di- 
namikų. Birma, esanti tarp Pietų ir Pietryčių Azijos, yra labai 
ryškus tokios situacijos pavyzdys. Kiti atvejai: tai Turkija - tarp 
Europos ir Artimųjų Rytų; Afganistanas - tarp Pietų Azijos ir 
Artimųjų Rytų; valstybių juosta, besidriekianti skersai Sacharos 
nuo Mauritanijos iki Sudano, - tarp Artimųjų Rytų ir Juodosios 
Afrikos. Šios takoskyros gali egzistuoti santykinai atskirai nuo 
bet kurios pusės saugumo dinamikos kaip Birma arba gali ribo- 
tis su abiem kaimyniniais kompleksais nejungdamos jų, kaip tai 
daro Turkija, Afganistanas ir Sahelio valstybės. Dažniausiai tai 
yra valstybės, kurios veikia kaip takoskyros tarp žemesnio lygio 
kompleksų ir vieno aukštesnio lygio komplekso nario. Suomija, 
Švedija, Austrija ir Jugoslavija Šaltojo karo metu atliko šį vaid- 
menį tarp Sovietų imperijos ir Vakarų Europos, o Nepalas atlie- 
ka jį tarp Kinijos ir Indijos. 

Klausimas, ar rasiniai ir kultūriniai ryšiai turėtų būti svarbus 
veiksnys identifikuojant saugumo kompleksus, yra labai įdo- 
mus. Tikėtina, kad valstybių grupei bendros kultūrinės ir rasi- 
nės vertybės skatins jas tiek apskritai labiau domėtis viena kita, 
tiek pateisinti abipusį kišimasį į viena kitos saugumo reikalus. 
Pietų Azijos kompleksas, pavyzdžiui, sutampa su tuo, ką 
K. Subrahmanyamas vadino „civilizacine teritorija“ '““. Visiškai 
nesunku įrodyti, kad Arabijos, Lotynų Amerikos ir islamo kul- 
tūriniai veiksniai panašiai supaprastina ir legitimizuoja didelės 
valstybių grupės saugumų tarpusavio priklausomybę. Panašaus 
pobūdžio etnokultūrinis mąstymas sudaro tradicinį Europos is- 
torijos analizės pagrindą, kuriame ypač akcentuojamas lotyniš- 
kosios krikščionybės vaidmuo šiai valstybių bendrijai. 


REGIONINIS SAUGUMAS 251 


Šis veiksnys yra ypač akivaizdus Artimuosiuose Rytuose, 
bekraštėje teritorijoje nuo Maroko iki Omano ir nuo Sirijos iki 
Somalio. Šioje teritorijoje Arabų tautinė idėja ir tarptautinė po- 
litinė islamo jėga susivienija, sukurdamos galingą regioninę po- 
litinę areną. Arabiškasis nacionalizmas ir islamas silpnina vieti- 
nių valstybių identitetą ir legitimizuoja nepaprastai aukštą tar- 
pusavio saugumų susipynimo laipsnį". Tai skatina steigti regio- 
nines organizacijas (Arabų lyga, Persijos įlankos bendradarbia- 
vimo taryba, Arabų bendradarbiavimo taryba, Maghrebo* gru- 
pė) ir netgi valstybių jungimąsi (dažniausiai mažai sėkmingą). 
Tai taip pat suponuoja pagrindines konflikto užuomazgas re- 
gione, kurio centre yra trys nearabiškos valstybės - Izraelis, Ira- 
nas ir Etiopija - dvi iš jų yra neislamiškos, o trečia atstovauja 
pagrindinei atskilusiojo islamo krypčiai. Apibrėžiant saugumo 
kompleksų formą ir struktūrą, kultūriniai ir rasiniai aspektai 
gali būti svarbus pagalbinis veiksnys, tačiau vis dėlto jie yra 
antraeiliai saugumo problemos suvokimo atžvilgiu. 

Netgi laikantis šių teorinių nuostatų, vis tiek iškyla empirinis 
klausimas, ar santykinis atskirų valstybių saugumo tarpusavio 
priklausomybės stiprumas yra pakankamas, kad būtų galima 
nustatyti vieną nuo kito saugumo kompleksus skiriančias ribas. 
Tokių kintamųjų kaip draugiškumas ir priešiškumas matavimas 
yra netgi mažiau tikslus dalykas nei galios ar sociopolitinio in- 
tegralumo laipsnio matavimas, tačiau visais šiais atvejais pa- 
grindiniai bruožai paprastai išsiskiria pakankamai ryškiai net ir 
be moksliškų skalių lyginimo. Kaip jau buvo minėta, saugumo 
kompleksai yra natūrali anarchinės struktūros išdava. Todėl ki- 
toms sąlygoms nekintant galima tikėtis, kad tokie kompleksai 
apims visą tarptautinę sistemą. Kartais aptikti saugumo kom- 
pleksą yra visai nesudėtinga kaip Pietų Azijos atveju. Tačiau 


* Maghrebas - tai kolektyvinis pavadinimas Šiaurės Afrikoje ir Viduržemio 
jūros pakarantėje esančių ir arabiškai kalbančių valstybių, iskaitant ir Maroką, 
Alžyrą bei Tunisą. Spec. red. pastaba. 

paprastai kitos sąlygos dažniausiai būna kintamos. Dėl to egzis- 
tuoja atvejai, kai saugumo kompleksus yra sunku pastebėti arba 
tikslios jų ribos nėra aiškios. 

Galima išskirti dvi pagrindines aplinkybes, paaiškinančias, 
kodėl sunku aptikti saugumo kompleksus. Pirmoji yra ta, kad 
kai kuriose teritorijose lokalinės valstybės yra labai silpnos ir jų 
galia nedaug teišplinta, jeigu iš viso išplinta, už jų sienų. Tokių 
valstybių saugumo perspektyvos yra orientuotos į jų vidų, o 
saugumo sąveika tarp jų yra nepakankama, kad generuotų 1o- 
kalinį kompleksą. Panašios sąlygos yra būdingos kai kurioms 
Afrikos dalims ir galbūt mažosioms Ramiojo vandenyno salų 
valstybėms, kur ir taip labai silpnas galybes skiria milžiniški 
izoliuojantys vandens plotai. 

Antroji aplinkybė yra labiau komplikuota. Ji atsiranda, kai 
tiesioginis išorinės galios veikimas regione yra pakankamai stip- 
rus ir pažeidžia normalų saugumo dinamikos tarp vietinių vals- 
tybių procesą. Ši aplinkybė vadinama užslopinimu (overlay). Pa- 
prastai jis reiškia stambią suinteresuotų didžiųjų galybių kari- 
nių pajėgų dislokaciją „slopinamame“ regione, bet ji vis dėlto 
esmingai skiriasi nuo įprastinio didžiųjų galybių kišimosi į vieti- 
nių saugumo kompleksų reikalus. Tiesioginė intervencija papras- 
tai sustiprina vietinę saugumo dinamiką, tuo tarpu užslopinimas 
įtraukia ją į platesnę pagrindinių galybių kovą arba net ir visai 
ją panaikina. Ryškiausias tokio užslopinimo pavyzdys gali būti 
Europos kolonializmo Trečiajame pasaulyje laikotarpis bei Eu- 
ropos saugumo dinamikos paskandinimas supergalybių varžybo- 
se po Antrojo pasaulinio karo“. Tokio užslopinimo atveju sunku 
pastebėti vietinę saugumo dinamiką ir atitinkamai — nustatyti 
vietinio komplekso egzistavimą“. Yra Žinoma, kokia vietinė di- 
namika buvo prieš užslopinimą. Kadangi užslopinimas papras- 
tai yra transformuojantis veiksnys, tai galima tik spėlioti, kokia 
galėtų būtų saugumo dinamika slopinimui šusilpnėjus. Nykda- 
mas kolonijinis užslopinimas po savęs paliko apie 100 teritori- 

nių valstybių, kurios dabar sudaro Trečiąjį pasaulį. Žlungant 
supergalybių užslopinimui Europoje, akivaizdu, kad kylanti .di- 
namika gerokai skiriasi nuo egzistavusios iki 1945 metų. Iš tik- 
rųjų šiandien galime tik spėlioti, kokio pobūdžio Europos sau- 
gumo kompleksas bus dvidešimt pirmame amžiuje“. 

Trys visiškai skirtingos aplinkybės paaiškina, kodėl kartais 
yra sunku apibrėžti abejonių nekeliančių saugumo kompleksų 
ribas. Pirmiausia, saugumo kompleksus skirianti riba gali išnyk- 
ti dėl esminių regioninės saugumo dinamikos pokyčių. Šią ap- 
linkybę aptarsime vėliau. Antroji aplinkybė - tai iškreipta sau- 
gumų tarpusavio priklausomybė, kuri gali atsirasti tarp fiziškai 
greta esančių aukštesnio ir žemesnio lygio kompleksų. Kaip jau 
buvo minėta anksčiau, kalbant apie Kiniją ir Indiją bei Vietna- 
mą, reikšmingi saugumo santykiai gali egzistuoti skersai šių ri- 
bų. Diskusija kyla ne dėl to, kad tokie santykiai turėtų būti ig- 
noruojami ar nuvertinami, apskritai išbraukiant juos iš saugu- 
mo komplekso, bet kad geriausias būdas juos interpretuoti būtų 
sąveikos tarp aukštesnio lygio kompleksų vertinimas iš sistemi- 
nio lygmens pozicijų, o žemesnio lygio kompleksų sąveikos - iš 
atskiro regiono perspektyvos. Taip galime kalbėti apie santyki- 
nę autonomiją ir dviejų lygmenų dinamikos sąveiką. Kitaip ta- 
riant, situacija tampa suprantamesnė, kai visi saugumo analizės 
lygmenys nuo vidinio iki globalinio susijungia į vientisą vaizdą. 

Trečia aplinkybė, sunkinanti saugumo komplekso ribų nu- 
statymą, atsiranda tada, kai valstybių grupėje, kuri gali būti lai- 
koma vieningu kompleksu, egzistuoja dvi ar daugiau saugumų 
tarpusavio priklausomybės užuomazgų. Pietų Azija yra neprob- 
lemiška šiuo atžvilgiu teturėdama dvi pagrindines valstybes ir 
vieną saugumo dinamiką, apibūdinančią varžybų liniją. Piet- 
ryčių Azija su devyniomis valstybėmis, įskaitant ir keturias di- 
desnes, vra labiau komplikuota, bet vis tiek neproblemiška, nes 
visas valstybes jungia viena ir ta pati konkurencija“. Tuo tar- 
pu Artimųjų Rytų komplekse yra du tuzinai valstybių ir trys 

ar net keturi subkompleksai, kurie turi atskiras dinamikas šio 
komplekso viduje. Trys pagrindiniai subkompleksai yra: Per- 
sijos įlanka su Iranu, Iraku ir Saudo Arabija kaip pagrindiniais 
subjektais, Afrikos kyšulys su Etiopija, Sudanu ir Somaliu kaip 
pagrindiniais subjektais ir Rytų Viduržemio teritorija su Izra- 
eliu, Sirija ir Egiptu kaip pagrindiniais subjektais. Egzistuoja ne 
tokia ryški varžybų užuomazga ir Maghrebe tarp Alžyro, Ma- 
roko ir Libijos. Visi šie mazgai turi savo atskiras dinamikas, 
tačiau jų ribos pakankamai dažnai susikerta Artimųjų Rytų 
komplekse ir tuo pateisina stambesnės struktūros, kaip pagrin- 
dinio regioninio vieneto, pripažinimą. Sirija veikia Persijos įlan- 
kos subkomplekse palaikydama Iraką ir oponuodama Iranui, 
o Egiptas tai daro remdamas Iraką prieš Iraną. Saudo Arabija 
turi interesų Afrikos kyšulyje. Beveik visos arabų valstybės 
daugiau ar mažiau oponuoja Izraeliui, kuris atsilygina nuolat 
aštrindamas tarpusavio konkurenciją tarp arabiškų ir tarp is- 
lamiškų valstybių. Arabų Lyga yra forumas, jungiantis atski- 
rų subkompleksų reikalus į vieną visumą ir padedantis skirti 
Artimųjų Rytų saugumo problemas nuo Azijos, Europos ir 
Centrinės Afrikos. 

Panašus kompleksiškumas egzistuoja ir Europoje. Daugiau 
nei du tuzinai valstybių sudaro keletą skirtingų subregionų — 
tokių kaip Šiaurės šalys ar Balkanai. Be to, regioninio saugu- 
mo analizę Europoje apsunkina lokalinės dinamikos aiškumo 
stoka dėl vis dar egzistuojančio esminio užslopinimo. Kas yra 
aišku, tai unikali Europos padėtis per pastaruosius keturiasde- 
šimt metų, kai grėsmės, kylančios dėl supergalybių konkuren- 
cijos, buvo įtakingesnės nei grėsmės, kylančios pačios Europos 
viduje. Nepaisant skirtingos geografinės padėties, Švedija ir Is- 
panija bei Airija ir Italija susidūrė su ta pačia grėsme, kad so- 
vietų galia gali įbauginti Europą, arba Europa gali būti su- 
griauta karo metu gindamasi nuo sovietų puolimo. Lygiai taip 
pat kaip ir Artimuosiuose Rytuose, kai kurios Europos kom- 

plekso ribos yra problemiškos. Artimieji Rytai yra įsiskverbę į 
Afriką, o Europa į Sovietų Sąjungą. Politika niekada nebuvo 
paprastas dalykas. 

Diskusijos šiomis temomis atspindi tikrus realaus pasaulio 
daugiaprasmiškumus. Tačiau saugumo analizei yra labai svar- 
bu, kad tam tikra nuosekli regioninio saugumo dinamikos są- 
voka būtų įterpta tarp globalinio ir valstybinio lygmens. Man 
atrodo, būtų daug didesnė analitinė klaida iš viso neturėti sis- 
teminės regioninio saugumo dinamikos koncepcijos, negu tu- 
rėti diskutuotiną. Svarbiausia yra pripažinti, kad stipri lokali- 
nė saugumo dinamika beveik visada egzistuoja anarchiškoje 
tarptautinėje sistemoje. Jeigu šis teiginys yra pripažįstamas ir 
įjungiamas į saugumo analizę, tai mažai tikėtina, kad nesutari- 
mai dėl ribų saugumo bekraščio tinklo viduje peraugs į esmi- 
nius prieštaravimus. Iš tikrųjų alternatyvių vidinių regioninių 
ir globalinių-regioninių saugumo santykių perspektyvų iškėli- 
mas galėtų praturtinti analizę net ten, kur išlieka tam tikri 
dviprasmiškumai. Kol besivaržančių pozicijų logika yra aiški, 
nesutarimai dėl to, kaip turėtų būti apibrėžiami saugumo kom- 
pleksai, nedaro jokios žalos. 

Jei jau kartą yra pripažintas regioninis lygmuo, tada gali būti 
išskirti dar ir kiti lygmenys, kurie sudarytų visapusišką analiti- 
nę sąrangą. Pirmasis būtų individualių valstybių vidinės saugu- 
mo aplinkos lygmuo. Gyvybiškai svarbu suvokti vidinį tiriamų 
valstybių charakterį, nes silpnos valstybės su nestabiliomis so- 
ciopolitinėmis struktūromis neabejotinai yra labiau pažeidžia- 
mos ir todėl susiduria su kitokiomis, sudėtingesnėmis saugumo 
problemomis nei stiprios valstybės. Toliau išskirtini žemesnio 
lygio, arba lokaliniai, saugumo kompleksai. Tokiu atveju tikėti- 
na, kad saugumo santykiai bus gana intensyvūs jų viduje, bet 
pakankamai silpni tarp jų. Bet atskirais atvejais reikšminga są- 
veika gali įveikti skiriančias vieną kompleksą nuo kito indife- 
rentiškumo sienas. Tada santykiai tarp kompleksų taip pat su- 

darytų atskirą sąrangos lygmenį, kuris taptų ypač svarbiu es- 
mingų pokyčių atveju. Galop analizė galėtų užsibaigti aukštes- 
nių didelės galios kompleksų tyrimu. Pastarieji, kaip jau buvo 
minėta anksčiau, sąlygoja sisteminį lygmenį. Tikėtina, kad di- 
džiųjų galybių saugumų santykiai bus pakankamai intensyvūs 
ir daugiau ar mažiau prasiskverbs į vietinių kompleksų reika- 
lus. Šia sąranga pagrįstas analizės metodas yra esminė sąlyga, 
leidžianti suvokti kiekvienam lygmeniui būdingą saugumo di- 
namiką ir atskleisti tai, kaip šie lygmenys sąveikauja tarpusavy- 
je (Žr. santraukos lentelę p. 285). 

Paskutinis aspektas, apibrėžiant saugumo kompleksus, yra 
ekonominių veiksnių vaidmuo. Žvelgiant į sudarančių saugu- 
mo kompleksus valstybių grupes, pirmiausia krinta į akis kari- 
nės, politinės ir visuomeninės saugumo dimensijos. Šie sektoriai 
yra svarbiausi pagal grėsmės ir draugiškumo/priešiškumo kri- 
terijus, tuo tarpu ekonominiai santykiai nėra taip stipriai įtako- 
jami geografinio artumo kaip politiniai ir kariniai. Vadinasi, eko- 
nominio saugumo problema yra linkusi turėti visiškai kitokią 
santykių dinamiką nei karinis ir politinis saugumas. Pavyzdžiui, 
iki 1914 metų Europos komplekse pagrindiniai kariniai kontlik- 
tai lydėjo plačius prekybinius santykius. Tačiau šiuolaikinėje su- 
pergalybių konkurencijoje stiprią karinio saugumo tarpusavio 
priklausomybę lydi labai žemo lygio ekonominiai mainai. Pana- 
šūs santykiai būdingi ir daugeliui Trečiojo pasaulio regionų, kur 
vietinė politinė ir karinė tarpusavio priklausomybė yra stipri, 
tačiau ekonominiai santykiai daug platesni ir nedaug ką turi 
bendro su regionu. Tokiomis sąlygomis ekonominis valstybių 
saugumas visų pirma priklauso ne nuo jų santykių su kitomis 
komplekso valstybėmis. Tačiau egzistuoja kelios išimtys. Išsi- 
vysčiusios kapitalistinės Europos ir Šiaurės Amerikos valstybės 
sujungia glaudžius politinius-karinius ir ekonominius santykius. 
Pietų Afrikos komplekse veikiančių geležinkelių kontrolė įneša 
esminę ekonominę dimensiją į politinės konkurencijos sąrangą. 

Ekonominiai veiksniai yra pakankamai svarbūs apibrėžiant 
valstybių galią vietiniame komplekse ir jų, kaip veikėjų, vidinį 
stabilumą ir integralumą. Jie taip pat gali būti svarbūs aiškinant 
tokius išorinio intereso vietiniame komplekse pavyzdžius, kaip 
Jungtinių Valstijų ir naftos produktus gaminančiųjų Persijos įlan- 
kos valstybių santykių atveju. Ekonominiai veiksniai, be to, gali 
veikti regioninės integracijos perspektyvas, kurios savo ruožtu 
gali įtakoti nagrinėjamo saugumo komplekso plėtotę. Pietų Azi- 
ja, pavyzdžiui, yra daug mažiau perspektyvi ekonominio ben- 
dradarbiavimo požiūriu nei Vakarų Europa, nes Pietų Azijos 
ekonomikų panašumas sąlygoja jų tarpusavio konkurenciją, o 
ne skatina papildyti viena kitą. Todėl analizuojant saugumo kom- 
pleksą reikia atsižvelgti į ekonominius veiksnius, tačiau čia nau- 
dojama sąranga paprastai nėra tinkama ekonominio saugumo 
kaip tokio analizei?!. 


Trumpa regioninio saugumo istorija 


Regioninis saugumas patyrė keistą istoriją modernioje tarptau- 
tinėje sistemoje. Teoriškai atrodo, kad regioninio saugumo kom- 
pleksai yra normali sistemos egzistavimo sąlyga. Tuo tarpu tik- 
rovėje retas reiškinys per kelis šimtmečius išliko nepakitęs, tai ir 
dabartinis regioninio saugumo problemos pavidalas yra visai 
neseniai susiformavęs. 

Per du tūkstantmečius, iki kol Europa pradėjo dominuoti 
pasaulyje, tarptautinę sistemą sudarė keturios didelės civilizaci- 
jos: Europa, Artimieji Rytai, Indija ir Kinija. Visos jos tarpusavy- 
je buvo apytikrėje pusiausvyroje ir kiekvienai iš jų daugiau ar 
mažiau grasino periodiškos kaimynų barbarų iš Eurazijos ste- 
pių atakos. Kartais kiekviena iš šių civilizacijų pasiekdavo im- 
perinį vieningumą, o kartais jos išgyvendavo susiskaldymo ir 
valstybių tarpusavio karų laikotarpius. Lėtai, bet nuolat civili- 
zacijos plito už savo centrų (heartlands) didžiųjų upių slėniuose 
Mesopotamijoje, Egipte, Indijoje ir Kinijoje, stimuliuodamos 

aukštesnį socialinės, politinės ir ekonominės organizacijos lygį 
Pietryčių Azijoje, Vidurio ir Šiaurės Europoje, o žymiai vėliau ir 
Afrikoje. Barbarybė laipsniškai traukėsi, užleisdama vietą sės- 
lesnėms, į valstybę panašesnėms sociopolitinės organizacijos for- 
moms. Mažesnės ir labiau nutolusios nuo pagrindinių centrų 
civilizacijos nepriklausomai išsivystė Amerikoje, bet jos buvo 
gana primityvios, labiau panašios į ankstyvąsias civilizacijas, 
išaugusias anksčiau nei prieš 3000 metų Tigro ir Eufrato upių 
slėniuose*?. 

Ši iš esmės Eurazijos pasaulinė sistema gali būti analizuoja- 
ma remiantis tiek didžiųjų galybių dinamika, tiek regioniniais 
saugumo kompleksais. Kartais didelės imperijos susidurdavo 
dėl civilizacijos centrinių sričių kontrolės. Nuolat susidurdavo 
graikų ir persų, o vėliau islamo ir krikščionių imperijos, Indija 
didžia dalimi pasidavė islamo nukariavimams ir beveik visur, 
išskyrus Vakarų Europą, pasireiškė trumpalaikė Mongolijos cha- 
nų galia. Kitais atvejais veikė kažkas stambesnio nei lokaliniai 
saugumo kompleksai, kaip buvo, pavyzdžiui, kariaujančių vals- 
tybių laikotarpiais Indijoje ir Kinijoje ir susiskaldžiusioje Euro- 
poje po Vakarų Romos imperijos sugriuvimo. Kartais reiškėsi ir 
tipinis didelės galybės įsikišimo į vietinių saugumo kompleksų 
reikalus atvejis. Persų imperija kišosi į labai susiskaidžiusią an- 
tikinės Graikijos politiką, o Kinijos imperija visada stengėsi iš- 
laikyti prie savo šiaurinių ir vakarinių sienų gyvenusių stepių 
barbarų tarpusavio susiskaldymą. Bet gana ribota karinė ir eko- 
nominė galia apskritai neleido didelės galios valstybėms išlai- 
kyti nuolatinę ir dideliais atstumais veikiančią įtaką smulkesnių 
valstybių reikalams. 

Penkioliktame amžiuje išaugus Europos galioms, beveik visa 
senovės sistema tapo užslopinta. Plintant Europos imperijoms, 
pasaulinio saugumo modelis darėsi vis mažiau ir mažiau pri- 
klausomas nuo lokalinės dinamikos ir vis labiau ir labiau sub- 
ordinuotas Europos galybių varžybų dinamikai. Vienas didžiau- 

sių Europos iškilimo paradoksų yra tas, kad Europos valstybės 
tapo dominuojamai galingos todėl, kad jos buvo susiskaldžiu- 
sios ir konkuruojančios tarpusavyje. Ne vieninga Europos impe- 
rija ėmė kontroliuoti tarptautinę sistemą, bet išimtinai energin- 
gas ir agresyvus vietinis saugumo kompleksas. Ištobulinusios 
savo įgūdžius konkuruodamos tarpusavyje, Europos galybės ga- 
na greit aptiko, kad pranašesnė jų organizacija ir technologija 
visai lengvai įgalino jas priversti paklusti lokalines galybes bet 
kurioje sistemos vietoje. Kaip pasekmė, dviejų tūkstantmečių 
trukmės keturpolė civilizacijų pusiausvyra Eurazijoje laipsniš- 
kai virto globaline Europos saugumo komplekso tąsa. Primity- 
vios Amerikos indėnų imperijos subyrėjo susidūrusios su trimis 
tūkstantmečiais toliau pažengusia socialine ir politine sistema. 
Kitur tiek barbarų, tiek civilizuotų tautų pasipriešinimas buvo 
stipresnis, bet europiečių pranašumas buvo toks didelis, kad 
pastariesiems labiau reikėjo bijoti vienas kito nei rūpintis vieti- 
nių opozicija. 

Platesnės tarptautinės sistemos dalies užslopinimas, kurį įgy- 
vendino Europos, o vėliau ir Japonijos bei Amerikos kolonijinės 
imperijos, efektyviai nuslopino didelę dalį ir to, kas šioje anali- 
zėje yra suprantama kaip regioninė saugumo dinamika. Kaip 
buvo minėta ketvirtame skyriuje, Europos kompleksas išaugo 
iki aukštesnio lygio statuso ir apėmė visą tarptautinę sistemą. 
Globalinio saugumo sąranga buvo paprasčiausias Europos di- 
džiųjų galybių, prie kurių vėliau prisidėjo Japonija ir Jungtinės 
Valstijos, varžybų išplėtimas. Nors ši sąranga nuslopino vietinę 
saugumo dinamiką, bet ji jokiu būdu nebuvo politiškai neutrali 
pavergtųjų kraštų gyventojų atžvilgiu. Žvelgiant retrospekty- 
viai, užslopinimas pirmiausia gali būti interpretuojamas kaip 
valstybės kūrimo procesas. Iš tikrųjų europiečiai išplatino savo 
politinės organizacijos formą - teritorinę valstybę, - kuri buvo 
jų pačių sėkmės laidas. Kartais jie tai darė tiesiogiai įkeldindami 
migrantus, pavyzdžiui, Amerikoje, Australijoje ir Pietų Afrikoje, 

o kartais naudojo imperinę prievartą kaip Azijoje ir Afrikoje. 
Keliais atvejais vietinis Europos modelio pritaikymas, kaip, pa- 
vyzdžiui, Japonijoje, Tailande, Etiopijoje ir Kinijoje, leido išvengti 
tiesioginės kolonizacijos. Šis variantas pasiteisino ten, kur imig- 
rantai iš Europos didžia dalimi pakeitė vietinius gyventojus ar- 
ba kur, kaip daugumoje atvejų Azijoje, senesnės civilizacijos tra- 
dicijos galėjo įsirašyti į naują politinę struktūrą. Tačiau tokia 
plėtotė buvo mažiausiai sėkminga Afrikoje, kur padrikesnės tra- 
dicijos turėjo paviršutiniškas šaknis, o vietiniai gyventojai suda- 
rė mozaiką primenančią socialinę struktūrą. 

Nepaisant prieštaringų padarinių, Europos teritorinės vals- 
tybės transplantacija likusiai planetos daliai neišvengiamai at- 
vėrė kelią konkurencinio Europos anarchinių tarptautinių san- 
tykių stiliaus universalizacijai. Kai slopinimo veikimas buvo pa- 
šalintas (visų pirma Amerikoje, o po Antrojo pasaulinio karo ir 
Azijoje bei Afrikoje), visa tarptautinė sistema jau buvo perorga- 
nizuota pagal suvereniteto — anarchijos modelį. Šiuolaikinė re- 
gioninio saugumo dinamika kaip tik ir kyla dėl slopinimo paša- 
linimo. Vienur - pavyzdžiui, Amerikoje ir kai kuriose Afrikos 
dalyse - Europos imperijas pakeitusios valstybės sudarė visai 
naujas tarpusavio santykių sanklodas. Tuo tarpu kitur, pavyz- 
džiui, daugelyje Artimųjų Rytų ir Azijos kraštų, atsigavo anks- 
čiau egzistavę santykių pavidalai, kurie dabar tebuvo tik įvilkti 
į naują formą. Santykinis šių įvykių naujumas galbūt tam tikru 
būdu paaiškina ir tai, kodėl regioninio saugumo analizėje vis dar 
dominuoja didžiųjų galybių perspektyva - ilgą laiką tokia perspek- 
tyva atspindėjo realybę. Pripažįstantiesiems istorijai ironijos jaus- 
mą turėtų atrodyti, kad vis dėlto pasireiškė šioks toks teisingumas, 
kada pagrindinius Europos ir Japonijos kolonizatorius pačius už- 
slopino supergalybių varžybos, prasidėjusios po 1945 metų. 

Trečiojo pasaulio išlaisvinimas iš Europos ir Japonijos kon- 
trolės, žinoma, nereiškė išbaigtų saugumo kompleksų susifor- 
mavimo. Antai apie Lotynų Amerikos atvejį Walteris Little as 

teigia, kad po dekolonizacijos naujoms valstybėms reikia „pasi- 
rengimo“ laikotarpio, kurio metu jos atranda ir atsirenka savo 
santykius su kitomis valstybėmis. Lotynų Amerikoje šis perio- 
das truko ilgiau nei pusę šimtmečio“. Pietų Azijos kompleksas 
visiškai susiformavo ir pradėjo egzistuoti 1947 metais, bet kitur 
Azijoje ir Afrikoje net pats dekolonizacijos procesas truko per 
du dešimtmečius. Be to, naujos valstybės iškilo ne neutralioje 
aplinkoje. Daugelis jų liko priklausomos nuo eksmetropolinių 
galybių, o po 1947 metų visos jos tapo intensyvių globalinių 
dviejų supergalybių varžybų objektais. 

Kaip šio proceso rezultatas atsiradusių saugumo kompleksų 
globalinis išsidėstymas dar nėra galutinai susiformavęs. Dauge- 
lyje planetos vietų pradėjo reikštis savitos lokalinės dinamikos 
ir funkcionuoti pilnaverčiai regioniniai saugumo kompleksai. 
Taip yra Pietų Azijoje, Pietryčių Azijoje ir Artimuosiuose Rytuo- 
se (visi atvejai buvo trumpai charakterizuoti ankstesniame po- 
skyryje). Tą patį galima pasakyti ir apie Pietų Afrikos regioną, 
kur reiškiasi konfrontacija tarp (bei viduje) Pietų Afrikos ir su ja 
besiribojančių juodaodžių valdomų valstybių. Labiau ginčyti- 
nas yra saugumo komplekso egzistavimas Ramiojo vandenyno 
pietuose, kur Pietų Ramiojo vandenyno forumas jungia Austra- 
liją, Naująją Zelandiją ir daugybę mažų salų valstybių į glau- 
džiais saitais per daug nesurištą saugumo bendriją. Dideli van- 
denyno plotai veikia kaip žymus saugumo dilemos tarp kaimy- 
nų švelnintojas, ir tai ne tik lengvina taikingus santykius ASEAN 
grupės viduje, bet ir neverčia Australijos prisiimti kokių nors 
įsipareigojimų Pietryčių Azijoje. 

Bet kai kuriose kitose vietose, į kurių skaičių patenka ir Žy- 
miausia per dvidešimt valstybių apimanti grupė, išsidėsčiusi tarp 
pietinės Artimųjų Rytų komplekso dalies ir šiaurinės Pietų Af- 
rikos komplekso dalies, iki šiol dar nesusiformavo joks patva- 
resnis lokalinis saugumo tarpusavio priklausomybės modelis. 
Dauguma tų valstybių yra apimtos labiau vidaus nei nacionali- 

nių saugumo problemų, ir tik retos išimtys, kaip antai Tanzani- 
jos invazija į Amino Ugandą, retkarčiais nužymi būsimų regio- 
ninių saugumo kompleksų kontūrus. 

Amerikos kontinentą šiuo požiūriu yra daug sunkiau apibū- 
dinti, kadangi jame akivaizdžiai dominuoja Jungtinės Valstijos. 
Šiaurės Amerika, įskaitant ir Centrinę Ameriką bei Karibų re- 
gioną, yra galbūt aiškiausias saugumo bendrijų ir hegemoninių 
kompleksų mišinys. Centrinės Amerikos ir Karibų valstybės yra 
dažniausiai labai silpnos ir kaip valstybės, ir kaip galybės. Jung- 
tinės Valstijos ir/arba supergalybių varžybos yra taip jas per- 
smelkusios, kad faktiškai pasidarė neįmanoma atsekti bet kokią 
nepriklausomą saugumo dinamiką. Net ir Cantorio ir Spie- 
gelio vedamoje Lotynų Amerikos ir Rytų Europos paralelėje 
Centrinės Amerikos ir Karibų jūros valstybių tarpusavio sau- 
gumo santykiai patenka į ryškaus supergalybių slopinamojo 
poveikio zoną“. 

Pietų Amerika taip pat patenka į Jungtinių Valstijų šešėlį, bet 
vis dėlto daug mažiau nei Centrinė Amerika, ir tas poveikis 
mažėja, nes beveik visos esminės žemyno galybės vis labiau 
konsoliduojasi?. Viena vertus, Pietų Amerikoje dar reiškiasi anks- 
tenio slopinimo požymiai, pavyzdžiui, per OAS (Organization of 
American States - Amerikos Valstybių Organizacija), kuri susieja 
regiono saugumo santykius su Jungtinėmis Valstijomis. Kita ver- 
tus, patebimos ir savarankiškos saugumo bendrijos tapsmo ten- 
dencijos, pavyzdžiui, Lotynų Amerikos nebranduolinės zonos 
(Iatelolco sutarties) pagrindu egzistuoja svarbus regioninis re- 
žimas, kuris, ko gero, vienintelis siekia pačių Jungtinių Valstijų 
sieną. O Lotynų Amerikos santykinis civilizacinis homogeniš- 
kumas ilgai puoselėjo regioninės integracijos šalininkų viltis. Ga- 
lima tvirtinti, kad Pietų Amerikoje kaip ir Centrinėje Afrikoje 
stokojoma pakankamos tarpusavio sąveikos, kad susidarytų sau- 
gumo kompleksas. Nors Lotynų Amerikos valstybės yra labiau 
Išsivysčiusios ir galingesnės nei Afrikoje, bet beveik visos jų te- 

ritorinės sienos išvestos per nutolusias, retai apgyvendintas sri- 
tis, kurios arba yra kalnuotos, arba užklėstos tankių džiunglių. 
Bet tokį tvirtinimą galima paneigti remiantis regiono istorija, 
kurioje aptinkami aiškūs lokalinės saugumo dinamikos požy- 
miai. Žemyne vyko keletas reikšmingų karų: 1865-1870 m. Pa- 
ragvajaus su Argentina, Brazilija ir Urugvajum; 1879-1884 m. 
Čilės su Bolivija ir Peru; 1928-1935 m. Paragvajaus su Bolivija 
ir viena krizė (1932-1933 metais Kolumbija grasino karu Peru). 
Visi konfliktai vyko dėl teritorinių ginčų, o Bolivija iki šiol dar 
nėra susitaikiusi su tuo, kad neturi išėjimo prie jūros. Čilė ir 
Argentina neseniai varžėsi dėl ginčijamų salų pietuose, o Vene- 
suela reikalauja didelio Gajanos teritorijos gabalo. Brazilija ir 
mojo pasaulinio karo laikų, kai jos varžėsi pirkdamos Europoje 
brangius drednoutus. Neseniai jų varžybos buvo įgavusios ka- 
riškių vadovaujamų, bet „civilinių“ branduolinių programų pa- 
vidalą. Amazonės džiunglės greitai nyksta, o brazilai ir toliau 
įgyvendina savo kelių statybos planus“, todėl daugelis žemyno 
teritorinių sienų greitai nebebus izoliuotos didelių nuotolių. Vi- 
sa tai rodo akivaizdų Pietų Amerikos komplekso potencialą plė- 
totis arba į tipišką daugeliui Trečiojo pasaulio valstybių varžy- 
bų dinamiką, arba į brandesnę anarchinę struktūrą, kurioje re- 
giono saugumo dinamiką valdo stabilus daugiašalis režimas. 
Visos šios regioninio saugumo dinamikos Trečiajame pasauly- 
je kyla tuo pat metu, kai ir labiau išplėtoti kompleksai jau yra įžengę 
į transformacijos laikotarpį. Beveik visą pokario laikotarpį visi kom- 
pleksai nuo aukščiausio iki žemiausio lygio buvo persmelkti super- 
galybių bipoliarinių varžybų. Tačiau baigiantis amžiui abi super- 
galybės ir jų varžybos silpsta, palyginti su visu tarptautinės siste- 
mos svoriu. Kinija jau beveik įsitvirtino kaip nepriklausoma 
didelė galybė Azijoje, o Indija taip pat pasirinko šį kelią. Bet dar 
reikšmingiau yra tai, kad pasibaigė slopinimas Europoje ir Šiau- 
rės Rytų Azijoje, todėl ir Japonija, ir Europos Bendrija vis daugiau 

gali veikti savo nuožiūra, nors dar ir nesiryžta imtis sistemoje to- 
kio vaidmens, kuris atitiktų jų galią. Taip istorinė supergalybių ir 
bipoliariškumo anomalija laipsniškai nyksta ir atsikuria labiau 
įprasta keleto didžiųjų valstybių dominuojama sistemos struktūra. 

Šis bipoliariškumo pokytis į policentriškesnę galios struktūrą 
sisteminiu lygmeniu negali nepaveikti ir regioninio saugumo. Ka- 
da iš aukštesnio lygio komplekso į žemesnį skverbiasi tik vieno 
poliaus įtaka, tada rezultatas paprastai būna vietinės saugumo 
dinamikos užslopinimas ir vietinių konfliktų numalšinimas. 
Amerikos vaidmuo Lotynų Amerikoje ir sovietų vaidmuo Rytų 
Europoje iliustruoja tokį procesą. Bipoliariško poveikio skverbi- 
masis irgi malšina vietinį konfliktą(us), jeigu jis įgyja slopinimo 
pavidalą, kaip tai nutiko Europoje. Bet jeigu jis yra tik superga- 
lybių varžytinės, kaip buvo daugelyje Trečiojo pasaulio valsty- 
bių, tada konfliktas(i) tik dar labiau paaštrėja. Vayrynenas ma- 
no, kad remiantis šios progresijos logika multipoliarinės įtakos 
skverbimąsi reikėtų laikyti pačiu blogiausiu atveju“, bet tai gali 
būti ginčytina. Bipoliariškumas skatina ypač intensyvią nulinės 
sumos konkurenciją ir, galima manyti, taip jis yra labiausiai ti- 
kėtinas vietinių varžybų stiprintojas. Tuo tarpu multipoliarinis 
skverbimasis, kaip dabar reiškiasi Pietryčių Azijoje, gali būti ne- 
tvarkingas, bet jis yra mažesnio intensyvumo ir palieka vietinėms 
valstybėms didesnę erdvę politiniams jų santykiams su išorinėmis 
galybėmis. Kol bipoliarinis konfliktas ir galios koncentracija centre 
dabartiniu metu silpnėja, tol ateities perspektyva atrodo tokia, kad 
didelių galybių kišimasis į regioninių saugumų reikalus turėtų sil- 
pnėti ir sudaryti mažesnę konkurenciją lokalinei dinamikai. 

Šią tendenciją remia tarp regioninių valstybių vykstantis ga- 
lios išsiskaidymas, kuris plėtoja dekolonizacijos laikais pradėtą 
regioninio saugumo dinamikos svarbos didinimo procesą, lygi- 
nat jį su didžiųjų galybių poveikiu. Ar mažesnis kišimosi iš iš- 
orės lyginamasis svoris numaldys ar paaštrins regioninius kon- 
fliktus, didele dalimi priklauso nuo aplinkybių. Jis gali kaip Per- 

sijos įlankos karo atveju atpalaiduoti lokalinius konkurentus. 
Antra vertus, jis gali kaip Pietryčių Azijoje ir Pietų Afrikos re- 
gione teikti išorinę paramą regioniniams konfliktų sureguliavi- 
mo bandymams. Bet kuriuo atveju, kaip pareiškė Kolodziej'us ir 
Harkavy'us, pastebima tendencija į tarptautinės saugumo siste- 
mos decentralizaciją'*. Galima būtų užtikrintai kirsti lažybų, kad 
lokaliniai regioninio saugumo kompleksai taps vis svarbesniais 
dvidešimt pirmo amžiaus tarptautinės sistemos bruožais ir kad 
taip visam laikui bus užbaigtas trumpas istorinis laikotarpis, 
kurio metu didžiuliai technologijos išsivystymo ir sociopolitinės 
organizacijos pranašumai leido nedideliam šalių skaičiui kon- 
troliuoti visą tarptautinę bendriją. 


Saugumo kompleksai kaip struktūros: 
procesai ir permainų pasekmės 


Saugumo kompleksai nėra tarptautinės sistemos struktūros da- 
lis Waltzo nustatyta reikšme". Tarptautinės sistemos kaip visu- 
mos požiūriu jie yra veiksmo-atoveiksmio fenomenai ir dėl to 
artimi kitiems tokiems pasikartojantiems modeliams kaip gin- 
klavimosi varžybos ir prekybiniai karai. Waltzo schemoje, ku- 
riai aš visiškai pritariu, tokie fenomenai yra laikomi analitiniais 
vienetais. Aš šias veiksmo-atoveiksmio kategorijas vadinu proce- 
sinėmis formacijomis (process formations), kad būtų galima skirti 
jas nuo pačius analitinius vienetus charakterizuojančių paaiški- 
nimų“. Ir vis dėlto yra vertinga saugumo kompleksus traktuoti 
kaip subsistemas, t.y. kaip savotiškas savarankiškas miniatiūri- 
nes anarchijas. Žiūrint iš šios perspektyvos, pagal analogiją su 
išbaigtomis sistemomis jie irgi turi savo struktūrą. Kadangi sau- 
gumo kompleksai yra ilgalaikiai, bet vis dėlto ne nuolatiniai 
anarchiškos tarptautinės sistemos bruožai, tai jų traktavimas kaip 
subsistemų su struktūra ir sąveikų modeliais teikia naudingą 
kriterijų, pagal kurį galima identifikuoti ir įvertinti regioninio 
saugumo pavidalo permainas. 

Kiekvienoje diskusijoje apie permainas visada susiduriame 
su pagrindine teorine problema bandant atskirti, kas yra reikš- 
minga, o kas ne. Nors permainos vyksta visur ir visada, vis 
dėlto galima tvirtinti, kad kai kuriais lygmenimis kai kurie da- 
lykai išlieka tokie pat pakankamai ilgą laiko tarpą*!. Pavyzdžiui, 
Pietų Azijos saugumo kompleksas išlaikė ilgalaikę bipoliarinę 
struktūrą beveik keturis dešimtmečius. Jo tęstinumas paremtas 
Indijos ir Pakistano pirmavimu šiame subkontinente, nuolatiniu 
šių valstybių priešiškumu bei neegzistavimu jokio vidinio pro- 
ceso arba išorinės prievartos, kurie būtų pakankamai stiprūs, 
kad pajėgtų suardyti šią Pietų Azijos situaciją. Struktūra šia pras- 
me išliko nepakitusi, nepaisant nesibaigiančių permainų sub- 
kontinento viduje ir aplink jį. Vidinės permainos, įskaitant ir 
Pakistano padalijimą, esmingai nepakeitė santykių pavidalo. Tą 
patį galima pasakyti ir apie išorinių sąlygų, kurios iki šiol linko 
labiau stiprinti negu ardyti egzistuojantį bipoliariškumą, povei- 
kį. Tuo tarpu sudėtingesnės Pietryčių Azijos ir Artimųjų Rytų 
vidinės struktūros pademonstravo žymesnį mobilumą, ypač 
draugiškumo/priešiškumo dimensijos atžvilgiu, nors vis dėlto 
šios permainos nepakeitė išorinių kompleksų ribų. 

Sąvoka esminė struktūra gali būti laikoma atskaitos tašku, ma- 
tuojant pokyčius saugumo komplekse. Šią saugumo komplekso 
struktūrą sudaro du pagrindiniai elementai: draugiškumo/prie- 
šiškumo dimensija ir galios pasiskirstymas tarp pagrindinių vals- 
tybių. Esant esminiams pokyčiams viename iš šių komponentų, 
reikia peržiūrėti visą kompleksą. Tokia nuostata teikia galimybę 
analizuoti regioninį saugumą ir kaip statišką, ir kaip dinamišką 
reiškinį. Jeigu saugumo kompleksai turi struktūras, tai galima 
ieškoti arba struktūros egzistavimo, arba struktūrinių pokyčių 
procesų apraiškų. 

Galios pasiskirstymo saugumo komplekse analizė yra tapati 
sistemos kaip visumos analizės logikai. Tačiau skirtingai nei sis- 
teminėje analizėje, pokyčiai subsisteminės galios pasiskirstyme 

gali atsirasti tiek dėl vidinių, tiek dėl išorinių priežasčių. Galios 
pokyčiai dėl vidinių priežasčių kyla, kai subjektai dezintegruo- 
jasi (Pakistanas 1971 metais, Austrija-Vengrija po Pirmojo pa- 
saulinio karo), arba kai jie susivienija (Vokietijos ir Italijos Že- 
mės devynioliktame amžiuje). Tokie įvykiai ypač stipriai įtakoja 
esminę komplekso struktūrą. Pietų Azijoje, Indijai absorbavus 
mažas Goa ir Sikimo valstybes, subkontinento galios pasiskirs- 
tymui esminė įtaka nebuvo padaryta. Tuo tarpu Bangladešo at- 
siskyrimas nuo Pakistano buvo daug reikšmingesnis įvykis, nes 
jis iškėlė Indiją į dominuojančios valstybės poziciją, tuo pažeis- 
damas regiono bipoliariškumą. Nors Pakistanas politine prasme 
labai nusilpo, netekdamas savo pretenzijų į islamiškąjį išskirti- 
numą, karinė jo galia išliko beveik nepažeista. Dėl to valstybės 
lyderiams greitai pavyko įveikti tendencijas, kurias galėjo sukel- 
ti iškilusi Indijos hegemonijos grėsmė. Tam tikra prasme Ban- 
gladešui atsiskyrus Pakistanas nusimetė strateginę atsakomybę 
ir taip palengvino padėties reguliavimą kariniu požiūriu. Nors 
ir turėdamas daug problemų, Pakistanas tebebuvo pakankamai 
nusiteikęs ir stiprus, kad išliktų regiono bipoliariškumas. Ir tik 
tuo atveju, jeigu Bangladešo atsiskyrimas yra pirmas komplek- 
sinės Pakistano balkanizacijos etapas, 1971 metų įvykiai galėtų 
būti interpretuojami kaip svarbios Pietų Azijos komplekso trans- 
formacijos pradžia. 

Galios pasikeitimai gali taip pat būti skirtingo proceso daly- 
vių vystymosi tempo rezultatas. Japonija išaugo iki galybės dėl 
jos sugebėjimo modernizuotis greičiau nei jos kaimynai. Irano 
šachas aiškiai puoselėjo panašias viltis savo šaliai. Jeigu augimo 
tempai yra vienodi, tai galios pasikeitimus gali sąlygoti šalies 
išteklių paskirstymas. Didelis resursų atitraukimas nuo investi- 
cijų ir civilinio naudojimo į karines išlaidas gali lemti galios 
pasikeitimą, kaip tai pademonstravo Indija savo karinio biudže- 
to padvigubinimu po 1962 metų karo su Kinija. Bet nei vysty- 
mosi tempų skirtumai, nei išteklių paskirstymo skirtumai iki 

šiol neišardė esminės struktūros Pietų Azijoje. Augimo tempai 
nebuvo labai skirtingi, ir, nors Indija bandė pasinaudoti savo 
dydžio pranašumu, Pakistanas pademonstravo ryžtą prisiimti 
proporcingai didesnę karinę naštą?*. Vienas iš šios temos plėto- 
jimo variantų yra naujų karinių technologijų įvedimo poveikis. 
Tokių galingų smogiamųjų ginklų kaip branduolinių raketų įsi- 
gijimas gali labai greitai pakeisti galios ir grėsmės suvokimą 
tiek, kad galėtų tekti iš naujo peržiūrėti saugumo kompleksų 
definicijas. Pavyzdžiui, ryžtingas Indijos siekis įsigyti branduo- 
linių raketų arsenalą galėtų transformuoti saugumo santykius 
su Kinija. Jeigu Pakistanas įsiveltų į Artimųjų Rytų komplekso 
branduolinius santykius, tai irgi galėtų reikšti tam tikrą saugu- 
mo santykių tarp Pietų Azijos ir Viduržemio jūros baseino mo- 
delio rekonstrukciją. 

Galios pasikeitimai dėl išorinių veiksnių poveikių irgi gali 
būti panašiai rūšiuojami. Išoriniai subjektai gali pakeisti vietinių 
kompleksų galios struktūrą dviem būdais: arba įsijungtų į greta 
esančius kompleksus, arba patys priklausydami kaimyniniam 
arba aukštesnio lygio kompleksui imtų kurti sąjungas vietinia- 
me komplekse. Naujų dalyvių įsijungimas į kompleksą papras- 
tai keičia daugiau nei vieno komplekso apibrėžimą ir yra gana 
nedažnas atvejis. Mažų valstybių orientacijos pokyčiai gali ne- 
turėti tokios įtakos esminei struktūrai. Istoriniai ir geografiniai 
ryšiai, kurie kartu sujungia vietinius kompleksus, nėra lengvai 
keičiami. Pietų Azijoje galima įsivaizduoti Indijos dominavimo Pa- 
kistano atžvilgiu ir jos įtakos išplėtimo Persijos įlankoje arba kai 
kurių Persijos įlankos valstybių stiprių ryšių su Pakistanu sukūri- 
mo scenarijus, pagal kuriuos Persijos įlankos ir Pietų Azijos sau- 
gumo dinamika taptų įtraukta į naują saugumo kompleksą. Bet nė 
viena iš šių galimybių nėra iki šiol tiek išplėtota, kad galėtų pa- 
keisti Pietų ir Pietvakarių Azijoje susiformavusius kompleksus. 

Išoriniai subjektai gali paveikti lokalinį galios pasiskirstymą 
ir taip pakeisti viso komplekso prigimtį įvairiais būdais, net ir 

tiesiogiai į jį neįsijungdami. Jie gali arba tiesiogiai padidinti vie- 
tinių valstybių galią, tiekdami joms ginklus, arba į vietinius rei- 
kalus įtraukti nuosavas ginkluotas pajėgas. Ginklų tiekimas iki 
šiol buvo charakteringas didžiųjų galybių kišimosi įrankis be- 
veik kiekviename Trečiojo pasaulio saugumo komplekse. Sovie- 
tinių ginklų tiekimas Kubai, Sirijai, Indijai ir Vietnamui, o Ame- 
rikos — Izraeliui, Pakistanui, Iranui ir Saudo Arabijai yra tik 
daugelio egzistuojančių pavyzdžių kraštutinumai. Tiesioginis 
ginkluotų pajėgų įsitraukimas yra retesnis, nors amerikiečiai tai 
bandė Vietname, o sovietai - Egipte ir Afganistane. Išorinės jė- 
gos gali pabandyti pakeisti vietinius vystymosi tempus vienos 
ar kitos pusės naudai naudodamos ir ekonominę pagalbą. Ame- 
rikos ir japonų parama Pietų Korėjai yra galbūt efektingiausiai 
pavykę šios priemonės naudojimo pavyzdžiai. Naujų rėmėjų įsi- 
traukimas vienoje ar kitoje pusėje ankstyvosiose išorinio skver- 
bimosi stadijose gali būti svarbiausias įtakos šaltinis lokalinių 
kompleksų reikalams. Vėliau lokalinė pusiausvyra gali būti pa- 
veikta pasitraukus kuriam nors išoriniam subjektui, kaip tai at- 
sitiko Amerikos paramos Pakistanui susilpnėjimo septintajame 
dešimtmetyje ar jos pasitraukimo iš Vietnamo 1973 metais atve- 
jais. Pagaliau, in extremis, tiesioginis išorinių galių poveikis gali 
visiškai nuslopinti vietinę galios dinamiką visame komplekse. 

Galios pasiskirstymas saugumo komplekse sąlygoja ir sąjun- 
gų sudarymo galimybes komplekse. Nusistovėję draugiškumo 
ir priešiškumo santykiai formuoja bendrą santykių pobūdį re- 
gione. Pasikeitimai priešiškumo dimensijoje iškyla arba dėl ne- 
išspręsto egzistuojančio ginčo, arba dėl naujų ginčų atsiradimo. 
Bipoliarinėje Pietų Azijoje yra tik viena galimybė atsirasti dide- 
liam ginčui - pasikeitimas priešiškumo modelyje gali kilti tik iš 
tam tikros Indijos ir Pakistano santykių sureguliavimo formos. 
Arba savo varžymosi išvargintos šalys gali pradėti derėtis dėl 
susitaikymo, kaip tai padarė Prancūzija su Vokietija ir Egiptas 
su Izraeliu. Arba kuri nors viena pusė, pavyzdžiui, Indija, galė- 

tų efektyviai laimėti ginčą, kokiu nors būdu įbauginusi kitas 
valstybes. Kita vertus, jeigu komplekso sudėtis pasikeičia suirus 
ar susivienijus jau egzistuojantiems nariams, tai atsiranda ir nau- 
jas draugiškumo ar priešiškumo santykių variantas. Tam tikrą 
tokio raidos varianto tikimybę Pietų Azijoje sąlygoja vidinis tiek 
Indijos, tiek Pakistano nevientisumas. 

Kompleksuose su trimis ir daugiau galios centrų, kaip kai 
kurie Artimųjų Rytų subkompleksai, pokyčiai priešiškumo san- 
tykiuose gali būti daug ryškesni. Svarbių dvišalių konfliktų su- 
reguliavimas, kaip buvo Izraelio ir Egipto atveju, gali įvykti 
nepakeisdamas esminio santykių pavidalo, šiuo atveju arabų- 
žydų priešiškumo. Tačiau iškilę nauji konfliktai gali pakeisti anks- 
tesnius prioritetus. Pavyzdžiui, Irakas tapo tokių šalių kaip Si- 
rija, Saudo Arabija, Iranas ir Izraelis pagrindiniu priešu. 

Dažniausiai išoriniai veikėjai priešiškumo santykius komplek- 
so viduje įtakoja daug mažiau negu galios pasiskirstymą. Tokią 
išvadą iliustruoja didžiųjų valstybių intervencijos į Pietryčių Azi- 
jos, Pietų Azijos bei Artimųjų Rytų kompleksus. Išoriniai veikė- 
jai stengiasi, atvirai ar be ypatingos reklamos, išnaudoti lokali- 
nius priešiškumo santykius. Kadangi tokie veikėjai paprastai sie- 
kia įgyvendinti savo pačių interesus, tai kaip tik prisitaikant 
prie vietinių sąlygų turbūt lengviausia įsiskverbti į lokalinį kom- 
pleksą. Neretai vietinės komplekso šalys, kaip tai darė Pakista- 
nas, pačios prašo paramos iš išorės prieš vietinius varžovus. 
Jeigu intervencija nėra labai subalansuota, tai besivaržančios išori- 
nės galybės stengsis išlaikyti, o ne pakeisti egzistuojančius loka- 
linius santykius. Jos bandys tarpininkauti vietiniuose ginčuose, 
kaip tai darė Sovietų Sąjunga Pietų Azijoje, o Jungtinės Valstijos 
nuolat bando tai daryti Artimuosiuose Rytuose, ir abi valstybės 
stengiasi daryti tai Kambodžoje. Tuo tarpu išorinių jėgų bandy- 
mai veikti, nepaisant vietinių santykių prigimties ir tendencijų, 
paprastai neduoda gerų rezultatų, ypač jei išorinės jėgos stipriai 
tarpusavyje susiskaldžiusios. Cantori's ir Spiegelis pažymi: „Ap- 

skritai valstybių įsiveržėlių patirtis rodo, kad tarp kontroliuoja- 
mos sistemos veikėjų lengviau įdiegti konfliktą negu bendra- 
darbiavimą““. 

Pagrindinę šios taisyklės išimtį sudaro situacijos, kai išorinės 
galybės tiesiogai imasi slopinti vietinį kompleksą. Faktai rodo, 
kad išoriniai veikėjai tik tuomet gali turėti vilčių pakeisti vieti- 
nius priešiškumo santykius, kai patys pradeda dalyvauti vieti- 
nių šalių santykiuose. Vienas iš nedaugelio pavyzdžių gali būti 
JAV vaidmuo Izraeliui ir Egiptui sudarant taiką. Iliustracija, ku- 
ri gali būti paimta ne iš kolonijinio periodo, yra visiškas Euro- 
pos saugumo komplekso užslopinimas dėl sustiprėjusių Jungti- 
nių Valstijų ir Sovietų Sąjungos priešiškumo santykių po Antro- 
jo pasaulinio karo. Tiesioginis supergalybių veikimas efektyviai 
slopino iš esmės visus vietinius priešiškumo santykius daugiau 
kaip keturis dešimtmečius. Tik Graikijos ir Turkijos priešišku- 
mas sugebėjo išlikti nenustelbtas, nors kai devintajame dešimt- 
metyje slopinimas pradėjo irti, tai ir kiti, atrodytų, seniai nuslo- 
pinti ginčai Rytų ir Vidurio Europoje pradėjo atsigauti. Slopini- 
mo procesui, kad ir kaip būtų, reikia išskirtinių istorinių aplin- 
kybių, ir po skaudžios ir daug kainavusios patirties abi super- 
galybės dabar yra gana nervingos dėl savo įsipareigojimų laiky- 
ti ginkluotąsias pajėgas užsienyje. 

Apskritai silpną išorinių veikėjų poveikį vietiniam priešišku- 
mui iliustruoja ir faktas, kad supergalybės gali pasikeisti pusė- 
mis, nepaveikdamos jo, kaip tai atsitiko tarp Somalio ir Etiopijos 
aštuntojo dešimtmečio pabaigoje. Vienintelis kitas būdas, lei- 
džiantis išorės veikėjams keisti vietinius priešiškumo santykius, 
yra įsijungimas į kompleksą. Ši elgsena remiasi tokia pat logika 
kaip ir anksčiau aptarto galios pasiskirstymo atveju. Nors išori- 
niai veikėjai ir gali veikti vietinį priešiškumą, manipuliuodami 
vyriausybių keitimu lokalinio komplekso valstybėse, šis būdas 
yra labai nepatikimas. Iranas yra tik naujausias pavyzdys, kai 
revoliuciniai vyriausybės pokyčiai nepakeitė lokalinio saugumo 

problemos pavidalo, nors tuo pat metu šis atvejis iliustruoja, 
kaip esmingai gali pasikeisti problemos suvokimo retorika ir 
detalės. Tiesą sakant, vienas ryškiausių pokario supergalybių 
kišimosi į Trečiojo pasaulio valstybių reikalus bruožų yra tas, 
kad supergalybės buvo labiau susidomėjusios Trečiojo pasaulio 
požiūrių į Rytų-Vakarų susiskaldymą manipuliavimu negu tų 
šalių vienos į kitą požiūrių keitimu. 

Bet kuriame lokalinio saugumo komplekse vykstančios vidi- 
nės ir išorinės permainos paprastai būna gausios ir niekad ne- 
nutrūksta. Galių santykis yra nuolatinio kitimo būklėje ir netgi 
draugiškumo ir priešiškumo santykiai retsykiais pasikeičia. Pa- 
grindinis klausimas yra toks - ar vykstančios permainos nepa- 
veikia esminės struktūros, ar vis dėlto jos lemia kažkokią jų 
transformacijos rūšį? Vertinant permainų pasekmes saugumo 
kompleksui, išskirtini keturi platūs struktūriniai raidos varian- 
tai - status guo išlaikymas, vidinė transformacija, išorinė trans- 
formacija ir užslopinimas. 

Status guo išlaikymas reiškia, kad vietinio komplekso esminė 
struktūra — galių pasiskirstymas ir priešiškumo santykiai - lieka 
fundamentaliai nepakitusi. Toks rezultatas nereiškia, kad ne- 
vyksta jokios permainos. Tai labiau reiškia, kad įvykusios per- 
mainos arba sustiprino esamą struktūrą, arba bent jau rimtai jos 
nepažeidė. Pietų Azija yra kaip tik toks lokalinio komplekso 
pavyzdys, kuriame status guo visą laiką buvo išlaikomas. Kom- 
pleksas atsirado labai staigiai, kada Britanijos valdymo vienijan- 
tį slopinimą pakeitė ištisa nepriklausomų valstybių grupė. Nuo 
tada komplekso pagrindinės struktūros tęstinumą išbandė net 
keletas karų iš eilės. Nė vienas iš tų karų nebuvo pakankamai 
lemiamas ir griaunantis, kad arba palaužtų kurios nors pusės 
galią, arba kitaip įtikintų abi puses, jog jų abipusis priešiškumas 
yra juos griaunantis. Taip Pietų Azijos karai labiau pasitarnavo 
egzistuojančio priešiškumo stiprinimui negu jo eliminavimui ar 
bipoliarinės galios sistemos suardymui. 

Keleto galingų išorinių veikėjų įtaka veikė kompleksą, bet 
vėlgi išorės poveikių visuma išlaikė egzistuojančią struktūrą ne- 
pakitusią. Galima ginčytis, kad ši išorinė parama tapo gyvybinė 
status guo išlaikymo atrama. Jeigu šis subkontinentas būtų bu- 
vęs paliktas tik su savo dinamika, tai didesnis Indijos svoris ir 
didesnis Pakistano politinis pažeidumas būtų galėję sukelti trans- 
formaciją. Bet su karine ir ekonomine Jungtinių Valstijų, Kinijos 
ir keleto Artimųjų Rytų šalių pagalba Pakistanas sugebėjo išlai- 
kyti tai, kas kitu atveju būtų tapę beviltiškomis varžybomis su 
gigantišku savo kaimynu. Pakistano branduolinio ginklo pro- 
grama turėjo aiškų tikslą — išlyginti dviejų varžovų galią. Jei 
pagrindinė komplekso struktūra labiau pasikliauja išoriniais ne- 
gu vidiniais galios šaltiniais, tai jos išlikimas tampa įkaitu įsi- 
traukimo tų šalių, kurių pagrindiniai interesai yra už subkonti- 
nento ribų. 

Vidinė lokalinio komplekso transformacija įvyksta tada, kai 
pagrindinė jo struktūra keičiasi egzistuojančių išorinių sienų kon- 
teksto viduje. Tokia permaina gali būti sąlygota arba lemtingų 
galios pasiskirstymo pasikeitimų, arba santykių priešiškumo per- 
mainų. Pavyzdžiui, Vokietijos ir Italijos susivienijimas devynio- 
liktame amžiuje sukėlė vidinę Europos saugumo komplekso 
transformaciją. Tą patį padarė ASEAN grupės konsolidacija Piet- 
ryčių Azijos komplekso viduje. ASEAN ne tik ryškiai sumažino 
grėsmės pojūtį tarp jos narių, bet taip pat išgrindė kelią ir pla- 
tesnei dviejų junginių poliarizacijai regiono viduje tarp ASEAN 
ir Vietnamo dominuojamos grupės. Izraelio, kaip žydų valsty- 
bės, pašalinimas lemtų vidinę arabų-Izraelio kompekso dalies ir 
viso Artimųjų Rytų komplekso transformaciją. Panašiai apart- 
heido pabaiga Pietų Afrikoje reikštų transformaciją Pietų Afri- 
kos komplekse*. Kur dekolonizacijos procesas nepaliko nepaju- 
dinamų sienų valstybėms įpėdinėms kaip Lotynų Amerikoje, 
ilgas vidinės transformacijos laikotarpis atsirado kaip komplek- 
są formuojančio proceso dalis. 

Komplekso viduje vykstantys galios pasiskirstymo pasikeiti- 
mai gali turėti tokių struktūrinių pasekmių, kurios gali būti ana- 
logiškos besireiškiančioms visoje tarptautinėje sistemoje. Nepri- 
klausomai nuo pradinio polių skaičiaus komplekse, permaina 
gali padidinti arba sumažinti jų skaičių. Vienas kraštutinumas 
yra galimybė atsirasti monopoliariniam ar hegemoniniam kom- 
pleksui, kuriame viena galybė dominuoja kitų mažesnių galy- 
bių atžvilgiu. Šiaurės Amerikos kompleksas yra kaip tik tokio 
tipo, ir Pietų Azijos kompleksas turėtų tokį pobūdį, jeigu Pakis- 
tanas arba prarastų savo išorinę pagalbą, arba dezintegruotųsi. 
Kada kompleksas tampa monopoliarinis, dominuojanti valstybė 
gali gerai įsijungti į platesnę saugumo problemos perspektyvą, 
kas greitai atsilieptų arba saugumo struktūrai, arba kišimosi į 
kaimyninių regionų reikalus pavidalui. Kitas kraštutinumas yra 
išsklaidytas galios pasiskirstymas, kuriame keletas daugiau ar 
mažiau lygių valstybių grumtųsi dėl įtakos. Klasikinė Europos 
galios pusiausvyra ir netgi dabartinė galios struktūra Artimųjų 
Rytų komplekse iliustruoja multipoliarinę struktūrą. Kada kom- 
pleksui priklauso daug valstybių, egzistuoja perspektyvos po- 
kyčiams ir „žemyn“, ir „aukštyn“, t.y. iš tripoliarinio arba į bi- 
poliarinį, arba į keturpoliarinį kompleksą. Kuo mažesnis yra pa- 
grindinių veikėjų skaičius, tuo reikšmingesnė bus įvykusi per- 
maina. Galybių sumažėjimas nuo septynių iki šešių negalėtų 
reikšti svarbios transformacijos, bet sumažėjimas nuo trijų iki 
dviejų neabejotinai tai reikštų“. 

Priešiškumo santykių permainas sunkiau apibrėžti ne tik dėl 
to, kad draugiškumas ir priešiškumas yra mažiau mobilios ko- 
kybės nei galia. Viena valstybė atstovauja tik vienam galios po- 
liui, bet į ją gali būti sufokusuoti keletas labai skirtingų priešiš- 
kumų santykių, kaip yra Irako atveju. Pietų Azijoje priešiškumo 
santykiai patys paprasčiausi ir yra tik vienas jų vidinės kaitos 
kelias - konflikto sureguliavimas. Kompleksuose su didesniu 
polių skaičiumi paprastai egzistuoja svarbiausi priešiškumai 

(pavyzdžiui, nukreipti prieš Iraną, Vietnamą, Izraelį ir Pietų Af- 
riką), kurie yra esminiai esamo status guo apibrėžimui. Antraei- 
liai priešiškumo pokyčiai, kaip tarp Irako ir Sirijos arba tarp 
Libijos ir Egipto, gali dažnai atsirasti nepažeisdami pagrindinio 
komplekso modelio. Tuo tarpu esminių priešiškumų permainos 
vestų prie vidinės komplekso transformacijos. 

Kaip tvirtina Ole Weeveris, kiekviename komplekse egzis- 
tuoja racionalių galimybių spektras, kurį galima apibūdinti pa- 
gal saugumų tarpusavio priklausomybę apibrėžiančių draugiš- 
kumo ir priešiškumo laipsnį“. Kaip du spektro kraštutinumus 
galima išskirti iš vienos pusės chaosą, iš kitos - saugumo ben- 
driją. Chaose visi santykiai priešiški, ir kiekvienas veikėjas yra 
priešas visiems likusiems. Libanas yra mikrokosminis tokios si- 
tuacijos pavyzdys. Žingsnis aukštyn iš chaoso, anot Raimo 
Vayryneno, yra „regioninių konfliktų formacijos““', kuriose 
dominuoja konfliktiniai santykiai, bet ir draugiškumas yra įma- 
nomas. Pietryčių Azija ir Artimieji Rytai gali būti tokio modelio 
pavvzdys. Kitas žingsnis būtų tai, ką Robertas Jervisas vadina 
„Saugumo režimais“, kuriuose valstybių grupė bendradarbiau- 
ja, kad išspręstų savo ginčus ir išvengtų karų per saugumo di- 
lemos silpninimą tiek nuosavais veiksmais, tiek prielaidomis 
apie kitų elgesį“. Jo nuomone, ryškiausias saugumo režimo pa- 
vyzdys galėtų būti Europos koncertas* . Pagaliau visiška chao- 
so priešingybė yra saugumo bendrija, kurioje ginčai tarp visų 
jos narių yra sprendžiami taip, kad nė vienas nebijo arba ren- 
giasi atremti kitų politinius užsipuolimus ar karines atakas“. 
Jungtinės Valstijos ir Kanada, Šiaurės šalys ir Europos Bendri- 
ja yra būtent saugumo bendrijų pavyzdžiai. Dar glaudesnė už 
saugumo bendriją komplekso sąsaja būtų regioninė integraci- 
ja, tačiau ji jau reiškia anarchijos pabaigą ir todėl regioninio 


* Europos koncertas - tai sutartinis Europos didžiųjų valstybių veikimas, 
reguliarūs jų atstovų susitikimai ir konsultacijos 1815-1914 metais, siekiant pa- 
laikyti taiką ir sureguliuoti kontinente kylančius konfliktus. Spec. red. pastaba. 

saugumo problemą perkelia iš nacionalinio ir tarptautinio lyg- 
menų į junginio vidaus sferą. 

Išorinė transformacija įvyksta, kada esminė komplekso struk- 
tūra yra pakeičiama dėl ekspansijos arba dėl išorinų ribų su- 
siaurėjimo. Maži ribų pakitimai gali žymiai nepaveikti esminės 
struktūros. Tačiau didesnių valstybių prisijungimas ar išnyki- 
mas aiškiai turės realią įtaką galios pasiskirstymui ir draugišku- 
mo bei priešiškumo matmeniui. Kur dekolonizacijos procesas 
užsitęsė kaip Afrikoje ir Artimuosiuose Rytuose, lokaliniai sau- 
gumo kompleksai patyrė keletą išorinių transformacijų, kai nau- 
jos nepriklausomos valstybės prisijungė prie jų. Portugalijos ko- 
lonijų nepriklausomybės atgavimas aštuntajame dešimtmetyje 
buvo paskutinis svarbus įvykis šiame procese. 

Kai saugumo kompleksas yra susiformavęs, išorinė transfor- 
macija nėra dažnas reiškinys ir paprastai reiškia dideles regio- 
ninio saugumo dinamikos permainas. Todėl net nėra kaip nu- 
rodyti šiuolaikinių išorinės transformacijos pavyzdžių. Netgi 
didelių galybių komplekso transformacija sisteminiu lygiu ver- 
tintina kaip vidinė transformacija, kuri sparčiausiai vyksta Ki- 
nijoje, o lėčiau Vakarų Europoje ir Japonijoje —- buvusiose su- 
tinių Valstijų ir Sovietų Sąjungos bipoliariškumui. Trys sritys, 
kuriose egzistuoja potencialas išorinei transformacijai, yra Pie- 
tų Azijos ir Persijos įlankos, Pietų Azijos ir Kinijos, Austral- 
azijos ir Pietryčių Azijos santykiai“. Ir Pakistanas, ir Afganis- 
tanas turi šiek tiek karinių ir islamo ryšių su Persijos įlankos 
valstybėmis, kurios yra ant ribos tarp dviejų kompleksų. Jei tie 
ryšiai išaugtų iki sąjungų prieš Indiją, tada egzistuojančios 
kompleksų ribos dezintegruotųsi ir susiformuotų visai naujas 
saugumo santykių modelis. Lygiai tokia pat galimybė yra, kad 
ilgainiui kinų-indų priešiškumas virs pagrindine ašimi, į ku- 
rios veikimą pateks ir Pietryčių Azija. Tačiau tokia raidos 
galimybė galėtų paveikti ir aukštesnio lygio kompleksą, kas 

priklauso nuo kitų didžiųjų galybių, ypač Japonijos, raidos. O 
riba tarp Indonezijos ir Australijos sugriūtų, jeigu Australijos 
baimė dėl perpildytos Indonezijos ekspansijos pradėtų domi- 
nuoti jos nacionalinę saugumo politiką. 

Užslopinimas reiškia, kad viena ar daugiau išorinių galybių 
tiesiogiai įsitraukia į lokalinį kompleksą ir taip numalšina vieti- 
nio saugumo dinamiką. Kaip buvo minėta anksčiau, šis proce- 
sas skiriasi nuo įprastinio didelės galybės įsikišimo į lokalinių 
saugumo kompleksų reikalus proceso. Užslopinimas gali turėti 
imperinį charakterį, ir Europos imperijos klestėjimo apogėjaus 
metu didžiuma dabartinio Trečiojo pasaulio buvo tiesiogiai kon- 
troliuojama politiniu ir kariniu požiūriu. Dekolonizacijos metu 
imperinis slopinimas tapo nebemadingas. Netgi vienintelis likęs 
jo praktikuotojas, Sovietų Sąjunga, pradeda jo atsisakyti. Taigi 
užslopinimas buvo pakeistas labiau savanoriško paklusnumo 
formomis, kaip, pavyzdžiui, Vakarų Europos ir Japonijos paklu- 
simas Jungtinėms Valstijoms*!. Pagal šią sąrangą užslopinimas 
reiškiasi kaip nelygiavertė sąjunga. Vietiniai saugumo interesai 
yra subordinuoti dominuojančios galybės saugumo orientacijai, 
o ši orientacija yra sustiprinta šios galybės karinių pajėgų dislo- 
kavimu lokaliniame komplekse. Lokalinės valstybės nesipriešin- 
damos sutinka su šia subordinacija arba dėl to, kad jos apskritai 
bijo kokios nors kitos išorinės galybės, arba dėl to, kad jos bijo 
neapriboto savo pačių vietinės saugumo dinamikos veikimo. Va- 
karų Europos atvejui tinka abi priežastys. 

Tikėtina užslopinimo pasekmė yra tai, kad lokalinės saugu- 
mo dinamikos numalšinimas ir/arba apsauga nuo kitos išorinės 
galybės yra pasiekiama dėl tam tikro, o gal net labai reikšmingo 
įsitraukimo į platesnę išorinių galybių saugumo dinamiką. Ke- 
turis dešimtmečius Europoje trukęs užslopinimas buvo vertin- 
gas tuo, kad atpalaidavo ją nuo lokalinės dinamikos, kurios cen- 
tras pirmiausia buvo Vokietija. Bet mainais už tai senasis kon- 
tinentas buvo fronto linija padalytas tarp priešiškų Jungtinių 


REGIONINIS SAUGUMAS 279 


Valstijų ir Sovietų Sąjungos. Kaip liudija NATO sąjungos istori- 
ja, įtampa tarp vakarų europiečių ir amerikiečių neretai iškilda- 
vo dėl jų bendros konkurencijos su Sovietų Sąjunga prigimties 
ir tikslų. 

Teisybė, kad postkolonijinėje eroje užslopinimas gali susifor- 
muoti tik dėl išimtinių aplinkybių. Pokario sąlygos Europoje ir 
Japonijoje atitiko šias aplinkybes. Po Antrojo pasaulinio karo 
įvykę milžiniški postūmiai lėmė ne tik išsekimą ir nuosmukį, 
kilusį iš savo pačios atžvilgiu destruktyvios lokalinės saugumo 
dinamikos, bet taip pat ir fizinį, ir moralinį Jungtinių Valstijų ir 
Sovietų Sąjungos dominavimą abiejose srityse. Kad užslopini- 
mas būtų įgyvendintas, reikia vienos arba abiejų šių sąlygų — 
pirma, turi būti masyvi, lokalinėmis sąlygomis panaudotina ka- 
rinė išorinės galybės(ių) viršenybė; antra, lokalinių valstybių ap- 
sisprendimas susitaikyti su dideliu ir nepertraukiamu išorinės 
galios buvimu jų viduje. Tam taip pat reikia pakankamai stip- 
raus išorinės galybės(ių) intereso užsitęsusio dalyvavimo kaš- 
tams pateisinti. Atsižvelgiant į egzistuojantį nacionalinės nepri- 
klausomybės jausmų stiprumą Trečiajame pasaulyje, geografinį 
jo nuotolį nuo Amerikos ir Sovietų galios centrų ir santykinį 
supergalybių pranašumo mažėjimą, sunku, jei iš viso įmanoma, 
tokias sąlygas surasti šiuolaikiniame pasaulyje. Amerikiečiai jau 
yra pajutę, kiek kaštuoja užslopinimo bandymai nesiskaitant su 
vietinėmis sąlygomis Vietname. Mažesniu mastu sovietai patyrė 
tą pačią pamoką Afganistane. 


Išvados: saugumo kompleksai ir politikos analizė 


Saugumo kompleksai yra tipiškas anarchinės tarptautinės struk- 
tūros padarinys. Jais remiantis galima geriau atspindėti dauge- 
lio nacionalinio saugumo politikos kūrėjų operacinę aplinką, nei 
tai leidžia padaryti sisteminio lygmens abstrakcijos apie galios 
pasiskirstymą sistemoje. Jie taip pat turi tą pranašumą, kad šiuo 
atveju galima išvengti kritikos dėl istoriškumo stokos, kuo 

paprastai kaltinamos aukštesnio lygio sistemų teorijos. Beveik 
kiekviena šalis gali susieti savo saugumo perspektyvas su vienu 
ar daugiau kompleksų, o ši sąvoka yra vertinga priemonė, lei- 
džianti suklasifikuoti susiklosčiusius santykius į horizontaliųjų 
(kompleksas greta komplekso) ir hierarchinių (nuo aukštesnio 
iki žemesnio) santykių kategorijas. Taikant saugumo komplekso 
kategoriją santykių struktūrai regioniniu lygmeniu nagrinėti, rei- 
kia atsakyti į tokius svarbiausius klausimus. Kiek ilgai egzistuo- 
ja nagrinėjami kompleksai, koks yra santykis tarp jų vidinės 
dinamikos ir sąveikos su kitais kompleksais? Kokį vaidmenį lo- 
kalinio komplekso saugumui vaidina skverbimasis iš aukštesnio 
lygio kompleksų? Kaip saugumo kompleksų struktūros raidos 
tendencijos įtakoja nagrinėjamų valstybių užsienio politikos tikslų 
pasirinkimą? Ir atvirkščiai, kaip individualių valstybių užsienio 
politika derinasi su saugumo kompleksų struktūra? Visos nag- 
rinėjamos valstybės iš esmės yra įjungtos į santykių sanklodą, 
kurią jos silpnai kontroliuoja, ar vis dėlto keletas jų turi realius 
poveikio įvykių struktūrai svertus ir todėl gali realiai rinktis 
savo užsienio politikos kryptis? 

Saugumo kompleksai, kaip sisteminių ryšių sankirtos, ne tik 
įvardija intensyvias ir sąlyginai ilgai egzistuojančias lokalines san- 
klodas, bet taip pat pasitarnauja kaip didesniųjų išorinių galy- 
bių poveikio lokalinėms sanklodoms orientyras. Lokalinės ir iš- 
orinės sanklodos yra linkusios aštrinti kiekvienoje iš jų vykstan- 
čias varžybas resursų papildymo ir sąjungų kūrimo būdu. Šių 
aukštesnio-žemesnio lygio santykių įtaka dėl resursų nepropor- 
cingumo paprastai stipriau jaučiama lokalinėse sanklodose. Vie- 
tinės valstybės turi žymią įtaką tam, kaip išorinės galybės gali 
kištis į jų reikalus. Bet jos turi mažai galimybių kontroliuoti 
išorinį skverbimąsi, nebent būtų pajėgios užbaigti išorinės para- 
mos poreikį generuojančias vietines varžybas. Tuo tarpu išori- 
nės galybės, atvirkščiai, negali lengvai suvaldyti ar kontroliuoti 
lokalinės saugumo dinamikos, nes kaip tik nuo jos priklauso 

galimybės daryti įtaką regionui. O didžiųjų galybių varžybų 
procesas automatiškai stimuliuoja egzistuojančias lokalines var- 
žybas ir suformuoja sunkiai suardomą sanklodą. 

Saugumo kompleksų kategorija sudaro sąlygas taikyti siste- 
minį metodą tokiai saugumo analizei, kurioje reikia skirti dėme- 
sį ir didelių galybių įtakai sistemos makrolygmeniui, ir tarpiniam 
lokalinių valstybių santykių lygmeniui, ir valstybių vidaus rei- 
kalų mikrolygmeniui. Koncentruojant dėmesį į visus tris lygme- 
nis, saugumo kompleksų kategorija atskleidžia kompleksų sąvei- 
kos abipusiškumą, t.y. leidžia pamatyti tai, kaip išorinės įtakos 
aštrina lokalines problemas ir kaip vietinės problemos formuoja 
ir riboja išorinius įsipainiojimus ir įtakas. Saugumo kompleksai, 
kaip analizės priemonė, fiksuoja tradicinį galios vaidmenį kom- 
pleksų hierarchijų įsitvirtinimui. Tačiau tuo pačiu metu jie atsklei- 
džia ir santykių sanklodos bei nesaugumo šaltinių svarbą visiems 
lygmenims, kas atitinkamai modifikuoja galios santykius. 

Saugumo kompleksų kategorija prieštarauja anglų-amerikie- 
čių analitinės tradicijos tarptautinių santykių moksle prigimčiai. 
Dėl abiejų kraštų santykinės geografinės izoliacijos ir dėl vyrau- 
jančio (top dog) šalių statuso galios varžybose Britanija ir Jung- 
tinės Valstijos yra linkusios suvokti pasaulį kaip aukščiausio 
lygmens saugumo kompleksą su tarpusavyje besivaržančiomis 
didžiosiomis galybėmis. Šios ypatingos aplinkybės abi šalis izo- 
liavo nuo bet kokios nuolatinės ir intensyvios jų pačių lokalinių 
kompleksų patirties ir skatino gana savito požiūrio į tarptauti- 
nius santykius susiformavimą. Šių šalių patirtis didele dalimi 
nėra pavyzdys tokioms šalims kaip Rusija, Vokietija, Egiptas, 
Kambodža, Graikija ir Iranas, kurių visa istorija buvo griežtai 
sąlygota neišvengiamo intensyvių vietinių saugumo kompleksų 
spaudimo. Jeigu prie to pridėsime ir natūralų mąstymui apie 
saugumą polinkį į etnocentrizmą, ką tyrinėjo Boothas““, tai visiš- 
kai drąsiai galima prognozuoti į save orientuotų (5elf-centered) 
požiūrių į nacionalinį saugumą formavimąsi. 

Ši gana siaura perspektyva turi savo pritaikymą ir neabejo- 
tinai turi būti įtraukta į kiekvieną išsamią analizę. Tai net gali 
būti efektyviausia nagrinėjimo perspektyva sistemoje, kurios hie- 
rarchijoje nuo viršaus iki apačios veikėjų galios ir statuso skir- 
tumai yra labai dideli. Tokioje kaip devyniolikto amžiaus siste- 
moje didžiosios galybės pasaulį galėjo traktuoti beveik tik kaip 
jų veiklos sceną ir visai nesijaudinti dėl lokalinių veikėjų ir san- 
tykių sanklodų. Jų politinė ir karinė jėga buvo tokia didelė, pa- 
lyginti su nepramoninėmis, dažnai ikivalstybinėmis visuomenė- 
mis, kad galybės galėjo nustelbti ar iškreipti vietines sanklodas, 
dažnai net nekreipdamos dėmesio į jas, kaip tai buvo padaryta 
Afrikoje ir anksčiau Amerikoje. Vienintelis jų rūpestis buvo ar- 
timiausi kaimynai, jei iš viso jie buvo reikšmingi, taip pat kitos 
didžiosios galybės. 

Tokių sąlygų šiandien nebėra. Dekolonizacija užpildė pasaulį 
valstybėmis, o jos procese buvo sukurti žymiai aukštesnio nei bet 
kada iki tol politinės ir karinės mobilizacijos lygio junginiai, kurie 
pradėjo veikti greta didžiųjų galybių. Daugelis iš šitų naujų vals- 
tybių gali būti silpnos ir kaip valstybės, ir kaip galios, bet vis dėlto 
jų atsiradimas reiškia kokybinį šuolį, ypač turint galvoje savo teisių 
įsisąmoninimą bei politinės saviorganizacijos potencialo suvokimą. 
Modernių ginklų paplitimas Trečiajame pasaulyje taip pat įtraukė 
militarinę dimensiją į didelių ir mažų galybių santykius bei esmin- 
gai prisidėjo prie galios efektyvumo išsisklaidymo tendencijos. 

Galios išsisklaidymo šiuolaikinėje sistemoje svarba yra ta, kad 
ji padidina silpniausios galios veikėjų reikšmingumą sistemos 
kaip visumos funkcionavimui. Jeigu jie dėl savo santykinio sil- 
pnumo dar tebėra didžiųjų galybių varžybų objektai, vis dėlto 
jie dabar bent jau išsaugo tam tikrus nuosavus bruožus ir tiek 
viduje, tiek tarpusavyje kuria santykių sanklodas, kurios tam 
tikra prasme tampa didžiųjų galybių elgsenos sąlyga. Anot 
Hoffmanno, „būtų klaida traktuoti reikalus, į kuriuos yra įtrauk- 
tos trečiosios šalys, taip, tarytum jos būtų tik pėstininkai globa- 
liniame pusiausvyros siekimo žaidime, ir nemanyti, kad čia 

sprendžiami esminiai klausimai ir įtraukti tautų interesai“*. Bū- 
tent šiuos naujus tarptautinės politikos bruožus ir sanklodas sau- 
gumo kompleksų idėja siekia atspindėti ir įtraukti į analizės 
lauką“. Jeigu saugumo kompleksus laikysime esminiu tarptau- 
tinės anarchijos požymiu, tada jie automatiškai suponuoja at- 
svarą etnocentrizmo spaudimui nacionalinio saugumo analizė- 
je. Atskiros valstybės nacionalinio saugumo, paremto tik savo 
jėgomis (self-help), koncepcija kyla iš prielaidos apie santykinai 
nebrandžią anarchiją ir nukreipia dėmesį į tai, ką pati valstybė 
galėtų nuveikti, stiprindama savo saugumą. Pagal šią koncepci- 
ją nacionalinis saugumas yra tuo stipresnis, kuo daugiau jo stip- 
rinimo pastangų įdeda pati valstybė. 

Tuo tarpu koncepcija, kurios pagrindas yra saugumo kom- 
pleksų kategorija, fokusuoja dėmesį į tas valstybių grupes, ku- 
rios turi artimai susijusias saugumo problemas. Saugumas čia 
gali būti padalytas tik iš dalies, nes esminė jo dalis yra nesuar- 
domoje valstybių santykių sanklodoje. Šiuo atveju galima iš- 
vengti etnocentrizmo todėl, kad ne tik galima stebėti savo vals- 
tybę kompleksų, kurių nare ji yra, kontekste, bet ir taikyti tą 
pačią logiką kitoms valstybėms, nepriklausomai nuo to, ar jos 
yra draugai ar priešai. Nors tokia procedūra, be jokios abejonės, 
nepašalina visų tendencingumo šaltinių, vis dėlto jį mažų ma- 
žiausiai užtikrina, kad visos valstybės yra nagrinėjamos labiau 
savo santykių kontekste nei kaip tokios atskirai. Pavyzdžiui, ryš- 
kiausias etnocentristinis požiūris Pakistano atveju reikštų, kad 
pagrindinė jo saugumo problema yra Indija, o jos sprendimas 
būtų - stipresnis Pakistanas su didesniu sąjungininkų skaičiu- 
mi. Tuo tarpu nagrinėjant tą patį atvejį saugumo kompleksų 
požiūriu, dėmesio centre atsiduria ir kaip problema suvokiami 
būtent santykiai tarp Indijos ir Pakistano, o atitinkamai auganti 
kurio nors vieno galia ir išorinių sąjungų siekimas dar labiau ašt- 
rintų negu spręstų šią problemą. Analitiko nuomone, pastarasis 
požiūris beveik visada užtikrina geresnį problemos supratimą. Pa- 
vyzdžiui, jis gali būti atsvara kai kurioms laukinėms hipotezėms, 

kad dėl taikos užtikrinimo reikia platinti branduolinį ginklą Tre- 
čiajame pasaulyje. Jeigu regioninės saugumo dinamikos koncepci- 
ja stiprėtų politikų sąmonėje, tai ji galėtų padėti geriau spręsti tiek 
vietinius konfliktus, tiek ir didelių galybių skverbimosi problemą. 

Kadangi saugumo kompleksai yra naudinga schema, pagal 
kurią galima nagrinėti politikos klausimus, jie taip pat gali būti 
naudojami ir vertinant politinius pasiūlymus. Kai kurie dabar- 
tiniai kvaili, taip pat ir rimti svarstymai ir siūlymai politikos 
srityje būtų daug sunkiau palaikomi, jeigu saugumo kompleksų 
sąvoka būtų plačiau taikoma žmonių mintyse. Pavyzdžiui, dau- 
giametis ginčas - Izraelio ir Palestinos konfliktas ar Sovietų 5ą4- 
jungos grėsmė yra svarbiausias dalykas Artimuosiuose Rytuose — 
atrodo visiškai skirtingai, nagrinėjant šį regioną remiantis sau- 
gumo kompleksų kategorija. Izraelio-Palestinos klausimas tada 
tampa vienu iš keleto kompleksą apibrėžiančių konfliktų komplek- 
so viduje. Šis konfliktas panašus į Indijos-Pakistano konfliktą 
Pietų Azijoje. Tuo tarpu sovietų grėsmė tampa aukštesnio lygio 
komplekso dalimi ir negali būti analizuojama, kaip ji įtakoja 
Artimųjų Rytų klausimus, nepasitelkus kitos aukštesnio komp- 
lekso dalies, įskaitant ir Jungtines Valstijas. Du kompleksai turi 
savo atskirą dinamiką ir svarbu yra ne maišyti jas, o atrinkti, 
kaip jos sąveikauja tarpusavyje. Tuo remiantis, saugumo kom- 
pleksai gali būti netgi politikos objektai ta prasme, kad proble- 
mos gali būti išspręstos tik viso atitinkamo komplekso konteks- 
te. Taip pat, remiantis tuo, turėtų tapti žymiai sunkiau platinti 
ir propaguoti tokias klaidingas idėjas kaip Indijos vandenyno tai- 
kos zonos sukūrimas. Kol Indijos vandenynas akivaizdžiai sudaro 
saugumo kompleksą, ši idėja yra sunkiai suderinama su saugumo 
santykių tarptautinėje sistemoje samprata. Ši idėja prieštarauja pen- 
kiems regioninio saugumo kompleksams ir ji niekaip nepajėgi 
sutalpinti savyje visų skirtingų interesų tiek valstybių viduje, 
tiek išorėje už nacionalinių sienų ribų“. Afrikos vienybės organi- 
zacijos sunkumai irgi gali būti paaiškinti nesugebėjimu prisitaikyti 
prie lokalinio saugumo kompleksų sanklodų. 

Priedas: išsami saugumo analizės schema 


Lygmuo 
Vidaus 


Regioninis 


Tarpregioninis 


Globalinis 


Analizės fokusas 


silpna /stipri 
valstybė 


lokalinis /regioninis 
saugumo komplek- 
sas 


indiferentiškumo 
takoskyra 


aukštesnio lygmens, 
globaliniai 
saugumo 
kompleksai 


Pagrindiniai klausimai: 
— kokia yra saugumo dinamika kiekvieno lygmens kiekvienu atveju? 
— kaip šitos dinamikos sąveikauja tarpusavyje? 
— koks yra lyginamasis kiekvieno lygmens svoris apibrėžiant saugumo si- 
tuacijos visumą? 


Problemos 


— sociopolitinio 
integralumo 
laipsnis 

— vidinė politinė 
prievarta 


- saugumų 
tarpusavio 
priklausomybė 


- draugiškumas / 
priešiškumas 

- poliariškumas 

- civilizacijos erdvė 
- subkompleksai 


- vidinis „persilieji- 
mas (spillover)“ 


- tarpregioniniai 
ryšiai 


- regionų ribų 
kaita? 


- didžiųjų galybių 
poliariškumas, 
konkurencija 


— skverbimasis: 
- į vidaus 
lygmenį 
— į regioninį 
lygmenį 


— užslopinimas 


- kaimynystė su |o- 
kaliniu saugumo 
kompleksu 


Pavyzdžiai 


- stiprios valstybės = 
Japonija, Švedija 

- silpnos valstybės = 
Šri Lanka, Libanas 


- Indija /Pakistanas 
Iranas /Irakas/S. Ara- 
bija 


Izraelis /arabai 


— mono/bi/tri/multi 
— Pietų Azija, arabai 
- Persijos įlanka, 
Balkanai, Afrikos 
kyšulys 

—- kurdai, tamilai, 
palestiniečiai 


— Pakistanas / 
S.Arabija 


- Persijos įlanka / 
S.Arabija 


— Šaltasis karas 


— JAV ir Panama 

- supergalybės ir 
Artimieji Rytai 

Tarptautinė ekonomika ir ypač jos sąveikos su tarptautinės sis- 
temos valstybinėmis struktūromis būdas yra vienas iš svarbiau- 
sių tarpinių veiksnių, modifikuojančių anarchinės struktūros pa- 
sekmes saugumui. Šitas skyrius pradedamas tarptautinės poli- 
tinės ekonomijos prigimties nagrinėjimu anarchijos ir rinkos san- 
tykio kontekste. Po to tiriama ypač komplikuota ekonominio 
saugumo idėja - pirmiausia nagrinėjami pagrindiniai jos prieš- 
taravimai, o po to aptariama šios idėjos taikymo individams, 
firmoms, klasėms, valstybėms ir visai tarptautinei sistemai logi- 
ka. Skyriaus pabaigoje grįžtama prie brandžios anarchijos idėjos 
ir bandymo glaustai nusakyti, kaip šiuolaikinės tarptautinės po- 
litinės ekonomijos sąlygos galėtų vystytis šios būklės link. 


Tarptautinės politinės ekonomijos prigimtis 


Politinei tarptautinės sistemos struktūrai labiau būdinga tai, kas 
skaido negu jungia. Anarchijos sąvoka labiau akcentuoja dalis 
negu visumą, ir nors tarptautinės visuomenės susiformavimas 
galėtų iš esmės pakeisti anarchijos saugumo pasekmes, bet jis 
vis tiek nepakeistų pagrindinio sistemos susiskaidymo į atskiras 
suverenias dalis. Tuo tarpu tarptautinė ekonominė sistema, prie- 
šingai, yra labiau subalansuota struktūra, kurioje esminiai susi- 
skaidymo elementai yra sujungti stiprių integracijos jėgų. Nors 
ekonominė veikla sukelia daug fragmentacijų —- pavyzdžiui, į 


19. 1283 


290 6 skyrius 


klases, firmas ir nacionalines ekonomikas, - visa tarptautinė eko- 
nomika yra surišta prekybos, gamybos, finansų, komunikacijų ir 
transportavimo sanklodų. Pigesnė, našesnė kompiuterių mikro- 
schemų gamyba Japonijoje veikia kitų galimybes imtis panašios 
veiklos kitur. Jungtinių Valstijų palūkanų normos veikia skolos 
naštą Lotynų Amerikoje. Technologinės naujovės veikia konku- 
renciją, mažindamos gamybos kaštus ir veikdamos vartotojų pre- 
ferencijas. Susierzinimai biržose, palūkanų normų svyravimas 
ir kapitalo judėjimas greitai pajuntami visoje sistemoje. Jeigu 
prekyba vystoma kaip našumo ir gerovės didinimo priemonė, 
tada atsiranda komplikuotos priklausomybės sanklodos, kai eko- 
nominė veikla vienoje vietoje priklauso nuo daugelio išorinių 
sąlygų ir rinkos jėgų poveikis apima visą sistemą. Tarptautinė 
ekonomika, viena vertus, yra pagrindinis komponentas, o antra 
vertus — pagrindinė pasekmė augančio tarptautinės sistemos ele- 
mentų sąveikos intensyvumo ir tarpusavio priklausomybės, apie 
kuriuos buvo kalbėta ketvirtame skyriuje. 

Tarptautinės ekonomikos apibūdinimo problema yra ta, kad, 
viena vertus, ji atrodo tarsi esanti atskira sistema, o antra vertus — 
taip glaudžiai susijusi su tarptautine politine sistema, kad be- 
veik laikytina neatsiejama jos dalimi. 

Tarptautinė ekonomika, kaip atskira sistema, turi savo struk- 
tūrą ir dinamiką. Individai ir firmos yra jos dalys, prekyba ir 
finansai suponuoja jos sąryšius, o rinka yra fundamentalioji jos 
struktūra. Ekonominė sistema turi apibrėžtą istorinės raidos im- 
pulsą, kuriam energiją teikia gyventojų skaičiaus augimas, tech- 
nologinės naujovės, tobulėjantis sugebėjimas organizuoti, klasių 
kova ir išplėtotų ekonomikos teorijų vystymasis. Laikui bėgant 
ekonominė dinamika sukėlė galingas permainas gerovės augi- 
mo ir veiklos konglomeracijų didėjimo procesuose, kurie tam 
tikra prasme sutapo, o kai kada ir pralenkė paraleliai vykstanti 
agregacijos procesą politinėje sferoje. Galutinis jų rezultatas bu- 
vo progresyvinė vietinių ekonomikų plėtotė bei jų tarpusavio 

mainų lygio augimas. Tai savo ruožtu suformavo globalinę eko- 
nomiką, kurios daugelis gamybos, vartojimo, finansų ir klasių 
sanklodų veikia ir gali būti suprastos tik planetinio lygmens 
kontekste. Šis pasaulinis mastas kontrastuoja su daug tvirtesne 
tarptautinės politinės sistemos fragmentacija ir kartu yra svarbi 
jos sąlyga. Šiuo požiūriu tarptautinė ekonomika taip išaugo ir 
peržengė valstybės sistemą, kad, anot Robino Murray'aus, vis 
didėja tarptautinio kapitalo nepriklausomybė nuo valstybės in- 
teresų!. 

Jeigu tarptautinę ekonomiką traktuosime ne kaip atskirą sis- 
temą, o kaip subsistemą, subordinuotą dominuojančiai tarptau- 
tinei politinei sistemai, tada iškyla visai kitoks vaizdas. Nors 
didžiuma jos čia trumpai apibūdintos dinamikos ir sandaros 
lieka ta pati, tačiau šiuo atveju būtent nacionalinės ekonomikos 
tampa kritiniu analizės lygmeniu. Tarptautinė ekonomika trak- 
tuojama ne kaip savitas reiškinys, bet kaip kompleksinė valsty- 
bių sąveikos sanklodos dalis. Čia pabrėžiamas augantis ekono- 
mikos vaidmuo ir vyriausybių galia, nacionaliniai ekonominiai 
prioritetai, valstybės kaip ekonominiai vienetai ir daugybė vals- 
tybės galios ir ekonominės veiklos sąryšių. Pagal šį požiūrį vals- 
tybės vidinė klasinė struktūra yra daug svarbesnė už išorinę. 
Ekonominė veikla yra įdomi, nes ji verčia valstybes sąveikauti 
tarpusavyje ir taip tampa vienu iš pagrindinių valstybės elgse- 
nos tarptautinėje politinėje sistemoje motyvų. 

Ginčai dėl to, kad politinė ar ekonominė sistema turi virše- 
nybę, neturėtų mūsų čia trikdyti. Abi sistemos akivaizdžiai turi 
savo pagrindines struktūras ir dinamikas, kurios yra pakanka- 
mai stiprios, kad būtų galima jas nagrinėti atskirai. Tačiau visiš- 
kai akivaizdu, kad šios dvi sistemos yra taip artimai susipynu- 
sios, kad nė viena iš jų negali būti suprasta, neatsižvelgiant į 
kitą. Kaip tarptautinėje ekonomikoje galima atrasti daug valsty- 
binių struktūrų, galios ir saugumo dinamikų poveikių, taip ir 
valstybių sistema yra persunkta gamybos, vartojimo ir klasinių 

sanklodų bei rinkos dinamikos. Dėl to abi sistemos gali plėtotis 
savo nuožiūra tik iš dalies, nes dalį jų raidos skatina arba riboja 
ryšiai su gretima sistema. Kiekviena valstybė yra pasaulinės eko- 
nomikos ir klasinės struktūros dalis, kuri iki tam tikro laipsnio 
skiriasi nuo pasaulinės ekonomikos sanklodos vien jau dėl to, 
kad yra atskiros valstybės struktūros viduje. Tos valstybinės 
struktūros yra ne vien tik paprasčiausi (anot nebrandaus mark- 
sistinio požiūrio) skirtingų nacionalinių kapitalistinių elitų kon- 
kurencijos įrankiai. Jos turi pakankamai gilias istorines šaknis, 
kurios tam tikra prasme riboja ir gali neutralizuoti ekonominės ir 
klasinės diferenciacijos kaip pagrindinio veikimo motyvo įtaką. 

Daugelis tyrinėtojų skirtingai traktavo tarptautinės ekonomi- 
nės ir politinės sistemos sąveiką?. Politekonominė literatūra iki 
pat devyniolikto amžiaus vidurio natūraliai nagrinėjo abi siste- 
mas kartu, kadangi jos buvo laikomos vientisu dalyku, o praraja 
tarp politikos ir ekonomikos kaip skirtingų disciplinų dar nebu- 
vo įsitvirtinusi. Literatūra apie imperializmą taip pat rėmėsi dvi- 
ejų sistemų tarpusavio priklausomybės prielaida'. Naujesnė 
literatūra apie tarpusavio priklausomybę ir šiuolaikinę politinę 
ekonomiją jau yra sąmoningas bandymas taip atnaujinti tarp- 
tautinių santykių studijų turinį, kad politinės valdžios ir rinkos 
sąveika atsidurtų analizės dėmesio centre*. Tokie autoriai kaip 
Wallersteinas, Galtungas ir Ashley'us bandė sukurti bendro po- 
būdžio tarptautinių santykių teorijas, kurios remtųsi abiem sis- 
temom ir jų sąveika", o Tivey'us šį dalyką tyrinėjo valstybiniu 
lygmeniu, koncentruodamas dėmesį į politinę valstybingumo 
kūrimo ekonomiją“. 

Kai kurie analitikai bandė susieti anarchinę tarptautinę poli- 
tinę struktūrą ir kapitalistinę ekonomiką“. Jų argumentas yra 
tas, kad politinės valdžios fragmentacija valstybių sistemoje yra 
būtina kapitalizmo atsiradimo sąlyga ir/arba natūrali politinė 
veikiančios kapitalistinės pasaulio ekonomikos išraiška. Šis po- 
žiūris gali būti pagrįstas įtaigingu istorinio Europos ir Kinijos 

vystymosi sulyginimu. Fragmentuota ir anarchinė Europos po- 
litinė patirtis sėkmingai pasipriešino visoms imperinio vieniji- 
mosi užmačioms ir pagimdė kapitalizmą. Labiau centralizuota 
ir hierarchinė Kinijos tradicija, kai imperinė vienybė buvo nor- 
ma, 0 „kariaujančių valstybių“ periodai buvo savotiškos išim- 
tys, nesukūrė kapitalizmo, nepaisant panašaus ir net keletą am- 
žių pirmavusio mokslo ir technologijos išsivystymo lygio. Tiktai 
santykinė laisvė nuo politinės kontrolės, garantuota anarchinės 
struktūros, sudarė sąlygas rinkos dėsnių diktuojamai elgsenai 
tapti dominuojama socialine ir ekonomine praktika. 

Šis požiūris gerai paaiškina anarchiniams santykiams būdin- 
gą konkurencinį pobūdį. Jeigu anarchija ir rinkos santykiai yra 
taip artimai susiję kaip dvi to paties fenomeno pusės, tada ir 
konkurencija anarchijos sąlygomis privalo turėti du aspektus. Iš 
ekonominės pusės tarptautinė politinė fragmentacija sudaro są- 
lygas konkuruoti rinkoje, kurioje gamintojai yra priversti lenk- 
tyniauti tarpusavyje naujovių diegimo, kokybės ir kainų srityse 
dėl savo pačių gerovės užtikrinimo. Politinė anarchijos struktū- 
ra sukuria daugiau laisvės ekonomikos subjektams - jie gali pa- 
bėgti nuo mažiau draugiškų vyriausybių ir įsikurti palankesnėje 
politinėje terpėje, nes bent keletas vyriausybių dėl savo galios 
didinimo bus suinteresuotos juos priglausti. Tuo tarpu tokios 
izoliuotos imperijos kaip Kinija gali lengviau priimti sprendimą 
Iš politinės pusės tarptautinė anarchija, spaudžiama skirtingų 
ekonominio vystymosi tempų, produkuoja nuolatinį galios-sau- 
gumo dilemos nepastovumą (žr. aštuntą skyrių). Stiprėjančios ir 
silpnėjančios galybės grasina vienos kitų saugumui, o valstybių 
naudojamos ekonominės ir karinės priemonės, savo saugumo 
stiprinimo priemonės, yra greitai, ir dažnai ne be pagrindo, kitų 
interpretuojamos kaip grėsmė. Konkurencija dėl aukštesnės išli- 
kimą užtikrinančių priemonių kokybės tarsi prisideda prie kon- 
kurencijos dėl turto rinkoje. Abi konkurencijos rūšys stimuliuoja 

technologines inovacijas, dėl kurių nuolat tenka iš naujo peržiū- 
rėti (ne)sėkmingos ekonominės ir strateginės elgsenos reikalavi- 
mus. Šių dviejų konkurencijos sanklodų sinergetinis efektas pa- 
vertė Europos valstybes visą pasaulį apimančių imperijų centru 
ir padėjo pagrindus dabartiniam globaliniam kapitalistinės /anar- 
chinės struktūros dominavimui. 

Įtikinantys tokio tipo apibendrinimai pabrėžia esminį ekono- 
minių veiksnių vaidmenį ieškant atsakymo į klausimą, ką tarp- 
tautiniam saugumui reiškia anarchijos egzistavimas. Jie orien- 
tuoja tyrimą į ekonominio saugumo idėją kaip svarbiausią tarp- 
tautinio saugumo problematikos komponentą. Deja, ši idėja dar 
netapo viena iš iabiausiai patrauklių, nors ir sunkiai perimamų 
visų svarstymų apie saugumą sąvokų. 


Ekonominio saugumo idėja 


Po 1945 metų ekonominio saugumo idėja tapo nuolatiniu po- 
litinės darbotvarkės punktu. Vakaruose vyriausybės buvo ra- 
ginamos užtikrinti jį ir savo piliečiams, ir valstybei kaip vi- 
sumai. Daugelis Trečiojo pasaulio valstybių pradėjo naudoti 
ekonominio saugumo idėja paremtą retoriką kaip veikimo bū- 
dą, bandydamos pakeisti nepalankią savo padėtį sistemoje. Ko- 
munistinės valstybės ilgai tvirtino, kad yra išsprendusios šią 
problemą, bet tokios laikysenos neatitikimą tikrovei atskleidė 
1989-1990 metų įvykiai. Ekonominis saugumas dažniausiai yra 
suprantamas kaip kažkokia konkreti (nors tiksliai neapibrėž- 
ta) būklė, kurią galima pasiekti ir kuri dėl to laikytina realis- 
tišku ir racionaliu politikos tikslu. Tačiau išskyrus pagrindi- 
nių individo išlikimo reikmių patenkinimo atvejį tokia ekono- 
minio saugumo samprata yra klaidinga. Idėja, kad ekonomi- 
nis saugumas yra absoliuti vertybė, kuri gali būti plačiai tai- 
koma, tėra iliuzija ir jos siekimas tolygus chimeros medžiok- 
lei. Ekonominio saugumo realybė yra nepastoviai ir santyki- 
nai susijusi su ypač intensyvia prieštaravimų ir kompromisų 

sankaupa. Beveik nieko neįmanoma įgyti neprarandant kaž- 
ko, kas turi daugmaž panašią vertę. Čia yra ypač sunku at- 
skirti grasinimus ir normalų elgesį, o politinio piktnaudžiavi- 
mo šia idėja galimybių yra ištisas legionas. 

Neaiški ekonominio saugumo esmė atsiskleidžia iš karto, kai 
yra bandoma pritaikyti ją dominuojančiam ekonominės organi- 
zacijos būdui - kapitalizmui. Kaip jau buvo minėta trečiame 
skyriuje, pagal savo prigimtį kapitalizmas yra konkurencinė sis- 
tema, kurios visa dinamika paremta grėsmių, pažeidumo ir ga- 
limybių sąveika rinkoje. Kaip gali visi toje aplinkoje veikiantys 
subjektai kada nors jaustis garantuotai saugūs, jeigu konkuren- 
cija reiškia nuolat tykantį pralaimėjimo pavojų? Santykinis sau- 
gumas yra įmanomas (kai kuriems sekasi labiau už kitus), bet 
absoliutus saugumas — ne. Kapitalistinė ekonomika veikia tik 
tada, kai leidžiama formuotis rinkos konkurenciją atitinkančiai 
elgsenai. Individai ir firmos jame klesti tik tada, kai jos gali 
konkuruoti, o bankroto grėsmės botagas, kaip ir pelno meduo- 
lis, yra svarbi elgsenos efektyvumo sąlyga. Bendras sistemos 
našumas ir klestėjimas priklauso nuo to, kiek mažiau efektyvių 
ir mažiau naujoves diegiančių subjektų iš biznio išstumia efek- 
tyvesni ir naujoves diegiantys subjektai. 

Taigi konkurencinis kapitalizmas yra pagrįstas žymiu nuola- 
tiniu nesaugumu visiems jame veikiantiems subjektams (indivi- 
dams, firmoms, valstybėms). Todėl kapitalizmo sąlygomis eko- 
nominio saugumo idėja atrodo pati sau prieštaraujanti. Be tam 
tikro nesaugumo sistema iš viso negali veikti. Nors subjektų 
saugumas yra labai netikras, bet praktikoje būtent ši jo savybė 
yra efektyviausia turtėjimo ir novacijų skatinimo priemonė, kuri 
išplatina pasiekimus plačiau, nei tai gali padaryti kitokios siste- 
mos, ir kuri yra patikimiausias politinio pliuralizmo (ir vidaus, 
ir tarptautiniu mastu) garantas. Kol ekonominis augimas švelni- 
na ekonomines ir politines stokos ir nelygybės problemas, kapi- 
talizmas gali būti laikomas sistema, kuri suponuoja tokį kom- 

promisą, kai atskiro subjekto nesaugumas keičiamas į visos po- 
litinės-ekonominės sistemos saugumą. 

Atsižvelgiant į tai, kad kapitalizmas dominuoja tarptautinėje 
sistemoje, šis esminis prieštaravimas yra pagrindinis beveik kiek- 
vieno praktinio bandymo nagrinėti ekonominį saugumą klausi- 
mas. Vienintelis būdas išvengti šio prieštaravimo yra prielaida, 
kad ekonominis saugumas yra nesuderinamas su kapitalizmu. 
Bet toks atsiribojimas irgi yra utopija, kuri susiduria su ne ma- 
žesniais prieštaravimais. Dėl didelių gamybos mastų ir specia- 
lizacijos poveikio ekonominei veiklai nė viena sudėtinga ir di- 
delės apimties ekonominė sistema negali išvengti būtinybės rink- 
tis tarp pažeidumo ir efektyvumo (anot Lucianio), arba tarp 
saugumo ir tarpusavio priklausomybės (anot Gillo ir Law)*. Eko- 
nominėje srityje akivaizdžiausias būdas subjektams stiprinti sa- 
vo saugumą yra mažinti tarpusavio priklausomybę, kuri daro 
juos labiau pažeidžiamus. Bet iš to išplaukiantis pasikliovimas 
savo jėgomis yra pasiekiamas pažeidžiant darbo pasidalijimą ir 
masto ekonomiją - t.y. tai, kas labiau užtikrina gamybos efekty- 
vumą. Stambesni subjektai gali ilgiau ištverti šį prieštaravimą 
nei mažesni, bet kaip liudija Sovietų Sąjungos likimas šiuolaiki- 
nėmis sąlygomis netgi ir didesni subjektai ilgainiui tampa ne- 
produktyvūs, jeigu jie pernelyg pasikliauna savo jėgomis. Lu- 
ciani's, privesdamas šį teiginį iki logiškos pabaigos, ironiškai 
sako, kad „saugumo požiūriu vertybė gali būti būtent neturtin- 
gumas“, nes jis mažina sunkumus išsaugant priimtą gyvenimo 
stilių. Bet ši vertybė taip pat turi ir neigiamą aspektą, nes netur- 
tingumas reiškia, kad ekonominis karinės jėgos pagrindas yra 
mažas, O tai daro visą sistemą pažeidžiamą turint galvoje tuos, 
kurie prisiima ekonominę pažeidumo ir tarpusavio priklauso- 
mybės riziką“. 

Įtampa tarp pažeidumo ir efektyvumo iš naujo iškyla beveik 
visais — individo, firmos, klasės, valstybės ir visos sistemos — 
ekonominio saugumo lygmenimis. Šis nurodytų ekonominio 

saugumo objektų spektras ne tik iliustruoja šio fundamentalaus 
prieštaravimo paplitimą, bet atspindi ir kitus prieštaravimus tiek 
atskirų lygmenų viduje, tiek ir tarp jų pačių. Dėl to verta panag- 
rinėti ekonominio saugumo idėją kiekviename iš šių lygmenų. 

Indvidualiame lygmenyje ekonominis saugumas apibrėžia- 
mas kaip garantuotas priėjimas prie pagrindinių Žmogaus gyve- 
nimo reikmių (maistas, vanduo, būstas, švietimas). Peržengus šį 
minimumą, ekonominio saugumo idėja įsipainioja į labai politi- 
zuotus debatus apie užimtumą, pajamų paskirstymą ir gerovę. 
Indvidualus ekonominis saugumas turi būti apribotas tik pa- 
grindinių išlikimo sąlygų ar jis turi būti apibrėžiamas nusistovė- 
jusio pragyvenimo standarto palaikymu? Jeigu teisė į darbą ir 
minimalias pajamas laikoma būtina ekonominio saugumo sąly- 
ga, tai tuo gali būti grindžiamas plataus masto kišimasis į rinkos 
veiklą. O jeigu toks kišimasis labai sumažina efektyvumą, tada 
iškyla pavojus sovietinio varianto, kai individualus saugumas 
pasiekiamas apskritai dėl žemo pragyvenimo standarto nusisto- 
vėjimo, arba britaniško tipo su santykiniu ekonomikos nuosmu- 
kiu ir didėjančiais sunkumais palaikyti visišką užimtumą ir ati- 
tinkamą ekonomikos augimą. Nuolatinis paradoksas yra užfik- 
suotas dvigubu individo ir kaip vartotojo, ir kaip gamintojo iden- 
tiškumu. Individai kaip vartotojai turi logiškai būti palankūs 
rinkai, nes ji garantuoja jiems geriausią produkto ir kainos pa- 
sirinkimą. Tačiau kaip gamintojai jie gali oponuoti rinkai, jei jos 
veikimas grasina jų pajamoms ar užimtumui. Pagal šią logiką 
kraštutiniai atvejai būtų tokie - individui kaip vartotojui nerei- 
kalinga pasirinkimo galimybė, jeigu jis neturi darbo ir pinigų, ir 
nereikalingas darbas bei pinigai, jei nieko vertingo negalima įsi- 
gyti parduotuvėse. Ekonominė sėkmė teikia santykinį saugumą, 
leidžiantį individui išvengti šių kraštutinumų. 

Jei ekonominis saugumas yra suprantamas kaip teisė pasi- 
rinkti tam tikrą darbą arba kaip pajamų didinimas (arba apsauga 
nuo jų netekimo), tada paklausos beveik neįmanoma patenkinti. 

Išskyrus nepaprastai palankias aplinkybes, vyriausybės papras- 
tai negali ta linkme orientuoti ekonominės veiklos, nes dažniau 
tai pakerta jų galimybes būti ekonomiškai konkurencingomis 
negu atvirkščiai. Netgi turtingieji nėra visiškai saugūs — jie su- 
siduria su savo turto išsaugojimo problema (turi prisiimti inves- 
ticijų riziką), jie turi ginti savo turtą ir save nuo pavyduolių ir 
tų, kurie piktinasi nelygybe. Kuo daugiau individų siekia suma- 
žinti ekonominį savo pažeidumą, tuo didesnė yra rizika, kad jie 
kolektyviai pakenks bendram ekonomikos našumui, kuriuo re- 
miasi jų gerovė. Bet jeigu jie kreipia per mažai dėmesio į savo 
ekonominį saugumą, jie rizikuoja, kad juos pradės eksploatuoti 
sėkmingiau besiverčiantys arba kad iš viso dėl rinkos ekonomi- 
kos efektyvumo užtikrinimo gali tekti atsidurti gatvėje. Sieki- 
mas išlaikyti tam tikrą balansą tarp šio makro- ir mikronesau- 
gumo yra amžina individų ir vyriausybių problema. Santykinis 
ekonomikos pakilimas leidžia lengviau atrasti pusiausvyrą, o 
santykinis nuosmukis labiau komplikuoja reikalą. 

Kitas ekonominio saugumo tyrimo lygmuo gali būti verslo 
firma. Firmos yra patys gryniausi ekonominiai subjektai ir to- 
dėl mažiausiai gali išvengti fundamentalių ekonominio saugu- 
mo prieštaravimų. Firmos gali siekti saugumo stengdamosi iš- 
silaikyti rinkos viršūnėje arba demonstruodamos sugebėjimą 
prisitaikyti ir diegti novacijas, arba sukurdamos monopoliją, 
arba užsitikrindamos politinę savo rinkos dalies apsaugą. Svar- 
bu pažymėti, kad firmos neturi natūralios meilės rinkai. Jų, 
kaip pelno siekiančių struktūrų, natūralus prioritetas yra pa- 
bėgimas iš rinkos (ir jos susilpninimas) siekiant monopolijos 
arba oligopolijos. Rinkos kalėjime saugumo siekimas per lanks- 
tesnį prisitaikymą ir novacijas tik sukuria saugumo prieštara- 
vimus tarp sėkmingai veikiančių firmų ir tų, kurios nesugeba 
sėkmingai konkuruoti. Bet tai nėra rimta saugumo problema, 
išskyrus tuos atvejus, kada firmos savo saugumo užtikrinimo 
problemą stengiasi pakelti iki nacionalinio saugumo lygmens 
problemos statuso. 

Iš esmės firmos yra funkciniai dariniai. Jos, skirtingai nuo 
valstybių, nesuponuoja giliai įaugusio nuolatinio buvimo jaus- 
mo ir priverstinio įsipareigojimo išlikti. Nuolat kintanti ekono- 
minės veiklos aplinka neskatina ir nereikalauja didelio jos ko- 
lektyvinių dalyvių ilgaamžiškumo. Nuolat kintančios rinkos kon- 
kurencijos sąlygos yra palankesnės organizaciniam lakstumui 
nei pastovumui. Daugelis firmų gali žlugti, būti suardytos ar 
absorbuotos nesukeldamos tokių pasekmių, kaip kad tai nutiktų 
valstybės atveju. Tokia praktika yra normali ekonominės veik- 
los dalis. Ji apskritai nesukelia trukdymų ekonominei sistemai 
kaip visumai, nors, žinoma, ji gali turėti žymią įtaką tarnauto- 
jams. Svarbiausia tos taisyklės išimtis yra atvejis, kai firmos pa- 
kankamai didelės ir/arba užima esminę poziciją ekonomikoje 
(kaip kai kurie bankai), kad jų žlugimas gali sukelti masines ir 
visuotines pasekmes. Kadangi didumas nėra nuolatinė efekty- 
vumo sąlyga, tai saugumo sumetimais gali būti pasirenkami di- 
desni trumpalaikiai prisitaikymo nuostoliai negu nuolatinis eko- 
nominis neefektyvumas"“. 

Bet kai firmos nori užsitikrinti savo saugumą siekdamos mo- 
nopolijos arba protegavimo, iškyla didelė prieštaravimų tarp jų 
saugumo ir vartotojų gerovės interesų paaštrėjimo tikimybė. Ir 
monopolija, ir protegavimas kelia kainas vartotojams, 0 prote- 
gavimui reikia subsidijų iš mokesčių mokėtojų kišenės. Firmos, 
siekiančios saugumo tuo būdu, gali tvirtinti, kad jų išlikimas 
yra nacionalinio saugumo klausimas, nes kitaip nacionalinė eko- 
nomika gali prarasti strategiškai svarbias gamybinio pajėgumo 
sritis (tokias kaip plienas, laivų statyba, maistas, lėktuvai, energe- 
tika). Šis atvejis turėtų būti konkrečiai išnagrinėtas ir nustatyta, ar 
atsirandančios aukštesnės kainos ir blogesnė gaminių kokybė, 
kai firmos yra ginamos nuo rinkos konkurencijos spaudimo, yra 
ta kaina, kurią verta mokėti už firmos išlikimą. 

Kitas galimas ekonominio saugumo objektas yra klasė. Ta- 
čiau yra nepaprastai sunku pritaikyti saugumo sąvoką šiam ob- 

jektui. Klasė yra labiau už valstybę amorfiška socialinė grupė, 
kad net sunku surasti fizines jos ribas. Klasės neturi elgsenos 
vieningumo fizine ir politine prasme, tuo tarpu valstybes ir in- 
dividus galima identifikuoti kaip subjektus. Jos turi struktūriš- 
kai apibrėžtus interesus ir orientacijas, kuriuos galima identifi- 
kuoti, bet kurie nebūtinai turi būti sąmoningai suvokiami indi- 
vidualia bei kolektyvine prasme. Klasės retai kada yra pakan- 
kamai organizuotos, kad galėtų veikti politikoje, ir negali taip 
lengvai būti traktuojamos kaip „subjektai“, galintys rūpintis sa- 
vo saugumu. Nors, kita vertus, klasė gali turėti atitinkamus in- 
teresus, tarpklasiniai interesų konfliktai yra įprastas dalykas, o 
dėl konkurencijos klasės viduje negalima atmesti ir jėgos nau- 
dojimo galimybės. Pramonės magnatai yra ne mažiau kovojan- 
tys tarp savęs nei feodalinės Europos bajorija, netgi jei domi- 
nuojančios kovos formos bent kiek pasikeitė. Tiems, kurie dar 
laikosi marksizmo, verta atkreipti dėmesį, kad Marxo determi- 
nistinio argumento apie klasių kovą ir istorinį progresą proble- 
ma yra ta, kad jis klasės saugumo idėją paverčia nesąmone. 
Jeigu tokiai klasei kaip buržuazijai lemta išnykti per jos pačios 
sėkmės mechanizmą, tai kaip tada iš viso klasei galima taikyti 
tokią saugumo sąvoką? 

Apskritai saugumo sąvoka yra daug naudingesnė, kai ji yra 
taikoma labiau ilgalaikėms politinėms struktūroms negu efeme- 
riškoms ir amorfiškoms ekonominėms struktūroms. Iki tam tik- 
ro lygio galima tarti, kad klasių ir firmų saugumo interesai yra 
didele dalimi sukoncentruoti valstybėse, su kuriomis jos yra aso- 
cijuotos. Ši prielaida linksta prie dabar jau laikomo pasenusiu 
marksistinio požiūrio, kad valstybės yra dominuojančios klasės 
įrankis ir dėl to natūraliai orientuotos į tos klasės interesų išsau- 
gojimą. Kaip jau buvo minėta antrame skyriuje, pati valstybė 
turi savo šaknis ir dinamiką, kuri papildo valdančiosios klasės 
šaknis ir dinamiką. „Valstybės santykinės autonomijos“ pripaži- 
nimas dabar yra paplitęs netgi tarp marksistinių mąstytojų, ir 

nacionalinis saugumas dėl to turi būti suprantamas kaip valsty- 
bės ir klasės interesų kombinacija, o ne kurių nors iš jų domina- 
vimo išraiška!. 

Galtungas pateikia ypač akivaizdų bandymą integruoti vals- 
tybės ir klasės struktūras ir dinamikas. Jis tvirtina, kad tuo pa- 
čiu metu, kai klasinės struktūros padalija valstybes jų viduje, jos 
taip pat pastebimai koreliuoja ir bendrą tarpvalstybinių santy- 
kių sanklodą. Taip klasinis „centro“ ir „periferijos“ (elitų ir ma- 
sių) susiskirstymas valstybių viduje reiškiasi ir globaliniu mastu 
per „centro“ ir „periferijos“ santykius tarp industrinių ir Trečio- 
jo pasaulio valstybių. Periferinių valstybių elitų interesai sutam- 
pa su daugeliu centro elitų interesų. Bet kol abi elito grupės 
konfliktuoja su vidinėmis jų periferijomis, Trečiojo pasaulio eli- 
tai dar konfliktuoja ir su centro elitais, nes jie turi mažiau resur- 
sų perskirstyti (juk jie yra visos sistemos periferija). Nėra jokios 
interesų harmonijos taip pat tarp centro periferijos ir periferijos 
periferijos, nes pirmųjų santykinis pranašumas priklauso nuo 
pastaruosius eksploatuojančios sistemos palaikymo. 

Tokio tipo analizė rizikuoja supaprastinti reikalą. Ji supap- 
rastina esmę konfliktų tarp Šiaurės ir Pietų elitų interesų, kurie 
šiaipjau yra taip pat skirtingi kaip ir teritorinis Folklendo salų, 
ir ekologinis Brazilijos miškų klausimas. Tačiau tokia analizė 
turi ir žymų nuopelną, nes paaiškina, kaip klasiniai interesai 
prasiskverbia į valstybės elgseną (Šiaurės-Pietų ekonominių pro- 
blemų atvejis) ir kaip fragmentuota anarchijos politinė struktūra 
įtakoja tarptautinius klasinius konfliktus (kaip proteguojamų im- 
perijų kūrimas tarpukaryje). Ji taip pat pagilina silpnų valstybių 
saugumo problemų supratimą, kuris jau buvo nagrinėtas antra- 
me skyriuje. 

Vidinė klasinė struktūra, ypač elito ir masių santykių įtam- 
pos dydis ir intensyvumas, yra akivaizdus valstybės stiprumo 
arba silpnumo vertinimo veiksnys. Pridėtas prie tautinio veiks- 
nio, klasinis susiskirstymas apibrėžia tam tikrą vidinių arba iš- 

orinių politinių grėsmių rūši, kuriai tam tikros valstybės gali 
būti ypač jautrios. Valstybės, kuriose reiškiasi ryškūs klasiniai ir 
tautiniai susiskirstymai, bus pažeidžiamos nacionalistinėms ir 
kairuoliškoms politinėms atakoms, tuo tarpu valstybės, kuriose 
reiškiasi susiskirstymas pagal vieną matmenį, bet vyrauja santy- 
kinė harmonija kitu matmeniu, gali naudoti stipriąją pusę silp- 
najai maskuoti ar slopinti. Tokiuose kraštuose kaip Pietų Afrika 
ir Brazilija gali egzistuoti žymios koreliacijos tarp etninių ir kla- 
sinių susiskirstymų, kas didina politinį valstybės pažeidumą. 

Šie argumentai suponuoja klausimą, kaip ekonominio sau- 
gumo sąvoka gali būti taikoma valstybėms ir tarptautinei siste- 
mai. Šiuose analizės lygmenyse ekonominio saugumo prieštara- 
vimai, ypač pagrindinis prieštaravimas tarp pažeidumo ir efek- 
tyvumo, tampa tokie dideli ir komplikuoti, kad juos reikia ap- 
tarti detaliau. 


Ekonominis saugumas ir valstybė 


Jeigu kalbama apie valstybės saugumą, tai ekonominis saugu- 
mas yra sudėtinė nacionalinės saugumo darbotvarkės dalis. Eko- 
nominio saugumo idėjos taikymas valstybei kelia daug panašių 
klausimų, kaip ir individo, kaip saugumo objekto, tyrinėjimo 
atveju. Paprasčiausia būtų valstybės ekonominį saugumą api- 
brėžti kaip būtinas ekonomines išlikimo sąlygas. Jeigu ekonomi- 
niai saugumo kriterijai peržengia šią ribą, tada iškyla sudėtingi 
klausimai dėl sumažinto pažeidumo įtakos ekonominiam efek- 
tyvumui, 0 ilgainiui ir dėl valstybės galimybių gerinti ar netgi 
išlaikyti savo poziciją tarptautinėje sistemoje. 

Valstvbinis “pagrindinių Žmogaus reikmių“ ekvivalentas tu- 
ri du elementus. Pirmas būtų toks, kad valstybėms, kaip ir in- 
dividams, reikia garantuoto priėjimo prie jų išlikimo priemonių. 
Bet skirtingai nuo individų valstybės gali turėti daug ką ar netgi 
viską, kas joms reikalinga išlaikyti žemės ūkio produkciją, pa- 
kankamą gyventojams išmaitinti, ir resursų gamybą, būtiną 

pakankamai aprūpinti pagrindines pramones. Jeigu, tarkime, Ja- 
ponija ar Egiptas neturi pakankamų resursų, tada prekybos ga- 
limumo užtikrinimas tampa esmine jų ekonominio saugumo da- 
limi. Kaip ir individų atveju, jų išlikimas priklauso nuo sąveikos 
su platesne aplinka. Šiomis sąlygomis tiekimo pertrūkis reiškia 
grėsmę valstybės galiai, gerovei ir galbūt politiniam stabilumui. 
Logiška saugumo strategija šiuo atveju būtų užtikrinti tiekimo 
tęstinumą (taip išplečiant valstybę, kad į jos teritoriją patektų 
būtini resursai, arba kultivuojant stabilią prekybos sistemą) arba 
mažinti pažeidumą saugant esmines prekes ateities naudojimui!*. 
Antras elementas neturi paralelių su individais, nes jis yra 
susijęs su vidine nacionalinės ekonomikos sąranga. Vidinė fizi- 
nių individų sąranga yra daugiau ar mažiau fiksuota, bet vals- 
tybių sąranga gali būti labai įvairi ir nuolat kintanti. Valstybės 
„Sveikata“ ir netgi išlikimas priklauso ne nuo statinės sąlygos 
išlaikymo, bet nuo pažangesnių ir sėkmingesnių veikimo būdų 
įdiegimo bet kurioje tarptautinės sistemos vietoje. Nesugebėji- 
mas ar net santykinis lėtumas adaptuotis reiškia galios praradi- 
mą ir pažeidumo augimą, palyginti su labiau sėkmingai vei- 
kiančiais subjektais. Vidinė veiklos formų įvairovė įgalino Euro- 
pą dominuoti kitų senovinių civilizacijos centrų atžvilgiu nuo 
pat 1500 metų". Tas pats, tik pasireiškęs mažesniu mastu, feno- 
menas paaiškina Kinijos ir Japonijos, Šiaurės ir Pietų Korėjos, 
Šiaurės ir Lotynų Amerikos pusiausvyros kaitą. Santykinis eko- 
nomikos augimas pagal žymiojo Paulo Kennedy'o argumentą" 
vaidina svarbiausią vaidmenį sąlygojant valstybių galią sistemoje, 
ir dėl to yra esminis rūpesčio nacionaliniu saugumu elementas. 
Santykinai lengva apžvelgti valstybių ekonominio saugumo 
problematiką naudojantis šiomis kategorijomis, bet gilūs prieš- 
taravimai išryškėja, kai tiktai imama konkrečiai svarstyti, kokias 
strategijas valstybė turėtų pasirinkti siekdama ekonominio sau- 
gumo. Šis klausimas vėl sugrąžina mus atgal prie ilgai trunkan- 
čios liberalaus ir merkantilinio požiūrių priešpriešos. Liberalai 

labiau linkę į ekonominę sistemą žiūrėti vartotojų akimis. Jie 
nori maksimizuoti gamybos galimybes ir yra pasiruošę rizikuoti 
didesniu pažeidumu dėl ekonomikos efektyvumo ir klestėjimo. 
Merkantilistai linkę žiūrėti į ekonominę sistemą gamintojo aki- 
mis ir yra pasiruošę aukoti tariamą efektyvumą dėl stipraus 
savarankiškumo elemento išlaikymo. Liberalioje argumentacijo- 
je saugumo problema interpretuojama taip — santykinai nevar- 
žoma rinkos veikla arba išsprendžia, arba iš viso eliminuoja dau- 
gelį resursų stokos ir vystymosi problemų. Palyginti su centri- 
nio planavimo ekonomikomis, daug ekonominių problemų tie- 
siog iš viso nepatenka į politinę darbotvarkę. Liberalaus režimo 
atveju valstybės gali prekiauti gaudamos tą, ko joms reikia, ir 
nebijoti tiekimų apribojimų. Tai kartu ir skatina ekonominį efek- 
tyvumą, ir leidžia valstybėms išvengti karo dėl resursų ir rinkų 
kontrolės. Tai taip pat maksimizuoja kapitalo, technologijų ir 
idėjų judėjimą visoje sistemoje, kas sudaro sąlygas mažiau išsi- 
vysčiusioms valstybėms prisitaikyti prie toliau pažengusių vals- 
tybių standartų ir praktikos. Liberali argumentacija remiasi prie- 
laida, kad dideli bendro ekonominio efektyvumo laimėjimai teiks 
resursus, reikalingus nelygybės, skurdo ir kitoms rinkos ekono- 
mikos veikimo keliamoms problemoms spręsti. 

Merkantilinė argumentacija pirmiausia akcentuoja nacionali- 
nio saugumo interesus, pažeidžias atsidavimo rinkai pasekmes 
laikydama nepriimtinomis. Merkantilinės argumentacijos bran- 
duolys yra karinio saugumo užtikrinimo būtinybė, kurią pripa- 
Žįsta ir patys liberalai, ką liudija dažnai cituojama Adamo Smitho 
pastaba apie gynybą, kad ji svarbesnė už turtingumą. Kiek vals- 
tybės bijo išorės atakos, tiek jos stengiasi įgyvendinti idustriali- 
zaciją ne vien tik dėl ekonominių sumetimų, bet ir dėl finansi- 
nės, technologinės ir gamybinės bazės karinei galiai sukūrimo. 
Kadangi karas yra radikaliausia savo tikslų siekimo priemonė, 
tai labai pageidautinas karinės galios atributas yra maksimalus 
ekonominio savarankiškumo laipsnis. Nuosavos karinės galios 

šaltinių nekontroliavimas didina pažeidumą, kuris gali būti lem- 
tingas labai neapibrėžtoje karo aplinkoje. Anot Seno, egzistuoja 
pakankamai svarios neekonominės priežastys, skatinančios vals- 
tybes kurti ir plėtoti tokias pramonės šakas, kurios būtinos išlai- 
kyti modernias ginkluotąsias pajėgas. Šios priežastys išlieka, nors 
tokio pobūdžio pramonės šakos gali būti santykinai nekonku- 
rencingos ir ilgainiui dėl tokios praktikos atsirandantis pajėgu- 
mų perterklius gali sukelti prekybos svyravimus tarptautinėje 
ekonomikoje“. 

Kaip jau buvo minėta trečiame skyriuje, mažiausiai trimis 
būdais merkantilinę poziciją galima pagrįsti militarine argumen- 
tacija. Pirmas variantas būtų — argumentas, kad ekonominiam 
saugumui yra būtinas karinio saugumo užtikrinimas. Šia argu- 
mentacija paremto kraštutinumo išraiška gali būti tokios kari- 
nės valstybės kaip nacių Vokietija ar Stalino Sovietų Sąjunga, 
kuriose nuolat buvo rengiamasi (puolamajam arba gynybiniam) 
karui, o visa ekonomika buvo pritaikyta karinės jėgos stiprini- 
mui. Tarp šio kraštutinumo ir minimalios karinės pramonės po- 
reikio egzistuoja daugybė galimybių ekonominiam nacionalizmui 
skatinti. Kaip tvirtina Gillas ir Law, „kiekvienos valstybės karinis- 
pramoninis kompleksas gali būti vertinamas kaip nacionalinės- 
kapitalistinės koalicijos centras, besivaržantis su tarptautiškai mo- 
biliu kapitalu“'*. Veiksminga ekonominio ir karinio saugumo są- 
saja gali būti suręsta taip, kad didžiuma ekonomikos būtų per- 
duota nacionalinio saugumo imperatyvo kontrolei. Remiantis 
ilgo totalinio ar apsiausties karo galimybe, galima pagrįsti bū- 
tinybę išlaikyti pakankamą savarankiškumo lygmenį daugelyje 
svarbiausių gamybos, gavybos pramonės šakų ir žemės ūkyje. 
Šiuo pagrindu nekonkurentabilios angliakasių ir kviečių auginto- 
jų, batsiuvių ir laivų statytojų, mikroschemų gamintojų ir aerokos- 
minės pramonės firmos kaip jų interesų tenkinimo pretekstą ga- 
li išnaudoti nacionalinio saugumo argumentą. Taip, argumentai, 
kurie pateisina tokias išimtis iš laisvos prekybos, gali peraugti į 

nacionalistinę kvazimerkantilinę politekonominę nuostatą, ku- 
rioje ekonomikos logika yra subordinuota atitinkamiems kari- 
nio saugumo reikalavimams. 

Šis procesas gali atspindėti ir tikrus karinius interesus, bet jis 
taip pat gali būti naudojamas ir tikrųjų ekonominės politikos 
prioritetų maskavimui. Anot Luciani'o, tai: 


didele dalimi tendencija pernelyg sureikšminti ekonominį saugumo kom- 
ponentą atsiranda dėl painiavos ... tarp ekonominės rizikos, kurią galima 
būtų įveikti atitinkamomis ekonominėmis priemonėmis, ir tikrai saugumo 
užtikrinimo reikmių, kurių tenkinimo naštą tenka užsikrauti valstybės ka- 
rinėms pajėgoms ... ir nors tikrai atrodo, kad negalima sumenkinti saugu- 
mo ekonominio komponento plėtimo reikšmės, vis dėlto daugeliu atvejų 
priklausomybės nuo išorinių tiekimo šaltinių pasekmės saugumui yra viso 
labo tik paprasčiausia retorika ir kad čia labiau derėtų kalbėti apie paprastą 
ekonominę ar komercinę riziką!?. 


Šios merkantilizmo rūšies variantas gali būti reakcija prieš 
užsienio nuosavybę esminėse pramonės šakose. Tokia reakcija 
paprastai atspindi ksenofobiją arba apmaudą dėl užsieniečių įta- 
kos, bet ji lengvai gali būti pateikiama kaip susirūpinimas sau- 
gumo interesais ir noras neprarasti esminių karinės pramonės 
šakų kontrolės. 

Antras variantas, kai merkantilinę orientaciją galima pagrįsti 
militariniais argumentais, yra ne karinio saugumo problemos 
sprendimo praplėtimas, bet tokios logikos ekstrapoliacija pagal 
analogiją į kitas sritis, kuriose teisėti vyriausybių įsipareigojimai 
gali būti išreikšti nacionalinio saugumo terminais. Kaip teigia 
Mayallas, tikrai liberalios sistemos apsieina su labai siaura sau- 
gumo sąvoka, bet vyriausybinių funkcijų išsiplėtimas į socialinę 
ir ekonominę sritis sudaro sąlygas prisiimti platesnius saugumo 
įsipareigojimus, kurių logika gali iš esmės pakirsti liberalią eko- 
nominę praktiką". Teiginys, kad liberalioms sistemoms reikalin- 
ga siaura saugumo sąvoka, remiasi anksčiau minėtu argumentu 
dėl rinkos santykiams būdingo neišvengiamo nesaugumo. 

Priešingas teiginys kyla iš vyriausybės įsipareigojimų gerovei 
(„socialiniam saugumui“) ir dar plačiau iš ekonomikos valdy- 
mo dėl gerovės optimizavimo ir ekonominio saugumo užtikri- 
nimo visam elektoratui. Ši argumentacijos linija susieja labiau 
dvipramiškas indvidualaus ir korporatyvinio saugumo sąvokas 
su valstybiniu lygmeniu. Jeigu „socialinis saugumas“ būtų įsi- 
vaizduojamas kaip darbo vietų, didelių pajamų, tradicinių vers- 
lų ir užimtumo sanklodų išlaikymo politika, tada pagal gerovės 
užtikrinimo logiką reikėtų ginti ekonomiką nuo rinkos konkuren- 
cijos. Aplinkoje, kurioje ekonominės grėsmės gresia daugeliui 
piliečių, šis socialinio ir nacionalinio saugumo logikų susilieji- 
mas gali elektoratui pasirodyti net labai įtikinamas. 

Trečias merkantilizmo pagrindimo variantas yra liberalių prie- 
laidų apie valstybę kritika, akcentuojant dėmesį į specifines ža- 
lingas ir nesubalansuotas rinkos veikimo pasekmes. Nacionalis- 
tinė argumentacija, remdamasi socialinio saugumo užtikrinimo 
būtinybe, kritikuoja homogenizuojantį pasaulinės rinkos ekono- 
mikos kosmopolitizmą ir užsienio nuosavybei ekonominės kon- 
trolės atsisakymą. Dalyvavimas liberalioje ekonomikoje atveria 
šalį ir jos kultūrą negailestingam ir nuolatiniam spaudimui, ku- 
ris skausmingai verčia taikytis prie nuolat kintančių rinkos efek- 
tyvumo reikalavimų. Grynasis šio proceso efektas yra moralinių 
religinių vertybių ir nacionalinių kultūrų savitumo pamatų ar- 
dymas. Geriausiu atveju šis procesas sukuria blankią universa- 
lią kultūrą, o blogiausiu — reiškia dekadansą, moralės nuosmukį 
ir pataikavimą užsieniečiams. Blogiausiais atvejais, kaip Irane 
po 1979 metų ir Kinijoje po 1989 metų, oponavimas liberalizmui 
yra pirmiausia principo reikalas. 

Liberalizmo atmetimas (nors ne toks radikalus) būdingas 
vėliau industrializaciją įvykdžiusioms valstybėms, kurių pramo- 
nei tenka skintis kelią į jau gausiai apgyvendintą gerai įsikūru- 
sių gamintojų sistemą. Valstybės, esančios šioje padėtyje, gali 
teigti, kad jeigu jos negins savo dar nesubrendusios pramonės, 

kaip tai darė netgi tokios vėliau industrializaciją įgyvendinusios 
valstybės kaip Vokietija ir JAV, tai jos niekada neturės jokių 
šansų patekti į pasaulinę ekonomiką. Be tokios protekcijos jų 
pramonės nesugebės konkuruoti su galingesnėmis ir jau įsitvir- 
tinusiomis rinkoje firmomis. Ši argumentacija remiasi liberaliai 
rinkai būdinga nelygybe, kuri yra palankesnė senbuviams negu 
naujokams. Liberalios sistemos laisvė iš tikrųjų globoja stiprųjį, 
dėl to merkantilizmas tampa strategija ne prieš pačią liberaliz- 
mo logiką, o prieš suinteresuotą šios logikos naudojimą stipres- 
nes pozicijas sistemoje turinčiųjų interesams. Šis argumentas te- 
bėra patrauklus, nepaisant daugelio bandymų Trečiojo pasau- 
lio valstybėse įgyvendinti importo keitimo strategiją"?. Liberalai, 
atsakydami į tai, nurodo ribotas šio argumento taikymo galimy- 
bes, naujesnės technologijos pranašumus ir žemesnius vystymo- 
si kaštus, kuriais skirtingai nuo rinkos pirmeivių gali pasinau- 
doti naujokai. Japonai gana greit sugebėjo sutriuškinti seniai įkur- 
tas automobilių ir motociklų pramonės šakas Britanijoje ir Ame- 
rikoje, nors jie irgi atėjo į rinkas daug vėliau. 

Daug išsamesnis silpnųjų ir stipriųjų padėties nelygybės li- 
beralioje sistemoje pasmerkimas yra implicitiškai užfiksuotas 
Wallersteino ir Galtungo teorijose ir visai atvirai išreikštas de- 
pendencia* mokyklos pasekėjų veikaluose“. Jų argumentai paremti 
tuo, kad santykinis valstybinių struktūrų stiprumas ar silpnumas 
varijuoja priklausomai nuo valstybės padėties kapitalistinėje pa- 
saulio ekonomikoje. Valstybės, esančios centre, turi stiprias struk- 
tūras, o periferinės — silpnas*!. Jeigu centro-periferijos struktūra 
yra traktuojama kaip neišvengiamas netolygaus vystymosi ka- 
pitalistinėje sistemoje padarinys, tai neišvengiamai susiduriama 
su būtinybe pripažinti žymų ekonominės dinamikos poveikį tarp- 
tautinės politinės sistemos struktūrai. Nors Walersteino, Gal- 

* Dependencia (isp.) - priklausomybė. Tai tarptautinių santykių tyrinėjimo 


mokykla, kuri koncentruoja dėmesį į vargingųjų Pietų valstybių priklausomybę 
nuo turtingosios industrinės Šiaurės kraštų. Spec. red. pastaba. 

tungo ir dependencia mokyklos sekėjų atveju ši priklausomybė ir 
pernelyg perdedama, vis dėlto jie atskleidė tai, kas yra pakan- 
kamai svarbu nebrandžios ir brandžios anarchijos analizei. 

Remiantis šia nuostata, kuri ekonominę ir politinę sistemas 
nagrinėja kartu, valstybių silpnumą galima laikyti ne tik skirtin- 
go išsivystymo lygio padariniu, bet ir galingos ekonominės di- 
namikos rezultatu. Jeigu silpnos valstybės būtų tiktai skirtingo 
išsivystymo lygio rezultatas, tada laikui bėgant bei gaunant ko- 
kią nors išorinę pagalbą būtų galima tikėtis, kad ilgainiui jos 
pasivys išsivysčiusias šalis. Šitokia prielaida daroma ketvirtame 
skyriuje svarstant tarptautinės sistemos evoliucijos brandesnės 
tarptautinės anarchijos formos link perspektyvas. Tačiau jeigu 
valstybių silpnumas atspindi ekonominę dinamiką, tada ilgai- 
niui tas silpnumas visai nesunyks, atvirkščiai, bus nuolat palai- 
komas. Silpnų periferijos valstybių struktūrų palaikymo mecha- 
nizmai reiškiasi nelygiavertės prekybos tarp žaliavų tiekėjų bei 
pramoninių gamintojų ir grynojo kapitalo nutekėjimo iš netur- 
tingų šalių į turtingas pavidalais. 

Čia pateikti argumentai yra labai abstraktūs ir negali būti 
patikrinti. Jie iškelia daug prieštaringų dalykų ir galbūt perdeda 
savo centrinio teiginio reikšmingumą. Vis dėlto jie įdomiai in- 
terpretuoja tai, kad egzistuoja pagrindinių politinės ir ekonomi- 
nės dinamikų konkurencija. Savo grynu pavidalu konkurencinė 
anarchijos politinė dinamika, sekant sėkmingais Europos lyde- 
rių pavyzdžiais, turėtų skatinti stiprių valstybių pasaulio for- 
mavimąsi. Pagal čia pateikiamą logiką grynoji ekonominė dina- 
mika turėtų formuoti pasaulį, padalytą į stiprias centro ir sil- 
pnas periferijos bei tarp jų esančias pusiau periferines valstybes. 
Ekonominiai veiksniai (ypač periferijoje) turėtų veikti kaip po- 
litinės dinamikos stabdys, nes stiprių valstybių iškilimas didin- 
tų griaunantį nacionalinės diferenciacijos skverbimąsi į tarptau- 
tinę ekonomiką. Tokių didelių valstybių kaip Sovietų Sąjungos, 
Kinijos ar (mažesne dalimi) Indijos pasitraukimas iš tarptauti- 
nės ekonomikos ilgam periodui iliustruoja ekonominę tokios po- 


310 6 skyrius 


litinės plėtotės problemą. Kaip tvirtina Gillas ir Law, kapitalui 
lengviausia veikti mažesniuose ir silpnesniuose politiniuose vie- 
netuose?. Ir kaip Calleo ir Rowlandas pabrėžė: „Sudėtinga eko- 
nominė laisvos prekybos imperializmo tarpusavio priklausomy- 
bė akivaizdžiai negali neturėti politinių pasekmių. Ji dažnai pa- 
gelbėja ... politiniams vienetams, kuriems trūksta politinio ar 
ekonominio gyvybingumo, išskyrus, žinoma, tuos, kurie moka 
duoklę imperinėms galybėms'“. 

Šie argumentai suponuoja žymią įtampą tarp ekonominių 
interesų ir brandesnės tarptautinės anarchijos plėtotės. Jeigu cen- 
tro valstybės suvokia savo saugumą remdamosi pasaulinio do- 
minavimo sankloda, tai periferinės valstybės gali identifikuoti 
savo vidines saugumo problemas kaip platesnio sisteminio fe- 
nomeno dalį. Jų nesaugumą dalinai lems padėtis tarptautinės 
politinės ekonomijos struktūroje. Pagrindinis kontrargumentas 
šiam požiūriui galėtų būti ilgainiui pasireiškiantis centro mobi- 
lumas. Centras nėra fiksuota ir ypatinga valstybių grupė, ir lai- 
kui bėgant, pakitus socialinėms, technologinėms ir politinėms 
aplinkybėms, dalyvaujančios žaidime ekonominės jėgos gali pra- 
dėti migruoti ieškodamos optimaliausių pelno gavybos sąlygų**. 
Dėl to centro mobilumas gali būti palankus skirtingoms siste- 
mos dalims ir netgi senajam centrui, kuris visai nebūtinai turi 
būti sugriautas. Dabar yra susiklostę trys svarbiausieji kapitaliz- 
mo centrai, nors šiek tiek daugiau kaip prieš šimtmetį tebuvo 
tik vienas. Kadangi Žemės planeta yra fiksuoto dydžio, tai cen- 
tras (ir pusiau periferija) gali plėstis tik periferijos sąskaita. Pa- 
gal šią logiką prieštaravimai tarp ekonominių ir politinių jėgų, 
vystantis brandesnei anarchijai, ilgainiui turėtų visai sunykti. 


Ekonominis saugumas ir tarptautinė sistema 


Iki šiol diskusijoje du elementai buvo beveik priskirti sisteminio 
lygio svarbai - pirma, tai įtampa tarp liberalios ir merkantilinės 
strategijų, žymiai įtakojusi tarptautinės politinės ekonomijos rin- 

kos ir gamybos struktūras; antra - centro-periferijos struktūros 
ir jos pasekmių valstybėms idėja. Jeigu valstybinio lygmens eko- 
nominio saugumo raktas yra valstybės padėtis tarptautiniuose 
prekybos, gamybos ir finansų tinkluose, tada tarptautinės siste- 
mos ekonominio saugumo raktas yra viso rinkos santykių tinklo 
stabilumas. Šis tinklas apima labai sudėtingą transporto, komu- 
nikacijų, kredito ir kontraktų sankaupą. Kai ji funkcionuoja to- 
lygiai, kai kuriems subjektams sekasi geriau, o kitiems blogiau, 
priklausomai nuo to, kokias priemones jiems suteikia jų resursai 
ir kaip produktyviai jie patys išnaudoja savo galimybes. Bet jei- 
gu pats rinkos tinklas yra suardytas, tada beveik visi sistemos 
subjektai atsiduria blogesnėje pozicijoje, kaip tai atsitiko ketvir- 
tojo dešimtmečio krizės metu. 

Dalį tarptautinio ekonominio saugumo problemos sąlygoja 
globalinio rinkos veikimo ir anarchijos fragmentuotos politinės 
struktūros priešprieša. Nacionalinės valstybės turi per menkas 
galimybes ir įgaliojimus, kad galėtų rimtai kontroliuoti tarptau- 
tiniu mastu veikiančią ekonomiką. Tiktai pasaulinė vyriausybė 
būtų pajėgi tai daryti, tačiau tai kaip tik yra tas vienintelis da- 
lykas, kurio negali parūpinti anarchinė tarptautinė politinės sis- 
temos forma. Dėl to pasauliniam rinkos tinklui tenka funkcio- 
nuoti neapibrėžtoje, negarantuotoje ir santykinai retai politiškai 
vadovaujamoje viršvalstybinėje politinėje aplinkoje, kur tik reži- 
mai ir tarptautinė visuomenė gali atlikti šiokias tokias vadova- 
vimo funkcijas. Galima gana įtikinamai įrodyti, kad šis politinės 
valdžios ir pasaulinės rinkos atotrūkis paverčia tarptautinę eko- 
nominio vystymosi politiką labiau pažeidžia netvarkai ir netgi 
krachui. Tačiau šiai argumentacijai turi būti supriešinamas ly- 
giai taip pat įtikinamas argumentas, kad kapitalizmas (ir pasau- 
linės rinkos dominavimas) yra taip artimai susijęs su anarchine 
struktūra, jog jie abu turi būti laikomi vienas kito egzistavimo 
sąlyga. Dėl to anarchija kaip tik ir yra optimaliausia politinė rin- 
kos aplinka. Kitu atveju iškiltų pavojus, kad visuotinė vyriausybė 

gali blogai valdyti ekonomiką arba spausti tas socialines jėgas, 
kurios būtų suinteresuotos vystyti rinkos ekonomiką, kaip kad 
yra imperinės Kinijos atveju. Nors pasaulinė rinka gali būti ne- 
stabili, nes ji yra blogai valdoma, šis nestabilumas gali būti ma- 
žesnė blogybė, palyginti su galimomis tokio vadovavimo, kuris 
galėtų visiškai užgniaužti rinką, pasekmėmis. Kaip jau buvo mi- 
nėta anksčiau, yra daug gilių ir sunkiai įveikiamų prieštaravi- 
mų rinkos ekonomikos idėjoje! 

Saugiai pasaulinės rinkos tinklų veiklai gali būti grasinama 
dviem būdais - arba išorinėms jėgoms atakuojant sąveikaujan- 
čius prekybos, investicijų ir finansų srautus, arba vidiniais ne- 
stabilumais, kylančiais iš pačios rinkos veikimo. Pagrindiniai iš- 
oriniai grėsmės šaltiniai yra piratavimas ir karas. Gamta audrin- 
gų jūrų ir nepraeinamų geografinių darinių pavidalu irgi buvo 
vertinama kaip grėsmė, bet technologijos pažanga sumažino ją 
iki marginalinio trukdžio lygmens. Tačiau ji gali vėl tapti reikš- 
mingu veiksniu, jeigu globalinis tos pačios technologijos veiki- 
mas esmingai pradės keisti aplinkos sąlygas. Piratavimas irgi 
panašiai buvo įveiktas ir tapo tik periferine problema. Karas 
pasaulinę rinką sužlugdo tik tuo atveju, jeigu jis apima visą 
sistemą, kaip, pavyzdžiui, Antrasis pasaulinis karas, į kurį buvo 
įtrauktos beveik visos didelės galybės. Ši grėsmė žymiai suma- 
žėjo po 1945 metų, kai branduolinis teroras pavertė karą nera- 
cionalia didžiųjų galybių tarpusavio varžybų priemone. Žodžiu, 
išorinės grėsmės pasaulinei rinkai pasitraukė kažkur į užnugarį ir 
bet kuriuo atveju šiandien yra gana greitai ir lengvai suvokiamos. 

Tačiau vidinės grėsmės dar toli gražu nėra tokios aiškios ir 
jos greičiau padidėjo negu susilpnėjo. Jų nagrinėjimas sugrąžina 
diskusiją atgal prie grandiozinės santykių tarp anarchijos ir tar- 
pusavio sąveikos intensyvumo dialektikos, kuri buvo aptarta 
ketvirtame skyriuje. Pasaulinė rinka yra neabejotinai pagrindi- 
nis augančio sąveikos intensyvumo ir galbūt pagrindinis tarpu- 
savio priklausomybės skatintojas. Kai kurios valstybės su ko- 

munistinėmis ir/arba radikaliausiomis nacionalistinėmis vyriau- 
sybėmis pasaulinę rinką laikys grėsme, nesvarbu, gerai ar blo- 
gai ji funkcionuoja. Tuo tarpu kitos vyriausybės kaip tik būtiny- 
be įsijungti į pasaulinę rinką stengsis pagrįsti savo legitimumą, 
kaip tai darė keletas Rytų Europos vyriausybių pasibaigus Šal- 
tajam karui. Bet ir pati pasaulinė rinka, kaip atskira sistema, turi 
didelį skaičių vidinių užprogramuotų įtampų ir funkcionavimo 
dilemų, kurios paaštrėjimo atveju gali paskatinti anksčiau ne- 
blogai besivertusias valstybes pradėti pasaulinę rinkos sistemą 
laikyti grėsme. Ši pasaulinės rinkos funkcinių efektų ir valstybių 
reakcijų sąsaja, besireiškianti atitinkamai pagal kaštus ir naudą, 
labai greitai įgauna uždaro rato pavidalą. Kiek pačios valstybės 
iki tam tikro lygio atsiveria rinkai, tiek išsiplečia pastarosios 
funkcijų apimtis ir įtaka sistemos mastu. Ir atvirkščiai, kiek vals- 
tybės atsiriboja nuo pasaulinės rinkos, tiek susiformuoja labiau- 
siai nuo normos nutolusi totalinio užsidarymo ir pasaulinės rin- 
kos kaip tarptautinės sistemos veiksnio eliminavimo situacija. 
Taip valstybės ne tik reaguoja į rinką, bet ir visiškai akivaizdžiai 
kontroliuoja „užtvankas“, laisvas pratekėjimas pro kurias lei- 
džia rinkai egzistuoti. Tačiau ši kontrolės galimybė veikia ir vie- 
naip, ir kitaip besielgiančias valstybes. Kaip rodo Sovietų Sąjun- 
gos ir Kinijos atvejis, tos valstybės, kurios atsiriboja arba ardo 
rinką, pačios rizikuoja tapti silpnesnės palyginti su tomis šali- 
mis, kurios taip nesielgia. 

Taigi valstybės gali būti klasifikuojamos dėl jų požiūrio į 
rinką pagal dvi dimensijas: ar jos trukdo rinkai, ar ją remia savo 
vidaus politinėje ekonomijoje, ir atveria ar užveria jos save tarp- 
tautinei rinkai. Tai galima pavaizduoti kaip 6.1 lentelėje. Pa- 
prastai galima tikėtis, kad rinkos valstybės rems ir atvirus išorės 
santykius, kaip tai iki šiol darė Britanija ir Jungtinės Valstijos, o 
komandinės valstybės pasirinks uždarumą, kaip tai tradiciškai 
darė komunistinės valstybės. Bet ši taisyklė turi daug išimčių. 
Kaip jau buvo minėta ankstesniame poskyryje, galima rasti dau- 

gybę priežasčių, kodėl rinkos valstybės gali norėti ginti save 
nuo pasaulinės konkurencijos, o kai kurios komandinės valsty- 
bės gali suvokti dalyvavimo pasaulinėje rinkoje privalumus. 

Viena iš galimybių nagrinėti valstybių ir pasaulinės rinkos 
santykį yra harmonijos arba disharmonijos laipsnio tarp atskirai 
paimtų ekonominės ir politinės sistemų nustatymas. Reikia pa- 
žymėti, kad anarchijos saugumo kokybė (ir ne tik jos ekonomi- 
nis saugumas) varijuos priklausomai nuo to, ar jos ekonominės 
ir politinės išraiškos struktūros ir dinamikos sutampa gerai, ar 
siekdamos skirtingų tikslų viena kitai trukdo. Paprasčiausias šios 
priklausomybės pasireiškimo atvejis gali būti merkantilinės ir 
liberalios nuostatų tarptautinės ekonomikos atžvilgiu priešprie- 
ša". Aš nevartoju šių terminų dviem griežtai apibrėžtoms ir 
labai poliarizuotoms ekonomikos teorijos alternatyvoms apibū- 
dinti, noriu tik įvardyti plačiai besireiškiančią laisvos prekybos 
ir protekcionizmo šalininkų priešpriešą. Kad išvengčiau nerei- 
kalingų komplikacijų, terminą „merkantilinis“ vartoju ir klasiki- 
nei, ir neomerkantilinei perspektyvai Žymėti. 


6.1 lentele. Valstybių ir rinkų santykis 


Santykiai su sistema 


Atviri Uždari 
Vidaus Orientuota į rinką 
politinė 
ekonomija Komandinė 


Apskritai merkantilistai, siekdami sumažinti pasaulinės rin- 
kos apimtį, nori tarptautinę ekonomiką pritaikyti fragmentuotai 
politinės sistemos sanklodai. Jie akcentuoja nacionalinės ekono- 
mikos integralumą ir valstybės tikslų (karinių, gerovės, visuo- 
meninių) pirmenybę. Jie remia protegavimą kaip šio integralumo 
apsaugos priemonę, bet gali būti linkę remti ir ekonominės įta- 
kos sferų su jų pačių valstybės dominavimu sudarymą. Libera- 

lai, atvirkščiai, siekia sukurti labiau vieningą, kuo didesnę ir 
kuo daugiau tarpusavyje susijusią pasaulinę ekonomiką, kuri 
peržengia tarptautinės anarchijos fragmentaciją ir skatina pre- 
kybą globalinio masto rinkoje. 

Prieš gilinantis į liberalizmo ir merkantilizmo teorijas, pra- 
vartu išnagrinėti tas pagundas ir atitinkamus sunkumus, kurie 
sąlygoja valstybės reakciją į globalinę rinką. Globalinės rinkos 
patrauklumas yra paprastas ir galingas. Trumpai jo esmė gali 
būti nusakyta kaip ekonominis efektyvumas. Tiems, kurie da- 
lyvauja joje, lengviau prieiti prie daug didesnės pirkėjų ir par- 
davėjų, skolinančių ir besiskolinančių grupės nei bet kurios at- 
skiros valstybės viduje. Ši didesnė apimtis įgalina išnaudoti 
masto ekonomijos ir specializacijos strategijas, kurios yra nepri- 
einamos uždaroje ekonomikoje. Globalinė rinka leidžia greitai 
gauti finansų ir technologijų, kurių nebūtų galima lengvai ar 
netgi iš viso sukaupti valstybės viduje, ir visa tai garantuoja 
nuolatinį stimuliuojančių kontaktų ir informacijos įtekėjimą. Ge- 
riausiu atveju pasaulinė rinka ištesi pažadą, kad joje veikda- 
mos valstybės gali susikurti daugumą savo santykinių prana- 
šumų. Jos gali labiau praturtėti ir taip tapti daug saugesnės, 
kadangi atpuola poreikis teritorinių karinių varžybų, kurios iš- 
kyla dėl to, kad turto siekimas yra surištas su tiesiogine rinkų 
ir resursų kontrole. 

Veikiantys pasaulinės rinkos sunkumai yra daugiau kompli- 
kuoti, bet dėl ribotos darbo apimties tenka pasitenkinti tik trum- 
pu jų paminėjimu. Dalis jų iškyla dėl atsakomos valstybės poli- 
tikos poveikio - jie bus nagrinėjami tolesnėje diskusijoje apie 
liberalizmą ir merkantilizmą. Kiti iškyla dėl pačios rinkos dina- 
mikos. Svarbiausi tarp jų yra sunkumai, susiję su pinigų ir kre- 
ditų tiekimu, taip pat su konkurencijos aštrėjimo tendencija, ne- 
tolygaus vystymosi neišvengiamumu ir žala planetos biosferai““. 
Be to, visos šios problemos aštrėja, kadangi auga sistemos sąvei- 
kos tankumas. 

Pinigai ir kreditai 


Kaip tvirtina Susan Strange, finansinė struktūra yra valstybės 
ir rinkos elementų mišinys. Išvystyta monetarinė sistema tei- 
kia daug augimo, lankstumo, labilumo ir laisvės pranašumų 
ekonominei vadybai, bet taip pat galima ir nestabilumo, ne- 
lygybės, politinio piktnaudžiavimo ir atsitiktinio sistemos su- 
griuvimo rizika“. Išvystytos monetarinės sistemos patrauklu- 
mo dalis yra jos teikiama galimybė išvengti vietinių resursų 
ribotumo sudarant sąlygas pasiimti kreditą. Kreditas yra toks 
svarbus, kad pagal jo reikšmės supratimo raidą galima inter- 
pretuoti beveik visą ekonomikos istoriją. Pagrindinė proble- 
ma yra surasti optimalaus kredito dydį, kurį finansinė siste- 
ma sugebėtų atlaikyti. Nepakankamas kredito potencialo pa- 
naudojimas geriausiu atveju kelia riziką, kad nebus pasiekta 
pakankamai gerovės, augimo ir galios, o blogiausiu atveju, 
kad ištiks ekonominis nuosmukis. Per didelis kredito poten- 
cialo išnaudojimas kelia riziką, kad bus viršytas sistemos va- 
dybinis pajėgumas ir taip ištiks stambus ir ypač žalingas kre- 
ditavimo žlugimas. Komplikuotoje finansinėje sistemoje nei 
optimalus kredito dydis, nei sistemos vadybinis pajėgumas 
nėra tiksliai žinomi. Abu yra linkę vystyti sveiką ekonomiką, 
nors prie to tenka pridėti kompleksinių ciklinių svyravimų 
keliamą maišatį. Egzistuoja stiprūs prieš nepakankamą kredi- 
to išnaudojimo riziką nukreipti ekonominiai ir politiniai mo- 
tyvai, kurie verčia sistemą veikti prie jos galimybių ribos. 
Pavyzdžiui, didžiojo 1929 metų kracho ir pražūtingų devin- 
tojo dešimtmečio skolos naštų atvejais tos ribotos galimybės 
išryškėja tik po to, kai žala jau būna padaryta. Įsijungusios į 
globalinę rinką valstybės turi apskaičiuoti savo ekonominį sau- 
gumą pagal tai, kokią naudą teikia tokie ryšiai ir kokia yra 
iš jų išplaukianti pažeidumo ir galimos žalos tikimybė pa- 
kliūti į kokią nors krizę. 

Atkaklesnė konkurencija 


Konkurencija yra tai, kas verčia rinką veikti efektyviai, ir ta pras- 
me ji yra vertingas stimuliatorius. Bet kai rinka tampa pernelyg 
intensyviai konkurentiška, o konkurencijos kaštai labai išauga, 
tai ir sėkmingo veikimo perspektyvos sumenksta iki tokio lygio, 
kad net daro dalyvavimą rinkoje nepatrauklų. Klasikinė ekono- 
mika išsivystė tuo metu, kai pramoninis pajėgumas buvo su- 
koncentruotas Britanijoje ir pramoninės gamybos konkurencija 
buvo nedidelė. XIX a. pabaigoje industrializacija išplito Vokieti- 
joje ir JAV, Prancūzijai, Rusijai ir Japonijai ne taip labai atsilie- 
kant. XX a. pabaigoje ji išplito Brazilijoje, Indijoje, Kinijoje, Azi- 
jos naujosiose industrinėse šalyse ir kai kuriose kitose Trečiojo 
pasaulio dalyse. Atsiradus tiek daug gaminančių valstybių, dau- 
gelyje brandžios technologijos sričių - plieno gamyboje, laivų 
statyboje ir automobilių pramonėje, jau neminint tekstilės ir te- 
levizijos — išryškėjo pajėgumų perteklius. Kažkada pirmavusios 
šiose srityse šalys kaip, pavyzdžiui, Britanija pasirodė nesuge- 
bančios konkuruoti su geriau aprūpintomis ir organizuotomis 
arba turinčiomis pigesnę darbo jėgą šalimis. Pagaliau intensyvi 
konkurencija mažų mažiausiai užkaria sunkius nuolatinio prisi- 
taikymo kaštus. Ji verčia valstybes nuolat rekonstruoti savo vi- 
daus ekonomikas, sukelia sunkumų atleidžiamiems darbinin- 
kams ir apskritai kelia grėsmę bendram nacionalinės gerovės 
lygiui. Visa tai teikia argumentų protekcionizmo šalininkams, 
kurie dėl šių sunkumų gali lengvai kaltinti „neteisingą užsienio 
konkurenciją“, bet negali atsakyti į daug sunkesnį klausimą - 
kaip atsiribojus pagrindinio rinkos srauto išlaikyti esamą šalies 
gerovės lygį. Mažėjant investicijų nešamiems pelnams, intensy- 
vi konkurencija taip pat sunkina rinkos naujokų galimybes įsi- 
veržti į pelningas rinkas. Intensyvėjanti konkurencija taip pat 
politizuoja prekybinius santykius ir remia protekcionistines po- 
litines jėgas. Tęsiantis globalinei industrializacijai, ši problema 

gali dar labiau paaštrėti dėl nuolat augančio spaudimo apriboti 
laisvos rinkos veikimą. Pagrindinė jėga, kuri tam priešinasi, yra 
didžiųjų multinacionalinių korporacijų, kurių vidinė prekyba da- 
bar sudaro esminę pasaulio prekybos dalį, interesas. 


Netolygus vystymasis 


Netolygus vystymasis reiškia tai, kad rinka visos sistemos mas- 
tu netolygiai perskirsto turtą ir, platesne prasme, vystymąsi. Vals- 
tybių viduje ir netgi tarp jų rinkos veikimas sukuria turto ir 
skurdo, naudingumo ir nenaudingumo, augimo ir stagnacijos 
sanklodas. Tarptautinės ekonominio vystymosi politikos centro- 
periferijos modelis yra nelygaus vystymosi problemos formavi- 
mo būdas. Valstybių viduje nelygybės suponuotos įtampos yra 
švelninamos gerovės ir perskirstymo mechanizmais ir kartais 
represijomis; tuo tarpu tarp valstybių gerovės ir perskirstymo 
mechanizmai yra daug silpnesni, o jėgos naudojimas daug bran- 
gesnis ir pavojingesnis. Netolygaus vystymosi sukeltos įtampos 
reguliuojasi dviem būdais. Pirma, pranašesnės sritys pagal api- 
brėžimą yra galingesnės negu atsilikusios ir dėl to gali palaikyti 
tvarką. Antra, rinkos veikimas užtikrina, kad pranašesnių sričių 
vieta yra mobili. Prieš pusantro amžiaus Britanija buvo pasau- 
linės galios viršūnėje, o Japonija tuo pačiu metu tiktai kilo iš 
feodalizmo ir buvo patekimo į pusiau kolonijinį statusą pavoju- 
je. 1863 metais britų karo laivai bombardavo Kagošimą, ir tai 
buvo dalis Japonijos atvėrimo Vakarams proceso. Šiandien Bri- 
tanija yra marginalinė Europos pakraščio galybė, o japonų kom- 
panijos metodiškai kolonizuoja jos pramonės likučius. 
„Centro“ mobilumas daro netolygų vystymąsi pakenčiames- 
nį, palyginti su tuo, jeigu centro ir periferijos pozicijos būtų pa- 
stoviai užfiksuotos ir susiformuotų savotiška tarptautinė kastų 
sistema. Kadangi centras migruoja, tai net labiausiai atsilikusios 
periferijos dalys gali stengtis pagerinti savo statusą. Bet ir šis 

nepertraukiamas turimų pranašumų keitimasis taip pat sukelia 
problemų. Vidaus sferoje jis lemia paklausos pertekliaus atsira- 
dimą, dėl ko vyriausybės, nepaisant ilgalaikių vadybinių tikslų, 
yra spaudžiamos siekti neatidėliotinų pajamų ir bandyti ekspor- 
tuoti pertvarkymų naštą“. Kaip pademonstravo komunistiniai 
gigantai, intensyvios sąveikos sistemoje net ir totalitarinės vy- 
riausybės negali nuslėpti nuo savo Žmonių ardomųjų Žinių apie 
kitur egzistuojančius aukštesnius gyvenimo standartus. O ten, 
kur aukštesni standartai jau pasiekti, vyriausybių išlikimas rin- 
kimuose priklauso nuo jų sugebėjimo išlaikyti tai, ką piliečiai 
laiko norma ar netgi ir teise. 

Tarptautiniu lygiu galios mobilumas skatina tarpvalstybines 
varžybas ir reiškia, kad sistemoje pirmaujančios valstybės nega- 
li išlaikyti savo pozicijos neapibrėžtą laiko tarpą. Jeigu jau šios 
valstybės yra svarbiausios nustatant tokią tarptautinę tvarką, 
kuri yra būtina rinkos funkcionavimui, tai tarptautinei politinei 
ekonomijai iš esmės būdingas nuolatinis vadybinis nestabilu- 
mas. Pirmaujančios hegemoninės valstybės neišvengiamai susi- 
durs su nuosmukio krize, o visa sistema turės periodiškai prisi- 
taikyti prie naujų galios konfigūracijų. Tokių prisitaikymų būti- 
nybė praeityje dažnai sukeldavo didžiulius karus. Šią problemą 
neseniai suaktualino Paulo Kennedy'o knyga The Rise and Fall of 
Great Powers. Tiek vidaus, tiek tarptautiniai netolygaus vysty- 
mosi efektai eventualiai stumia valstybes protekcionistinės po- 
litikos link - rezultato, kuris puikiai iliustruoja išimtinę anarchi- 
jos ir tarpusavio priklausomybės dialektikos svarbą. Anot Gil- 
pino: „Ekonominis nacionalizmas, atrodo, veiks tarptautinius san- 
tykius tol, kol egzistuos pati valstybių sistema“*. Valstybės, ban- 
dydamos kontroliuoti netolygaus vystymosi poveikį, sunkiai ga- 
lės atsilaikyti prieš pagundą pačioms bandyti suformuoti pa- 
saulinę rinką taip, kad ji kuo labiau atlieptų jų interesus. Tokia 
politika atrodys patrauklesnė nei nuolatinio savos visuomenės 
ir ekonomikos pertvarkymo siekiant prisitaikyti prie rinkos 

reikalavimų našta. Šiuo atveju pagunda bandyti ekonominį sau- 
gumą interpretuoti kaip nacionalinio saugumo problemą yra 
ypač stipri. 


Aplinkos tarša 


Ciklinių nestabilumų globalinėje rinkoje problemos, kylančios 
veikiant finansiniams, konkurencijos ir vystymosi aspektams, iš- 
ryškėjo jau seniai. Jas galima laikyti rinkos sistemos vidinės di- 
namikos dalimi. Aplinkos taršos problema yra Žymiai naujesnė 
ir atspindi jau trumpai trečiame skyriuje minėtą faktą, kad nuo- 
lat planetoje auganti žmonių veiklos intensyvumo plėtotė pra- 
dėjo rimtai pažeidinėti natūralų ekosferos veikimą. Kadangi rin- 
ka yra pagrindinė jėga, reguliuojanti žmogaus veiklos ekspan- 
siją, ilgai trunkantis jos veikimas tampa aplinkos apsaugos pro- 
blemos dalimi. Grėsmė yra ta, kad dėl ekonominės veiklos 
atsirandančios teršiančios atliekos (dūmai, rūgštys, trąšos, sun- 
kieji metalai, nafta, dujos ir kita) arba tiesioginiai ekosferos da- 
lių (miškininkystės, kalnakasybos, žemdirbystės, žvejybos ir t.t.) 
pažeidimai eventualiai ir galbūt labai greitai reikš katastrofą 
aplinkai, kas žymiai pablogintų Žmonijos egzistencijos planetoje 
sąlygas. Rūšių įvairovės mažėjimas irgi gali padaryti ekosiste- 
mą labiau pažeidžiamą. Ozono sluoksnio plonėjimas gali labai 
padidinti planetos paviršių pasiekiančios saulės radiacijos lygį. 
Industrializuotos visuomenės išmetamos anglies dioksido ir ki- 
tos dujos gali sukelti šiltnamio efektą ir pakeisti ekosistemos 
temperatūrą. 

Regis, į kaštų rinkoje skaičiavimus mažiausiai teks įtraukti 
poveikio aplinkai pasekmes. Bet kaip labai decentralizuota ir 
konkurentiška rinka galės adekvačiai prisitaikyti prie naujų ap- 
ribojimų, kuriuos užkaria aplinkosaugos reikmė, yra visiškai ne- 
aišku. Informacijos apie aplinkos pažeidumą nepatikimumas ap- 
sunkina politinį veikimą. Apsunkina jį atskirų valstybių dėl siau- 

rų ir egoistinių interesų savo pozicijos rinkoje pagerinimo veik- 
la. Brazilai tvirtina, kad jie turi teisę naikinti savo miškus, kaip 
tai anksčiau darė britai ir amerikiečiai, nes tai jų šalies vystymo- 
si proceso dalis. Kodėl jie turi statyti save į nepalankesnę padėtį 
vystymosi varžybose ir dėl to nešti iš to išplaukinačių apriboji- 
mų naštą? Ar tik todėl, kad jų industrializacijos procesas sutam- 
pa su pasaulinių aplinkosauginių problemų paaštrėjimu? Ragi- 
nimai riboti savo veiklą brazilams paprastai atrodo kaip dar 
viena centro strategija išlaikyti jų valstybę periferijoje. Panašūs 
argumentai gali būti pritaikyti ir daugeliui kitų ekonominės veik- 
los sferų nuo plataus vartojimo prekių gamybos iki apskritai 
teisės turėti aplinką teršiančią pramonę. Jų kuriamas interesų 
konfliktas gali tik pabloginti situaciją, globalinei vadybai užkar- 
damas vis sudėtingesne tampančią problemą. Kai kuriuose kraš- 
tuose, pavyzdžiui, Pietų Azijoje ir Artimuosiuose Rytuose, tokie 
aplinkosaugos klausimai kaip miškų naikinimas (arba užtvankų 
statyba) upių aukštupiuose ir potvyniai (arba sausros) jų žemu- 
piuose yra galbūt pakankamai rimti ir galėtų ateityje iki tam 
tikro laipsnio skatinti net karinės jėgos naudojimą. Kaip tvirtina 
Mathews, aplinkosaugos klausimai tikrai turi būti svarstomi kal- 
bant apie saugumą apskritai“. 


Šie pasaulinės rinkos pranašumai bei trūkumai ir lemia libe- 
ralios ir merkantilinės politikos pasirinkimo, kurį tenka daryti 
valstybėms, turinį. Savo ruožtu valstybių pasirinkimas jau anks- 
čiau minėtu būdu fundamentaliai sąlygoja pasaulinės rinkos po- 
būdį - liberalaus pasirinkimo atveju sustiprina rinką valstybės 
atžvilgiu, o merkantilinio pasirinkimo atveju, atvirkščiai, - su- 
silpnina pasaulinę rinką ir sustiprina valstybę. Į šias doktrinas 
įeina saugumo teorijos, kurios aiškiai neapsiriboja ekonominiu 
saugumu, bet apima ir platesnius karo ir taikos priežasčių klau- 
simus. Šiuo atveju kalbama apie struktūrinę liberalių ir mer- 
kantilinių valstybių įtakos pasiskirstymo sistemoje reikšmę. Kai 


21.1253 


322 6 skyrius 


dominuoja liberalios valstybės, pati sistema gali būti apibrėžia- 
ma kaip liberali. Kai dominuoja merkantilinės valstybės, pasau- 
linės rinkos poveikis sistemai yra silpnas, o pati sistema gali 
būti apibrėžiama kaip merkantilinė. Aš jau pakankamai plačiai 
nagrinėjau šias saugumo teorijas kitoje savo publikacijoje?'. Pa- 
darytas išvadas būtų galima susumuoti taip. 

Liberalus variantas reiškia, kad merkantilinės sistemos yra ir 
ekonomiškai neefektyvios, ir jėgos naudojimo tikimybė stiprėja, 
o tuo tarpu liberalios sistemos didina gerovę ir mažina jėgos 
panaudojimo tikimybę. Argumento esmė yra ta, kad merkanti- 
linės sistemos sieja turtą su teritorijos kontrole ir taip skatina 
imperialistines varžybas, kuriose didelės galybės siekia užgrob- 
ti rinkas ir būtinus resursus savo pačių pramoninei galiai išlai- 
kyti. Ketvirtasis dešimtmetis patvirtina šią teoriją, kuri yra kaž- 
kuo panaši į Lenino teiginį, kad konfliktas tarp kapitalistinių 
valstybių neišvengiamas, — po to, kai pramoninio kapitalizmo 
ekspansija pirma apėmė planetą, turi prasidėti karas dėl grobio 
perdalijimo. Liberalios sistemos, priešingai, atskiria turtą nuo 
teritorijos kontrolės. Taip darydamos, jos sumažina problemas, 
dėl kurių valstybės galėtų pradėti karą, o valstybių ekonomi- 
nius interesus susiejus į tarpusavio priklausomybės tinklus, dar 
labiau padidėja jėgos naudojimo valstybių tarpusavio proble- 
moms spręsti kaštai. Santykinai ribotas jėgos naudojimas tarp- 
tautinėje sistemoje nuo 1945 metų gali būti liberalios sistemos 
pranašumo įrodymas. 

Nors šis teiginys, atrodytų, remiasi aiškia logika, vis dėlto jis 
tik iš dalies paaiškina stebimą fenomeną. Ketvirtojo dešimtme- 
čio ryžtas pradėti karą gali būti paaiškintas tuo, kad veikė ir kiti 
veiksniai, kurie yra ypatingi tam laikotarpiui ir nepasikartojo po 
1945 metų. Tuometinė karinė ginkluotė teikė realią galimybę 
pasiekti pergalę, ir dėl to jėgos panaudojimas buvo parankus 
politikos instrumentas didžiosioms galybėms. Bet po 1945 metų 
jėgos naudojimą didelių galybių santykiuose masiškai apribojo 

baimė, kad branduolinis ginklas pergalę gali paversti tolygia 
pralaimėjimui. Ketvirtojo dešimtmečio Amerikos ir Sovietų izo- 
liacionizmas pernelyg susilpnino galios pusiausvyrą ir silpnai 
besulaikė Europos imperijas nuo pagundų įsigyti valdų perife- 
rijoje. Bet po 1945 metų galios pusiausvyra veikė išimtinai ener- 
gingai, o periferija netgi pasipelnė iš nuolatinio politinės ir 
karinės jėgos augimo, kuris pavertė ją jau nebepatraukliu sena- 
madiškų imperijų kūrimo objektu. Šie kariniai ir politiniai argu- 
mentai, aiškinantys sąlyginai taikingą laikotarpį po 1945 metų, 
atrodo, yra gerokai svaresni negu ekonominiai. Maža to, gali- 
ma pakankamai įtikinamai įrodinėti, kad pačiai liberaliai siste- 
mai kaip išankstinių jos atsiradimo ir egzistencijos sąlygų 
reikėjo politinėmis ir karinėmis priemonėmis užtikrintų jėgos 
naudojimo apribojimų, o ne pati liberali sistema susikūrė tuos 
apribojimus. 

Prie šios argumentacijos dar galima pridurti ir tai, kad kon- 
tinentinių valstybių ir ekonominių blokų susiformavimas ir im- 
perijų iširimas reiškė, jog nebeliko ekonominių imperializmo pa- 
skatų, kurios buvo anksčiau aktualios Ašies galybėms ketvirta- 
jame dešimtmetyje. Dabar noriau imamasi kurti vidines masto 
ekonomijos ekonomikas, o Trečiasis pasaulis nebeužveriamas 
imperinių preferencijų prekyboje. Taip pat galima tvirtinti, kad 
ir vidinės karinio merkantilizmo augimo sąlygos, kurios maiti- 
no fašizmą ketvirtajame dešimtmetyje, jau nebeegzistuoja. Fašiz- 
mas buvo savotiškas nacionalinio kapitalo ir vyriausybės aljansas, 
ir jam reikėjo tokių ekonominių sąlygų, kuriomis nacionalinis ka- 
pitalas galėtų įsigyti naudos iš valstybės karingos politikos. To- 
kia sąjunga yra veiksminga tik tuo atveju, jei nacionalinis kapi- 
talas savo interesus susieja su savo valstybės padėtimi. Ketvir- 
tajame dešimtmetyje tokios sąlygos dar egzistavo. Bet po 1945 
metų kapitalo interesai peržengė atskirų valstybių ribas. Nacio- 
nalinio kapitalo elementai vis dar egzistuoja, bet jie jau nebėra 
dominuojantys. Tarptautinis kapitalas daugiau prarastų negu 

laimėtų, jeigu imtų remti fašizmą didžiosiose pramoninėse ga- 
lybėse. Dėl to minėtos pakraipos judėjimai ir nesusilaukia jo 
paramos. Šia prasme ketvirtasis dešimtmetis buvo ypatinga is- 
torinė kapitalo ir valstybės santykių fazė, kuri dabar bent išsi- 
vysčiusiose pramoninėse šalyse jau pasibaigė. 

Nors ne tik istorinė patirtis remia liberalųjį variantą ir neigia 
merkantilinę kontrargumentaciją, vis dėlto galima surasti įtiki- 
namų argumentų, kad ir pati liberali sistema nėra švelnumo 
įsikūnijimas, nes ir ji gali veikti didindama jėgos panaudojimo 
tikimybę. Netolygaus vystymosi logika pagal centro-periferijos 
modelį atskleidžia daugybę vidaus ir tarptautinio smurto atvejų 
periferijoje. Dar rimtesnė yra hegemonijos nestabilumo proble- 
ma, kuri, atrodo, pasmerkia liberalias sistemas periodiškoms kri- 
zėms, pasireiškiančioms pirmaujančios ir būtiną pasaulinei rin- 
kai tvarką palaikančios valstybės nuosmukiais. Egzistuoja gerai 
išplėtota argumentacija (tarp kurios naujausių autorių paminė- 
tinas Paulas Kennedy's), kuri demonstruoja, kad hegemoninės 
galios veikimas remiant liberalią sistemą suponuoja galingas įvai- 
raus pobūdžio jėgas, kurios metodiškai griauna hegemono su- 
gebėjimą išlikti pirmaujančioje pozicijoje??. Šių argumentų pri- 
taikymo galimybės dabartinėms Jungtinėms Valstijoms yra vis 
dar karštai diskutuojamos. Hegemono nuosmukis gresia silpnai 
valdomos rinkos egzistavimo periodais, kada smunkant hege- 
monams prasideda pereinamojo laikotarpio sukrėtimai, o au- 
gantis hegemonas užima smunkančiojo poziciją. Pavyzdžiui, Gil- 
pinas visiškai tiesiai konstatuoja, kad: „deja, pasauliui teko išgy- 
venti du globalinius konfliktus, kol amerikiečių dominuojama li- 
berali pasaulinė ekonomika pakeitė buvusią britų hegemoniją“? 
Ši argumentacija aukštyn kojomis verčia ketvirtojo dešimtmečio 
atvejo interpretaciją ir traktuoja to laikotarpio konfliktą labiau 
kaip griūvančios liberalios sistemos, o ne merkantilizmo įsigalė- 
jimo pasekmę. Pagaliau blogiausia pasekmė, kurią gali sukelti 
hegemono nuosmukis, yra ta, kad neišryškėja buvusio hegemo- 

no įpėdinis, kaip tai susiklostė paskutinį šio amžiaus dešimtme- 
tų. Tokiu atveju liberalios ekonomikos vadyba priklausytų nuo 
neišbandytos ir tik teoriškai išdiskutuotos galimybės, kad grupė 
pirmaujančių valstybių imsis kolektyvinio reguliavimo arba regu- 
liavimas išsisklaidys ir reikšis kaip atskiri konsensusiniai režimai, 
paremti liberaliomis taisyklėmis ir normomis**. 

Išvada, kurią galima padaryti remiantis šia argumentacija, 
būtų ta, kad saugumo požiūriu liberalizmas nėra vienareikšmiš- 
kai palankus, o merkantilizmas vienareikšmiškai žalingas. Nė 
viena iš šių dviejų ekonominių struktūrų vienareikšmiškai nele- 
mia jėgos naudojimo tikimybės laipsnio. Liberalizmas gali tapti 
žalingas, kai rinkos reguliavimo mechanizmas arba sugriūva, 
arba pasidaro per silpnas, kad sugebėtų įveikti pasaulinės rin- 
kos funkcionavimo sunkumus. Merkantilizmas yra žalingas, jei- 
gu jo įvedimas motyvuojamas savo valstybės karinės ir ekono- 
minės galios didinimu kitų valstybių sąskaita. Tačiau jis visai 
nėra kenksmingas, kai ekonominio nacionalizmo motyvas sieja- 
mas su normalios ekonominės gerovės ir sociopolitinio stabilu- 
mo išlaikymu valstybės viduje. Pavojus iškyla tada, kai žalinga- 
sis vienos ar kitos ekonominės struktūros variantas pasireiškia 
tandeme su kitais politiniais ir kariniais strateginio nestabilumo 
elementais, kaip tai nutiko ketvirtajame dešimtmetyje. Ir atvirkš- 
čiai, palankusis vienos ar kitos rūšies ekonominės struktūros 
variantas gali pastebimai sustiprinti tas politines ir karines kon- 
figūracijas, kurios palaiko strateginį stabilumą. 


Išvados: 
brandžios anarchijos politinės ekonomijos perspektyvos 


Tam tikros tarptautinės sistemos sąlygos skatina ieškoti patrauk- 
lios ir nuosaikios palankiųjų liberalizmo ir merkantilizmo versi- 
jų sintezės. Naujausi procesai dar labiau sustiprino šį siekį. Hib- 
ridas, kuris galėtų vadintis „protekciniu liberalizmu“ arba „li- 
beraliu protekcionizmu“, yra panašus į McKinlay aus ir Little o 

išdėstytą realistinę tarptautinių ekonominių santykių sampra- 
tą“. Tarptautinė sistema dėl stabdomojo branduolinio ginklo po- 
veikio jau yra beveik įgijusi strateginį stabilumą. Šaltojo karo 
pabaiga devintojo dešimtmečio antroje pusėje, nuleisdama ide- 
ologinį garo perteklių iš supergalybių santykių, esmingai sutvir- 
tino šį stabilumą. Be to, atsižvelgiant į patikimai įsteigtos svar- 
biausių kapitalistinės galios centrų Šiaurės Amerikoje, Europoje 
ir Rytų Azijoje saugumo bendrijos egzistavimą, galima progno- 
zuoti šio stabilumo ilgalaikiškumą. 

Be visų kitų motyvų, Šaltojo karo įtampos mažėjimas stipri- 
na gerovės siekimą, o ne kariniais sumetimais paremtų ekono- 
minio nacionalizmo motyvų dominavimą. Šie procesai susilau- 
kė ypatingos paramos Sovietų Sąjungoje ir žymia dalimi Jung- 
tinėse Valstijose. Japonai šiuo požiūriu arba buvo išimtinai lai- 
mingi, arba išimtinai protingi, pakankamai ilgai sugebėję išvengti 
savo ekonomikos remilitarizacijos, kuri dabar nebereikalinga to- 
kiu mastu kaip kad buvo reikalinga supergalybių karinės kon- 
frontacijos dominuojamoje sistemoje. Po Šaltojo karo karinių 
išlaidų lygis gali nukristi iki ribos, kuri galbūt viršys japonų 
vidurkį, t.y. 1 procentą, bet jis bus ryškiai žemiau dviženklio 
sovietinio skaičiaus, taip pat žemiau 5-6 Jungtinių Valstijų pro- 
centų ir net galbūt žemiau 3—4 europietiškų procentų. Perspek- 
tyva, kad kapitalistinė saugumo bendrija galės įtraukti į tai, ką 
Jervisas“ vadina saugumo režimu, ir Sovietų Sąjungą, galėtų 
netgi sukurti sąlygas, kurios sugriautų Paulo Kennedy'o argu- 
mentaciją, kad karinės viršenybės siekimas sukelia ekonominį 
stresą ir galios mažėjimą“. Jei didžiosios galybės rimtai nebe- 
konkuruoja dėl puolamosios ginkluotės pajėgumo ir apsiriboja 
tik minimalaus atgrasinimo galimybių palaikymu, teritorijos gy- 
nyba ir ribotu jėgos panaudojimo pajėgumu, tada jos nepakerta 
savo pačių ekonominės reprodukcijos mechanizmų taip greitai, 
kaip tai nutikdavo praeityje. Jeigu tarptautinė tvarka labiau re- 
miasi politiniu konsensusu ir stipria tarptautine visuomene ne- 

gu hegemonų karine galia, tada nėra ir poreikio, kad kas nors 
imtųsi sunkios hegemoninio vadovavimo naštos. 

Kitas veiksnys, remiantis liberalizmo-protekcionizmo sinte- 
zę, yra didelių valstybių, gerai įsitvirtinusių ekonominių blokų — 
Šiaurės Amerikos laisvos prekybos zonos, Europos Bendrijos, 
grupės Rytų Azijos valstybių, susivienijusių apie Japoniją (kele- 
tas jų dar yra susigrupavę į ASEAN) - ir pusiau kontinentinių 
valstybių - Sovietų Sąjungos, Kinijos, Indijos ir Brazilijos - domi- 
navimas sistemoje. Turbūt neįmanoma sujungti visų šių subjektų 
į vientisą globalinę liberalią ekonomiką. Jokia atskira valstybė ne- 
turi pakankamai galios, kad galėtų tai pasiekti. Kolektyvinis re- 
guliavimas ir taisyklių valdomi režimai neatrodo pakankamai 
stiprūs, kad išlaikytų aukštus liberalumo standartus visos siste- 
mos mastu, ypač jau minėtomis atšiauriomis sistemos veikimo 
sąlygomis, kurios nerodo jokių savo švelnėjimo požymių. Tokių 
autorių kaip Gilpinas nusivylimas šia perspektyva kyla iš be- 
kompromisio („viskas arba nieko“) požiūrio į liberalizmą, tary- 
tum liberalizmas gali būti vertingas tik tuo atveju, jeigu jis įsi- 
tvirtina globaliniu mastu. 

Bet galios išsisklaidymas tarp šių stambių subjektų ir jų gru- 
pių siūlo savotišką tarpinį variantą, kuriame reiškiasi pakanka- 
mai aukštas liberalizmo lygis. Užuot bandžius išlaikyti regulia- 
vimui nepasiduodančią ir į krizes linkusią liberalią globalinę 
sistemą, geriau turėti tokį bloką, kuris būtų pakankamai didelis, 
kad galėtų plėtoti liberalią, masto ekonomija paremtą ekonomi- 
ką savo viduje, bet nebūtų pernelyg didelis, kad jam grėstų po- 
litinis nestabilumas. Santykiai tarp šių blokų galėtų būti palai- 
komi taip, kad išliktų svarbiausios globalinės masto ekonomijos 
vertybės ir kad vyktų tarpblokinė konkurencija, bet nebūtų sten- 
giamasi kurti tokios problemos, kurią reguliuoti reikėtų globa- 
liniu mastu. Ir tikrai svarbiausi kapitalistiniai blokai integravo 
savo ekonomikas tiek, kad pasikliaujančio tik savo jėgomis ir 
resursais merkantilinio bloko kraštutinumą pavertė sunkiai 

įsivaizduojamu. Labiau suvaržyta globalinė rinka galėtų gerai 
veikti naudodama kolektyvinį reguliavimą ir režimų mechaniz- 
mus, kurie nebūtų pernelyg stiprūs, kad galėtų įvesti visiškai 
liberalią tvarką. Kuo labiau reguliavimas bus decentralizuotas ir 
sutelktas blokų lygmenyje, kaip, pavyzdžiui, Europos monetari- 
nės sistemos atveju, tuo mažiau kils įtampų ir reguliavimui glo- 
baliniu lygmeniu. Žymi tarpusavio prekyba yra būtina ir gei- 
džiama konkurencijos efektyvumo išlaikymo sąlyga. Kai kurių 
technologijų plėtotei, kad būtų pasiektas masto ekonomijos efek- 
tas jų vystymui ir prekybai, gali prireikti ir globalinio bendra- 
darbiavimo. Čia turima omenyje branduolinė sintezė, kosminė 
infrastruktūra, fundamentalieji mokslai (fizika, astronomija) ir 
galbūt kokia nors transportavimo dideliu greičiu forma. Taip 
pat ir bet koks bandymas reguliuoti globalinę aplinką negalėtų 
vykti be plataus globalinio bendradarbiavimo. 

Šiuo atveju dalis pasaulinės rinkos efektyvumo būtų išmai- 
nyta į liberaliosios tvarkos nestabilumo ar žlugimo grėsmės su- 
silpninimą. Žinoma, gaila prarasti efektyvumą, tačiau didelis, 
bet neužtikrintas efektyvumas irgi nėra per daug patrauklus, 
nes galimas masiško žlugimo ir karo pavojus. Visiškas liberalios 
tvarkos viešpatavimas nėra tobulas, nes jis nuolat slegia valsty- 
bes ir visuomenes neisbaigiančia būtinybe taikytis prie rinkos 
pasikeitimų. Šis reiškinys turi savo konstruktyviąją pusę, bet 
tokiu aukštu lygiu jis žalingai veikia ir hegemoninę galią, ir 
daugelį periferijos valstybių. Perdėta reikmė nuolat taikytis prie 
besikeičiančių aplinkybių gali taip pat silpninti vidinę politinę 
ekonomikos atvirumo pamoką. Labiau decentralizuota sistema 
su mažesniu išoriniu spaudimu ir kontrolės sukoncentravimu į 
regionų lygmenį gali sušvelninti šias problemas. Silpnų perife- 
rinių valstybių padėtis gali pagerėti sudarius asociaciją su re- 
gioniniu bloku, nors, antra vertus, ji lygiai taip pat gali ir pablo- 
gėti ir prarasti pagerėjimo perspektyvą, jeigu susiklostys siauri 
ryšiai tik su tuo centru, kuriam jos yra subordinuotos. Silpnos 

valstybės yra problema kiekvienai ekonominei struktūrai, ypač 
jeigu jų silpnumo šaltiniai turi gilias šaknis valstybės ir visuo- 
menės prigimtyje. 

Scenarijus, plėtojamas pagal šią logiką, atskleidžia daug po- 
žymių, kurie asocijuojasi su ketvirtame skyriuje nagrinėta bran- 
džia anarchija. Tokia sąranga galėtų padėti išvengti to anarchijos 
ir rinkos prieštaravimo, kuris kyla įvedus visiškai liberalią sis- 
temą. Čia būtų galima susieti rinką ir anarchiją į labiau suba- 
lansuotą sąrangą, kuri būtų labiau pritaikyta dvidešimto am- 
žiaus pabaigai būdingoms technologinėms ir sąveikos intensy- 
vumo sąlygoms, taip pat visiškai išnaudotų galimybes, kurias 
teikia auganti tarptautinės visuomenės branda. Jos stambiausi 
elementai turėtų disponuoti pakankama masto ekonomijos eko- 
nomika, valdyti kapitalą ir technologijas bei būti politiškai de- 
centralizuoti tiek, kad nebūtų įmanoma įtraukti juos į imperia- 
listines varžybas. Daugelis iš jų būtų susijungę į saugumo ben- 
drijas ar saugumo režimus, ir visi galėtų toliau pelnytis iš bran- 
duolinių ginklų suponuoto jėgos naudojimo paralyžiaus. Preky- 
ba ir investicijos toliau juos sietų tarpusavyje, o ekonomikos ir 
aplinkos taršos reguliavimo būtinumas visus juos skatintų kurti 
ir remti ekonominius režimus. Kiek susiformuotų konsensusas 
rinkos ekonomikose ir pliuralistinėse politinėse struktūrose, tiek 
kolektyvinis vadovavimas ir režimo reguliavimas globaliniu lyg- 
meniu būtų remiamas ir lengvinamas stiprios tarptautinės vi- 
suomenės egzistavimo. 

Vienas iš rinka paremtų politinių ekonomijų privalumų yra 
tas, kad pats jų veikimas visus sektorius verčia būti daug atvi- 
resnius ir prieinamesnius, kas neišvengiamai įtakoja ir saugumo 
santykius. Išsiplėtojusi prekyba, finansiniai ryšiai ir investicijos 
natūraliai atveria visuomenes viena kitai vien jau tuo, kad ska- 
tina prisirišti prie vieningų apskaitos vienetų. Rinka paremtose 
politinėse ekonomijose lengvas prieinamumas išsamios ir lygi- 
namosios statistikos apie plačią veiklos įvairovę valstybių vidu- 

je ar tarp jų yra savaime suprantamas dalykas. Be jos rinkos 
ekonomikos veikimas smarkiai nukentėtų dėl efektyvumo ma- 
žėjimo. Ši socioekonominė sąsaja leidžia išvengti tokių rimtų 
neaiškumo problemų, su kuriomis susidūrė Vakarai bandydami 
įvertinti sovietines ir kinų gynybos išlaidas arba tikrąją jų eko- 
nomikų būklę, ar netgi norėdami gauti informacijos apie grės- 
mes aplinkai. Tarptautinei prekybai tinkamos valiutos nebuvi- 
mas komunistinėse galybėse kartu su ypatinga jų vyriausybių 
vykdoma statistikos priežiūra buvo pagrindinė informacijos ga- 
vimo, o kartu ir tarptautinio saugumo kliūtis. Akivaizdžiai be- 
sireiškiantis rinkos triumfas prieš centrinio planavimo ekonomi- 
kas dvidešimto amžiaus pabaigoje bus galingas stimulas dar 
didesniam atvirumui ir atitinkamai palengvins tarptautinio sau- 
gumo įgyvendinimą. 

7 skyrius 
GYNYBOS DILEMA 


Šiame ir kitame skyriuje bus nagrinėjama karinės valstybių są- 
veikos dinamika. Tad vienas iš dėstymo tikslų yra nužymėti 
strateginių studijų vietą tarptautinio saugumo studijose. Kaip aš 
jau išsamiai pagrindžiau kitoje vietoje, strateginių studijų objek- 
tas yra karinės technologijos įtaka tarpvalstybiniams santykiams, 
ar bent jau šis apibrėžimas yra vienas iš tų prasmingų ir tinka- 
mų būdų, kuriais strategines studijas kaip atskirą dalyką galima 
išskirti iš platesnių tarptautinių santykių studijų'. Dėl to karinės 
technologijos, kaip nepriklausomas kintamasis, tampa kitu svar- 
biu veiksniu, įtakojančiu anarchijos pasekmes saugumo srityje. 
Jėgos naudojimas ar grasinimas ją panaudoti yra gerai su- 
prastas charakteringas anarchiškų tarptautinių santykių bruo- 
žas. Kaip nurodo Robertas Osgoodas, tarptautinėje sistemoje „pa- 
grindinis tvarkos instrumentas — ginkluotosios pajėgos - taip 
pat yra ir pagrindinis grėsmės saugumui šaltinis“?. Šis paradok- 
sas susijęs su plačiai paplitusiu požiūriu, kad karinė jėga yra 
nacionalinio saugumo problemos pagrindas. Anarchijos būse- 
noje valstybėms reikia karinės jėgos tiek jų pačių gynybai, tiek 
platesniems sistemos valdymo tikslams. Tačiau kai tik karinė 
galia pasiekiama, ji savaime tampa priešingos saugumui dina- 
mikos, kuri kelia grėsmę tiek atskiroms valstybėms, tiek visos 
sistemos tvarkai, šaltiniu. Osgoodas teigia, kad „jėga turi vai- 
dinti tokį esminį vaidmenį tarptautinei politikai anarchijos būk- 
lėje, kokį rinkimai vaidina vidaus politikoje organizuotos de- 

mokratijos sąlygomis“?. Hedley'us Bull'as remia šį požiūrį iš 
kito taško, teigdamas, kad „tarptautinei tvarkai akivaizdžiai 
trūksta taikių pokyčių mechanizmo ir ji akivaizdžiai priklauso 
nuo karo, kuris yra tikrų pokyčių agentas“*. Michaelas Ho- 
wardas susumuoja šiuos svarstymus, teigdamas, kad „jėga yra 
neatskiriama tarptautinių santykių dalis, ir ne dėl kokio nors 
paties Žmogaus prigimtinio bruožo, bet todėl, kad egzistuoja 
galimybė ją naudoti. Dėl to jai reikalinga sulaikanti jėga, ji turi 
būti kontroliuojama ir jei visos šios priemonės žlunga, tai ji 
pasirinktinai ir ribotai yra naudojama““. Jis tęsia savo sampro- 
tavimus, identifikuodamas vieną pagrindinių bendros karinės 
problemos tarptautiniuose santykiuose variklių, kuris suveda- 
mas į tai, kad „tas, kuris nesinaudoja jėga, atsiduria tų, kurie ja 
naudojasi, malonėje““. 

Valstybėms naudojant karines priemones, kyla du grėsmės 
tipai: dėl pačių ginklų ir dėl to, kad ginklai yra kitų sistemos 
subjektų rankose". Pirma grėsmė iš esmės yra sunaikinimo grės- 
mė, tačiau jai svarbus ir galimybės gintis kaštų elementas net ir 
tuo atveju, kai ginklai nenaudojami. Iš čia kyla gynybos dilema“ — 
prieštaravimai tarp karinės gynybos ir nacionalinio saugumo, - 
kuri nagrinėjama šiame skyriuje. Antra grėsmė yra pralaimėji- 
mo grėsmė. Ji suponuoja galios-saugumo dilemą, kuri nagrinėja- 
ma 8 skyriuje. Šios dvi dilemos bei jų tarpusavio sąveika išreiš- 
kia karinės nacionalinio saugumo problemos esmę. 


Gynybos dilemos apibrėžimas 


Gynybos dilema pirmiausia kyla iš karinių priemonių prigim- 
ties - kiek jas valstybės išplėtoja ir paruošia naudoti, o tik po to 
iš tarpvalstybinių santykių dinamikos. Karinių priemonių plėtra 
vyksta pagal technologijos logiką, kuri skiriasi nuo draugišku- 
mo ir priešiškumo sanklodų, susiklostančių tarp valstybių. Nors 
tokios santykių sanklodos gali paspartinti karinę plėtotę, pavyz- 

džiui, karo arba ginklavimosi varžybų metu, iš esmės jie nele- 
mia mokslinių, technologinių ir organizacinių imperatyvų, ku- 
rie yra galingesnių ir brangesnių ginklų kūrimo variklis. Šie im- 
peratyvai kyla iš bendrosios gamtos pažinimo pažangos. Moks- 
linės Žinios ir technologinis virtuoziškumas didėja nepriklauso- 
mai nuo tarptautinių santykių ypatybių. Nors konkretūs gyny- 
biniai poreikiai išties šiam technologiniam imperatyvui suteikia 
formą, jie jų nelemia. 

Mokslinė ir technologinė pažanga kyla tiek iš civilinių, tiek 
iš karinių šaltinių. Išskyrus tokius specializuotus dalykus kaip 
supersudėtingi reaktyviniai naikintuvai, karinė ir civilinė tech- 
nologija taip susijusios, kad bandymas jas atskirti atrodo abejo- 
tinas. Civilinės aviacijos technologija leido atsirasti bombone- 
šiams taip pat, kaip buldozeriai leido atsirasti tankams, bran- 
duolinės jėgainės - branduolinėms bomboms, kosmoso tyrinėji- 
mai - strateginėms raketoms, oro susisiekimo kontrolė - išanks- 
tinio įspėjimo sistemoms, televizija - tiksliai nukreipiamoms bom- 
boms, ir taip toliau. Visi šie teiginiai, taip pat daugelis kitų, gali 
būti apversti. Dėl šių sąsajų industrializuotos visuomenės negali 
išvengti karinių technologinio progreso pasekmių. Net kariniu 
atžvilgiu nepasirengusi visuomenė gali greitai savo meistrišku- 
mą panaudoti kariniams tikslams, kaip parodė greitas Jungtinių 
Valstijų mobilizavimasis Antrojo pasaulinio karo metu. Naujų 
technologijų karinės implikacijos bus daug ryškesnės ir labiau 
neišvengiamos tada, kai įtampa yra didesnė. Tačiau jos išliks 
stabilus veiksnys, veikiantis pagal savo logiką, įtakojantis tarp- 
tautinius santykius nepriklausomai nuo kitų veiksnių, kurie le- 
mia valstybių draugiškumą ir priešiškumą. Karinis dominuo- 
jančios technologijos potencialas vaidina pagrindinį vaidmenį 
apibrėžiant šiandieninę strateginę aplinką“. 

Gynybos dilema kyla dėl prieštaravimų tarp karinės gyny- 
bos ir nacionalinio saugumo. Ginkluotųjų pajėgų būtinumas iš 
esmės grindžiamas jų reikalingumu nacionaliniam saugumui už- 

tikrinti, ir dėl to politiškai tikslinga manyti, kad karinė galia 
pozityviai koreliuoja su nacionaliniu saugumu. Kadangi nė vie- 
nos iš šių sąvokų neįmanoma kvantifikuoti, šio teiginio negali- 
ma patikrinti. Tačiau dviem akivaizdžiais būdais gynyba ir sau- 
gumas gali veikti vienas prieš kitą - arba pernelyg dideli gyny- 
bos kaštai stato pavojun kitus saugumo tikslus, arba gynimosi 
rizika gali praaugti tą grėsmę, kurią gynyba turėtų neutralizuo- 
ti. Reikia skirti gynybos dilemą, kurios atveju gynyba ir saugu- 
mas tam tikra prasme vienas kitam prieštarauja, ir tuos atvejus, 
kai gynybinės priemonės paprasčiausiai netinka saugumui pa- 
laikyti. Ten, kur valstybių ekonominiai ir politiniai interesai plė- 
toti tarptautinę ekonomiką yra didžiausi, daugelio jų karinė jė- 
ga efektyviai apginti negali. Europos valstybės savo pelnui di- 
dinti arba savo silpnųjų pusių apsaugai santykiuose su Japoni- 
jos ekonomika karinių priemonių naudoti negali. Panašus atve- 
jis yra aplinkos saugumas, kur karinės priemonės taip pat ne- 
tikslingos. 

Gynybos dilemos kaštai susiję su atvirkštine priklausomy- 
be tarp skirtų gynybai ir kitokioms saugumo reikmėms tenkinti 
resursų. Vienu iš šių „ginklavimasis ar plėtotė“ debatų pavyz- 
džiu gali būti dabar tvirtai Jungtinių Tautų retorikoje institu- 
cionalizuota diskusija. Joje teigiama, kad karinės išlaidos ma- 
žina resursus Trečiojo pasaulio plėtotei tiek pačiose Trečiojo pa- 
saulio šalyse, tiek mažindamos potencialius Šiaurės pagalbos 
išteklius Pietų kraštams. Esmė yra ta, kad svarbesnės ekono- 
minio, politinio ir ekologinio saugumo problemos nesprendžia- 
mos, nes per daug išteklių skiriama mažiau svarbiai karinės 
grėsmės problemai. Panaši saugumo sektorių sąsaja naudoja- 
ma remiant siekį didinti išteklius aplinkos apsaugos proble- 
moms spręsti. Šios kampanijos siekius taikyti platesnę saugu- 
mo logiką padaro rimtesnius. Jie paremti prielaida, kad pini- 
gai, neišleisti gynybai, bus panaudoti jų požiūriu vertesniems 
tikslams. Taip siedami du sektorius, šių argumentų šalininkai 

gerokai rizikuoja, nes nepavykus sumažinti karinių išlaidų ir 
jų remiami sektoriai gali nebesivystyti. 

Akivaizdžiausią kaštų-gynybos dilemos pavyzdį galima ras- 
ti dabartinėje Sovietų Sąjungoje, kur perestroikos sėkmė, be kitų 
dalykų, priklauso ir nuo didelių resursų perkėlimo iš karinio 
sektoriaus į civilinį. Metai po metų pernelyg daug lėšų skirda- 
ma kariniam saugumui, Sovietų Sąjunga (be viso kito, turint 
omeny ir biurokratinį centralizuoto planavimo neefektyvumą) 
dabar patiria tokią didelę ekonominę ir politinę krizę, jog ši 
kelia pavojų visai vidinei Sovietų Sąjungos struktūrai bei tarp- 
tautinei jos padėčiai. Keturiasdešimt Šaltojo karo metų Jungti- 
nės Valstijos praleido panašiomis, tačiau daug švelnesnėmis są- 
lygomis. Didelės karinės išlaidos silpnino Jungtinių Valstijų pra- 
monės konkurentabilumą ir užkorė ekonomikai sunkią chroniš- 
ko deficito naštą. Pagrindinis šios šalies rūpestis yra praradimas 
technologinio ir finansinio konkurentabilumo, palyginti su Ja- 
ponija, kuri net ir palankiausiais skaičiavimais, matuojant BNP 
dalimi, gynybai teišleidžia ketvirtį to, ką išleidžia Jungtinės Vals- 
tijos. Astronomiškai brangiai kainuojančios naujos kartos ginklų 
sistemos, tokios kaip nematomas bombonešis ir kosmose bazuo- 
jama strateginė gynyba, tik pabrėžia amerikiečių dilemą, nors 
Sovietų Sąjungos braškėjimas gali juos išgelbėti nuo pasirinki- 
mo. Klausimas, ar Šaltojo karo pabaiga įgalins Jungtines Valsti- 
jas pabėgti nuo jos kaštų-gynybos dilemos, ar kariniai-industri- 
niai lobistai ras būdų, kaip išlaikyti savo vietą ekonomikoje, bus 
vienas įdomiausių dešimtajame dešimtmetyje. 

Daug rimtesnės gynybos dilemos atsiranda tada, kai kariniai 
pasirengimai dėl gynybos patys kelia grėsmę valstybės išliki- 
mui. Akivaizdžiausia šios dilemos forma yra nepriimtina žala, 
kurią padaro sau pati valstybė arba kuri atsiranda kaip pavojin- 
ga atvirai vykdomos politikos santykiuose su kita valstybe da- 
lis. Pačios valstybės sau padarytos žalos pavyzdys būtų balisti- 
nių raketų gynybos sistema, kuri numato nedidelės galios bran- 

duolinių sprogimų ginamoje teritorijoje galimybę. Tokia sistema 
gali ginti konkrečius taikinius, tokius kaip raketų šachtos, tačiau 
tik nemažos žalos kitų galbūt ne tokių svarbių taikinių sąskaita. 
Gynybos, keliančios ginamųjų objektų sunaikinimo pavojų, pa- 
vyzdys yra NATO lankstaus atsako (flexible response) politika 
Europoje. Tikimybė, kad didžioji Vokietijos dalis, įvykus dide- 
liam konfliktui, išliktų gana maža. 

Branduolinio atgrasinimo sistema turbūt yra aiškiausias pa- 
vyzdys gynybos dilemos, kylančios dėl rizikos, kurią sukuria 
pati gynybos politika. Esminis gynybos ir saugumo prieštara- 
vimas, kurį sukelia branduolinis atgrasinimas, atsiranda plėto- 
jant technologiją, puolamiesiems ginklams suteikiančią akivaiz- 
dų pranašumą prieinamų gynybinių ginklų atžvilgiu. Raketų 
ir branduolinių ginklų junginys pratęsė dvidešimto amžiaus 
tendenciją, kurią pradėjo lėktuvai ir bombos, gerokai sumaži- 
nę teritorinės valstybės galimybes apsiginti nuo karinės ata- 
kos!?. Šie ginklai sudaro sąlygas, kada valstybei galima pada- 
ryti didelę žalą arba ją nubausti, jos nenugalint visuotiniame 
kare, ir atitinkamai, kada tradicinė gynybinė laikysena nebe- 
turi ankstesnės prasmės. 

Kai dvi valstybės turi branduolinį ginklą ir nusiteikusios lai- 
kyti juos vieną prieš kitą, vienintelė logiška karinė strategija iš- 
lieka jų „gynybos“ politiką remti garantuoto atpildo galimybe. 
Šiomis aplinkybėmis gali būti pateiktas įtikinamas argumentas, 
kad abiejų valstybių interesai apsaugomi tuo atveju, kai kiekviena 
valstybė išlieka pažeidžiama (kartu užtikrinant, kad pirmojo 
smūgio iniciatyvų galimybė būtų minimalizuota abiejose pusė- 
se) - iš čia žymioji „garantuotos abipusės destrukcijos (mutual 
assured destruction)“ arba MAD politika". Iš tiesų tai reiškia, kad 
kiekviena pusė savo fizinę bazę pateikia kitai pusei kaip įkaitą. 
Siekdamos būti saugios karine prasme, kiekviena valstybė gąs- 
dina panaudosianti priemones, kurios net gali sunaikinti žmo- 
niją visoje planetoje. Nepaisant šios politikos nuopelnų, o 

branduolinėmis sąlygomis jie nemaži, atgrasinimo politika iš es- 
mės siūlo ginti valstybę strategija, kuri gali sunaikinti valstybę. 
Prevencinis atgrasinimo politikos tikslas yra susijęs su siaubin- 
ga tikėtinos apokaliptinės destrukcijos grėsmės logika. Nieko 
nuostabaus, kad daugelis žmonių laiko save potencialiomis to- 
kios struktūros aukomis. Jie mano, kad nacionalinio saugumo 
politika, paremta idėja, kuri kelia tokį pavojų asmeniniam bei ko- 
lektyviniam-nacionaliniam (arba rūšiniam) jų egzistavimui, nepri- 
imtina. Kai kurie žmonės susirūpinę ir dėl būdo, kuriuo modernia 
technologija paremta gynyba (pvz., branduolinis atgrasinimas) 
yra taip centralizuota, kad jai vadovauja ir ją kontroliuoja siau- 
ras elito sluoksnis ir karinis saugumas atskiriamas nuo gyventojų 
masių. Kai gynyba priklauso nuo masinių armijų, gyventojai bent 
kiek kontroliuoja valstybinį jėgos panaudojimą. Tuo tarpu moder- 
nia technologija paremta gynyba suteikia daugiau galimybių lyde- 
riams, ir tai galima laikyti nepageidaujama tendencija. 
Branduolinių ginklų amžiuje saugumo suvokimas daugiau 
nebepriklauso kaip anksčiau nuo to, kurioje barikadų pusėje esi. 
Gynybos dilema kyla dėl to, kad technologijos plėtotė sukūrė 
tiek karinių priemonių, jog bendra susinaikinimo grėsmė yra 
vienintelė logiška karinė nacionalinio saugumo užtikrinimo prie- 
monė. Dėl neapibrėžtumo, kuris susijęs su tokių ginklų turėjimu 
ir kontrole, daugelis daro išvadą, kad patys ginklai ir santykių 
sistema, kurią jie sukuria, labiau mažina, o ne didina saugumą. 
Vienas iš tokių yra Richardas Barnetas, kuris teigia, kad 


Nėra tokio tikslo, įskaitant ir Jungtinių Valstijų kaip politinio junginio 
išlikimą, kuris pateisintų milijonų Žmonių sunaikinimą arba keltų pavojų 
žmonijos ateičiai. Pretenzijos legitimuoti grasinimą branduoliniu karu sie- 
kiant politinių tikslų sukuria tarptautinį baimės klimatą, kuriame ir ameri- 
kiečiai bus mažiau, o ne daugiau saugūs!?. 


Kadangi jėga tampa būtinu anarchinės tarptautinės sistemos 
bruožu ir dėl to, kad tiek anarchija, tiek technologinis imperaty- 
vas, atrodo, yra ilgalaikiai veiksniai, gynybos dilema bus di- 

džiausia nacionalinės saugumo politikos problema ateityje. Dėl 
šių priežasčių verta patyrinėti istorinį kontekstą, kuriame ir išryš- 
kėja gynybos dilema. Ypač svarbu suprasti, ar gynybos dilema 
gali būti išsprendžiama ar bent jau tam tikru būdu sušvelnina- 
ma, be to, ar jėgos, kurios ją lemia, yra tokios gilios ir stiprios, 
kad ši dilema gali tapti nuolatiniu saugumo peizažo elementu. 


Istorinė gynybos dilemos raida 


Dėl priežasčių, kurias aptariau trečiame skyriuje, karinės grės- 
mės tradiciškai užima pasididžiavimo vertą vietą nacionalinio 
saugumo prioritetų hierarchijoje. Politinės filosofijos tradicija, 
besiremianti prigimtinės būklės įvaizdžiu, gynimo nuo prievar- 
tos funkciją priskiria pamatinėms valstybės funkcijoms. Realia- 
me pasaulyje karinė grėsmė kelia tiesioginį ir betarpiškiausią 
bei akivaizdžiausią pavojų valstybės saugumui, ir karinės prie- 
monės dažnai įrodė savo naudą karinių ir nekarinių grėsmių 
akivaizdoje. Politinis, ekonominis ir visuomeninis tautos gyve- 
nimo sektoriai turi būti tokie stiprūs, kad galėtų išlaikyti konku- 
rencijos spaudimą jų pačių sektoriuose ir pagal jų pačių žaidi- 
mo taisykles, tačiau negalima tikėtis, kad jie visi būtų tokie stip- 
rūs, jog galėtų išlaikyti akumuliuotą spaudimą arba agresyvią 
destrukciją. Istorinė pacifizmo nesėkmė kovojant dėl masių pa- 
laikymo atspindi visuotinį šio fakto pripažinimą. Valstybės ka- 
rinės pajėgos šiuos sektorius apsaugo nuo „neteisingo“ grasini- 
mo jėga ir palengva adekvačios karinės struktūros išlaikymas 
savaime tampa nacionalinio saugumo interesu. 

Istorijoje pilna herojiškų pavyzdžių, kaip karinė jėga buvo 
naudojama kultūrinėms, politinėms ir ekonominėms vertybėms 
išsaugoti nuo agresyvios destrukcijos - senovės graikai, atmušę 
persų antplūdį Maratone ir prie Salamio salų, frankai, prie Turo 
pasipriešinę musulmonų Vakarų Europos užkariavimui (732), 
otomanų apsuptos Vienos išlaisvinimas (1683) ir fašizmo pralai- 
mėjimas Europoje 1945; tai tik keli pavyzdžiai. Tas faktas, kad 

šiuos pavyzdžius atsveria tiek pat pralaimėjimų ir okupacijų — 
Ispanijos conguistadores sunaikinti inkai, Romos sunaikinta Kar- 
tagina, Kinijos aneksuotas Tibetas, keli Lenkijos padalijimai, ko- 
lonijiniai nukariavimai, kurių per daug, kad būtų galima visus 
išvardyti, - tik pabrėžia gero apsiginklavimo reikalingumą. Dėl 
visų šių priežasčių kariniai veiksniai vyravo nacionalinio sau- 
gumo svarstymuose, ir nacionalinė gynyba, bent jau iki nesenos 
praeities, buvo laikoma beveik nacionalinio saugumo sinonimu. 

Nacionalinės gynybos konceptualūs pagrindai atsekami pra- 
eityje, kai svarbiausi valstybės interesai galėjo būti apsaugomi 
karine jėga. Monarchija, pasižyminti daugiausia savarankiška, 
merkantiline ekonomika, tokia kaip Prancūzija aštuoniolikto am- 
žiaus pradžioje, tarsi prašosi būti laikoma idealiu valstybės tipu 
nacionalinei gynybai. Vidaus saugumas gali būti sustiprintas 
armija ir vietiniais didikais. Prekyba nevaidino lemiamo vaid- 
mens nacionaliniam išlikimui, ir valstybė gana neblogai galėjo 
būti apsaugota karinėmis priemonėmis ir imperine struktūra. 
Išorinės grėsmės savo prigimtimi buvo iš esmės karinės, ir pri- 
einama technologija lėmė tik lėtą jų augimą. Karinė galia labiau- 
siai priklausė nuo vidinių resursų ir galėjo būti naudojama dau- 
geliui dalykų, laikytų nacionalinėmis vertybėmis, iškovoti bei 
išsaugoti. Karas buvo naudojamas kaip valstybinės politikos in- 
strumentas, nors kartais brangus ir dažnai neužtikrintas. Ideo- 
logija ir ekonominė tarpusavio priklausomybė dar nebuvo pir- 
maeilės politinės svarbos dalykai. 

Dėl to klasikinis nacionalinės gynybos įvaizdis remiasi iš es- 
mės autarkiškos valstybės sąvoka - kaip savarankiško ir save 
išlaikančio darinio visose pagrindinėse politinio, ekonominio ir 
kultūrinio gyvenimo srityse. Pagrindinė karinė jos reikmė buvo 
vidinio universumo gynyba nuo sugriovimo, kurį galėjo sukelti 
išorinė karinė ataka arba netvarka viduje. Nors grynieji tokios 
rūšies modeliai realybėje reti, šis idealus tipas yra vertingas at- 
skaitos taškas svarstymuose apie nacionalinę gynybą. Tokuga- 

vos Japonija (1600-1868) iliustruoja blogiausią atvejį, kai šogū- 
nai kontaktus su išoriniu pasauliu apribojo, palikdami tik mažą 
ir griežtai kontroliuojamą prekybos angą. Jungtinės Valstijos pir- 
moje dvidešimto amžiaus pusėje taip pat telpa į šį modelį dau- 
geliu atžvilgių: jos neturėjo kariniu požiūriu svarbių kaimynų, 
dominavo mezgantis kariniams ir ekonominiams santykiams Va- 
karų pusrutulyje, buvo beveik nepasiekiamos didžiųjų kitų ga- 
lybių karinių veiksmų, bent jau savo kontinentinėje teritorijoje, 
ir iš esmės savo sferoje buvo ekonomiškai savarankiškos. 

Jei mes kuriam laikui atidėsime į šalį karinę agresiją Na- 
poleono, Hitlerio ir imperine prasme, tai pasirodys, kad nacio- 
nalinė gynyba implikuoja savarankišką, savipakankamą ir ga- 
na pasyvią perspektyvą. Valstybė apsirūpina gynybinėmis prie- 
monėmis priklausomai nuo jos suvokiamų grėsmių ir dispo- 
nuojamų resursų bei jais remiasi atsverdama grėsmes arba jas 
pasitikdama, kai tik tos grėsmės materializuojasi. Karas nei 
trokštamas, nei jo labai baiminamasi. Gynyba pritaikoma įtam- 
pos bei grėsmės sanklodų variantams. Nors sąlygos gali dik- 
tuoti gynybinių sąjungų būtinybę, geresniu laikomas savaran- 
kiškumas išskirtinės britų, amerikiečių, kinų arba japonų izo- 
liacijos prasme. Nacionalinė gynyba orientuojama pirmiausia į 
pasikliovimą valstybe ir į karines jos galimybes, taip pat atsi- 
žvelgiama ir į galimus priešininkus bei galios pusiausvyros di- 
namiką tarptautinėje sistemoje. 

Europoje nacionalinės gynybos idėją palaikančios sąlygos nuo 
devyniolikto amžiaus pabaigos greitai nyko. Ekonominė veikla 
išsiplėtė už nacionalinių ir imperinių sienų tiek, kad karinės prie- 
monės daugiau nebegalėjo apsaugoti visų pagrindinių naciona- 
linės ekonomikos interesų. Pirmasis pasaulinis karas iškart nu- 
vertino šią sąvoką. Jis ne tik atskleidė ekonominės tarpusavio pri- 
klausomybės mastą, bet ir bombardavimo iš oro ir jūrinės blo- 
kados pavyzdžiais pakirto idėją, kad valstybė gali būti apsaugo- 
ta fronto linijų viduje. Naujos karinės technologijos atskleidė ir 

siaubingai išaugusią karinių priemonių naudojimo riziką ir ne- 
patikimumą bei rimtai nuvertino idėją, kad karas brangus, bet 
naudingas valstybės politikos instrumentas. Tai paaiškina kolek- 
tyvinės saugumo politikos, Tautų lygos bei kitų idealistinių po- 
žiūrių į saugumą tarpukario metu populiarumą. Kolektyvinis 
saugumas siekė pakeisti nacionalinę gynybą ir atspindėjo Europos 
nusivylimą karu ir gynyba. Pažymėtina, kad Jungtinių Valstijų ne- 
dalyvavimas Lygoje reiškė tai, jog amerikiečių atveju nacionalinio 
saugumo idėją lemiančios sąlygos iš esmės liko nepakitusios. 

Kolektyvinis saugumas savo populiarumu nacionalinę gyny- 
bą pradėjo lenkti tarpukaryje, nes Pirmojo pasaulinio karo patir- 
tis labai susilpnino vieną iš pamatinių nacionalinės gynybos prie- 
laidų, teigiančią, kad karas yra priimtinas politikos instrumen- 
tas. Jeigu karo kaip didžiulės grėsmės bijoma vien dėl jo paties, 
tada gynybos reikšmė yra nuvertinama, nors karinio nesaugumo 
problema išlieka. Tai ir yra gynybos dilemos esmė. Daugelis tra- 
dicinių karinių grėsmių išliko ir prie jų prisidėjo dar ir visų sub- 
jektų jaučiama baimė paties karo, kuris tapo toks agresyvus ir 
brangus, kad lengvai gali sunaikinti valstybės mechanizmą ar 
bent mažų mažiausiai rimtai jam pakenkti. Net nugalėtojai gali 
būti tiek nualinti, kad mažai bejaustų skirtumą tarp pergalės ir 
pralaimėjimo. Dėl Pirmojo pasaulinio karo patirties karo baimė 
ir pralaimėjimo baimė pradėjo tarpusavyje varžytis svarstymuose 
apie pagrindinį nacionalinio saugumo politikos motyvą". Karo 
baimė masėse pasireiškė taikos judėjimuose bei viešosios nuomo- 
nės apklausose ir tapo tokiu svarbiu politiniu veiksniu, kad pra- 
dėjo kelti grėsmę tradicinei politikai, kuri pirmiausia siekė reaguo- 
ti į pralaimėjimo baimės pojūtį. Tam tikra kolektyvinio saugumo 
struktūros forma buvo natūrali reakcija į tai, kad buvo pradėta abe- 
joti savarankiškos nacionalinės gynybos tradicija. 

Karo nuovargis ir karo baimė tapo nuolat pasikartojančiu 
tarptautinių santykių elementu, paprastai pasireiškiančiu po už- 
sitęsusių, plataus masto ir griaunančių karų, tokių kaip Tris- 

dešimties metų karas (1618-1648), Prancūzų revoliucijos ir Na- 
poleono karai (1792-1815), Pirmojo ir Antrojo pasaulinių ka- 
rų. Po tokių karų karo prevencija įgauna prioritetą, ir reikia 
ko nors daugiau negu vien tik savarankiška gynybos politika. 
Populiaria problemos sprendimo priemone tampa didžiųjų ga- 
lybių tarpusavio bendradarbiavimo ir konsultacijų instituciona- 
mą galios pusiausvyros veikimą, turėtų padėti užkirsti kelią ka- 
rui. 1815 metais sukurta Vienos kongreso sistema, Tautų lyga 
ir Jungtinės Tautos iliustruoja šį konceptualų posūkį nuo na- 
cionalinės gynybos kolektyvinio saugumo link“. Deja, nė vie- 
nas šių siekių netapo pagrindiniu tarptautinių saugumo san- 
tykių kontrolės elementu. 

Ši nuolat pasikartojanti nesėkmė stebina, nes ypač po Pirmo- 
jo pasaulinio karo buvo pastebima intensyvi karo baimės stiprė- 
jimo tendencija. Antra vertus, čia nėra nieko stebėtino - eilinį 
kartą buvo pademonstruota vis dar išliekanti anarchinės politi- 
nės logikos potencija. Jei po Napoleono karų karo baimė išblėso 
kartu su ją patyrusios kartos atmintimi, tai po 1918 metų karo 
baimė augo dėl greito ir akivaizdaus naujų ginklų destruktyvu- 
mo didėjimo. Pirmasis pasaulinis karas sukėlė Europos civiliza- 
cijai didesnį šoką nei bet kokios ankstesnės katastrofos, nes jis 
grasino ne tik revoliucijomis valstybių socialinėje struktūroje ir 
valstybių sistemos sąrangoje, bet parodė, kad didžiulė žala ar 
net visiškas susinaikinimas gali ištikti pačią Europos civilizaciją. 
Karas pasirodė besąs neprognozuojamas ir iš esmės nekontro- 
liuojamas procesas. Tik prasidėjęs, jis, atrodo, vystosi pagal sa- 
vo paties logiką neįsivaizduojamai nuvertindamas gyvenimą ir 
gerovę, paversdamas niekais šimtmečių karinę doktriną ir iš- 
mintį bei skatindamas tokią socialinę mobilizaciją, kad vyriau- 
sybės negali nei suvaldyti savo pačių rankomis išlaisvintų jėgų, 
nei išlaikyti tradicinio skirtumo tarp užsienio politikos ir vidi- 
nės masinės politikos. 

Tokiomis sąlygomis „karo dėl karo užbaigimo“ tipo propa- 
ganda, kurią kai kurios vyriausybės naudojo kaip mobilizacijos 
instrumentą, įsišaknijo pokarinėje aplinkoje skatindama naujos 
Apokalipsės baimę, kylančią dėl nuodingų dujų ir tolimų skry- 
džių bombonešių kombinacijos. Antrasis pasaulinis karas paro- 
dė, kad ši baimė buvo perdėta, tačiau jis baigėsi baisiu Hirosi- 
mos bombardavimu, parodžiusiu, kad buvo klystama tik dėl 
laiko, o ne dėl pačios analizės. Po tokios demonstracijos tik ne- 
daugelis gali abejoti dėl racionalumo šios baimės, kad kitas di- 
delis karas išsekins jo dalyvius tiek, jog pergalę pavers tolygia 
pralaimėjimui. Tad ką gi šiomis sąlygomis reiškia nacionalinė 
gynyba? 

Po 1945 metų karinės technologijos pažanga pakirto naciona- 
linės gynybos šaknis keliais būdais. Valstybės vidaus neliečia- 
mybė negali būti nei užtikrinta, nei apginta. Totalinei mobiliza- 
Cijai reikalingi dideli ir nebūtinai atstatomi socialinių ir politinių 
vertybių pokyčiai, kurie karą paverčia ne tiek visuomenės išsau- 
gojimo, kiek jos transformacijos instrumentu. Nauji ginklai pa- 
naikino skirtumą tarp vidaus fronto ir karo fronto, o tai reiškia, 
kad gynyba tiesiogine to žodžio prasme, t.y. savo socialinės struk- 
tūros apsauga nuo priešo karinių pajėgų, daugiau nebebuvo įma- 
noma. Griaunamoji ginklų jėga nacionalinės gynybos idėją pa- 
vertė absurdu, nes valstybė gali būti sunaikinta jos gynybai rei- 
kalingomis priemonėmis. Anot Neville'o Browno, 


tūkstančius metų iki dabar [1945 metų] šaunamoji galia buvo tokia ribota, 
kad generolų aukščiausio lygio išbandymas buvo jos išsaugojimas ir pa- 
naudojimas geriausiu laiku ir tinkamiausioje vietoje. Staiga paaiškėjo, kad 
ji gali tapti tokia neribota, kad būtų beprotybė panaudoti net mažytę jos 
dalelę". 


Jeigu prie viso to dar pridėsime gynybos sunkumus, susiju- 
sius su vis platėjančiais valstybės interesais, ypač politiniais ir 
ekonominiais, kuriuos ne taip lengva apginti karinėmis prie- 

monėmis, šiomis sąlygomis jau reikėjo platesnės už gynybą 5ą- 
vokos, kuri buvo naudojama svarstant valstybės saugumą. Taip 
ir gimė nacionalinio saugumo sąvoka. 

Dėl ypatingos geografinės padėties Jungtinės Valstijos, kaip 
jau buvo minėta anksčiau, ilgiau už kitas Europos galybes laikė- 
si nacionalinės gynybos koncepcijos. Tą patį, tik kiek kitaip, da- 
rė ir Sovietų Sąjunga. Kad būtų pakirstas Amerikos tikėjimas 
izoliacine nacionaline gynyba ir šalis pradėtų orientuotis į la- 
biau išorinio saugumo perspektyvą, prireikė Antrojo pasaulinio 
karo. Šia prasme Jungtinės Valstijos trimis dešimtmečiais vėliau 
negu Europa persiorientavo nuo gynybos į saugumą. Šis atvejis 
teikia galimybę ištirti vidaus politinį pereinamąjį nuo gynybos 
prie saugumo procesą"*. Nacionalinė gynybos strategija trečiaja- 
me ir ketvirtajame dvidešimto amžiaus dešimtmečiuose aiškiai 
pasirodė visiškai neadekvati Jungtinių Valstijų reikmėms. Pasy- 
vi, savigyna paremta perspektyva sudarė galimybes Europoje ir 
Azijoje susiformuoti rimtoms grėsmėms, kurios privertė šalį ko- 
voti didžiuliame kare pavojų keliančiomis nepalankiomis starto 
sąlygomis. Šios situacijos pamoka buvo ta, kad Jungtinės Vals- 
tijos turi imtis aktyvaus pasaulinio vaidmens ir užtikrinti, jog 
daugiau nesusiklostytų tokios nepalankios aplinkybės, o jos sau- 
gumo politika turi būti perorientuota į išorę ir į priekį. 

Mažėjantis nacionalinės gynybos kaip nacionalinio saugumo 
problemos sprendimo būdo gyvybingumas sąlygojo labai skir- 
tingą patyrimą Europoje ir Amerikoje. Dėl skirtingų geostrate- 
ginių Europos šalių ir Jungtinių Valstijų savybių atitinkamai bu- 
vo iškilusi ir skirtinga jų priešų galimų karinių veiksmų grėsmė. 
Europoje Pirmasis pasaulinis karas atskleidė augantį nacionali- 
nės gynybos ir nacionalinio saugumo prieštaravimą, kuris darė- 
si vis akivaizdesnis vystantis naujiems ginklams. Europos šalys 
buvo ne tik labiau pažeidžiamos karo vien dėl jų artumo vienos 
su kita, bet ir dėl riboto jų geografinio dydžio. Ribotos ekono- 
minės jų galimybės galėjo būti išsekintos ir sugriautos net ir 

nenaudojant branduolinio ginklo". Jungtinės Valstijos nepatyrė 
panašių į šias karinių problemų. Moderniaisiais laikais jos nie- 
kada nepatyrė ir vis dar nepatiria invazijos ir okupacijos grės- 
mės. Net šeštojo dešimtmečio pabaigoje pasirodžius sovietinėms 
tarpkontinentinėms balistinėms raketoms, amerikiečiai nepaty- 
rė galingo karinio bombardavimo grėsmės, kuri Europoje vai- 
denosi keturis ankstesnius dešimtmečius. 

Amerikiečiams karas visuomet vyko „tenai“. Antrasis pa- 
saulinis karas parodė, kad Amerikos vandenynų buferių jau 
nebepakanka siekiant išlikti nepasiekiamiems priešo karinėms 
priemonėms, ir šią pamoką įamžino liepsnojantis Pearl Har- 
boro simbolis. 

Tačiau Jungtinių Valstijų nepaskatino atsisakyti orientacijos į 
nacionalinę gynybą net ir šis patyrimas, nes jis savo intensyvu- 
mu toli gražu nesulyginamas su Europos sąlygomis. Europos 
valstybėms gynybinė dilema paprasčiausiai užkirto kelią visuo- 
tiniam karui. Bet koks bandymas apginti Europą tradicine kari- 
ne prasme beveik neišvengiamai sunaikintų visas vertybes, ku- 
rių apsaugai gynyba pirmiausiai ir reikalinga. Nuo Pirmojo pa- 
saulinio karo laikų tapo akivaizdu, kad saugumo Europoje pro- 
blemą galima spręsti tik kolektyviai ir kad karo prevencija turi 
tapti svarbiausiu saugumo (politikos) tikslu. Šią pamoką dar 
tvirčiau įkalė į galvą Antrojo pasaulinio karo metu nusiaubtas ir 
bankrutavęs kontinentas. Šios temos sustiprino Tautų lygą ir jos 
viltis dėl kolektyvinio saugumo mechanizmų bei jos pastangas 
panaikinti karą. Jos taip pat buvo kaip niekad silpnų Vakarų 
Europos valstybių po Antrojo pasaulinio karo susibūrimo į Šiau- 
rės Atlanto sutarties organizaciją (NATO) priežastis. 

Jungtinėms Valstijoms prieštaravimas tarp gynybos ir sau- 
gumo nebuvo toks aiškus kaip Europai. Po Antrojo pasaulinio 
karo šalis buvo pervargusi, tačiau didelės žalos nepatyrė, ir ga- 
lų gale tarptautinėje sistemoje įgavo nepaprastai stiprią santyki- 
nę poziciją. Jungtinėse Valstijose gynyba buvo diskredituota pir- 

miausia dėl pasyvios laikysenos, kuri leido karui prisėlinti taip 
arti prie namų. Ją pakeitusi nacionalinio saugumo doktrina ne- 
daug tebuvo panaši į europietiško stiliaus kolektyvinį saugumą 
ir jo antikarinį akcentą, kadangi šie dalykai nesiderino su Ame- 
rikos patyrimu taip, kaip kad jie tiko Europos kontekste. Pagrin- 
dinė Amerikos nacionalinio saugumo problema buvo užtikrini- 
mas, kad karas, jei jis iš viso kiltų, pasiliktų „tenai“. Penktojo 
dešimtmečio pabaigoje susiformavusi nacionalinio saugumo dok- 
trina prioritetu laikė gynybą ir pagrindinis tikslas buvo imtis 
preventyvinių veiksmų užkertant kelią ketvirtojo dešimtmečio 
tipo grėsmių Jungtinėms Valstijoms formavimuisi. 

Nepaisant šių esminių amerikietiškojo ir europietiškojo gy- 
nybos dilemos suvokimo skirtumų, buvo bent dvi juos jungian- 
čios grandys. Pirmoji grandis buvo vienodas Sovietų Sąjungos 
kaip pagrindinės užsienio grėsmės suvokimas. Antroji siejosi su 
pripažinimu, nors ir gana skirtingu, kad nacionalinį saugumą 
galima užtikrinti tik kartu su kitomis valstybėmis. Europoje 
NATO struktūros simbolizavo atskirų valstybių nesugebėjimą 
apsiginti pačioms. Tačiau Amerikos įsitraukimas palei visą so- 
vietų įtakos sferos perimetrą tik žymėjo priešakines Jungtinių 
Valstijų gynybos linijas. Jungtinės Valstijos, nepaisant iš pradžių 
kilusių abejonių dėl tokio plataus dalyvavimo, turėjo ginti Eu- 
ropą (ir daugelį kitų sulaikymo (containment) atramos taškų) no- 
rėdamos apginti save. Tuo metu Europa pati negalėjo apsiginti 
nuo Sovietų Sąjungos, ir jai labiau negu bet kada reikėjo išveng- 
ti karo. Ryšys su Amerika, atrodo, išsprendė abi Europos pro- 
blemas: Jungtinės Valstijos ir galėjo, ir norėjo ginti Europą, o 
Amerikos branduolinė monopolija atrodė tokia stabili ir viena- 
šališka didžiulė grėsmė, kuri galėjo karo galimybę sumažinti iki 
minimumo. 

Šiuo atveju branduolinių ginklų problema iškelia kai kuriuos 
esminius su Europos gynybos dilema susijusius paradoksus. Vie- 
na vertus, branduoliniai ginklai reiškia gynybos mirtį, nes gali- 


350 7 skyrius 


mų didelių karinių susidūrimų metu jų panaudojimas reikštų 
tokį sugriovimų mastą, kuris jau išeitų už racionalios politikos 
ribų. Antra vertus, vienašališka branduolinė grėsmė, kurią Jung- 
tinės Valstijos galėjo naudoti iki pat šeštojo dešimtmečio pabai- 
gos, teikė garantuotą apsaugą nuo galimos atakos. Pagaliau net 
ir abipusio atgrasinimo atveju, tinkamai tvarkant reikalus, buvo 
galima tikėtis visai neblogų karo išvengimo perspektyvų. Buvo 
galima balansuoti tarp neįtikėtinai didelių sugriovimų rizikos ir 
labai mažos tikimybės, kad kas nors galėtų ryžtis pradėti karą 
tokiomis sąlygomis. Ši branduoliniam atgrasinimui būdinga pa- 
ralyžiaus savybė sušvelnino prieštaravimą tarp gynybos ir sau- 
gumo, tačiau tik tol, kol karo tikimybė liko artima nuliui. Kaip 
vėliau parodė karinga Reagano administracijos retorika ir masi- 
nės kampanijos prieš sparnuotąsias (cruise) ir Pershing II raketas, 
net nedidelis karo tikimybės padidėjimas branduolinio ginklo 
buvimo sąlygomis atgaivindavo gynybos dilemą, kuri iškildavo 
daug aštriau nei įprastinių ginklų aplinkoje. 

Kadangi gynybos dilema Europoje buvo daug opesnė nei 
Jungtinėse Valstijose, tai natūralu, kad rytinėje Šiaurės Atlanto 
dalyje palengvėjimas jos išsprendimo atveju ir susirūpinimas 
dėl galimos atgrasinimo nesėkmės buvo jaučiamas daug labiau. 
Šis gynybos vaidmens suvokimo skirtumas paaiškina ir nuola- 
tinę įtampą NATO viduje dėl branduolinės politikos. Europa 
troško efektyvios gynybos be karo ir dėl to buvo maksimizuoto 
atgrasinimo šalininkė. Europos požiūriu vienašališka Amerikos 
masinio atpildo (massive retaliation) politika penktojo dešimtme- 
čio pabaigoje ir šeštojo dešimtmečio pradžioje buvo ideali, nes 
ji akcentavo karo prevenciją ir neaštrino problemiškų gynybos 
klausimų. Net ir abipusio atgrasinimo sąlygomis Europai buvo 
prasminga remti politiką, grindžiamą masiniu atpildu „pasku- 
tiniąją teismo dieną“ (doomsday-like policies of massive retaliation), 
nes Europos kontekste rizika gynybinio karo, kuris buvo pla- 
nuojamas laipsniškesnėje, niuansuotesnėje „lankstaus atsako“ po- 

litikoje, bet kuriuo atveju nedaug skyrėsi nuo „paskutiniosios 
dienos“ politikos rizikos. Masinis atpildas atrodė tinkamesnė 
nuostata siekiant karo tikimybę išlaikyti artimą nuliui. 

Jungtinės Valstijos, atvirkščiai, buvo linkusios laikytis lanks- 
taus atsako politikos, kuri teikė didesnį strateginių galimybių 
pasirinkimą ir mažino riziką, kylančią dėl būtinybės ginti globa- 
linio masto strateginę liniją. Grėsmė kovoti laipsniškame, ribo- 
tame branduoliniame kare Europoje iš Amerikos saugumo inte- 
resų perspektyvos galėtų būti interpretuojama kaip reali gali- 
mybė, žinoma, jeigu neatsižvelgta į tai, kad tokiu būdu pasie- 
kiamas atgrasinimas yra visiškai nesuderinamas su svarbiausio 
mis Europos saugumo reikmėmis. Ši problema pasidarė labai 
opi NATO nuo to laiko, kai Sovietų Sąjunga likvidavo Amerikos 
branduolinį monopolį; ji tapo Prancūzijos motyvų palikti integ- 
ruotą aljanso karinę struktūrą 1967 metais pagrindu. Lankstaus 
atsako politika Vakarų Europai reiškė iš gynybos ir saugumo 
prieštaravimo kylančios dilemos atsinaujinimo grėsmę. Ypač ši 
įtampa išryškėjo pradėjus dislokuoti sparnuotąsias ir Pershing II 
tipo raketas, kurių iš pradžių prašė pati (likimo ironija!) Vakarų 
Vokietija, tikėdamasi taip sustiprinti NATO ryšį su amerikietiš- 
ka atgrasinimo strategija. Tačiau Vakarų Europai pasirinkus pri- 
klausomybę nuo Amerikos kaip savo saugumo problemų spren- 
dimo kelią, Europos valstybėms savo politikoje Amerikos at- 
žvilgiu beliko labai mažai manevro laisvės. Be Jungtinių Valsti- 
jų jos būtų susidūrusios su visu sudėtingu gynybos ir saugumo 
problemų kompleksu, ir bet kokiu atveju tol, kol amerikiečiai 
laikėsi priešakine gynyba (forward defence) paremto saugumo kon- 
cepcijos, buvo labai neaišku, ar Europa iš viso galėtų papras- 
čiausiai paprašyti, kad jie išeitų. 

Apibendrinant tai, kas pasakyta, tampa aišku, kad branduo- 
liniai ginklai paskatino kokybinį šuolį nuo tradicinio istorinio 
dėmesio gynybai didesnio karo baimės veiksnio vaidmens link. 
Drauge jie paaštrino jau egzistavusį rimtą prieštaravimą tarp 

gynybos ir saugumo. Šis prieštaravimas istoriškai buvo stipriau- 
sias Europoje, bet branduoliniai ginklai jį primetė ir supergaly- 
bėms, kurios greitai suvokė, kad galinga karinė jų mašina iš 
esmės tapo nemalonaus ir brangaus teroro pusiausvyros įkaitu. 
Galingesnės ir labiau išsivysčiusios valstybės tarpusavio santy- 
kiuose atsidūrė tokioje padėtyje, kai karinės priemonės pačios 
savaime pradėjo kelti grėsmę joms pačioms, kaip saugumo ob- 
jektams. Ginklai tapo pavojingi ir dėl didelių savo kaštų, ir dėl 
tų nelaimių, kurias galėjo suteikti jų panaudojimas. Beveik pa- 
gal apibrėžimą gynybinė dilema daug aštriau iškyla progresy- 
vių industrinių galybių santykiuose, palyginti su santykiais tarp 
Trečiojo pasaulio šalių, nors kai kurios iš pastarųjų pradeda pri- 
sivyti išsivysčiusias šalis. Tik kelios Trečiojo pasaulio valstybės 
patyrė šiuolaikinį karą, panašų į vykusius Europoje, nors Iranas 
ir Irakas visą devintąjį dešimtmetį praleido peržaisdami savąją 
Pirmojo pasaulinio karo versiją. Tik keletas jų turi tokias karines 
priemones arba susiduria su tokiomis, kurios jų karo baimę ga- 
lėtų pakelti iki jų pralaimėjimo baimės lygmens, nors branduo- 
linį slenkstį peržengusių valstybių, cheminio ginklo ir raketų 
plitimas greitai šią sąlygą pakeis kai kurioms valstybėms Arti- 
muosiuose Rytuose ir Pietų Azijoje. Kolodziejus ir Harkavy's 
tvirtina, kad Trečiojo pasaulio šalyse dar „įsišaknijęs Clause- 
witzo tipo mąstymas“, ir jos dar nejaučia abejojimo kančių, ka- 
muojančių pagrindines galybes ir Rytuose, ir Vakaruose dėl 
jėgos naudingumo". Pateikdami šį argumentą, jie taip pat fik- 
suoja didžiulį ginklų platinimo Trečiajame pasaulyje mastą". Ši 
tendencija, ir ypač branduolinė jos dimensija, rodo, kad sąlygos, 
skatinančios gynybos dilemos plitimą, jau formuojasi. Nors že- 
mesnis tų šalių išsivystymo lygis tam tikrą laiką ir neskatintų 
bijoti karo labiau negu pralaimėjimo, silpnos Trečiojo pasaulio 
valstybių ekonomikos iškels joms opią gynybos kaštų dilemą, 
susijusią tiek su šiuolaikinių ginkluotųjų pajėgų išlaikymu, tiek 
su jų naudojimu. 

Gynybos dilemos pastovumas 


Pirmajame šio darbo leidime rašydamas šia tema aš tvirtinau, 
kad gynybos dilema yra pastovi. Šis teiginys buvo paremtas 
argumentu, kad gynyba vis tiek tebėra reikalinga, kadangi išlie- 
ka: ją suponavusios grėsmės; nepriklausomai besiplėtojantis tech- 
nologinis imperatyvas; karinio isteblišmento institucijų inercija; 
ginklų gamybos pramonė, kuri tebėra didžiausia nusiginklavi- 
mo kliūtis; anarchinės struktūros dominavimas, kurio sąlygo- 
mis nacionalinė gynyba neturi koordinuotos arba centralizuotai 
kontroliuojamos realistinės alternatyvos. Daugeliui tarptautinei 
sistemai priklausančių valstybių šie argumentai vis dar tinka. 
Pavyzdžiui, manoma, kad tai tinka valstybių grupei, kurias gali- 
ma apibrėžti stačiakampiu, su tokiais kampais - Libija, Turkija, 
Pakistanas ir Somalis, taip pat Šiaurės ir Pietų Korėjai. Visoms 
šalims tinka technologinio imperatyvo argumentas: ginklai ne- 
paliauja brangti ir griaunamoji jų galia didėja. Tačiau dramatiš- 
ka Šaltojo karo pabaiga devintajame dešimtmetyje akivaizdžiai 
kvestionuoja pernelyg paprastą prielaidą, kad grėsmės, kurio- 
mis grindžiamas gynybos reikalingumas, pastovios. 

Rašant tokiu metu, kai vyksta šios galingos ir esminės santy- 
kių transformacijos, kokia yra Šaltojo karo pabaiga, kyla du pa- 
grindiniai pavojai: pirmiausia, padėtis dar nenusistovėjo tiek, 
kad tvirtai susiformuotų nauja sankloda, ir, antra vertus, di- 
džiulis pasitenkinimas dėl šių stulbinančių pokyčių gali užmas- 
kuoti ateities sunkumus ir įtampas. Tačiau atsižvelgiant į esamą 
padėtį atrodo, kad atsiveria puikios galimybės esmingai ir nuo- 
lat mažinti Jungtinių Valstijų ir Sovietų Sąjungos priešiškumą. 
Tiesioginė šių pokyčių priežastis yra staigūs sovietų politikos 
krypties pokyčiai, pradėti Gorbačiovo. Žengimas pliuralistinės, 
rinka paremtos politinės ekonomijos link, esminės vienašalės ir 
daugiašalės ginkluotės mažinimo iniciatyvos ir dabartinis Rytų 
Europos imperijos paleidimas labai sumažino supergalybių kon- 
frontacijos įkarštį. Daugelis šių pokyčių nuėjo taip toli, kad būtų 

sunku viską sugrąžinti į buvusią padėtį, ir jie remiasi ne vien 
Gorbačiovu, bet gilia struktūrine sovietinio tipo polinių ekono- 
mijų krize. 

Tolesnėje perspektyvoje stipriai sumažėjusį sovietų ir ameri- 
kiečių priešiškumą pozityviai veiks distribucinės tarptautinės 
sistemos pokyčiai nuo bipoliarinės į multipoliarinę. Dvi super- 
galybės nusileidžia į tik didžiųjų galybių rangą. Jos abi aiškiai 
pernelyg išsiplėtusios, apgultos vidinių problemų ir joms vis 
labiau trūksta tiek valios, tiek resursų tęsti pasaulių varžybas. 
Japonija, Kinija ir Indija, visos skirtingais keliais, irgi juda di- 
džiosios galybės statuso link (verta prisiminti, kad didžiosios 
galybės neturi būti lygios: Italija, Austrija-Vengrija ir Otomanų 
imperija turėjo didžiųjų galybių statusą iki Pirmojo pasaulinio 
karo). Europos Bendrija vis dar yra sui generis tarptautinis sub- 
jektas, tačiau ji akivaizdžiai pasiekė tokį integralumo lygį, kurio 
politinės, ekonominės, visuomeninės ir karinės galios pakanka 
įsiterpti tarp silpstančių supergalybių. Japonijos ir Vakarų Euro- 
pos nesaugumas dėl Sovietų Sąjungos grėsmės, kuri pirmiausia 
ir privertė Jungtines Valstijas prisiimti globalinę atsakomybę, 
nebe toks ryškus. Tiek Japonija, tiek Vakarų Europa dabar yra 
ekonomiškai stipresnės už Sovietų Sąjungą, ir sovietų grėsmė 
joms mažėja Maskvai vis labiau atsisakant imperijos. 

Tarptautiniuose santykiuose beveik pusę šimtmečio domina- 
vusios pagrindinės konfrontacijos mažėjimas atveria realias ga- 
limybes sumažinti ir gynybos dilemos sukeltą įtampą, ypač Ry- 
tų-Vakarų santykiuose. Nors dabar pernelyg anksti stengtis nu- 
matyti, koks karinės saugumo struktūros tipas susiklostys Euro- 
poje??. Vienas kraštutinumas (mano galva, mažai tikėtinas) yra 
galimybė, kad Sovietų Sąjunga įstos į Europos saugumo bendri- 
ją tapdama asocijuota su Europos Bendrija valstybe. Tokia struk- 
tūra akimirksniu panaikintų karinio saugumo Europoje reika- 
lingumą. Spektro viduryje yra sustiprinto atšilimo scenarijus, 
pagal kurį išlieka svarbi riba tarp Europos ir Sovietų Sąjungos, 

tačiau ji kontroliuojama tarpusavyje bendradarbiaujant. Tokią 
būklę charakterizuotų sumažėjusios karinės pajėgos ir pokyčiai 
link neprovokuojančios gynybos strategijos Rytų Europoje, kuri 
taptų pralaidžiu buferiu tarp EB ir Sovietų Sąjungos. Net reak- 
cija Sovietų Sąjungoje ir grįžimas prie karinės įtampos tikriau- 
siai būtų daug mažesnio masto negu Šaltojo karo metu, ir čia 
bene svarbiausią vaidmenį vaidintų tikriausiai nebegrąžinamas 
Rytų Europos išsivadavimas iš sovietų kontrolės. Visi šie sce- 
narijai numato tam tikrą karinių-pramoninių kompleksų abiejo- 
se supergalybėse sumažėjimą. Nors nėra ženklų, rodančių ko- 
lektyvinės tarptautinio saugumo struktūros sukūrimo galimybę, 
panašu į tai, kad saugumo bendrijos vaidins vis didėjantį vaid- 
menį mažinant karinę grėsmę. Kaip minėjau anksčiau, pagrindi- 
nių kapitalistinių galybių saugumo bendrija jau vaidina pagrin- 
dinį vaidmenį tarptautinėje sistemoje. Negalima atmesti galimy- 
bės, kad reformuota Sovietų Sąjunga gali tapti periferiniu šios 
bendrijos nariu. 

Šių pasikeitimų tarptautinės sistemos centre poveikis Trečia- 
jam pasauliui bus gana nevienareikšmis. Didžiųjų galybių kon- 
flikto sprendimas vargu ar kiek nors paveiks tas problemas, 
kurios skatina iš lokalinių šaltinių kilusius konfliktus. Jis nepri- 
vers arabų ir žydų, indų ir pakistaniečių, baltųjų ir juodųjų Pie- 
tų Afrikoje bent šiek tiek mažiau vienas kito nekęsti. Jis gali tik 
sumažinti karo galimybę, sumažėjus politinės konkurencijos są- 
lygotai ginklų pasiūlai bei padidėjus tarptautinio tarpininkavi- 
mo galimybėms, tačiau multipoliarinės intervencijos iš centro į 
periferiją būdai ir tokios politikos stilius išliks nepakitę. Net jei 
Šiaurė ir sušvelnins savo santykius su Pietumis, toks pasikeiti- 
mas gali Trečiojo pasaulio valstybėms paprasčiausiai teikti dau- 
giau galimybių jų pačių konfliktams, kaip tai nutiko Irano ir 
Irako santykiuose devintajame dešimtmetyje. Kai kur Trečiojo 
pasaulio saugumo režimai gali išlikti gyvybingi. ASEAN yra sil- 
pnų valstybių grupės, sudarančios saugumo režimą, pavyzdys, 

nes šios valstybės suprato, jog tokia sąranga sustiprintų vidinį 
jų režimų legitimumą, o tarpusavio konfliktai galėtų tik dar la- 
biau suskaldyti trapias vidines jų struktūras. 


Išvados: gynybos dilema ir saugumas 


Pirmajame knygos leidime šį skyrių aš užbaigiau čia pažodžiui 
pateikiamu samprotavimu. 


Gynybos dilema susiformavo kaip nuolatinė saugumo pro- 
blemos ypatybė, ir nors ji stipriai reiškiasi tik ribotoje srityje, 
pasaulinių sąlygų kaitos tendencija skatina jos plitimą. Išeik- 
vota daug energijos apraudant ginklų plitimą, tačiau visiškai 
neaišku, ar verta apgailestauti dėl šio proceso įtakoje susi- 
formavusios gynybos dilemos. Iš tiesų branduolinės gyny- 
bos dilema, sudaranti šiuolaikinės tarptautinės sistemos es- 
mę, gali būti ypač svarbus žingsnis brandesnės anarchijos 
link. F. H. Hinsley'us teigia, kad branduolinio karo baimė ir 
ją lydinti karo kaip pagrindinio didžiųjų galybių santykių 
instrumento legitimumo pabaiga patenka tarp pageidautinų 
tarptautinės sistemos prigimties pokyčių"!. Kitaip tariant, gy- 
nybos dilema paralyžiavo karinius branduolinių galybių san- 
tykius ir taip privertė jas ieškoti kitokių nei karas varžymosi 
būdų. Panašiu keliu priėjęs tą pačią išvadą Robertas Tuc- 
keris teigia, kad: 


Atgrasinimo taika yra taika, besiremianti termobranduolinio karo 
galimybe. Kai žmonės įsitikins, kad jie su pasitikėjimu šią galimybę gali 
pašalinti iš savo apskaičiavimų, tada išnyks viena svarbiausių apsiribo- 
jimo paskatų. Jai išnykus, išnyks ir viena pagrindinių tvarkos, kuria 
šiuo metu remiasi tarptautinė visuomenė, priežasčių“. 


Kitaip tariant, branduolinės gynybos dilema tarptautinei 
sistemai suteikia beprecedentę paslaugą. Kadangi karas ne- 
begali vaidinti pagrindinių sisteminių pokyčių pribuvėjos 


GYNYBOS DILEMA 357 


vaidmens, išskyrus pokyčius, susijusius su sistemos ir di- 
džiosios dalies jos komponentų sunaikinimu, atsirado ir ga- 
limybė, ir būtinybė žengti žingsnį brandesnės anarchijos, bent 
jau tarp didžiųjų galybių, sukūrimo link. Jos ne tik turi daug 
paskatų vengti tarpusavio įtampos amplitudės didėjimo, bet 
ir privalo sukurti stabilius ilgalaikių tarpusavio santykių pa- 
matus. Šiems santykiams palaikyti nereikia atsisakyti galin- 
gų ginkluotųjų pajėgų, nukreiptų prieš viena kitą, ir tikriau- 
siai taip ir neatsitiks. Iš tikrųjų galima teigti, kad pakanka- 
mos karinės galios palaikymas yra būtina karo išvengimo 
sąlyga. Tačiau tokios pajėgos bus būtinai nukreiptos pirmiau- 
sia paralyžiui išlaikyti, nes branduolinių ginklų sistemoje „gy- 
venk ir leisk gyventi“ strategija tampa vienintele praktiška 
didžiulio anihiliacijos pavojaus alternatyva“. 

Todėl gynyba išlieka svarbiu saugumo komponentu net ta- 
da, kai ji nebeatlieka ankstesnio saugumo politikos pagrindi- 
nės priemonės vaidmens. Gynybos nuopuolis ir jos vaidmens 
kaita nuo pagrindinės sprendimo priemonės iki problemos da- 
lies suponuoja daug klausimų apie nacionalinės saugumo po- 
litikos apimtį ir ribas. Kokie dalykai ir problemos turi būti nag- 
rinėjami? Kokia praktinė politika tikslingiausia? 


Šio samprotavimo esmė man vis dar atrodo reikšminga, nors 
turint galvoje istorijos žingsnius reikėtų į jį pažvelgti ir iš kitos 
perspektyvos. Tai, kas vyksta tarp didžiųjų valstybių, atrodo, 
patvirtintų teiginį, kad gynybos dilema veikia kaip konstrukty- 
vi spaudimo plėtoti brandesnę anarchiją priemonė. Tai, ką mes 
laikome Šaltojo karo pabaiga, iš dalies galima interpretuoti kaip 
didžiųjų galybių gynybos dilemos pastovumo išraišką — tiek jos 
kaštų apimties, tiek karo baimės pirmenybės pralaimėjimo bai- 
mės atžvilgiu. Nauja tarp galybių besiklostanti sąranga beveik 
garantuotai atspindės jų prisitaikymą prie gynybos dilemos, nuo 
kurios niekur nepabėgsi. Ši sąranga turėtų susidėti iš mažesniu 

ginkluotųjų pajėgų, ne tokių provokuojančių strategijų ir mini- 
malios branduolinės atgrasos sistemos išlaikymo. Giluminė gy- 
nybos dilemos logika yra tokia, kad jėga, kuri negali būti nau- 
dojama racionaliai ir kuriai reikia tiek išlaidų, kad jos kenkia 
kitiems svarbiems saugumo tikslams, saugumo santykiuose turi 
vaidinti mažesnį vaidmenį. 

Didžiojoje Trečiojo pasaulio dalyje situacija gerokai skiriasi. 
Čia gynybos dilemos logika visuomenių dar nepersmelkė taip, 
kaip tai atsitiko Šiaurėje. Nelėtėjantis šiuolaikinių masinio nai- 
kinimo ginklų plitimas ir noras šiuos ginklus naudoti kare turės 
gynybos dilemai Pietuose suteikti tokią pat amplitudę kaip ir 
Šiaurėje. Šis procesas nebus labai greitas ir nebus išvengta daug 
kraujo. Dešimtmetį trukusios kovos tarp Irano ir Irako akivaiz- 
džiai neatšaldė jų noro nuolat naudoti jėgą. Norint suprasti šį 
akivaizdžiai iracionalų atsparumą gynybos dilemos pamokoms, 
tereikia prisiminti šimtamečius Europos karus, kurių kulminaci- 
ja buvo apokaliptiniai Antrojo pasaulinio karo sugriovimai, pa- 
galiau privertę Šiaurę atsižvelgti į istorijos pamokas. 

8 skyrius 
GALIOS-SAUGUMO DILEMA 


Šiame skyriuje bus kalbama apie varžybas dėl galios ir saugu- 
mo, kurios yra skiriamasis gyvenimo anarchinėje sistemoje bruo- 
žas. Jame bus tęsiama ankstesniame skyriuje pradėta karinė te- 
ma, tačiau pagrindinis dėmesys bus skiriamas saugumo proble- 
mai, kurią sukuria ne tiek pačių ginklų buvimo problema, kiek 
tai, kad jie priklauso kitiems. Pirmame poskyryje bus išskirtos 
varžybų dėl galios ir varžybų dėl saugumo logikos kaip du gy- 
venimo tarptautinės anarchijos sąlygomis modeliai, ir bus nag- 
rinėjama, kaip dėl jų praktinės išraiškos panašumo susidaro di- 
lema. Trijuose kituose poskyriuose bus nagrinėjamos dvi pa- 
grindinės šio panašumo priežastys, t.y. skirtumo tarp status guo 
ir revizionistinių galybių kompleksiškumo bei neapibrėžtumo ir 
kitų valstybių karinės pozicijos interpretavimo sunkumai. Pas- 
kutiniame poskyryje bus nagrinėjama, ar galios-saugumo dile- 
ma gali būti išspręsta ir kaip ši dilema sąveikauja su septintame 
skyriuje aptarta gynybos dilema. 


Varžybos del galios ir saugumo 


Aiškindami, kaip anarchija skatina nesaugumą, visi pabrėžia pa- 
sikliovimo savo jėgomis imperatyvą, kurį fragmentuota politi- 
nė struktūra primeta ją sudarantiems elementams. Anarchijos 
sąlygomis valstybės turi žiūrėti savęs, siekdamos užtikrinti tiek 
savo gerovę, tiek užtikrindamos jų pačių politinių ir visuomeni- 
nių vertybių išsaugojimą. Valstybės, kurioms tai nesiseka, ge- 

riausiu atveju rizikuoja savo galia, o blogiausiu savo nepriklau- 
somybe, kartais net savo egzistavimu. Tačiau priemonės, kurių 
valstybės imasi norėdamos apsisaugoti, kelia konfliktų su kito- 
mis valstybėmis pavojų, kadangi jos visos grumiasi nereguliuo- 
jamoje aplinkoje siekdamos naudos sau. Šis struktūrinis impera- 
tyvas yra pagrindas galios-saugumo dilemos, kuri pati savaime 
yra esminė saugumo problematikos anarchijoje sąlyga. Siekda- 
mos galios ir saugumo sau pačioms, valstybės lengvai gali kelti 
grėsmę kitų šalių aspiracijoms, susijusioms su galia ir saugumu. 
Kaip gynybos dilema kyla dėl karo baimės, kurią skatina kari- 
nių priemonių prigimtis, taip galios-saugumo dilema kyla dėl 
pralaimėjimo baimės, kurią skatina karinių priemonių, esančių 
kitų subjektų rankose, panaudojimo tikimybė. 

Šios bendros struktūrinės problematikos rėmuose atskiros te- 
orijos dėmesį kreipia į valstybių elgseną ir prie struktūrinio ana- 
lizės lygmens prideda sąveikos ir elementų analizės lygmenis. 
Šias aiškinamąsias teorijas galima suskirstyti į du bendrus tipus — 
tas, kurios akcentuoja tiesioginę ir sąmoningą konkurenciją ir 
priešiškumą tarp valstybių kaip pagrindinį konfliktų šaltinį, ir 
tas, kurios akcentuoja konfliktus keliančią valstybių elgseną, san- 
tykių sanklodas sistemoje, kurioje „priešiškumas“ nėra sąmo- 
ningas. Pirmo tipo teorijos šliejasi prie dešiniųjų (taip pat ir mark- 
sistinio-lenininio) požiūrio į tarptautinę sistemą kaip į kovą dėl 
galios. Veikiantys subjektai geriausiu atveju laikomi oportunis- 
tais, o blogiausiu — imanentiškais agresoriais. Atitinkamai ak- 
centuojami sistemos kaip nebrandžios anarchijos bruožai. Agre- 
syvios elgsenos ištakų ieškoma valstybių vidaus politikos bruo- 
žuose, istorinėse skriaudose, lyderių asmenybėse, galios pasi- 
skirstymo sanklodose, kurios teikia galimybę reikštis ir/arba pro- 
vokuoja revizionistines ambicijas. Tokį konfliktų ir nesaugumo 
aiškinimo tipą aš vadinu galios varžyboms. 

Antras teorijos tipas atitinka liberalųjį arba socialdemokra- 
tinį požiūrį į tarptautinę sistemą kaip kovą dėl saugumo. Vei- 

kiantys subjektai šioje sistemoje pirmiausia rūpinasi savimi, ta- 
čiau iš esmės yra kupini gerų intencijų ar bent jau bešališki 
kitų atžvilgiu. Prioritetas teikiamas brandžios tarptautinės anar- 
chijos perspektyvai. Nesaugumo priežasčių ieškoma valstybių 
ir sistemos struktūrinėje ir santykių dinamikoje, tokioje kaip 
fragmentuotos ir vis sudėtingesnės sprendimų priėmimo pro- 
cedūros, nesusipratimai ir neadekvatus suvokimas, ginklavimo- 
si varžybos ir susikertančių interesų bei nuostatų sudėtingo 
kompleksiškumo sistema, charakterizuojama ypač intensyvia 
tarpusavio sąveika. Šį analizės tipą aš vadinu saugumo varžy- 
bomis. Šių dviejų varžybų sąveika, ir ypač praktinis jų atskiro 
aptarimo sunkumas, suponuoja galios-saugumo dilemą, kuri yra 
pagrindinis nacionalinio saugumo problemos suvokimo elemen- 
tas'. Baigiant politinio spektro apibūdinimą, verta pasakyti, kad 
kairysis sparnas tarptautinių santykių analizėje linksta į gyny- 
bos dilemos nagrinėjimą ir taip sudaro sąlygas jų kritikams 
teigti, kad jie neatsižvelgia į platesnes struktūrines anarchijos 
pasekmes. 

Skirtumas tarp galios varžybų ir saugumo varžybų svarbus 
tiek dėl to, kad jis nurodo esmingai skirtingus nesaugumo anar- 
chijos sąlygomis aiškinimus, tiek dėl to, kad jis atskleidžia skir- 
tingas politines pozicijas šiuo klausimu. Nepaisant fakto, kad 
saugumo varžybų idėja kilo iš tyrinėtojų realistų, ji atveda prie 
labai svarbios vidurio idėjos tarp pernelyg ir, mano akimis, ne- 
vaisingai poliarizuotų realistų ir idealistų požiūrių, kurie ilgai 
buvo tarpusavyje pasidaliję tarptautinių santykių tyrinėjimų lau- 
ką?. Idealistai daugiausia savo mąstymą kreipdavo ne į saugu- 
mo idėją, o į platesnę ir populiaresnę taikos sąvoką, kuri lengvai 
ir logiškai išplaukia iš susirūpinimo gynybos dilema. Realistai 
linko saugumą pajungti jų mėgstamai galios idėjai, ilgainiui iš 
esmės užmaskuodami individualią jos reikšmę. Mažindamos sau- 
gumo sąvokos reikšmę, abi pusės susilpnindavo savo išvadų 
pagrįstumą. 

Nors idealistai į saugumo varžybas nekreipė dėmesio, jos 
gerai dera su jų polinkiu į konfliktą žiūrėti kaip į struktūrinę, 
suvokimo ir apskritai išsprendžiamą problemą. Blogiausiu atve- 
ju tenka rinktis tarp dviejų kosminių požiūrių į tarptautinius 
santykius — viena vertus, kai į juos žiūrima kaip į nesiliaujančią 
kovą dėl išgyvenimo ir dominavimo tarp valstybių, motyvuojamą 
galios siekimo, antra vertus, kaip į tragišką valstybių, panardintų 
sistemoje, kuri teisėtas jų pastangas apsiginti paverčia nestruktū- 
ruota nesaugumo ir konfliktų grandine, kovą dėl saugumo. Savo 
kraštutiniais pavidalais šie du požiūriai atstovauja visiškai skir- 
tingiems saugumo problematikos anarchijos sąlygomis koncep- 
tualizacijos būdams“, nors galios sąvoka iš dalies juos ir sujun- 
gia. Santykinė galia pagal apibrėžimą yra nulinė suma (X gali 
tapti stipresnis tik susilpninęs Y). Kiek saugumas susijęs su santy- 
kine jėga, tiek jis taip pat yra nulinės sumos logikos objektas. 

Dėl šių požiūrių skirtingumo reikia pabandyti du varžybų 
tipus nagrinėti atskirai pagal jų santykį su pagrindine naciona- 
linio saugumo problema. Tačiau tai, ką galima aiškiai atskirti 
teorijoje, gali būti sunku išpainioti praktikoje. Galios varžybų ir 
saugumo varžybų atvejais tiek politiniai, tiek saugumo veiks- 
niai, galintys pagelbėti jas atskirti, iš tikrųjų tik išblukina ribą 
tarp jų. Kadangi šie du varžybų tipai yra taip susipynę, juos 
verta aptarti kaip vieną dilemą, susidedančią iš dviejų sluoks- 
nių: pirmas apimtų nulinės sumos dilemas atskirų varžybų tipų 
analizėje, o antras - jų atskyrimo sunkumus. 

Pagrindinis politinis galios-saugumo dilemos veiksnys yra 
susijęs su veikėjų motyvacija ir koncentruojasi į tradicinį skir- 
tumą tarp status guo ir revizionistinių valstybių. Galios varžy- 
bos akcentuoja nuolatinę įtampą tarp revizionistinių ir status 
guo galybių ir remiasi prielaida, kad tai yra nuolatinis tarp- 
tautinės anarchijos bruožas. Saugumo varžybos akcentuoja tas 
įtampas, kurios kyla net ir tuo atveju, kai visos valstybės yra 
tam tikra prasme status guo padėtyje. Nė vienas šių varžybų 

tipas nebūtų pastebimas, jeigu nebūtų karinių pajėgų, tačiau 
abu modeliai remiasi prielaida, kad valstybė turi ginkluotą- 
sias pajėgas, ir ja remdamiesi tęsia analizę, koncentruodamie- 
si į šiomis sąlygomis konfliktą sąlygojančią politinę dinamiką. 
Problema yra tik ta, kaip nusakyti skirtumą tarp status guo ir 
revizionistinių veikėjų. 

Tuo tarpu karinis veiksnys liečia ne politinius valstybių mo- 
tyvus, bet problemas, kylančias dėl jų karinių priemonių įtakos 
viena kitai. Gynybos troškimas yra abiejų varžybų tipų pagrin- 
das, tačiau problema išlieka dėl to, kad „gynyba“ gali apimti 
labai platų karinės politikos spektrą. Minimali gynyba impli- 
kuoja pasiruošimą atsakui, kurio imamasi tik po nedviprasmiš- 
kos atakos pradžios arba tada, kai karinės pajėgos pajuda at- 
remti peržengusių valstybės sienas priešo pajėgų. Maksimali gy- 
nyba gali reikšti pasiruošimus prevenciniams veiksmams, kurie 
skirti neutralizuoti grėsmes, gana tolimas laiko, erdvės ir nedi- 
delės apimties atžvilgiu, arba eliminuoti visus svarbius opozici- 
jos bei grėsmių šaltinius. Maksimalios gynybos šalininkai ją gali 
vertinti kaip saugumo varžybų formą, tačiau praktikoje, ir pa- 
gal kitų vertinimus, tokia elgsena labiau panaši į galios varžy- 
bas. Problema yra ta, kad karinių priemonių daugiaprasmišku- 
mas dažnai apsunkina gynybinių ir puolamųjų intencijų atsky- 
rimą. Dėl nuolatinio technologinio imperatyvo spaudimo status 
guo tipo elgseną, kuria siekiama palaikyti karinę jėgą, dažnai 
sunku atskirti nuo provokuojančio ginklavimosi varžybų tipo 
elgsenos. 

Galios varžybų ir saugumo varžybų tipų politinių ir karinių 
bruožų atskyrimo problemos supainiojamos dėl to, kad tarptau- 
tinę sistemą kaip visumą tik retais atvejais įmanoma charakte- 
rizuoti vieno ar kito tipo sąvokomis. Kai kurie santykiai siste- 
moje atitiks galios, kiti - saugumo modelį. Nors kai kada, pa- 
vyzdžiui, ketvirtojo dešimtmečio pabaigos nacistinės Vokietijos 
atveju, viskas yra aišku, bet daugeliu kitų atvejų lieka per daug 

neaiškumų, kad jie nekvestionuotų patikimos interpretacijos gali- 
mybės. Visas Jungtinių Valstijų ir Sovietų Sąjungos varžymosi 
laikotarpis nuo pat Antrojo pasaulinio karo pabaigos kentėjo 
dėl šio neaiškumo. Kai kurie stebėtojai jų santykiuose akcentuo- 
ja galios varžybų aspektą, o kiti - įtrauktų į saugumo varžybas 
subjektų nepagrįstą abipusį vienas kito terorizavimą. Atsiradęs 
neaiškumas sąlygojo nepaliaujamus debatus dėl konfrontacinės 
politikos, nuo susitaikymo iki sulaikymo. Tie debatai panašūs į 
tipiškus debatus dėl atsako nacistinei Vokietijai ketvirtojo de- 
šimtmečio viduryje. Dar labiau supainiodami reikalą, galime teig- 
ti, kad niekas netrukdo abiem varžyboms vykti vienu metu tuo 
pačiu atveju. Gana švelnios galios varžybos lengvai gali sukelti 
atkaklias ir viską užgožiančias saugumo varžybas - taip galima 
vertinti Šaltojo karo vyksmą aštuntajame dešimtmetyje ir devin- 
tojo dešimtmečio pradžioje. Kadangi tarptautinės sistemos ne- 
galima charakterizuoti vien tik galios varžybų arba vien tik sau- 
gumo varžybų terminais, todėl nė vienas iš modelių negali būti 
pakankamas ir išsamus pagrindas daryti prielaidas apie siste- 
mos kaip visumos politiką. 

Kadangi ši galios varžybų ir saugumo varžybų atskyrimo 
problema yra tokia svarbi politikos formulavimui, verta deta- 
liau pasvarstyti, kodėl taip sunku nustatyti reikalingus politi- 
nius ir karinius skirtumus. 


Revizionizimas ir status guo 


Status guo ir revizionistinių (arba, anot Morgenthau, „imperia- 
listinių“) galybių skyrimo procesas turi gilią tradiciją tarptauti- 
nių santykių studijose. Jo šaknys siekia bent jau naujus kelius 
atvėrusį E.H.Carro darbą, šis skyrimas buvo viena svarbiausių 
temų, nagrinėtų Hanso Morgenthau, kurio darbai padėjo įtakin- 
gos pokario realistų mokyklos pagrindus". Glaudus ryšys su rea- 
lizmu pabrėžia tai, kad šio metodo šaknys - tarptautinių santykių 

galios modelyje. Šio fakto implikacija - nepajudinama nulinės 
sumos kova tiek sąlygoja, tiek lemia saugumą sistemoje. Jei šis 
modelis pateikia tikslų vaizdą ir jei revizionistinės valstybės iš 
tikrųjų nuolat priešinasi status guo galybių dominavimui, tada iš 
tiesų galios varžybos yra pagrindinis pavojus nacionaliniam sau- 
gumui. Tokiu atveju saugumo varžybų modelis praranda savo 
įdomumą. Šiuo atveju jis išlaikytų papildomo galios varžybų 
mechanizmo vaidmenį, bet prarastų didžiąją dalį savo naudin- 
gumo kaip alternatyvaus požiūrio į konfliktą tarptautinėje siste- 
moje kaip visumoje. Saugumo varžybos savo tikrąjį aiškinamąjį 
vaidmenį atlieka kaip tik konfliktinėje sistemoje, kurios pagrin- 
dinės galybės iš esmės perspektyvoje yra status guo valstybės. 
Jei kai kurios pagrindinės galybės yra revizionistės, tuomet ne- 
reikalingas joks tolesnis konflikto aiškinimas“. Tai implikuoja 
grėsmės didėjimą sistemoje, kurį sukelia revizionistai skatinda- 
mi galios varžybas, tuo tarpu status guo valstybės mažina grės- 
mę ir sukelia tik saugumo varžybas. 

Revizionizmo asociaciją su didele grėsme labai paskatino Hit- 
leris, dėl to revizionizmas įgavo neigiamą konotaciją, panašią į 
tą, kuri suteikiama anarchijai. Kitaip tariant, revizionistinės vals- 
tybės identifikuojamos su problema, o ne su vienu didesnės 
problemos komponentu. Jei nebūtų revizionistinių valstybių, ne- 
vyktų galios varžybos. Įsivyrautų tam tikra natūrali status guo 
harmonija, ir nacionalinės saugumo politikos kūrėjai galėtų rū- 
pintis tik gana painiomis struktūrinėmis saugumo problemo- 
mis. Tokio mentaliteto pavyzdys yra Klausas Knorras, kuris ag- 
resyvia jėgą vadina tada, kai „karinė jėga naudojama siekiant 
pakeisti egzistuojantį status guo jėga arba jos grasinimu". Žino- 
ma, ši status guo sureikšminimo tendencija glaudžiai susijusi su 
tuo, kad didžioji literatūros tarptautinių santykių tema, kuri pa- 
teikiama šioje knygoje ir kurios dalis yra ir ši knyga, buvo pa- 
rašyta dviejose įžymiosiose status guo galybėse, Britanijoje ir Jung- 
tinėse Valstijose. Polinkis į status guo yra dalis etnocentrizmo 

problemos, kurią Kenas Boothas nagrinėjo sąsajoje su strategi- 
nėmis studijomis“. Šis polinkis iš tiesų yra būdingas tarptautinių 
santykių tyrinėjimams kaip visumai, nes juose vis dar jaučiamas 
anglosaksų dominavimo palikimas. Be to, į stiprią status guo 
sistemą žiūrima palankiau dėl techninių priežasčių, t.y. siste- 
mos valdymas laikomas lengvesniu tada, kai galia yra tiek kon- 
centruota, kad galėtų kurti tvarką hegemoninėmis priemonė- 
mis“, ir ši išvada siejasi su šeštame skyriuje išsakytais argumen- 
tais apie ekonominį reguliavimą. 

Tačiau kaip labai įtikinamai parodo Carras, status guo nereiš- 
kia neutralios padėties - ji sudaro visumą interesų, kurie įgavo 
ir siekia palaikyti sau palankią poziciją sistemoje!?. Šie savanau- 
diški interesai tiesiogiai kyla iš anarchiškos pasikliovimo savo 
jėgomis logikos. Kaip pažymi Carras, „kiekviena natūralios in- 
teresų harmonijos doktrina visumos gėrį tapatina su gėrio turė- 
tojų saugumu“, ir (dar polemiškiau) „anglakalbiai yra seni me- 
no savo savanaudiškiems nacionaliniams interesams suteikti ben- 
drojo gėrio pavidalą meistrai ... ši melo rūšis yra ypatingas an- 
glosaksiško mentaliteto bruožas“!!. Žvelgiant iš šios perspekty- 
vos, status guo ir revizionistinių galybių susidūrimas praranda 
moralinės problemos su aiškiai atskirtomis „blogąja“ ir „gerąja“ 
puse pavidalą. Nors varžybų dalyviai gali įvairiai vertinti šią 
problemą, kaip tai rodo antiimperialistinė ir antikomunistinė Šal- 
tojo karo retorika, tačiau žiūrint iš nešališkesnės sisteminės pers- 
pektyvos status guo ir revizionistinių galybių varžymąsi galima 
laikyti egzistuojančių santykių sanklodų atžvilgiu susiklosčiu- 
sių politinių orientacijų aprašymo priemone. Status guo valsty- 
bės sukuria, naudojasi ir remia egzistuojančią sanklodą, o revi- 
zionistės jaučiasi atskirtos nuo jos, jaučia jos grėsmę ir oponuoja 
jos tęstinumui. 

Tam tikrais atvejais galima pridėti ir moralinį vertinimą, ta- 
čiau jis turi būti atskirtas nuo bendros anarchinės sistemos ten- 
dencijos kurti įtampą tarp status guo ir revizionistinių galybių. Ši 

tendencija visoms šalims apibrėžia svarbų nacionalinės saugu- 
mo problemos aspektą. Sistema normaliai linksta pagal tam tik- 
rus požymius dalytis į status guo ir revizionistinius interesus. Jei 
revizionistines valstybes laikysime moraliai blogomis arba agre- 
syviomis pagal apibrėžimą, tai jos bus eliminuotos „kaip pro- 
blema“ dar net neišnagrinėjus tokio jų atvejo - teisėtos ir nuo- 
latinės sistemos kaip visumos saugumo dinamikos dalies. Rei- 
kia pripažinti, kad ir revizionistinės valstybės taip pat turi tei- 
sėtų nacionalinių saugumo interesų. Dominuojanti sistema su- 
kuria pavojų jų saugumui ir kartais net vidiniam jų legitimu- 
mui. Jos yra tokia pati anarchijos dalis kaip ir status guo valstybės, 
ir tai padeda atidėti apriorinius moralinius jų vertinimus siekiant 
aiškiau suvokti sistemos kaip visumos saugumo dinamiką". 
Visos valstybės, kad ir koks būtų jų santykis su dominuojan- 
čia tarptautine tvarka, siekia tam tikrų minimalių status guo tiks- 
lų. Abejonių nekelia prielaida, kad didžioji dauguma prioritetą 
teiks visų ar bent dalies jų valdų, teisių ir galios apsaugai. Ki- 
taip tariant, visos valstybės linkusios savo pačių atžvilgiu siekti 
bazinių status guo tikslų, o tai yra pagrindinė jų saugumo poli- 
tikos kryptis, nepaisant jų požiūrio į likusią sistemą. Išimtis yra 
tie atvejai, kai valstybės siekia ištirpti didesniame subjekte, kaip 
kad įvyko kuriantis Jungtinėms Valstijoms, Vokietijai ir Italijai, 
arba tada, kai jos nori atsisakyti kolonijinių savo valdų, kaip tai 
atsitiko Europos valstybėms po Antrojo pasaulinio karo. Tačiau 
šios išimtys išreiškia identifikuojamas specifines sąlygas, kurios 
nesumenkina bendros taisyklės prasmės. Šios pagrindinės kryp- 
ties logika yra aiški ir neatremiama, nes net labiausiai agresyvios 
revizionistinės valstybės negali siekti tolesnių savo tikslų, jei jos ne- 
gali apsaugoti savo pagrindo, savo namų. Dėl to mažų mažiausiai 
galima tvirtinti, jog visos valstybės siekia išlaikyti savo teritoriją ir 
ekonominio, politinio ir visuomeninio sektorių savaiminį gyvybin- 
gumą, kad jėgos panaudojimu ar politine ir ekonomine grėsme joms 
nebūtų primetami tokie pokyčiai, kurių jos nepageidauja. 

Status guo ir revizionistinės valstybės pirmiausia skiriasi sa- 
vo požiūriu į santykius su likusia sistema. Sąveikos su likusia 
sistema paskata tampa tuo intensyvesnė, kuo sistemoje vyksta 
intensyvesnė sąveika. Daugelis santykių buvo priverstiniai, to- 
kie kaip kolonijinis Amerikos, Afrikos ir Azijos „atsivėrimas“. 
Nemažai jų buvo sąlygojami tarptautinės ekonomikos dinami- 
kos ir jos nepaliaujamos resursų, rinkų ir pelnų paieškos. Taip 
pat daug jų atsirado dėl komunikacijos priemonių ir technologi- 
jos, kurios sąlygojo tokią padėtį, kai tampa vis sunkiau nežinoti, 
kas vyksta planetoje. Sustiprėjęs ekonominės, politinės ir ekono- 
minės tarpusavio priklausomybės tinklas apsunkino valstybei 
galimybę atskirti savo vidaus reikalus nuo santykių su likusia 
sistema. Kaip rodo 1989 metų įvykiai Kinijoje ir Rytų Europoje, 
net labai didelės ir gana uždaros valstybės, tokios kaip Sovietų 
Sąjunga ir Kinija, suprato, kad neįmanoma sėkmingai atsitverti 
nuo sistemos ilgesnį laiką. Dėl šios tendencijos ryšiai su likusia 
sistema tapo svarbesni palaikant visų valstybių vidinę gerovę, 
stabilumą ir saugumą. Didėjanti tarpusavio priklausomybė tarp- 
tautinės tvarkos palaikymui suteikia papildomą vertę ir taip nu- 
trina skirtumus tarp status guo ir revizionistinio požiūrio į sistemą. 

Status guo valstybės yra tos valstybės, kurių vidines vertybes 
ir struktūras iš esmės palaiko sistemoje susiklosčiusi santykių 
sankloda. Tai nebūtinai reiškia, kad jos sutaria su likusia siste- 
mos dalimi, kadangi šis ryšys gali būti eksploatacinio pobūdžio, 
kaip kad buvo minėta apie centro-periferijos santykius šeštame 
skyriuje. Tai taip pat nereiškia, kad valstybė kaip visuma nau- 
dojasi aiškiai išreikštais ekonominiais ar politiniais privalumais. 
Valstybė gali būti status guo valstybė, kadangi tarptautinė siste- 
ma remia tokią santykių sanklodą, kuri tarnauja elito, kontro- 
liuojančio vyriausybę, interesams. Tokia valstybė kaip Zairas 
(bent jau iki 1990 metų) gali būti laikoma status guo valstybe 
savo prisiderinimu prie Vakarų interesų, nors galima pateikti 
politinių ir ekonominių argumentų, kad šis prisiderinimas 

netarnauja šalies ir tautos kaip visumos interesams. Kalbant apie 
status guo valstybes, svarbu pažymėti, kad dominuojančios jų 
vidinės struktūros suderinamos (ir dėl to priklausomos) su do- 
minuojančia sankloda santykių sistemoje. 

Toks suderinamumas susisieja su šeštame skyriuje išdėstytu 
teiginiu, kad vidaus politikos pasirinkimas yra ribotas, sąlygo- 
jamas dalyvavimo (ir prisirišimo) liberalioje tarptautinėje eko- 
nomikoje. Toks suderinamumas gali atsirasti, jeigu status guo 
valstybė vaidina hegemono vaidmenį ir tarptautiniams santy- 
kiams suteikia tokį pavidalą, kuris atitinka jos pačios interesus, 
kaip kad didžia dalimi elgėsi Jungtinės Valstijos po Antrojo pa- 
saulinio karo. Vyraujanti status guo galybė gali pasirinkti įvairų 
lyderystės stilių — arba dominuojantį ir agresyvų, arba konsen- 
susinį, kooperatyvų ir sutartinį. Hirschas ir Doyleas užsimena 
apie tai, kad tokios lyderio charakteristikos, kaip „kooperaty- 
vus“, „hegemoniškas“ ar „imperiškas““ ir skirtingos jų variaci- 
jos teikia įdomių galimybių įvairioms hipotezėms apie status 
guo ir revizionistinių galybių ryšius. 

Status guo valstybes taip pat galima skirstyti pagal jų pačių 
galios hierarchiją. Priklausomai nuo galios valstybė, simpatizuo- 
janti sistemai, gali asocijuotis su hegemonu, tapti jo kliente arba 
vasalu. Dėl to status guo valstybės turi saugumo interesų ne tik 
išsaugojant sistemą, bet išlaikant savo poziciją jos viduje. Kaip 
pažymi Carras, status guo valstybių „šūkis“ yra saugumas", ku- 
ris paprastai interpretuojamas kaip stabilumo išsaugojimo būti- 
nybė. Tai gali reikšti pastangas sustabdyti bet kokius pokyčius 
siekiant išlaikyti dabartinius privalumus, tačiau Carras teigia, 
jog nė viena galybė neturi tiek resursų, kad tokia politika būtų 
sėkminga ilgą laiką“. Richardas Barnetas taip pat pažymi, kad 
„Nacionalinio saugumo tikslu paskelbti „stabilumo“ įtvirtinimą 
konvulsijų draskomame pasaulyje, kuriame radikalūs pokyčiai 
tiek pat neišvengiami, kiek ir būtini, yra toks pat praktiškai įgy- 
vendinamas siekis, kaip ir karaliaus Knuto bandymas koman- 

duoti jūros potvyniams“"“. Geresnis metodas yra bandymas iš- 
laikyti egzistuojančią santykių sanklodą galios, gerovės, produk- 
tyvumo, žinių, statuso ir ideologijos atžvilgiu. Susan Strange 
suformulavo šio fenomeno esmę naudodamasi „struktūrinės ga- 
lios“ sąvoka". Tam tereikia išnaudojant turimus privalumus su- 
kurti sąlygas geresnei adaptacijai ir vystymuisi ateityje. Status 
guo valstybė tampa dinamiška jėga tiek, kiek ji kelia pasikeitimų 
bangas, o ne priešinasi joms, bet išlieka statiška, stengdamasi 
išlaikyti egzistuojančią santykių sanklodą'*. Statiškos laikysenos 
įvaizdį gali įkūnyti toks veikėjas, kuris kaip kalvos viršūnė lai- 
kosi fiksuotos pozicijos. Dinamiškos pozicijos įvaizdį įkūnija tas, - 
kuris kaip burlentė siekia išlaikyti stabilią padėtį labai mobilioje 
aplinkoje. Kitaip tariant, kaip jau buvo minėta šeštame skyriuje, 
kyla daug rimtų abejonių dėl status guo hegemonų galimybių 
nuolat išlikti tokioje padėtyje. 


Revizionizmo prigimtis 


Jei stabilumas yra status guo valstybių saugumo užtikrinimo bū- 
das, tai permainos yra revizionizmo vėliava. Pagrindinė revi- 
zionizmo atsiradimo sąlyga, kaip teigia Arnoldas Wolfersas, yra 
situacija, kai valstybei „užkertamas kelias puoselėti visas pa- 
grindines nacionalines savo vertybes““. Kitaip tariant, revizio- 
nistinės valstybės yra tos valstybės, kurios suvokia, kad vidinės 
jų struktūros nesiderina prie dominuojančios santykių sanklo- 
dos, ir dėl to egzistuojantis status guo suprantamas kaip grėsmė 
ar bent jau kaip kliūtis. Dėl to revizionistinės valstybės saugu- 
mą linkusios matyti per sistemos keitimo ir/ar savo padėties 
gerinimo joje prizmę. Nors taktiniais sumetimais ir gali teikti 
laikiną ar specifiškai ribotą paramą stabilumo politikai (dėl tokių 
tikslų, kaip užsivėrimas silpnumo laikotarpiu, visa griaunančių 
įvykių, tokių kaip branduolinis karas, prevencija, nereikalingų 
ginklavimosi varžybų pažabojimas arba kai kurių trokštamų 
prekvbinių pranašumų įgijimas), jos nepasižymi ilgalaikiu ar 

bendru angažavimusi tokiai politikai. Tuo tarpu stabilumas yra 
mėgstamas saugumo problemos sprendimas status guo valsty- 
bėms, jis nusako esminės revizionistų problemos esmę. Po visų 
šių pastebėjimų akivaizdu, kad sisteminiai pokyčiai iš esmės 
yra greičiau nepriklausomas kintamasis. Daugybė veiksnių, nuo 
technologijos, ekonomikos iki religijos, gali skatinti sistemos po- 
kyčius tokia kryptimi, kurios nekontroliuoja, nelaukia ir nenori 
nei status guo, nei revizionistinės valstybės. 

Kaip status guo, taip ir revizionistinės valstybės gali skirtis 
savo galia. Kadangi tarptautinės sistemos narių skaičius po 1945 
metų labai padidėjo, dabar revizionizmas įgavo gerokai dau- 
giau veikimo erdvės tose galios hierarchijos srityse, kur to ma- 
žiausiai norėtųsi. Sistemai akivaizdžiai labai svarbu, ar revizio- 
nistinės valstybės yra stiprios, ar silpnos galybės. Albanija, pa- 
vyzdžiui, yra labai revizionistiška, tačiau tokia silpna, kad jos 
nuomonė beveik nieko nereiškia. Nors silpni revizionistai patys 
savaime gali turėti tik mažą įtaką, jie gali daryti esminę įtaką, 
jeigu jų revizionizmas būtų suderinamas su didesnės galybės 
revizionizmu. Šio dalyko nepastebi Waltzas, karštai šlovinda- 
mas bipoliarinės saugumo struktūros privalumus. Nors jis tei- 
sus teigdamas, kad silpnesnės valstybės beveik nieko nereiškia 
galios pusiausvyrai bipoliarinėje sistemoje*", tačiau ignoruoja įta- 
ką, kurią jos gali daryti provokuodamos politinę supergalybių 
konkurenciją. Taip mažos galybės, tokios kaip Afganistanas, Ni- 
karagva, Kuba, Iranas ir Vietnamas, gali esmingai įtakoti siste- 
mą labiau ne pačios savaime, bet kaip kovos laimikio simboliai. 
Į silpnus revizionistus negalima visiškai neatsižvelgti ir todėl, 
kad, kaip rodo Artimųjų Rytų naftos valstybių pavyzdys, jos 
gana greitai gali įgauti stiprybės elementų, kurie labai padidina 
jų galią sistemoje. Tai ypač akivaizdu didelės tarpusavio pri- 
klausomybės sąlygomis, kada kitais atžvilgiais silpnos galybės 
gali eksploatuoti savo stiprumą atskiruose sektoriuose*!. Galios 
lygmuo, naudodamasis tokia situacija, gali koreliuoti su revizio- 

nisto aktyvumu ar pasyvumu. Pavyzdžiui, Kinija ir Japonija ne- 
galėjo rimtai argumentuoti savo teritorinių ambicijų sovietų te- 
ritorijos atžvilgiu, nes joms trūko karinių priemonių palankiam 
šio klausimo sprendimui Sovietų Sąjungoje paskatinti. 

Tačiau santykinis silpnumas nebūtinai pažaboja revizionisti- 
nes ambicijas, ką ir parodė tokios valstybės kaip Tanzanija, In- 
dija, Kuba ar Libija, kurios labai skirtingais būdais gana sėkmin- 
gai siekė savo tikslų. Jei, pasak Carro, status guo atstovauja da- 
liniam interesui, kuris save pateikia kaip bendrą gėrį, tai jį gali 
pažeisti žodinis ir intelektinis jų tarptautinio teisėtumo pagrin- 
dų kvestionavimas. Revizionistų pastangų intensyvumas, meist- 
riškas argumentų joms pagrįsti pateikimas, savęs teigimo jėga 
bendrojo intereso status guo tipo tvarkos aplinkoje atžvilgiu ir 
pasaulinių viešųjų forumų, tokių kaip Jungtinės Tautos, prieina- 
mumas tam tikru mastu gali kompensuoti revizionistinės galy- 
bės ribotumą. 

Tai, kad pokyčių ir stabilumo paskatos yra dvimatės - vie- 
nas lygmuo susijęs su galios hierarchija, o kitas - su požiūriu 
į dominuojančias normas sistemoje, - apsunkina bandymus at- 
skirti status guo ir revizionistines valstybes. Kai kurie gryniau- 
si realistiniai modeliai revizionizmą nagrinėja tik galios požiū- 
riu, panašiai kaip stipriausiojo teisę gyvūnų hierarchijoje, ku- 
rioje dominuojantis patinas savo teises į patelių bandą išlaiko 
jėgos varžytinėse su konkurentais. Status guo galybė dominuo- 
ja sistemoje ir naudojasi dominavimo teikiamais privalumais 
dėl anksčiau parodytos didžiausios galios. Konkurentai bando 
jos jėgą tol, kol kam nors pasiseka ją nusodinti ir atimti gali- 
mybę naudotis sistema savo poreikiams patenkinti. Šis mode- 
lis išties pagauna kai kuriuos svarbius revizionizmo elemen- 
tus, tačiau ignoruoja klausimą apie revizionistų požiūrį į sis- 
temoje vyraujančias normas, atitinkamai ir apie kitus jų moty- 
vus, nei jėga, verčiančius kvestionuoti status guo. Būtinybė nag- 
rinėti revizionizmo tiek su galia, tiek su ideologija susijusius 

motyvus teikia pagrindą trilypei revizionistinių valstybių kla- 
sifikacijai į ortodoksines, radikalias ir revoliucines. 

Ortodoksinio revizionizmo motyvai yra galia ir statusas. Jis 
nekvestionuoja pagrindinių dominuojančios tvarkos principų, 
tik egzistuojančios tvarkos rėmuose kovoja dėl galios, statuso, 
mas kiekvienos status guo bruožas, jei vidinis galios perskirs- 
tymo mobilumas visada kurs kylančių ir smunkančių galybių 
sanklodą“. Kai sistema yra ideologiškai vienalytė, kaip kad 
buvo Europa aštuonioliktame amžiuje, revizionizmas pagal api- 
brėžimą bus ortodoksinis. Daugybės iki Prancūzijos revoliuci- 
jos Europos monarchijų vykdytų karų motyvas buvo galia, iš- 
skyrus tuos karus, kurie buvo susiję su krikščionių bažnyčios 
skilimu. Organizaciniai sistemos principai išlikdavo nepakitę 
nepriklausomai nuo tų karų baigties. Ortodoksinis revizioniz- 
mas gali sukelti didžiulius konfliktus ir nesaugumą, kaip kad 
atsitiko tame į 1914 metus atvedusiame dešimtmetyje. Tačiau 
nuo kitų revizionizmo tipų ortodoksinį revizionizmą svarbu at- 
skirti todėl, kad bent jau iš principo jis geriau prisitaiko ir leng- 
viau suranda taikų sprendimą. Galios pokyčiai nebūtinai turi 
baigtis konkurentų konfliktu siekiant atitinkamų statuso ir įtakos 
pokyčių, kaip kad parodė tarptautinės ekonomikos hegemono 
vaidmens perdavimas iš Britanijos Amerikai. Sovietų Sąjungos 
pasikeitimas vakarietiškų normų link ir jį lydėjęs dramatiškas 
įtampos tarp Rytų ir Vakarų sumažėjimas 1989 metais taip pat 
iliustruoja ne tokį grėsmingą, palyginti su revoliuciniu, orto- 
doksinio revizionizmo pobūdį. 

Revoliucinis revizionizmas savyje sujungia kovą dėl galios 
sistemos viduje ir esminį iššūkį organizaciniams dominuojan- 
čios status guo principams. Sovietų Sąjunga kapitalistiniams Va- 
karams tokį iššūkį palaikė nuo 1917 iki 1989 metų, kaip ir res- 
publikoniška Prancūzija daugiau nei šimtmečiu anksčiau metė 

iškilimas kelia pavojų ne tik galios pasiskirstymui, bet ir visų su 
dominuojančia status guo asocijuotų valstybių vidinėms verty- 
bėms ir struktūroms. Monarchijos visai teisingai kėlė triukšmą 
prieš triumfuojančio respublikonizmo perspektyvą, kaip ir ka- 
pitalistinės valstybės bijojo komunistų galios ir įtakos didėjimo. 
Abiem atvejais revizionizmo pergalė grėsė didelėmis politinė- 
mis transformacijomis, kurias Sovietų Sąjunga primetė Rytų Eu- 
ropai po Antrojo pasaulinio karo arba kurias Vakarai primetė 
Vokietijai ir Japonijai, išvalydami fašizmo pėdsakus. Revizio- 
nizmas gali turėti 17 ekonominę dimensiją. Jei status guo yra li- 
beralus, tai revoliucinis revizionizmas visuomet skatins merkan- 
tilizmą. Kai taip atsitinka, kaip kad buvo Šaltojo karo metu, 
kiekviena pusė gali kelti esminę grėsmę kitos pusės ekonomi- 
niam ir politiniam saugumui. Jeigu status guo yra merkantilinis, 
tai revizionizmas gali reikštis bandymu sukurti konkuruojančią 
imperiją, kaip kad nutiko ketvirtajame dešimtmetyje. 

kad tvarkingas „valstybė prieš valstybę“ modelis tampa gerokai 
supainiotas ir prisisunkęs transnacionalinių politinės ideologijos 

tarptautinėje arenoje tokiu būdu projektuoja politinę ideologiją 
kirsdamas nacionalines ribas ir kovos elementą perkeldamas ir 
į vidinę areną. Taip konfliktas tampa atkaklesnis, jis suintensy- 
vėja kiekvienoje sistemos dalyje, kur kiekvienas vidaus politikos 
posūkis gali būti interpretuojamas ar net pajungiamas pagrindi- 
niam konfrontacijos modeliui. Po Prancūzijos revoliucijos res- 
publikonai šalies viduje tapo tokia pat grėsme saugumui kaip ir 
jų bendraminčiai užsienyje, arba kaip ir vietiniai komunistai, 
kurie kai kada veikė kaip penktoji kolona, besipriešinanti kapi- 
talistiniam Vakarų elitui. Panašiai komunistai, buvę valdžioje 
Kuboje, Amerikos nacionalinius interesus paveikė labiau nei 

kokia nors nacionalistinė vyriausybė paprasčiausiai dėl to, kad 
jie atspindėjo ir įtakojo Jungtinių Valstijų ir Sovietų Sąjungos 
varžybų rezultatus. 

Revoliucinis revizionizmas sukelia opią saugumo problemą 
taip pat ir pačiai revizionistinei valstybei. Jei ortodoksinis revi- 
zionizmas tam tikru mastu gali sistemoje išsilaikyti ramybės bū- 
senoje tol, kol ateina laikas ją kvestionuoti, revoliucinis revizio- 
nizmas savo vidine struktūra iš karto atskleidžia savo pavidalą 
ir dėl to atsiveria represyviniam status guo sergėtojų atsakui. In- 
vazija ir kliūtys Rusijai po 1917 metų revoliucijos tiksliai iliust- 
ruoja šią problemą, kaip ir, tik silpniau, situacija Irane po 1979 
metų. Siekiant įvertinti bendrą saugumo situaciją sistemoje, ku- 
rioje egzistuoja reikšminga revoliucinio revizionizmo galybė, rei- 
kia atsižvelgti ne tik į jos keliamą grėsmę status guo galybėms, 
bet ir į jų pačių keliamą grėsmę jai. Ypač savo pirmosiomis die- 
nomis revoliucinis revizionizmas dažnai būna gana silpnas ir pa- 
žeidžiamas. Jam akivaizdūs skirtumai tarp jo paties ir likusios sis- 
termos dalies, ir jis ypač jautriai reaguoja į menamus ar tikrus iš 
esmės priešiškos sistemos keliamus pavojus jo paties baziniam 
saugumui. Kadangi valstybė yra revoliucinė revizionistė, ji turi 
tikėtis, kad status guo galybės jam bus ypač priešiškos. 

Ši situacija gali plėtotis dviem būdais, kurie esmingai gali 
paveikti visą saugumo situaciją. Pirmuoju atveju revoliucinga 
valstybė gali nuspręsti, kad vienintelis būdas ilgainiui užsitik- 
rinti saugumą yra visą sistemą arba jos likusią dalį atversti į 
savo ideologiją. Irano propagandinis kaimynų šturmas po 1979 
metų parodė šią tendenciją. Antruoju atveju ji gali pasirinkti 
laikyseną, paremtą didele karine galia savo gynybos užtikrini- 
mo sumetimais, tikėdamasi, kad status guo valstybės greičiausiai 
puls ją gerokai anksčiau, nei ji galės sukaupti tiek galių, kurios 
leistų joms mesti pirštinę ne tik politinėje arenoje. Stalino atsa- 
kymas Lenino teorijai (patvirtintas Hitlerio), kad kapitalistinės 
galybės puls socializmo atramą, iliustruoja šį atvejį. Abu scena- 

rijai sukuria platų abipusių grėsmių politiniam, visuomeniniam 
ir ekonominiam, taip pat kariniam sektoriams spektrą ir kaip tik 
tiksliai atitinka intensyvią galios-saugumo dilemos sanklodą. 

Svarbu pažymėti, kad ten, kur veikia revoliucinis revizio- 
nistas, abi pusės jaučiasi labai nesaugios. Politiniai jų skirtumai 
suintensyvina galios varžybas, prie įprastinių varomųjų kari- 
nės ir ekonominės galios veiksnių pridėdami dar ir labai grės- 
mingą ideologinį matmenį. Šis suintensyvėjimo efektas gali su- 
kelti dviejų pusių priešiškumo ir baimės prarają, kuri bus ge- 
rokai gilesnė, nei būtų galima ją pateisinti jų intencijomis vie- 
na kitos atžvilgiu ar jų tarpusavio galios pusiausvyros sąlygo- 
mis. Jei šitą problemą geriausiai iliustruoja Sovietų Sąjungos at- 
vejis, tai ją labiausiai supainioja nacistinės Vokietijos atvejis, nes 
šią status guo galybės neteisingai laikė ortodoksine, 0 ne revo- 
liucine revizioniste. Istorijos po 1945 metų ironija glūdi tame, 
kad nepakankama status guo politikos reakcija ir nesėkmė tar- 
pukario atveju tiesiogiai sąlygojo perdėtą reakciją pokario lai- 
kotarpiu. Pirmuoju atveju nesugebėjimas atpažinti galios var- 
žybų sąlygojo perdėtą reakciją, intensyvią galios-saugumo di- 
lemą antruoju atveju. 

Radikalūs revizionistai patenka tarp ortodoksų ir revoliu- 
cionierių. Jų tikslai peržengia įprastinę ortodoksų motyvaciją, 
tačiau nepasiekia transformacinio pobūdžio revoliucionierių 
ambicijų lygmens. Radikalūs revizionistai siekia reformuoti sis- 
temą. Jie didžiąją egzistuojančios struktūros dalį nori išlaikyti, 
tačiau siekia gerokai pakoreguoti jos funkcionavimą. Tiek sa- 
vęs tobulinimo, tiek ideologiniai motyvai gali grįsti tokio tipo 
revizionizmą, tačiau ir tuo atveju jis gali nekelti pagrindinės 
grėsmės baziniams galios ir statuso paskirstymo mechaniz- 
mams sistemoje. 

Geriausias radikalaus revizionizmo pavyzdys yra Trečiojo 
pasaulio koalicija, žinoma 77 grupės vardu, ar jo pagrindiniai 
reiškėjai, tokie kaip Tanzanija, Alžyras, Indija ir Jugoslavija. Šios 

ir kitos Trečiojo pasaulio koalicijos valstybės aštuntajame de- 
šimtmetyje dominavo tarptautinėje darbotvarkėje savo naujos 
tarptautinės ekonominės tvarkos (NTET) šūkiu. NTET yra tipiš- 
kas radikaliojo revizionizmo nuostatos pavyzdys. Jis nesiekė pa- 
naikinti egzistuojančios tvarkos tiek galios struktūros, tiek pa- 
grindinių principų atžvilgiu, nors status guo ekstremistai gal ir 
manė kitaip. Jis siekė reformuoti sistemą taip, kad mažėtų cen- 
tro-periferijos santykių nelygiateisiškumas ir būtų sudaromos 
sąlygos lygesniam pelno pasiskirstymui bei stipresnių valstybių 
susikūrimui periferijoje. Klausimai, susiję su tuo, ar reformos 
būtų davę jų šalininkams taip trokštamus vaisius ir ar gali eg- 
zistuojanti sistema būti reformuojama nepažeidžiant jos bazinio 
produktyvumo dinamizmo, yra labai svarbūs, tačiau jie neturi 
ryšio su dabartine diskusija". Svarbu pažymėti, kad reformisti- 
nis revizionizmas tarptautinėje arenoje gali reikštis tiek, kiek jis 
reiškiasi ir valstybių viduje. Čia pateiktas pavyzdys yra iškreip- 
tas normalių revizionizmo taisyklių atžvilgiu, nes NTET šalinin- 
kai atstovavo greičiau silpnajai, o ne stipriajai pusei sistemoje. 
Galima leistis į spekuliacijas apie galingo radikalaus revizioniz- 
mo pobūdį, galbūt net turi prasmę hipotezė, kad revizionizmas 
natūraliau priimtinas silpniems sistemos subjektams. Kadangi 
radikalaus revizionizmo atveju išlieka derybų galimybė, radika- 
lus revizionizmas atveria naujas galimybes tarpusavio priklau- 
somybe charakterizuojamoje sistemoje, kurioje net silpnoji pusė 
gali turėti tam tikro poveikio svertų. 

Ši revizionizmo įvairovė sukuria gerokai komplikuotesnį pri- 
siderinimo būdą nei paprasta status guo ir revizionistinių valsty- 
bių prisiderinimo prie tarptautinės sistemos dichotomija. Status 
guo galybės gali būti pasidalijusios tarpusavyje ortodoksinio re- 
vizionizmo atžvilgiu“. Tuo pat metu iššūkį joms gali mesti tiek 
radikalus, tiek revoliucinis revizionizmas, kaip kad Vakarai pa- 
tyrė iš 77 grupės ir Sovietų Sąjungos pusės. Šiame margumyne 
egzistuoja daugybės keistų derinių galimybės, padedančios pa- 

aiškinti įvykius, kurie paprastai sukelia pratusiems prie labiau 
poliarizuoto požiūrio pasimetimą, kai šie bando suprasti tokius 
įvykius kaip kinų ir sovietų išsiskyrimas ar nacių ir sovietų pak- 
tas. Revizionistinė valstybė gali tokia būti tik tam tikrose srityse 
ar iškilus tam tikroms problemoms ir gali elgtis panašiau į status 
guo galybę nei pačios status guo valstybės. Pavyzdžiui, Sovietų 
Sąjunga buvo revizionistinė galybė. Bet žiūrint iš Rytų Europos 
ji atrodė kaip status guo galybė, ir ji tikrai užėmė status guo po- 
ziciją jūros teisės atžvilgiu dėl savo kaip didžiosios jūrų galybės 
interesų. Didžioji Vokietijos nesusipratimų dėl nacių ketvirtaja- 
me dešimtmetyje dalis kilo dėl neaiškumo, ar Hitlerio revizio- 
nizmas buvo lokalinis ir ortodoksiškas, ar globalus ir revoliucio- 
nieriškas. Konkuruojantys revoliuciniai revizionistai turi apsi- 
spręsti, ar jie sujungs savo jėgas prieš status guo (nacių-sovietų 
paktas), ar prioritetą teiks tarpusavio ginčui, bet kaip nors pri- 
sitaikys prie status guo (kinų-sovietų išsiskyrimas). Panašiai sta- 
tus guo galybės gali siekti sąjungos su vienu revizionistu (Sovie- 
tų Sąjunga), norėdamos sunaikinti kitą (nacių Vokietiją). Radi- 
kalūs revizionistai ginčus tarp status guo ir revoliucinių galybių 
gali laikyti palankiais savo tikslams dėl šio disputo jiems teikia- 
mo sverto prieš status guo galybes, arba jie gali jį laikyti trage- 
dija, nušluojančia jų vidurio pozicijos patikimumą ir verčiančia 
juos prisijungti prie vienos ar kitos pusės. 

Ypatingas šios analizės atskleistų derinių kompleksiškumas 
ir daugiaprasmiškumas paaiškina, kaip dalinai sutampa ir susi- 
maišo saugumo varžybos su galios varžybomis. Keli revizioniz- 
mo tipai ne tik konkuruoja tarpusavyje bei su status guo valsty- 
bėmis, bet ir lokaliai besireiškiantys revizionizmo tipai susimai- 
šo ir iškraipo globalesnėmis ambicijomis paremtą revizionizmą. 
Korektiška revizionistinių subjektų identifikacija, kurios svarbą 
teisingai pabrėžė Morgenthau“, pasirodo, ne tokia jau paprasta 
tada, kai kompleksiškos sanklodos reikalavimai gali lemti są- 
jungos su akivaizdžiais oponentais sudarymo būtinybę. 

Lengvai identifikuojamo politinio ir santykinio valstybių sis- 
temoje sąveikos pobūdžio stoka paaiškina, kodėl galios varžybų 
ir saugumo varžybų dinamika tampa tokia paini. Neaiškumai 
dėl kitų veikėjų prigimties kyla tiek dėl vidinio sunkumo įver- 
tinant tikrąsias jų intencijas, tiek dėl derinių ypatumų, kuriuos 
sąlygoja pati sistema. Šį neaiškumą savo ruožtu lemia bendras 
gyvenimo ginkluotoje anarchijoje pobūdis, kuris dažnai paklūs- 
ta tik atsitiktinumui ir kuris sukelia galios-saugumo dilemos 
neapibrėžtumą. Saugumo varžybos, kurios yra natūrali ginkluo- 
tos anarchijos dinamikos dalis, gali lengvai virsti galios varžy- 
tyvoje pasireiškimo stadijoje gali būti traktuojamas kaip saugu- 
mo varžybų apraiška. Tokiomis sąlygomis nė vienas subjektas, 
formuodamas savo politiką, negali remtis absoliučiu galios ir 
saugumo modelių skirtumu. Atitinkamai visi suvokia esą pri- 
versti veikti atsargiai ir visur stengtis įžvelgti galios varžybų 
motyvus. Šios nuostatos pasekmė yra ironiškai priešinga lūkes- 
čiams, nes taip sistemoje intensyvėja galios-saugumo dilema. Iš 
to kylantys neaiškumas ir nesaugumas galingai veikia vidaus 
nacionalinio saugumo politiką, ir šią įtaką mes aptarsime kita- 
me skyriuje. 


Karinis veiksnys 


Revizionistų ir status guo šalininkų politinių identitetų ribų ne- 
aiškumas sukelia panašią maišatį ir kariniame sektoriuje. Ne- 
labai aišku, kaip nusakyti skirtumą tarp elgsenos, kuria siekia- 
ma pakeisti karinę pusiausvyrą (indikuojančią galios varžybas), 
ir elgsenos, kuria norima paprasčiausiai išlaikyti karinį status 
guo (labiau indikuoja saugumo varžybas). Aš detaliai nagrinė- 
jau šio klausimo technologinius, strateginius ir politinius as- 
pektus kitur“, todėl čia apsiribosiu tik pagrindinės problemos 
pristatymu. 

Du karinės jėgos prigimties dvilypumo aspektai komplikuo- 
ja agresyvaus ir gynybinio elgesio skyrimą. Pirmasis yra tradi- 
cinė puolamosios ir gynybinės karinės laikysenos identifikavi- 
mo problema. Taip yra dėl to, kad ataka kariniu požiūriu daž- 
nai būna efektyvi gynybos priemonė, ir dėl to, kad daugelis 
ginklų gali būti naudojami tiek puolimui, tiek gynybai. Valsty- 
bėms sunku įvertinti viena kitos intencijas iš jų karinių pajėgų 
išdėstymo prigimties. Kadangi intencijos nustatinėjamos pagal 
galimybes, didelis karinių priemonių galimo panaudojimo dvi- 
lypumas verčia valstybes viena kitos elgesį vertinti pagal blo- 
giausią įmanomą scenarijų. Tai yra klasikinė saugumo dilemos 
formulė - gynybinės priemonės, kurių imasi valstybės, kitų vals- 
tybių yra vertinamos kaip potencialiai agresyvios ir į jas atitin- 
kamai reaguojama. Tokio pobūdžio reakcijos didina grėsmę ir 
taip sukelia tolesnius atsakomojo ginklavimosi raundus. Kadan- 
gi karinės priemonės yra dviprasmiškos, tos priemonės, kurių 
imasi valstybės savo saugumui užtikrinti, sąlygoja padėtį, ku- 
rioje visi tampa mažiau saugūs. 

Antras dvilypumo aspektas kyla iš to, kad technologinis im- 
peratyvas skatina nepaliaujamą ginkluotės tobulinimą. Tai reiš- 
kia, kad karinis sektorius paklūsta savo vidinei dinamikai, kuri 
funkcionuoja nepriklausomai nuo permainingų politinių santy- 
kių. Kadangi kariniai pajėgumai yra tiek galios, tiek saugumo 
varžybų dalis, tai tas faktas, kad šios varžybos pajungiamos 
dinamikai, nepriklausančiai nuo jas valdančių intencijų, reiškia, 
kad valstybės gali lengvai supainioti siunčiamus viena kitai sau- 
gumo signalus. Pralaimėjimo baimė sąlygoja abiejų tipų varžy- 
bas ir skatina valstybes turėti tokias karines pajėgas, kurios yra 
tam tikru mastu proporcingos įsivaizduojamos atakos grėsmei. 
Todėl valstybės privalo atidžiai sekti savo karinių pajėgumų 
santykį su kitų valstybių kariniais pajėgumais. Kadangi karinė 
galia yra santykinė, valstybės jautriai reaguos į potencialių var- 
žovų pajėgumų pokyčius. Tokie pokyčiai gali įvykti dėl to, kad 

kuri nors valstybė nusprendė pakeisti karinę pusiausvyrą tarp 
jos ir kitų, kaip kad darė Vokietija, pradėjusi statyti pirmaklasį 
laivyną prieš Pirmąjį pasaulinį karą, ir Sovietų Sąjunga, kurdama 
branduolinį arsenalą, kuriuo ji siekė prilygti Jungtinėms Valsti- 
joms. Tačiau taip gali atsitikti ir dėl to, kad valstybei reikia at- 
naujinti savo karines pajėgas. Ginklai susidėvi net ir taikos me- 
tu. Jie gali pasenti technologinėms naujovėms atveriant naujas kon- 
strukcijos ir panaudojimo galimybes. Kadangi naujesnės ginklų 
kartos savo panaudojimo galimybėmis visuomet galingesnės už 
tas, kurias jos pakeičia, tai išoriniams stebėtojams gali būti sunku 
atskirti pokyčius, kurių tikslas — karinės jėgos palaikymas, nuo 
pokyčių, kuriais siekiama tą jėgą didinti. Kitaip tariant, moderni- 
zaciniai pokyčiai, kurie vyksta kaip atsakas į nuolat skriejančią 
pirmyn techninių galimybių ribą, gali būti supainioti su pokyčiais, 
vykdomais norint pakeisti karinės galios pusiausvyrą. Taip atsi- 
tinka todėl, kad karinė terminologija yra tokia pat bet kuriuo at- 
veju, dėl to politinius skirtumus įžvelgti dažniausiai yra sunku ir 
atsargumas verčia įtariai žvelgti į deklaruojamus gerus ketinimus. 

Robertas Jervisas atliko vertą dėmesio bandymą išnagrinėti 
karinės galios dvilypumo (agresyvumo ir gynybiškumo) pasek- 
mes“. Savo studiją Jervisas baigia aptardamas keturis scenari- 
jus, išplaukiančius iš 2x2 matricos“. Žvelgiant iš viršaus, kin- 
tamasis priklauso nuo to, kokie ginklai, puolamieji ar gynybi- 
niai, turi daugiau privalumų nagrinėjamu laikotarpiu. Konkre- 
tūs pavyzdžiai būtų Pirmasis pasaulinis karas (vyravo gyny- 
ba) ir Antrasis pasaulinis karas (dominavo puolimas). Leidžian- 
tis matrica žemyn, kintamieji yra teiginiai, kad puolamuosius 
ginklus (ir atitinkamai agresyvias laikysenas) galima arba ne- 
galima atskirti nuo gynybinių. Nors egzistuoja kai kurių gerai 
išbandytų sunkumų skiriant puolamuosius ir gynybinius gin- 
klus, kaip kad parodė iki 1914 metų vyravusios prielaidos apie 
puolimo dominavimą ir kaip tatai atsitiko 1870 metais bei il- 
gi, tačiau galų gale bevaisiai 1932 metų Nusiginklavimo kon- 

ferencijos debatai šia tema, Jerviso schema skatina formulavi- 
mą tam tikrų produktyvių hipotezių apie ginklų kintamųjų 
reikšmę saugumui. 

Trumpai tariant, jis teigia, kad tuo atveju, kai dominuoja puo- 
lamoji ginkluotė ir negalima atskirti puolamosios ir gynybinės 
ginkluotės, motyvacija įsigyti puolamąją ginkluotę bus didelio 
užmojo visur, o situacija bus labai nestabili, galios-=saugumo di- 
lema veiks visa savo jėga. Kai dominuoja puolamieji ginklai, 
tačiau juos galima atskirti nuo gynybinių, situacija mažiau įtemp- 
ta, ir agresyvias valstybes galima identifikuoti pagal jų įsigyja- 
mą ginkluotę. Tačiau tuo atveju, kai puolamieji pranašumai yra 
dideli, pasyvios gynybos nepakaks, tad net status guo valstybės 
bus priverstos įsigyti puolamuosius ginklus. Kada pranašumų 
turi gynyba ir negalima nustatyti skirtumo, galios-saugumo di- 
lema veikia, tačiau jos poveikį silpnina tas faktas, kad įsigyjami 
ginklai teikia daugiau saugumo jų savininkams negu sukelia 
nesaugumą kitiems. 

Kada gynyba turi pranašumą ir galima nustatyti skirtumą, 
situacija yra labai stabili - agresoriai automatiškai demaskuoja 
savo intencijas kariuomenės išdėstymu, o neaiškumo, kurį suke- 
lia saugumo varžybos, lygis yra minimalus. Paskutinį scenarijų 
remia šiuolaikiniai neprovokuojančios gynybos advokatai. Jie 
teigia, kad ne tik atpažinimo ir nutaikymo technologijų pažanga 
grąžina gynybos privalumus, bet ir skirtumas tarp puolamosios 
ir gynybinės karinės struktūros yra akivaizdus. Labai intensyvi 
sekimo sistema, derinama su orientuota į tikslumą įranga, reiš- 
kia, kad didelis invazijai reikalingų pajėgų judėjimas tampa leng- 
vai pažeidžiamas. Brangios platformos, tokios kaip lėktuvne- 
šiai, tankai ir žmogaus pilotuojami lėktuvai tampa vis neefekty- 
vesni kainos atžvilgiu, palyginti su raketomis, kurios gali viską 
sunaikinti. Šiomis sąlygomis pajėgų, galinčių tvirtai ginti savo 
teritoriją, tačiau struktūriškai bejėgių vykdyti masyvią invaziją 
arba bombarduoti kitą valstybę, išdėstymas teikia patrauklią 

vieno pagrindinių galios-saugumo dilemos elementų panaikini- 
mo strategiją. Tokia politika logiškai papildo dominavimo ne- 
siekiančią status guo politinę poziciją ir gali vis labiau tikti san- 
tykiams po Šaltojo karo Europoje ir Šiaurės Rytų Azijoje. Tačiau 
ji daug mažiau patraukli situacijose, kuriose vyksta realios ga- 
lios varžybos ir/ar ten, kur agresorių labiau patenkina atskiri 
bombardavimai, o ne invazija?. 

Net tada, kai galios-saugumo dilemą lemia galios varžybos, 
irgi galimi tam tikri situacijos sprendimai. Ne visos ginklavimo- 
si varžybos yra tokios pat intensyvios. Kaip ir bet kuri kita kon- 
kurencijos forma, jos kinta nuo švelnios iki intensyvios formos. 
Švelnias ginklavimosi varžybas gali būti sunku atskirti nuo ka- 
rinio status guo palaikymo. Tokiose varžybose karinės išlaidos 
gali būti nekintančios ir nedidelės, palyginti su BNP, tam tikrais 
atvejais jos net gali mažėti. Labai intensyvios varžybos, atvirkš- 
čiai, atrodys panašios į mobilizaciją karo atveju arba suris dide- 
lę BNP dalį kaip kad yra Izraelio atveju? 

Varžybų analogija tarsi sustato valstybes ant bėgimo takelio, 
kuriame du ar daugiau bėgikų startuoja nuo fiksuotos linijos ir 
kiekvienas siekia finišo juostelę perkirsti pirmas. Tam tikra pras- 
me šis įvaizdis nėra geras, nes jis nukreipia dėmesį nuo paines- 
nių ginklavimosi varžyboms būdingų sąlygų ir tikslų. Ginklavi- 
mosi varžybose besivaržantieji retai pradeda nuo tos pačios li- 
nijos, ir jie gali visai nenorėti vienareikšmiškai laimėti ar pralai- 
mėti tą 100 metrų sprintą. Jei darytume prielaidą, kad vyksta 
dviejų šalių ginklavimosi varžybos (dažniausiai taip nebūna), 
kad jose valstybės varžybų nepradeda turėdamos vienodą gin- 
kluotę (tai normalu moderniojoje ginklavimosi varžybų istorijo- 
je) ir kad varžybas pradeda silpnesnioji valstybė (realiame pa- 
saulyje į klausimą, kas varžybų iniciatorius, aiškiai atsakyti bū- 
tų sunku), tai tuomet galime išvesti tikslų ginklavimosi varžybų 
modelį. Bent viena varžybų dalyvė turi siekti pakeisti santyki- 
nes karines savo galimybes, kitaip vyks ne varžybos, bet karinio 

status guo palaikymo procesas. Darydami prielaidą, kad varžy- 
bų iniciatorė (C) atsilieka ir nori pokyčių, galime teigti, kad ji 
gali turėti tris tikslus. Ji gali siekti arba dalinio susilyginimo su 
pirmaujančia šalimi (R) bandydama pagerinti savo padėtį, bet 
nekeisdama jų tarpusavio pusiausvyros; arba ji gali siekti pari- 
teto norėdama išlyginti, o ne panaikinti pusiausvyrą; arba ji gali 
siekti pirmavimo, egzistuojančios pusiausvyros pakeitimo savo 
naudai. Ji gali siekti vieno iš šių tikslų; ji gali nuosekliai vienas 
po kito siekti visų trijų tikslų arba ji gali siekti kukliausio tikslo, 
o vėliau imtis ir kitų, jei galimybės leis tokį intencijų pakeitimą. 
ti padidinti atotrūkį vildamasi tokiu būdu C pademonstruoti jos 
pastangų bergždumą. Ji gali tiesiog palaikyti savo viršų kom- 
pensuodama C suardytą pusiausvyrą ir darydama prielaidą, kad 
C neatlaikys įtampos. Ji gali leisti C iš dalies išlyginti galimybes, 
kad atstumas tarp jų sumažėtų, tačiau pusiausvyra nepakistų. 
Tuo atveju R adaptuosis prie realaus C svorio sistemoje padidė- 
jimo. Ji gali leisti C pasiekti paritetą, t.y. daug didesnį pokytį. 
Arba ji gali leisti C laimėti varžybas ir susitaikyti su savo suma- 
žėjusiu svoriu arba lokaliniame saugumo komplekse, arba siste- 
moje kaip visumoje"'. Jei šiuos tikslus sugrupuosime į matricą, 
kai kurie pasirodys esą neišsprendžiami konfliktai dėl mažo tiks- 
lų kintamumo vienoje ar kitoje pusėje. Kai kurie jų nesikerta, ir 
tai rodo, kad ginklavimosi varžybos nėra tokių tikslų pasekmė. 
Kai kurios kombinacijos vargu ar gali iš viso pasitaikyti. 

Šios išvados susumuotos 8.1 lentelėje. Kaip matome, konflik- 
tai tampa didesni viršutiniajame dešiniajame kampe pavaizduo- 
tais atvejais ir lengviau išsprendžiami žemutiniame kairiajame 
kampe vaizduojamais atvejais. Ši lentelė suponuoja daug svar- 
bių klausimų. Tarkime, kad abi šalys žino šiuos tikslus, tačiau 
paprastai taip niekad nebūna. Viena ar net abi pusės net pačios 
sau gali būti išsamiai nesuformulavusios savo tikslų, arba net jei 
tikslai aiškūs, juos viena šalis gali slėpti nuo kitos. Viena valsty- 


2.1283 


386 8 skyrius 


bė gali sąmoningai siekti apgauti kitą ir stengtis nuslėpti savo 
tikslus. Net abiejų pusių siekis palaikyti visapusišką ir garbingą 
komunikaciją vargu ar visiškai padeda išvengti nesusipratimų 
ir įtarumo. Labiau įsigilinus paaiškėja, kad pagrindinė matricos 
prielaida yra ta, jog karinę jėgą galima išmatuoti gana tiksliai — 
kas nėra tiesa. Be to, matrica abstrahuojasi ir nuo ginklavimosi 
varžybų stiliaus, kuris priklauso nuo Jerviso minėtų ginkluotės 
charakteristikų. 


8.1 lentelė. Galimi dviejų šalių ginklavimosi varžybų tikslai 


Iniciatorius (C) 


Dalinis Paritetas Viršus 
susilyginimas 
At- Padidinti atotrūkį N N N 
sa— Išlaikyti egzistuojantį atotrūkį N N N 
ko- Leisti priartėti prie pariteto P N N 
VAS Leisti paritetą (P) P N 
(R) Pripažinti žemesnę padėtį (P) (P) (P) 


N - Nepasiekiami tikslai. 
P - Pasiekiami tikslai. 
( ) - Mažai tikėtinos situacijos. 


Nepaisant šių sunkumų, matrica tarnauja kaip iliustracija to, 
kad ginklavimosi varžybose tikslai yra gerokai įvairesni nei iš pir- 
mo žvilgsnio gali pasirodyti, griežtai naudojant sporto varžybų 
analogiją. Tai demonstruoja išsprendžiamų kombinacijų tinklas, 
kuris savo ruožtu silpnina ginklavimosi varžybų kaip griežtos nu- 
linės sumos žaidimo sąvoką. Matrica taip pat grąžina mus prie 
platesnių saugumo varžybų ir galios varžybų aspektų. Radika- 
liausi tikslai abiejose pusėse nesunkiai tenkina galios varžybų 
prielaidas, kur akcentuojama intensyvi nulinės sumos konkuren- 
cija. Kada vyksta galios varžybos, labai mažai tikėtina, kad jos 
sukeliamas ginklavimosi varžybas galima greitai užbaigti vienai 
pusei apribojant savo tikslus. Išsprendžiamų kombinacijų grupė 

lengviausiai tenkina saugumo varžybų prielaidas. Saugumo var- 
žybose nė viena pusė nesiekia įbauginti kitos, tačiau kiekviena 
pusė kitą suvokia kaip grėsmę. Abipusis, tačiau nekorektiškas ra- 
dikaliausių tikslų priskyrimas vienas kitam gali sąlygoti ginklavi- 
mosi varžybas, kurių neįmanoma atskirti nuo varžybų, vykstan- 
čių galios varžybų metu, išskyrus tai, kad jas galima būtų baigti, 
jeigu būtų akivaizdžiai pademonstruotas priskiriamų tikslų klaidin- 
gumas. Tiek galios, tiek saugumo varžybų atveju nepriklausomas 
ginklų tobulėjimo ciklas gali veikti tiek skatindamas varžybų di- 
namiką, tiek komplikuodamas santykinės jėgos skaičiavimą. 
Pariteto idėja charakterizuojama išsprendžiamose kombina- 
cijose 8.1 lentelėje ir dažnai siūloma kaip karinių painiavų, są- 
lygojančių galios-saugumo dilemą, sprendimo būdas. Tačiau pa- 
ritetas, nelaimei, yra gerokai painesnė, ne tokia paprasta idėja, 
kaip tai gali pasirodyti iš pirmo žvilgsnio. Be didžiulių techni- 
nių sunkumų apskaičiuojant pariteto parametrus“*, pats pariteto 
principas kaip karinių ryšių stabilizavimo pagrindas turi defek- 
tų. Pirmas pariteto defektas yra faktas, jog net tuo atveju, kai 
karinių pajėgų paritetas pasiektas tvirtai ir akivaizdžiai, karinio 
veiksmo prigimtis neleis pasiekti vienodo saugumo. Visoms ki- 
toms sąlygoms esant vienodoms, karinis veiksmas bus veiks- 
mingas tai pusei, kuri atakuos pirma. Agresorius gali pasirinkti 
savo atakos laiką, vietą ir sąlygas, ir jeigu dominuoja puolamieji 
ginklai, kaip tai yra nuo Antrojo pasaulinio karo laikų, jis gali 
gerokai sumažinti savo oponento jėgą imdamasis Pearl Harboro 
tipo prieš oponento pajėgas nukreiptos atakos. Pirmo smūgio 
veiksnys sumažina vertę kiekvienos paprastos pariteto sąvokos, 
paremtos karinių priemonių pusiausvyra. Iš tiesų atrodo visai 
įmanoma, kad eksplicitinis ir akivaizdus paritetas, besiremian- 
tis puolamosiomis priemonėmis, gali padidinti nesaugumą. Ten, 
kur galios skaičiavimai dviprasmiški, neaiškumas stabdo pirmo 
smūgio taktikos panaudojimo galimybę, tačiau jei balansas Ži- 
nomas, apskaičiuoti galima su gerokai didesne tikimybe. 


25* 

Antras defektas yra gerokai subtilesnis ir remiasi santykiniu 
pariteto režimo statuso nestabilumu. Galima tvirtinti, kad san- 
tykiai tarp dviejų valstybių bus stabiliausi, kai galios skirtumai 
tarp jų yra dideli. Didesnė galybė nejaus jokios gyvybinės grės- 
mės, o mažesnioji, būtinybės vedama, išmoks prisitaikyti. Kai 
galios skirtumai dideli, abi pusės jaučiasi saugiai žinodamos, 
kad jų santykinis statusas greitai nepasikeis. Nors mažesniajai 
galiai tai gali būti ir nepriimtina ir nors situacija kupina paskatų 
ginklavimosi varžyboms, artimoje perspektyvoje dideli galios 
skirtumai yra gana stabilūs (darant prielaidą, kad dominuojanti 
galybė yra status guo galybė). Atvirkščiai, pariteto situacijoje nei 
viena pusė nesijaus saugi žinodama, kad turi pakankamą galios 
atotrūkį, ir bus skatinama keisti balansą. Kai galios yra vieno- 
dos, nedidelis vienos pusės galios padidėjimas gali pakeisti jų 
santykinį statusą nuo lygybės į dominavimą, kaip negali atsitik- 
ti, kai santykinį statusą saugo dideli galios pranašumai“. Gin- 
klavimosi varžybos tampa jautresnės, kai jos uždaros, nes tuo- 
met atsiveria laimėjimo arba pralaimėjimo perspektyva. Statuso 
nestabilumas ginklavimosi varžybose nėra naujas reiškinys. Buc- 
kinghamo kunigaikštis savo laiške serui Thomasui Osbornui 
1672 metais teigė: „Mes neturime pakęsti jokios kitos tautos, 
kuri mums prilygtų jūrose, nes kai tik jie prilygtų mums, baigtųsi 
ramybė. Arba jie, arba mes turime būti viršesni'**. Panaši proble- 
ma iškilo 1906 metais, kada HMS Dreadnought pradžia inicijavo 
atkaklų Anglijos ir Vokietijos laivynų varžybų etapą, suteikda- 
ma vokiečiams galimybę gana lygiomis sąlygomis konkuruoti 
naujoje ginkluotės klasėje. 

Statuso nestabilumą veikia tiek kariniai, tiek politiniai veiks- 
niai. Politinėje plotmėje galima tikėtis, kad statuso nestabilumas 
bus subtiliausias įtemptomis bipoliarinės sistemos nulinės su- 
mos žaidimo sąlygomis, ir mažiau subtilus mobilesnėje, įvaires- 
nėje ir ne tokioje poliarizuotoje multipoliarinės sistemos aplin- 
koje. Karinėje plotmėje galima tikėtis, kad branduolinis pakan- 
kamumas gali pašalinti statuso nestabilumą. Esant įprastinei gin- 

kluotųjų pajėgų konfrontacijai, didesnės ar mažesnės pajėgos 
daug reiškia konfrontacijos baigčiai, o galios skaičiavimai yra 
svarbūs. Tačiau branduolinio pakankamumo sąlygomis abi pu- 
sės turi griaunamosios galios perteklių; logiška, kad jos neskiria 
pernelyg didelio dėmesio ginklų skaičiaus skirtumui. Kaip tei- 
gia F.H.Hinsley'us, „šios valstybės taip toli nutolo nuo absoliu- 
čios galios slenksčio, kad santykinės galios pokyčiai daugiau 
nebegali pakirsti jų galios palaikyti pusiausvyrą, kuri remiasi 
kiekvienos galia sunaikinti viską'“. 

Tačiau Jungtinių Valstijų atvejis rodo statuso nestabilumo 
sukurtą spaudimą. Jungtinės Valstijos labai sunkiai susitaikė su 
savo viršenybės Sovietų Sąjungos atžvilgiu praradimu, nepai- 
sant branduolinio pakankamumo sąlygų, ir galbūt dėl bipoliari- 
nės sistemos ilgalaikiškumo. Iki pat devintojo dešimtmečio pa- 
baigos pariteto kaina buvo nuolatinė Amerikos Angst [vok. — 
baimė (spec. red.)], kad Sovietų Sąjunga veržiasi į priekį, kitaip 
tariant, kad pariteto statusas keičiasi sovietų naudai. Dar vis 
galima išgirsti oficialių pareiškimų, kad branduolinė viršenybė 
turi tam tikrą politinę reikšmę, tolygią reikšmei, kurią tradicinės 
galybės teikia didesniam drednoutų ar armijos divizijų skaičiui. 
Nors branduolinė viršenybė peržengusi pakankamumo ribą gali 
turėti tam tikrų politinių pasekmių, konkrečiai įtakoti branduo- 
linių galybių viena kitos suvokimą ir savo imidžą tarp trečiųjų 
šalių, naujos gynybos dilemos sąlygos reiškia, kad sena politinė 
ir karinė viršenybės reikšmė niekada negrįš. Galbūt tik karinės 
pajėgos, kurios struktūriškai negali būti panaudotos puolimui, 
kaip kad teigia neprovokuojančios gynybos šalininkai, turi pa- 
riteto statuso nestabilumo problemai spręsti potencialą. 


Išvados: ar galima išspręsti galios-saugumo dilemą? 


Beveik visoje moderniosios istorijos tėkmėje galios-saugumo di- 
lema buvo ypač patvarus tarptautinių santykių fenomenas. Ją 
palaikė įtampa tarp status guo ir revizionistinių interesų, ne- 

priklausomas technologinis ginkluotės dinamikos judėjimas ir 
šių abiejų veiksnių sukeliamos dviprasmybės, apsunkinančios 
nepiktybinės ir agresyvios elgsenos skyrimą. Kadangi negalima 
tvirtai atskirti galios varžybų ir saugumo varžybų, nacionalinio 
saugumo politika negali remtis santykinai aiškiais ir akivaiz- 
džiais principais, kuriuos būtų galima išvesti remiantis izoliuo- 
tomis abstrakcijomis. Abiejų varžybų dinamiką reikia laikyti ne- 
pastovia ir atitinkamai sąlygojančia nuolatines problemas ir po- 
litiką, su kuria mes visi pernelyg gerai pažįstami. 

Kalbant apskritai, nėra pagrindo manyti, kad galios-saugu- 
mo dilemą palaikančios sąlygos išnyks. Anarchinė politinė struk- 
tūra yra tvirta, ir nėra pagrindo tikėtis, jog galybių kilimo ir 
smukimo procesas, kuris palaiko įtampą tarp status guo ir revi- 
zionizmo, nebeveiks. Ir išties dešimtojo dešimtmečio pradžioje 
šis procesas vyksta įspūdingu ritmu smunkant senosioms su- 
pergalybėms ir kylant naujoms didžiosioms galybėms. Panašiai 
neverta tikėtis, kad technologinis imperatyvas, kuriuo remiasi 
ginkluotės vystymosi dinamika, susilpnės. Naujos technologijos 
ir toliau atvers naujas karines galimybes, nepaisant to, ar jas 
ketinama panaudoti karyboje, ar ne. Kadangi valstybės numato- 
moje ateityje liks atsakingos už savo gynybą, jos negalės išveng- 
ti šių galimybių sąlygojamo spaudimo. Taigi nėra nė kalbos apie 
tai, ar veiks galios-saugumo dilema: ji tikrai veiks. Problema yra 
šios dilemos svarba saugumui, ypač atsižvelgiant į tai, kad jį 
veikia ir kiti anarchijos sąlygų veiksniai. Taigi egzistuoja tam 
tikras pagrindas optimizmui. 

Kaip jau buvo sakyta septinto skyriaus išvadose, gynybos 
dilema gali būti reikšminga atsvara galios-saugumo dilemai. Abi 
dilemas sieja ginkluotės dinamika. Iš to seka, kad abi dilemos 
negali stiprėti neaštrindamos prieštaravimo, kuris jau ir taip yra 
tarp jų akivaizdus. Šis prieštaravimas kyla iš ginkluotės vysty- 
mosi dinamikos nepriklausomumo. Gynybinei dilemai plečian- 
tis ir intensyvėjanti, ji naikina tradicines sąlygas, kurios leido ir 

net skatino galios varžybų atsiradimą. Kai ginkluotos kovos kaš- 
tai ir pavojai išauga tiek, kad tampa aišku, jog tiek nugalėtojas, 
tiek nugalėtasis patirs didžiulių nuostolių, ginkluota kova nu- 
stoja būti naudingu konkuruojančių politinių tikslų siekimo bū- 
du. Vis dar reikia palaikyti ir atnaujinti karines pajėgas, kad tik 
būtų išsaugota paralyžiaus būsena, tačiau stipresniojo ir silpnes- 
niojo sąvokos jau nebeturi tokių aiškių politinių implikacijų, ko- 
kias jos turėjo dar visai neseniai Antrojo pasaulinio karo metu. 
Kai tik peržengiamas šis slenkstis, karinės pajėgos nustoja būti 
konkurencingu kintamuoju tradicine ginklavimosi varžybų pras- 
me ir tampa panašesnės į konstantą, besiremiančią pakankamumo 
sąvoka. Tačiau pakankamumas turi būti palaikomas techninės pa- 
žangos akivaizdoje. Ta pati pakankamumo logika turėtų sustab- 
dyti saugumo varžybas, tačiau ji nepašalins neaiškumo ir baimės, 
susijusios su savo pajėgų adekvataus lygio palaikymu. 
Dabartinėje tarptautinėje sistemoje šis prieštaravimas padarė 
geroką įtaką kariniams santykiams tarp didžiųjų galybių net Šal- 
tojo karo metu. Šaltojo karo pabaiga gali iš dalies būti priskirta 
šiam prieštaravimui. Tačiau vis dar lieka nemažai sričių, kuriose 
gynybos dilema yra pakankamai silpna, kad sutrikdytų lokalinius 
konfliktus ir išorines galybių intervencijas, vykstančias daugiau ar 
mažiau pagal senas taisykles. Čia galios-saugumo dilemos povei- 
kis nesumažėja, ir karas lieka patikimu politikos įrankiu. 
Gynybos dilema iš tiesų dabartinės sistemos neišvadavo nuo 
saugumo problemos, ir aš neketinu čia teigti, jog ji tai gali pa- 
daryti. Ji siūloma ne kaip geriausias sprendimas, bet kaip ma- 
tomas ir galingas įvykių tėkmės bruožas, kuris turi daug svar- 
bių implikacijų tarptautinei saugumo aplinkai. Privesta iki savo 
loginės baigties, gynybos dilema gali sukurti ne Armagedoną“, 


* Armagedonas - krikščionybės eschatologinis vaizdinys — vieta, kur, pa- 
sak Apreiškimo Jonui, žmonijos istorijos pabaigoje įvyksiąs lemiamas visų Že- 
mės valdovų mūšis. Krikščionybės teologai aiškina, kad ten būsiąs įveiktas 
Antikristas. Spec. red. pastaba. 

kaip kad būtų galima nuogąstauti dėl neribojamo galios-saugu- 
mo dilemos veikimo, skatinamo atviros ginkluotės vystymosi 
dinamikos, bet efektyviai paralyžiuotą tarptautinę sistemą, ku- 
rioje didelės karinės pajėgos užtikrina tik savo pačių nepanau- 
dojimą. 

Tačiau šis kelias vargu ar yra saugus. Pasiekus ribą, kai gy- 
nybos dilema sukuria paralyžiaus situaciją, laukia labai dideli 
pavojai, ką rodo Pirmojo ir Antrojo pasaulinių karų eiga ir da- 
bartinių gerai ginkluotų, tačiau neparalyžiuotų teritorijų, tokių 
kaip Artimieji Rytai ir Pietų Azija, pavyzdžiai. Atrodytų, pa- 
vyzdžiui, kad reikia ramiai žiūrėti į kai kuriuos (ne visus) bran- 
duolinių ginklų plitimo atvejus šio scenarijaus šviesoje, o tai yra 
pozicija, kurią vargu ar galima pavadinti populiaria ar sutam- 
pančia su vyraujančiu požiūriu į siekiamus tikslus“. Net visai 
išplėtotos gynybos dilemos sąlygomis vis dar egzistuoja atsitik- 
tinumų ar klaidingų apskaičiavimų pavojus, kurį daugelis laiko 
nepriimtinu, jau nepaisant didžiulių nuolat militarizuotos siste- 
mos kaštų ir moralinių pasekmių. 

Laimei, gynybos dilema yra ne vienintelė atsvara galios-sau- 
gumo dilemos jėgai. Pažvelgus kariniu aspektu, pagrindinė ten- 
dencija yra labai padidėjusios stebėjimo galimybės, kurios šiuo 
metu sąlygoja karinius pagrindinių galybių santykius. Šioje sri- 
tyje milžiniški kosminių stebėjimo technologijų pasiekimai nuo 
pat šeštojo dešimtmečio pradžios sąlygojo didžiulius ir dar per 
mažai pripažintus pokyčius karinių saugumo santykių dinami- 
kos srityje. Naudodamos nacionalines technines priemones, vals- 
tybės dabar gali stebėti viena kitos karinę padėtį ir elgseną su 
didesniu tikslumu ir pastoviau nei kada nors anksčiau. Šios 
galimybės staigias atakas, ypač tas, kurioms reikia masinės ka- 
rinių pajėgų ir laivyno mobilizacijos ir judėjimo, paverčia daug 
sunkiau realizuojamu dalyku, nei tai buvo anksčiau. Jos taip 
pat skatina neprovokuojančios gynybos strategijas, apie kurias 
kalbėjome anksčiau. Ten, kur egzistuoja politinė valia, šias na- 

cionalines technines priemones galima sustiprinti susitariant dėl 
pasitikėjimą skatinančių priemonių (CBM - Confidence Building 
Measures). Tokios CBM, kaip kad buvo išplėtotos Europoje, di- 
dina atvirumą sukuriant sutartinių pranešimų ir inspekcijos prie- 
monių sistemą, kuri kiekvienai pusei teikia galimybes pasitik- 
rinti dėl kitų valstybių karinio pasiruošimo. Šios technologijos 
ir sistemos, palaikančios didesnį atvirumą, nepanaikina galios- 
saugumo dilemos. Tačiau mažindamos neaiškumo laipsnį bei 
didindamos įspėjimo laiką jos iš tiesų sumažina valstybių viena 
kitai keliamų karinių grėsmių intensyvumą ir baimę. Tokiu bū- 
du jos užtušuoja galios-saugumo dilemą tarptautiniuose santy- 
kiuose. 

Politiniu požiūriu Šaltojo karo pabaiga, atrodo, išties gerokai 
sumažins galios-saugumo dilemos įtaką. Šaltojo karo pabaiga 
mažų mažiausiai reiškia, kad pagrindinis revoliucinio revizio- 
nizmo sistemoje šaltinis transformavosi arba į ortodoksinį, arba 
į radikalų revizionizmą arba galbūt net prisijungė prie status guo 
šalininkų. Visos šios galimybės, ypač pastaroji, labai sumažina 
galios varžybų tarptautinėje sistemoje intensyvumą, kartu susil- 
pnindamos galios ir saugumo skyrimo dilemą ir atskleisdamos 
vidujai paslankesnę paprastos saugumo dilemos dinamiką. Tarp- 
tautinės visuomenės, besiremiančios sutarimu dėl politinės ir 
ekonominės struktūros, stiprinimo kontekste ši tendencija Žymi 
gilų saugumo sąlygų tarptautinėje sistemoje pagerėjimą. 

Šaltojo karo pabaiga taip pat kuria kitą privalumą saugumui 
atvirumo prasme. Atvirumas turi plačią politinę-ekonominę di- 
mensiją, kuri siejasi ir santykiauja su karine dimensija. Sovietų 
Sąjunga, pavyzdžiui, tradiciškai siekė pranašumo savo visu rim- 
tumu plėtojamos slaptumo politikos srityje. Valstybės uždaru- 
mas sovietinę vadovvbę įgalino slėpti viską: nuo jos branduoli- 
nių pajėgų iki karinio biudžeto dydžio. Šis uždarumas gerokai 
aštrino galios-saugumo dilemą Vakaruose, o vėliau atitinkamai 
ir Sovietų Sąjungoje, versdamas NATO reaguoti į blogiausio 

galimo atvejo vertinimus, turint galvoje sovietų karines galimy- 
bes. Gorbačiovo glastnostj politika savaime gerokai susilpnino 
šios problemos aštrumą. Jei perestroika, kaip gali atrodyti, reiš- 
kia, kad Sovietų Sąjunga seks Rytų Europa orientuodamasi į 
rinka paremtą ekonomiką, atvirumas gali dar labiau padidėti, 
kaip kad buvo minėta šeštame skyriuje. 

Taip pat, kaip buvo aptarta šeštame skyriuje, yra pagrindo 
galvoti, kad karinės pajėgos rinka paremtų politinių ekonomijų 
santykiuose vaidina vis mažėjantį vaidmenį tiems santykiams 
tampant intensyvesniems ir tarpusavyje priklausomiems. Ben- 
drų rinkų ir saugumo bendruomenių Europoje ir Šiaurės Ame- 
rikoje sukūrimas, pasaulinės saugumo bendruomenės iškilimas 
tarp trijų pagrindinių kapitalistinės galios centrų taip pat palai- 
ko šią hipotezę. Šių saugumo bendruomenių egzistavimas nu- 
rodo tolesnius kelius, kaip valstybės gali padidinti savo saugu- 
mą nestimuliuodamos destruktyvios karinės galios-saugumo di- 
lemos dinamikos. Beveik visos sėkmingos saugumo bendruo- 
menės sistemoje susideda iš stiprių valstybių; tuo tarpu didžioji 
konfliktuojančių pusių dalis yra silpnos valstybės. Stiprių vals- 
tybių sukūrimas pagal apibrėžimą didina vidaus saugumą ir 
yra būtina, jei ne pakankama, tarptautinio saugumo pasiekimo 
sąlyga. Ne taip, kaip stiprių galybių kūrimo atveju, stiprių vals- 
tybių kūrimas tiesiogiai nestimuliuoja galios-saugumo dilemos. 
Taip jis siūlo išsigelbėjimo būdą nuo vienas kitą naikinančių 
prieštaravimų, kurie paprastai lydi valstybių pastangas padi- 
dinti savo saugumą. 

Šios bei kitos anksčiau aptartos tendencijos ir galimybės nu- 
rodo į evoliuciją brandesnės anarchijos link. Kuo anarchija bran- 
desnė, tuo mažiau svarbi galios-saugumo dilema valstybėms jų 
viduje. Kol anarchija išliks politine struktūra, tol galios-saugu- 
mo dilemos potencialas išliks, taip pat ir tam tikras jos realu- 
mas. Tačiau anarchijai bręstant, jos pozityvūs saugumo bruožai 
pradeda nusverti negatyvius, kurie tarptautiniuose santykiuose 

priversti vaidinti tik antraeilį vaidmenį. Kai kurie būtini vysty- 
mosi brandžios anarchijos link bruožai ryškūs jau dabar. O kiti, 
ypač stiprių valstybių kūrimas, vis dar lieka tokia saugumo pa- 
gerinimo galimybe, kuri toli gražu dar neišnaudota, iš dalies 
todėl, kad vis dar tinkamai nesuprasta. 

NACIONALINIS IR TARPTAUTINIS SAUGUMAS: 
POLITIKOS PROBLEMA 


Ankstesniuose skyriuose gana detaliai nagrinėjome įvairius saugu- 
mo problemos aspektus ir lygmenis. Akcentavome loginę ir objek- 
tyviąją šios problemos dimensijas individualiu, valstybiniu ir visos 
sistemos lygmeniu. Nepaisant šių lakoniškų ir gana abstrakčių ty- 
rinėjimų, pagaliau vis tiek tenka daryti išvadą, kad nacionalinę sau- 
gumo politiką vis dar formuoja valstybės. Kadangi saugumo po- 
litikos formavimas daugiausia yra valstybės rankose, egzistuoja 
svarbus praktinis pagrindas nacionalinio saugumo problemai pa- 
jungti kitus saugumo aspektus individualiu ir sisteminiu lygmeniu. 
Šį faktą gerai parodo Weeverio „smėlio laikrodžio“ modelis: 


Tarptautinis lygmuo Dinamikų įvairovė 





Valstybinis lygmuo Konceptualus saugumo fokusas 


Subvalstybinis lygmuo Dinamikų įvairovė 
9.1 paveikslas. Waeverio „smėlio laikrodžio“ pavidalo saugumo modelis 
Jis tai aiškina taip: 


Vienintelis prasmingas būdas kalbėti apie „saugumą“ yra susieti jį su 
klasikine (nacionalinio saugumo) sąvokos prasme ir plačiau suprasti atitin- 
kamą dinamiką: valstybė sąveikauja ne tik su kita valstybe, bet ir su tarp- 

tautine politika bei subvalstybine dinamika. Saugumo sąvoka formuojama 
„Valstybės“ lygmeniu. Kitais lygmenimis vystymosi tendencijos negali būti 
surmuojamos panašiu būdu. Visi trys lygmenys įvairiai susipina, tačiau „sau- 
gumo“ klausimą reikia nagrinėti per „nacionalinio saugumo“ prizmę.! 


Kitaip tariant, vyriausybė yra tarp valstybės vidinės dinami- 
kos ir išorinės sistemos dinamikos. Vyriausybės darbas, užduo- 
tis ir beveik pagrindinė jos funkcija yra surasti šių dviejų jėgos 
frontų sutaikymo būdus. Tas faktas, kad šios užduoties nespren- 
džia jokia kita struktūra, pateisina nacionalinio saugumo virše- 
nybę kitų problemų atžvilgiu. 

Kad ir kaip galima apgailestauti dėl šio politikos formavimo 
pagrindo ribotumo lyginant jį su problemos apimtimi, valsty- 
bės-veikėjai vis dėlto turi spręsti visas saugumo problemas re- 
aliu laiku ir jų labai skirtingo patyrimo bei galimybių šviesoje. 
Be kitų dalykų, tai reiškia, kad politikos formavimo procesas 
savaime yra gyvybinė saugumo problematikos dalis. Geriausia- 
me iš galimų pasaulių visi tarptautinių santykių veikėjai būtų 
tobulai informuoti, suprastų kitų pozicijas ir motyvus, taip pat 
sistemos kaip visumos veikimą ir sugebėtų priimti racionalius 
sprendimus, paremtus šia informacija ir supratimu, bei būtų 
laisvi priimti ir įgyvendinti šiuos sprendimus. Tokia situacija 
gerokai palengvintų tiek politikos formuotojų užsienyje, tiek aka- 
deminių analitikų darbą. Tačiau mes negyvename šiame tobu- 
lame pasaulyje. Realiame pasaulyje politikos formuotojai nau- 
dojasi tik daline informacija, iki galo nesupranta kitų veikėjų 
arba sistemos (arba savęs pačių), ribotas jų racionalumas ir veiks- 
mų laisvė. Atitinkamai daugelis veiksnių, įtakojančių politikos 
formavimo procesą, tiesiogiai turi labai mažai ką bendra su sau- 
gumo problema, tačiau jie daro nemažą įtaką nacionalinio sau- 
gumo vardu formuojamai politikai. Kadangi bendroji politinė 
strategija saugumo problemoms daro didžiulę įtaką, kaip tai 
parodo atgalinio ryšio efektai ginklavimosi varžybose ir preky- 
bos karuose, politikos formavimo procesas savaime tampa svar- 
biu bendros saugumo problemos aspektu. 

Bendras vidaus kintamųjų politikos formavimo procese klau- 
simas buvo išsamiai analizuojamas gausioje literatūroje užsie- 
nio politikos klausimais? ir čia nėra reikalo kartoti atliktą darbą. 
Vietoj to šiame skyriuje apžvelgsime pagrindinius susipinančius 
kintamuosius, konkrečiai veikiančius nacionalinio saugumo po- 
litiką, ir padarysime tam tikras išvadas, kaip šie kintamieji vei- 
kia saugumo problemą kaip visumą. Trys vidaus arenoje kylan- 
čių problemų rūšys veikia saugumo politikos racionalumą ir 
kokybę: loginės dilemos, suvokimo iškraipymai ir susipinantys 
interesai politinėje erdvėje. Kiekviena šalis palaiko saugumo san- 
tykius, nori ji to ar ne. Daugelis norėtų turėti nuoseklią ir pati- 
kimą saugumo politiką. Tačiau turėti tokią politiką daug sun- 
kiau nei susidurti su problemomis, kurios sukuria jos poreikį. 


Loginės problemos 


Formuojant nacionalinę saugumo politiką reikia pasirinkti tiek 
politikos tikslus, tiek techniką, resursus, instrumentus ir veiks- 
mus, kurie bus naudojami juos įgyvendinant (priemonės). Net 
darant prielaidą, kad proceso nepaveiks nei politinės, nei suvo- 
kimo problemos, šis pasirinkimas nėra paprastas. Kaip buvo 
parodyta ankstesniuose skyriuose, kyla sudėtingų loginių sun- 
kumų, kurie atspindėdami fundamentalų pačios nacionalinio sau- 
gumo problemos pobūdį visad veikia politikos pasirinkimo pro- 
cesą. Šie sunkumai kyla dėl iš esmės diskutuotinos saugumo 
kaip sąvokos prigimties, nuo kurios ir pradėjome šį tyrinėjimą. 

Akivaizdžiausia loginė problema yra ta, kad nacionalinį sau- 
gumą suvokiant kaip tikslą iš karto susiduriame su jo nepasie- 
kiamumo problema. Visiško saugumo anarchinėje sistemoje ne- 
įmanoma užtikrinti, ir dėl to šio tikslo siekimas tolygus savęs 
pasmerkimui siekti nepasiekiamo tikslo. Prezidento Reagano 
strateginė gynybos iniciatyva ir jos viltis panaikinti šią abipuse 
grėsme pagrįstą atgrasos struktūrą atskleidžia šį trūkumą. Jei 
nacionalinis saugumas yra tik santykinis tikslas, tuomet kyla 

komplikuoti ir objektyviai neatsakomi klausimai, kiek saugumo 
pakanka ir kaip prisitaikyti prie nuolat besikeičiančių daugelio 
kriterijų, kuriais reikia apibrėžti santykinį saugumą. Santykinis 
saugumas yra visada nepatenkinama sąlyga. Jį visuomet galima 
kritikuoti kaip netobulą būvį, nes logiškai taip ir turi būti. Jis 
niekad negali vaidinti stabilios vietos vaidmens, nes veiksniai, 
kurie apibrėžia patenkinamą santykinį lygmenį bet kuriuo mo- 
mentu, patys yra efemeriški. Sistemos struktūra ir jos sąveikos 
dinamika papildo šią dilemą garantuodama, kad bet kokia vei- 
kėjo pastanga užtikrinti saugumą ar net pajudėti visiško saugu- 
mo link skatins reakcijas, savo ruožtu didinančias grėsmės lygį 
proporcingai priemonėms, kurių buvo imtasi. Ginklavimosi var- 
žybos, ekonominio saugumo chimeros vaikymasis ir gynybos 
dilema šiame kontekste suteikia naują prasmę Shakespearo pa- 
stebėjimui, kad saugumas yra pagrindinis mirtingojo priešas“. 

Loginės problemos, su kuriomis susiduria saugumo politi- 
kos formavimas, gali būti suskirstytos į dvi grupes: pirmoji — 
strateginis pasirinkimas, ir antroji - saugumo problemos savy- 
bės, veikiančios prieš logikos pritaikymą. 

Strateginio pasirinkimo problema prasideda tautologija, tei- 
giančia, kad nacionalinės saugumo politikos tikslas yra apsau- 
goti valstybę ar bent ją apsaugoti pakankamai, jei jau atmetame 
absoliutaus saugumo galimybę. Klausimas, kaip tai pasiekti, yra 
strateginės diskusijos apie tikslų ir priemonių tarpusavio ryšius 
pradžia. Visas tyrinėjimas remiasi prielaida, kad egzistuoja grės- 
mė ir kad nesaugumas yra problema, kadangi egzistuoja pažei- 
dumas tų grėsmių atžvilgiu. Kaip buvo minėta trečiame skyriu- 
je, reikia rinktis tarp veiksmo, mažinančio pažeidumą, ir veiks- 
mo, kuriuo bandoma pašalinti arba sumažinti grėsmę veikiant 
jos šaltinį. Pirmąją šių galimybių aš vadinu nacionalinio saugumo 
strategija, nes ji pirmiausia susijusi su valstybe, kuriai kyla grės- 
mė. Antrąją galimybę aš vadinu tarptautinio saugumo strategija, 
nes ji priklauso nuo santykių tarp valstybių keitimo arba tiesio- 

giai, arba keičiant sistemines sąlygas, kurios lemia didesnę (ma- 
žesnę) valstybių įtaką viena kitos saugumo jausmui?. 

Kai nacionalinio saugumo strategija jau suformuluota, tuo- 
met saugumo politika dėmesį koncentruos į valstybės pažeidu- 
mo sumažinimą. Pažeidumą galima sumažinti didinant galimy- 
bes remtis tik pačia savimi arba kuriant atsvaros jėgas specifi- 
nėms grėsmėms neutralizuoti. Jei grėsmės yra karinės, reaguoti 
į jas galima stiprinant savo karines pajėgas, siekiant sąjungų 
arba sustiprinant šalies pasirengimą atakai. Ekonomines grės- 
mes galima pasitikti didinant ekonominę nepriklausomybę, įvai- 
rinant tiekimo šaltinius arba skatinant gyventojus neprieštarauti 
žemesniam gerovės lygiui. Tai, kas pasakyta, tinka visam trečia- 
me skyriuje apžvelgtų grėsmių spektrui, kadangi kiekviena iš jų 
ar net visos gali būti pasitinkamos jas atsveriančiais veiksmais 
sumažinant objektų, kuriems kyla grėsmė, pažeidumą. Pavyz- 
džiui, vienas pagrindinių britų atsakomųjų veiksmų reaguojant 
į vokiečių laivyno kūrimo programas šio šimtmečio pradžioje 
buvo karališkojo laivyno kaip atsvaros galios stiprinimas. Britai 
gana aiškiai parodė savo ketinimus pasiekti ir viršyti vokiečių 
statomų drednoutų skaičių, kad nepaisant vokiečių pastangų 
jiems nebūtų leista viršyti nustatyto ir palankaus Britanijai jėgų 
santykio (8:5). Šitaip Britanija galėjo tiesiogiai neutralizuoti Vo- 
kietijos keliamą grėsmę pačioje Britanijoje imdamasi priemonių, 
turėjusių subalansuoti ar atsverti ypatingą grėsmę, kurią pradė- 
jo kelti Vokietija. 

Nacionalinio saugumo strategija turi savų nuopelnų, tačiau 
beveik pagal apibrėžimą ji turi mažesnę reikšmę mažesnėms 
galybėms. Paprastai tik didžiosios galybės turi pakankamai re- 
sursų vykdyti tokią strategiją, nors kai kurios mažesnės galybės 
(Švedija, Jugoslavija, Šveicarija), būdamos palankioje geostrate- 
ginėje padėtyje, sugebėjo tą padaryti. Akcentas didžiosioms ga- 
lybėms yra bendra mąstymo apie nacionalinį saugumą tenden- 
cija. Pats terminas „nacionalinis saugumas“ implikuoja pasiklio- 

vimo savo jėgomis metodą, o tai yra faktas, kuris galbūt ir ne- 
stebina turint omeny jo kilmę labiausiai savipakankamoje iš di- 
džiųjų galybių, Jungtinėse Valstijose. Principiniai nacionalinio 
saugumo strategijos privalumai yra tie, kad į grėsmes galima 
reaguoti konkrečiai tada, kai jos kyla, ir kad saugumą užtikri- 
nančias priemones iš esmės kontroliuoja pati valstybė. Teoriškai 
tik tada, kai tą leidžia resursai, galima imtis priemonių prieš 
visas identifikuotas grėsmes, blokuojant arba atsveriant visus 
nesaugumo šaltinius. 

Šiam metodui būdingas malonus tikrumo jausmas, ir ne tik 
todėl, kad valstybė išlaiko tvirtą savo pačios saugumo šaltinių 
kontrolę, bet ir todėl, kad jis labiau susijęs su patikima galimy- 
bių tikrove, o ne su kitų veikėjų intencijų efemeriškumu. Dėl 
šios priežasties nacionalinio saugumo strategija jos praktikuoto- 
ją įgalina išvengti būtinybės aiškintis, ar kiti veikėjai yra status 
guo šalininkai arba revizionistai, ir tai, ar saugumo problema 
atspindi galios ar saugumo varžybas. Visų šių skirstymų gali- 
ma nepaisyti tiek, kiek valstybė gali sau leisti apsisaugoti nuo 
visokių grėsmių. Geriausiu atveju ši strategija turėtų suteikti 
tokį saugumą, kuris turi aiškias šaknis, juo gana lengva naudo- 
tis, ir jis savo paties atžvilgiu, be abejo, yra kiekvieno veikėjo 
rankose. Prancūzija nuo 1966 metų yra geras nacionalinio sau- 
gumo strategijos pavyzdys visais atžvilgiais: nuo savo energetikos 
ir žemės ūkio politikos iki jos aljansų, ginklų gamybos ir branduo- 
linių ginklų politikos. Sovietų Sąjunga, Kinija, Izraelis, Albanija ir 
Pietų Afrika taip pat demonstruoja šią saugumo strategiją. 

Nacionalinio saugumo strategijos problemos susijusios su tuo, 
kad tik keletas šalių disponuoja pakankamais jos veikimui re- 
sursais, kad jos logika veikia tik valstybių lygmeniu ir dėl to 
neapima platesnių saugumo problemos dimensijų, ir kad ji pa- 
prastai skatina grėsmingai brangią ir psichologiškai atvirkštiniu 
efektu pasižyminčią saugumo maniją. Didžiosios galybės tam 
tikrus mastu sugebės priversti ją veikti, tačiau net jos nesugebės 

nepaisyti galingo saugumo logikos grįžtamojo poveikio sistemi- 
niu lygmeniu. Kadangi nacionalinio saugumo strategija nepaiso 
grėsmių šaltinio, jai gresia nesibaigiantis resursų naudojimas ir 
nesugebėjimas spręsti sisteminės saugumo dinamikos proble- 
mų, kurios buvo nagrinėjamos ketvirtame-aštuntame skyriuo- 
se. Vienpusiškos nacionalinio saugumo strategijos logika gali 
lengvai suponuoti militarizuotą ir saugumo manijos persekioja- 
mą visuomenę, kurios ryškiausių šiuolaikinių pavyzdžių gali- 
ma rasti Artimuosiuose Rytuose. Regioniniu ir sisteminiu lyg- 
meniu jai gresia pavojus sukelti prisodrintą galios-saugumo di- 
lemą, kuri gerokai, galbūt nevisiškai, šią strategiją pasmerks 
nesėkmei, paversdama ją intensyvaus neigiamo atgalinio ryšio 
objektu, kaip tai atsitinka ginklavimosi varžybose ir prekybos 
karuose. 

Nacionalinio saugumo strategijos silpnumas savaime pasi- 
reiškia tuo, kad ji negali išvengti savo pačios poveikio sistemai 
pasekmių. Nors galima teigti, jog nacionalinio saugumo prie- 
monės įtakoja grėsmės šaltinius sukeldamos atgrasos efektą, kiek- 
vieno tokio efekto privalumus reikėtų vertinti, lyginant juos su 
galios-saugumo dilemos stimuliacija, kurią sukelia tokios prie- 
monės. Ten, kur veikia ir gynybos dilema, nacionalinio saugu- 
mo strategijos logika yra dar labiau veiksminga, nes karo baimė 
nusveria pralaimėjimo baimę. Šiomis sąlygomis kyla masinio 
gyventojų nepasitenkinimo pavojus, kuris susilpnina politinius 
šios strategijos pamatus. Taigi nacionalinio saugumo strategija 
tampa tiek Bootho strateginio etnocentrizmo kritikos, tiek As- 
hley'o „techninio racionalumo“ kritikos auka.“ 

Jei bus pasirinkta antroji galimybė - tarptautinio saugumo 
strategija - saugumo politika akcentuos grėsmių šaltinius ir prie- 
žastis, ir jos tikslas bus ne blokuoti ar atsverti grėsmes, bet po- 
litiniais veiksmais jas mažinti arba eliminuoti. Ankstyvoji Euro- 
pos Bendrijos istorija, pavyzdžiui, reprezentuoja tarptautinio sau- 
gumo strategiją, nukreiptą Prancūzijos ir Vokietijos nesutarimams 

spręsti. Panašiai Europos saugumo ir bendradarbiavimo konfe- 
rencija (ESBK) yra pastanga sumažinti grėsmės lygmenį tarp 
Rytų ir Vakarų, o ASEAN - grėsmių, kylančių tarp nekomunis- 
tinių Pietryčių Azijos valstybių, mažinimo mechanizmas. Tarp- 
tautinio saugumo strategija turi daug privalumų: ji saugumo 
problemą sprendžia tiesiogiai regioniniu bei sisteminiu lygme- 
niu ir teikia gerokai efektyvesnės kaštų atžvilgiu saugumo po- 
litikos perspektyvą nei nacionalinė saugumo strategija. Jei grės- 
mės buvo eliminuotos savo šaltinyje, tuomet resursai neturi būti 
švaistomi su kiekviena iš jų tvarkantis atskirai. Tokia resursų 
ekonomija pasižymi pozityviu grįžtamuoju ryšiu susilpninda- 
ma galios-saugumo dilemą ir sąlygodama bendrą grėsmių ap- 
linkui mažėjimą. Visa tai brangiam ir pavojingam nekoordinuo- 
tų nacionalinių saugumo strategijų saugumo siekimui konku- 
ruojant sukuria patrauklią alternatyvą. 

Be to, tarptautinio saugumo strategija teikia kitas galimybes 
nei asociacija su didžiosiomis galybėmis daugumai mažesnių 
valstybių, kurių resursai neleidžia joms savo jėgomis vykdyti 
plačios nacionalinio saugumo strategijos. Viena iš priežasčių, 
kodėl mažesnės galybės didžiosioms kėlė nuolatines saugumo 
problemas, yra kaip tik jų nesugebėjimas vykdyti efektyvios na- 
cionalinio saugumo strategijos savo jėgomis ir iš to kylantis po- 
reikis būti apsaugotoms didžiųjų galybių. Gynybos dilemos spau- 
dimas taip pat labai palankiai veikia tarptautinio saugumo stra- 
tegiją, kadangi Armagedono pavojus abipusės atgrasos sąlygo- 
mis turi būti atsvertas pakankamais ryšiais, užtikrinant, kad dide- 
lio konflikto galimybė liktų kiek tik įmanoma artimesnė nuliui. 

Tarptautinio saugumo strategija taip pat turi problemų. Aki- 
vaizdžiausia iš jų yra ta, kad vykstant rimtoms galios varžy- 
boms negali būti patenkintos bazinės tarptautinio saugumo stra- 
tegijos sąlygos. Jei valstybės iš tiesų siekia viena kitai kelti grės- 
mę, kaip kad yra tada, kai revoliucinis revizionistas susiduria 
su status guo, arba tada, kai ortodoksinis revizionistas reiškia 

agresyvias hegemonijos pretenzijas, tuomet grėsmę sumažinti 
derybomis bus labai sunku. Grėsmę jaučiančios valstybės tuo- 
met bus priverstos remtis nacionalinio saugumo strategija. Kitas 
su pastaruoju susijęs trūkumas kyla dėl to, kad valstybės gero- 
kai praranda jų saugumą užtikrinančių veiksnių kontrolę. Tarp- 
tautinio saugumo strategija remiasi santykių tarp valstybių pa- 
laikymu, o šie istoriškai yra labai permainingi. Ketinimų nesta- 
bilumas, palyginti su santykiniu galimybių pastovumu, yra vie- 
na ilgiausiai išsilaikiusių realistų suvokiamų tarptautinių santy- 
kių aksiomų. Jei kas nors savo saugumą grindžia kitų stabdymu 
savo paties keliama grėsme, tai jo saugumas priklauso nuo kitų 
malonės. Visa tai nekaip atrodo pasikliovimo savo jėgomis logi- 
ka paremtos nacionalinio saugumo strategijos atvejo kontekste, 
nors atrodytų yra teisinga teigti, kad jei kas nekontroliuoja savo 
saugumo sąlygų, tai tas tik tariamai yra saugus. Šios problemos 
sprendimas yra tarptautinio saugumo strategijos vykdymas iki 
pat jos logiškos baigties - pasaulinės vyriausybės. Tačiau tam 
reikia, kad sunyktų valstybė ir visa valstybių sistema, o tai ge- 
rokai nerealu artimiausioje ateityje. 

Pačios savaime nei nacionalinio saugumo, nei tarptautinio 
saugumo strategijos kaip politikos pagrindas negali išvengti rim- 
tų loginių problemų. Sunkumai iškyla todėl, kad nacionalinis 
saugumas apskritai atstovauja valstybinio lygmens tikslui, o šio 
tikslo negalima pasiekti nesiimant veiksmų ne tik valstybiniu, 
bet ir regioniniu bei sisteminiu lygmeniu. Veiksmai tik vienu 
lygmeniu nebus veiksmingi: dėl nacionalinių resursų ribotumo 
valstybiniame lygmenyje ir dėl pasirinkimo tarp ypatingo nepa- 
tikimumo ir ypatingo valstybės vaidmens susilpnėjimo regioni- 
niame ir sisteminiame lygmenyse. Sprendimas yra politika, kuri 
nacionalinio saugumo strategijos elementus sieja su internacio- 
nalinio saugumo strategijos elementais, nors ir ši strategija susi- 
duria su rimta kliūtimi. Nors būtų pernelyg drąsu teigti, jog abi 
strategijos panaikina viena kitą, tačiau tarp jų yra daug elemen- 

tų, vienalaikį jų veikimą darančių prieštaringą. Nacionalinio 
saugumo imperatyvas minimizuoti pažeidumą nesiderina su 
tarptautinių susitarimų keliamais pavojais, o tarptautinių susi- 
tarimų galimybes silpnina nacionalinio saugumo strategijos po- 
veikis galios-saugumo dilemai. 

Šio prieštaravimo galią puikiai iliustruoja vidaus įtampa, au- 
ganti dėl Amerikos siekio įgyvendinti atgrasinimo politiką va- 
dovaujantis abipusiai garantuotu sunaikinimu (MAD). Nors sa- 
vo galimybe oponentui sukelti nepriimtiną žalą ši politika pri- 
klauso nacionalinio saugumo strategijai, MAD turėjo tarptauti- 
nio saugumo strategijos elementą savo politiniu pažeidumu opo- 
nento atžvilgiu. Šio reikalavimo keliamas nesaugumas neigia- 
mai veikė MAD tiek viešosios nuomonės akyse, tiek JAV strate- 
ginių pajėgų vykdomos politikos atžvilgiu. Galiausiai šis nesau- 
gumas buvo pakankamas pagrindas kilti nepaprastai brangiai ir 
logiškai netvarkingai strateginės gynybos iniciatyvai, kurią „stū- 
mė“ Reagano administracija kaip anti-MAD priemonę. Nepai- 
sant šių problemų, realiame pasaulyje saugumo politika galiau- 
siai turi būti ir paprastai yra mišinys vien dėl to, kad vienos 
kurios strategijos vienpusiškas vykdymas sukelia akivaizdžias 
neigiamas pasekmes. 

Kaip parodė Britanijos posūkis nuo išimtinės izoliacijos trily- 
pės antantės link 1914-ųjų išvakarėse, labiausiai įprasta vidurio 
pozicija yra aljansų politika kaip galios pusiausvyros Žaidimo 
dalis. Aljansai veikia galios pasiskirstymą nacionalinio saugu- 
mo politikas sudėdami į vieną vietą, ir tam tikra prasme jie 
reprezentuoja žingsnį nuo valstybių į tarptautinį lygmenį. Kaip 
parodo kaprizinga NATO istorija, aljansai vis dėlto negali iš- 
vengti didžiulės įtampos tarp nacionalinio ir tarptautinio sau- 
gumo strategijų. Tačiau daug svarbiau tai, kad aljansai labiau 
reprezentuoja variaciją nacionalinio saugumo tema, o ne poslin- 
kį tarptautinio saugumo link. Nors jie gali patenkinti kai kurių 
valstybių kai kuriuos saugumo poreikius, jie negali būti laikomi 

pastanga sušvelninti bazinę galios-saugumo dilemos dinamiką. 
Jie labiau siejasi su nacionaline saugumo strategija didinti galią 
ir mažinti pažeidumą nei su tarptautinio saugumo strategija, 
kuria siekiama mažinti grėsmes. Geriausiu atveju aljansai tarp- 
tautinei saugumo strategijai gali pasitarnauti sukurdami agre- 
guotus grėsmių mažinimo rėmus. NATO ilgai tarnavo kaip struk- 
tūra, kurioje Vakarų Europos valstybės galėjo sumažinti grės- 
mes, kuriomis kitu atveju jos būtų keitęsi tarpusavyje. Po 1989 
metų įvykių NATO kaip daugianacionalinis junginys savo vaid- 
menį gali rasti derėdamasi dėl saugumo mechanizmų su Sovie- 
tų Sąjunga. 

Lieka klausimas - tai koks nacionalinės ir tarptautinės stra- 
tegijos mišinys pats tinkamiausias? Į tai galima atsakyti teigiant, 
kad dabar per daug yra akcentuojama nacionalinio saugumo 
strategija ir nepakankamai dėmesio skiriama tarptautinio sau- 
gumo strategijai. Iš to seka, kad saugumo politikai reikia stip- 
resnio tarptautinio komponento. Ši mintis bus plėtojama pasku- 
tiniame knygos skyriuje. 

Loginiai sunkumai renkantis tarp nacionalinio ir tarptautinio 
saugumo strategijų yra nacionalinio saugumo politikos proble- 
mos branduolys ir juo liks net jei grėsmės ir jų neutralizavimo 
priemonės būtų lengvai pasveriami ir suprantami veiksniai. Ta- 
čiau faktiškai nei grėsmės, nei politinės priemonės nėra aiškūs 
veiksniai, ir atitinkamai saugumo politikos formuotojams atsive- 
ria antras, dar gilesnis loginės problemos lygmuo. Taikant logi- 
ką reikia, kad faktai būtų aiškūs ir kad būtų pakankamai supran- 
tamas priežasties-pasekmės ryšys. Daugelis saugumo problemos 
aspektų netenkina nė vieno iš šių kriterijų. Bandymas įvertinti 
pažeidžiamas vietas, pavyzdžiui, atveda prie problemų, kurios 
būdingos taikant saugumo sąvoką neapčiuopiamiems objektams, 
tokiems kaip valstybės idėja. Ar valstybės idėja yra aiškus fak- 
tas? Kokios jai kyla grėsmės, kai pats faktas savaime kinta pagal 
savo prigimtį? Kai kurie konkrečios grėsmės faktai ir priežastys 

gali būti gana aiškūs (sovietų raketų galimybės NATO valstybėms 
padaryti didžiulę žalą, priešiškumas, kuris tokį veiksmą daro 
įmanomą), tačiau kiti apgaubti neaiškumo skraiste (sovietų pa- 
jėgumo priežastys, tikimybė, kad jie pradėtų branduolinį karą). 
Panašiai priemonių pasirinkimas gali atrodyti sustiprinantis ko- 
kios nors valstybės pozicijas (galingo vokiečių laivyno sukūrimas 
1898-1914 metų laikotarpiu), tačiau faktiškai ji gali sukelti tokią 
grandininę reakciją, kuri ją susilpnina (daugiau nei proporcingo 
britų laivyno galios augimo stimuliavimas ir Britanijos stūmimas 
į antivokišką koaliciją su dviem galybėmis, kurios anksčiau bu- 
vo pagrindinės Britanijos varžovės - Prancūzija ir Rusija). 

Panašūs prieštaravimai suardo grėsmių logiką. Į grėsmes ne- 
galima žvelgti kaip į vienareikšmiškai blogą dalyką, nesvarbu, 
kad ir kokios objektyviai realios jos būtų: Tam tikras išorinės 
grėsmės lygmuo dažnai politiškai yra naudingas užgniaužiant 
vidaus politines rietenas ir palaikant politinį valstybės inte- 
gralumą ir identiškumą"“. Kai kurios vyriausybės net skatina grės- 
mes, vildamosi palengvinti savo vidaus politikos uždavinius. 
Nors galima teigti, kad šis efektas naudingiausias represyvioms 
vyriausybėms, negalima neigti svarbaus politinio jo vaidmens 
daugelyje valstybių. Amerikos vidaus politikos istorija, pavyz- 
džiui, būtų buvusi visai kitokia, jei nebūtų buvę stiprių paplitu- 
sių antikomunistinių sentimentų. Sovietų komentatoriai pasiro- 
dė žiną apie šį fenomeną, kai jie 1989 metais erzino JAV teigda- 
mi, kad Gorbačiovo revoliucija atėmė iš amerikiečių patogų Ži- 
nojimą, jog jų priešas yra „blogio imperija (evil empire)“. Tokie 
negatyvų junginiai yra politinis faktas, ir net jeigu jie daugiau- 
sia tarnauja elitų interesams, vis dar saugumo politikai palieka 
galvosūkį, „kada grėsmė iš tiesų nėra grėsmė?“ Jei grėsmės tam 
tikru svarbiu aspektu nėra grėsmės, tuomet loginė saugumo po- 
litikos formavimo problema tampa labai sudėtinga. 

Šios neaiškių faktų, sunkiai suprantamų priežasčių ir prieš- 
taringos interpretacijos galimybės problemos tampa dar sudė- 

tingesnės, kai pereinama nuo labai konkrečių, kasdienių nacio- 
nalinio saugumo problemų prie bendresnių, platesnių ir labiau 
ilgalaikių perspektyvų, kurios tipiškos saugumo problemoms 
sisteminiu lygmeniu. Gana nesunku, nors vis dar sudėtinga ab- 
soliučia prasme, logiškai spręsti konkrečius reikalus, tokius kaip, 
ką daryti, jei Artimuosiuose Rytuose prasidės kitas karas. Daug 
sunkiau spręsti platesnes saugumo problemas, tokias kaip, ką 
daryti su liberalios tarptautinės ekonominės tvarkos keliamu pa- 
vojumi suverenitetui arba ką daryti dėl civilinės ir karinės tech- 
nologijų sąveikos, kuri didina branduolinių ir cheminių ginklų 
bei balistinių raketų, gabenančių šiuos ginklus, galimybes. Šie 
klausimai sukelia tokią didžiulę loginę painiavą, kad supainioja 
net akademikus, jau nekalbant apie žmones, dirbančius politi- 
kos formavimo srityje. Tačiau, kaip argumentuojama šioje kny- 
goje, daugelis šių platesnių problemų pasižymi fundamentalia 
svarba bendrai nacionalinio saugumo problemai. 

Šių platesnių idėjų susiejimo su politika sunkumai gali būti 
iliustruoti teorija, kuri teigia, kad hegemoninės galybės šio vaid- 
mens negali išlaikyti neribotą laiką ir iš tiesų bus priverstos 
smukti bandydamos šį vaidmenį išlaikyti. Jei tai tiesa, tai toliau 
ši teorija teigia, kad saugumo sumetimais valstybė turėtų vengti 
hegemoninės galybės vaidmens, net jei tam ji turi galimybių — 
šis požiūris turi šalininkų šiuolaikinėje Japonijoje. Kita vertus, 
hegemoninės galybės padėtis suteikia daug privalumų ir pa- 
gundų saugumo srityje. Ši teorija taip pat teigia, kad valstybių 
nesugebėjimas imtis hegemono atsakomybės, kaip to nesugebė- 
jo Jungtinės Valstijos ketvirtajame šio amžiaus dešimtmetyje, de- 
stabilizuoja sistemą ir mažina visų saugumą. Kaip iš šio prieš- 
taravimo galima išvesti logišką politinę poziciją? 

Kitas loginių sunkumų, kylančių platesnes idėjas taikant po- 
litikai, pavyzdys gali būti pasitelktas iš ankstesnės diskusijos 
apie sistemos struktūrą ir procesą. Net jei ir galima surasti įti- 
kinamų argumentų, tokių, kokių randa Waltzas, kad bipoliari- 

nės sistemos yra saugiausios saugumo prasme, arba tokių, kaip 
ketvirtame skyriuje pateiktas argumentas apie brandžios anar- 
chijos privalumus saugumo srityje, kyla klausimas, kaip šiuos 
idealus galima transformuoti į politikos kalbą. Nė viena valsty- 
bė nevaldo politinių resursų, reikalingų norint sukurti masyvų 
sisteminį efektą, ir sisteminę evoliuciją lengva atmesti kaip kom- 
plikuotą ir ilgalaikį procesą, kuris yra nepasiekiamas atskirais 
politiniais veiksmais. Tikslingas judėjimas konkrečios sistemi- 
nės struktūros link turėtų pasižymėti ne tik beprecedentiniu po- 
litikos koordinavimo tarp valstybių lygiu, bet ir tvirtu politiniu 
įsipareigojimu iš esmės teoriniam teiginiui. Tarptautinė ekono- 
mika dažnai analizuojama makroterminais; tačiau tik trumpais 
ir retais momentais, kaip kad trumpas laikotarpis po Antrojo 
pasaulinio karo, sąmoninga politika gali būti įgyvendinami di- 
deli iš anksto suplanuoti pokyčiai. Dažniausiai ekonominės sis- 
temos pobūdį sąlygoja kumuliatyvi daugelio savų interesų sie- 
kiančių veikėjų įtaka, o ne tarptautinio ekonominio planavimo 
įtaka. Europos Bendrijos kūrimas yra tas retas makropolitikos 
politinėje srityje pavyzdys. Nors ir ilgai kurtas, Bendrijos vidi- 
nis integralumas ir raidos impulsas devintojo dešimtmečio pa- 
baigoje pasiekė tą pakankamą tašką, kuris kitas didžiąsias galy- 
bes sistemoje privertė ją traktuoti kaip kažkokią beveik lygią 
joms būtybę. Šia prasme EB sąlygojo didelius pasikeitimus tarp- 
tautiniame galios pasiskirstyme, kuris turėjo gilių pasekmių sis- 
temos struktūrai. Nedidelis pamąstymas, nepaisant nemenkos 
svarbos Vakarų Europos saugumo komplekso problemos spren- 
dimo, atrodo, buvo nukreiptas į šios transformacijos makrotiks- 
lus. Tie, kurie priima Waltzo argumentus dėl bipoliarės siste- 
mos privalumų, turėtų į tokias implikacijas žvelgti skelbdami 
aliarmą. 

Nacionalinio saugumo politikos formuotojai paprastai turi 
nemažai sunkumų spręsdami trumpalaikes problemas ir net ne- 
turi galimybės mąstyti platesniu sisteminiu lygmeniu. Žiūrint iš 

jų pozicijų, daug lengviau sistemą palikti jos pačios rūpesčiui. 
Sistema kaip struktūra jiems yra pernelyg akivaizdžiai nevaldo- 
ma, kad būtų verta su ja terliotis, ir jie pernelyg menkai ją su- 
pranta, kad žinotų, ką daryti, net jei to ir norėtų. Tai viršija 
nacionalinį politinį jų mandatą ir tam reikia galios bei laiko re- 
sursų, kuriais disponuoja tik nedaugelis, jei iš viso kas nors jais 
disponuoja. Daugelis jų bet kokiu atveju pernelyg užsiėmę kas- 
dienėmis krizėmis, kad dar galėtų galvoti apie sistemą kaip vi- 
sumą. Geriausiu atveju sistema gali būti priskirta fonui tikintis, 
kad natūralus jos vystymasis pasuks progresyvia ir nekeliančia 
grėsmės kryptimi, turint omenyje, kad tokie veiksniai kaip tech- 
nologija, švietimas, patyrimas, tarpusavio priklausomybė ir ap- 
linkos apsaugos problemos lėtai skatins subtilesnį tarptautinių 
santykių mechanizmą. Iš platesnių idėjų tik nusiginklavimas, 
laisva prekyba ir pasaulio vyriausybė iš tiesų pateko į saugumo 
politikos darbotvarkę. Tačiau nė viena šių idėjų nelaikoma rea- 
listiška. Geriausiu atveju jų paskirtis yra suteikti moralinę ir 
idealistinę perspektyvą saugumo politikai, o blogiausiu — vai- 
dinti dūmų uždangą, kuri pridengia trumpalaikės, įprastinės 
galios politikos praktiką. 

Sunkumai kuriant praktikuojamą makrodimensiją nacionali- 
nėje saugumo politikoje politikos formuotojus skatina apsiriboti 
dėmesiu siauriems ir trumpalaikiams tikslams. Tačiau net šiame 
labiau ribotame lygmenyje loginis tikslų ir priemonių nesuderi- 
namumas sukelia rimtų sunkumų. Nepaprastai sėkminga Paulo 
Kennedy'o knyga loginius saugumo politikos sunkumus nagri- 
nėja kaip pagrindinę temą. Visa jo argumentacija koncentruojasi 
į sunkumus karines išlaidas subalansuoti su pakankamu pro- 
duktyviųjų investicijų lygiu, kuris reikalingas palaikyti didžio- 
sios galybės ekonominius pagrindus. Daugelis didžiųjų galybių 
tai atlieka blogai ir dėl to pasmerkia save santykiniam smuki- 
mui, kurį dabar Kennedy's mato Jungtinėse Valstijose. Sąrašas 
jo loginių politikos dilemų, su kuriomis susiduria Jungtinės Vals- 
tijos, nurodo labiau trumpalaikius sunkumus: 

kaip nustatyti gerus santykius su KLR, neapleidžiant Taivanio; kaip 
„remti draugiškų šalių stabilumą ir nepriklausomybę“ kartu siekiant kon- 
troliuoti jų eksportą į Amerikos rinką; kaip priversti japonus prisiimti 
didesnę atsakomybę už Ramiojo vandenyno vakarinės dalies gynybą ne- 
išgąsdinant įvairių jų kaimynų; kaip išlaikyti JAV bazes, pavyzdžiui, Fi- 
lipinuose, neprovokuojant vietinio pasipiktinimo; kaip sumažinti Ame- 
rikos karinio įsitraukimo laipsnį Pietų Korėjoje nepasiunčiant blogo „sig- 
nalo“ Šiaurei... 


Šie sunkumai atsiranda dėl to, kad sunku suvokti, kaip iš 
aiškių platesnių tikslų, prioritetų ir metodų išvesti aiškią kryptį. 
Nėra savanorių, kurie nematoma ranka užtikrintų, kad indivi- 
dualių nacionalinio saugumo interesų siekimas sąlygotų ben- 
drąją gerovę. Ir išties nematoma ranka lengvai pasiekia priešin- 
gą rezultatą nacionalinio saugumo siekimą transformuodama į 
apskritai žalingą galios-saugumo dilemos sustiprėjimą. Kadangi 
platesnis vaizdas toks neaiškus, tai sunku įvertinti net artimo 
veikimo politiką. Kaip, pavyzdžiui, politikos formuotojai gali 
nustatyti tinkamą savo politikos taikymo sritį ir kryptį? Jei nu- 
statomi pernelyg platūs saugumo horizontai, tai resursai švais- 
tomi be reikalo, ir suintensyvėja priešingą rezultatą teikiantis 
galios-saugumo dilemos veikimas. Jei saugumo horizontai nu- 
statomi pernelyg siauri, tuomet dar prieš imantis veiksmų grės- 
mės tampa labai pavojingos. Jungtines Valstijas vėl čia galime 
pasitelkti kaip pavyzdį: tarpukario laikotarpiu jos nustatė per- 
nelyg siaurą saugumo horizontą, o Šaltojo karo metu kaip reak- 
ciją - pernelyg platų. Ar galima retrospektyviai teigti, kad ket- 
virtojo dešimtmečio izoliacionizmas arba intervencija į Vietna- 
mą septintajame-aštuntajame dešimtmečiuose tarnavo plates- 
niems Amerikos nacionalinio saugumo tikslams? 

Tokie loginiai galvosūkiai kartu su utilitariniu išskaičiavi- 
mu kyla iš trumpalaikiškumo (ilgalaikiškumo) problemos. Pa- 
vyzdžiui, ar politika, tokia kaip branduolinis atgrasinimas, kuri 
tarnauja trumpalaikiams interesams, tačiau ateities kartų inte- 
resams kelia didžiulį pavojų, yra gera? Ar 1919-ųjų Versalio 

sutartis buvo gera politika, atsižvelgiant į nepaneigiamus trum- 
palaikius saugumo privalumus Prancūzijai ir kitoms šalims ir 
kartu įvertinant ilgalaikes pasekmes Europos saugumo kom- 
pleksui, su kuriuo dabar siejama ši sutartis? Ar Jungtinės Vals- 
tijos turėjo paremti Irano šachą kaip savo regioninį sąjunginin- 
ką aštuntajame dešimtmetyje, turint omenyje jo valdžios žlu- 
gimo pasekmes dešimtajame dešimtmetyje? Šie klausimai nė- 
ra sąžiningi ta prasme, kad juose lengva kritinė žvelgimo į pra- 
eitį išmintis taikoma sprendimams, priimtiems spaudimo sąly- 
gomis ir iš esmės nežinant nieko tikro apie jų pasekmes atei- 
tyje. Tačiau mūsų tikslas yra ne skaičiuoti diskusijos taškus, bet 
pademonstruoti, kaip nesėkmingai veikia normali saugumo lo- 
gika net pagal savo pačios standartus. Ryškiausias pavyzdys 
pateiktas čia turi būti Vokietijos ir Austrijos-Vengrijos valdžios 
sprendimas palengvinti Lenino ir kitų bolševikų veiklą dvide- 
šimto amžiaus pradžioje. Nedaugelis trumpalaikių saugumo 
politikos manevrų, kuriais buvo siekiama susilpninti konkuruo- 
jančią galybę, galėjo sukelti tokį katastrofišką ilgalaikį rezulta- 
tą, kaip kad nutiko šiuo atveju. 

Ilgalaikių kriterijų taikymas sprendimams, turintiems trum- 
palaikius saugumo tikslus, gali pateikti nerimą keliančių re- 
zultatų. Normaliame saugumo analizės kontekste invazija ir 
okupacija grėsmių nacionaliniam saugumui hierarchijoje rikiuo- 
jasi vos vos Žemiau visiško sunaikinimo kaip hierarchijos vir- 
šūnės. Tokia grėsmė, manoma, pateisina griežčiausias priemo- 
nes, kurių ėmėsi šalys patyrusios invaziją ar jos grėsmę per 
Antrąjį pasaulinį karą. Remiantis principu „geriau miręs nei 
raudonas“ ir šalutinėmis jo dalimis, okupacijai galėjo būti prie- 
šinamasi priemonėmis, artimomis nacionalinei savižudybei — 
tai perspektyva, kurios akivaizdoje buvo atsidūrę fronto lini- 
jos valstybės Europoje daugiau nei keturiasdešimt metų. Ta- 
čiau jei pažvelgsim iš tolimos istorinės perspektyvos, invazija 
ir okupacija dažnai gali būti laikomos ne tokiu jau blogu da- 


NACIONALINIS IR TARPTAUTINIS SAUGUMAS: POLITIKOS PROBLEMA 415 


lyku. Nors tai gali būti sunku ją išgyvenančioms kartoms, 
tačiau galima teigti, jog tai retai blogiau nei karas, jeigu tik 
agresorius nelinkęs vykdyti genocido. 

Daugelis istorinių invazijų retrospektyvoje pasirodo sukūru- 
sios vaisingą kultūrų mišinį. Romanų ir normanų invazijos į 
Britaniją dabar nelaikomos katastrofa. Didžioji Viduržemio jū- 
ros pasaulio dalis romėnų valdoma klestėjo. Apie Japoniją sun- 
ku būtų pasakyti, kad ją išsekino Amerikos okupacija. Net Rytų 
Europoje nebuvo taip blogai pirmaisiais trimis dešimtmečiais 
po 1945 metų, palyginti su ankstesnėmis sąlygomis; bent jau 
nebuvo taip blogai kaip sunaikinimo alternatyva, jei būtų buvęs 
toks pasirinkimas. Galima teigti, kad Europos civilizacija susi- 
kūrė iš invazijos ir kultūrinės asimiliacijos vaisių. Tokios min- 
tys, Žinoma, eretiškos įprastinio mąstymo apie saugumą ir po- 
litinio prisirišimo prie nepriklausomos valstybės, kuriuo jis pa- 
remtas, kontekste. Jos ne tik iliustruoja loginius saugumo poli- 
tikos sunkumus, bet ir kelia pagrindinius klausimus apie saugu- 
mo politikos formuotojų tikslus ir prioritetus. 


Suvokimo problemos 


Loginės problemos yra tik viena nacionalinio saugumo politikos 
procesui būdingų sunkumų dalis. Daugumoje sričių juos sustip- 
rina suvokimo dviprasmybės. Suvokimo problema yra funda- 
mentali, kadangi ji veikia visą informacijos bazę, kuria remiasi 
sprendimų priėmimo procesas. Suvokimas veikia tiek tai, ko- 
kius dalykus mes suvokiame kaip faktus, tiek tai, kokią reišmę 
šie „faktai“ turi saugumo analizei. Jis turi du komponentus, ku- 
rie bendri tiek individams, tiek valstybėms: suvokimas kinta 
priklausomai nuo stebėtojo padėties stebimų dalykų atžvilgiu ir 
nuo vidinės stebėtojo konstitucijos. Pozicinės perspektyvos kin- 
ta pagal laiką ir erdvę. Todėl Romėnų imperijos žlugimas šešto- 
jo amžiaus piliečiui Romoje atrodė gerokai kitaip nei dabarti- 
niam žmogui, o Pirmasis pasaulinis karas žiūrint iš Japonijos 

atrodė gerokai kitaip, nei iš Prancūzijos. Konstituciniai veiksniai 
atspindi suvokimo sugebėjimus, istorinę atmintį ir psichologinę 
stebėtojo konstituciją. Kaip reziumuoja Robertas Jervisas, kiek- 
vienas linkęs matyti tai, kuo tiki“. Suvokimą aštuoniolikto am- 
žiaus Japonijoje sąlygojo tai, kad kontaktai su išoriniu pasauliu 
sąmoningai buvo labai apriboti. Daugelis Trečiojo pasaulio vals- 
tybių suvokia, kad jų požiūrį į tarptautinę sistemą griežtai sąly- 
goja kolonijinė jų praeitis. Mąstytojai marksistai ekonomines Va- 
karų problemas suvokia gerokai kitaip nei liberalios ekonomi- 
kos požiūriui pritariantys žmonės. Šie du suvokimo problemos 
elementai pritaikomi visoms tarptautinės sistemos valstybėms. 
Kiekviena jų turi skirtingą pozicinę perspektyvą objektų ir sis- 
temos informacinę bazę sukuriančių įvykių atžvilgiu, kiekvie- 
nos jų konstitucinė struktūra gerokai skiriasi nuo visų kitų; dėl 
tojos bet kokį atskirą įvykį mato skirtingai. Procesas tęsiasi kiek- 
vienai valstybei akumuliuojant savitą istoriją, per kurią filtruo- 
jamas dabartinių įvykių suvokimas. 

Suvokimo mechanizmai įsišakniję bizantiškuose žmogaus psi- 
chologijos užkaboriuose, ir tarptautinės politikos kontekste juos 
gana išsamiai išanalizavo Robertas Jervisas?. Pirmiausia suvokimą 
iškraipo informacijos netobulumas. Saugumo politikai reikalinga 
milžiniška savo apimtimi informacija, kuri apima beveik visas 
žmogaus veiklos sritis. Ji nuolat kinta ir plečiasi. Didžioji jos 
dalis, tokia kaip politinė ištikimybė (amžina tema aljansuose), 
karinės įrangos ir organizacijos karo sąlygomis kokybė, vyriausy- 
bių stabilumas ir jų lyderių motyvai, yra savo prigimtimi netiksli 
net ir patiems veikėjams. Net didžiausios galybės gali surinkti tik 
mažą šios informacijos kaip jų saugumo politikos pagrindo dalį. 
Informaciją, kurią jos gaus, iškraipys analizės procesas (apie prie- 
šus bus mažiau informacijos nei apie draugus) ir sąmoningas 
klaidinimas (slaptumo užtikrinimas ir blefas, kaip kad Chruš- 
čiovo kultivuota apgavystė apie atsilikimą raketų srityje šeštojo 
dešimtmečio pabaigoje). Gautą informaciją dar labiau iškraipvs 

įvairūs trumpinimo, kondensacijos ir interpretacijos procesai, ku- 
rie būtini norint pateikti ją pakankamai lakoniška forma naudo- 
ti politikos formavimo poreikiams. 

Kaip vakarėlių žaidime, kai žodis perduodamas Žmonių gran- 
dine lūpomis, informacija, keliaujanti į vyriausybės biurokratinius 
tinklus, galų gale įgaus sunkiai beatpažįstamą formą. Šiame pro- 
cese ji pereis per daugelį sveiko proto filtrų, kiekvienas kurių 
stengsis patenkančius duomenis suderinti su jau egzistuojančio- 
mis teorijomis arba mentaliniu sąvokų tinklu. Informacija, kuri 
lyg ir paremia įprastinę išmintį, bus sustiprinta ir perduota, o ta, 
kuri verčia įprastine išmintimi abejoti, bus sunaikinta, deval- 
vuota arba nukreipta nuo adresato.!? Sudėtinis šių iškraipymų 
efektas bus siekis apsaugoti įprastinę išmintį nuo ją atsverian- 
čios informacijos iki tol, kol faktai prieš ją nebus paneigti arba 
dėl jos kumuliatyvaus svorio (tokio kaip amerikiečių nesugebė- 
jimas metai po metų laimėti karo Vietname), arba dėl kokio nors 
labai pastebimo padėtį keičiančio įvykio, kuris seną požiūrį pa- 
verčia viešai nepriimtinu (tokio kaip prielaidų apie sovietų grės- 
mę 1989 žlugimas, kai paaiškėjo, kad Maskva atsisakė savo ideo- 
loginio grynumo palaikymo Rytų Europoje politikos). 

Ši tendencija atidėti ir iškreipti racionalizuojančias naujos in- 
formacijos pasekmes stipriai įtakoja nacionalinio saugumo pro- 
blemą. Suvokimo veiksnys gerai maitina galios-saugumo dile- 
mą, sustiprindamas ir stabilizuodamas negatyvius paveikslus. 
Jei jau nusistovi priešiškų santykių sankloda, kaip kad tarp Jung- 
tinių Valstijų ir Sovietų Sąjungos, kiekviena pusė bus linkusi 
žvelgti viena į kitą kaip į priešą ir remsis prielaida, kad korek- 
tiška elgesio interpretacija yra blogiausia. Tokiam ciklui suardy- 
ti reikėtų neproporcingai daug informacijos. Šis procesas yra 
universalus, o dėl grįžtamojo ryšio poveikio ypač stipriai jį jau- 
čia atskiri sistemos veikėjai. Į kitą valstybę žvelgiant kaip į prie- 
šą ir ją tokia laikant, didėja tikimybė, kad ji tokia taps iš tikrųjų 
ir taip patvirtins pradinio suvokimo prielaidas. Šis mechaniz- 

mas gali sukelti ir pageidaujamus procesus. Tarptautinę visuo- 
menę galima laikyti tam tikru kolektyviniu mentaliniu tinklu, 
kuriame kitų veikėjų suvokiniai bus traktuojami kaip jos pačios 
suvokiniai. Kaip teigia Jervisas, mentaliniai tinklai ir tam tikros 
supaprastinančios teorijos yra būtini, jei didžiuliame atkeliau- 
jančios informacijos kiekyje norime rasti kokią nors prasmę"'. 
Be duomenų tvarkymo ir paprastinimo priemonių politikos for- 
muotojai bus net labiau supainioti ir nenuoseklūs. Kiekvieną 
įvykį tuomet reikėtų interpretuoti remiantis juo pačiu, ir nebū- 
tų jokio prasmingo modelio, kuriuo remiantis būtų galima po- 
litiką struktūrinti. 

Tarp kai kurių kitų Jerviso identifikuotų suvokimo proble- 
mų patenka ir tendencija manyti, kad kiti veikėjai labiau kontro- 
liuoja save negu tu pats ir kad jų vaidmuo bei įtaka įvykiams 
yra didesnė nei iš tikrųjų“. Kiti laikomi labiau centralizuotais 
todėl, kad stebėtojas daugiausia mato jų veiksmų rezultatą. Iš- 
orinis stebėtojas lengvai visą elgesį priskiria sąmoningai centri- 
nei valiai ir kontrolei. Stebėdamas savo paties elgesį, nesvarbu, 
ar tai individas, ar valstybė, kiekvienas daug geriau suvokia tą 
painiavos, konflikto ir klaidos aplinką, kuri jį supa. Jei laikysi- 
mės centrinės kontrolės prielaidos, tuomet pagrįsti bus griežti 
konspiratoriški motyvų vertinimai, tačiau jei laikysimės silpnos 
centrinės kontrolės prielaidos, tuomet geriau tiks atlaidesnė ir 
ne tokia grėsminga analizė. Analizė ir išvados Vakarų saugumo 
politikai nepaprastai skyrėsi, pavyzdžiui, priklausomai nuo to, 
ar sovietų invazija į Afganistaną buvo laikoma dar viena gerai 
paruošto, ilgalaikio sovietų judėjimo Arabijos jūros ir Persijos 
įlankos link plano dalimi, ar nemokšiškai parengta perdėta re- 
akcija į įvykius Irane, papildyta tradicine sovietų paranoja apie 
jos buferinių valstybių stabilumą. Kaip bendras tarptautinių san- 
tykių bruožas tendencija taikyti daug griežtesnius standartus 
kitų elgesiui nei savajam tiesiogiai peni mechanizmus, kurie sti- 
muliuoja ir palaiko galios-saugumo dilemą. 

Šie ir kiti suvokimo mechanizmai aiškiai vaidina svarbų vaid- 
menį saugumo politikos formavimo procese. Jie veikia visais 
lygmenimis, pradedant viešosios nuomonės formavimu ir jos 
įtakojimu per biurokratinius vyriausybės mechanizmų labirin- 
tus ir baigiant individualiais asmenimis ir lyderiais. Jie veikia 
nuolat, tačiau gali staiga suintensyvėti spaudžiant krizei. Krizės 
metu analizės ir sprendimų laikas sumažėja, o politinio elgesio 
rizika ir atsakomybė auga, didėja informacijos dviprasmišku- 
mas. Yra daug literatūros apie krizes, kur tyrinėjamos tiek teori- 
nės, tiek praktinės šio spaudimo pasekmės suvokimo psicholo- 
gijai ir sprendimų priėmimui." 

Net įprastinėmis politinėmis sąlygomis suvokimo veiksniai 
gali vaidinti esminį vaidmenį. Pavyzdžiui, jei darysime prielai- 
dą, kad kieno nors oponentas mato padėtį taip pat kaip ir jis 
pats, tai ši prielaida gali atlikti politikos pagrindo funkciją, ka- 
dangi galima numatyti oponento reakciją pagal tai, kokia būtų 
jo paties, pakeitus pozicijas. Daugelį metų per visus šeštąjį, sep- 
tintąjį dešimtmečius ir aštuntojo dešimtmečio pradžioje įprasti- 
nė Vakarų išmintis apskritai laikėsi sovietų strateginės doktri- 
nos požiūrio. Jei sovietai sutikdavo su besiformuojančiu Vakarų 
požiūriu į branduolinį atgrasinimą, nors ir su tam tikru pavėla- 
vimu dėl technologinio jų atsilikimo, tai galima buvo vykdyti 
tokią politiką kaip MAD turint pagrįstų vilčių, kad atsiras stabili 
atgrasinimo pusiausvyra. Šios prielaidos klaidingumas išryškė- 
jo aštuntajame dešimtmetyje, kai auganti sovietų karinė galia 
geriau atskleidė jų politiką, ir šis atsiskleidimas paskatino Vaka- 
rų strateginės doktrinos pervertinimą. Fritzas W. Ermarthas pa- 
brėžia dviejų perspektyvų istorinius, geostrateginius, doktrini- 
nius ir karinius skirtumus, kurie retrospektyviai verčia stebėtis, 
kad anksčiau jos pirmiausia būdavo suvokiamos kaip savotiš- 
kos paralelės'. 

Tokie pavyzdžiai kaip šis parodo tiek spąstus, kuriuos poli- 
tinio proceso kelyje paspendžia suvokimo veiksniai, tiek realius 

sunkumus nustatant bendrą struktūriškesnių santykių palaiky- 
mo pagrindą. Kadangi poziciniai ir konstituciniai skirtumai 
tarp valstybių generuoja skirtingas tos pačios realybės interpre- 
tacijas, natūrali sistemos struktūra linkusi palaikyti nesusipra- 
timus ir stimuliuoti galios-=saugumo dilemos dinamiką. Laikan- 
tis šio požiūrio, tarptautinių santykių negalima lyginti su Žai- 
dimu šachmatais, kur kova dėl galios ir pozicijos vyksta pa- 
gal susitarimu nustatytas taisykles, kurios sąlygoja bendrą po- 
žiūrį į įvykių reikšmę. Saugumo santykiai greičiau panašūs į 
žaidimą, kuriame žaidėjai laikosi tam tikra prasme skirtingų 
taisyklių. Kiekvienas žaidėjas tiki savo taisyklių universalumu 
ir mano, kad jas žino ir kitas žaidėjas. Tokios taisyklės turi pa- 
našumų, kurie įgalina šį žaidimą žaisti, tačiau skirtingų inter- 
pretacijų atveju kiekviena pusė mano, kad kita bando ją ap- 
gauti. Todėl nereikia stebėtis, kad komandą dažnai drasko ne- 
sibaigiančios rietenos. 

Logines saugumo analizės problemas sąlygoja pati tų klausi- 
mų prigimtis ir neretai blogai suprantamas priežastinis ryšys ir 
dėl to atsirandantis nesugebėjimas daryti patikimas prognozes. 
Dėl ypatingo priežastinių santykių kompleksiškumo ir jų nepa- 
stovumo tarptautinėje sistemoje nepanašu, kad būtų galima iš- 
spręsti šias problemas pakankamai greitai arba visas iš karto. 
Suvokimo problemos įsišaknijusios žmogaus psichologijoje, nors 
galima rasti joms tam tikras atsvaras. Jervisas daro išvadą, kad 
„nė viena formulė nepanaikins suvokimo klaidų ar neatskleis, 
kuris vaizdinys yra teisingas. Susidūrę su neaiškiais ir klaidi- 
nančiais faktais, sprendimų priėmėjai turi daryti išvadas, kurios 
dažnai vėlgi pasirodys klaidingos“. Kadangi negalima papras- 
tai išspręsti nė vienos problemos, saugumo analizę kamuoja klau- 
simai, kurie arba neturi aiškaus atsakymo, arba turi keletą lygiai 
tiek pat patikimų atsakymų. Ten, kur yra tokių klausimų, sau- 
gumo problema įgauna politinį atspalvi, nes skirtingi interesai 
siekia, kad jų požiūris būtų vyraujantis. 

Politinės problemos 


Galimą politikos formavimo proceso racionalumą kiekvienoje 
valstybėje būtinai riboja ką tik aptartos loginės ir suvokimo kliū- 
tys. Racionalumo galimybę dar labiau sumažina paties politinio 
proceso prigimtis. Vidinis politinis valstybės procesas nėra ruti- 
nizuotas mechaniškas logiškas politikos formavimo prietaisas, 
tai dinamiška, potencialiai nestabili ir paprastai kaprizinga san- 
tykių tarp besivaržančių interesų sistema. Toks apibūdinimas 
ypač tinka pliuralistinėms visuomenėms, tačiau biurokratizuoti 
jo variantai veikia net labai centralizuotose valstybėse. Kaip tei- 
giama penktame skyriuje, vidinės diskusijos saugumo proble- 
mų analizėje sudaro pirmą pagrindinį tyrimo lygmenį. Todėl 
reikia tikėtis, kad nacionalinio saugumo klausimai, kuriuos ke- 
lia santykiai tarp valstybės ir jos aplinkos, patenka į vidaus po- 
litikos tvarkos ir ginčų sanklodą. Saugumo politikos strategijos 
įtaka vidaus politiniams interesams retai kada būna neutrali, 
tad būtų kvaila daryti prielaidą, kad vidaus interesai leistų vyk- 
dyti politiką, formuojamą tik pagal atsietą tarptautinės sistemos 
analizės logiką. 

Diskusijos saugumo klausimais liečia ne tik santykius tarp 
valstybės ir tarptautinės jos aplinkos, bet ir santykius valstybės 
viduje. Kaip buvo teigiama daugumoje ankstesnių skyrių, vals- 
tybė nėra vienalytis veikėjas. Ją geriau laikyti konteineriu arba 
arena, kurioje įvairios galybės ir interesai gyvena savo politinį 
gyvenimą. Ginčai ir prieštaravimai yra normali vidaus politi- 
kos dalis. Individualūs saugumo interesai kartais gali kirstis su 
nacionaline saugumo politika, nors būtinai egzistuoja tam tik- 
ras bendras abiejų lygmenų pagrindas. Vidiniai prieštaravimai 
tarp Žmonių grupių, turinčių skirtingus interesus, egzistuoja 
visur. Ten, kur jie tokie aktualūs, kad nusveria arba užkerta 
kelią pripažintų normų ir teisėtų institucijų kūrimui, valstybės 
yra silpnos. 

Atsirandanti politinė kova vyksta tarp institucinių ir norma- 
tyvinių struktūrų, kurios būdingos tik tai šaliai, ir aplink jas. 
Kitaip tariant, politiniai procesai vyksta visur, tačiau priklauso- 
mai nuo šalies skiriasi jų stilius, forma, akcentai, organizacija ir 
procedūra. Tai - pažįstamas pasaulis lyginamajai politikai, pa- 
brėžiančiai politinei tvarkai pasiekti nesuskaičiuojamus kelius, 
kurie susiformavo atitikdami skirtingų šalių sąlygas. Nepaisant 
šių skirtumų, kiekvienoje šalyje politiką formuoja vidaus politi- 
nė sistema. Šis procesas niekur neleidžia formuluoti atsietos ir 
racionalios saugumo politikos. Visur tam tikra forma besivar- 
žančių interesų dinamika prasiskverbia ir į saugumo politikos 
procesą; šio įsiskverbimo pasekmė yra ta, kad pašalinės įtakos 
tampa svarbiais politikos, kurią valstybė faktiškai vykdo, deter- 
minantais. Tai galioja ir nagrinėjant siaurą priemonių klausimą, 
tokį kaip kurti ar nekurti tam tikrą konkrečią ginklų sistemą, ir 
plačias tikslų problemas, tokias kaip neutrali ar šališka politika 
pagrindinėse šiandienos konkurencinėse kovose. Kitaip tariant, 
nacionalinė saugumo politika negali būti laikoma grynu atsaku 
į tarptautinės sistemos signalus. Ją iškraipo kiti interesai, tad 
verta trumpai pažvelgti, kokie gi jie yra. 

Čia stengsimės paprasčiausiai nurodyti problemos apimtį ir 
jos pobūdį nesigilindami į detales. Valstybės viduje egzistuoja 
daugelis subvalstybinių veikėjų valdomų svertų, pradedant vy- 
riausybe ir įvairiais biurokratiniais jos organais, ekonominėmis, 
politinėmis ir masinės informacijos priemonių organizacijomis ir 
baigiant atskirais piliečiais, tiek individais, tiek tokia amorfiška 
esybe, kuri įvardijama kaip viešoji nuomonė. Daugelis šių vei- 
kėjų turi tam tikrą interesą nacionalinio saugumo atžvilgiu ir įvai- 
riu mastu įsitraukia į saugumo politikos formavimo procesą. Pro- 
blemą sudaro tai, kad daugelis jų turi ir kitų interesų, o šie jų sau- 
gumo interesus nukreipia įvairiausiais būdais. Šį teiginį galima 
iliustruoti Žvelgiant į įvairiausią spaudimą, veikiantį laikraščius, 
politines partijas, vyriausybės biurokratiją ir verslo organizacijas. 

Laikraščiai suinteresuoti nacionalinio saugumo problema, ta- 
čiau tai, ką jie skelbia, riboja jų poreikis parduoti savo gaminį 
skaitytojams ir reklamos davėjams. Skandalų, katastrofų, grės- 
mių, krizių, blogo vadovavimo, konfliktų ir mirčių istorijos laik- 
raštį padarys perkamesnį nei ištęsta ir komplikuota analizė, kaip 
kad pateiktoji šioje knygoje. Dėl savo komercinių interesų laik- 
raščiai iškreipia viešąją nuomonę apie tai, kas svarbu naciona- 
liniam saugumui, dėmesį koncentruodami į trumpalaikius daly- 
kus bei karines priemones ir faktiškai ignoruodami toliau sie- 
kiančius ir abstraktesnius klausimus. Žinios apibrėžimas tam 
tikru mastu priklauso nuo to, kas bus perkama. Ten, kur laik- 
raščius kontroliuoja valstybė, paprastai, kas apibrėžiama kaip 
žinios, yra tai, kas tarnauja vyriausybės interesams. 

Politinės partijos patiria kažką panašaus į tą patį dvigubą 
interesų spaudimą, kurį patiria masinės informacijos priemo- 
nės. Saugumo politika turi būti viena jų interesų sričių, tačiau 
tik kaip viena iš daugelio, ir jos turi stengtis pritraukti mases. 
Sudėtingos ir labai neįprastos pozicijos saugumo politikos at- 
žvilgiu apribos ir partijos patrauklumą rinkėjams, ir apskritai 
pavers ją lengvu oponentų atakų taikiniu. Dėl ypatingo saugu- 
mo politikos ginčytinumo ji gali tapti naudinga kuoka, su kuria 
oponuojančios partijos galėtų daužyti viena kitą nepriklausomai 
nuo aplinkybių. Kad ir ką gintų viena pusė, kita gali rasti rimtų 
argumetų prieš, remdamasi švaistymu, kaštais, militarizmu, ri- 
Zika ar ideologija. Tokios atakos gali vykti nepriklausomai nuo 
to, kad partijos veikia būdamos valdžioje. Britanijoje promilita- 
ristiškai nusiteikę konservatoriai sumažino laivyną dėl ekono- 
minių priežasčių, o griežtai antikarinė leiboristų vyriausybė už- 
degė žalią šviesą slaptoms branduolinės ginkluotės programoms. 
Poziciją saugumo klausimais gali daugiau lemti elektorato po- 
reikis, ideologinės pretenzijos, vidinės partinės kovos ir konku- 
rencijos partijos viduje ritualai negu rimtas pačių problemų ap- 
mąstymas. Iš saugumo problemų galima išspausti nemažai 

politinės naudos vadovaujantis principu, kad negatyvią vieny- 
bę sukurti lengviau negu palaikyti pozityvią. Jei politinio soli- 
darumo negalima pasiekti remiantis žmonių troškimais, tai jį 
galima sukurti jų baimės ar neapykantos pagrindu. Negatyvi 
vienybė, paremta kokios nors užsienio galybės arba branduoli- 
nių ginklų baubu, gali gerai paslėpti tiek konstruktyvių idėjų 
stygių, tiek gausybę vidinių nesutarimų. 

Mąstydamos parapijietiškai, partijos gali palaikyti tam tikrą 
saugumo politiką, kadangi jos leidžia kurti darbo vietas politiš- 
kai jautriose srityse. Ginklai gali būti gaminami labiau dėl vi- 
daus politinės ekonomijos priežasčių nei dėl tarptautinės situa- 
cijos diktuojamų sąlygų. Šie ir kiti interesai gali paveikti politi- 
nės partijos santykį su saugumo politika. Tuo nenoriu pasakyti, 
kad partijos neturi rimtos pozicijos ir įsitikinimų saugumo po- 
litikos atžvilgiu ir kad jos dėl to yra visiškai oportunistinės sau- 
gumo problemų atžvilgiu. Noriu tik parodyti, kad jų poziciją ir 
jų veikimo galimybes veikia daugelis kitų motyvų ir kad jų pa- 
sekmė yra vidaus politikos motyvų prasiskverbimas į saugumo 
politikos formavimo procesą. Spaudimas partijoms kinta pri- 
klausomai nuo to, ar šalis pasižymi daugiapartine sistema, ta- 
čiau net vienpartinėse valstybėse partija turi reaguoti į vidaus 
politinius interesus, jeigu ji nori išlikti valdžioje. Blogiausiu at- 
veju garantuoti vidaus kontrolę prireiks ginkluotųjų pajėgų, ir 
šis poreikis iškreips nacionalinio saugumo politiką, importuo- 
damas ją į vidaus politinę areną. 

Įvairios vyriausybinės biurokratijos įstaigos irgi dalyvauja 
saugumo politikos formavime ir kiekviena jų į procesą įneša 
savo interesų mišinį. Kai kurios turės tiesioginių interesų šioje 
srityje kaip tos, kurios atsakingos už gynybą, užsienio politiką, 
prekybą ir finansus. Kitos turės netiesioginių interesų, konku- 
ruodamos nuolatiniame resursų paskirstymo žaidime, kuriame 
kiekvienas departamentas iš tikrųjų kaunasi su kitais dėl savojo 
biudžetinio pyrago kąsnio. Atitinkamai saugumo politiką veiks 

ne tik besikertantys interesai, tokie kaip finansų ministerijos su- 
sirūpinimas vyriausybės išlaidų ribojimu arba darbo ministeri- 
jos susirūpinimas išlaikyti darbo vietas su gynyba susijusioje 
sferoje, bet ir resursų paskirstymo politikos malūnas, o ten re- 
zultatai gali priklausyti tiek nuo politinės jėgos ir meistriškumo, 
kiek ir nuo srities svarbos. Net vienoje ministerijoje, tokioje kaip 
gynybos ministerija, saugumo politikos logiką gali pakreipti dau- 
gelis institucinių ir biurokratinių veiksnių. Tarnybų tradicijos ir 
konkurencija tarp tarnybų yra vieni žinomiausių tokios įtakos 
šaltinių. Skirtingos tarnybos dažnai sukuria tvirtus ryšius su sa- 
vomis tradicijomis ir instrumentais, kuriais remiasi tos tradici- 
jos. Šie ryšiai gali juos skatinti priešintis technologinei pažangai, 
kuri mažins jų tradicijų įtaką. Todėl karališkasis laivynas, spau- 
džiamas prancūzų technologinės pažangos, labai nenoriai atsi- 
sakė medžio ir burių geležies ir garo naudai. Šis perėjimas reiš- 
kė šimtametės tradicijos, kuria rėmėsi britų laivyno pirmavimas 
ir laivyno gyvenimo stilius, pabaigą. Armijos panašiai reagavo 
į kavalerijos sunykimą. 

Moderniaisiais laikais technologinė pažanga gresia dar fun- 
damentalesniais pokyčiais. Laivynas vis dar laikosi įsikibęs lini- 
jinių laivų idėjos, nors jie tampa vis brangesni ir labiau pažei- 
džiami, dėl to, kad be jų iškils pavojus visai laivyno tradicijai. 
Oro pajėgos vis dar gina pilotuojamus bombonešius, kadangi 
visa oro pajėgų tradicija ir šlovė remiasi oro pilotais. Raketos ir 
automatiškai pilotuojami lėktuvai gresia visiškai išstumti pilo- 
tus, 0 su jais — ir pačių oro pajėgų pagrindinį vaidmenį ir sim- 
bolį. Be to, šios tarnybos kovoja tarpusavyje dėl funkcijų, kurios 
sustiprins jų galią peštynėse dėl resursų. Sausumos kariuome- 
nė, laivynai ir oro pajėgos įvairiose šalyse kovojo dėl strateginių 
branduolinių pajėgų kontrolės ir dėl su ja susijusių papildomų 
resursų ir statuso. Anksčiau dėl savo atskiros egzistencijos turė- 
jo kovoti oro pajėgos, o tuo tarpu sausumos kariuomenė ir lai- 
vvnas siekė remtis savo pačių oro pajėgų komponentais. Šie 

organizacijų interesai patenka į saugumo politikos procesą ir 
vaidina savo vaidmenį sąlygodami jo rezultatus, ypač ten, kur 
šios tarnybos yra pagrindiniai vyriausybės kariniai patarėjai. Ge- 
ras antiracionalaus spaudimo pavyzdys gali būti Jungtinių Vals- 
tijų karinių oro pajėgų priešinimasis strateginio bombardavimo 
apžvalgos rezultatams, atliktiems Antrojo pasaulinio karo pa- 
baigoje. Karinės oro pajėgos negalėjo pripažinti (ir nepripažino) 
šios apžvalgos rezultatų nesusilpnindamos savo egzistavimo le- 
gitimumo. Institucinio išlikimo poreikiui buvo būtina ignoruoti 
karinio neefektyvumo faktus, ir viena šio ignoravimo pasekmių 
buvo laukinė ir tuščia oro kampanija prieš Vietnamą po dviejų 
dešimtmečių“. 

Pramoninės ir komercinės organizacijos taip pat turi interesų 
saugumo politikos srityje, ir šie interesai, sumišę su kitais porei- 
kiais, irgi iškraipo racionalumą. Tokios organizacijos priklauso- 
mai nuo ekonomikos pobūdžio (ar ji centralizuota, ar rinkos 
ekonomika) gali būti daugiau ar mažiau susijusios su vyriausy- 
be, ir tai sąlygos didelius jų poreikių skirtumus, ypač tokiose 
srityse kaip pelnas. Šios organizacijos gali turėti interesų saugu- 
mo politikos srityje arba dėl to, kad jos gamina karinę įrangą, 
arba jos, kaip, pavyzdžiui, naftos transnacionalinės kompanijos, 
turi išorinių interesų, tokių kaip rinkos, investicijos, transporto 
magistralės arba tiekimo šaltiniai, kuriuos jos norėtų įtraukti į 
nacionalinę saugumo politiką. 

Ginklų gamintojai rinkos ekonomikoje turės daug savo pačių 
organizacinių interesų, kurie gali veikti nacionalinę saugumo 
politiką“. Jie turės normalių verslo interesų dėl pelno, dėl pati- 
kimos jų gaminio paklausos ir dėl to, kaip savo srityje neatsilikti 
nuo technologinės pažangos. Kol jie negali užtikrinti šių dalykų, 
jų kaip organizacijų egzistencija pavojuje. Vyriausybės papras- 
tai su ginklų pramone sieks tų pačių tikslų. Jos savo karinėms 
pajėgoms norės užtikrinti geros kokybės ginklus ir kad tyrimai 
ir plėtotė atitiktų jų galimų priešų pastangas. Jos gali norėti 

išlaikyti papildomus pramonės galingumus, kad sudarytų sąly- 
gas padidėjusiai paklausai krizės ar karo metu. Resursams lei- 
džiant, vyriausybės sieks išlaikyti tiek nepriklausomybės gin- 
kluotės gaminimo srityje, kiek tik tai įmanoma, kad minimizuo- 
tų jų veikimo laisvės apribojimus, nors ši logika daugiausia tai- 
koma didžiosioms galybėms, galinčioms palaikyti didelę ginklų 
pramonę. 

Bendras vyriausybių ir kompanijų interesas gali turėti ma- 
žiausiai dvi pasekmes, kurios savo ruožtu gali įtakoti saugumo 
politiką. Pirmiausia, siekis palaikyti pakankamus ar net pertek- 
linius nacionalinius galingumus kartu su kompanijos siekiu už- 
sitikrinti rinkas ir gauti pelną gali sukelti spaudimą arba vartoti 
daugiau, nei to objektyviai reikia, arba eksportuoti. Šalims, kaip 
Britanija ir Prancūzija, kad jos galėtų išlaikyti savo gana didelę 
ginklų pramonę, reikia kultivuoti eksportą, nes vidaus paklausa 
yra per maža, kad paremtų tokią pramonę. Didesni gamintojai, 
kaip Jungtinėse Valstijose, savo pramonę gali išlaikyti vidaus 
paklausa, tačiau eksportas suteikia galimybę sumažinti vyriau- 
sybės išlaidas (per masto ekonomijos efektą), palengvinti regu- 
liaraus pramonės užimtumo problemos sprendimą, palaikyti per- 
teklinius galingumus bei padidinti kompanijų pelną. Atsiradęs 
suinteresuotumas ginklų prekyba gali visaip kliudyti saugumo 
politikai. Jis sukuria ryšius su pirkėjais, kurie veikia nacionali- 
nio saugumo aljansus, kaip kad ryšiai tarp Jungtinių Valstijų ir 
šacho laikų Irano. Jis stimuliuoja tarp pirkėjų antrines ginklavi- 
mosi varžybas kaip kad Artimuosiuose Rytuose, o šios savo 
ruožtu gali paveikti bendrą sistemos saugumą. Jis gali sukurti 
interesą palaikyti eksportą per daug sau nesukant galvos dėl 
konkurencijos ir skatinti konfliktus visur kitur. Panašius argu- 
mentus galima pritaikyti branduolinės energetikos pramonei, ir 
tai iliustruoja, kaip ekonominė ir saugumo dinamika gali sąvei- 
kauti ir iškreipti nacionalinio saugumo politikos formavimą“. 
Ekonominiai imperatyvai skatina branduolinių medžiagų, Žinių 

ir technologijų plitimą į tokias šalis kaip Indija, Pakistanas, Brazi- 
lija, Argentina, Pietų Afrika, Izraelis, Irakas ir kitos, kurių suinte- 
resuotumas branduoliniais ginklais maskuojamas labai menkai. 

Antra vyriausybių ir kompanijų interesų bendrumo pasek- 
mė yra susijusi su technologijos tobulėjimo procesu. Tiek vy- 
riausybės, tiek kompanijos juo suinteresuotos, tačiau dėl skirtin- 
gų priežasčių. Vyriausybėms rūpi jų karinės įrangos kokybę bent 
jau išlaikyti tarptautinėje sistemoje vyraujančio bendrojo stan- 
darto lygmeniu, nors tam tikrais atvejais (karas, suplanuota ata- 
ka, ginklavimosi varžybos) jos gali būti suinteresuotos ir tech- 
nologinės pažangos lyderio vaidmeniu. Kompanijos gali būti 
suinteresuotos technologine pažanga dėl jos pačios, ir daugelis 
pasitenkinimą darbu patiria stumdami pirmyn savo amatą. Rei- 
kia tik pažvelgti į knygų apie ginklus skaičių, ir galima šiek tiek 
suvokti šio žavėjimosi karinės technologijos grožiu ir galia šal- 
tinius ir jėgą. Paprastai kompanijos turi ekonominių paskatų 
būti suinteresuotos technologijos plėtojimu. Paprasčiausiai ge- 
resnės technologijos joms teikia komercinių pranašumų. Žvel- 
giant subtiliau, nuolatinis spaudimas technologinio tobulėjimo 
linkme padidina atsilikimo greitį. Jei įrangą reikia keisti ir tobu- 
linti dažniau, kompanijos gali užsitikrinti reguliaresnę paklau- 
są, kuri išsprendžia, nors ir nemaža kaina, kompanijų pastovu- 
mo problemą ir vyriausybės problemą užsitikrinant pakanka- 
mus pajėgumus. Palaikomas impulsas karinės technologijos plė- 
totei greitai paskatina ginklų dinamiką ir sąlygoja save palai- 
kančią karinę konkurenciją ir uždarumą, kuriuo pasižymi kon- 
kurencija tarp ginklų gamintojų valstybės viduje. Šis procesas 
gali turėti svarbių pasekmių nacionaliniam saugumui, net jeigu 
jis iš pradžių ir kyla dėl veiksnių, veikiančių valstybės viduje, ir 
yra svetimas išorinių grėsmių sąrangai, kuri pirmiausia apibrė- 
žia nacionalinio saugumo problemą. 

Šios iliustracijos pabrėžia, kad vidaus politinio proceso struk- 
tūra ir pobūdis yra svarbus nepriklausomas kintamasis nacio- 

nalinio saugumo politikos formavimui. Vidaus politinis proce- 
sas ne tik į saugumo politiką įterpia daugelį galingų ir besivar- 
žančių tarpusavyje interesų, bet šią politiką įtraukia į konkuren- 
ciją su kitais valstybės politikos prioritetais. Kitaip tariant, na- 
cionalinio saugumo politiką nuo išorinio saugumo problemos 
racionalumo atskiria ne tik vidiniai politinį procesą sąlygojantys 
veiksniai, bet ir politinė rinka, kurioje net ši iškreipta politika 
gali būti sužlugdyta ar pakeista jai sąveikaujant su kitomis po- 
litikomis, konkuruojančiomis dėl valstybės dėmesio ir resursų. 
Todėl debatai Jungtinėse Valstijose dėl strateginės gynybinės ini- 
ciatyvos (SDI) negali būti nagrinėjami be jų ryšių tiek su biudže- 
to deficitu, tiek su karinių keinsizmo pasekėjų, siekiančių stimu- 
liuoti Amerikos pramonę, spaudimu. Atvirkščiai, Marshallo pla- 
nas, kurio politiškai prastumti kaip ekonominės politikos buvo 
neįmanoma, 1947 metais buvo priimtas dėl jo ryšių su naciona- 
linio saugumo interesais"“. 


Išvados: politikos formavimas 
kaip nacionalinio saugumo problemos dalis 


Šiame skyriuje buvo teigiama, kad loginės ir suvokimo proble- 
mos, kylančios iš saugumo, komplikuoja pradinius vidaus poli- 
tikos formavimo duomenis, kad politikos formavimo procesas 
turi ribotas galimybes išspręsti šias problemas ir kad jis sunku- 
mams, susijusiems su bendra nacionalinio saugumo problema, 
suteikia papildomą matmenį. Dėl to nacionalinio saugumo po- 
litika, kuri patenka į tarptautinę sistemą, vidinių veiksnių, dau- 
gelis kurių yra pašaliniai, sąlygojama ne mažiau nei išorinių, 
kurie ir suteikia jai pagrindą. Šiuos teiginius galima lengvai su- 
prasti kaip vidaus politinio proceso kritiką, ir tam tikra prasme 
jie tokie ir yra. Išvada būtų tokia, kad vidiniai veiksniai įsiterpia 
į racionalaus nacionalinio saugumo politikos formavimo proce- 
są. Įsiterpdami jie iškreipia, stabdo ir supainioja procesą, kuriuo 

valstybė sprendžia grėsmių problemą, ir kaip implikacija jie są- 
lygoja mažiau racionalią, mažiau efektyvią ir galbūt net atvirkš- 
tinį efektą sukeliančią politiką. Galima tik stebėtis, pavyzdžiui, 
vidiniais procesais, kurių rezultatas buvo Panamos karo JAV 
paskelbimas 1989 metais. 

Šią kritiką transformuoja du kontrargumentai. Pirmasis tei- 
gia, kad realiame pasaulyje neegzistuoja visiškai nešališkų ir 
racionalių politikos formavimo procesų. Loginės ir suvokimo 
kliūtys racionalumo atžvilgiu yra beveik neįveikiamos, ir prie- 
laida, jog apolitiška politika įmanoma politinėje struktūroje per 
se, tokioje kaip valstybė, yra naivi ir prieštaringa. Vidiniai poli- 
tiniai veiksniai visada veikia nacionalinio saugumo politiką jau 
vien todėl, kad visas valstybės sprendimų priėmimo aparatas iš 
esmės sukurtas atsižvelgiant į vidaus interesus. Didelės ir įta- 
kingos šalies, tokios kaip Jungtinės Valstijos, atveju vis tiek gali 
būti sunku atskirti vidaus ir užsienio politiką. Tariamai vidaus 
politika tokių įvairių problemų kaip palūkanų normos ir spren- 
dimai dėl urano sodrinimo galingumų?" atžvilgiu gali turėti dra- 
matiškų pasekmių kitoms šalims. 

Antras argumentas sustiprina pirmąjį, remdamasis tuo, kad 
gilūs vidiniai interesai nacionalinėje saugumo politikoje pateisi- 
nami dėl to, jog saugumo politika gali pasižymėti galingu grįž- 
tamojo ryšio efektu, kuris paveiktų visuomenę. Du akivaizdžiausi 
būdai, kaip saugumo politika gali paveikti visuomenę, yra kaš- 
tai ir pavojai. Stiprų vidinį interesą tokios politikos formulavi- 
mui pateisintų vien tik šie argumentai. Iki devintojo dešimtme- 
čio pabaigos nacionalinės gynybos kaštai retai nukrisdavo že- 
miau kaip 1 procentas nuo Bendrojo nacionalinio produkto 
(BNP). Norma yra nuo 2 iki 4 procentų. Jungtinėse Valstijose ji 
siekė daugiau nei 6 procentus, Sovietų Sąjungoje - 10 procentų; 
ir keliose Artimųjų Rytų šalyse - 20 procentų. Išreikšti absoliu- 
čiais skaičiais šie kaštai yra milžiniški. Jungtinės Valstijos 1988 
metais išleido 260 milijardų, didžiosios Europos galybės išleido 

daugiau kaip 20 milijardų kiekviena. Keturiasdešimt trys vals- 
tybės kiekviena išleido daugiau kaip 1 milijardą. Netgi Japonija, 
apie kurią paprastai galvojama kaip apie mažai ginkluotą vals- 
tybę, išleido daugiau kaip 15 milijardų, aplenkdama Kiniją tris 
kartus?'. Šios sumos dažnai sudaro didžiulę valstybės išlaidų 
dalį, ir, kaip nepailstamai teigia nusiginklavimo entuziastai, šie 
kaštai alternatyvių socialinių gėrybių ir paslaugų prasme yra 
labai dideli. Daugiau mokyklų, daugiau ligoninių, švaresnė ap- 
linka, didesnės pajamos, daugiau investicijų - panašūs dalykai 
turi būti pasveriami kalbant apie gynybos išlaidas. Tai impli- 
kuoja pasirinkimo variantus nustatant socialinius prioritetus tarp 
gynybos ir kitų vertybių, šie variantai ir sudaro vidinio politinio 
proceso prasmę. Pavojai saugumo politikoje yra abstraktesni ir 
mažiau pastovūs nei kaštai, tačiau sukelia net sudėtingesnes 
problemas. Nemokšiška politika gali baigtis visų socialinių verty- 
bių sunaikinimu branduoliniame kare arba drastiška jų revizija 
invazijos ar revoliucijos atveju. Dėl šių priežasčių saugumo poli- 
tikos esmė akivaizdžiai yra teisėtas vidaus politikos rūpestis. 
Subtilesne analize šio argumento jėgą galima padidinti nag- 
rinėjant daugelį būdų, kuriais saugumo politika gali įtakoti ba- 
zinę politinės visuomenės struktūrą. Nemažai šių ryšių yra ge- 
rai žinomi. Daugelis jų sumuojami bendru visuomenės militari- 
zavimo pavadinimu. Jie apima argumentus, įteisinančius šauk- 
tinių sistemą, kariškių įtaką vyriausybėje, karinį-pramoninį kom- 
pleksą kaip galingą elitinį interesų šaltinį, aukštesnių vertybių 
išnykimą, kurį sąlygoja akivaizdus siekis panaudoti jėgą, pilie- 
tinių laisvių ribojimą motyvuojant vidaus saugumo reikalavi- 
mais ir save palaikančią saugumo poreikių visuomenės atžvil- 
giu logiką, kuri kyla iš galios-saugumo dilemos. Šie argumentai 
siejasi su anksčiau minėtais argumentais dėl resursų, nors tam 
tikru momentu diskusija apie resursų paskirstymą tampa neat- 
skiriama nuo diskusijų apie vertybių prioritetus. Įsipareigojimai 
karinio elito atžvilgiu sukuria vidaus politikoje naują jėgą, kuri 

generuos savo pačios organizacinius imperatyvus. Šie impera- 
tyvai ilgainiui gali sukelti pasekmes, kurios nusvers pradinius 
karinio elito sukūrimo tikslus. Kariniai interesai gali baigtis žlug- 
dančiais vidinių ginklavimosi varžybų ciklais arba nacionalinės 
politikos militarizacija, o su tokia problema susiduria daugelis 
silpnų valstybių. Kaip pasakė vienas Lotynų Amerikos apžval- 
gininkas, „mes kuriame armijas, kurios nieko nereiškia tarptau- 
tiniu mastu, tačiau kurios yra nenumaldoma jėga, viską naiki- 
nanti savo kelyje vidiniame kiekvienos šalies gyvenime. Kiek- 
vieną šalį okupuoja jos pačios kariuomenė“ ?. 

Šio lygmens nacionalinė saugumo politika pasižymi implika- 
cijomis, kurios persmelkia visą valstybės struktūrą. Saugumo 
manija gali baigtis spartietiško stiliaus karine valstybe, kurioje 
visos politinės struktūros ir vertybės bus subordinuotos karinės 
galios akumuliavimui. Šis modelis savo pasekėjų turi tokiose 
vietose kaip Izraelis, Sirija, Irakas ir, dar visai neseniai, Sovietų 
Sąjunga, kur aukštas mobilizacijos lygis ar pasiruošimas labai 
greitai mobilizacijai tapo panašesnis į nuolatinę būseną negu į 
karo laikotarpio fenomeną, kuris savo pasekmėmis persmelkia 
visą Visuomenę. 

Saugumo ryšys su kitomis valstybės struktūromis akivaiz- 
dus šiais ekstremaliais atvejais, tačiau jį galima aptikti ir norma- 
lesnėmis aplinkybėmis. Galima manyti kaip Alexis de Tocgue- 
ville'is“ ir tvirtinti, kad nors politinės institucijos Jungtinėse 
Valstijose puikiai sutvarkytos ir gali aprėpti bei valdyti daugelį 
skirtingų politinių jėgų šioje didelėje visuomenėje, tačiau jos, ir 
tai yra tiesioginė pirmojo bruožo pasekmė, blogai pritaikytos 
vykdyti užsienio ir saugumo politiką. Bruožai, kurie labai tinka 
bendram politiniam kontekstui - spaudimo grupių atvirumas, 
sudėtingi stabdžių ir atsvarų mechanizmai, dažni rinkimai ir 
politiškai skiriami valstybės tarnautojai, - netinka specializuo- 
tiems užsienio ir saugumo politikos poreikiams. Jie kliudo po- 
litikos tęstinumui ten, kur tai gyvybiškai svarbiausia (tarptauti- 

nės derybos, ginkluotės politika), ir pajungia ją ten, kur lanks- 
tumas tiktų geriau (antikomunizmas, karinės viršenybės sąvo- 
kos, ekstravagantiškas energijos suvartojimas, Artimųjų Rytų po- 
litika). Jie didina vidinių veiksnių ir interesų vaidmenį politikos 
formavimo procese ir apriboja kitų veikėjų tarptautinėje siste- 
moje poreikių, baimių ir dinamikos įtaką bei susilpnina reakciją 
į šiuos veiksnius. Taip kritikuoti galima ne tik Jungtines Valsti- 
jas, tik kritika šiuo atveju yra akivaizdesnė dėl ypatingo Ame- 
rikos sistemos atvirumo ir didelės jos įtakos likusiam pasauliui. 
Dauguma valstybių į vidinį spaudimą ir interesus reaguoja la- 
biau nei į išorinius, tačiau“ kai Jungtinės Valstijos keičia savo 
valiutos kursą arba subsidijuoja naftos kainas ar pakelia palūka- 
nų normas, poveikis tarptautinei sistemai yra didžiulis. 

Kiek vidinės jėgos sąlygoja šiuos veiksmus, tiek užsienio po- 
litika vykdoma neatsižvelgiant į likusią tarptautinę sistemą. Jei 
vidiniai veiksniai vyrauja formuojant politiką daugelyje valsty- 
bių, tai tarptautinė sistema tampa sistema, kurioje grįžtamasis 
ryšys tarp jos dalių yra silpnas. Elgsena, kitaip tariant, kyla vi- 
duje ir ji yra reliatyviai nejautri pasekmėms, kurias jis sukelia 
sistemoje. Valstybės negali būti šalti, viską apskaičiuojantys ir 
racionalūs veikėjai tarptautinės nacionalinio saugumo proble- 
mos dimensijos atžvilgiu. Tačiau tiek, kiek vidiniai veiksniai vy- 
rauja sprendimų priėmimo procese, jų elgsena viena kitos at- 
žvilgiu bus trumparegiška, nejautri ir nenuosekli. Kitiems jos 
bus suvokiamos kaip grėsmės ir kaip galimybės, o pačios save 
valstybės suvoks kaip turinčias savo teises ir kaip nekontroliuo- 
jamų aplinkybių aukas. Tačiau jos tik miglotai įsivaizduos, kaip 
jas mato kiti, kiek tie kiti taip pat yra nekontroliuojamų aplin- 
kybių aukos ir kokią įtaką jų pačių veiksmai daro išorėje bei 
kokios problemos yra kitų valstybių vidaus politikos variklis. 

Į save orientuoti veikėjai lemia anarchijos virtimą chaosu. Iš 
vidaus kylančios individų elgsenos perteklius, palyginti su ra- 
cionalaus reagavimo į aplinką elgsena, paprastai vertinamas kaip 

autizmas ar beprotybė (arba kartais kaip religinė įžvalga ar ge- 
nialumas). Todėl nebrandi hierarchija pasižymi kai kuriais san- 
tykių bruožais, būdingais pamišėlių namams. Jei kiekvieno vei- 
kėjo elgesys daugiausia kyla iš jo vidaus ir kitus jis pirmiausia 
laiko grėsmės šaltiniu, tuomet sudėtinis efektas yra maksimi- 
zuota galios-saugumo dilema, kuri apima visus šiuos veiksnius. 
Vidinė kiekvieno veikėjo dinamika sąlygos politiką, kurią kiti 
laikys grėsminga ir nelanksčia, ir kadangi politikos kryptis nu- 
statoma veikėjo viduje, ją bus sunku pakeisti. Nacionalinio sau- 
gumo strategijos dominuos dėl alternatyvų trūkumo, nes tai yra 
vienintelis lygmuo, kuriam skiriamas rimtas politikos formuoto- 
jų dėmesys. Kaip pažymi Rosecrance'as, „viena fundamentalių 
priežasčių, sąlygojančių įtampą tarptautinėje sistemoje, yra tiks- 
lų ir politikos formulavimas remiantis tik vidiniais veiksniais“*. 
Šis politinis valstybės lygmens dominavimas sustiprina išskirti- 
numo pozicijos, kuri yra natūralus kiekvienos valstybės geogra- 
finis ir istorinis paveldas, dominavimo perspektyvą. Kiekvienas 
sistemą linkęs interpretuoti priklausomai nuo savo paties padė- 
ties joje perspektyvos. Kai tik įsiterpia vidinės politinės paska- 
tos, polinkis parapiniam požiūriui sustiprėja. Kol kiekviena vals- 
tybė laikosi parapinio požiūrio, negali plėtotis bendras stiprus 
požiūris į sistemą kaip į visumą. Tokio bendro požiūrio stoka 
savo ruožtu sustiprina parapinį impulsą, nes sistema atrodo kaip 
nevaldomas chaosas, kur nelieka nieko kito, tik remtis savo pa- 
ties resursais. 

Neišvengiama šio argumento išvada būtų tokia — vidaus 
politinė struktūra turi būti transformuota taip, kad ji būtų jaut- 
resnė tarptautinei aplinkai. Brandžiai anarchijai reikia brandžių 
valstybių, kitaip tariant, valstybių, kurios yra tokios stabilios ir 
išsivysčiusios, kad formuodamos savo politiką gali atsižvelgti į 
savo kaimynų interesus. Išoriškai motyvuotą elgesį palaikyti sun- 
ku, jei jis pralaimi rinkimuose, ir todėl brandžioms valstybėms 
reikia brandžių visuomenių, kurios suvokia, kad nacionaliniai 

saugumai priklauso vienas nuo kito ir kad per daug į save nu- 
kreipta saugumo politika, kad ir kokiu šovinistiniu patrauklu- 
mu ji pasižymėtų, yra galų gale pražūtinga sau pačiai. Vidaus 
sferos svarba reiškia, kad tarptautinė visuomenė negali vystytis 
tol, kol nacionalinės visuomenės iš esmės taps ne tokios ribotos. 
Šiaurės šalys siūlo vieną evoliucinį modelį grupės šalių, kurios 
perėjo šį brendimo procesą nuo įnirtingos karinės konkurencijos 
iki saugumo bendruomenės. Tačiau istorinis mokymasis yra lė- 
tas ir nevienareikšmis procesas. Lieka galimybė, kad mes gali- 
me remtis vis stiprėjančiu sąveikos intesnsyvumo spaudimu, ku- 
ris galėtų šį supratimą įdiegti greičiau, nei taip buvo praeityje. 
Bet kaip demonstruoja vis dar egzistuojantys Europos integraci- 
jos sunkumai, visuomeninis ir politinis ribotumas ryškus ir tarp 
stiprių valstybių. Vienas galimas šio akivaizdaus sunkumo spren- 
dimas yra planuoti tokią saugumo politiką, kuri veiktų keturiais 
lygmenimis - individualiu, valstybių, regioniniu ir sisteminiu, — 
ir ši idėja bus išplėtota paskutiniame skyriuje. 

Apžvalga: saugumo darbotvarkė 


Jei ir egzistuoja viena tema, kuri galėtų būti visų ankstesnių 
skyrių bendras vardiklis, tai tokia tema yra teiginys, kad no- 
rint suprasti nacionalinio saugumo problemą reikia plataus pa- 
grindinių analizės lygmenų ir tarptautinių studijų lauką su- 
darančių probleminių sektorių supratimo. Nors sąvoka „nacio- 
nalinis saugumas“ sugestijuoja valstybinio lygmens reiškinį, ry- 
šiai tarp šio ir individualaus, regioninio bei sisteminio lygme- 
nų pernelyg gausūs ir stiprūs, kad juos būtų galima nuneigti. 
Taip pat, nors „nacionalinis saugumas“ implikuoja dėmesio 
koncentraciją politiniam ir kariniam sektoriams, kuriuose vals- 
tybė yra įsitvirtinusi stipriausiai, šios idėjos negalima tinkamai 
suprasti be visuomenės, ekonomikos ir aplinkos apsaugos sek- 
torių veikėjų ir dinamikos. Saugumo sąvoka taip stipriai su- 
sieja šiuos lygmenis ir sektorius, kad ją reikia nagrinėti integ- 
racinėje perspektyvoje. Tam tikrą prasmę turi individualaus, 
nacionalinio bei tarptautinio saugumo, karinio, politinio visuo- 
menės bei aplinkos saugumo kaip atskirų fenomenų nagrinė- 
jimas. Tačiau kiekvieną iš jų galima visiškai suprasti tik sie- 
jant vienus su kitais. Bandymai nagrinėti saugumą taip, tar- 
si jis reikštųsi tik vienu lygmeniu ar viename sektoriuje, rim- 
tai iškraipo jo supratimą. 

Čia gali būti naudinga reziumuoti pagrindinius ryšius ir prieš- 
taravimus, kurie buvo aptikti ankstesniuose skyriuose: prade- 
dant analizės lygmenimis ir baigiant probleminiais sektoriais. 

Individų saugumo problema pasižymi neišsprendžiamu pa- 
radoksu, nes individų saugumas iš dalies priklauso nuo valsty- 
bės ir iš dalies pati valstybė kelia jam pavojų. Valstybė indivi- 
dams gali kelti grėsmę labai įvairiai, grėsmė jiems gali kilti per 
jų valstybę, jai sąveikaujant su kitomis valstybėmis tarptautinėje 
sistemoje. Nacionalinio saugumo klausimo negalima suvesti į 
individų lygmenį, nes tiek valstybės, tiek sisteminis lygmuo pa- 
sižymi savybėmis, kurios reiškia daugiau nei jų dalių suma. Dėl 
šios priežasties įtampa tarp saugumo individų lygmeniu ir ki- 
tais lygmenimis yra nuolatinė. 

Beveik tą patį galima pasakyti apie etninių ir religinių gru- 
pių praktiką visuomenės lygmeniu, nors čia prieštaravimai ne 
struktūriniai, bet greičiau priklauso nuo aplinkybių. Visada eg- 
zistuos saugumo prieštaravimai tarp individų ir valstybės. Tarp 
valstybių ir visuomeninių grupių šie prieštaravimai įprasti, ta- 
čiau jie nėra neišvengiami. Jie įprasti todėl, kad istorija paliko 
tokią struktūrą, kurioje valstybės ir visuomenės dažnai gerai 
nesiderina tarpusavyje. Teoriškai nacionalinės valstybės idealas 
siūlo harmonijos tarp valstybės ir visuomenės saugumo galimy- 
bę. Tačiau praktiškai valstybės mechanizmas dažnai diskrimi- 
nuoja tam tikrus visuomenės elementus: kartais diskriminuoja- 
ma paskirstant teises ir turtą (juodieji Pietų Afrikoje, palestinie- 
čiai Izraelyje), kartais rimtai atakuojant visuomeninį identišku- 
mą (turkai Bulgarijoje, ukrainiečiai Sovietų Sąjungoje), kartais 
griebiantis fizinio naikinimo (žydai nacių Vokietijoje, kurdai Ira- 
ke). Šie prieštaravimai abiem kryptimis sukuria grėsmes. Indivi- 
dai ir visuomeninės grupės gali kelti grėsmę valstybei, kaip ir 
valstybė jiems, ir jeigu jie rimtai nusiteikę ir jų yra pakankamai 
daug, jie gali ardyti valstybę kaip prasmingą esybę, pavyzdžiui, 
Libane, Birmoje ir Salvadore. 

Kai kuriose valstybėse susidūrimai su vidiniais jų veiksniais 
yra pagrindinis tų valstybių nesaugumo bruožas, o tai apsunki- 
na nacionalinio saugumo sąvokos taikymą. Tačiau daugeliui vals- 

tybių pagrindinis saugumo prieštaravimas glūdi tarp jų pačių ir 
kitų valstybių nacionalinio saugumo. Galios-saugumo dilemos 
idėja gerai pagauna šį prieštaravimą tarp valstybių. Ši dilema 
aiškiausiai veikia kariniame ir ekonominiame sektoriuose, ku- 
riuose galia pasižymi nulinės sumos lošimo kokybe ir kur teisėtų 
savų interesų siekimas lengvai kelia grėsmę kitiems, kur egzistuo- 
ja realios agresyvaus elgesio galimybės. Neatsitiktinai strateginė 
kalba, naudojama elgesio šiose srityse aprašymui, yra stebėtinai 
panaši: gynyba ir apsauga, karas ir prekybos karas, karinė pusiau- 
svyra ir prekybinis balansas, tiekimo saugumas ir taip toliau. 
Šis prieštaravimas tarp valstybių yra anarchinės sistemos 
bruožas, tačiau tai nėra prieštaravimas tarp valstybės ir siste- 
mos. Kadangi suverenių valstybių struktūra ir anarchinė tarp- 
tautinės sistemos struktūra yra priešingi to paties politinio feno- 
meno tikslai ir kadangi valstybių brandumas yra pagrindinis 
tarptautinės sistemos brandumo veiksnys, sunku tikėtis tokio 
sunkumo. Nors ir liberali, ir merkantilinė ekonominė struktūra 
generuoja konfliktą ir nesaugumą, alternatyvios ekonominės tvar- 
kos negalima sukurti rimtai nepakeičiant valstybės politikos ir 
vidinės struktūros. Ir nors galios-saugumo dilema galioja visoje 
sistemoje, ją kurianti dinamika kyla iš santykių tarp valstybių. 
Valstybių saugumo problemų negalima įvertinti neatsižvelgiant 
į sistemą, o sistemos pobūdžio ir dinamikos neįmanoma supras- 
ti neatsižvelgiant į valstybes. Pati sistema tampa nesaugi tik 
tada, kai kyla grėsmė jos struktūrai. Politinė anarchijos struktū- 
ra yra ypač stabili, jei toks ir nėra konkretus būdas, kuriuo pada- 
lijamas globalus suverenitetas, valstybes paliekantis besikaitalio- 
jančios galios pusiausvyros kaprizų malonei. Ekonominė pasauli- 
nės rinkos struktūra ne tokia stabili, kadangi jos veikimo laisvę 
galima rimtai apriboti valstybėms vykdant merkantilinę politiką. 
Žvelgiant į integratyvią saugumo kokybę sektorių požiūriu, 
atsiskleidžia daugybė ryšių tarp jų, tačiau prieštaravimai glūdi 
greičiau jų viduje, o ne tarp jų. Politinio sektoriaus saugumo 

logika buvo nagrinėjama diskusijoje apie individų, valstybės ir 
sisteminį lygmenis. Pagrindiniai jos prieštaravimai glūdi kon- 
fliktuojančiuose saugumo interesuose tarp individų, visuome- 
nių ir valstybių. Karinė politika skatina galios-saugumo dilemą 
tarp valstybių ir intensyvina gynybos dilemos veikimą, o tai yra 
prieštaravimas, būdingas kariniam sektoriui. Iš hegemonijos te- 
orijos argumentų ir Paulo Kennedy'o istorinės didžiųjų galybių 
smukimo analizės paaiškėja, kad karinė politika sukelia galin- 
gus ir ilgalaikius ekonominės padėties pokyčius. Jėgos naudoji- 
mas, turint omeny šiuolaikinę ginkluotę, turi akivaizdžių pasek- 
mių aplinkai, pradedant ilgalaikiu cheminiu užnuodijimu ir bai- 
giant branduoline žiema. Kaip pademonstravo Vietnamo ir Af- 
ganistano sindromų poveikis Jungtinėms Valstijoms ir Sovietų 
Sąjungai, ne taip, kaip buvo Pirmojo pasaulinio karo metu, jėgos 
naudojimas gali turėti ir didelių socialinių bei politinių pasek- 
mių. Sovietų Sąjunga, tiek 1917 metų revoliucijos, tiek 1990 me- 
tų rekonstrukcijos metu, demonstruoja daug atskirų sektorių 
ribas peržengiančių karinių saugumo politikos pasekmių eko- 
nomikai, visuomenei ir politikai. 

Ekonomikos sektoriui būdingas prieštaravimas tarp pažei- 
dumo ir efektyvumo. Ekonominė politika su kariniu saugumu 
susijusi įvairiausiais ryšiais. Merkantilizmas atliepia savarankiš- 
kumo tikslą, tačiau jis gali apskritai susilpninti ekonomiką už- 
kirsdamas kelią masto ekonomijos ir konkurencijos teikiamai 
naudai. Jis taip pat gali paskatinti tokias tarptautines sąlygas, 
kuriomis jėgos panaudojimas tampa labiau tikėtinas. Liberaliz- 
mas gali sustiprinti ekonomiką, tačiau tai priklauso nuo valsty- 
bės padėties pasaulio rinkoje. Jis susilpnina karinį valstybių sa- 
varankiškumą, bet susilpnina ir valstybių motyvus griebtis jė- 
gos. Antra vertus, ilgalaikis liberalių sistemų nestabilumas gali 
sukelti periodines krizes visoje tarptautinėje sistemoje. Vis stip- 
rėja ryšys tarp ekonomikos ir aplinkos apsaugos sektoriaus, ka- 
dangi masinės gamybos poreikiai pradeda grėsti planetos eko- 

sistemos struktūrai. Ekonominė politika sukelia rimtų pasekmių 
politiniame ir socialiniame sektoriuose. Atviros rinkos stipriai ir 
nuolat verčia adaptuotis socialines ir politines struktūras; užda- 
ros rinkos sąlygoja tokius socialinius ir politinius atsiribojimus, 
kurie labiausiai siejami su komunistinėmis valstybėmis. 

Socialiniame sektoriuje būdingas prieštaravimas tarp labai už- 
darų kelių šimtų etnokultūrinių visuomenių, į kurias istorija pa- 
dalijo žmoniją per tūkstančius metų, ir labai kosmopolitiškos ne- 
seniai atsiradusios tarptautinės visuomenės. Uždarumo elemen- 
tas skatina galios-saugumo dilemą per jo įtaką politiniam suvo- 
kimui ir karinei elgsenai. Ši žinoma sankloda ryškiausiai buvo 
išreikšta Europos galybių ir Japonijos socialinio darvinizmo pa- 
vidalu, tačiau dabar šiuolaikinėje tarptautinėje sistemoje ji tur- 
būt akivaizdžiausiai reiškiasi per arabų ir žydų konfliktą, pavo- 
jingais priešiškumais Kaukaze, audringose Pietų Azijos, taip pat 
ir islamo bendruomenės vidinėse bei išorinėse sandūrose su ki- 
tomis besiribojančiomis kultūromis. Specifinės kai kurių visuome- 
nių normos gali prieštarauti vyraujančioms pasaulėtvarkos sanklo- 
doms. Galima prisiminti problemą, kurią islamas sukėlė tiek rin- 
kos ekonomikai būdingai elgsenai, tiek suverenios teritorinės vals- 
tybės idėjai, arba problemą, kurią individualistinis požiūris į žmo- 
gaus teises kelia islamui ir Kinijai. Negalima surasti galingesnio sim- 
bolio už Laisvės statulą, kurią panaudojo Kinijos studentai 1989 me- 
tais kaip jų protesto prieš komunistinę vyriausybę simbolį. 

Kosmopolitiškasis elementas, atvirkščiai, veikia kaip svarbus 
ir potencialiai pagrindinis švelninantis galios-saugumo dilemą 
faktorius. Politiniame, kariniame ir ekonominiame sektoriuose 
stipri tarptautinė visuomenė padeda išvengti nepageidaujamų 
šalutinių nacionalinio saugumo politikos pasekmių. Tarptautinė 
visuomenė, galinti formuoti stiprius režimus, taip sustiprina ne 
tik save, bet ir palengvina bendrų tikslų siekimą bei padeda 
išvengti bendrų praradimų daugelyje karinės, politinės, ekono- 
minės ir aplinkosaugos politikos sričių. 

Aplinkosaugos sektoriuje dar neišsiplėtojo tik jam pačiam 
būdingas prieštaravimas. Akivaizdžiausias jo keliamas prieš- 
taravimas yra susijęs su politinėmis ir ekonominėmis struktūro- 
mis, kurių fragmentacija trukdo susidaryti pakankamai didelėms 
politikos formavimo struktūroms, pajėgioms spręsti ilgalaikes 
visai planetai rūpimas problemas. Vienintelė kompensacija yra 
aplinkosaugos problemų suvokimo įtaka tarptautinės visuome- 
nės vystymuisi. Jei pagrindinės aplinkosaugos problemos ryš- 
kės lėčiau nei dabar tikimasi, tai šis prieštaravimas gal ir nė- 
ra toks rimtas. Gana lėtų ir nuosaikių sistemos reguliavimo 
anarchijos sąlygomis priemonių, kurių galbūt bus imtasi, gali 
ir pakakti išvengiant bet kokių katastrofinių pokyčių. Tačiau 
jei problemos aštrės ir pasireikš greičiau, tuomet jos saugumo 
aplinką transformuos visuose sektoriuose ir galbūt net visais 
lygmenimis. 

Šios sąveikos tarp skirtingų lygmenų ir sektorių išvada būtų 
ta, kad saugumo sąvoka savo prigimtimi yra integrali idėja. Nors 
individai, valstybės ir tarptautinė sistema yra gera tyrimo pra- 
džia, galų gale niekas iš jų negali tarnauti kaip galutinė pirmi- 
nių objektų kategorija saugumo sąvokos atžvilgiu. Ta pati logi- 
ka tinka sektoriams, kuriuose visas saugumo sąvokos turtingu- 
mas ir prasmė gali būti atrasti tik jų sąveikoje, o ne jų hierarchi- 
joje. Svarbūs saugumo fenomenai, tokie kaip terorizmas ar at- 
grasinimas, arba tokios sąvokos kaip saugumo režimas ar sau- 
gumo kompleksas paprasčiausiai negali būti suprasti, kol nebus 
visiškai aiškūs jų šaltiniai, pasekmės ir dinamika visais trimis 
lygmenimis ir tarp jų. Negalima atsietai suprasti nei karinio ir 
ekonominio, nei politinio ir socialinio, nei ekonominio ir ekolo- 
ginio saugumo. „Nacionalinio“ saugumo problema tampa siste- 
mine saugumo problema, kurioje individai, valstybės ir sistema 
užima savo vietą ir kurios atžvilgiu ekonominiai, visuomeniniai 
ir aplinkosauginiai veiksniai tokie pat svarbūs kaip ir politiniai 
bei kariniai. Žvelgiant iš šios integruotos perspektyvos taško, 

lygmenys ir sektoriai pasirodo esą naudingesni kaip apžvalgos 
aikštelės, nuo kurių problemą galima matyti skirtingu kampu, 
o ne kaip tam tikrose ribose veikiančios politikos bei analizės 


sritys. 


Plačios saugumo interpretacijos priėmimo prasmė ir 
pasekmės 


Plačios saugumo darbotvarkės priėmimas implikuoja tris ele- 
mentus - kintančius saugumo problemos prioritetus (tai sąlygo- 
ja augantis tankumas); vertingą šios sąvokos politinę kokybę bei 
intelektinę jos integralumo kokybę. 

Augantis tarptautinės sistemos tankumas sąlygoja ir labai ga- 
lingą anarchijos ir tarpusavio priklausomybės sąveiką. Ryšys 
tarp politinės fragmentacijos struktūros iš vienos pusės ir au- 
gančio vienas kitą sąlygojančių veiklos tipų kiekio keliuose sek- 
toriuose iš kitos — daugelio problemų atžvilgiu kuria bendrą 
lemtį ir saugumų tarpusavio priklausomybę. Šiomis sąlygomis 
siauras požiūris į nacionalinį saugumą ir nacionalines saugumo 
strategijas, kurios jį lydi, tampa vis labiau netinkamas ir net suke- 
lia priešingą efektą. Augantis tankumas keičia grėsmių ir saugu- 
mo problemą apibrėžiančių pažeidumų pobūdį. Daugeliui valsty- 
bių labiau išsivysčiusioje sistemos dalyje karinės atakos baimė ma- 
žėja. Tai iš dalies susiję su branduoliniu paralyžiumi ir istoriškai 
sąlygota karo baime, ir iš dalies dėl saugumo bendruomenių au- 
gimo, kurios pačios yra sudėtingos kintančių socialinių normų, 
politinio suvokimo ir ekonominių interesų pasekmės. Jau vėliau 
šią tendenciją gerokai sustiprino Šaltojo karo pabaiga. 

Karinės grėsmės mažėjimas natūraliai išryškina kitas grės- 
mes, tačiau tiesa ir tai, kad kiti grėsmių tipai tampa vis svar- 
besni nepriklausomai nuo sumažėjusių karinių rūpesčių. Sko- 
los, infliacija, kapitalo trūkumas ir prekybos netolygumai vals- 
tybėse, kurios gerai prisitaikė prie liberalios ekonomikos, įgyja 
grėsmingą pavidalą, ir tai didina jų vidaus struktūrų pažeidu- 

mą nuolat atsirandančių tarptautinės ekonomikos problemų at- 
žvilgiu. Socialines grėsmes labai stipriai jaučia tos grupės, ku- 
rios bijo ir pernelyg aktyvių kaimynų, ir išsisklaidymo tarptau- 
tiniame kosmopolitiškume pavojaus. Politinę grėsmę jaučia tie, 
kurių vidinės struktūros nepataiko koja kojon su istorija (au- 
toritarinės monarchijos arba teokratijos), su šiuolaikinėmis ten- 
dencijomis (komunistinės valstybės); tie, kuriems grasina prie- 
šiškai nusiteikę kaimynai (Indija ir Pakistanas), arba tie, kurie 
nesugeba vykdyti vyriausybės funkcijų (silpnos valstybės). Vi- 
si jaučia aplinkosaugines grėsmes, tačiau jų visi dar nepatyrė. 
Kaip tarptautinė visuomenė reaguos, jei gana greitai jūros ly- 
gio kilimas pradės naikinti žemumose įsikūrusias valstybes, to- 
kias kaip Maldivai, Bangladešas ir Nyderlandai? Augantis tan- 
kumas visas šias grėsmes skatina trimis būdais. Jis valstybes 
užlieja informacija apie veiklą kiekvienoje iš jų ir taip jas pri- 
verčia kritiškai viską lyginti. Jis priverčia visus atsižvelgti į di- 
dėjantį absoliučios galios lygį sistemoje (Britanijos absoliuti ga- 
lia, skaičiuojant jos turtą, griaunamąją galią, technologiją ir t.t., 
dabar daug didesnė nei reliatyvi galia jos galios viršūnėje de- 
vynioliktame šimtmetyje). Šis globalinių pajėgumų augimas vis 
labiau apsunkina kiekvienos valstybės, visuomenės ar indivi- 
do pastangas išvengti vis svaresnių kitų veikėjų veiksmų pa- 
sekmių. Tampa vis sunkiau veikti savo veiklos nekoordinuo- 
jant su kitais. Todėl pirmas plačios saugumo koncepcijos pri- 
ėmimo motyvas yra paprasčiausiai faktas, kad politinės aplin- 
kos realybė to reikalauja. 

Antras motyvas yra susijęs su naudingomis politinėmis sau- 
gumo charakteristikomis. Viena jų, plačiai žiūrint, yra ta, kad ši 
sąvoka neigia obstruktyvią ir tam tikra prasme klaidingą opozi- 
ciją tarp idealistų ir realistų. Tokia saugumo sąvoka daug nau- 
dos suteikia ir tiems, kuriems pagrindinė problema yra taika, ir 
tiems, kuriems pirmiausia rūpi apsigynimas. Solidžios šios są- 
vokos šaknys tiek anarchijos, tiek tarpusavio priklausomybės 

sąvokose padeda numarinti abiejose pusėse daugelį nereikalin- 
gų iliuzijų, kurios užtverdavo kelią politinėms diskusijoms. Tarp 
jų galima paminėti nacionalinio saugumo koncepcijas, paremtas 
pažeidumo mažinimu didinant galią, pasaulinės vyriausybės sva- 
jones (ir košmarus), naivias prielaidas apie giluminę interesų 
harmoniją ir simplicistines bei redukcionistines prielaidas, kad 
visą politiką galima redukuoti į individualų lygmenį. Nė vienos 
šių idėjų negalima palaikyti sistemoje, kuri politiškai struktū- 
ruota kaip anarchija, kurioje tankumas sukyria stiprias tarpusa- 
vio priklausomybės sąlygas. 

Kita naudinga, tačiau potencialiai pavojinga politinė saugu- 
mo charakteristika yra jos sąlygojamas veiksmų prioritetas. Kaip 
teigia Weeveris (žr. p. 50), žodžio „saugumas“ naudojimas reiš- 
kia raginimą imtis ypatingų priemonių siekiant užblokuoti ne- 
pageidaujamas tendencijas. Taigi pats žodis tampa galingu įran- 
kiu siekiant prioritetų konkurencijoje dėl vyriausybės dėmesio. 
Jis taip pat padeda suvokti tokia etikete paženklintų klausimų 
svarbą gyventojų plačiąja prasme sąmonėje. Pavojus yra tas, kad 
žodis „saugumas“ bus naudojamas pateisinti priemonėms, ku- 
rios išeina už teisinių vyriausybės veiklos rėmų ir yra slaptos 
bei ribotos, nacionalistinės. Šį pavojų mes jau patyrėme, ir jis 
kyla iš ypatingai militarizuotos saugumo sampratos, paplitusios 
Šaltojo karo metu. Vienas iš plačios saugumo koncepcijos tikslų 
būtų susilpninti šią karinę tendenciją ir praplėsti kitų sektorių 
saugumo darbotvarkę. Kitas tikslas - įtvirtinti mintį, kad nacio- 
nalinis saugumas kiekviename sektoriuje, tarp jų ir kariniame, 
pasiekiamas tik tarptautiniame kontekste. Dažnesnis sąvokos 
„tarptautinis saugumas“ ar net bendras saugumas vartojimas 
padėtų itvirtinti šį ryšį. Mintis, kad saugumas negali būti atski- 
ras ir dėl to gali būti tik tarptautinis, prasiskynė kelią net kari- 
niame sektoriuje tiek per atgrasinimo logiką (abipusiai garan- 
tuotas sunaikinimas), tiek, plačiau, per masines kampanijas prieš 
pernelyg didelę militarizaciją. 

Integruota saugumo koncepcija dėl to ir tarnauja kaip prieš- 
nuodis, kad politinė nacionalinio saugumo problema nevirstų 
neaiškiu simboliu. Nacionalinio saugumo logika matoma taip, 
kad ji neišvengiamai veda tarptautinio ir bendro saugumo kryp- 
timi, ypač todėl, jog dviejų elementų negalima atskirti siekiant 
saugumo kaip politinio tikslo. Padidėjęs saugumo ryšių suvoki- 
mas apsunkina bandymus vidinių interesų atstovams savo tiks- 
lus dangstyti nacionalinio saugumo skraiste. Platesnis požiūris 
į saugumą, apimantis politinę, socialinę, aplinkosauginę, ekono- 
minę, taip pat ir karinę jo dimensiją, greičiau kelia, o ne žlugdo 
klausimus apie teisėtus vidaus struktūrų interesus. Nors karinei 
saugumo dimensijai tradiciškai būtinas gerokas slaptumo laips- 
nis, ir ji tuo naudojasi, nekarinės dimensijos paprastai atviresnės 
diskusijai. Jei saugumas suprantamas kaip besiremiąs ir nacio- 
naliniais, ir ne ką mažiau tarptautiniais veiksniais, o nacionaliniai 
veiksmai laikomi pagrindiniais tarptautinę nesaugumo dinamiką 
sąlygojančiais veiksniais, tuomet politinė nauda ir mobilizuo- 
janti tik nacionalinio ir pirmiausia karinio saugumo akcentavi- 
mo potencija gerokai sumažės. 

Tačiau bendroji nacionalinio saugumo sąvoka, nors ir tvirtai 
įsišaknijusi tarptautiniame kontekste ir papildyta tarptautiniu 
bei bendruoju saugumu, yra būtina bendrosios darbotvarkės da- 
lis. Ji nagrinėja grėsmių ir pažeidumo sąveiką tarpusavio pri- 
klausomybės užsklęstų valstybių kontekste, kuris charakterizuoja 
daugelį šiuolaikinių tarptautinių problemų, tiek karinių, tiek ne- 
karinių. Mano požiūriu, tai yra tikslingiausia ir galbūt vieninte- 
lė sąvoka, kuri gali valstybės politiką orientuoti brandžios anar- 
chijos tarptautinių santykių link. Tebegaliojantis valstybės, kaip 
politikos formuotojos, primatas, atrodo, išliks tvirta realybė ir 
numatomoje ateityje. Net Europoje, kur didelė valstybių grupė 
ramiai integruoja savo politines ekonomijas, tai paprasčiausiai 
baigsis didesne struktūra, kuri bus priversta tarptautinėje siste- 
moje vaidinti panašų į valstybės vaidmenį!. Tai reiškia, kad na- 

cionalinis saugumas išliks galinga ir tinkama sąvoka. Tačiau dėl 
to, kad saugumo logika pasižymi stipria tarptautine ir kolekty- 
vine dimensija, ji išvengia destruktyvios nulinės sumos galios 
siekimo logikos. Ji atveria neblogą perspektyvą, ir jeigu ja bus 
tinkamai naudojamasi (štai čia ir turėtų savo vaidmenį suvai- 
dinti didžiųjų strategų darbai), politika gali išvengti nestabilių 
galios ir taikos kraštutinumų bei rasti protingą balansą tarp na- 
cionalinių ir kolektyvinių saugumo interesų. 

Trečias plačios saugumo darbotvarkės privalumas yra inte- 
lektualiai patrauklios pačios saugumo idėjos integralinės savy- 
bės. Šis akademinis teiginys jau buvo minėtas anksčiau. Jo esmė 
yra ta, kad saugumo sąvoka leidžia susieti daugelį teorijos ir 
analizės sričių, kurios paprastai tarptautinėse studijose būna vie- 
na nuo kitos izoliuotos, t.y. tarptautinių santykių teoriją, tarp- 
tautinę politinę ekonomiją, regionų studijas, strategines studijas, 
taikos ir konfliktų tyrinėjimus, Žmogaus teises, vystymosi studi- 
jas, tarptautinę istoriją ir tam tikras mokslo bei technologijų sri- 
tis. Pati ši knyga yra bandymas praskaidrinti šiuos ryšius ir 
pademonstruoti jų nagrinėjimo privalumus. Centrinę saugumo 
vietą tarptautinių santykių studijose pabrėžia tai, kad iš jo gali- 
ma išvesti tokias pagrindines sąvokas ir vaizdinius - saugumo 
kompleksai, gynybos dilema, galios-saugumo dilema, silpnos ir 
stiprios valstybės, brandi ir nebrandi anarchijos. Šias sąvokas 
galima palyginti su tomis, kurias galima išvesti iš galios sąvo- 
kos, ir tai liudija, kad saugumo sąvoką galima panaudoti kaip 
organizuojančią tarptautinių studijų idėją, kuri yra bent jau to- 
kia pat efektyvi kaip ir galia dalyko unifikacijos požiūriu ir ne 
tokia destruktyvi politinių pasekmių požiūriu. 

Jeigu tai pateisina plačią saugumo interpretaciją, tai vidinis 
šios sąvokos platumas ir natūrali integralinė kokybė sustipri- 
na argumentus, kad yra strateginių ir tarptautinių saugumo 
studijų priešprieša (žr. p. 56-57). Pagrindinis klausimas yra, kur 
priskirti didžiąją strategiją. Didžioji strategija kaip tik ir yra 

skirtingų, tačiau susipinančių tarpusavyje veiksnių tokio pakan- 
kamai aiškaus susiejimo menas, kad būtų galima identifikuoti 
maksimizuojančio naudą ir minimizuojančio kaštus veiksmo ri- 
bas. Jį galima apibrėžti kaip strateginės vizijos taikymą ir ana- 
lizę tiek tarptautinės sistemos struktūrų, tiek grėsmių bei pa- 
žeidumų valstybių ir visuomenių viduje ir tarp jų. „Strateginę 
viziją“ aš suprantu kaip perspektyvą, kuri žvelgia pirmyn, yra 
interdisciplininė, daugialypė ir susijusi tiek su politikos pro- 
blemomis, tiek su aiškinančiąja teorija. Kadangi saugumas yra 
tarpusavio priklausomybės fenomenas, didieji strategai turi ne 
tik paprasčiausiai įgyvendinti šį uždavinį vienam veikėjui ki- 
tų atžvilgiu. Tokia strateginė perspektyva tinkama tik nulinės 
sumos pobūdžio kariniams konfliktams. Ten, kur saugumas nė- 
ra izoliuotas, ir ypač ten, kur pripažįstama, kad jis yra būtent 
toks, didieji strategai privalo darbuotis tiek sistemos kaip vi- 
sumos, tiek individualių veikėjų labui. Kaip teigia Keohane'as 
ir Nye'us: 


Užsienio politikos požiūriu problema, su kuria susiduria atskira vy- 
riausybė, yra ta, kaip iš tarptautinių mainų gauti naudos kartu išsaugant 
tiek autonomijos, kiek tik įmanoma. Tarptautinės sistemos požiūriu proble- 
ma yra, kaip generuoti ir išlaikyti abipusiai naudingas bendradarbiavimo 
sanklodas konkurencinių vyriausybių (ir nevyriausybinių veikėjų) pastan- 
gų savanaudiškai manipuliuoti sistema akivaizdoje. 


Strateginės studijos su savo ekspertize ir perspektyva yra 
per siauros, kad galėtų komfortabiliai ar bent išsamiai apimti 
plačią saugumo darbotvarkę. Kai į saugumą ir nesaugumą žiū- 
rima kaip į fenomenus, kurie priklauso nuo gerokai daugiau 
veiksnių nei kariniai, strateginės studijos galės nagrinėti savo 
specializuotą karinę darbotvarkę neapsunkintos iškreiptais vaiz- 
diniais ir nepasiteisinusiomis viltimis. Todėl didžiąją strategiją 
reikia nukreipti į platesnį tarptautinių studijų lauką ir taip tarp- 
tautinio saugumo studijas tam tikra prasme laikyti bendru po- 
žiūriu į visą tyrimų sritį, panašiai kaip McKinlay'us ir Little'as 

savitais požiūriais į tarptautinę sistemą kaip visumą laiko rea- 
lizmą, liberalizmą ir socializmą? Kai kurie tarptautines saugu- 
mo studijas net gali laikyti liberaliu realizmo performulavimu, 
pabrėžiančiu struktūrinę ir į saugumą orientuotą neorealizmo 
perspektyvą, bei pritaikydami ją visai plačiajai darbotvarkei. Aš 
paremčiau tokį požiūrį. Ši nauja etiketė turi vieną privalumą, ji 
padėtų išvengti didelės nesusipratimų ir išplūdimų naštos, kuri 
dabar turbūt neišvengiamai asocijuojama su realizmu. 

Daugelį žmonių, kurie šiuo metu save laiko taikos ir konflik- 
tų tyrinėtojais, gali patraukti didžioji strategija plačiame tarp- 
tautinių studijų kontekste. Taikos ir konfliktų tyrinėjimų darbo- 
tvarkė visada buvo platesnė negu strateginių studijų, tad perėji- 
mo problemos nėra jau tokios didelės. Pagrindinis reikalavimas 
būtų atsisakyti prasčiokiško antimilitarizmo ir anarchinę struk- 
tūrą laikyti analizės rėmais. Taikos ir konfliktų tyrinėjimų plė- 
totė šias kliūtis gerokai sumažino, palyginti su tuo, kas buvo. 
Normatyvus įsipareigojimas nagrinėti viešosios politikos pro- 
blemas ir plėtoti reformistinę darbotvarkę būtų sveikintina tarp- 
tautinių saugumo studijų dalis. Kiek taikos ir konfliktų tyrinė- 
jimai apsibrėžia save kaip reakciją į strategines studijas, tiek 
tarptautinių saugumo studijų iškilimas sumažina jų raison d etre 
ar bent jau paverčia juos mažesne ir ne tokia radikalia, kokia ji 
yra dabar, tyrimų sritimi*. 

Kur ir kaip tarptautinės saugumo studijos turėtų siekti insti- 
tucionalizuotis - įsifiltruodamos į egzistuojančius tyrimo insti- 
tutus ir žurnalus ar įsteigdamos naujus, pavyzdžiui, naujų kur- 
sų doktorantams kūrimas - yra įdomus klausimas. 


Implikacijos politikai 


Šios knygos tikslas buvo ne apibrėžti nacionalinį saugumą, bet 
išnagrinėti šią sąvoką, išryškinant jos galiojimo sritį, nustatyti 
joje slypinčius prieštaravimus ir šiek tiek suprasti jos vietą ben- 
drame tarptautinių santykių paveiksle. Dėl tokio mandato tyri- 

mas vyko gana aukštu abstrakcijos lygiu, vengiant šiurkštaus 
konkrečių krizių ir problemų pasaulio, išskyrus pavyzdžius. Šio 
tyrinėjimo tikslas buvo ne konkrečių politinių problemų spren- 
dimas, bet siekis apdoroti ir gal net geriau sufokusuoti tas inte- 
lektines linzes, pro kurias matomos konkrečios politinės proble- 
mos. Šiam tikslui išvada, teigianti plačią saugumo darbotvarkę, 
tarptautinių saugumo studijų lauką ir didžiųjų strategijų kor- 
pusą, tinka gerai. Tačiau visas šis požiūris gali būti kritikuoja- 
mas, kad jis paprasčiausiai atspindi patogią akademinę nuomo- 
nę, jog jei galima pakeisti žmonių mąstymą apie kokį nors svar- 
bų dalyką, tai pasikeis ir realybė; ir kad aš negalvoju, kiekgi 
žmonių perskaitys mano knygą ir kiek šioms mintims reikės 
laiko, kad jos pradėtų veikti. Kitaip tariant, aš galiu būti apkal- 
tintas tuo, kad nelengvą realios politikos apgalvojimą palieku 
kitiems. 

Aš negaliu išvengti šio kaltinimo esmės, ir švelnindamas jį 
galiu kalbėti tik apie darbo pasidalijimą bei nurodyti kelis savo 
nuotykius politikos stovykloje?. Aš taip pat galiu pademonst- 
ruoti, kad, nors ir ši analizė pirmiausia skirta konceptualiems 
tikslams, ją galima skaityti turint omenyje politikos formavimą. 
Tam trukdo dvi didelės kliūtys. Pirmoji susijusi su bendra tai- 
sykle, kuri teigia, kad ko nors supratimas nebūtinai padidina 
kieno nors galimybes ką nors daryti - mes gana daug žinome 
apie Saulės sistemos funkcionavimą, tačiau tai nesuteikia mums 
galimybių jį pakeisti. Prieštaravimų suvokimas tėra pirmas Žings- 
nis jų pašalinimo link, ir, kaip buvo pademonstruota devintame 
skyriuje, politikos formavimas pats savaime yra labai politizuo- 
ta veikla, kurią varžo daugybė veikiančių jėgų ir apribojimų. 
Tik retomis aplinkybėmis, tokiomis kaip 1945-1950 metų laiko- 
tarpis iš karto po didelio karo arba didžiųjų politinių idėjų žlu- 
gimo laikotarpiu kaip 1989-1990 metais, galima tikėtis palan- 
kaus vėjo labai plačioms ir dramatiškoms reformoms. Antras 
apribojimas yra konkrečių atvejų analizės, kurioje galima su- 

koncentruoti politinius klausimus, poreikis. Siekiant prasmingai 
kalbėti apie nacionalinio saugumo apibrėžimus ir atitinkamą su 
jais susijusią politinę strategiją, reikia šią diskusiją tvirtai pa- 
remti empiriniais duomenimis. Tokios atvejų analizės šioje kny- 
goje nėra. 

Ką apie saugumo politiką galima pasakyti be konkrečių at- 
vejų analizės? Potencialiai pati akivaizdžiausia politikos klaida, 
identifikuota šioje knygoje, yra pernelyg siaura saugumo anali- 
zės atrama į vieną lygmenį arba vieną sektorių. Šią klaidą daro 
visi tie, kurie teigia, kad problema yra pasirinkimas tarp nacio- 
nalinės ir tarptautinės saugumo strategijos, kurios buvo aptar- 
tos devintame skyriuje. Pagrindinė problema čia yra klausimas, 
ar saugumas apskritai iš esmės gali būti dalijamas (t.y. ar įma- 
nomas nacionalinis saugumas griežtąja prasme), ar jis iš esmės 
yra nedalus (t.y. saugumas yra tarpusavio priklausomybės fe- 
nomenas). Šis klausimas vyravo diskusijose apie nacionalinį sau- 
gumą, ypač apie karinį saugumą, ir taip įamžino apskritai ste- 
rilią vienas kitą neigiančių požiūrių poliarizaciją, kad dėmesys 
buvo nukreipiamas nuo konstruktyvesnių tyrinėjimo gairių. Na- 
cionalistai iš esmės daro prielaidą, kad saugumas yra dalus, ir 
atitinkamai politinius akcentus sudeda valstybės naudai. Žino- 
ma, jie pripažįsta nedalumo elementą galios ir atgrasinimo ba- 
lanse, tačiau politinė jų orientacija glaudžiai susijusi su naciona- 
linio saugumo strategijomis. Internacionalistai, išskyrus viena- 
šališko nusiginklavimo šalininkus, pabrėžia saugumo nedalumą 
ir poreikį derėtis su grėsmės šaltiniais. 

Abi pozicijos atspindi logiką, kuri vidujai korektiška, tačiau 
pernelyg siaura. Jei darysime prielaidą, kad abu požiūriai turi 
būti atskirti, nes jų logikos naikina viena kitą, tuomet kiekvienas 
šių požiūrių bus priverstas orientuotis į savo radikaliausią va- 
riantą. Kitaip tariant, kadangi nacionalinei politikai reikalingas 
valstybės apginklavimas, protekcionizmas, o tarptautinė siste- 
ma analizuojama remiantis galios-=saugumo sąvokomis, tai ji 

natūraliai susiduria su tarptautine politika, paremta nusigin- 
klavimu, tarptautiniu bendradarbiavimu ir interesų harmonija 
besiremiančiu sistemos modeliu. Jei šį susidūrimą laikysime to- 
kiu fundamentaliu, kad joks prasmingas abiejų pozicijų miši- 
nys yra neįmanomas, tai kiekvienai alternatyvai tenka visą sau- 
gumo naštą nešti vienai. Tam nacionalinė saugumo politika turi 
reikalauti galingos valstybės, o tarptautinė saugumo politika — 
stvertis visokių utopijų apie bendrą ir visišką nusiginklavimą, 
laisvą prekybą ir pasaulinę vyriausybę. Pateikti tokiomis for- 
momis, šie požiūriai, atrodo, patvirtina pradinę mintį dėl jų 
nesuderinamumo. 

Šios poliarizacijos klaidingumas apsunkina tarpinės pozici- 
jos paieškas, ką jau suprato ginklų kontrolės ir reguliuojamos 
prekybos advokatai. Platesniems požiūriams trūksta kiekvienam 
kraštutinumui būdingo paprastumo jėgos. Tarpinės politikos, 
tokios kaip strateginės ginkluotės apribojimo derybos, nesėk- 
mės arba tik trumpalaikė sėkmė, paprasčiausiai pateisina tokios 
pozicijos kritiką abiejose pusėse. Egzistuoja dvi nusistovėjusios 
intelektinės strategijos, kaip tokių tipų politikos poliarizaciją 
įveikti. Viena iš jų yra E.H. Carro neįveikiama švytuoklės funk- 
cionavimo logika. Vieno kraštutinumo dominavimo periodą kei- 
čia periodas, kuriame dominuoja kitas, o pereinamiesiems lai- 
kotarpiams paprastai būdingos politikos nesėkmės, krizės arba 
katastrofos ir atitinkamai reakcija alternatyvaus polio naudai“. 
Pasikartojantys bandymai surasti alternatyvią šiam modeliui stra- 
tegiją ir nuolatinės jų nesėkmės gali vesti tik į cinizmą. Progre- 
syvesniam požiūriui atstovauja Arnoldo Toynbee'o rato, kuris 
nepaliaujamai sukasi sukurdamas tas pačias santykių sanklo- 
das, vaizdinys“. Jis palaiko alternatyvių strategijų pokyčių ciklą, 
tačiau prideda dar vieną elementą, kad ratas juda ir savo naštą 
neša pirmyn, taip skatindamas galvoti apie pažangą po kiekvie- 
no ciklo. Šiame požiūryje galima aptikti dialektinį mechanizmą, 
kuris dvi priešingybes subtiliai sujungia į vieną visumą, kurioje 

jos moderuoja viena kitą. Šis požiūris teikia tam tikrą komfortą, 
jei tik atsižvelgsime į automatiško progreso prognozes, kurias 
aptarėme ketvirtame skyriuje, tačiau jis nenagrinėja problemos 
esmės, O ji slypi teiginyje, kad abiejų požiūrių poliarizacija pir- 
miausia klaidinga. 

Realybėje, kaip aš siekiau parodyti, saugumo politikos logi- 
ka ir praktika šiuolaikinėmis sąlygomis reiškia, kad jeigu jau 
renkamės tarp šių dviejų alternatyvų, tai iš karto darome funda- 
mentalią klaidą. Praktiškai nėra jokio pasirinkimo, kadangi nė 
viena alternatyva negali patenkinti jos siekiamų saugumo tiks- 
lų. Pati nuostata rinktis ne tik užtikrina, kad politika bus nesėk- 
minga, bet ir tai, kad tolesnė politika, kuri atsiras iš reakcijos į 
pirmąją, taip pat bus neefektyvi. Konceptualiai negalima rinktis, 
nes individas, visuomenė, valstybė ir sistema saugumo požiūriu 
negali būti atskirti vienas nuo kito. 

Užuot bandžius atskirti valstybę ir sistemą, kas sukelia nepa- 
liaujamą frustracijos ciklą, geriau laikytis patrauklesnės logikos, 
kuri derina ir praplečia abu šiuos požiūrius siekdama integraty- 
vios saugumo politikos, kad ši veiktų visais trimis lygmenimis 
vienu metu ir kartu maksimalų dėmesį kreiptų į pozityvius ir 
negatyvius sektorių ryšius. Tai yra sudėtingas, tačiau įmanomas 
būdas. Tuo turi užsiimti didieji strategai. Tam reikalinga su- 
prastintas saugumo sąvokas, kylančias arba iš valstybės galios, 
arba iš pasitikėjimo ir tvarkos sistemoje kūrimo, pakeisti kom- 
pleksiškesniu valstybės elgsenos ir sistemos struktūros sąveikos 
suvokimu. Be to, tam reikia politikos, kuri taip pat jautriai rea- 
guotų į kitų veikėjų pažeidumą ir teisėtą jų grėsmės įvertinimą 
(tarp jų ir pačios politikos formuotojų valstybės keliamą grės- 
mę), kaip kad yra reaguojama į savo. 

Paskutinis reikalavimas yra pats sunkiausias. Kaip pažymi 
Jervisas, „įlįsti į kito kailį nepaprastai sunku. Tačiau kaštai veiks- 
mų, kurie remiasi prielaida, kad kito elgsena yra savaime aki- 
vaizdi, yra didžiuliai'*. Jei grėsmė keliama sąmoningai, tuomet 

ją reikia kontroliuoti atsižvelgiant į trokštamą efektą kaip atgra- 
sinimo politikos atveju. Jei nėra tokių intencijų, tai tuomet grės- 
mės sistemai ir konkrečiai valstybei grįžtamojo ryšio keliu ky- 
lantį poveikį reikia vertinti atsižvelgiant į vidinius kaštus tų 
reformų, kurių gali prireikti tai grėsmei pašalinti. Atlikti tokį 
įvertinimą gali būti labai sunku, nes tam reikia pripažinti nema- 
lonius faktus ir prieštaravimus savoje visuomenėje. Jie gali at- 
skleisti ir nepašalinamus ideologinius skirtumus ten, kur tarp 
valstybės, suvokiančios grėsmę, ir valstybės, kaltinamos grės- 
mės generavimu, neįmanomas joks susitarimas. Rinkos ekono- 
mikos valstybės, pavyzdžiui, gali nepripažinti, kad jų ekonomi- 
nė praktika kelia grėsmę silpnai, besivystančiai valstybei, ka- 
dangi toks pripažinimas susilpnintų vidinį jų pačių organizuo- 
jančios ideologijos legitimumą. Komunistinės valstybės (jei to- 
kių liks išleidus šią knygą) gali panašiai atsisakyti pripažinti tą 
politinę grėsmę, kurią jos kelia kitiems dėl doktrinos, taikomos 
tik klasei, bet ne valstybei kaip visumai, arba kad socializmas iš 
esmės yra taikus, o kapitalizmas - agresyvus. Nepaisant šių sun- 
kumų, net bandymas savo valstybę suvokti kaip grėsmės šaltinį 
turėtų pagerinti saugumo dinamikos sistemoje kaip visumoje 
supratimą. Saugumo kompleksų kaip analizės priemonių nau- 
dojimas suteikia naudingą įrankį, padedantį išvengti normalių 
ekscesų, kuriuos sukelia tiek etnocentristinė politika, tiek utopi- 
nės preskripcijos, ir palengvinantį judėjimą link integralesnio po- 
žiūrio į nacionalinio saugumo problemą regioniniu lygmeniu. 
Viena politinė šio integruoto požiūrio į saugumą pasekmė 
yra tai, kad saugumo negalima pasiekti individams ar valsty- 
bėms veikiant tik savanaudiškom paskatom. Reikalingos kolek- 
tyvinės sistemos narių priemonės, jeigu kiekvienas jų nori ga- 
rantuoti savo saugumą. Kaip saugumo negali užtikrinti indivi- 
dualūs veikėjai, taip jis nepasiekiamas visą galią ir atsakomybę 
koncentruojant į aukštesnius lygmenis. Kai įvyksta tokia kon- 
centracija, kaip kad individų totalitarinėje valstybėje atveju, ko- 

lektyvinės institucijos tampa pagrindiniu grėsmės šaltiniu tiems 
mažesniems veikėjams, kuriuos jos turėtų ginti. Dėl tos pačios 
priežasties valstybės bijo jų galios ir valdžios sukoncentravimo 
regioninėse ar globalinėse struktūrose. Jei visa valdžia būtų su- 
koncentruota pasaulinės vyriausybės rankose, tai nei tautos, nei 
individai negalėtų kontroliuoti savo lemties ir jaustųsi nesaugūs 
dėl juos ribojančios aukštesnės valdžios institucijos buvimo. Di- 
delių struktūrų veiklos mastai būtinai sumažina jų jautrumą ma- 
žesnių veikėjų saugumo poreikiams. Todėl bendro saugumo lo- 
gika nereiškia anarchinių struktūrų pakeitimo hierarchinėmis. Ji 
patvirtina anarchijos naudą. Kuo daugiau veikėjų kiekviename 
lygmenyje išlaiko tam tikrą savo saugumo kontrolę, tuo stabi- 
lesnė sistema, kadangi jos žlugimas kuriame nors taške nereikš 
visos saugumo sistemos Žlugimo.? 

Viena idėja, įkūnijanti daugelį integruotos saugumo politi- 
kos kriterijų, yra neprovokuojanti gynyba (NPG), kurią trumpai 
aptarėme aštuntame skyriuje. NPG yra integruota todėl, kad ji 
savyje turi tiek nacionalinės, tiek tarptautinės saugumo strategi- 
jos elementų. Nacionalinėje pusėje ji atliepia poreikį kietos ir 
patikimos gynybos politikos, kurią gali suformuoti pati valstybė 
naudodama savo resursus. Ji pasižymi moraliniu patrauklumu 
dėl savo griežto ir akivaizdaus gynybinio charakterio, ir jeigu ji 
remiasi savanoriška neprofesionalia kariuomene (milicija), taip 
pasitarnauja organizuotos karinės galios valstybėje decentrali- 
zacijai. Šie du veiksniai įgalina šios idėjos pagrindu sukurti vi- 
dinį politinį konsensusą. NPG taip pat reikia tiek profesionalių 
ginkluotųjų pajėgų, tiek aukšta technologija besiremiančios gy- 
nybos pramonės palaikymo, ir todėl ji nepašalina svarbių vi- 
daus karinio saugumo formos elementų, vadinasi, ir neužkerta 
kelio politiniams poreikiams. 

Tarptautinėje pusėje ji jautriai reaguoja į kitų saugumo po- 
reikius, kartu neatrodydama silpna ar neįsipareigojanti. Kadan- 
gi ji susijusi su eksplicitine ir labai visuomeniška pastanga su- 

švelninti galios-saugumo dilemos logiką, nepanašu, kad ji tarp- 
tautiniu lygmeniu atneštų priešingų nei tikimasi rezultatų, kaip 
kad atsitinka paprastai dviprasmiškos karinės pozicijos atveju, 
kai oponentai sunkiai atskiria gynybinius ir puolamuosius pajė- 
gumus. Ji nėra visiškai nerizikinga, ir gal būtų neprotinga ją 
naudoti tada, kai karo tikimybė yra didelė. Tačiau ji tikrai nėra 
labiau rizikinga už kitas gynybos politikas įprastomis aplinky- 
bėmis ir turi didelį privalumą oponentus skatindama pergru- 
puoti savo jėgas taip, kad jos atrodytų ne taip grėsmingai. Jei jie 
to nedaro, tuomet visi gali juos laikyti agresijos šaltiniu. Jei jie 
pergrupuoja savo jėgas, tuomet gynybos poreikiai gali sumažėti 
visur. Pagal šią logiką NPG bent jau atveria galimybę, kad ne- 
gatyvus ryšys tarp karinės ir ekonominės jėgos gali būti nu- 
trauktas. Tai sumažintų karines kliūtis prekybai, nes liktų ma- 
žiau kliūčių išplisti gynybinėms karinėms technologijoms, negu 
jų atsiranda toms technologijoms, kurias galima naudoti kari- 
niams puolamiesiems tikslams. 

Integruota politika, tokia kaip NPG, arba bendradarbiavimo 
režimai, tokie kaip Bendrasis susitarimas dėl tarifų ir prekybos 
(GATT), arba G-7 grupės susitikimai ar ASEAN, įgalina naujai 
suvokti nacionalinio saugumo problemą. Vyraujantys siauri sau- 
gumo problemos vaizdiniai riboja naujų politinių požiūrių gali- 
mybes dėl to, kad laikosi politikos formuotojų sąmonėje, ir dėl 
to, kad jie sąlygoja politinę viešosios nuomonės saugumo poli- 
tikos atžvilgiu dimensiją. Kai viešoji nuomonė pradeda koncen- 
truotis į saugumo dalykus, ta koncentracija vyksta ekstremalio- 
mis formomis. Visi reikalauja arba galios, arba taikos, ir galų 
gale nepasiekiama ar negalima pasiekti nei vieno, nei kito. Kol 
politinėje nuomonėje dominuos anarchijos kaip chaoso, tvarkos 
kaip pasaulinės vyriausybės ir gynybos kaip militarizmo įvaiz- 
džiai, tol bus sunku pradėti politikos reformą. 

Integruota saugumo perspektyva siūlo keletą alternatyvių są- 
vokų, kurios gali būti naudingos viešąją nuomonę nukreipiant 

link realistiškesnės ir konstruktyvesnės kaštų ir naudos, galimy- 
bių ir apribojimų gyvenimo tarpusavyje priklausomoje tarptau- 
tinėje anarchijoje sampratos. Saugumo kompleksai sukuria sub- 
tilesnį ir labiau subalansuotą regioninių ryšių ir krizių vaizdinį 
nei įprastinis galios varžybų modelis. Gilesnis regioninių saugu- 
mo subsistemų tarpusavio priklausomybės suvokimas gali pa- 
dėti iš naujo įvertinti nacionalinę saugumo politiką daugelyje 
Trečiojo pasaulio šalių. Gynybos ir galios-saugumo dilemos irgi 
atsveria žiaurius galios varžybų vaizdinius karinių reikalų at- 
žvilgiu nubrėždamos sistemiškesnę nei ginklavimosi varžybos 
perspektyvą. 

Tačiau svarbiausias vaizdinys yra brandi anarchija; jis poli- 
tinei tarptautinių santykių ekonomijai kaip visumai siūlo alter- 
natyvų idealųjį tipą. Tarptautinė sistema jau pasiekė tokį vysty- 
mosi tašką, kuriame internacionalistinis idealusis modelis įtiki- 
namai pademonstravo savo kaip praktinės alternatyvos bankro- 
tą. Tačiau anarchija paprastai suvokiama kaip negatyvi sąlyga, 
nepaisant vis daugėjančių faktų, kad savo tarptautine forma ji 
gali tarnauti ir tarnauja kaip įspūdingas taikos ir saugumo in- 
strumentas ir kad ją galima reformuoti taip, jog tokių rezultatų 
būtų daugiau. Brandžios anarchijos įvaizdis atveria galimybę 
siekti jos kaip realistinio tikslo, kaip to, ko iš tiesų reikia trokšti. 
Kaip ir kiti vaizdiniai, ji pakankamai paprasta savo esme, kad 
būtų lengvai suprantama, tačiau pakankamai sudėtinga, kad 
praktinis veikimas vadovaujantis jos logika realiame pasaulyje 
sąlygotų realius pokyčius. Ji turi didžiulį privalumą, nes dėmesį 
koncentruoja į jau egzistuojančias struktūras. Įvykių paskutinia- 
me mūsų amžiaus dešimtmetyje tendencijos atveria perspekty- 
vą tarptautinės aplinkos, kuri neįprastai paslanki pozityvių re- 
formų šiose struktūrose atžvilgiu. Be vaizdinių, kurie siekius 
susieja su realybe, saugumo politika galėtų tik beviltiškai skverb- 
tis per netikėtų krizių mišką neturėdama gilesnio krypties ar 
tikslo suvokimo. 

